
CADÎNELE 


Preastrălucitul sultan Ahmed-Khan, cel dintâi din stirpea lui Osman ce 
purta acest nume, se arăta nespus de fericit după ce, cu ajutorul slăvitului 
Alah, izbutise zidirea frumoasei geamii ce avea să-i ducă numele peste 
veacuri. La puținătatea anilor lui, numărând numai douăzeci şi opt de 
primăveri, graba nu părea la locul ei, dar pentru un stăpânitor de popoare o 
zi face cât un an. Se rugă cu multă smerenie la cea dintâi chemare a 
muezinului, aducând mulțămită Profetului, apoi se îndreptă alene spre arz 
odasi, unde, urcat în tronul strămoșesc, trebuia să-l primească pe solul 
împăratului austriac. Nici nu prea știa ce avea să-i spună, câtă vreme fusese 
încheiată cu alamanii o înţelegere, prin sârguința robului său Gașpar 
Grazziani, dar marele vizir Halil-pașa se rugase într-atâta, încât îngădui să i 
se înfățișeze ghiaurul. 

Baronul Starzer, trimisul împărătesc, izbutise de multă vreme să câştige 
inima sadrazamului, mai cu seamă prin nenumăratele daruri, însă ştia că 
aceste dregătorii sunt trecătoare la Sublima Poartă, încât, de nu profita cât 
mai curând, altă dată l-ar fi costat și mai mult întrevederea. 

Sultanul, înveșmântat în atlaz verde din cap până-n picioare, cu fireturi 
de aur, nestemate și blănuri de samur, voia să arate copleșitoarea bogăţie a 
„stăpânului lumii”, urmașul Profetului pe pământ. Culoarea aceasta o 
îndrăgea cel mai mult, îmbrăcându-se astfel la toate înfățișările solilor 
ghiauri, spre a le arăta măreţia Islamului, simbolizată în flamura verde pe 
câmpul de bătaie. Cu paşi rari se urcă în tronul placat cu aur, sub 
baldachinul căptușit cu brocart şi străjuit de stâlpi albi de marmură 
italienească. Se aşeză nepăsător, lăsându-și capul pe spate ca să poată 
cuprinde cu privirea întreaga încăpere, apoi bătu sec din palme și ca din 
pământ apăru un acemoglan, îngenunchind smerit în așteptarea poruncii. 

— Să intre solul! rosti padişahul. 

Pe dată se iviră dregătorii, în frunte cu marele vizir urmat de baron, care 
în loc să se fi închinat cu temeneli, ca toți ceilalți, își flutură pălăria într-o 
parte după obiceiul apusenilor. Terzimanul luă scrisorile din mâna solului şi 
le așeză cu multă umilință pe canapeaua de la picioarele baldachinului, apoi 
se trase îndărăt, îndoindu-se de spinare. 

— Ce poftește? întrebă sultanul aruncându-i o privire bănuitoare. Au n- 
am făcut o înţelegere, prin robul meu Gașpar Grazziani? Ce mai vrea 
casarul? 

Starzer începu cu voce potrivită, spre a da putinţa tâlmaciului să nu scape 
niciun cuvânt: 


— Majestatea-sa imperială Mathias, rege al Ungariei, al Boemiei, al 
Ierusalimului, împărat al Sfântului Imperiu Roman, arhiduce de... și înșiră 
toate titlurile stăpânului său, ca să arate păgânilor că nu era un sol oarecare. 

Sultanul însă căscă plictisit aruncându-și ochii pe fereastră, la pânzele 
caicelor ce se desfășurau pe albastrul Bosforului până către celălalt mal, 
unde se zăreau minaretele de la Uskiidar. Abia când isprăvi baronul, Ahmed- 
khan păru a-și aduce aminte de ceva şi spuse pe neaşteptate: 

— Poftesc să înceteze amestecurile voastre în memleket-i Erdel, ca și în 
Bogdan ili, credincioasele noastre raiale. Câtă vreme am hotărât pace între 
noi, să vă ţineţi făgăduiala, că de nu... Se opri, lăsând anume amenințarea să 
plutească în aer, după care reluă: Poruncesc să nu mai fie sâcâit, în niciun fel, 
preasupusul nostru rob Bethlen, și nici de cetatea Chioarului să nu vă legaţi! 

— Prealuminate padişah, răspunse baronul Starzer. Toate acestea, după 
cum am avut cinstea să vi le înfățișez, au fost hotărâte împreună cu solul 
majestăţii-voastre, Gaşpar Grazziani...! 

— Da, da! încuviinţă sultanul, gândind că s-ar fi putut într-adevăr să-i fi 
spus, pe când el rătăcea cu ochii pe fereastră. Bine... Dar afurisiții de cazaci 
să se astâmpere! Asta este voința mea! 

Starzer rămase descumpănit căci, asupra călăreţilor stepei, împăratul 
creștin nu avea nicio putere, dar Ahmed-khan nu-i dădu răgaz. 

— Grazziani pe unde-i? Pentru ce nu s-a înfățișat și el la porunca mea? 

— Prealuminate stăpân, se ploconi Halil-pașa, din câte ştiri avem despre 
el, se pare că se va fi aflând pe undeva în drum către picioarele strălucirii 
tale. Ultima dată fusese văzut pe la Babadag. 

— Ce să caute la vulpoiul de Iskender?! Te pomenești că acesta iar mai 
pune la cale ceva. Nu vrea cumva să-l facă bey prin părțile locului?! 

— Fără încuviințarea luminăţiei-tale n-ar cuteza, stăpâne, răspunse 
sadrazamul. Se pare că ar fi coborât cu barcazul pe Tuna și viforniţa îl va fi 
oprit la beyul de Silistre. 

— Ciudată „viforniță”, care l-a dus drept în braţele lui Iskender-pașa, 
răspunse batjocoritor sultanul. 

Marele vizir se ploconi şi mai mult, încercând să scape de iscodirile 
padişahului, iar Starzer, care înţelegea turcește, era cât pe ce să intervină 
încălcând buna-cuviinţă. Fiindcă venise vorba de Grazziani, se gândise să-l 
laude şi să-l roage pe padişah ca, drept mulţumită pentru slujba adusă, să-l 
facă domn al Moldovei. Ahmed-khan însă părea să fi uitat cele discutate mai 
înainte şi dintr-odată îl întrebă dacă Roma çasari mai dorește ceva. 

— Sacra majestate imperială, prealuminatul Mathias, stăpânul meu, a fost 
încântat de iscusința solului înălțimii-tale, dar mai cu seamă i-a plăcut cum 
s-a luptat spre a dobândi pacea așa după cum a poftit-o el. Cu plăcere l-ar fi 


primit în slujba imperiului, ca arhiduce, oferindu-i ducatul Ratisbonei, însă 
Grazziani nu s-a învoit nicicum să se lepede de stăpânul său. Din astă 
pricină, strălucirea-voastră este rugată de împăratul roman să-l răsplătească 
pe acest slujbaş cu domnia unei ţări valahe. Poate chiar în Moldova, spre a 
sta împotriva cazacilor. Se înțelege că în niciun chip nu s-a gândit la 
Transilvania. 

Era prea voios în acea zi sultanul şi vorba meşteșugită a austriacului nu l- 
a mâniat, căci altcum n-ar fi suferit poveţele unui kâfir, fie el şi împărat, cum 
să-și răsplătească robii. Așa, se mulțumi a da din cap a încuviințare și-i făcu 
semn lui Starzer că poate pleca. De fapt, nici nu şi-a prea dat seama ce a vrut 
străinul de la el. 

Rămas numai cu dregătorii săi, padişahul le zise: 

— Acest Gaşpar Grazziani are o minte ascuţită și mă bucură că a izbutit 
să-i lămurească pe nemți să se învoiască la pace, cu toate împotrivirile 
venețienilor. 

— Tocmai voiam să spun preastrălucirii-tale, cuteză marele vizir, despre 
acest dalmatin. A răscumpărat pe banii lui nişte robi de seamă din regatul 
Neapolelui şi le-a redat libertatea. Printre ei se afla şi Damad Ibrahim-pașa, 
unchiul prea-înălțimii tale. 

Sultanul îl privi drept în ochi, dar acesta nici nu clipi, cu toate că se 
înfruptase din bănetul pus la bătaie de Starzer, pentru a-l sprijini pe 
Grazziani să dobândească domnia Moldovei. 

— Socot că cel mai nimerit ar fi să-l fac valiu. Pe unde ar fi de trebuinţă un 
om vrednic pentru asemenea slujbă? 

— Preaslăvitul meu stăpân! răspunse sadrazamul făcând o temenea până 
la pământ, după care îşi puse mâinile la piept și reluă cu umilinţă: Grazziani 
este un necredincios, şi nu se cade să stăpânească un vilâyet musulman. Ar fi 
cu putință să domnească numai peste ghiauri... 

— Oricum nu în Erdel-ili, căci Bethlen îmi place. În Kara-ili, nu zic ba. 

Halil-paşa înghiţi în sec, fiindcă şi de la Alexandru Iliaș al Munteniei 
căpătase rușfeturi şi bahşişuri grase, numai să nu fie clintit din loc. Îşi aminti 
însă că Radu Mihnea, cel care fusese dus la Yaş de către Iskender-paşa, se 
cam plângea de o boală a ochilor şi mai că s-ar fi lepădat de domnie. Nu 
putea s-o spună însă pe şleau, aşa că o luă mai pe ocolite: 

— Preamilostive stăpân! Acum, că ne pregătim de înfruntare cu lehii, 
mintea mea socoate că ar fi de trebuință un bey credincios în Bogdan-ili. Cel 
de acuma este cam beteag de ochi şi cu dragă inimă s-ar întoarce aici, pentru 
oblojire. În locu-i ar putea fi așezat Grazziani, care este mai tânăr, viteaz şi 
cu mintea ascuțită, după cum îndeobşte se ştie. Acesta i-ar ţine în frâu pe 
ghiauri. 


— Am înţeles, Halil, că şi tu îl îndrăgești pe Grazziani, dar poftesc să-i văd 
şi eu înfățișarea, că prea îl lăudaţi cu toţii. Să fie oare chiar aşa de bogat?! 
zâmbi răutăcios padișahul. 

Se ridică apoi şi, fără să răspundă la temenelele dregătorilor, se îndreptă 
spre uşa care ducea la harem. Tolănindu-se pe un divan, Ahmed-khan își 
desfăcu veşmintele și podoabele, rămânând numai într-un ilic, după care 
trimise un hadâm s-o aducă pe Mâhfiruz, mama primului său născut, Osman. 
Cadâna îl rugase s-o primească spre a-i destăinui ceva cu totul deosebit, însă 
el se cam codise la început, nevrând să-și plece urechea la vorbele muierești. 
Mai apoi, amintindu-și de frumoșii ani din trecut, pe când femeia îi era 
haseki, se înduplecă s-o asculte, mai ales că și acuma era destul de nurlie. 

— Vino, şezi alături, neasemuita mea „Lună peruzea”, o îmbie el pe 
divanul unde stătea întins. la spune ce necaz îți umbreşte inima ta cea 
fierbinte? 

— Stăpâne bun şi drag, părinte al feciorului meu dintâi, viața îţi este 
primejduită şi mie îmi este mai prețioasă decât însăși lumina ochilor. 

— O, scumpa mea! zâmbi Ahmed. Nu cred să râvnească cineva... 

— Ba da, stăpâne! Nu pe faţă, ci într-ascuns. 

— Aşa mai merge, că altminteri s-ar pomeni în Bosfor, râse binevoitor 
sultanul. 

— Nu crezi, neprețuitul meu padişah, însă dușmanii te-ar dori mort, spre 
a putea așeza în scaunul slăvitului Osman o kuklă, pe care s-o mânuiască 
după voie. 

— Nu cumva este vorba de Mâhpeyker?! zâmbi el șăgalnic, mângâindu-i 
pletele ca unei fetițe alintate. 

— Întocmai! 

— Ha, ha, ha! râse cu poftă padișahul. De-ar fi fost ea acum în locul tău 
aici, de bună seamă că mi-ar fi destăinuit că tu ai fi aceea care ar vrea să-mi 
sugă sângele din vine. 

— Nu râde, slăvite khan, dacă ai sta să gândești că scorpia aia de 
grecoaică... 

— Sunteţi amândouă de același neam. 

— Eu... am fost! Ea însă a rămas tot cu sângele ei spurcat, şi pe odraslele 
ei le învaţă să te urască. Se zvonește chiar că ar pofti să-i boteze în legea 
creştinească, ştii doar taică-său a fost popă... 

— Şi ce-ai vrea să fac, scumpa mea? S-o ucid pe Mâhpeyker? Să fiu drept, 
nu mă lasă inima, fiindcă și ea mi-a dăruit feciori frumoşi. Ori să o 
surghiunesc? 

— Rău n-ar fi nici una, nici alta! 


— Dar care mai întâi? o necăji Ahmed sărutându-i ochii de căprioară, în 
vreme ce mâinile lui dezveleau pulpa rotundă și pântecul de-o albeață cu 
adevărat grecească. 

Mâhfiruz socoti că venise cea mai potrivită clipă spre a izbuti în cele ce-și 
pusese în gând, simțindu-l înfierbântat de apropierea cărnii femeiești. 
Pricepu însă că sultanul o avea în drag și pe cealaltă, fiindu-i aşijderea 
haseki, şi n-ar fi izbutit să i-o smulgă din suflet, așa că se prefăcu mai 
milostivă față de tovarășa ei de harem. 

— Eu nu-i vreau viaţa, cu toate că n-aș băga mâna-n foc că ea n-ar pofti-o 
pe a mea. Păstreaz-o pe mai departe în preajma ta, numai să porunceşti, 
iubite stăpân, ca la vremea cuvenită Osman să-ţi urmeze la tron, aşa după 
cum e şi firesc, fiind primul tău născut. 

— Da, da! încuviință Ahmed, simțind cum dorinţa îl făcea să-i zvâcnească 
sângele în tâmple. Era în stare să încuviințeze totul, în schimbul clipelor de 
plăcere care-l aşteptau. 

— Atunci să dai de veste întregii împărății că... 

Mâhfiruz însă nu mai apucă să-și termine vorba. Abia când patima se 
potoli și sultanul ostenit de dragoste râmase întins pe divan, cadâna nu se 
lăsă şi, ca și cum nimic nu s-ar fi petrecut între ei, îi ceru din nou să-i facă 
feciorul moştenitor. 

— Să chem să facă hârtie scrisă? întrebă ea. 

— Atunci, n-ai să mă ucizi chiar tu, ca să poată domni Osman? zâmbi 
ciudat Ahmed. Dar hai, nu te mai bosumfla, că-ți voi face hatârul. Îţi 
făgăduiesc! 

Văzând-o dezamăgită, îi alintă obrajii şi adăugă blând: 

— Socot că Alah mi-a mai hărăzit multe zile de trăit și n-ar fi bine să mă 
gândesc la moarte de pe acum. Ca să nu fii mâhnită, am să cer 
şeyhiilislamului să dea o fetvă, după cum ţi-i voia. Fii cuminte şi nu te mai 
amări din nimic! 

O mângâie din nou pe frunte și sărutând-o părăsi haremul, ambiţioasa 
cadână petrecându-l cu o privire umedă, neîncrezătoare. 

De fapt, chiar fără să vrea, sultanul nu şi-a putut ţine făgăduiala, căci o 
veste neașteptată i-a abătut gândul în altă parte. Afurisiții de venețieni, 
pătrunzând în Canakkale Bogazi, au avut neobrăzarea să-i scufunde galerele 
ce le ieşiseră în întâmpinare, producând mare pagubă și spaimă printre 
stambulioți. 

Din aceeași pricină Gaşpar Grazziani, sosit în plină vară pe malurile 
Bosforului, nu se putu înfățișa padişahului. E drept că nici nu se grăbea, câtă 
vreme acesta era mânios și urzea gânduri de răzbunare împotriva tuturor 
ghiaurilor. Dalmatinul își avea casa lui în oraș, nu departe de Ayasofia, şi 


trecea mereu pe la Poarta de Aur, faimoasa „Bab-i hümayun”, cum îi 
spuneau localnicii, numai ca să afle în ce ape se mai scălda stăpânul 
stăpânilor. Aşa dădu într-o bună zi peste kizlar agasi, Mustafa-aga, iar prin el 
făcu legătura cu însăși Mâhfiruz, după cum fusese şi povaţa lui Iskender- 
paşa. 

— De te legi să ne sprijini, beyule, numai bine are să-ţi fie, îi făgădui 
acesta. Dar să fii pentru stăpâna noastră cu multă credință şi fără vicleşug! 

— Deşi nu văd cum aș putea ca eu, nevolnicul, să ajut pe mărita sultană, 
ori pe domnia-ta, un dregător atât de puternic, mă jur să vă fiu alături şi la 
necaz şi la bucurie, răspunse Gașpar Grazziani, cu şiretenia lui cunoscută. 

Mustafa-aga fu nespus de încântat, căci se dusese vestea prin Islâmbol 
despre mintea cea ascuţită a dregătorului ghiaur. Până una-alta, îi ceru să nu 
mai vorbească cu nimeni, iar el avea să-i trimită un semn tainic când va fi de 
trebuinţă. 

Grazziani însă nu se mulțumi cu atâta și, aflând de la Starzer că şi Halil- 
pașa pusese un cuvânt bun pentru el, începu a colinda pe la toţi zarafii şi 
cămătarii stambulioţi, spre a face rost de bani. Vorba-i bună, ce-i drept, dar 
tot mai frumos sună aurul în urechile celui care trebuie să te asculte. 

O mare bucurie avu cu venirea lui Pera, pe negândite şi atât de schimbat 
la înfăţişare, încât nici nu-l cunoscu de la început. Îl îmbrăţișă ca pe un vechi 
prieten, parcă şi uitase în acele clipe de slujba pe care i-o încredințase pe 
alte meleaguri. 

— Nici nu-ți închipui cât de bine îmi pare că te-ai întors teafăr şi 
nevătămat, dragul meu Pera. Îmi place cum arăţi. Te-ai făcut mai bărbat... 
ditamai oştean! 

— Măria-ta, vin drept de la signor Annibale Amati... 

— Aaa! de la Amati? De la Livorno? la spune-mi dacă tot așa de fălos şi 
chipeș a rămas? 

— Milostive stăpân, eu nu pot ști cum va fi fost domnia-lui mai înainte, 
dar acuma se bucură de mare cinste în oraș. Ţi-a trimis astă scrisoare, 
poruncindu-mi să-ţi spun şi prin viu grai că pașa de Silistra nutreşte gânduri 
de mărire şi că nici gând să-ţi încredințeze domnia Moldovei... 

— Cum așa? se posomori Grazziani. 

— Citeşte, stăpâne! și Pera îi întinse răvașul. 

Aruncându-și privirea asupra misivei, Grazziani se lumină la față, ba chiar 
începu a râde cu voie bună. 

— Vezi tu, dragul meu, ce-mi spuneți voi, şi tu şi Amati, eu știam mai 
demult, din însuși gura lui Iskender-pașa. Dar ne-am înțeles ca eu să fiu 
domnitorul, și el îmi cere să ascult numai de porunca lui. 

— Signor Amati s-a gândit că e bine să dea în vileag... 


— Vezi-bine! Annibale este un om de mare nădejde şi mi-e de trebuinţă și 
acum, dar și mai pe urmă, la lași. Rău îmi pare însă că nu mai am nicio veste 
de la Marcu... De oameni ca voi am nevoie în preajma mea. 

— S-a întâmplat ceva cu el? se îngrijoră Pera. 

— Nu-i mai dau de urmă. L-am căutat prin iscoade, până și la el, la 
Borlova, dar degeaba. Nu trebuia să-l fi lăsat să treacă prin Transilvania, însă 
îi plăcea tare mult unguroaica aia bălaie... 

— Se va fi însurat pe acolo şi se va fi dat la fund? 

— Nu-i firea lui. Să nu fie însă băgat pe undeva din porunca lui Bethlen, și 
atunci chiar că nu mai vede soarele. Ştie cam multe, iar prinţul are gealați 
iscusiți să scoată vorbele de la încăpățânați, cu cleştele înroşit în foc, şi asta 
n-ar fi deloc bine. 

Grazziani îl reținu în preajma lui pe tânărul croat, folosindu-l mai ales 
pentru a face legătura cu feluriți dregători otomani din jurul sultanei 
Mâhfiruz. Băgase de seamă că lui Pera îi plăcea să fie trimis de colo-colo şi 
de multe ori căuta să-i facă hatârul, chiar dacă n-ar fi fost trebuinţă. 

Vara trecu pe nesimţite și tot aşa şi toamna, căci nu era prea mare 
deosebire de la una la alta. Istanbulul rămânea același oraș frumos și urât, 
curat și murdar, plin de bogaţi și de cerşetori, precum și de câini pe pripas 
hoinărind pe uliți în haite fără număr. 

Ca un trăsnet din senin căzu vestea că măritul sultan Ahmed a părăsit 
lumea aceasta, pentru huriile din sânul lui Mahomed. Era în cea de-a 
douăzecișidoua zi a lunii zi-l hidge din anul 1026 al Hicretului, sau, cum 
spuneau grecii, 22 noiembrie 1617. Unii se lăudau că ar fi știut de multă 
vreme despre boala nemiloasă care a secerat viața padișahului la numai cele 
douăzeci și opt de primăveri ale sale, alții însă fuseseră luaţi pe neaşteptate, 
şi printre aceştia se afla şi Gașpar Grazziani. Pentru el moartea sultanului, 
care numai cu două săptămâni înainte îi făgăduise firmanul de domnie, a 
fost o lovitură nemiloasă. Nu știa nimic despre boală atunci când fusese 
primit la sarai, și nici n-ar fi putut să i-o citească pe chip, căci în faţa tronului 
era silit să-și plece privirile la pământ. 

Necazul însă i-a fost de scurtă durată, întrucât sultana Mâhfiruz i se arăta 
binevoitoare, ştiindu-l printre oamenii ei de credință. N-avea decât să 
aştepte înscăunarea lui Osman, care urma să ţină făgăduiala tatălui răposat. 
Se duse chiar a doua zi la înmormântarea fostului padişah, după care trecu 
pe la Fatihcamii, spre a se întâlni cu viitorii dregători de frunte ai Divanului. 
Erau acolo Sofu (Piosul) Mehmed-paşa, Mustafa-aga și şeyhilislamul Essad- 
efendi, laolaltă cu mulţi oșteni și ulemale, care cereau cu glas tare să fie 
încoronat pe dată Osman Genc (cel tânăr), primul născut al fostului sultan. 


Se auzise că unii s-ar împotrivi, scoțând la iveală pe fratele mortului, de 
asemenea din sângele osmanilor şi căruia i s-ar fi cuvenit de drept puterea. 
Mulţi însă nu credeau cu putință ca Mustafa, căci despre el era vorba, după 
ce stătuse întemnițat peste 14 ani și îşi pierduse minţile, să mai poată 
conduce ditamai împărăție. 

Nu la fel gândea și Mâhpeyker Kösem. Dându-și seama că în calea 
domniei feciorilor ei stătea fiul rivalei sale Mâhfiruz, era hotărâtă să-l 
înlăture. Pentru aceasta, împreună cu câţiva credincioși, nu s-a dat în lături 
să-l scoată la iveală pe nenorocitul Mustafa, iar ienicerii aflați în preajmă, în 
urma făgăduielilor ei, începură să-l aclame pe fratele fostului sultan, ca 
moştenitor de drept al tronului. Mai iute decât Mâhfiruz, Kösem n-a mai 
aşteptat să se răcească bine leșul lui Ahmed, ci i-a pus pe toți în fața faptului 
împlinit. Sprijinindu-l pe cumnatul ei nebun, se părea că ea n-ar fi avut nimic 
de câștigat, dar dacă noul padişah ar porunci moartea tânărului Osman, 
nimeni nu s-ar mai fi aflat în calea fiului ei Murad. Înlăturarea lui Mustafa ar 
fi fost cu mult mai uşoară după aceea. 

Aşa se face că muezinii au dat de veste că Mustafa-khan, umbra lui Alah 
pe pământ, califul lumii musulmane și stăpân al stăpânilor, s-a ridicat în 
scaunul străbunilor săi. 

— Afurisită grecoaică! blestemă Mustafa-aga, la auzul știrii neaşteptate. 
Ce-i de făcut? 

— Să strigăm laolaltă cu toţi ceilalți: Să trăiască noul nostru sultan!... 
răspunse batjocoritor Sofu Mehmed-paşa. 

— Poate că ar trebui să vedem ce gânduri are Mustafa şi cum se va purta, 
îngăimă Grazziani. De nu va fi în stare... 

— Dar nu Mustafa, ci Kösem va fi adevărata stăpână, îi luă vorba Essad- 
efendi. Grija noastră trebuie să fie acum ca nu cumva să fie ucis Osman, și 
pentru asta va trebui să-l ocrotim. 

— Chiar şi stăpâna noastră, luminata sultană Mâhfiruz, este în primejdie, 
adăugă Mustafa-aga. 

— Cu atât mai mult, trebuie să veghem asupra tuturor celor ce ne sunt 
prieteni, făcu Sofu Mehmed-paşa. Saraiul să nu ne scape din ochi. Gaşpar- 
beg are să treacă pe la solii străini aflători aici, în oraş, şi să le cerceteze 
părerea, să-i facă să înţeleagă însă că adevăratul împărat este și va fi Osman, 
si nu diliul de Mustafa. 

— Ce ne pasă nouă de ce vor spune ei? se nedumeri Mustafa-aga. 

— Ca să nu se strice pacea încheiată de Gașpar-beg şi să fim nevoiţi să 
avem grija războiului şi nu a treburilor împărăției, răspunse Sofu Mehmet- 


paşa. 


— Să am iertare, rosti Grazziani cu un zâmbet respectuos, dar de va veni 
stăpân Osman, la cei numai paisprezece ani ai săi, țara nu va fi cârmuită tot 
de o cadână? 

— Da, însă ar fi vorba de stăpâna noastră Mâhfiruz, răspunse 
şeyhiilishamul. Asta este altceva! 

— Curat kadânlar saltanati! râse Kâzlar-aga. 

Grazziani îl cunoștea pe tânărul Osman, care, cu toată vârsta lui crudă, era 
bine închegat şi cu minte luminată. Se auzise despre el că vorbea araba și 
persana, ba că în aceasta din urmă scrisese și stihuri, semnându-le „Fârisi”, 
prețuite chiar de cunoscători. El însuși îl văzuse vorbind de câteva ori, şi 
rămăsese încântat de istețimea lui. Oricum, ar fi dorit să ajungă Osman 
împărat, căci Mâhfiruz părea mai puţin primejdioasă decât Kösem. Pe de altă 
parte, gâlceava de la Poartă putea duce la ușurarea stării țărilor supuse și 
nici oastea turcească nu s-ar mai fi putut strânge ca în alte vremuri. 

În răstimp sosi şi vestea că Radu Şerban, care încă mai adăsta la Sătmar, 
ar pofti să pătrundă cu oastea în țară și să-l izgonească pe Alexandru-vodă 
Iliaș, omul marelui vizir Halil-paşa. Acesta încă se afla în slujbă, dar nu-l mai 
lua nimeni în seamă și în acest fel domnul muntean rămânea fără 
proteguitor. Se mira pribeagul voievod, în scrisoarea trimisă lui Grazziani, că 
bănățeanul pe care-l trimisese la Istanbul nu-i spusese cele cuvenite, căci 
trebuia să fi ajuns demult lângă prietenul său Gaşpar-beg, așa după cum i se 
lăudase. 

La rândul său și Grazziani fu uluit aflând de oarecare urmă a lui Marcu, 
dar solul ce adusese scrisoarea nu știa nimic. În schimb, gândul lui Radu 
Şerban nu era deloc nimerit pentru prietenii lui Osman, căci o nouă bătălie 
la Dunăre ar fi adus laurii victoriei lui Mustafa, şi el, sărmanul, nici n-ar fi 
ştiut măcar despre ce era vorba. 

Pentru aceea îi răspunse trimisului că ar fi bine ca stăpânul său să mai 
aibă răbdare şi, după ce stătu puţin pe gânduri, îl puse şi pe tânărul croat să 
se pregătească degrabă spre a-l însoți pe omul pribeagului. Îi dădu nişte 
scrisori, dar mai cu seamă îi ceru să afle cât mai multe despre Marcu. Pera 
avea să-i spună şi prin viu grai lui Şerban că Halil-pașa nu va mai rămâne 
lungă vreme sadrazam, și nici mazilirea lui Alexandru-vodă lliaş nu avea să 
mai întârzie. Nădăjduiau să ajungă sultan Osman-celebi, şi atunci fără 
îndoială că sprijinul lui Grazziani avea să se facă simţit. Important era să 
aibă răbdare și nu cumva să se pripească. 

Toate acestea se dovediră a fi bine chibzuite, fiindcă nu peste multă 
vreme roadele nebuniei sultanului începură a se arăta. Mai erau şi dintre 
aceia care o ţineau una si bună că toate ţicnelile lui Mustafa ar fi fost, 
chipurile, voința lui Alah rostită prin gura împăratului. Cei mai mulți însă se 


uitau cu îngrijorare cum padișahul arunca bani de aur unor măscărici de pe 
uliţă, ba chiar si „robilor peşti” din Bosfor, şi asta nu mai putea fi trecută cu 
vederea. 

Plin de cutezanţă, Essad-efendi dădu o fetvă cum că nu era cu putință să 
domnească un stăpân lipsit de minte, ci mai plăcut ar fi fost lui Alah fie şi un 
copil, dar care să nu ducă împărăţia de râpă. Asta se petrecea într-o zi cu 
ploaie rece de sfârșit de iarnă, care-i țintuise pe stambulioţi prin casele lor, 
dar nu şi pe aceia înștiințaţi din vreme de către oamenii lui Mâhfiruz să se 
adune în Alay Meydani. Acolo, Sofu Mehmet-pașa dădu citire fetvâlei 
şeyhiilislamului, după care se îmbulziră în sarai, scoaseră tronul cu 
baldachin cu tot și, în urările ienicerilor, bostanciilor și ulemalelor, Osman- 
khan fu încoronat, făgăduind milă și înțeleaptă ocârmuire tuturor supușilor. 
Mustafa n-avea să pătimească nicio răzbunare, ca unul ce era lipsit de 
judecata minţii şi deci proteguit de către însuși Alah. 

Era în cea de-a douăzecea zi a lui Reb’ I din 1027 după Hegirâ, ori, cum 
socoteau creştinii, în 26 februar 1618. Se afla și Grazziani îndărătul 
sultanului, împreună cu ceilalţi, toți înarmaţi până-n dinţi, de teamă ca nu 
cumva faimoasa Kösem să pună ceva la cale şi să le strice sărbătoarea, dacă 
nu chiar întronarea. Nefericita însă își rodea unghiile de ciudă în 
singurătatea unui iatac, părăsită de mulţi dintre cei care o lingușiseră până 
atunci şi acum dăduseră năvală să-i sărute papucii tânărului Osman. 

Cum era de prevăzut, kadânlar saltanati urma şi pe mai departe, dar 
Grazziani era acum încredințat că nimic nu mai avea să-i stea împotriva 
urcării pe treptele domniei. Din păcate, la numai câteva zile se înfățișă 
baronul Starzer, care ceru marelui vizir Okiiz (boul) Kara Mehmet-paşa să 
se cadă la învoială asupra unor încurcături iscate la fruntariile dintre cele 
două împărăţii și... cine ar fi putut să le descurce mai bine, în afară de 
Gașpar-beg? 

Neavând încotro, a trebuit să se înhame din nou la drum și, cu multă 
sudoare şi destule peripeții, izbuti să aducă la îndeplinire porunca. Era de 
aşteptat ca la întoarcere să nu-i mai rămână decât a săruta poala tânărului 
sultan şi să apuce calea Moldovei. A și fost poftit îndată la un sfat de taină, la 
care se afla de față însăși sultana-valide. 

— Beyul de la Bogdan.-ili este bolnav de ochi și va trebui înlocuit, spuse 
Mâhfiruz, uitându-se cu tâlc la Grazziani. Ne-a fost tare credincios și trebuie 
ajutat să se vindece. 

— Haznaua împărătească este goală, mărită stăpână, zise mieros Okuz- 
paşa. 

— Fireşte că am să-l despăgubesc eu pe Radu Mihnea, zâmbi dalmatinul, 
pricepând unde voia să ajungă marele vizir. Și va fi mulțumit cu plata mea. 


Cât priveşte vistieria, nu mă-ncumet s-o umplu, dar nici n-am să preget a 
trimite cât mai mult aur, de cum voi ajunge la laşi. Pentru început aș putea 
da cam vreo... patruzeci de mii de ducați aur. Pe urmă voi mai vedea! 

Ochii sadrazamului se făcură și mai rotunzi decât erau şi străluciră de 
lăcomie, în vreme ce ai valide-lei se micșorară întrebători. 

— Chiar ai aceşti bani? întrebă ea. Haraciul se pare a fi cu mult mai mic. 
Nu cumva te-ai înșelat, ori n-am înţeles bine? 

— Slăvită stăpână, am zis patruzeci de mii, și aşa rămâne! se plecă smerit 
Grazziani. 

— Atunci nu ne mai rămâne decât să-l înfățișăm măritului padişah, cu 
îngăduința luminăţiei-tale, se înclină marele vizir spre Mâhfiruz. 

Dacă ar fi stat careva să judece făgăduiala lui Grazziani, s-ar fi cutremurat 
de cutezanţa ei, căci el n-avea acești bani şi nici că ar fi putut să-i scoată ușor 
de la amărâta țară a Moldovei. El însă chibzuise că odată ajuns domn va uni 
cele trei țări surori... şi nici atunci n-ar fi plătit un asemenea haraci, întrucât 
visa o țară neatârnată. Acum ar fi promis marea cu sarea, şi chiar mai mult, 
numai să capete firmanul. 

Dar se vede că treaba nu era chiar așa de ușoară, căci dregătorii îl amânau 
de la o zi la alta şi Grazziani începu să mai scadă din banii făgăduiți la 
început, ca nu cumva să-și închipuie turcii că ţinându-l pe delături ar fi putut 
să scoată mai mult. 

Prin luna lui florar a aceluiași an, o altă veste îl puse pe gânduri pe 
dalmațian. Se răzvrătiseră locuitorii din Boemia și apucaseră armele 
împotriva oștirii împăratului, pe care au şi înfrânt-o. Pe ferestrele Hradului 
din Praga au fost aruncați doi sfetnici. Se auzea că unul ar fi fost Martinitz, 
pe care îl cunoscuse când fusese acolo. Și cu toate că răscoala nu era în 
împărăția turcească, Grazziani se posomori, căci împăratul creștin nu mai 
avea timp să aibă şi grija lui. 


SACUL 


„Mai dă-i puţină apă, dar cu băgare de seamă”, auzi Marcu vocea contesei, 
pe care n-o uitase. 

Era atât de istovit încât nu simţi nici mânie, măcar că numai Agnes 
trebuie să fi fost pricina tuturor pătimirilor lui. Cu toate acestea femeia 
părea destul de miloasă, ba chiar îngrijorată de starea în care se afla el. Simţi 
mâna ei mângâindu-i fruntea şi cu voce blândă îl îmbia să înghită câteva 
picături de apă. O ascultă fără să vrea și parcă limba începu a i se dezumfla, 
apoi treptat începu să-și simtă sângele prin vine, însă mâinile încă nu le 
putea mișca. Se auzi şi glasul mirat al unui bărbat: „Patru zile fără apă?!... De 
necrezut că mai trăieşte”. Agnes îi răspunse râzând: „Ca să vezi şi tu ce te 
aşteaptă, dragă Imre, dacă nu-i faci pe plac viitoarei tale neveste”. 

Marcu izbuti să-şi deschidă ochii de-a binelea și încercă să vadă cine era 
bărbatul. Era un necunoscut. De altfel cei doi nu băgaseră de seamă că 
prizonierul se trezise, şi vorbeau mai departe. „Mă rog, apă nu zic să-mi dea, 
făcu străinul, dar vin?!...” 

— Aaa! lată că te-ai trezit, dragă prietene, făcu Agnes văzându-l că o 
privea. Ne-am întâlnit iarăși, spre norocul tău, că de mai întârziam... Pentru 
ce nu m-ai ascultat la Buda? Alta ar fi fost primirea ta aici. Tare ai mai 
supărat-o pe lulia. 

Marcu închise ochii şi un suspin îi străbătu coșul pieptului: „lulia”... Cât de 
străin şi îndepărtat i se părea acest nume. 

— Cred că-i prea devreme să-ți închipui că ai să poți vorbi ceva cu el, zise 
bărbatul. Auzi colo! Patru zile... 

— Ar fi putut să-l dea gata înainte de sosirea mea, dar și așa nu-i rău ce-a 
făcut, fiindcă, istovit cum este, va fi mai ușor să-l ducem de aici fără nicio 
împotrivire din partea lui, răspunse contesa cam după cum o frământa 
gândul. 

— Pun slugile să-l lege burduf și... 

— Nici nu te gândi, Imre dragă! Pe undeva prin preajmă trebuie să fie şi 
blestematul acela de Gaşpar și dacă află de prietenul lui că-l duc legat la 
mine, multe încurcături ne poate face. 

— Poate că de frică va fugi, fiindcă nu cred să fie atât de cutezător la doi 
pași de Bălgrad, sub nasul prințului. 

— Vezi că nici asta n-aş vrea, prietene. Eu am şi trimis vorbă alteţei-sale, 
să ştie pe ce pasăre de preț am pus mâna. Iulia s-a dovedit isteață. Vorbind 
frumos cu prietenii acestui Marcu, i-a îndrumat să-l caute peste Murăş, 
aiurea. Chiar în acea noapte un olăcar din partea ei alerga spre mine, la 


Galda, pe calul ostatecului şi poate că iscoadele vor fi crezut că el însuşi va fi 
fost călăreţul. 

— Cam vicleană nevestică! rânji Imre, care nu era altul decât contele 
Teleki de la Uioara. Nu mă prea încântă ce-aş păţi, dacă nu mă fac un îngeraș 
cuminte. 

— Te-am prevenit! îi făcu Agnes din deget, zâmbind. 

— Ce gând ai cu el? întrebă Imre arătând spre Marcu. 

— Dacă-mi spune unde-i Grazziani, poate că-i dau drumul să se ducă 
unde o pofti. 

— Slobozindu-l e mai rău, căci se va întoarce să se răzbune pe lulia şi 
cred că nu vrei așa ceva. Mai nimerit ar fi să-i atârnăm un pietroi de gât și... 
în Mureş cu el! 

Contesa duse degetul la buze făcându-i semn să nu mai rostească nimic 
ce-ar putea să audă ostaticul. Teleki însă dădu din umeri: 

— Ori dă-mi-l mie, să i-l duc lui Csâky, vecinul meu de la Războieni. Are 
un gealat pe cinste și, de nu ţi-o place cât îl face de „vorbăreţ”, să nu-mi spui 
mie pe nume. 

— Ține-ţi gura, Imre! îl repezi Agnes. 

— Zău că a fost cândva călăul nu știu cărui oraş nemţesc, stărui contele. 

Agnes se ridică şi spuse cu voce tare: 

— Mai întâi și întâi, nu noi vom hotărî soarta lui, ci alteța-sa, despre care 
ţi-am spus că va veni, ori va porunci să-l ducem acolo, dacă așa-i va fi voia. 
Atunci va trebui să plecăm în mare taină, ca să nu afle prietenii lui. Printre ei 
se află și unul de peste munte, care de asemenea nu poate fi decât om de-al 
lui Grazziani. Numai prin vicleșug îl vom prinde pe tartorul cel mare. 

— Atunci pentru ce vorbeşti de față cu el?! 

— Tocmai ca să audă, deşi se preface adormit. Eu am de gând să-l fac să 
ajungă în Banatul lui, unde să se apuce de gospodărie și să nu umble teleleu 
prin lume, alături de toți nebunii. Cu el n-am nimic și chiar am mustrat-o pe 
lulia pentru purtarea ei de neînțeles... 

Marcu pricepu capcana. Îşi dădu scama însă că, atâta vreme cât bănuiau 
că ştie vreo ascunzătoare a lui Grazziani în Transilvania, nu avea a se teme 
de viaţa lui. Totul era să mai câștige timp, spre a da putinţă lui Florea să-i 
vină în ajutor, fiindcă nu se îndoia de acesta. Mai era şi Mihai! 


Într-adevăr, cei doi feciori nu se dăduseră bătuţi, deși se prefăcuseră a 
crede spusele Iuliei despre plecarea lui Marcu în altă parte. Dar ei o căutau și 
pe Sânefta, iar tânăra Mikeșoaie se arătase tare uluită auzind povestea și nu 
se părea că mint. 


— Totuși eu cred că Sânefta este închisă, la Micoşlaca, spuse cu ciudă 
Mihai părăsind curtea grofoaicei. De-am da năvală peste ei... 

— Ne-am sfârși zilele ridicați în furci la Bălgrad, adăugă râzând Florea. Cu 
domnii nu ne putem pune, că dreptatea tot de partea lor este. 

— Atunci?! 

— Prin viclenie. Așa vom putea jura la orice cercetare că nu știm nimic, 
dacă ne ţinem pe delături. Avem ceva iscoade pe acolo, care mi-au spus că în 
afara unor răcnete auzite a doua zi, nimeni nu mai este în conacul Mikeșilor. 

— Doar n-ai să te încrezi în slugile lor, care-s unguri în cea mai mare 
parte. 

— Vezi tu, Mihai, că tocmai aceştia ne ajută. Sunt oameni ca și noi și n- 
avem nimic cu ei, numai stăpânii lor ne ațâţă pe unii împotriva altora. Să nu 
te temi însă, că pe cei care-i cunosc eu sunt de mare credinţă. 

— Ei ţi-au spus că Marcu a plecat în aceeaşi noapte? 

— No, asta-i altă treabă, şi-i tare încurcată. Ei au auzit tropotul unui cal şi 
a doua zi n-a mai fost urmă nici de bănățean și nici de armăsarul lui. 

— Atunci strigătele auzite mai târziu?! 

— Asta mă încurcă și pe mine. Noi trebuie să veghem să nu cumva să-l 
ducă în altă parte, cu toate că n-avem cum să ne împotrivim pe față, 
răspunse Florea. 

În răstimp contesa își cam pierduse răbdarea cu Marcu, care încă nu se 
arăta trezit. Porunci să se verse asupra lui o cană cu apă rece și atunci, fără 
să vrea, acesta pufni şi deschise ochii. 

— Hai, că ţi-o fi de-ajuns! se răsti contesa. Te poftesc pentru cea din urmă 
oară să stăm de vorbă, şi de tine atârnă dacă ai să mai ieși viu de aici sau ba. 

Marcu dădu să se ridice, dar se prăbuși înapoi în pat, fiind încă sleit de 
putere. 

— Stai culcat și ascultă! Nu te întreb ce ai căutat pe aici, bănuind că 
dragostea pentru Iulia ţi-a purtat pașii, dar să-mi spui dacă şi Grazziani te-a 
însoțit! 

Aşteptându-se la o asemenea întrebare, Marcu se prefăcu totuși 
descumpănit. Dacă s-ar fi aflat că Grazziani nu era în Ardeal, poate că n-ar 
mai fi scăpat cu viață, dar așa mai putea nădăjdui s-o ducă cu vorba. 

— Mă mulțumesc să dai din cap în semn de da sau nu, dacă, ţi-i greu să 
deschizi gura. 

— Până într-un loc, da! îngăimă oșteanul. 

— Care-i acela? se băgă şi Teleki, ca s-o ajute pe contesă. 

— Nu știu cum îi zice, răspunse Marcu ceva mai însufleţit. 

— Unde trebuie să vă întâlniți? 

— La... Istanbul. 


— Îţi baţi joc de mine? se înfurie femeia. 
— Nici gând. Acolo mă aşteaptă. 


Contesa Rozsnyai nu se mai îndoia că fostul ei iubit de o noapte se afla pe 
undeva prin apropiere și că oşteanul nu încerca decât să-l acopere. Nu se 
dumirea însă ce putea căuta solul sultanului prin țara lui Bethlen și mai ales 
dacă mai avea spahii cu el. Asta ar fi vrut să afle, dar Marcu minţea de bună 
seamă, îşi zicea ea. 

— Uite ce e, prietene, rosti contesa cu glas domol. Eu n-am nimic 
împotriva ta, dar nici n-aș putea făgădui că lulia s-ar mai putea întoarce la 
simțămintele din trecut. Acum e logodită cu dumnealui, aici de faţă, iar ce-a 
fost între voi a trecut și s-a uitat. Tu ești tânăr și lesne îţi vei găsi alta... 

— Nici să mă roage în genunchi, n-o mai vreau, răspunse Marcu luându-i 
vorba din gură. 

— Foarte bine! Atunci să facem un târg cinstit: îmi spui unde-i Grazziani 
şi eu pun vorbă bună la alteța-sa să te îngăduie să te întorci în Banat, fără 
nicio sminteală. Vrei? 

— Vreau! 

— Mă bucură să aud asta. Unde-i? 

— După socoteala mea ar fi putut ajunge până acum la Braşov, de nu se 
va fi oprit la Bălgrad, ori să se fi abătut pe la Sibiu. 

Contesa nu se mai putu ține să nu-i tragă o palmă, spumegând de mânie. 

— Eu te-am socotit om de înţeles, şi tu eşti un porc fără pic de ruşine. 

Teleki rânjea batjocoritor, privind-o pe Agnes, şi asta o ațâţa şi mai mult, 
făcând-o să-i fiarbă sângele în vine. 

— Ți-am spus eu, draga mea, că Csáky are un călău pe cinste. La ce să-ți 
mai pierzi vremea cu cerbicia olahului? Dă-l pe mâna mea! 

— Poate că ai dreptate, răspunse contesa. Nu știu însă ce ar spune alteţa- 
sa când... 

— Ce să spună? Când o trece la moşia sa de la Geress, n-are decât să 
poruncească şi pe dată i-l înfățișăm, teafăr și cârpit. Totul e să nu crape până 
atunci. 

— Nu care cumva să-ţi scape... 

— Ai mai auzit tu pe cineva să fi putut fugi din castelul meu de la Uioara? 
se îngâmfă groful. 

— Ce-i drept, nu! Nici măcar fetișcana aia pe care ai furat-o și ai dus-o 
acolo, fără să mai vadă lumina zilei. Nu știu ce ai de gând cu ea. Bagă însă de 
seamă, am auzit că taică-său e un om răzbunător. 


— Spada mea nu se teme de olahi! lar de ăsta, nici atât nu-mi pasă. Este 
un leş deocamdată în viață, dar după ce-l va cerceta alteța-sa, tot pe mâna 
mea are să încapă și... Murăşul! 

— Te cam grozăveşti, prietene, şi nu faci bine. Grijă şi de slugile tale, 
măcar că-s unguri. Puțin le pasă de ce neam sunt cei asemenea lor, fie chiar 
şi olahi. 

— Nu trebuie să mă-nveţi tu pe mine, se grozăvi contele. Ai să vezi! 

Contesa ridică din umeri a nepăsare, după care se întoarse din nou spre 
Marcu: 

— Te-am lăsat anume ca să ştii ce te așteaptă, de vreme ce n-ai vrut să-ți 
ţii făgăduiala. 

— Dar eu n-am minţit. M-ai întrebat de Gașpar Grazziani, unde se va fi 
aflând acuma, și eu am răspuns cinstit, că doar n-avea să aștepte neclintit 
într-un loc. Ne vom întâlni la Istanbul... 

— S-o crezi tu! rânji Teleki. 

— Bine, bine, făcu Agnes fără a-l lua în seamă pe conte. Te pun sub pază la 
Uioara, după cum ai auzit, fiindcă aici nu mai poţi rămâne. 

— La mine! se bătu groful cu mâna pe piept. Și fiindcă ai auzit și de 
povestea cu fetişcana, îți dai seama că... 

— Ba să faci bine şi să te scapi de ea. N-avem nevoie de încurcături și cu 
neamurile ei, dacă ţi-l dau pe ăsta la tine. 

— Să-i dau drumul?! 

— Pe apa Murășului... 

— Mai pe urmă, zâmbi Teleki. l-am făgăduit-o și lui Csâky. Nu pot să nu- 
mi țin vorba. 

— Faceţi prostii şi doar pământu-i plin de fete, se înfurie contesa şi ieşi 
din odaie. 

Groful se uită cu lăcomie în urma ei, vru să zică ceva, dar amintindu-și de 
ostatic se ținu şi se prefăcu încruntat. 

— Olahule, poftesc să nu-mi faci vreun pocinog și să te împotriveşti ca să 
nu fiu silit să te ucid. Auzit-ai doar că trebuie să te duc de aici fără larmă. 

— Hai să facem un târg! zise Marcu pe neașteptate. 

— Cu tine?! 

— De ce nu? Eu mă las de bunăvoie, dacă juri pe ce ai mai sfânt că dai 
drumul copilei aceleia. 

— O cunoşti şi tu?! 

— N-am văzut-o în viața mea, dar să știi că, dacă pățeşte ceva, neamurile 
ei au să-ți pună pielea pe băț, într-o zi. 

— Cine?... Olahii?! 


— Eu ştiu pe cineva care ar fi în stare să-ți răsucească maţele pe cuțit, 
dacă ar afla ce-ai făcut cu iubita lui. 

— Mă ameninţi? scrâșni Teleki. 

— Eu n-am cum, răspunse liniștit Marcu. De altfel văd că nici nu putem 
sta de vorbă. 

Contele fu cât pe ce să-i tragă o palmă, dar nu cuteză ca nu cumva din 
cauza slăbiciunii să pățească ceva mai înainte de a pleca din Micoșlaca şi 
Agnes să nu i-l mai deie. Îl sudui de mamă și ieși furios. 

Către seară, un sac uriaş cât un stat de om fu aburcat de-a curmezișul 
unui cal şi atât Mihai cât și Florea puteau să jure că nu era plin cu boabe. Îl 
urmară din depărtare şi văzură că însuși contele Teleki împreună cu patru 
slujitori înarmați îl însoțeau, nemaiavând astfel nicio îndoială. De mirare era 
că se îndreptau către Războieni și nu spre Uioara, după cum era de așteptat. 


Îngrijorat să nu se întâmple ceva pe drum, Teleki a răsuflat uşurat când s- 
a văzut la curtea prietenului său. Nici nu și-a dat seama că toată vremea a 
fost urmărit, dar nici n-a dat prilej să fie atacat. Îi povesti lui Csâky cele 
întâmplate, precum și sfatul pe care i l-a dat contesa în legătură cu Sânefta, 
dar acesta îl luă în râs: 

— Va fi vrut să-i ia dânsa locul şi tu nu ţi-ai dat seama. Oricum să n-o ucizi 
până n-o trimiţi și la mine, ca să văd şi eu ce gusturi ai. 

— Mai curând treci tu pe la mine, și dacă ţi-o mai plăcea... 

— Te pomeneşti că te-ai săturat de ea și-ți pare rău de ce ai făcut? rânji 
Csáky. 

— Asta nu, dar, aşa cum arată acuma, nu mai dai doi bani pe ea. Plânge 
într-una şi nu vrea să se atingă de mâncare. Arată jalnic. 

— Sileşte-o să mănânce! Fă cumva să se înzdrăvenească, ori de nu... Cu 
ăsta ce-ai de gând? arătă groful spre Marcu. 

— Deocamdată Îl strecor prin hrubă la mine în castel, că de va fi fost 
careva pe urmele mele aici are să i se înfunde. Pe urmă am să aştept porunca 
prințului, sau ce va spune Agnes. Până atunci și pe el trebuie să-l țin pe 
mâncare și băutură. Cred că-i vremea să chemi câteva slugi să ducă „sacul” 
până la șură... 

— Ce, eşti nebun? Dacă vrei asta, îl târâm noi doi, cum om putea, căci 
altfel dăm în vileag legătura noastră de taină. 

— Atunci hai să-l ducem! Am să mă simt mai ușurat după ce-l voi vedea 
zăvorât la mine în beci. 

— Bine, înşfacă-l! 

Apucară unul de la un capăt și celălalt de la altul, după care, orbecăind 
prin beznă şi suflând din greu, îl târâră până într-o șură. 


Florea şi Mihai făcură ochii cât cepele, nevenindu-le să creadă că grofii 
înșiși cărau asemenea povară. 

— De ce n-or fi chemat vreun argat?! se nedumeri Mihai. 

— Înseamnă că sacul e preţios şi le-a fost teamă să nu mai afle și alţii. Însă 
pentru ce l-au cărat în șură?! 

— la să ne dăm mai lângă perete, poate deslușim ceva, și la nevoie ne 
repezim asupra lor, că nu-s decât doi şi-i noapte. 

Pândiră în tăcere o vreme și, cum nu se auzea nimic dinăuntru, Mihai, 
pierzându-și răbdarea, trase spada şi dădu buzna, iar Florea se ținu după el. 

Cu tot întunericul din șură, şi Florea şi Mihai își dădură seama că se aflau 
singuri. Mihai făcu o torță dintr-un şomoiog de paie și scapără din amnar, 
dar Florea îi strigă speriat: 

— Nu aprinde! Ce, vrei să dăm foc la şură? 

— Ar fi fost rău? răspunde Mihai, dându-și seama de pericol. 

Din bezna șurei, Florea zări că în partea cealaltă mai era o potecă. 

— Proşti am mai fost, doamne, zise el râzând. Puteam să așteptăm noi 
mult şi bine că groful a ieşit pe partea din față. 

— Hai după ei! 

— Încotro? 

Feciorii n-aveau de unde ști că se aflau chiar deasupra chepengului ce 
acoperea hruba pe unde Marcu fusese târât și mai apoi azvârlit în beci, 
asemenea unui sac. 


DOMNIA LUI ION-VODĂ 


Cu toata vijelia oamenilor comisului Melinte, au mai scăpat din prăpăd și 
alții, în afara Profiriţei. Printre ei se afla şi baba Irina, care pe dată s-a apucat 
să adune buruieni și ierburi de leac și să-i descânte de sperietură pe cei mai 
slabi. Bieţii bejenari nu mai cutezau să umble prin codru ca până atunci, ci s- 
au cam tras în preajma bordeielor, care, oricum, erau mai la dos. Câţiva 
copilandri mai răsăriţi fuseseră puși de strajă în depărtare, spre a vesti la 
timp o nouă primejdie. O duceau ca vai de lume şi-şi cam pierduseră 
nădejdea în zile mai bune. 

Aşa-i găsiră bărbaţii ce fuseseră în „oastea lui lon-Vodă”, care acum se 
întorceau acasă. De cum îl zări pe Toader, Profirița îi sări de gât de parcă i-ar 
fi fost frate, dacă nu chiar soţ, fără a-i fi ruşine de cei dimprejur. Flăcăul, 
uluit la început, o strânse în braţele lui puternice, întârziind s-o lase din 
îmbrăţișare. Mai apoi au plâns cu lacrimi grele la groapa Măriucăi și a lui 
Simion, după care s-au întors împreună printre ceilalți. Cu toţii aveau de 
bocit pe câte cineva și multă jale a fost vreo câteva zile, până când viaţa i-a 
zgândărit din nou, prin crudul ei adevăr. 

Cumplită foamete se prevestea, tocmai acum când iarna bătea la ușă. Era 
pe la sfârşitul lui brumărel, când frunzele arămite începuseră a se învolbura 
printre crengile codrului. În alte vremuri, ori în alte părți, omul gospodar își 
băga acuma bucatele în hambare, se uita zilnic la mustul dat în fiert şi mai 
aduna câte un butuc în așteptarea vântoasei celei albe. Acuma era timpul 
cumetriilor și a nunților, dar pentru amărâţii de pribegi, asemenea amintiri 
erau demult uitate. Cu spaima-n suflet numărau frunzele ce mai rămăseseră 
prin copacii dezgoliți și numai în coaja lor își mai puneau nădejdea s-o 
scoată la capăt cu hrana, până la primăvară. Chiar şi sălbăticiunile codrului 
se cam trăseseră din preajma flămânzilor bejenari. 

Bărbaţii erau oameni în toată firea, foşti luptători, în stare să doboare un 
stejar cu numai câteva lovituri de secure, dar acuma erau gălbejiți şi trași la 
față, de nu-i mai recunoșteai. 

— O veni ea odată şi domnia lui lon-vodă, spre a ne face dreptate! oftă 
Vasile Ţugui, gospodar vestit odinioară pentru vrednicia lui pe ogoare. 

— Numai să fie asta până o da colțul ierbii, să căpătăm pământul la 
vreme, ca să-l arăm şi să-l semănăm, spuse Neculai Buzatu, a cărui femeie și 
cei patru copii scăpaseră ca prin minune din prăpădul comisului. 

— Oare de pe moşia noastră cine o fi strâns holda? întrebă într-o doară 
Paraschiv a lui Mitrofan. 

— lacă vorbă! făcu scârbit Toderiţă. Cine altul decât dumnealui, comisul 
Melinte? Mânca-i-ar corbii carnea şi lupii oasele! Ne-a ucis femei, copii, ne-a 


zdrobit ca pe tâlhari și acum se ghiftuieşte la căldurică, lăcomind și la 
ogoarele vecine lăsate de izbeliște. 

— Dæ’ ian stai, Toderiţă, sări Țugui. După dreptate, moşia boierului 
nostru i-a rămas jupâniţei, de vreme ce bătrânul nu s-a mai întors și s-o fi 
prăpădit prin lume, după cum se aude. Atunci se poate spune că ea-i megieşa 
noastră, şi cu ea trebuie să rostuim lucrurile. 

— Aşa-i! Așa-i! încuviințară ceilalți cu ochii sticlind de licărul speranţei. 

— Barem ea n-o fi hapsână să lăcomească la pământul ce-l avem din 
moşi-strămoşi. Să ne dea îndărăt ce-a furat tătâne-său, adăugă Paraschiv. 

— Bre, oameni buni! se împotrivi Neculai Buzatu. Sângele apă nu se face! 
Să nu ne încredem în boieroaică. Uitat-aţi oare că din pricina noastră i-a 
pierit mama? Să uite ea aceasta?! 

— Asta s-a întâmplat demult, răspunse Țugui. Apoi fata a fost de față și a 
văzut cu ochii ei ce s-a întâmplat. 

— Să nu mai dezgropăm morții, se băgă în vorbă și Petre Juncu, care 
tăcuse până atunci. Să vedem ce crede Toderiţă, și cum a zice el aşa să 
facem! 

Flăcăul se simţi tare stânjenit, fiindcă de vreo câteva zile tot satul aflase 
că fata boierului stătea cu el în bordei, asemenea unei neveste legiuite. Nu el 
a silit-o, ci mai curând ea a fost aceea care s-a ținut de capul lui, chiar din 
ziua întoarcerii acasă. Prăpădindu-se tot neamul lui Toderiţă, Profirița 
rămăsese singurică și neajutorată și de cum s-a ivit flăcăul s-a și lipit de 
dânsul, ca un câine de pripas. Nu-i vorbă că şi inima îi dăduse ghes, dar nu 
într-atât pe cât o iubea Toderiţă, care și-ar fi dat şi ultima picătură de sânge 
pentru ea. A încercat să-i amintească vița ei boierească şi că nu se făcea să se 
mărite cu un răzeș, dar Profiriţa o ţinea numai în lacrimi și oftaturi, 
juruindu-se că n-are să se întoarcă niciodată printre ai săi, iar de nu va vrea 
s-o ia de nevastă se va arunca în iazul ielelor. Tânărul a zâmbit, căci ştia prea 
bine că cel mai adânc loc din balta aceea abia de ajungea la brâul unui om, 
dar se îngrijoră pe dată amintindu-și de Ilenuţa lui moș Precup. „Nu care 
cumva să dea peste vreo fântână...” îşi zise el înfiorat. Apoi se mai ridicase şi 
necazul că el ar fi poftit o legătură pe viaţă și legiuită în fața lui Dumnezeu, 
după cum era obiceiul din străbuni, dar bietul taica lacov se stinsese de 
bătrâneţe și nimeni nu-i mai luase locul. Până la un sat vecin, cu popă, ar fi 
trebuit să străbată cale îndelungată spre marginea codrului, de cealaltă 
parte a Prutului, și nu se încumeta. „Da' Măriuca s-a cununat cu bădița 
Simion”, spusese fata, auzind ce-l frământa pe flăcău. „Dacă vrei să ştii, chiar 
eu le-am făcut cununiţe de flori şi am spus rugăciuni către cel de sus ca să-i 
unească mai înainte de a intra în împărăţia cerurilor”. „Nu zic nu, răspunse 
Toader. Pe lumea cealaltă, acolo sus, merge şi aşa cum spui, dar pe pământ, 


nu prea.” „Nu-mi pasă, bădiţă! se îmbufnase fata. Asta înseamnă că nu vrei să 
mă iei... că nu ţi-s dragă." 

A fost prea mult pentru tânărul îndrăgostit. Nunta și-au petrecut-o sub 
privirile blânde ale soarelui de toamnă, care se trăsese printre crengile 
desfrunzite, spre a nu stingheri taina celor două fiinţe omeneşti. Nuntași le- 
au fost gâzele şi păsările pădurii, ce se mai zbenguiau încă fără teama de 
iarnă. Nuni le-au fost stejarii din preajmă, ale căror frunze de aur au căzut 
tremurânde spre a face un culcuş moale pentru Făt-frumos și Ileana 
Cosânzeana ai acelei păduri. 

Apoi, mai ruşinat s-a simţit Toader când şi-a adus femeia în bordeiul lui 
cel nou, săpat anume, cu dichis. Cei din jurul lor n-au scos o vorbă, 
socotindu-le fapta ca pe ceva firesc. Nu erau singurii! Cu toate acestea, 
Toader a spus, ca din întâmplare, că îndată ce se va putea să dea o fugă la 
popa de la Stoeşesti, dincolo de Prut, în ținutul Bârladului, spre a se cununa 
în faţa altarului. Până atunci cerură încuviințarea lui moş Ion Cosoabă, cel 
mai bătrân om din sat, așa cum făcuseră și ceilalţi. Era știut din vremuri de 
demult că atunci când rămânea satul fără popă se găsea câte un uncheșş care 
să-i țină locul în faţa Celui Preaînalt. 

Acuma Profirița era nevasta lui Toader, şi unii s-au gândit că n-ar fi rău să 
se ducă împreună cu ea la comis şi să-și ceară moştenirea şi toate drepturile 
ei de stăpână a locului. Se auzise că hrăpăreţul megieş se băgase peste 
averea vel-armașului. Toader însă nu se învoi nici în ruptul capului, ca să nu- 
şi închipuie Profirița că anume pentru aceasta o luase de nevastă. 

— Ce să mai zică, bre Toderiţă? făcu Țugui. Să împartă moşia cu noi și să 
intre în obştea noastră, ca pe vremea când nu erau boieri prin partea locului. 

— Şi aşa, dacă vine domnia lui lon-vodă, pământurile se vor lua de la toți 
şi om munci de-a valma! zise cu hotărâre un sfrijit căruia i se mai zicea 
„ţânţaru”. 

— Da' ce crezi tu că măria-sa lon-vodă n-o avea şi el boierii lui? i-o 
întoarse Neculai Buzatu, cârcotaş ca totdeauna. Așa-i rânduită lumea, şi nu 
s-o schimba nicicând. 

— Ce ne sfădim atâta? sări Ţugui. Să vedem ce spune și jupâniţa, care 
până una-alta încă mai este stăpâna moşiei. 

— Oare să se învoiască? se îndoi Juncu. 

— Are dreptate Țugui, încuviință Paraschiv. Du-te Toderiţă şi-ţi întreabă 
nevasta! 

— Du-te! Du-te! 

Cum era de așteptat, Profirița se învoi pe dată să facă dreptate oamenilor 
în mijlocul cărora trăia de atâta amar de vreme. Îi cunoștea pe toți după 
nume, şi mic şi mare şi tânăr şi bătrân, şi mai cu seamă îi îndrăgea. Aproape 


că şi uitase că era neam de boier de când bărbatu-său era un răzeș, şi judeca 
asemenea lui. Făgădui să înapoieze pojorâtenilor întreg pământul pe care-l 
avuseseră, aşa cum era trecut în cărțile de la domnia lui Vodă Alexandru cel 
Bătrân și Bun, ba dacă nu le-ar fi fost îndestul, le-ar mai fi dat, căci pentru ea 
şi omul ei ajunge, slavă domnului! Cu ei avea să-și muncească moşia, dar şi 
cu cei din Crăciunești, care, deşi nu se băjeniseră, tot năpăstuiți fuseseră în 
vremea tatălui ei, vel-armașul. 

Zvonindu-se că se vor întoarce la casele lor din vatra satului părăsit și că 
Profiriţa va fi în locul hapsânului armaș, bucuria ţăranilor nu mai cunoscu 
margini. Se îmbrățișau unii cu alţii, ştergându-și lacrimi de bucurie, chiar şi 
bărbaţi în toată firea. „Asta-i adevărata domnie a lui lon-vodă!” ziceau unii. 
„Când a veni măria-sa, ne-a da pildă şi altora!” se fuduleau alții și numai 
astfel de vorbe se auzeau peste tot. 

Mai bine de o săptămână a ţinut căratul întregului calabalâc din pădure, 
măcar că nu mai rămăsese mare lucru, mai pe la nimeni. Întâi şi întâi, 
trebuiau conduși Toderiţă și Profirița la curte, bărbaţii luându-și furcile și 
topoarele, ca la răzmeriță. Dar trecând prin satul ce fusese înfloritor 
altădată, un val de mânie îi cuprinse pe cei mai mulți. Nu vântul, arşiţa și 
ploile măcinaseră aşezarea, cât prăpădul şi dușmănia comisului Melinte. Se 
ştia însă bine că şi înaintașii lor păţeau deseori așa ceva, mai cu seamă din 
partea tătarilor, şi numai în doi-trei ani satul înflorea la loc, din aceeași 
cenușă, ba mai frumos ca înainte. 

Cât despre curtea boierească, n-aveau ce să spună, aflând-o într-o stare 
mai acătării. Ba mai dădură şi peste câteva slugi, alături de bătrânul vechil 
Arvinte. Acesta cum o văzu pe Profirița se înspăimântă ca de o arătare venită 
din altă lume. Îşi făcu cruce scuipând în lături de trei ori, ca nu cumva să fie 
vreo strigoaică. 

— Nu te teme, moș Arvinte, râse ea. Sunt eu, în carne și oase. 

— Îmbrăcată țărăneşte, jupâniță?! 

— Iraaa, moşule! Dacă ai şti matale că am purtat straie şi mai ponosite 
decât astea... Mie însă îmi plac, fiind mai sprintene decât cele boiereşti, atât 
de împopoţonate. 

Tare se mai cruci bietul slujbaș, ba-i spuse pe şleau că după ştirea lui 
trebuia să fie moartă. 

— Dar au să vină şi dumnealui, vel-armașul, și cocoana? întrebă vechilul. 

— Din păcate, nu! răspunse oftând Profirița. Barem pe mămuca am s-o 
aduc s-o îngropăm aici, dar bietului tătuca, cine știe pe unde îi vor fi albind 
oasele... 

— Dumnezeu să-i ierte! şopti moșul, dându-i o lacrimă în colțul genelor. 
Cu mine s-au purtat omeneşte. 


— Da să lăsăm morții, moș Arvinte, și nu mi-o lua în nume de rău, că eu 
am venit cu alte treburi. De odihna lor ne-om ţine mai pe urmă. Poftesc 
acuma, degrabă, să ştiu cum stai cu holdele de anul acesta. Ai strâns ceva 
prin hambare? 

— De, nu pot zice că nu, dădu din umeri stingherit Arvinte. Din păcate 
însă nu prea avem. 

Răzeșii din jurul Profiriţei ciuliră urechile, dar tăcură, nefiind cuviincios 
să se amestece în treburile jupâniței. Ea era stăpâna! 

— Dacă te fereşti cumva de oamenii aceștia, zise deodată tânăra femeie, 
să n-ai teamă, că uite, dumnealui îi bărbatu-meu, arătă ea spre Toader. 

— Matale şuguieşti cu mine, jupâniță, zâmbi strâmb vechilul. Vrei să mă 
faci să cred că un ţăran are să ne fie stăpânul? 

— Da! Acesta-i adevărul gol-goluţ şi te poftesc, moșule, să îl asculți ca și 
pe tătuca. Acuma spune de bucate! 

Tare s-a mai uluit moşneagul de asemenea năstrușnicie ce-i îndruga fata 
fostului stăpân și încă nu-i venea a crede. Totuși, la porunca ei hotărâtă, 
începu a înșira cu glas domol: 

— O parte se află în hambar, câte ceva am băgat la gropniţe, însă grosul i 
l-am dus comisului Melinte, zicând că el se îngrijește de moșie, din porunca 
stăpânului. 

— Bine, moş Arvinte! făcu Profirița săltându-și fruntea. Până comisul are 
să ni-l deie înapoi, tot grâul, sau ce-a mai luat, am hotărât să le dai din 
hambare oamenilor ăstora care mor de foame şi au copii şi bătrâni nevolnici 
cu ei. Ni-l dau înapoi la toamna viitoare, după ce-or avea şi ei ce strânge. 

Vechilul încercă s-o tragă deoparte pe fată, gândind că dăduse o 
asemenea poruncă nesăbuită numai de teama țăranilor ce-o însoțeau, dar nu 
fu chip. Văzând că avea de gând să risipească și bruma de grâu şi mei ce se 
afla în hambar, îşi zise că, de bună seamă, tânăra lui stăpâna se va fi scrântit 
la minte. Nici nu era de mirare, câtă vreme se fudulea că era măritată cu un 
țărănoi. Se bucură în gând că nu mai pomenise și de gropniţa tainică, unde 
se ascundeau bucatele pentru vremuri de restriște, și se hotărî nici să nu 
spună, căci fata, fie că uitase, fie că nu ştia de acest ascunziş. 

Sătenii dădură peste două căruţe ce mai rămăseseră la curte și, cum nu 
erau vite de povară, se înhămară ei, trăgându-și hrana până în sat. 

— Ne vom întoarce și vom chema la judecată pe hulpavul boier-comis! 
răcni Ţugui ridicând pumnul, în vreme ce ieşea pe poarta cea mare a 
conacului în fruntea celorlalți. Să n-ai teamă, jupâniţă, că facem noi dreptate 
pentru o orfană ca matale! 

— Să răspundă! Să fie judecat! strigară şi alții. 

Profiriţa privi cu duioşie în urma lor şi-i spuse lui Toader: 


— Poate că ar fi fost mai bine să fi rămas cu toţii aici. De bine de rău, s-ar 
mai fi găsit unde să stea până la primăvară, că la ei n-am văzut să fie casă 
întreagă. 

— Nici să nu te gândești, răspunse bărbatu-său. Din nimic şi tot au să-și 
facă un acoperiș, dar numai acolo, în sat la noi. 

După vreo câteva zile, moş Arvinte se înfățișă la curtea comisului, 
purtând vorba stăpânei celei noi de a i se înapoia ce i se cuvine din holda 
anilor strânşi de domnia-sa. Fiind de neam mai ales decât Melinte, tânăra 
boieroaică a socotit să-i ceară dreptul nu sub formă de rugăminte, ci mai 
mult ca o poruncă, dar Arvinte n-avea de gând să-i spună întocmai 
comisului. Era încredințat că sosise sfârșitul lumii, de vreme ce se 
întâmplaseră asemenea năstrușnicii. Apucase să-i spună bărbatului 
Profiriţei „boierule”, însă acesta i-o retezase scurt: „Să ştii, moşule, că eu nu- 
s boier şi că neam de neamul meu tot răzeși am fost și ne fudulim cu asta, 
mai dihai decât cu boieria. Şi să mai afli, matale, că s-a poruncit rânduială 
nouă, pe dreptatea celor oropsiţi. Asta este domnia lui lon-vodă, şi se va 
întinde pe tot congiurul țării, nu mai târziu decât până-n primăvară.” 

N-a priceput mai nimic bietul moşneag, și pentru aceea poftea deslușire 
de la dumnealui comisul, care era cu mult mai luminat. 

— Sărut dreapta, boierule! zise Arvinte de cum i se înfățişă, scoțându-şi 
cușma. Am venit la domnia-ta... dar să știi că nu-i a bună, jupân comise. 

— Am auzit și eu câte ceva, măi Arvinte, drept îi că s-a abătut mare necaz 
pe la voi? 

— Întocmai, cinstite comise. Nici nu-i de crezut. 

— Bre, dæ’ chiar îi fata boierului, cea care a venit? E Profiriţa?... Să nu fie 
vreo matracucă ce-i seamănă și vor fi adus-o mocofanii să te amăgească. 

— Vai de mine, boierule, dar o ştiu de când era de-o șchioapă. Acuma, ce-i 
drept, s-a mai împlinit de când îi măritată cu răzeşul ei, dar mă jur că ea este. 

— Na, că asta n-am mai pomenit. S-o răsuci în groapă răposatu vel-armaș, 
de va fi având vreuna. Cine a mai auzit o astfel de împărechere? Încai, de n- 
am avut parte să mi-o fac noră, iacă ce s-a ales de ea! I-a bătut Dumnezeu, că 
prea se țineau cu nasul pe sus, și Coste, dar mai ales Ilisafta. Șleahtic pofteau 
dumnealor, nu boier de ţară ca răposatul meu fiu. Dumnezeu nu bate cu 
ciomagul! 

— Doamne iartă-mă cucoane, da' s-a întors lumea cu fundu-n sus, oftă 
vechilul încă nedumerit. 

— Nu te teme, bre Arvinte, s-a întoarce ea la loc. Spune mai bine ce vânt 
te aduce. Nu cumva vrei să intri în slujba mea? 

— De s-ar putea... mai c-aș vrea. 

— Atunci? 


— M-a trimis stăpâna să-ți spun să dai domnia-ta îndărăt tot ce-ai strâns 
în lipsa alor ei și să oprești numai cât socoți că ți se cuvine pentru osteneală. 

— Apăi, cu adevărat că-i zăludă fata asta, se mânie comisul scrâşnind din 
dinți. Zi-i să-şi bage minţile-n cap şi să-şi pună pofta-n cui, de nu vrea să fac 
eu rânduială la voi, aşa cum se cuvine când un megieș îşi pierde minţile. Cât 
despre țărănoii ei neobrăzaţi, să le spui că am poruncit ca nu cumva să mai 
dau de ei, când oi trece pe acolo, că-i fac una cu pământul. Mişeii! A dracului 
sămânță de oameni! Am crezut că i-am stârpit şi ei răsar mai apoi ca 
ciupercile după ploaie. Dumnezeii lor de mocofani! 

Arvinte ascultă tăcut, dar nu părea mulțumit. 

— Să mă ierţi domnia-ta, comise Melinte, da’ n-oi putea să spun totul... 

— Ei bine, am să vin eu! 

— Oricum, tot n-am înţeles... ce-i cu domnia asta nouă? A ajuns biata țară 
ca vai de lume. Când te culci seara ai un voievod, iar dimineaţa... altul! 

— Astea-s numai scorneli ţărăneşti. Au ei pe un răzvrătit prin părțile 
Prutului, dar oștenii domniei le împuţinează puterile pe zi ce trece, așa că 
nici gând de „domnia lui lon-vodă”. Ar vrea ei, mârlanii, dar în veci n-are să 
se întâmple așa ceva pe lumea asta. 

Vechilul făcu calea-ntoarsă, dar nu-i spuse Profiriței despre toate 
amenințările și sudălmile lui Melinte, ca să nu facă și mai mare vrajba. Tot se 
aştepta el ca viforosul comis să dea o raită pe la ei, să vadă cum s-a rânduit 
orfana și cum va fi... 

În scurtă vreme, Pojorâta începu a prinde viaţă ca şi-n alte daţi căci 
hărnicia răzeşilor nu cunoştea margini. Totodată şi curtea boierească se 
schimbase şi fremăta de mulțimea țăranilor, care de îndată ce aveau o clipă 
de răgaz se repezeau să dea o mână de ajutor, fie în ogradă, fie pe ogoare, 
după cum trebuia. 

Aşa ceva nu se mai pomenise de când lumea și satele de prin împrejurimi 
prinseră a vorbi mai cu temei despre „domnia lui lon-vodă” ca de ceva 
adevărat. Numai că asta nu era pe placul comisului, care se hotărî să dea o 
raită pe la curtea răposatului vel-armaș. Era tocmai sărbătoarea sfântului 
Andrei, cu care se încheie luna lui brumar și gospodarii își cam isprăviseră 
treburile, trăgându-se la iernat. 

— Bine te-am găsit, jupâniță Profiriţo, făcu el cu glas mieros, prefăcându- 
se tare bucuros că o vedea. la te uită, mai să nu te cunosc, într-atât de 
frumoasă te-ai făcut. Săracu' Tomiţă! oftă el. Ce fericit ar fi fost să-i fi fost 
soaţă. 

Profiriţa îl pofti în odaia de oaspeți, poruncind să fie omenit cu ce se mai 
găsea în toată sărăcia ei. În acelaşi timp îi trimise vorbă lui Toader, să vină şi 


el. Bărbatu-său meşterea ceva pe la un hambar, laolaltă cu slugile și cu vreo 
doi țărani, dar lăsă pe dată totul și se îndreptă spre casă. 

După ce se tolăni într-un jilț, comisul nu mai avu prea multă răbdare și 
spuse rânjind: 

— Nu care cumva ești nemulțumită de felul cum am avut grijă de moşia 
voastră? Dumnezeu să-i ierte pe răposaţii matale părinţi, că tare au mai fost 
cumsecade și cât au dorit ei, sărmanii, să ne încuscrim... 

Profirița însă nu-și amintea să fi fost vorba de o asemenea încuscrire, dar 
îi dădu pace, prefăcându-se că nici n-a luat seamă la spusele lui. Îi răspunse 
numai la întrebare: 

— Ce să zic, jupân comise? De atâta grijă... nici ce mânca la iarnă nu mai 
am. 

— D-apăi de, draga tatii, cine te-a pus să risipeşti grâul pe mocofanii de 
țărani? Oricât le-ai da, ăştia nu se satură nicicând. De foame însă n-ai să 
mori, că am să te iau cu mine. Tot era să-mi fii noră! 

— Nu-mi aduc aminte despre aşa ceva, boierule, i-o reteză fata. Şi apoi, eu 
îs femeie măritată și omul meu mi-o purta de grijă. 

— I-auzi colo! făcu Melinte pe neștiutorul. O fi vreun boier velit, ori vreun 
leah? rânji el, vrând a-i da peste nas pentru ifosele de altă dată ale răposatei 
jupânese. 

— Nici una, nici alta. Îi răzeş și mă mândresc cu el, că-i harnic și viteaz, 
dar mai cu scamă că mă iubeşte. De fapt are să vină să-l cunoşti și domnia-ta. 

— Una ca asta n-am să cred nici în ruptul capului, dragă Profirița. Se vede 
că, trăind printre ei, te-or fi schingiuit să primeşti asemenea însoţire. Dar îi 
pun eu... 

— Ba să faci bine matale, boierule, să-ți vezi de treabă şi să mă lași pe 
mine-n pace. Nu vrei să-mi dai ce mi se cuvine... păstrează! Să-ţi fie de 
îngropăciune! se mânie ea. 

— Aracan de mine, că amarnică te-ai mai făcut! se răsti comisul. Da’ eu să 
ştii că nu-s dus de multe ori la biserică! 

Tocmai atunci se ivi și Toader, ţinând în mână toporișca cu care lucrase. 

— M-ai chemat? își întrebă nevasta. 

— Lipseşte pe dată, mișelule! Țopârlane! răcni Melinte, făcând un pas 
către el. 

— Binișor, boierule, că nu-s moșneag, ori babă, cu care știi domnia-ta să 
te baţi, când nu sunt alții mai în virtute ca să ţi se împotrivească. Stai locului, 
că eu am fost chemat aici de Profirița. 

— Auzi, neobrăzatul! Profirița? Da’ ce, mă? ai crescut porcii cu ea? se 
înroşi de mânie comisul. 


— Jupâne! sări şi fata. Te afli în casa mea şi nu-ți îngădui să te porți astfel 
cu bărbatul meu! 

— Bărbatul tău?!... Cățeaua dracului! răbufni boierul. Te țineai cu nasul pe 
sus că băiatul meu nu era de neam mare ca al vostru și acum te tăvăleşti cu 
țărănoii? 

Toader nu-i mai lăsă putință să continue. Năpustindu-se asupra lui îi 
trăsni un pumn în coşul pieptului, doborându-l. Se ferise anume să nu 
izbească cu securea spre a nu face moarte de om, măcar că nemernicul ar fi 
meritat-o. Apoi era și Profirița de față, şi n-ar mai fi vrut să-i aducă aminte 
de sângerările din trecut. 

— Scoală, jupân-comise, și hai cu mine afară! Nu te mai răţoi la femei, 
dacă eşti bărbat. Hai să ne socotim în luptă dreaptă care pe care și... 
Dumnezeu m-o ajuta să stârpesc o spurcăciune ca tine. 

Vestea sosirii lui Melinte la curte se dusese ca fulgerul până în Pojorâta și 
cu toții își lăsară treburile, dând fuga la conac. Le era teamă ca nu cumva să 
păţească ceva jupâniţa lor. 

Comisul se ridică cu greutate şi trase spada înjurând, dar văzând 
mulțimea oamenilor ce-l așteptau în ogradă se potoli, fiindcă era numai 
singur, şi o băgă iar în teacă. Întoarse spatele şi dădu să iasă. 

— Să-ţi vie numele, boierule! îi ură batjocoritor Toader, văzându-l că dă 
bir cu fugiţii. 

— Pe tine, târfa dracului, se întoarse comisul spre fată, am să te pun sub 
epitropie! şi ieşi furios. 

Toader vru să se repeadă iarăşi asupra lui, dar Profirița îl apucă de mână. 

— Lasă-l în pace! Are să dea el socoteală altă dată, pentru vorbele lui 
spurcate. 

— Am să i le vâr pe gât înapoi! scrâșni bărbatul. 

În vremea asta, boierul trecu semeţ, călare, printre oamenii care huiduiau 
în gura mare, măcar că în sufletul lui tremura de frică. Ţăranii erau tare 
nedumeriți pentru ce lăsase Toader să plece jivina de comis, şi numai un 
semn să le fi făcut, praful s-ar fi ales de ucigașul neamurilor lor. 

— Să mergem după el şi să-i dăm foc la casă! răcni bătăiosul Ţugui. 

Erau să se repeadă cu toții într-acolo, dar, ivindu-se Toader în prag, se 
opriră să-l asculte. 

— Daţi-i pace, fraților! spuse el cu glas domol. Are să vină și vremea aceea 
când nimic nu se va mai alege din gospodăria lui, dar acum să-l lăsăm. 

Până după Sfântul Nicolae nicio veste nu se mai auzise de la furiosul 
comis, iar sătenii credeau că vor fi uitaţi, barem până-n primăvară, când, de 
bună seamă, aveau să se înfrunte cu el pe ogoare. S-au înșelat însă, căci într- 
o noapte izbucni focul la curte, cuprinzând şi bruma de nutreţ ce mai 


rămăsese pentru cele două vaci, scăpate cu viață până atunci. Pojarul s-a 
întins cu repeziciune, încât abia dacă au mai apucat să scape ce era suflare 
omenească. Ţăranii se repeziseră cu mic cu mare, cărând apa cu găleţile ori 
chiar în pumni, dar totul a fost prea târziu. Din falnica gospodărie a vel- 
armașului, în scurtă vreme n-a mai rămas decât un morman de cenușă 
fierbinte si bârne afumate. 

— Arde satul! răcni deodată o femeie. 

Ca la o poruncă, întoarseră cu toţii capetele spre așezările lăsate de 
izbeliște, numai cu bătrâni nevolnici şi copii. Un fior străbătu mulțimea 
răzeşilor, văzând pălălăile uriaşe înălțându-se până la cer. Focul fusese pus 
de jur împrejur și nu mai încăpea nicio îndoială în privința vrăjmașului care 
o făcuse. 

— Asta-i mâna lui Melinte! răbufni Paraschiv al lui Mitrofan, săltându-și 
amenințător furca înspre conacul boierului. 

Se repeziră să scape viaţa celor rămași acasă, fiindcă de stins pojarul nu 
putea fi vorba, atât de mare era prăpădul. Din nou rămaseră bieţii pojorâteni 
fără adăpost în plină iarnă. 

— Ei, acum ia să ne încălzim și noi olecuţă la comisul Melinte, oameni 
buni! strigă Țugui la tovarășii lui rămași cu privirile ațintite asupra jarului. 

— Da, da! Să mergem la el să-i dăm foc! Să ardă ca şoarecii, netrebnicul! 
strigau, care mai de care. 

Nimeni n-ar mai fi fost în stare să-i oprească în mânia lor. Ca la un semn 
dădură năvală, cu mic cu mare, de-a dreptul peste ogoarele dintre cele două 
conace. Era întreaga suflare a satului, bărbați, femei, copii, la care se mai 
adăugaseră și câțiva megieşi veniți în ajutorul îndrăgitei lor boieroaice, 
Profirița. 

Zărind mulțimea dezlănțuită, Melinte porunci slujitorilor înarmaţi, care 
abia se întorseseră după mișeleasca lor ispravă, să intre cu toţii în casă şi să 
proptească pe la ferestre sacii cu nisip. Erau pregătiți anume pentru 
asemenea împrejurări, dar nu fuseseră folosiți până atunci decât împotriva 
tătarilor. Apoi traseră zăvoarele și îşi pregătiră sâneţele, așezându-și praful 
de puşcă la îndemână. 

— Trageţi în oricine ar fi! porunci comisul. Nicio milă pentru mocofani! 

Ceilalți slujitori şi robii țigani o apucaseră la sănătoasa. Fără a fi opriți în 
vreun fel de către ţăranii înfuriaţi. Ba unii se alăturară îndată răzvrătiţilor, 
având a plăti destule nedreptăţi îndurate de la hapsânul lor stăpân. 

— Opriţi-vă, fraţilor! strigă deodată Toader cu voce tunătoare, și fu 
ascultat pe loc. Nu putem cuprinde casa câtă vreme ei au sâneţe şi stau la 
adăpost. Să ne ferim de plumbi! 


Dar nu isprăvi bine vorba că se și auzi un pocnet, urmat de un vaiet 
ascuţit. 

— Aţi văzut? reluă Toader. Căraţi snopi de paie împrejurul conacului şi 
nu ieșiți la vedere! Femeile şi copiii să se tragă mai în spatele nostru, iar noi, 
bărbaţii, să ne aţinem cu furcile ca să nu ne scape niciun guzgan de acolo! 

Acoperiţi de întunericul nopții, fiecare se strecura cu câte un braț de paie 
şi le arunca pe lângă zid, căutând să se ferească de plumbi. Din când în când 
mai striga câte unul de durere, dovedind că ţintaşii nu prea greșeau când 
zăreau vreo mogâldeață în bătaia sâneţei. 

Când socoti că treaba era gata, Toader strigă cât îl ținu gura: 

— Daţi foc! Să pârlim porcul mai înainte de Ignat, că nu-i niciun păcat! 

Un val de glasuri descătușate răspunse la poruncă și în numai câteva clipe 
vâlvătăile jucăușe începură a se prelinge pe lângă acoperiș, înălțându-se 
către cerul vinețiu, acoperit de nori. 

— Staaaţi, oameni buni! se auzi vocea prefăcută a comisului. Să ne 
înțelegem, se rugă el. Ce vreţi de la mine? 

Ticălosul o luase cu vorba bună nemaivăzând nicio altă scăpare, căci 
împotriva focului n-avea cum să lupte. 

— Trageţi-vă din lumina flăcărilor, strigă Toader, ca şi, cum nici nu l-ar fi 
auzit pe comis. 

Câțiva slujitori aruncară armele și se năpustiră îngroziți prin foc, dar îşi 
găsiră moartea în furci, căci nu mai era loc de îndurare pentru nimeni. 

— Îndurare, creştinilor! răzbi încă o dată glasul înspăimântat al boierului. 
Mare păcat vă faceţi în fața lui Dumnezeu, dacă ardeţi de vii oameni botezați 
ca şi voi. lertare!... 

— Că ai noștri n-or fi fost botezați, boier-comise! răspunse în batjocură 
un țăran. Tu, câine, ai dat focului prunci şi bătrâni neputincioşi. De ei nu ţi-a 
fost milă? Doar creștini erau cu toţii! 

— Are să se milostivească de el Scaraoţchi, pe lumea cealaltă, adăugă 
altul și chiotele mulțimii acoperiră strigătele deznădăjduite ale comisului 
Melinte. 

Deodată se zări trupul mătăhălos al boierului rostogolindu-se prin flăcări, 
încercând să scape. În preajmă se afla Vasile Cociorvă, un om blând şi milos, 
care nu se prea băga în vorbă cu ceilalți și parcă anume îl va fi ales Melinte, 
că tocmai în dreptul lui nimerise. 

— Nu-l scăpa, Vasile! răcniră mai mulți, temându-se ca nu cumva acesta 
să-l lase să fugă până să se apropie alţii. 

Cociorvă tresări şi, parcă fără voia lui, întinse furca spre fugar, 
împingându-l înapoi în flăcăii. 


— Aşa, măi frate! încuviință Paraschiv, care sosise gâfâind lângă comis și- 
l mai rostogoli o dată în jăratec. Ca pe porc, măi! Dumnezeii cui l-o făcut de 
boier! scrâșni el înciudat 

L-au acoperit apoi cu paie, până ce din Melinte n-a mai rămas decât un 
morman de cenușă, prin care mai sfârâiau zgârciurile ciolanelor. O miasmă 
de carne arsă străbătea către nările celor de față, dar lor nici nu le păsa, 
gustând din plin simțământul de ușurare al răzbunării. Aşa i-au găsit zorile 
mohorâte de iarnă, şi nimeni nu simțţise frigul nopţii. În cele din urmă însă 
începură a se îngrijora de vremurile ce aveau să vină, așteptându-se la un 
iernat anevoios, dar şi la ceea ce ar fi putut să pățească din partea 
slujitorilor domneşti ori a boierilor vecini. 

— N-are să mai vină pe aici nicio liftă boierească! îi linişti Toader. Goliţi 
hambarele și luaţi tot ce vă trebuie, că din pământul şi munculița noastră au 
fost adunate toate astea. Ne-a supt ca o lipitoare, spurcăciunea! Asta-i 
porunca lui lon-vodă, ca să ne facem singuri dreptate. Până una-alta, vom 
lua iar calea codrului, că acolo-i casa noastră până la primăvară. 

Cu toţii încuviințară spusele lui Toader, socotit fără tăgadă drept 
căpetenia lor. 

— La pădure, fraților! La noi acasă! strigau care mai de care, năpustindu- 
se asupra coșarelor şi acareturilor boierești. 

Abia după ce luară cu ei tot ce socotiră a le fi de trebuinţă, lungul șir al 
băjenarilor se pierdu în depărtare. Toader porunci aprinderea a tot ceea ce 
mai rămăsese, străjuind, împreună cu câţiva flăcăi, ca nici urmă să nu mai 
rămână din conacul comisului Melinte. 

— La primăvară om băga plugurile peste locul ăsta blestemat şi 
binecuvântarea muncii îi va spăla păcatele, mormăi Toader ca pentru sine și 
dădu să plece. 

Atunci își zări nevasta, pe care o credea rămasă acasă. 

— Doar n-ai fost aici toată noaptea?! se miră el. 

— Ba cum de nu, bădiţă? Da’ ce, eu n-aveam nimic de răzbunat? se alintă 
Profirița. 

— Ei, păi aşa putem spune că ne-am răcorit amândoi, zâmbi Toader 
cuprinzând-o pe după umeri. 

— De bună-seamă, se lipi fata de el, și tocmai bine, fiindcă am a-ţi da o 
veste: ai să fii tată! 

A trebuit să-i mai spună o dată, pentru ca Toader să se încredințeze că n-a 
înţeles greşit, după care dădu un chiot de bucurie haiduceşte, făcându-i pe 
mulți să se întoarcă din drum, ba strângând mâna pe furcă, neștiind ce se 
întâmplase. 

— O să am un flăcău, spuse el mai domolit către cei de lângă el. 


— Aşa să fie! răspunseră tovarășii lui şi-l săltară pe braţe, în vreme ce 
Profiriţa îşi muşca sfioasă colţul broboadei, plecându-și privirea. 


CASTELUL DIN UIOARA 


Lumina zilei pătrundea cu zgârcenie prin ferestruica zăbrelită de 
deasupra capului. Osteneala și mai cu seamă lipsa de aer cât stătuse 
înghesuit în sac îl făcuseră să nu se mai poată ţine dârz şi, fie că-şi pierduse 
simţirea, fie că adormise, nu și-a mai dat seama când a fost cărat prin hrubă. 
Acum, deschizând de-a binelea ochii, bănui că trebuie să se afle pe undeva în 
castelul acela al lui Teleki, despre care se vorbise la Micoşlaca, desigur într-o 
pivniţă, dacă nu chiar temniță. Îi păru însă bine că nu mai fusese cetluit și că 
se putea mişca în voie, măcar că odaia era cam strâmtă și cu miros puternic 
de mucegai. Aducându-și aminte de cele petrecute, nu se îndoia că zilele îi 
erau numărate, de nu va încerca fără zăbavă să scape. Zărind un codru de 
pâine lângă un ulcior cu apă, căpătă dintr-odată mai mult curaj. Cel puţin n- 
aveau de gând să-l lase să piară de foame şi de sete. Începu să mestece pe 
îndelete și să soarbă câte o înghiţitură, ştiind că nu era bine să se 
lăcomească după un post așa îndelungat. Adevărat că pâinea era cam 
cleioasă și acră, însă nespus de trebuitoare, dacă voia să se împotrivească 
morții. 

Uşa de stejar, ferecată, nu putea fi spartă cu niciun chip, aşa că-şi mută 
gândul de la ea, dar nici ferestruica nu-i dădea vreo speranţă, fiind și ea prea 
înaltă ca să poată ajunge la ea, şi prea mică spre a se putea strecura prin ea. 
Oricum, temnița i se păru mai omenească decât cea pe care i-o hărăzise 
Iulia... Of! Îşi jurase să nu se mai gândească la ea, dar era cu neputinţă, căci 
era cuprins de un cumplit dor de răzbunare. Cu mâinile lui ar fi vrut s-o 
strângă de gât și să-i soarbă groaza din ochii speriaţi, când avea să-şi dea 
duhul. Da! Trebuia să mai dea o dată față! 

Un scârțâit de ușă, alături, îl făcu să tragă cu urechea, şi desluși vocea 
unui bărbat: „Jesus-Maria! Sâneftă, doar n-ai bolunzit?! Te pomeneşti că ai 
vrut să te spânzuri?!” 

Marcu tresări. „Asta nu-i rău!” îşi zise, frecându-și palmele bucuros. Se 
îngrijoră însă, dându-şi seama că nefericita ar fi vrut să-și curme firul vieții. 
Dar aceeași voce urmă: „Tu, copilă, ia şi mănâncă ceva că ţi s-o usca inima-n 
tine de neputinţă. Nu te amări dintr-atâta, că așa-i de când îi lumea.” 

Se vedea cât-colo că paznicul care-i vorbea era un ungur ce trăise printre 
români, de le cunoştea atât de bine graiul. Ba i se simțea în glas şi oarecare 
mângâiere, povățuind-o mai departe: „Nu faci bine că-l mânii pe domnul 
conte, că din câte am aflat are de gând să te sloboadă. No, hai și mâncă!” Nici 
de data asta însă nu se auzi vreun răspuns. 

După ce scârțâitul uşii îi dădu de ştire că păzitorul plecase, îi păru rău că 
nu s-a repezit cu pumnii în ușă să-l facă să treacă și pe la el, dar pe urmă își 


zise: „Mai bine să vorbesc şi eu cu Sânefta.” Se apropie de gaura cheii şi 
începu să strige: „Sâneftăăă! Sâneftăăă! Mă auzi?” Mai încercă de câteva ori, 
dar niciun răspuns. 

Aşteptă o vreme proptit de pervazul ușii, nădăjduind să fie şi el cercetat 
de careva, barem când i se va aduce pâinea şi apa, dar zadarnic. Nimic nu se 
mai auzi o bucată de vreme, în afară de chițcăitul guzganilor, care mişunau 
prin apropiere. De-ar fi avut la îndemână măcar un par ori o scândură, așa 
slăbit cum era, i-ar fi prins bine. Așternutul lui însă era un braț de paie 
mucede și nimic mai mult. 

După o vreme auzi niște paşi, şi i se părură că erau mai mulți. „Acum vin 
după mine!” se învioră el, neștiind dacă trebuia să se bucure ori nu. Se 
înşelase însă, căci veniseră tot la fată, și auzi din nou vocea îmbietoare a 
paznicului: „No, uite c-a venit şi nana Varvara, ca să vezi că nu-ţi vrem răul!” 
Îndată se auzi şi vocea femeii: „la, draga mamii, şi îmbucă, să prinzi putere 
ca să poţi merge acasă. Domnu’ conte a făgăduit că-ți dă drumul de îndată ce 
poţi merge pe picioare. Ţi-o da şi câteva iugăre de pământ şi cercei și inele, 
numai să te împace, că aşa-i legea de când mă știu: stăpânu' face ce pofteşte 
cu fetele de sub porunca lui. No, ia și mănâncă, barem o bucată de carne!” 

„Hm! Vor s-o prostească îmbiind-o cu mâncare bună şi făgăduieli 
mincinoase, numai s-o scoată de acolo fără larmă și s-o arunce în Murăş...” 
își zise Marcu îngrijorat. „Cine ştie cum se va fi priponit biata fată, de nu 
cutează s-o tragă cu sila?” Nu se mai îndoia că dacă voiau s-o hrănească, 
dacă nu era numai o amăgeală, însemna că porunca era s-o întremeze ca s-o 
trimită la groful celălalt, de peste râu. Oricum, voia să-i dea de ştire fetei că 
avea în preajmă și un prieten, pe care s-ar fi putut bizui. Nu trebuia să 
moară! 

Mai bine de un ceas zăboviră cei doi în preajma Sâneftei, dar fără a izbuti 
să scoată o vorbă din gura ei. Și poate că ar mai fi încercat, de nu s-ar fi auzit 
vocea unei slujnice, care le strigă în gura mare: „A poruncit domnu' conte s-o 
scoateţi cum veţi ști, s-o îmbrăcați cu haine curate şi până-n seară să fie gata 
de drum.” „No, văzut-ai, Sâneftă? se auzi vocea paznicului. Mergi acasă!” 

Pe Marcu îl bătu gândul să strige şi el ceva către fată, dar stătu la îndoială 
ca nu cumva să-i căşuneze vreun rău, aflând Teleki că mai știa și altul de 
soarta victimei. Ca un cui roşu îi străbătu mintea sfatul lui Agnes, care-i 
cerea contelui să se scape de țărancă fără a i se mai da de urmă, aşa că nu 
putea fi vorba s-o libereze. Se repezi la gaura cheii şi răcni: 

— Nu te duce, Sâneftă, că vor să te ucidă! Eu sunt prieten cu Mihai și cu 
Florea. Ai încredere în mine și rămâi pe loc! 

— Ține-ţi gura! strigă furios temnicerul. 


Apoi se auzi trântindu-se uşa, semn că intraseră la Sânefta. La scurtă 
vreme răzbătură strigătele de spaimă pe care le scotea biata copilă, târâtă 
afară cu sila. Sudălmile și amenințările lui Marcu rămaseră fără niciun 
răspuns. Îşi mușcă buzele înciudat, neştiind ce să mai facă. Barem de-ar mai 
fi ținut-o în viață până ar fi reuşit el să scape, și ar fi adus toată suflarea din 
Ciunga peste ticălosul conte... 

Crezu că trecuse de miezul nopţii când auzi iarăși paşii temnicerului, care 
se opriră în dreptul lui. Pe dată se lipi de perete așteptându-l să intre, dar 
precautul paznic nu deschise decât numai atât cât să-i încape brațul în care 
ținea pâinea şi ulciorul eu apă. Nu mai aşteptă, ci se repezi apucându-i mâna 
ca într-un cleşte și răsucind-o, mai s-o frângă. Omul scoase un urlet de 
durere și se prăvăli la pământ, iar Marcu întinse spre el mâna cealaltă şi îl 
apucă de gât. 

— Dacă mai strigi, îi zise el pe ungureşte, numai mort te-or mai scoate din 
ghearele mele. Ai priceput? Dă-mi cheile! 

— Sunt la brâu, gâfâi paznicul. 

— Bagă de seamă că eu n-am nimic de pierdut dacă te gâtui, însă îţi 
dăruiesc viaţa, de mă scoţi îndată de aici. 

— N-am cum. Află stăpânu', şi mă jupoaie... 

— Asta nu se ştie, dar eu de bună-seamă că-ţi vin de hac. N-am vreme de 
pierdut, şi te voi răsplăti împărătește! Primeşti? 

După o clipă de chibzuire, temnicerul îi răspunse în şoaptă: 

— Primesc, dar să nu faci altcum decât ţi-oi spune eu... 

Marcu slăbi strânsoarea și putu să-și dea seama că cel de sub el era un 
bătrân, aşa că-l lăsă liber să se scoale. 

— Ascultă, moșule, cum îţi zice? 

— Bartha Antal. 

— No, Antal-baci, socot că ai muiere și copii, pe care vrei să-i mai vezi 
cândva. 

— Dreptu-i! 

— Atunci să faci cum spun eu, şi de mă scoţi pe malul Murășului, m-oi 
descurca de unul singur. Apoi te întorci şi te prefaci că ai fost lovit de mine 
pierzându-ţi simţirea și nu ştii cum am ieşit. De mâine încolo ia-mi urma la 
Ciunga, şi mare îţi va fi răsplata. 

Omul dădu din cap a încuviinţare, iar Marcu îi adăugă spre știință că dacă 
avea să-l înşele îi va sări în spate. Nu mai aprinse nici făclia, căci temnicerul 
cunoştea bine scările, în vreme ce Marcu, după atâta stat în întuneric, se 
descurca acum cu uşurinţă. În capul treptelor, bătrânul se dădu într-o parte 
şi-i arătă să descuie o ușă, întinzându-i cheile ce le ținea asupra lui. 

— Pe aici, dar eu nu merg mai departe, orice ar fi! 


— Unde duce? întrebă Marcu în șoaptă. 

— Într-o odaie cu ferestre mari către grădină, și de acolo pe malul apei. 

— Bine şi-așa. Mulţumesc, şi nu uita să mă cauţi cum am vorbit, că acuma 
n-am niciun ban asupra mea. 

— Bine, bine! mormăi Antal-baci și plecă zorit. 

Marcu rămase o clipă cu ochii după el, apoi deschise ușa cu mare băgare 
de seamă, pomenindu-se într-o încăpere mare și cam întunecată. El credea 
că se aflau în plină noapte, dar de fapt mai erau aproape trei ceasuri până la 
miezul nopții şi, la masa din mijlocul odăii, contele Teleki încă se mai afla la 
cină. Din fericire era așezat cu spatele către uşă, însă auzi că intrase cineva şi 
zise: 

— Erzsy, mai vreau de băut. 

Muşca de zor dintr-o pulpă de pui și n-avea cum să-și închipuie că putea fi 
altcineva în odaie, în afara slujnicei amintite. 

În schimb Marcu își dădu seama că ticălosul de paznic îl amăgise, 
vârându-l într-o capcană din care nu mai putea da înapoi. Nu-i rămânea 
decât să lovească el cel dintâi, şi pe neașteptate. Se apropie tiptil de jilțul 
contelui şi când îi veni la îndemână îl izbi fulgerător cu capul de masă, încât 
acesta rămase cu nasul în farfurie. Îl apucă apoi de chică şi-i săltă faţa 
năclăită de sângele ce-l podidise, iar cu cealaltă mână îi propti în beregată 
frigarea în care încă se mai aflau înfipte niște rămășițe din pui. 

Curând se auziră paşi zoriţi și câteva bătăi în ușă. 

— Păţit-aţi ceva, înălțimea voastră? întrebă o voce respectuoasă de afară, 
căci deși uşa era descuiată nimeni în afară de Erzsi nu cuteza să intre, 
ştiindu-l pe stăpân la masă. 

Marcu îl îmboldi cu țepuşa și-i porunci în șoaptă: 

— Zi-le să-şi vadă de treabă și nu care cumva să intre aici, de vrei să nu te 
străpung! 

Venindu-şi cu greu în fire, Teleki pricepu că Marcu n-ar fi pregetat s-o 
facă dacă nu i se supunea, şi se grăbi să-l asculte. 

— N-am nimic! Plecaţi de acolo! 

Abia atunci răsuflă Marcu ușurat şi ochii i se opriră pe rămășița de 
friptură căzută pe masă. Întinse mâna spre ea cu iuţeala înfometatului, 
numai că nu se aşeză în scaun și nici nu luă ţepuşa de la gâtul contelui. 

— Mie îmi place puiul ceva mai bine fript, dar la nevoie mănâncă omul ce 
apucă, rânji Marcu mestecând de zor. 

— Pentru Dumnezeu... Ce vrei să faci acum? scânci Teleki. 

— Asta-i bună! Pot a-ți spune că nu mi-a plăcut felul în care am fost 
găzduit aici şi că vreau să plec. 

— Cum ai scăpat? 


— Antal-baci m-a ajutat, răspunse Marcu luminat de anume gând. 

— Nemernicul! Şi eu care aveam atâta încredere în el... Îl biciuiesc şi-l 
închid pe vecie, ticălosul! 

— De altfel tot el i-a spus şi Sâneftei că ai de gând s-o arunci în Murăş. 

— Am să-l ucid pe porcul ăsta... 

— Dar ai înecat fata? nu-i dădu răgaz Marcu. 

Întrebarea îl lămuri pe Teleki că bănăţeanul nu știa de soarta ei şi 
răspunse pe dată. 

— Nu-i adevărat! Am lăsat-o să plece acasă. 

— Aşadar n-ai ascultat sfatul contesei Agnes... Imre dragă! 

ÎI tutuia cu neobrăzare, dar contele nici nu băgă de seamă și de altfel nici 
n-ar fi putut să facă nimic. 

— Ce-ai de gând? 

— Să te ucid, vezi-bine, de nu mă asculţi. Te credeam mai chibzuit, dar 
luându-te după capul lui Agnes te-ai băgat unde nu-ţi fierbe oala. Nu cumva 
te-ai mâniat că m-ai găsit la lulia?... Află că mai îndreptăţit eram eu să mă 
aflu acolo, câtă vreme mie mi-a fost drăguță mai înainte. Eu am fost cel 
dintâi şi pot să jur că nu mi-a părut rău... 

Teleki holbă ochii, nevenindu-i a crede. Îşi aminti însă că şi el se întrebase 
ce să caute olahul la Micoșlaca, dacă nu s-ar fi cunoscut mai dinainte? 

Marcu însă nu-i dădu timp de gândire, împinse uşor frigarea spre 
beregata contelui şi spuse mai departe: 

— Acuma vezi că vom trece printre slugile tale, şi de faci vreun semn 
nesăbuit îţi înfig țepușa în grumaz! Dacă ești cuminte însă, te las cu viaţă. 

— Ce trebuie să fac? oftă contele, dând semne că nu mai suporta să stea 
țintuit în scaun. 

— Ei, aşa te vreau, Imre dragă! Dă poruncă să fie trasă caleașca la scară şi 
să le spui slugilor tale să nu cumva să-ți ia urma. 

— Unde vrei să mă duci? 

— Acasă la Sânefta, ca să... 

— Asta nu! se împotrivi Teleki, albindu-se de spaimă. 

— Pentru ce, prietene? Nu cumva ţi-o fi teamă de neamurile ei? E 
adevărat că noi, olahii, suntem cam fără milă în asemenea cazuri, dar tu ai 
lăsat-o teafără în ciuda sfatului și au batjocorit-o. 

— Nu! Te rog, nu! se ruga cu umilința contele. Mai bine ucide-mă aici pe 
dată. 

Văzându-l îngrozit de cele ce-ar putea păți, Marcu se gândi că 
împotrivirea lui Teleki ar fi putut să dăuneze fugii lui de acolo, aşa că se 
prefăcu înduplecat. 


— Bine! Am să te duc în altă parte, dar până atunci fă bine si întoarce-te şi 
hai să tragi perdeaua aceea mare de la fereastră. Apoi o faci fâșii ca să te 
leg... 

— Nu-i de trebuinţă, se repezi Teleki. Merg de bună voie! 

— Fă cum îţi spun eu şi pe urmă poți să mergi de bună voie! 

Contele se supuse ascultător şi sub amenințarea țepușei făcu tot ce i se 
poruncise, după care se lăsă legat ca un berbec. 

— No, acum putem purcede la drum, domnule conte, și dacă ești cuminte 
poate că am să te duc chiar la lulișca, s-o pupi undeva, iar de te paşte vreun 
gând rău... au să se îngrașe peștii din hoitul tău. 

leşiră așa sub ochii înmărmuriţi ai slujitorilor, dar cel mai năucit era 
temnicerul, văzându-şi stăpânul legat. 

— Mulţam fain, Antal-baci! rânji Marcu zărindu-l. De nu mă ajutai, n-aş fi 
pus mâna pe un vânat de soi ca ăsta. 

Bătrânul nu pricepu tâlcul acestor vorbe, dar ceilalți se și năpustiră 
asupra lui, aplicându-i o bătaie în toată legea. 

Văzându-se astfel răzbunat pe vicleanul temnicer care voise a-l da 
pierzaniei, Marcu îl îmboldi pe conte în rădvan, ca și cum nimic nu s-ar fi 
întâmplat, şi porunci vizitiului să se îndrepte spre Micoşlaca. 

Auzindu-l, lui Teleki îi mai veni inima la loc şi cuteză chiar să-l înfrunte: 

— Bănuiesc că ştii ce ai să păţeşti pentru fapta asta. Alteța-sa te va ridica 
în furci şi... 

— Oricum, ar fi mai bine decât să mor de sete, sau cine știe ce moarte 
cruntă m-ar fi așteptat rămânând la tine, aşa după cum te lăudai contesei 
Agnes. 

— N-aveam de gând să te ucid. 

— Se-nţelege! Agnes îți poruncise doar să mă ţii pe mâncare și băutură, 
însă tu n-ai prea înțeles că nu cu pâine și apa, cum ai vrut s-o faci. Ce m-ar fi 
aşteptat mai pe urmă... 

— Ți-aş fi dat drumul! 

— Aşa voi face şi eu, dar numai dacă vei fi cuminte... 

Luna răsărise pe dealul de către Ciunga, scăldând întreaga fire într-o 
lumină de argint. Câţiva norişori mai întunecaţi se îndreptau spre Cheile 
Turzii, trecând nepăsători peste fâșia lăptoasă a Mureşului. O boare rece 
sufla dinspre pădurea de brazi de pe Banţa, când rădvanul cu cei doi călători 
se opri pe culmea Hagăului, spre uimirea contelui. 

— Întoarce-te acasă! porunci Marcu vizitiului. Noi vom merge pe jos, ca 
să mai luăm aer. 

Omul se uită nedumerit către stăpânul său şi, văzând că nu-i zice altcum, 
întoarse pe dată şi o luă înapoi. 


UCIGAŞ CIUDAT 


Alteța-sa Bethlen Gabor îşi făcuse obicei ca la începutul fiecărei primăveri 
să-şi petreacă vreo zece zile la Geress, unde avea o moșie, spre a mai uita de 
grijile domniei. lată însă că în acest an, 1618, nu s-a mai îndemnat la drum şi 
vădea atâta îngrijorare, încât întreaga curte se mira. Principesa Suzana și 
copiii plecaseră încă de cum plesniseră mugurii copacilor, dar luminăţia-sa 
nici gând, rămânea zile întregi în odaia de lucru. Primea şi trimitea tot felul 
de scrisori şi clacări. Din această pricină, oştenii care trebuiau să-l aibă în 
pază aveau mari greutăţi, neștiind pe care să-l îngăduie mai curând să se 
înfățişeze stăpânului. Totuşi, contele Ugrai, cel mai de credință sfetnic al 
măriei-sale, poruncise să fie mereu câte doi halebardieri în fața uşii, ca să nu 
pătrundă nimeni înarmat în încăperea prințului. 

Ştia contele că Bethlen nu era iubit de oamenii habsburgilor, fiindcă nu 
îngăduia ca ţara Transilvaniei să fie supusă poftelor lor, şi-l bârfeau în fel și 
chip pe la curţile străine, chiar şi la Înalta Poartă. Se înţelege că cele mai 
multe erau scorneli, dar, oricum, bine nu-i făceau. Mai cu seamă papistaşii 
erau cei mai înrăiți, căci nu vedeau cu ochi buni faptul că prințul îi susținea 
pe calvinişti, primejduind averile și slujbele celor mai îndărătnici catolici. 
Toţi aceşti clevetitori ar fi fost nespus de fericiți dacă Bethlen n-ar mai fi 
rămas în scaun. 

Serenisima alteţă își amintea însă prea bine cum se purtaseră austriecii 
cu olahul Mihai, care se încrezuse în ei, iar el n-avea poftă să pățească la fel. 
Îşi dădea seama că numai o ţară mare şi puternică s-ar fi putut împotrivi 
habsburgilor, şi Transilvania, împreună cu celelalte ţări olahe de peste 
munte, ar fi fost în stare. Nu-i vorbă că şi Mihai înţelesese asta la vremea lui, 
dar se lăsase amăgit de făgăduielile împăratului creștin, ridicându-se contra 
asupritorilor crucii. Toată lumea își aducea aminte de nefericitul sfârşit al 
viteazului domn, pe câmpia Turzii, şi Bethlen n-avea decât să tragă 
învățăminte ce însemna prietenia austriecilor. Se pare că turcii nu erau atât 
de lacomi ca și vecinii din asfinţit, şi pentru aceasta prințul era hotărât să se 
arate pe față, deocamdată, drept supusul lor credincios. Din asta i s-a tras şi 
vorba rea că ar fi fost o slugă prea plecată sultanului, dar el ținea mai întâi la 
țara lui, pe care o voia puternică și neatârnată, cât era cu putință pe atunci. 
De altceva nici nu-i păsa, iar cine-l îndrăgea o făcea tocmai pentru că poftea 
binele locuitorilor acestor meleaguri. 


Acum, în această primăvară, începe şi lupta hulpavilor habsburgi cu cei ce 
li se împotriveau, prima lovitură primind-o chiar în inima împărăției lort. 
Viteazul conte Thurn din Boemia își pregătise oaste, chipurile, împotriva 
turcilor, dar Bethlen ştia în taină că sabia va fi scoasă contra austriecilor, de 
cum se va ivi prilejul. Înțelegerea era ca şi Bethlen să se alăture răscoalei 
boemilor şi abia mai pe urmă să-l înștiințeze și pe sultan, care n-ar fi avut 
nimic de spus dacă dușmanul dintotdeauna al Semilunei ar fi fost doborât, 
ori cel puţin slăbit. 

Era o frumoasă zi de florar. Prin fereastra deschisă intrau miresmele 
primăverii, odată cu zumzetul albinelor și ciripitul voios al păsărelelor, dar o 
pâclă tremurătoare acoperea toată valea Mureșului, până unde făcea cotul 
către Deva, ba se întindea şi pe valea Sebeșului, pierzându-se printre 
dealuri. Bethlen se uita adesea la turnul bisericii papistăsești, a cărui 
vechime sfida veacurile, iar crucea din vârf îi amintea întruna că învăţătura 
luminatului Calvin nu biruise în ţară. Drept e că cei mai mulți locuitori ai 
țării erau schismatici olahi, pe care se gândea să-i atragă la noua credinţă și 
nu cu biciul, cum făceau iezuiţii ori dominicanii, ci cu duhul blândeţii, fiindu- 
i bine cunoscută cerbicia acestui neam străvechi. Pentru aceea și poruncise 
ca popii olahilor să nu mai fie socotiți iobagi. Mai mult chiar, hotărâse să-i 
sprijine cu tipărituri pe limba lor, căci până acum fuseseră siliți să slujească 
slavoneşte, nepricepând măcar o boabă din această limbă. 

Dar nu toţi înțeleseseră gândul cel bun al prințului şi mulţi dintre vechii 
lui prieteni îi făceau încurcături, neîmplinindu-i voia. Atunci ce să mai 
spunem de duşmani?! Unul dintre cei cu care copilărise, şi se aveau ca frații, 
era şi baronul Naday Gyula, pe care-l chemase acum la Bălgrad, spre a-i cere 
socoteală. Tocmai la el îi era gândul când pajul îl vesti despre sosirea 
acestuia. 

— Să poftească! se înveseli pe dată Bethlen, dar își ascunse mulțumirea. 

Groful era mare cât un taur, încăpățânat ca un berbec, însă bun la suflet 
cu toată lumea, măcar că puţini ar fi fost cei care l-ar fi întrecut în 
lăudăroșenie. Sosirea lui în cetatea de scaun nu mira pe nimeni, fiindcă 
destul de des îşi făcea drum pe la principe fără a-i cere nimic, ci numai din 
plăcerea de a-l mai vedea, şi pentru acest fapt Bethlen îl îndrăgea și mai tare. 
Veselia lui Naday era molipsitoare și prințul petrecea alături de el 
întotdeauna clipe de voioşie. 


1 Este vorba de începutul războiului de 30 de ani (1618-1648), declanşat în 23 mai 
1618 şi la care Transilvania a participat în coaliția antihabsburgică, având statut de 
independenţă. 


— Alteță serenisimă! se înclină baronul, dar cu vădită greutate, din 
pricina osânzei. Cea mai supusă slugă a măriei-tale! 

— N-aş zice, răspunse Bethlen, abia ținându-și râsul. Se vede că n-ai văzut 
cât de mult se pleacă în fața mea chiar și cei nu prea umili supuşi ai mei. 

— Burta, alteță! Afurisita asta de povară, se dezvinovăţi Naday. Cu 
sufletul, însă nu cred să mai fie altul asemenea mie. 

— Vorbe, Gyula, vorbe! Nu vrei să asculți nicicum şi mai cu seamă nu vrei 
să mă sprijini în ce vreau să fac. 

— Să mă trăsnească... 

— Nu te jura, că tocmai despre cele sfinte este vorba, i-o reteză Bethlen. 
Pentru ce-i asuprești pe popii schismatici? 

— Asta era?! se lumină la față baronul. No, lasă că nici ei nu vor să fie 
slobozi, fiindcă n-au unde se duce, alteță. Dar, ca să nu-ţi fie cu supărare, de 
cum mă-ntorc le dau drumul și, dacă poftești măria-ta, le dau și câteva 
iugăre... băga-s-ar dracu-n ei! 

— Nici chiar așa, frate Gyula! Tu nu m-ai înţeles, de altfel ca și ceilalți. Nu 
poftesc să fac din ei nemeşi, ci doar să nu mai fie iobagi. Mai bine zis, să nu 
mai fie scoși la corvoadă laolaltă cu șerbii și nici biruri să nu mai dea 
asemenea lor. Sunt puţini și nu pierzi mare lucru, în schimb le câştigi 
dragostea și credința. Mai au trebuinţă şi de puțină învățătură de carte, dar 
să le luminăm mintea după voia noastră. Pentru aceea am poruncit tipărituri 
pe limba lor, ca să-i câştigăm la legea noastră și să putem clădi o țară mare și 
puternică. 

— Cu popii?! 

— Şi cu ei, dar mai cu seamă cu toţi credincioşii care le ascultă cuvântul. 

— O turmă de proşti?!... 

— Oarecum însă și din vina noastră, fiindcă aşa am vrut să-i ţinem, 
neîngăduindu-le nici măcar să sufle. Dar sunt tare mulţi, Gyula dragă, și de-i 
atragem de partea noastră n-am avea a ne mai teme de nimeni. Frații lor de 
peste munte s-or îmbulzi să ni se supună, când or vedea că celor de aici le- 
am făcut un trai mai omenesc. 

— Dar cum să-i slobozi, când la tot pasul dai peste olahi? Nu ne vor face 
pe noi slugi în locul lor? se îndârji baronul. 

— Ei, vezi, tocmai ce-ţi spuneam. Judeci şi tu cam îngust, prietene Gyula. 
Eu nu zic să-i lăsăm de capul lor, ci să-i facem să-și lepede credinţa şi limba. 
Nu cunoști pe atâţia ce se trag din olahi? Dragffy, Kendeffy și mulți alții, de 
nu-i fi chiar şi tu sămânță de-a lor... 

— Ferit-a sfântul! se scutură baronul. Strămoșul meu a fost scutierul 
regelui Ludovic cel Mare. 

— Și nu putea fi olah? zâmbi prinţul. 


Naday se prefăcu a nu auzi şi schimbă vorba. 

— lată, eu vreau să dovedesc cât ţin la măria-ta și-ți fac hatârul să slobod 
popii, după cum ţi-i voia, măcar că nu m-oi dumeri eu prea curând dacă fac 
bine, ori ba. 

— Aşa-mi placi, Gyula dragă! Tot bunul meu prieten ai rămas, ca și-n alte 
dăți. la spune-mi ce mai fac ai tăi? 

— Mulţam lui Dumnezeu, sunt sănătoşi şi... grași ca mine, râse baronul 
săltându-şi pântecul. Însă eu am venit la măria-ta cu o treabă, dar iacă m-am 
luat cu vorba și am uitat. 

— Tu la mine cu o dorință?! Dar când s-a mai pomenit? 

— Apăi, chiar astăzi. 

— Spune, şi pe dată poruncesc... 

— Să vezi, alteţă, îi luă vorba din gură Naday, uitând deosebirea dintre ei. 
Mai zilele trecute, pe când mă aflam la Turda, am dat peste un călător tare 
cumsecade. Mai bine zis el a dat peste mine, și am pornit amândoi tovarăşi 
de drum. Mi-a povestit vrute și nevrute, pe unde s-a perindat, ba chiar şi 
despre întâmplarea de la Praga cu sfetnicii aruncați pe fereastră... 

— Ce întâmplare?! 

— O să ţi-o spună chiar el, fiindcă l-am adus aici... 

— Cu tine? 

— Stai să vezi, înălțimea-ta, o luă domol Naday. Nu era să vină să dea 
buzna la curte, așa că l-am poftit la mine, că l-am îndrăgit și i-am făgăduit să- 
i înlesnesc să ajungă la picioarele măriei-tale. 

— Are vreo plângere? 

— Drept să-ți spun, nu-mi aduc aminte, dat dacă-i îngădui să se înfățişeze, 
are să-ți spună el însuși. Se pare că ar pofti numai să te vadă, ca să se poată 
lăuda mai apoi, pe unde va merge, că a vorbit cu măreţul principe al 
Transilvaniei. 

— De unde zici că este? 

— Din ţara nemţească, însă nu ştiu de unde anume. 

— Ungur? 

— Vezi-bine, că altminteri cum ne-am fi înţeles? 

— Măi Gyula, tot copil ai rămas! Ai un suflet gata să-şi vândă şi cămașa de 
pe el pentru altul, numai cu popii tăi te porți altcum, făcu Bethlen, bătându-l 
prieteneşte pe umăr. 

— No, bată-i precista! Lasă c-ai să vezi ce bine au s-o ducă de azi încolo, 
răspunse Naday ruşinat. Dar ia spune-mi, îl primeşti? 

— Pe cine? 

— Pe prietenul despre care ţi-am vorbit adineaori. 


— De vreme ce spui că-i prietenul tău, mai încape vorbă? Știi cumva și 
cum îl cheamă? 

Groful se fâstâci, bâlbâi un nume, apoi mărturisi cinstit: 

— lartă-mă, alteţă, că de spus mi-a spus, dar am uitat. 

— Asta zic şi eu prietenie! râse prințul. Dar pe mine mai ştii cum mă 
cheamă? 

— Nooo!... se ruşină baronul. 

— Du-te şi adă-l! De ești tu cu el, n-are să se împotrivească nimeni, fiindcă 
de la o vreme Jenö a împânzit casa cu străjeri. 

Naday dădu să iasă, dar se izbi nas în nas cu Ugrai. 

— la te uită... pe cine văd! făcu el bucuros. Jenö dragă, mi-e ciudă pe tine 
că nu îmbătrâneşti deloc. 

— Asta se întâmplă fiindcă eu n-am timp. Tu te plimbi cu cine vrei şi pe 
unde ţi-i voia... 

— În schimb tu, Jenö, eşti silit să asculți poruncile mele. Asta ai vrut să 
spui, nu-i aşa? se băgă în vorbă Bethlen. 

— Nici gând a mă plânge, alteța-voastră, însă vrăjmașii, din afară şi 
dinăuntru, nu ne îngăduie, nici chiar pe măria-ta, să suflăm barem o 
săptămână. Venisem să-i spun înălțimii-voastre că a sosit un olăcar de la 
Praga. 

— Bănuiesc să aibă vești deosebite, dar vezi că i-am făgăduit lui Gyula să 
stau de vorbă o clipă cu un „prieten” de-al lui, găsit în drum. Vrea numai să 
mă vadă, și îşi făcea griji cum să ajungă la mine, dar l-a ajutat Gyula. Deci mai 
întâi acela, şi pe urmă olăcarul tău. 

Contele ridică sprâncenele a mirare, apoi întrebă îngrijorat: 

— Dar pe cine aduci, Naday? Vreun cunoscut de-al tău? 

— N-ai teamă, zise prințul. Din câte mi-a spus, este vorba de un vântură- 
lume ce se va fuduli că a stat de vorbă cu mine. Nici nu văd pentru ce ar fi 
rău să se mai ştie și despre mine câte ceva prin Europa... 

— Ciudat! mormăi Ugrai. Cu îngăduinţa alteței-voastre, am să poruncesc 
să fie căutat de arme. 

— Mă rog, dacă aşa mă socotești tu, ca pe o muiere fricoasă ce nu ştie să 
se apere... zâmbi principele. 

— Nu asta am vrut să spun, alteță serenisimă, însă, dacă de Naday nu mă 
feresc, străinul poate fi primejdios. 

— O să fim trei împotriva unuia singur, chiar de-ar fi să-l laşi să intre 
înarmat până-n dinţi, adăugă Bethlen. 

Ugrai dădu din umeri şi ieși împreună cu Naday, poruncind ca „prietenul” 
baronului să fie deposedat de ori ce fel de sculă ce ar fi putut fi folosită ca 


armă. Asta n-a prea fost pe gustul grofului, care în semn de nemulțumire şi-a 
lăsat și el spada. 

Străinul era un bărbat voinic, cam trecut de prima tinerețe, dar încă în 
putere. Înveşmântat numai în catifea neagră, cu horbotă albă la gât, părea a 
fi mai curând frânc, decât ungur, fie el şi din țara nemțească. Mustaţa „în 
furculiță” şi bărbiţa retezată foarte scurt, de sub buză, îl făceau să arate ca 
un oștean de la curtea regelui Franţei, căci de acolo venise acest obicei. 

— Numele meu este Zolnay Arpád, rosti el într-o curată limbă 
ungurească. Sunt nobil și stăpânesc pământuri în preajma Rozsyavei, de sub 
oblăduirea regelui nostru, împărat al germanilor, slăvitul Mathyas de 
Habsburg. 

— Mă bucur să te cunosc, cavalere! răspunse prințul, nădăjduind că 
străinul va fi avut vreun cuvânt de taină, vreo solie ce trebuia să-i vină de 
prin părțile Boemiei. De vrei să fim singuri, află că nu mă feresc de prietenii 
mei, aici de față, așa că poți vorbi. 

Ugrai îl cercetă pe străin, care nu părea primejdios, mai cu seamă că nu 
mai avea asupra lui nicio armă. Liniștit în privința asta și crezând că totuşi 
se va spune ceva ce nu trebuie auzit de urechile altora, ceru îngăduinţa să-l 
caute pe olăcarul praghez. 

— Să vii repede! porunci prinţul nerăbdător. 

— Negreşit! răspunse contele. Apăi și tu, Gyula, ai putea să mă însoţeşti, 
adăugă el către grof, dar acesta se împotrivi: 

— Ba eu rămân, că alteţa-sa nu se fereşte de mine, doar ai auzit. 

Bethlen zâmbi cu bunăvoință și se apropie de fereastră, în vreme ce 
Zolnay se trase din dreptul uşii, spre a-i face loc să iasă lui Ugrai. Nimerise, 
astfel, lângă panoplia cu arme din perete, dar nimeni nu s-a gândit la vreo 
primejdie, iar principele se afla în partea cealaltă a încăperii. 

— Acuma poţi vorbi liniştit! se întoarse acesta către străin. Ce poftești? 

— Eu?! se miră Zolnay. Nu vreau nimic! Dumnealui, domnul baron m-a 
poftit să mă înfățişez... 

— Cuum?! sări Naday. Ce înseamnă asta? 

Cu iuţeala fulgerului, străinul smulse un frumos stilet venețian din 
panoplie şi, din întoarcere, îl aruncă direct spre pieptul prinţului, dovadă că 
îşi măsurase dinainte ţinta, cu multă dibăcie. Însă baronul se aruncase la 
vreme în fața lui, primind el lovitura ucigașă, în inima sa credincioasă. 
Bethlen căută să-l susțină pe uriașul Naday, dar nu izbuti şi acesta se prăvăli 
ca o cârpă, în vreme ce Zolnay înşfăcase o spadă şi era gata de atac. 

— Strajăăă! răcni principele şi apucă un sfeşnic drept armă de apărare. 

Uşa se deschise pe dată și cei doi oşteni dădură năvală, dar şi Ugrai odată 
cu ei. Zolnay se trase într-un ungher așteptând să fie atacat şi să-și vândă 


scump pielea. Contele înțelese dintr-o privire ce se întâmplase şi, fără a mai 
avea grija lui Naday, trase spada, blestemând în sinea lui panoplia care-i 
scăpase clin vedere. 

— ÎL vreau viu! strigă prinţul, care-şi mai venise în fire. Daţi-vă la o parte! 
porunci el oştenilor şi se avântă asupra lui Zolnay. 

Îşi dădu repede seama că avea de-a face cu un bun luptător și nu făcuse 
bine încrezându-se prea mult în propriile forţe, putând să se facă de râs, 
dacă ar fi fost lovit. De aceea își încorda toată puterea, însă pe dată îi fu 
zburată spada din mână și străinul puse piciorul pe ea. Nu-i mai rămânea 
decât să poruncească halebardierilor să-l prindă, cu toată rușinea pățită. 

— Mă dau prins! strigă pe neașteptate Zolnay. Am greșit şi sunt gata să 
ispăşesc! 

Prințul nu răspunse, făcu doar un scurt semn din cap ca Ugrai să-l ia pe 
ucigaș şi se repezi la căpătâiul lui Naday, care se zbătea între viață şi moarte. 
Mai avea încă în piept stiletul acela blestemat, și de bună seamă că multe 
clipe nu mai putea trăi. Cu multă grijă, prinţul îi săltă capul pe genunchiul 
său, vrând să-l ridice în picioare, fără a ţine seamă de sângele ce-i murdărea 
veșmintele. 

— Lasă-mă jos! izbuti să îngăime rănitul. 

Bethlen îl ascultă şi porunci să vină chirurgul. Aplecat la capul 
muribundului mângâie ușor obrajii lui buhavi, care începuseră să capete 
albeața varului, pierzându-și sângele. 

— Gyula, prietene, i se adresă în șoaptă, în vreme ce lacrimi mari îi 
şiroiau pe față. De ce ai făcut asta? 

— Eu... eu îs vinovat! izbuti el să răspundă fără a deschide ochii. Eu... l-am 
adus... eu să... 

Se opri să-și tragă suflarea, dar Bethlen îi atinse ușor buzele, rugându-l să 
tacă: 

— Ai să-mi spui mai pe urmă, dragă frate. Acuma nu te mai gândi la nimic 
şi nu mai scoate o vorbă, până te va obloji chirurgul. 

— Să mă... ierţi, frate... Gabor. Așa am... fost eu... mereu. Dar n-oi mai 
avea... încredere... în oameni. lartă... încercă să mai spună baronul. 

— Să nu zici astfel, dragul meu. Nu am ce să-ţi iert... tu nu știai... și prințul 
își muşcă adânc din buză, spre a nu izbucni în plâns ca un copil. 

Privirea blândă și rugătoare a lui Naday se preschimbă treptat în cea 
sticloasă a morții, dar abia după sosirea ajutoarelor își dădu Bethlen seama 
că ținea în brațe un mort. Cu mâna tremurândă îi închise pleoapele, apoi 
proclamă cu voce solemnă: 


— Să fie cinstit ca o rudă de sânge a domniei-mele. Mai mult chiar, ca un 
erou care şi-a dat viaţa spre a scăpa de la moarte pe principele țării sale. Să 
afle toată lumea cutezătoarea lui faptă şi jertfa adusă! 

După ce termină de împărțit poruncile în vederea cinstirii răposatului 
baron, se hotărî și Bethlen să coboare în odaia de tortură, unde era aşteptat 
de Ugrai. Până să ajungă el acolo, Andor-călăul îl şi atârnase pe Zolnay în 
scripete, cu toată împotrivirea şi jurămintele acestuia că avea să spună tot 
adevărul. Aşa făgăduiau toţi osândiţii care i se dădeau pe mână, dar Andor 
ştia că, până ce nu le întindea puţin ciolanele, ori minţeau, ori deveneau 
muţi. Se bucura de faima că era meşter să scoată orice vorbă din om, și 
nimeni nu şi-ar fi dorit o întâlnire cu iscusinţa lui. Chiar și despre Zolnay, 
ştia Andor cam ce avea să spună: că fusese îndemnat de altul, că nu cunoștea 
pe nimeni dintre mărimile ce puteau fi amestecate în treabă, așa că pentru o 
mai bună socoteală îl priponise ca și pe ceilalți. 

De cum se ivi prinţul, Zolnay îl înfruntă cu semeţie: 

— Nu era nevoie să fiu atârnat, cum mă vezi, fiindcă n-am de gând să 
ascund nimic. 

— Ți-e frică de cazne, ticălosule? rânji Bethlen. Am să te fac să-ţi blestemi 
şi laptele ce l-ai supt de la țâța mumă-tii, nemernicule! Pentru ce l-ai ucis pe 
omul care ţi-a dovedit atâta încredere? 

— Să am iertare, dar înălțimea-ta se înfurie de pomană, căci eu n-am vrut 
viața domnului baron, ci domnia-sa a sărit să te apere cu propriul său piept. 
Cu adevărat, şi aş putea jura pe sfânta cruce, că nu pe el am avut de gând să-l 
ucid... 

— Asta s-a văzut, dar ce ţi-am făcut eu ca să-mi porţi atâta ură? 

— Eşti sluga cea mai plecată a păgânilor și cel mai înverşunat dușman al 
credinței noastre creștine. Nu numai că te-ai îndepărtat de sfânta biserică a 
lui Hristos şi de sanctitatea-sa papa, dar îi şi ușurezi calea turcului spre a 
birui lumea drept-credincioasă! 

— Eşti preot? 

— Nu! Sunt un nobil, așa după cum am avut cinstea să mai spun, fiindcă 
eu nu mint niciodată. 

— Deci, aşa te cheamă cu adevărat? Pe deasupra, mai eşti si ungur? 

— Da! 

— Atunci, dacă tot eşti așa de hotărât să spui adevărul: cine te-a 
îndemnat? 

Bethlen se uită spre călău şi acesta, înțelegând, mai slăbi strânsoarea. 

— Nimeni nu m-a trimis, spuse domol Zolnay, de parcă ar fi povestit la un 
sfat de taină. Eu mi-am mărturisit gândul excelenţei-sale domnului baron 
Hans Mollart... 


— Sfetnicul împăratului? se băgă Ugrai. 

— Da, acela. Nu s-a împotrivit, dar nici nu m-a sfătuit s-o fac, ci mi-a spus 
că rămâne la bunăvoia mea. Acum, că a izbucnit răscoala din Boemia... 

— Când asta? întrebă prinţul. 

— Povestisem domnului baron că praghezii au azvârlit pe fereastra 
Hradului pe doi consilieri imperiali... 

Era vestea mult așteptată de Bethlen, și i se păru ciudat s-o afle tocmai 
din gura celui care ar fi vrut să-l omoare. Îl bătea gândul să-i făgăduiască 
viaţa dacă ar mărturisi tot ce știa, căci de bună seamă că nu minţea, dar îi 
veni în minte privirea rugătoare a lui Naday și simţi că nu poate s-o 
lipsească de răzbunare. 

— Spune tot ce ştii! porunci el cu asprime. 

Zolnay povesti cu de-amănuntul ce se petrecuse şi cum împăratul avea de 
pătimit din pricina răsculaților, ceea ce nu putea fi decât pe placul păgânilor, 
iar cum știa că Bethlen era sluga lor, el a căutat să-l ucidă, spre a-l ajuta pe 
apărătorul creștinătății. 

— După cum vorbește, pare a fi un nebun habotnic, îşi dădu părerea 
Ugrai. 

Principele rămase o clipă pe gânduri, apoi întrebă: 

— Până la urmă, Mollart a încuviinţat moartea mea? 

— Da! 

— Era şi Gaşpar Grazziani de faţă, sau ai fost cumva și pe la el? 

— Am auzit de acel creștin vândut turcilor, măcar că pe ascuns se arată a 
fi prieten al majestăţii-sale, dar nu pot ști ce-i în mintea lui. 

— Dar ştiai că şi el îmi vrea moartea? Nu ţi-a fost teamă că ţi-o ia înainte? 

— Acela-i acuma departe, și de n-ar fi fost domnul baron Naday, nimic nu 
mi-ar fi stat în cale să-mi îndeplinesc voinţa. 

— Împăratul ştie? 

— Bănuiesc să-i fi spus domnul baron Mollart. 

Răspunsurile răspicate îl puneau oarecum în încurcătură pe prinţ, care îşi 
mai domolise setea de răzbunare dându-și seama că omul din faţa lui nu era 
în toate minţile. Însuşi faptul că se învinovăţea cu înflăcărare, fără să fie 
chinuit, era o dovadă de nebunie. 

— Dacă te-aș slobozi... ce-ai face? 

— Aş căuta să te ucid. 

— Atunci, chiar dacă te-aș ierta, trebuie să mă apăr osândindu-te pe tine? 

— Aşa-i firesc! răspunse liniștit Zolnay, ai cărui ochi aveau luciri de 
gheaţă. 

Prințul se uită cu înțeles la Ugrai și porunci gâdelui: 


— Andor, îl ucizi fără cazne! Dacă e cu putinţă, nici să nu simtă că moare. 
De fapt el nu poate fi osândit pentru uciderea fără voie a lui Gyula, dar eu 
trebuie să mă feresc. 

Zolnay îl privea la fel ca și înainte şi nicio mișcare a feţii nu-l arăta să-i fie 
teamă. 

— Ți-am poruncit moartea fără cazne, drept răsplată că ai spus adevărul. 

— Nici nu aşteptam aşa favoare... fu răspunsul sec al fanaticului. 

Poate că ar mai fi spus şi altele, dar Andor, înșfăcând o măciucă uriaşă de 
lemn greu, îl izbi pe Zolnay drept în moalele capului, crăpându-i ţeasta și 
împroşcându-i creierii primprejur. 

Prințului i se făcu greață, iar Ugrai îl dojeni pe călău: 

— Ai fi putut avea răbdare să ieşim noi mai întâi! 

— Porunca a fost să moară fără dureri şi fără să ştie... rânji gâdele 
încântat de ispravă. 

Contele nu mai găsi de cuviință să adauge nimic și ieşi degrabă după 
stăpânu-său, la întâlnirea cu olăcarul din Praga. Din păcate, răzvrătitul 
Thurn nu scrisese mai multe decât aflaseră de la Zolnay. 

Rămași singuri în odaia unde murise bietul Naday, chipul lui le veni în 
minte. 

— Sărmanul Gyula! oftă Bethlen. Tare s-a mai încrezut în bunătatea 
oamenilor, socotindu-i asemenea lui. 

— Libenter homines id, quod volunt credunt, rosti încet Ugrai. 

— Ce murmuri tu acolo, Jenö? Vreo rugăciune papistășească?! se miră 
prințul. 

— Îmi ziceam, alteță, că oamenii cred bucuroşi ceea ce doresc, precum 
spuneau latinii, și Naday aşa a făcut, deşi poate că n-a avut habar de acest 
proverb... Oricum, cu îngăduința alteţei-voastre, am să poruncesc să fie 
scoasă afurisita aia de panoplie! 


MUREŞ, APĂ BLESTEMATĂ 


Treziţi din somn, cei din casa lui Gligor Nicoară făcură ochii cât cepele 
când se pomeniră cu Teleki legat de mâini și Marcu lângă el. 

— Tulai! Apăi ăsta-i mare lucru! se îngrijoră bătrânul. Ne-or ridica în 
furci, la Bălgrad... 

— Atunci îl duc cu mine în pădure şi-i fac felul, vru să-l liniștească Marcu. 

— Nici să nu te gândeşti! De se află or pune foc la tot satul și n-o mai 
rămâne nici cenușa din el. 

— Eu zic să-l ținem sub pază o vreme și pe urmă îl slobozim, dacă ne 
spune unde-i Sânefta, zise Florea. Poate că știe. 

— Fata a fost închisă de ticălosul ăsta şi a batjocorit-o. Se pare însă că i-ar 
fi dat drumul, răspunse Marcu. 

— Şi unde-i? sări Mihai. Mă duc să văd dacă a sosit acasă. 

— No, acuma noaptea va fi dormind sărmana copilă. Lăsați pe mâine. 
Vorba e ce facem cu domnul conte?! nu se lăsă bătrânul. 

— De vreme ce l-o adus la noi, de-acum el ne știe şi nu ne va ierta, gândi 
Florea cu voce tare. Mai bine îl aruncăm în Murăş! 

— Dar şi când îl va scoate apa la mal, ce vom spune? se nedumeri Mihai. 
Să-l ducem în codru şi să-l lăsăm în grija lupilor, bine legat de un copac dosit, 
până i s-o pierde urma. 

— Ştie careva că l-ai adus aici, la mine? îl iscodi bătrânul pe Marcu. 

— Ba! Numai dacă n-o fi avut cineva ochi de mâţă ca să vadă pe întuneric 
din depărtare, fiindcă de cum am ieșit din Uioara am trimis carâta înapoi şi 
am venit pe jos. 

— No, atunci, până ne-om mai gândi, l-om scoate afară pe deal şi om 
socoti mai pe urmă, hotărî badea Gligor. 

— În coliba de la vie, adăugă Florea. Îi dăm pită, apă şi ceva afumătură... 

— Cum de nu! i-o reteză Marcu. Pe mine tare m-a mai ospătat, n-am ce 
zice. Pâine şi apă e prea destul! Hai să-l ducem, dar mai întâi va trebui să-l 
legăm la gură, ca să nu înceapă a cânta pe drum... 

Contele Teleki se împotrivi din răsputeri, neştiind ce aveau de gând să-i 
facă. La început se răţoise la ei, dar pe urmă o luă pe rugămințţi cu lacrimi în 
ochi, jurându-se pe tot ce avea mai scump că va uita tot ce păţise, de cum se 
va vedea iar acasă. Făgăduia să spună că Marcu ar fi apucat-o în altă parte, 
ca să i se piardă urma, o mare sumă de bani, ba chiar și slobozirea tuturor 
ciunganilor iobagi. Auzind toate acestea, Marcu și Florea mai că s-ar fi învoit, 
dar bătrânul Nicoară se ținu dârz, spunând că, de vreme ce fusese adus cu 
sila în bătătura lui, bine n-avea să le fie. Cât despre jurămintele domnilor... 


În zori erau pe dealul de deasupra satului, unde își aveau oamenii viile şi 
câte o colibă săpată în pământ, slujind de pază în vremea culesului. Peste 
vară aceste bordeie se mai surpau, dar în primăvară le tocmeau la loc. De 
astă-dată Nicoară găsi mai puţin de refăcut, astfel că în câteva ceasuri erau 
gata şi îl siliră pe grof să intre înăuntru. Au astupat apoi intrarea cu niște 
scânduri, iar Marcu a rămas afară de strajă, urmând să coboare în sat numai 
noaptea. Era primejdios să se fi dus pe lumina zilei, căci slugile contelui îl 
văzuseră şi negreșit că l-ar fi cunoscut. 

Chiar în aceeaşi zi întregul sat a fost răscolit de oamenii grofului de la 
Földvár, așa că Marcu hotărî să doarmă acolo, învelit într-un cojoc 
mocănesc. Baciul Gligor îi sfătuise să-l păzească pe conte o zi ori două, până 
s-ar mai potoli zarva cercetării, și într-o noapte să-i facă vânt în Mureș cu un 
pietroi de gât. Altceva n-aveau de ales. 

În cea de-a treia zi de când se afla închis în bordeiul de pe deal, Teleki 
arăta ca o sperietoare, cu barba ţepoasă și tras la față ca un om beteag, 
făcându-i chiar milă, iar Marcu se cam săturase să tot stea de pază. Contele 
Csâky îşi contenise căutarea și ar fi fost vremea ca ostatecului să i se facă 
felul. Când Marcu îi dădu de înţeles ce-l aștepta, nefericitul conte căzu în 
genunchi făgăduind bogăţiile lui Iov, ori se lega cu jurământ să plece în țara 
nemțească, de unde nu s-ar mai întoarce niciodată. Se lepăda și de Iulia, pe 
care i-ar fi lăsat-o bucuros lui Marcu. 

— Spusu-ţi-am că nu-mi mai trebuie, răspunse acesta. M-am culcat cu ea 
şi mi-am făcut pofta, aşa că n-ai decât să ţi-o păstrezi! 

— Nici eu n-o mai vreau! Nu-mi face nicio cinste să mă înfrupt din 
rămășițele altuia, se împotrivi contele, uitând că pentru el nu prea era mare 
nădejde să rămână printre cei vii. 

Toată valea Mureşului, de la Căptălan și până în dreptul Aiudului fu 
răscolită, doar de se va găsi vreo urmă, fie chiar şi leșul contelui, căci puţini 
credeau că s-ar mai afla în viaţă. În schimb, într-una din zile apa azvârlise la 
mal în dreptul Cisteiului trupul umflat şi însângerat al unei fete, care cu greu 
a putut fi recunoscută. Că o va fi împins careva în râu, ori se va fi aruncat 
singură, nimeni nu mai avea să ştie vreodată. Ultimul care-i auzise glasul 
fusese Marcu şi de bună seamă că în seara când a scăpat el se petrecuse 
mârșăvia. 

De cum s-a dus vestea se îmbulziră cu toţii la Cistei, în cap cu badea 
Marian, tatăl fetei, alături de care se ținea Mihai. Aproape nu le venea a 
crede, văzând sărmanul trup ce fusese schingiuit şi batjocorit încă din viață, 
că ar putea fi al frumoasei fete. Tatăl își apucă tâmplele cu amândouă 
mâinile şi scoase un răcnet de vită înjunghiată, în vreme ce Mihai simţea şi el 
că i se rup băierile inimii. Muierile satului, neamuri ori vecine, scoaseră la 


iveală scoarţele și pernele ce trebuiau să fie zestrea fetei şi le înghesuiră în 
car, spre a sluji chinuitului leş în drum spre casă. În bocetele tuturor, Sânefta 
fu urcată şi aşezată cu fața-n sus, acoperită cu o velință. Apoi popa din Cistei 
a citit o slujbă în graba mare, după care jalnicul alai a pornit spre Ciunga. 

Baciul Marian, bărbatul acela vesel şi fălos, se trăsese și se cocoșase sub 
povara durerii, secându-i până și fântâna lacrimilor. Neamurile lui se 
temeau să nu facă vreo nesăbuinţă, căci se zvonise că groful de la Uioara ar fi 
ucigașul fetei. Totodată se mai auzise că și contele fusese prins, de către un 
tâlhar care îl dusese în pădure ca ostatec. Mulţi ziceau că lotrul ar fi cerut 
atâţia bani ca răscumpărare, încât neamurile grofului nici nu voiau s-audă 
de aşa ceva, bucurându-se mai curând să-l moștenească. Dar câte alte vorbe 
şi scorneli nu se vânturară în acele zile, și poate că nici Mihai n-ar fi scăpat 
de bănuiala de a-i fi venit de hac lui Teleki, din răzbunare, știindu-se că 
frumosul fecior venit din alt capăt de ţară și aciuat în satul lor poftise să 
devină ginerele lui badea Marian, iar acesta ar fi încuviințat bucuros, văzând 
cât de mult se iubeau tinerii. Însă tânărul se afla acum la căpătâiul miresei 
moarte, şi oamenii îl căinau din suflet. 

După ce Sânefta fu înmormântată în cimitirul din deal, Mihai rămase lipit 
de crucea ei chiar și după ce plecase toată lumea la pomana moartei. Nu voia 
cu niciun chip să se urnească din loc, încât bietul Florea, îndurerat şi el, 
crezu că se scrântise la cap. De când găsiseră fata nu mai pusese în gură 
nimic în afară de apă, şi tare se mai făcuse străveziu. I se vedeau mușchii 
feţei încordându-se într-una, şi asta nu era a bine. Nereușind să-l smulgă de 
lângă mormânt Florea îi dădu pace, dar când plecă să ducă de-ale gurii la 
coliba din vie se abătu și pe la cimitir. 

— Hai să mergem împreună la Marcu, îl chemă el cu voce domoală. Li s-o 
fi făcut foame, şi lui şi domnului conte Teleki, hai, să nu aștepte... Dumnezeu 
s-o hodinească, fiindcă noi nu mai avem ce-i face. 

Auzind numele grofului, Mihai săltă pe dată capul și-i aruncă o privire de 
încuviințare. Parcă îi venise mintea ce-i umblase prin locuri pustii. Se ridică 
fără a scoate o vorbă si porni în urma prietenului său. 

Marcu îi aştepta cioplind un beţigaș și încrustându-l cu floricele, ca să-i 
mai treacă vremea. Aflase despre cumplitul sfârșit al fetei şi îl iscodise în fel 
şi chip pe Teleki, care nu ascundea că batjocorise fata, fiindcă era tare 
frumoasă şi încăpățânată, nevrând să plece urechea la făgăduielile lui 
ademenitoare. Spunea că atunci când a scos-o din temniţă a trimis-o şi 
vecinului său, dar se jura pe toți dumnezeii că nu el ar fi ucigașul. Dacă n-o 
ucisese Csâky, se putea ca ea însăși să se fi aruncat în apă. Se mai întâmplau 
asemenea fapte, dar el nu se simţea cu nimic vinovat, căci stăpânul avea 


dreptul să se culce cu orice fată din satele ce erau ale lui. Pentru asta n-avea 
de dat socoteală nimănui, fiind un obicei străvechi... 

Cam acestea îi erau gândurile și nu prea ştia ce era de făcut cu groful, 
când sosiră cei doi feciori cu mâncarea. 

— Îi duc eu hrana, zise Mihai îndată ce ajunseră, deschizând gura pentru 
prima oară în zilele din urmă. 

Îndârjirea din glasul lui îl făcu pe Florea să se uite întrebător la Marcu, 
dar acesta, după ce cumpăni o clipă, încuviință din cap. 

De cum pătrunse în bordei, Mihai aruncă pâinea şi apa, rămânând cu ochii 
țintă la gâtlejul contelui. 

— Ajutooor! răcni acesta, presimțindu-i gândul. Mă ucide! zbieră el 
deznădăjduit, în vreme ce mâinile osoase ale lui Mihai îi cuprinseră 
grumazul, iar degetele mari i se înfipseră în beregată. Aju... mai izbuti el să 
horcăie, zbătându-se sufocat. Nici Marcu, nici Florea nu se clintiră, nici chiar 
atunci când se ivi Mihai privindu-și năucit mâinile. 

— Isprăvit-ai? întrebă liniştit Marcu. 

— Da! oftă Mihai. De acuma nu mai am ce căuta pe aceste meleaguri... Mi- 
am împlinit răzbunarea. 

— Aşa-i! încuviință Marcu. Vino cu mine și ai să uiţi de tot. 

— Merg şi eu! sări Florea. 

— Nu, nu, dragă prietene, se împotrivi Marcu. Tu ai să mai aștepți la tine- 
n sat, că altfel cumplită bănuială are să cadă asupra casei tale, ba chiar și a 
satului. După ce s-or mai potoli lucrurile, poate te încumețţi să vii de acum 
într-un an, în laşii Moldovei, la mila măriei-sale Gașpar-vodă, ca să intri în 
slujba lui. Cu vremea te-i întoarce, dar ca slujitor domnesc al ţării tale, dacă 
vom izbuti să facem iarăşi țara răposatului nostru voievod Mihai cel viteaz. 

Florea se întristă, însă fu silit să se plece în fața judecății lui Marcu, fiindcă 
altcum s-ar fi abătut urgia asupra alor săi. Cu domnii nu era de șagă! 

— Atunci să vă aduc merinde şi bani de drum, zise el resemnat. Ba chiar 
şi doi cai, că doar n-aveţi să plecaţi aşa... 

— Ne-om descurca noi cumva, răspunse Marcu, dar ciunganul nici nu vru 
s-audă. 

— Rămânețţi aici peste noapte şi lăsaţi asta în seama mea. Oricum, va 
trebui să facem ceva cu leșul dinăuntru... 

— L-om îngropa cât mai adânc, chiar acum, și om bătători pământul peste 
el ca să nu se mai vadă nici urmă de grof. 

N-a fost prea greu să surpe bordeiul asupra mortului şi să bătătorească 
locul, în aşa fel încât nu se mai cunoștea nimic, apoi Florea a coborât în sat, 
urmând să revină cât mai curând cu cele de trebuinţă. În aşteptarea lui, cei 
doi nu se culcară, ci începură a-și depăna amintirile, ciulind urechile să nu 


fie luaţi pe neașteptate de vreun dușman. Luna întârzia să apară și bolta 
înstelată arunca asupra pământului o lumină vineţie, iscând tot felul de 
umbre ciudate. Către miezul nopţii, Marcu desluși că urcă dealul spre ei doi 
cai și doi oameni ce-i însoțeau. Se pitiră pe dată la pământ căci, deși s-ar fi 
putut să fi fost Florea cu baciul Gligor, tot aşa de bine puteau fi și nişte 
străini. 

— De-or fi alții, ne-or da de lucru să mai săpăm o groapă lângă Teleki, 
şopti Marcu. 

— Cu atât mai bine. Nu i se va uri singur, iar loc este destul, răspunse 
Mihai. 

N-a mai fost nevoie de săpat, fiindcă cei care urcau erau Florea și cu 
baciul Marian. Acesta, aflând cum fusese răzbunată nefericita lui copilă, de 
către Mihai, şi că cei doi aveau să plece chiar în aceeași noapte, s-a ținut scai 
după Florea, aducând caii și merindea, dar și o pungă cu galbeni ungurești. 
Dar voia să mulțumească și prin viu grai, celui care ar fi putut să-i fie ginere. 

De cum s-au întâlnit, s-au aşezat cu toţii la vorbă, până când geana zorilor 
albi dealul dinspre Hopârta. 

— Barem să-l fi aruncat și pe el în Murăș, zise într-o vreme îndureratul 
tată. 

— Ar fi spurcat râul, răspunse scârbit Mihai. 

— No, că şi aşa apa asta-i tare blestemată, oftă bătrânul. 

— Omul o face să fie așa, zise și Marcu. Ea, sărmana, nu are nicio vină. 

În cele din urmă, noaptea fiind pe trecute, se hotărâră să-şi ia rămas bun. 

— Mergi cu bine, fătu-meu! îl binecuvântă baciul Marian pe Mihai, 
strângându-l în brațe. Dacă vreodată în viață avea-vei drum prin valea 
noastră ori îi da de vreun necaz, să nu uiţi că aici, la Ciunga, ai o casă în care 
să te adăpostești. Eu îs bătrân şi nu mai am pe nimeni, iar muierea mi s-o 
betejit de când cu năpasta asta. Dacă mi-ai fi fost ginere tot una ar fi fost, fii 
dar feciorul meu! 

Nu se mai putu ține și izbucni în plâns. Dar nici Mihai nu se arătă mai tare, 
abia izbutind să îngăime: 

— Să ai grijă de mormântul Sâneftei, tată dragă! 

Cei doi drumeți o apucară la pas domol, căutând să se piardă în desișul 
pădurii ce se vedea în coama dealului. 

— Mai am și eu de plătit cuiva, zise oșteanul cu voce domoală. Vom trece 
şi prin Micoșlaca, dar mai înainte să tragem un pui de somn, fie el și de vreo 
două zile, că tare mă simt ostenit. 

Făcură întocmai și dormiră o zi şi noaptea următoare, iar când s-au 
deşteptat se simţiră întremaţi pe de-a-ntregul. Se înțeleseră ca Mihai să 
aştepte la vadul Mureşului către Mirăslău, ducând cu el merindea şi banii, 


dar să nu se arate la vedere. Dacă s-ar întâmpla să nu sosească şi Marcu la 
sorocul hotărât, trebuia să se întoarcă pe urmele lui, să afle ce s-a întâmplat. 

— Nădăjduiesc să nu mai cad în vreo capcană, îl linişti Marcu. Acuma mi 
s-a limpezit mintea, și știu ce am de făcut... 


Pentru a doua oară se îndrepta spre Micoșlaca, însă nu cu râvna și 
nerăbdarea de altădată, când ar fi fost în stare să şi zboare până la picioarele 
Iuliei. Purtarea ei mârșşavă îl scârbise şi-i stârnise numai dorul de răzbunare, 
ba chiar să-și spele cuțitul în sângele ei și s-o privească drept în ochi atunci 
când își va da duhul. „Ochii ei...” oftă el. „Ce rău a tocmit Dumnezeu lumea!” 

Mergea în pasul domol al calului, spre a nu stârni privirea trecătorilor 
curioşi ce i-ar fi putut întâlni în cale. Departe, peste dealurile de dincolo de 
Mureş, se zăreau munţii acoperiţi de zăpadă ca niște uriași încărunţiți ce 
supravegheau întinderea zării. „Frumoasă ţară, rea tocmeală... mama ei de 
rânduială!” îi veniră în minte cuvintele auzite pe cine ştie ce meleag 
românesc. Era îmbrăcat în portul de la Ciunga, cu straiele rămase de la 
Amosie, căci se cam potriveau la stat. Nu se deosebeau prea mult de 
veşmintele bănăţene și se simțea tare sprinten în ele, ca odinioară, pe când 
era copil la Borlova. Avea cioareci și cămașă înflorată, cusută cu alesături, iar 
pe chimirul din piele de vițel luceau fluturași de aur şi mărgeluţe colorate. 

Ajuns la poarta grofoaicei mai pe lumină decât data trecută, îşi atârnă pe 
îndelete spada şi își vâri cele două pistoale la brâu, încât l-ai fi putut lua 
drept haiduc de codru, și nu un țăran olah oarecare. Legă apoi calul de un 
copac, lângă poartă, şi îi petrecu straița cu ovăz pe după urechi, ca să 
mănânce liniștit. Făcu toate aceste pregătiri cu o încetineală de gospodar 
tihnit şi tot astfel şi-a tras poalele cămășii în jos, tocmindu-le de parcă s-ar fi 
dus „la vedere” să se însoare. În cele din urmă, ciocăni cu mânerul spadei în 
lemnul porţii. 

— Care-i acolo? 

Îşi aduse aminte de vocea paznicului şi sângele începu a-i fierbe prin vine. 
Bătu din nou, mai cu putere, şi se trase într-o parte. 

— Cine-i? N-auzi, mă? se răsti portarul înciudat. 

Marcu ciocăni din nou, iar omul se gândi că or fi niscaiva copii, care aveau 
chef de joacă cu el. Mânios, puse mâna pe un gârbaci și ieși afară. 

~ Care 

Vorba îi fu curmată, fiindcă Marcu îl trăsni cu mânerul spadei în moalele 
capului, după ce-i smulsese căciula cu mâna cealaltă. Prăbușindu-se la 
pământ ca o zdreanţă, n-a mai fost nicio greutate ca să-l lege cu niște bucăţi 
de frânghie aduse anume pentru aşa ceva. Îi înfundă şi o năframă în gură 


drept căluş, apucă de jos cheile ce căzură și-l trase pe nenorocosul portar în 
umbra zidului. 

Se strecură apoi în spatele casei, încuind poarta şi luând cheile cu el. Știa 
de data trecută că pe acolo umbla mai puţină lume şi, chiar dacă ar fi fost 
zărit de careva, straiele lui țărănești n-ar fi dat de bănuit, fiind mulți slujitori 
români la curte. Se uită la ferestrele zăbrelite și se gândi cu strângere de 
inimă la odaia unde fusese chinuit atât de nemilos. 

Un platan bătrân își înălța crengile deasupra casei şi Marcu socoti a fi o 
bună cale spre a pătrunde la catul de sus, unde nu erau gratii la ferestre. 
Fiind încălțat cu opinci, nu-i fu prea greu să se cațere și de pe o cracă sări 
drept în târnaţi. Se opri şi trase cu urechea. Prea curând n-aveau să dea peste 
portarul legat, ori peste calul lui, mai cu seamă că luase cheile, iar 
împrejurimea fiind din zid înalt, nu se putea sări fără scară. Dinspre cuhne 
se auzeau râsete muiereşti, ceea ce însemna că nimeni n-avea grija lui. 
Scoase cuțitul cu prăsele din coarne de căprior şi, proptindu-l în ușă, 
deschise cu dibăcie ivărul, împingând ușurel, să nu facă zgomot. Nici barem 
un scârțâit nu se auzi când pătrunse în odaia pustie, unde aerul stătut era o 
dovadă că de lungă vreme nu locuise nimeni. Cu aceeași băgare de seamă 
ieşi într-un coridor, unde fu pus în încurcătură văzând mai multe uși. 
Încercă la vreo două, dar fie că erau goale, fie zăvorâte. „Dacă dau peste 
babă, își zise el, o leg și merg mai departe, că ea n-are nicio vină. Eu o vreau 
pe cățeaua de Iulia...” Și nimeri întocmai cum poftise! 

Când ușa scârțâi uşor, dând de veste intrarea lui, Iulia, aplecată asupra 
gherghefului, nu ridică privirea, ci întrebă cu o voce de gheaţă: 

— Katy, pentru ce nu baţi la ușă? Așa te-am învățat? 

Auzindu-i glasul Marcu simţi cum i se urcă inima în gâtlej, şi fu cât pe ce 
să se întoarcă din cale. Se răzgândi însă și răspunse batjocoritor: 

— Se vede că n-am în obicei... 

Fata întoarse capul şi rămase mută de spaimă. Era într-o rochie largă, cu 
tot felul de volănașe, iar părul strâns într-o scufă de casă o făcea să semene 
cu o păpușă. Frumoşii ei ochi se măriseră de groază, văzând cuțitul din mâna 
bărbatului și presimțind ce avea să se-ntâmple. Fără să-şi dea seama, începu 
a învârti pe degete ghergheful, de parcă ar fi încercat să descurce aţa. 

— Nu te mai osteni! rânji Marcu arătând spre mâinile ei. Nu-ţi va mai fi de 
trebuinţă... 

Văzându-se fără scăpare fata i se aruncă la picioare, îmbrățișându-i 
genunchii. Scufa îi căzuse şi slobozi în valuri minunatul ei păr de aur, pe care 
Marcu îl sărutase cândva pătimaş. 

— Nu mă ucide, Marcule! gemu ea cu glas tremurând. Ai milă! Am greşit 
fără să-mi dau seama ce fac. Am fost nebună de supărare... iartă-mă! 


El se aplecă şi-i înșfacă pletele trăgându-i capul pe spate ca s-o privească, 
în vreme ce cu mâna cealaltă ridică asupra ei cuțitul. 

— Nuuu... numai pe tine te iubesc... merg cu tine unde-mi poruncești, 
roabă să-ţi fiu, numai lasă-mi viaţa. Te rog! 

Ochii aceia negri ca noaptea și atât de îndrăgostiți odinioară erau scăldați 
în lacrimi și Marcu simţi cum i se înmoaie mima. Mâna răzbunătoare căzu 
neputincioasă pe lângă trup, apoi descleștând-o pe cealaltă începu a-i 
mângâia părul cel mătăsos de parcă ar fi alintat un copil. Boabe mari de rouă 
îi înfloriră în colțul ochilor și fără a mai scoate o vorbă vâri cuțitul în teacă și 
părăsi încăperea. 

Un ceas mai târziu era la locul de întâlnire cu Mihai. Îndată intrară călare 
în vad, oprindu-se în mijlocul apei ca să-şi adape caii. 

— Murăş... apă blestemată! oftă adânc Marcu şi dădu pinteni să treacă 
degrabă în partea cealaltă. 


OASPETE CU DE-A SILA 


Ca să se scape de cei doi călugări, Rafailă se socoti să le făgăduiască 
mâncare și chiar voi să-l cheme pe hangiu, dar se răzgândi văzând că intrase 
un căpitan de roşiori cu doi seimeni. Pe dată înșfăcă desaga şi începu a răcni 
deznădăjduit: 

— Hoţii! Săriţi, oameni buni! Ajutooor! 

Căpitanul Pârvu Ușurelu din slujba domniei întoarse capul și se uită mirat 
la cele ce se petreceau, căci și ceilalți călugări apucară veșmintele lui Rafailă 
strigând aşijderea: 

— Hoţii... ajutooor! 

Se ridicară toți trei în picioare şi se zbăteau care mai de care. 

Căpitanul trase spada și ducându-se către ei, urmat de seimeni, îi dojeni 
cam în batjocură: 

— Hai, cuvioşilor, hotărâţi-vă care-i hoţul, ca să ştiu pe care să-l pălesc! 

— El! 

— El! 

— Ei sunt, jupân-căpitane, se tângui și Rafailă. 

— Minte! Vrea să ne fure ce-am agonisit de pe la credincioşi! spuse 
„Tâlharul”. 

Jupân Pârvu se uită la ei zâmbind, în vreme ce oștenii râdeau pe față de 
un asemenea caraghioslâc. 

— Gata! Ajunge! porunci el, văzându-i că se apucau de cozi. Nu şade 
frumos unor feţe bisericeşti să se ciondănească în văzul lumii. lacă, v-au 
căzut şi potcapurile. Potoliți-vă! 

— Noi am vrea, spuse mieros „Tâlharul”, dar el... 

— la staţi, făcu Pârvu. Tu ai zis că voi aţi vrea?! 

— Da! răspunseră într-un glas cei doi călugări. 

— Păi, dacă aşa stă treaba, înseamnă că sunteți doi împotriva unuia 
singur. Cum de a cutezat să vă fure? 

— Chiar! sări Rafailă. 

— Noi ziceam să-l milostivim şi pe amărâtul ăsta de frate al nostru cu 
ceva pomană, dar el s-a lăcomit, a scos cuțitul şi vrea să ne ia tot ce avem. 
lacă, abia i l-am smuls din mână! întinde arma celălalt călugăr. 

— Minte! Nu-i adevărat! E al lui! se împotrivi Rafailă spumegând de 
mânie. 

— Măi fraţilor, rosti căpitanul împăciuitor. la deşărtaţi voi desaga aia şi 
vă fac eu parte dreaptă la toți trei! 


— Nu-i cu putinţă, înălțimea-ta! se îngălbeni Rafailă de teamă. Mai bine să 
spună ei ce se află în ea, iar eu mă jur că nu voi minţi, dar numai domniei- 
tale îți voi mărturisi şi numai între patru ochi. 

— Fie, cuvioase! se înduplecă jupân Pârvu. Spuneţi voi pe rând! îi 
îndemnă el pe cei doi călugări. 

Aceștia începură a face feţe-fețe, apoi dădură din umeri a nepăsare: 

— Pe dinafară nu putem spune, jupân-căpitane, dar să ne îngădui să le 
scoatem una câte una şi ți-om spune de unde le-am căpătat. 

Vorbise iarăși „Tâlharul” şi căpitanul presimțţi că era în încurcătură, aşa că 
făcu pe mâniosul. 

— Deci aşa vi-i vorba? Ei bine! se întoarse el către oșteni. Băieți, puneţi 
gabja pe ei! 

Seimenii scoaseră săbiile şi-i împinseră pe cei doi la perete, amenințându- 


— Acum să te vedem și pe cuvioşia-ta, ori te pomeneşti că tot așa vei fi 
vrând să mă amăgești și desaga va fi fost a altcuiva? 

— Apă.i... se codi Rafailă, zisei că numai între patru ochi... 

— Aşaaa? Am înţeles! la să-i legăm pe tustrei... 

— Staţi! sări Rafailă trăgându-şi desaga la piept. Sunt odoarele sfintei 
monastiri de la Ot Menedec... 

— Să le vedem! Deşartă-le pe masă! porunci căpitanul neîncrezător. 

Călugărul scoase cu grijă câteva cruci de argint, spre uluirea tuturor, dar 
mai cu seamă a celor doi. 

— Se vede că nu prea aveaţi habar de ce era înăuntru, rânji Pârvu către ei. 
la trageţi-le, băieți, câteva la cur, ca ispașă pentru păcatul minciunii și al 
lăcomiei. Şi să nu vă mai văd prin preajmă, că dracu vă ia, boaite afurisite! 

Se întoarse apoi către Rafailă și-i zise domolit: 

— Sfinţia-ta să mă ierţi, părinte, dar n-aveam încotro să aflu adevărul. 
Acum, că m-am lămurit cine-i hoţul, strânge-ți odoarele şi mergi unde ţi-i 
calea. Fereşte-te însă a te mai însoți la drum cu oricine... 

Răsuflând ușurat după asemenea întâmplare, Rafailă îşi legă desaga şi fu 
cât pe ce să plece, dar se opri amintindu-și de cei doi, care aveau să-i ațină 
calea. Socoti mai nimerit să se lipească de căpitan și de oamenii lui. 

— Înălţimea-ta, făcu el cu umilinţă. Dacă nu vi-i cu supărare, aş putea să 
mă alătur domniilor-voastre, căci eu aveam de gând să mă înfățişez măriei- 
sale Radu-vodă Mihnea, cu ceea ce am putut scăpa din jaful ce fu astă-vară 
pe acolo. 

— Chiar măriei-sale şi nu altcuiva? se lumină la față Pârvu. 

— Îi sunt slugă credincioasă şi, aşa cum se cade, stăpânul să hotărască ce 
se va face cu astă avuțţie, care mie îmi primejduieşte viaţa... 


— Atunci, tocmai bine se potrivește, zâmbi căpitanul aruncând o privire 
cu înţeles către cei doi oşteni. Chiar la măria-sa mergem şi noi, şi socot că 
tare are să mai fie bucuros văzând osârdia cuvioșiei-tale în a-i aduce 
odoarele. De mare cinste şi răsplată te vei bucura! 

Abia atunci îşi dădu seama Rafailă că nu-i venise un gând prea prost. Te 
pomenești că Vodă avea să-i dea vreun rang bisericesc, după care râvnea de 
atâta amar de vreme şi care i-ar aduce mai mult aur decât avea el în traistă... 

— Domnul să te binecuvânteze, jupân-căpitane şi să te aibă în pază, că 
mare milostivire îţi faci. Când pornim? 

— Să îmbucăm și noi ceva în hanul ăsta pustiu, că nu văd pe nimeni, apoi 
în câteva ceasuri suntem în șa. Va trebui însă un cal și pentru sfinția-ta, că 
noi suntem călare. 

— Poate o avea hangiul vreo mârțoagă, așa ca pentru un om sărac ca 
mine. 

— Nici vorbă, părințele, râse Pârvu. Să fie un armăsar focos fiindcă lungă 
cale avem de străbătut. Lasă că-l târguiesc eu, ca să nu te atingi de desagă, şi 
are să-mi dea măria-sa îndărăt toţi banii. Ba pot spune de pe acuma că te și 
socot pe cuvioşia-ta în slujba domniei... 

— Şi a lui Dumnezeu, taică! adăugă „Sarsailă”, uitând pe loc ce fapte şi 
câte ticăloșii săvârşise până atunci. Când voi sosi la sfânta monastire a 
Dealului, mă voi ruga pentru sănătatea domniei-tale şi a celorlalți doi viteji. 

— Până atunci mai va, se băgă în vorbă unul dintre seimeni, pe care-l 
chema Lixandru Coteaţă. Mai înainte ai să te rogi în vreo monastire 
moldovenească, iar pe urmă... om mai vedea. 

— Cum așa?! se nedumeri Rafailă. Nu ziserăți că mergeţi la măria-sa 
Radu-vodă Mihnea? 

— Ba da! încuviință căpitanul. Dar ce, cuvioșia-ta nu știe că voievodul 
nostru îşi are acum scaunul la laşi? Încă din vară s-a mazilit la Târgovişte şi 
a căpătat domnia Moldovei. 

— Și noi... acuma... la laşi să mergem? 

— Vezi-bine. N-ai zis chiar sfinţia-ta că vrei să duci odoarele numai 
măriei-sale și nu altcuiva? La Târgovişte s-a înscăunat măria-sa Alexandru- 
vodă Iliaș, feciorul domnului nostru. 

Călugărul râmase cu gura căscată, căci la asta nu se aștepta nicicum. 
Hălăduind prin munte, departe de aşezări omenești, nu auzise de 
schimbarea domnilor, iar acum era în cumpănă, neștiind ce să facă. Pe dată 
își zise că ori la Târgoviște, ori la lași, tot țară românească era, şi de vreme 
ce oamenii aceştia curajoși se învoiau să-l ocrotească, voievodul l-ar fi primit 
cu şi mai mare drag. Poate că era şi mai bine, căci i s-ar fi pierdut pe vecie 


urma blăstămăţiilor făcute în acest colț de ţară, iar cinurile bisericești erau 
şi în Moldova la fel ca în Muntenia. 

— Atunci... acolo merg și eu! hotărî Rafailă. 

Calea a fost tare întortocheată, mergeau pe ocolite şi, de unde călugărul 
se arătase bucuros la început, cu vremea începuse a cârti. Ba că s-ar întoarce 
cu odoare cu tot, ba că de ce mergeau pe ascuns, şi câte și mai câte... 

— Cuvioşia-ta, îi spuse căpitanul într-o zi, şi de n-ar fi fost desaga cu 
pricina, noi tot n-am fi purces la drum mai pe față, căci măria-sa are mulți 
neprieteni în țara Moldovei. lar acuma cu atât mai mult, având cu noi aur, 
care-i ochiul dracului, măcar că se află sub formă sfințească, ispita este prea 
mare. 

— Dar, în afara noastră, nimeni nu știe ce avem în ea. 

— Vitat-ai oare ce păţiși? Dacă cei doi tâlhari-călugări se vor fi însoţit cu 
alții de teapa lor și ne-au luat urma? Pe unde vom scoate cămașa? 

Amintindu-și pățania de la Hanul Roșu, cuviosul se mai potoli. Pe de altă 
parte mai era și nădejdea că măria-sa ar fi putut să-i dea un cin preoţesc de 
seamă, iar asta îl ținea pe loc, alături de oamenii domniei. 

Cu toată fereala lor, din când în când erau siliți să mai tragă și pe la câte 
un han, unde auzeau şi ei ce se mai petrecea prin lumea mare. Așa, de pildă, 
aflaseră că sultanul murise, că veneticul, adică venețienii, i-ar fi biruit pe 
turci, iar alteori că păgânul ar fi cuprins toate țările Apusului și multe altele. 
Când erau întrebaţi la rândul lor, cine erau și încotro mergeau, răspundeau 
scurt: „Slujba domniei!” şi nimeni n-avea treaba lor. Nici măcar nu-i întrebau 
despre care domn era vorba. 

Trecură săptămâni destule până izbutiră să se strecoare pe plaiurile 
moldovene, din pricina ocolişurilor multe. 

— Poate că de acuma vom merge şi noi ca oamenii și nu ca jivinele 
codrului, ferindu-ne de lumina zilei, zise celălalt seimen, pe care-l chema 
Tudor Gioală. 

— Ba, fraţilor! se împotrivi Pârvu. Tâlhari sunt pretutindeni şi nu numai 
la drumul cel mare al Iaşilor. Până acolo e lungă calea și nici nu trebuie să ne 
zorim să ajungem înainte de căderea zăpezii, că aşa-i porunca: nici pasărea 
să nu afle de unde venim şi cine suntem, ori când am săvârşi drumețţia. 

Aşa se face că în plină toamnă aurie se mai aflau încă prin părțile 
Bârladului. Nopțile se răcoriseră și-i sileau pe drumeţi să se înghesuie unii 
într-alții când dormeau sub cerul înstelat, dar când începură ploile cele reci 
şi vântoasele, se văzură nevoiţi să mai ceară găzduire și pe la câte o casă de 
gospodar. 

Într-una din zile, pe când treceau prin ţinutul Tutovei, ajunseră pe valea 
pârâului Zeletin și o ţinură de-a lungul ei până dădură de un conac boieresc. 


Era împrejmuit cu gard de piatră ca o cetate şi poate că ar fi ocolit un 
asemenea loc, dar se pornise un vânt cu măzăriche, încât cu greu ar fi putut 
străbate mai departe. Nici nu ştiau dacă mai aveau să dea curând peste vreo 
aşezare omenească în calea lor, aşa că bătură la poartă, rugându-se de 
adăpost. 

Argatul ce le ieşise în întâmpinare îi pofti să se aşeze pe o laviţă făcută din 
trunchiul unui copac şi care se afla sub un acoperiș de lângă poartă. 
Trebuiau să-l aștepte pe dumnealui „giupân Timofti”, cum le spusese flăcăul. 
Acela era vătaful moșiei şi numai el era în măsură să hotărască dacă avea să- 
i primească pe străini. Aflaseră numai că se aflau pe moşia dumnealui Coste 
Bucioc, ori Bacioc, cum i se mai spunea, biv-vel-vornic în Țara de Jos. Asta nu 
părea a fi pe placul căpitanului Pârvu, dar el nu spuse nimic. 

— Ehei, boierul nostru are mare trecere la domnie, se fuduli argatul. 

— Aşa o fi! răspunse Pârvu cam în doi peri, uitându-se la mândreţea de 
conac ce se lăfăia în mijlocul uriașei livezi. 

Într-un târziu se ivi şi vătaful Timofte, un roșcovan asemenea lui Rafailă, 
dar cu ochi mai puţin vicleni. 

— Bine-aţi venit, drumeţilor! le ură el cu prefăcută bucurie. Sunteţi 
sănătoşi? 

— Da' bine o mai nimerirăm, șopti Lixandru la urechea lui Tudor. Omu' 
roşu-i omul dracului! 

— Ca și popa ăsta care-i cu noi, răspunse seimenul. 

Nu-i auzise nimeni și căpitanul Pârvu tocmai îi răspundea gazdei: 

— Mulţumim de urare, jupân-vătafe, căci asta ni s-a spus că eşti. Sănătoşi 
suntem, dar trudiți nevoie mare și înfriguraţi, aşa că, de n-o fi cu supărare, 
ne-om ruga de un adăpost şi o bucată de pâine. 

— Vai de mine! Se poate să nu vă dăm?! Mai cu seamă că, după grai, nu 
păreți a fi de pe la noi, ci mai curând din părțile munteneşti. Nu-i așa? 

— Norocul nostru este că una-i limba ce-o vorbesc toți românii, măcar că 
ne aflăm sub stăpâniri osebite, răspunse jupân Pârvu. Așa-i precum ai ghicit, 
şi n-avem a ne ascunde. 

— Se-nţelege! Se-nţelege! încuviință roșcovanul privindu-i cu bănuială. 
Mergeţi la domnie cu vreo scrisoare?... dar iacă ce-ntreb eu, şi domniile 
voastre veţi fi flămânzi. Poftiți în cămăruţa asta, deocamdată, până oi isprăvi 
eu niște treburi și pe dată mă-ntorc. Ştiţi că boierul are să lipsească vreo 
două săptămâni, dar nu-i nimica. Am poruncă să găzduiesc orice drumeţ, dar 
mai cu seamă slujbași ai domniei. 

— Dar n-am spus că am fi... încercă Pârvu să mintă, însă vătaful nu-i luă în 
seamă. 


— Ei, veţi fi având domniile-voastre vreo taină, dar nu-i treaba mea, aşa 
că intrați și așteptaţi-mă oleacă. 

Se prefăcu că vrea să iese, dar se opri înveselit. 

— Păcatele mele! râse jupân Timofte. Acum iau seama ce bine semăn cu 
sfinția-sa. Socot că şi cuvioşiei-tale i se spune „câine roșu”?... nu-i aşa? Mie 
aşijderea! 

Rafailă nu păru deloc încântat și-i răspunse băţos: 

— Fiind om bun la suflet, mie nu mi s-a scornit asemenea poreclă. 

— Apăi, să nu-ţi fie cu supărare, părinţele, că am șuguit. Așa ne râde 
lumea de aici pe noi, pe cei roşcovani, dar nu-i nimic rău în asta. Acuma vă 
las, cum am spus, şi mă-ntorc îndată. 

— Să ştii, jupân-vătafe, că vrem să plătim găzduirea pe o noapte, fiindcă 
mâine în zori vom pleca şi... 

— Vai de mine, da' cum puteţi vorbi de plată? se supără vătaful. Să audă 
boierul că v-am luat bani, m-ar jupui de viu. Se poate? Staţi cât veţi pofti! 

Intraseră într-o odăiță nu mai mare decât o chilie monastirească, dar care 
avea ferestrele zăbrelite, cu deschiderea în afara curţii. Două paturi, o masă 
şi două scaune, nu destule pentru câţi erau ei, dar înghesuiala era mare, ba 
mai lăsară și desagii pe jos, în afară de Rafailă, care n-avea de gând să-și 
lepede prețioasa comoară. 

— Mi s-a părut că a tras zăvorul! zise Lixandru, după plecarea vătafului. 

— la vezi! se arătă bănuitor Pârvu. 

Rafailă se repezi cel dintâi și, trăgând zadarnic de clanţă, pufni înciudat: 

— Afurisit „câine roșu”! Va fi aflat de desaga mea... 

— Dg’ de unde?! Aşa i-o fi obiceiul, își dădu părerea Tudor Ghioală. 

— Drept să vă spun, mie nu mi-a prea plăcut acest vătaf lingușitor. Să fim 
cu ochii în patru! adăugă îngrijorat Pârvu. 

— Ar trebui să-mi pitesc odoarele... șopti călugărul. 

— Unde, cuvioase? Poate sub pat, răspunse căpitanul. 

— Şi dacă este vreo gaură tainică prin perete, ca să ne asculte ce vorbim? 
întrebă încet Tudor. 

— Tot ce se poate... dădu din umeri Pârvu Uşurelu. Mai bine să tăcem! 

Răbdarea însă are o margine şi în cele din urmă izbucniră cu toţii în 
strigăte şi sudălmi, bătând cu pumnii în ușă. Degeaba însă, căci nimeni nu se 
ivi, de parcă s-ar fi aflat în pustiu şi nu în ograda unui conac boieresc. O 
ținură aşa până la căderea serii și când nu mai nădăjduiau vreo scăpare, se 
treziră în ușă cu însuși jupân Timofte, cu capul plecat și căciula în mână. 

— Zăpăcitul de mine! se bătu el cu palma peste frunte. Mă rog frumos de 
iertare, că nu mi-am dat seama. Când am plecat, unul din slujitori a tras 
zăvorul fără să-mi spună, dar nici el n-a ştiut că era cineva înăuntru. Eu a 


trebuit să dau o fugă până-n pădure, unde s-au tăiat niște lingurari și, iacă, 
m-am făcut de ruşine în fața domniilor-voastre. 

— Ne facem că uităm, jupâne, răspunse țepos căpitanul. Numai că noi ne- 
am cam săturat de găzduirea ce ne-ai dat şi vrem să plecăm pe dată. 
Nădăjduiesc să nu fi păţit şi caii noștri acelaşi pocinog... 

— Aracan de mine! se tângui Timofte. Dar cum să plecați asupra nopții? 
De află boierul ce-am făcut, mă jupoaie. Fie-vă milă şi nu plecaţi, că iacă, la 
plecare eu poruncit-am o masă pentru domniile-voastre, și acuma este gata 
pusă. Din suflet vă rog să poftiţi în odaia cea mare, ca să vă ospătaţi şi să 
uitaţi. 

— A venit stăpânul? întrebă Rafailă. 

— Încă nu, dar va sosi chiar într-o zi-două, şi tare s-ar mai bucura să vă 
aibă de oaspeți. 

— Nu văd pentru ce? se nedumeri Pârvu. Dar ia spune, jupân-Timofte, ușa 
de la odaia unde ne pofteşti... are zăvor? 

— Păcatele mele! Nu mă iertaţi, văd eu bine. Să fiți însă fără teamă, că am 
să rămân şi eu cu domniile-voastre. 

— Dacă-i aşa, eu zic să mergem, se zori călugărul, simțind un gol în foale. 

Căpitanul Pârvu mai stătu la îndoială, dar cum vremea nu se schimbase, 
ba se arăta a fi și mai câinoasă, hotărî în tăcere să primească ospeția 
vătafului și fu cel dintâi care păși în curte. 

— Să mergem! Oricum, n-avem cum pleca mai departe, mormăi el ca 
pentru sine. 

Pe drum îşi zise că năucul de Timofte poate să nu fi minţit şi să se fi luat 
cu altele, iar după ce se aşezară cu toţii la masă în jurul bucatelor aburinde, 
părerea tuturora începu a se schimba. Dacă i-ar mai fi zăvorât acuma și o 
lună, asemenea bunătăți meritau o jertfă pe potriva lor! Curând începură a 
se bate lupii la gura lor și aproape că și uitară cele pătimite, ba se rugau de 
vătaf să nu pedepsească sluga aceea care trăsese zăvorul, căci altfel n-ar mai 
fi avut parte de un asemenea ospăț. 

— Nu-i cunoaşteţi pe moldoveni! se fuduli Timofte ciocnind ulcea după 
ulcea cu fiecare. Cât pe ce să mă fac de rușine că n-am știut să-mi omenesc 
oaspeţii. 

— Lasă, jupân Timofte, că te-am iertat, râgâi cuviosul Rafailă plin de 
unsoare până la urechi, dar şi de voie bună, căci de multă vreme nu se mai 
ospătase atât de îmbelșugat. 

Chiar și căpitanul Pârvu, care voia să se țină mai bățos, se înmuie de tot 
când sosiră faimoasele plăcinte „poale-n brâu”, scoase chiar atunci din 
cuptor. S-a pierdut pe dată măsura pocalelor de vin și după miezul nopții 
Tudor Ghioală fu cel dintâi care se prăvăli sub masă, urmat la scurtă vreme 


de Lixandru. Căpitanul își propti fruntea într-o strachină și începu a sforăi, 
trecând în lumea viselor, doar călugărul cu Timofte se dovediră cei mai de 
virtute la băutură. 

— la, frate, îl îndemna cuviosul, de parcă el ar fi fost gazda. Gustă din 
sângele Domnului, care-i ca untdelemnul de candelă. Am să mă rog la Maica 
Preacurată să te aibă în vedere când ai să ajungi la poarta raiului, fiindcă 
numai acolo ţi-i locul. 

— Aşa suntem noi, oamenii „însemnați de Dumnezeu”, și nu cum spun 
clevetitorii, că de flacăra iadului. 

— De lumina cerească a raiului, fiule, căscă Rafailă, dând cel dintâi semn 
de osteneală. Suntem luminoooși... 

Timofte însă nu-l lăsă, ci trecându-i mâna pe după gât se apucă să behăie, 
crezând în sinea lui că dă glas celei mai frumoase cântări. Pe dată şi 
călugărul îşi reveni și începu a-i ţine isonul. 

— Şi chiar mergeţi la măria-sa? întrebă așa, într-o doară, vătaful, oprindu- 
se din lălăit. 

Rafailă îl privi buimac și încuviință din cap. 

— Întocmai! 

— Cu un răvaş de seamă, ori cu vreo solie? iscodi gazda. 

— Da' de unde! Suntem în slujba domniei, căscă din nou monahul. Ce-o fi 
să fie, vom vedea... 

— Adică ai auzit şi cuvioşia-ta că s-ar mazili Vodă? 

Ca prin farmec, lui Rafailă îi sări somnul şi holbă ochii către Timofte. 

— Cuuum?! Cine zice? 

— Eee! Am zis și eu într-o doară. Sfinţia-ta vei fi ştiind mai multe, că nu 
degeaba luași drumul Iaşilor, rânji Timofte. lar oștenii ăștia, adică, de 
pomană bat calea pe ocolite? 

Rafailă simți cum i se încețoșează privirea și nici nu fu în stare să întrebe 
măcar de unde ştia vătaful cum călătorea ei. Ceva însă era la mijloc, iar 
vorbele acestuia îi întăriră bănuiala mai veche. 

— Nu ştiu ce mă face a crede că te-ai lipit pe drum de ei și habar n-ai ce 
învârt aceşti ortaci ai cuvioşiei-tale. Nu cumva să te tragă pe sfoară. Dacă eşti 
în slujba domniei... 

— Doamne fereşte! se apără cuviosul. Ei mi-au zis! Eu însă aş intra şi în 
slujba Satanei, piei-i-ar sămânţa, numai să-mi mai îndulcesc viaţa, că tare mă 
saturai de post și rugăciune. 

Nu băgă de seamă zâmbetul de mulțumire al gazdei, după cum nici nu 
văzuse că roşcovanul vătaf numai se prefăcuse a bea cot la cot cu ei, 
îndemnându-i mai mult cu vorba. Osteneala drumului și aburul beţiei l-au 


doborât și pe călugăr, dar când să pună capul pe masă, Timofte îl zgâlțâi de 
umeri. 

— Nu așa! Hai să te duc într-un iatac, să te întinzi pe un pat ca lumea. 
Ceilalți s-or culca în altă parte, dar domnia-ta, ca față bisericească, ai să 
dormi singur. 

— Ca să mă strângi de gât... mormăi Rafailă. 

— Vai de mine, părinte, dar ce vorbă-i asta? Așa am socotit că se cade, dar 
dacă nu vrei... 

Călugărul însă nu-i mai răspunse şi putea să-l fi dus şi-n braţele lui 
Scaraoţchi, tot una-i era, într-atât de adormit căzuse. Cu toate acestea îşi 
încleștase mâinile pe desagă și nu o lepădă nici când fu târât la culcare de 
către doi argați. 

Cum se trezi din somn, prima lui grijă fu să-și controleze odoarele și băgă 
mâna îngrijorat în traistă. Se linişti îndată simțindu-le la locul lor. „Dacă ar fi 
fost iscoditori, puteau să-mi golească toată desaga, fiindcă și un buștean s-ar 
fi putut tăia pe mine fără să mă trezesc. O fi cumsecade, Timofte ăsta, și noi îl 
bănuiam degeaba”, îşi zise el în gând. Dar zărind zăbrelele de la fereastră îi 
veni în minte chilioara din curte și un cuţit îi sfredeli inima. „De data asta m- 
a zăvorât numai pe mine, ticălosul”, spuse el cu glas tare și se repezi la ușă. 
De cum o deschise, dădu nas în nas cu o slujnicuţă, care se sperie grozav 
când îl văzu dând năvală afară în izmene şi cămașă. 

— Sfinţia-ta... se fâstâci slujnica. A zis... a zis jupân-Timofte că să mergi să 
mănânci tot acolo. Te așteaptă! 

Călugărul încuviință descumpănit, nevenindu-i a crede. E drept că simțea 
o baniță de plumb în loc de cap și bună ar fi fost o acritură. Apucă grăbit 
desaga, după ce-și puse rasa pe el, şi se luă după fetișcana care-l așteptase ca 
să-i arate drumul. 

— la de bea niște zeamă de curechi, cuvioase, îl îmbie vătaful. Te scoală și 
din morți. 

— Dar tovarășii mei mai trag la aghioase? Nu-i văd! se nedumeri Rafailă, 
apucând oala cu moare. 

— Să fii matale sănătos, tăicuță, rânji Timofte. S-au dovedit a fi mai 
vrednici ca noi, dar nici n-au băut atâta. S-au trezit în zori și duși au fost. Eu 
nu i-am mai văzut, dar mi-au spus slugile că au întrebat și de sfinția-ta, ba au 
vrut să te care cu ei, adormit cum erai, dar până la urmă s-au răzgândit. Ți- 
au lăsat vorbă că știi unde să-i cauţi la laşi. 

Era o minciună sfruntată și Rafailă și-a dat seama pe dată, dar s-a 
prefăcut a-l crede. 

— Da, aveam o înţelegere cu ei, mormăi el. Ce să le fac? 


Dădu pe gât şi rămășiţța de zeamă de varză, udându-și barba şi mustăţile, 
şi parcă se simți mai înviorat. Ba îi veni și pofta de mâncare, spre marea 
bucurie a gazdei. Oricum, călugărul își puse în gând să nu se mai lase 
îmbătat. 

Apoi se dădură în vorbă şi vătaful îi spuse, printre altele, că boierul încă 
nu venise, dumnealui mai avea moșii prin ţinutul Horincei, ba chiar și prin al 
Cârligăturei, dar cel mai mult îi plăcea să se odihnească aici, aşa că se va 
înapoia negreşit. Se bucura de mare fală, vel-vornicul, în ţara Moldovei, căci 
tare-și îndrăgea pământul străbunilor săi şi nu-i suferea pe păgâni. Din astă 
pricină era în mare trecere în ochii Movileştilor, fie boieri veliţi, fie voievozi. 
Acuma, că venise domnia lui Radu-vodă Mihnea, se trăsese de la divan, 
fiindcă prea erau la mare cinste turcii la curtea din laşi. Așteptau și zile mai 
bune, că doar așa era de când lumea. 

Toate acestea le aflase Rafailă fără să fi vrut să-l iscodească, ba mai mult, 
vicleanul vătaf parcă i le spunea anume. Îl lăsă în pace şi când i se păru că 
isprăvise vorba, spuse și el domol: 

— Apăi, am să mă pregătesc şi cu de drum, că mi-o fi de-ajuns. 

— Vai de mine! sări Timofte. Așa de curând? Eu ziceam ca măcar sfinţia- 
ta să dai față cu stăpânul, că nu se face să-i mâncaţi pâinea și să nu-i 
mulțumiți. Acum, că ţi-au plecat și tovarășii... 

— Ai să-i spui domnia-ta că ne închinăm cu plecăciune pentru găzduire şi 
că m-oi ruga pentru sufletul... 

— Nici vorbă... 

— Doar n-ai să mă ţii în ospeţie cu de-a sila? se înfurie călugărul. 

— Departe de mine asemenea gând, făcu pe supăratul Timofte. Numai că 
ce-am să pățesc eu de la boier... vai de capul meu. Măcar o zi-două să mai fi 
rămas, că trebuie să sosească. 

Rafailă stătu o vreme pe gânduri. Nu știa dacă ar fi putut să plece chiar 
aşa după cum i-ar fi fost voia, şi roşcovanul vătaf o ţinea întruna să mai 
rămână. Socoti nimerit să se prefacă a primi şi, când i-ar veni la socoteală, să 
şteargă putina pe nevăzute. 

— De, taică, făcu el ca şi cum s-ar fi aflat în cumpănă. Nu prea îmi vine la 
socoteală să rămân fără prietenii mei... și pe capul domniei-tale. 

— De asta să n-ai nicio grijă şi să te simți ca acasă, căci boierul e ca pâinea 
lui Dumnezeu cu oamenii cumsecade. Poate că te aciuezi pe lângă 
dumnealui... dar ce spun eu prostii? Sfinţia-ta ești în slujba domniei... 

Rafailă îi dădu pace s-o țină pe-a lui, dar gândul că s-ar putea lipi de un 
boier atât de puternic ca vel-vornicul îi sfredeli mintea, mai ales că i-ar fi 
rămas lui toate odoarele monastirii. Așa se face că se hotărî să-l aștepte pe 
stăpân până s-o întoarce. 


Într-una din zile dădu peste un rob ţigan, pe nume Barabulea, de felul lui 
de prin Muntenia. Poate că de dorul meleagurilor părăsite se opri cu el în 
vorbă, ori poate că însuși robul îi căutase calea, n-ar fi putut spune. 

— Săru' mâna, taică-părinte, şi blagosloveşte! zise Barabulea cu umilinţă. 

— Domnul, taică! 

— Aflat-am, sfinția-ta, că eşti de prin părţile noastre rumâneşti și mă 
încumetai să-ți ațin calea. 

— Da' de unde eşti, baragladină? 

— Din Romanați, pupaţi-aş tălpile matale. Dă unde să fiu? 

— Atunci cum de te-ai rătăcit p-aici? 

— M-a vândut boieru, că tare i-a mai plăcut stăpânului meu să mă auză 
cântând la scripcă. De fapt mă vându jupâneasa, că se înspăimântase de 
patima beției în care dăduse dumnealui, cluceru... 

— Dar cine ţi-era stăpân? 

— Cum cine? Nu-ţi zisei? Dumnealui clucer-Strâmbeanu. 

— Măi cioroiule, tu îți baţi joc de mine! Cum vine asta că te-a vândut 
fiindcă-i plăcea cum cânţi? 

— Apăi că asta-i, sfinția-ta, dacă nu mă lași să-ţi spui?! Mă dădu jupâneasa 
că zicea că boieru se îmbăta din pricina mea, că mă punea să-i cânt de inimă 
albastră. Da' nu-i drept, că se matolea fiindcă boieroaica era cu vreo patru 
ani mai mare ca dumnealui și coconiţa Elenca tare-i mai făcea ochi dulci, 
când se uita după ea... 

— Bată-te să te bată de netot, că nimic nu înţelesei din tot ce mi-ai 
boscorodit până acum. Mi se pare că erai bun de încurcat omul la băutură, 
nu-i aşa? 

— Ba chiar! se bucură Barabulea, arătându-și dinţii. 

— Da' stăpânu-tău de azi, te lasă să cânți? 

— Cum de nu, însă n-am decât o cobză, că scripca mea cea bună mi-a 
spart-o clucereasa de cap. Mă aţin şi eu cum pot, până oi face rost de bani 
pentru alta, oftă mâhnit robul. 

— Nu cumva socoți că eu aş putea să-ți dau bani pentru așa ceva? Fugi 
încolo, că-s sărac! 

— Ba zău, chiar... gândeam că de ţi-oi da o veste... tare ai să te mai bucuri 
şi poate mi-i ajuta să-mi cumpăr scula de la Vasile Brabete. 

— Şi ăsta cine mai e?... de ce te-ntreb eu, că o fi tot vreo baragladină, ca şi 
tine. Spuneai de o veste, dă-i drumul! 

— lacă, eu tot am să-ți spui, mânca-ți-aș pomenili de le capeţi! 

— Ai crăpa de foame, țigane, râse Rafailă, căci eu nu capăt așa ceva. Zi-i 
mai bine ce ai de spus! 

— Zic! Na, că zic! N-aţi venitără acilea patru inși? 


— Ba da, dar ceilalți au plecat și m-au lăsat zălog, răspunse Rafailă într-o 
doară, bănuind că avea să afle o taină. 

— Au plecat pă dracu... Doamne iartă, taică-părinte, că mă luă gura pe 
dinainte. Au fost legați cobză şi duși la alt trup de moşie a boierului, da’ nu 
ştiu ce gânduri are cu ei. Să nu mă spui, rogu-te, că mă jugăneste păgânu de 
Timofte. 

— De unde ştii tu astea, măi țigane? 

— Auzi vorbă! Păi dacă-i văzui cu ochii mei?... Chiar a doua zi după ce 
sosirăţi, erau legaţi ca berbecii, când îi duci la târg, și pe de-asupra și cu un 
căluș în gură. 

— Şi zici că nu ştii unde i-o fi dus? 

— Mă jur! Că ce, nu ţi-aș spune? 

— Bine măi, Hazdrabuleo, că parcă așa ziseşi că te cheamă... 

— Barabulea, de nu ţi-i cu supărare părinţele, că eu nu-ţi spusei, dar așa 
vei fi aflat sfinția-ta. Ai mei d-acasă îmi mai zic și Gheorghiţă, adăugă el de 
parcă s-ar fi ruşinat. 

— Bine, bre! Am să fac un târg cu tine. Dacă afli unde-s închiși prietenii 
mei şi dibăcești ce gânduri au ăştia cu mine, te fac cu scripcă. 

— Haoleo, părinţele! D-apăi cum să nu mă-nvoiesc? Îndată ce s-o putea îți 
dau de ştire, numai banii de scripcă să-i ai pregătiţi, că vrea o juma' de zlot 
tâlharul... 

Călugărul abia se putu descotorosi de pupăturile de mână ale ţiganului, 
care nu mai ştia cum să-şi arate bucuria. Îl bătea gândul să-i cumpere 
râvnita scripcă, însă după ce l-o face iscoada lui la curtea boierului Bucioc, 
dacă se va hotărî să rămână acolo barem o bucată de vreme, altminteri să-și 
pună pofta în cui tuciuriul. 

Cu toate acestea zilele se scurgeau şi Rafailă căuta zadarnic să mai dea 
ochii cu Barabulea, care parcă intrase în pământ. Dacă întreba pe la 
sălașurile robilor, aceştia dădeau din umeri, zicând că trebuia să fie pe 
undeva prin apropiere, dar unde anume, habar n-aveau. „O fi luat urma 
căpitanului Pârvu, ca să-mi poată da de veste, de nu cumva se va fi aflat de 
înţelegerea noastră şi l-au legat şi pe el”, se frământa Rafailă, mai cu seamă 
că nici boierul nu se grăbea să se arate. 

Vremea trecu pe nesimţite și după „vara sfinților apostoli” se aşternu o 
iarnă cumplită, de credeai că voia să acopere toate așezările omeneşti sub 
troienile ei. De la sălașuri, numai fumurile mai arătau că suflarea de sub 
nămeţți mai era încă în viață. Rafailă își cam luase gândul că avea să mai 
plece undeva asupra iernii, dar nici la stăpânul casei nu se mai aştepta să-l 
cheme, așa că fu destul de uluit când Timofte îi dădu de ştire că trebuie i se 
înfăţișeze. 


— A venit? întrebă el, parcă puţin înfricoşat. 

— Înî! răspunse scurt vătaful. 

Curând însă îşi veni în firea lui obișnuită și se închină cu smerenie în fața 
velitului boier. Printre genele lui albicioase privirea iscoditoare îi dădu de 
ştire că avea să fie tare greu de înfruntat măreţul om ce-l mătura la rându-i. 
Era voinic şi cu barba până la brâu, dar tare frumos pieptănată. Ochii lui te 
străfulgerau de sub sprâncenele stufoase și împreunate deasupra nasului. 
Nu avea pe el decât un cojocel de miel fără mâneci, lăsând să i se vadă 
cămașa de cânepă groasă, iar în picioare niște iminei cusuțţi cu aur. 

— Şezi, cuvioase, şi ia aminte la cele ce-ţi voi spune! porunci stăpânul, 
fără a-i da răgaz să întrebe el ceva. 

Deşi Rafailă nu se pierdea cu una cu două în fața cuiva, de astă-dată se 
simți cam stingherit şi abia cuteză să se așeze pe o margine de scaun. 

— Am cumpănit în fel şi chip dacă să mă încred în tine au ba, cuvioase 
Sarsailă, începu boierul cu voce domoală. 

Auzindu-și porecla în gura vel-vornicului, Rafailă simţi un fior de gheaţă 
prin șira spinării şi se crezu pierdut. Cine ştie cum va fi aflat despre isprăvile 
de la Ot Menedec şi cu asta i se năruiau toate visele, dar mai ales gândul îi 
fugi la desaga lui cu odoarele monastirii. Rămase însă cu totul înmărmurit 
când boierul urmă: 

— Gurile rele spun că tu ai fi spart sfântul lăcaș care te-a adăpostit o 
vreme prin țara Buzaielor... Eh! Nu despre asta vreau să-ţi vorbesc, nu-mi 
pasă ce vei face cu ce-ai furat, dar să te dai pe brazdă de acum încolo! 

— Cinstite vel-vornice... încercă Rafailă să deschidă gura, dar Bucioc nu-i 
îngădui. 

— Să nu-mi spui că ești nevinovat, că nu te cred. lar de vreme ce i-ai 
făgăduit scripcă lui Barabulea, înseamnă că ai ceva parale... 

— Ticălosul de ţigan... m-a vândut! mormăi călugărul în barbă. 

Boierul însă îl auzi: 

— Nu cumva să te legi de el, că pe urmă ai de-a face cu mine! El îi singurul 
care a scăpat din prăpădul de la Ot Menedec, dar nu ca să-mi povestească 
isprăvile tale am dat eu bani buni pe el. Asta-i altă socoteală! Mie să-mi spui 
ce căutați voi, cei patru, la laşi? 

— Eu nimic... 

— Dar ceilalți? 

— Habar n-am! Mă jur... 

— Sarsailă, să nu-mi umbli cu şoalda! Ai zis că vrei să intri în slujba mea, 
aşa că trebuie să-mi spui tot ce știi, altfel te belesc ca pe iepuri. Cu mine nu-ţi 
merge. Ce răvaş duceațţi? Ori poate numai din gură trebuia să-i spuneţi ceva 
lui Vodă? 


— Nu ştiu nimic, mărite stăpân, se căină călugărul şi boierul își dădu 
seama că spunea adevărul. 

— Să zicem! Te-ai lipit de ei întâmplător? 

— Întocmai. 

— Şi nu i-ai auzit vorbind despre ceva de taină... de scopul călătoriei lor la 
lași? 

— Drept să spun, nu! 

— Ascultă-mă bine, Sarsailă, și bagă-ţi bine în cap! Dacă vrei să mă 
slujeşti, va trebui să faci tot ce-ţi poruncesc, fără crâcnire. Te voi umple de 
bani, ba chiar şi niscaiva ranguri am să-ți ofer, dar să nu încerci să mă-nșeli... 

— Măjur... 

— Lasă jurămintele, care în gura ta n-au niciun preţ. Te știu cine ești şi 
tocmai pentru aceea am trebuință de un mare ticălos, care să-mi 
împlinească gândul. 

— Mă supun! răspunse hotărât călugărul. 

— Atunci îi bine! Ascultă! Odoarele pe care le-ai furat o să le duci lui 
Vodă, împreună cu ceilalți trei tovarăși de drum ce i-ai avut. l-am ținut 
închiși până acum, dar tu ai să-i faci să scape, ca să capete şi mai mare 
încredere în tine. Îi vei trage de limbă ca să afli cât mai multe, căci ai să fugi 
împreună cu ei la laşi. Odată ajuns acolo ai să te bagi sub pielea lui Vodă, 
care se va bucura de aurăria ce i-o vei duce. Să te ţii în preajma lui și, dacă se 
va întâmpla cumva ca hotarul țării de la miazănoapte să fie călcat de vreun 
podgheaz ce ar aduce un nou voievod, să nu scapi prilejul să-i înfigi lui Vodă 
un cuțit în spate. 

— Vai de mine! se îngrozi călugărul. Nu zic că n-am ucis, dar cu cap 
încoronat şi uns cu sfântul mir?! 

— Lasă, cuvioase, că tot n-ajungi tu în rai, dar faci un bine țării Moldovei, 
scăpând-o de o slugă a turcilor. Pe urmă are să fie bine și de tine. 

Rafailă nu era pătruns de asemenea gânduri înălțătoare, însă nu scăpă 
ocazia să întrebe pe șleau: 

— Ce-am să primesc şi cât anume? 

Bucioc îi aruncă o privire sfredelitoare. 

— Aşa mai vii de-acasă, cuvioase. Oricum ai să capeți mai degrabă 
gologani decât ranguri bisericeşti, după cum am aflat că ai râvni. De ce-i în 
desagă să nu te atingi, că am să-ți dau eu nişte pungi. 

— Atunci îi bine... Totuși eu zic să nu mă arăt aşa deodată, ci aş băga mai 
înainte o iscoadă să afle ce gândesc cei trei oșteni despre mine. 

— Eşti slobod să faci cum vrei, căci ştiu că te pricepi la tot felul de 
drăcovenii. 

— Să îngăduie măria-ta să mă ajute chiar țiganul acela... 


— Nu care cumva să-i faci ceva, că am trebuinţă de el şi în afară de asta 
cântă dumnezeieşte la scripcă. la pe altul! 

— Numai pe el îl vreau! Am să-i dau vreo două scatoalce și-l iert. Mă jur! 

Îi spuse apoi boierului tot ce avea el în gând și până la urmă Bucioc îi 
dădu încuviințarea să se slujească de Barabulea. lar când primi pungile cu 
bani, sărută cu smerenie mâna stăpânului şi ieşi din încăpere cu spatele 
înainte. 

Trecură sărbătorile Crăciunului, ba chiar și sfânta Bobotează, dar Rafailă 
nu se prea dădea drumului, căci boierul îi dăduse răgaz să se pregătească 
pe-ndelete. De fapt nu se prea îndura să se desprindă de la căldurică şi 
mâncare bună. 

Peste Barabulea dăduse la câteva zile după ce vorbise cu boierul. Era 
încotoşmănat într-un cojoc și, de cum îl zări pe călugăr, îngenunche în fața 
lui punându-i spinarea la îndemână. 

— Na, dă! Pupa-ţi-aș tălpile matale, părinţele. Dă, dacă asta ţi-i voia și nu 
ți-i milă de un pârlit ca mine. 

Lui Rafailă nu-i fu greu să-și dea seama că boierul fusese cel care 
poruncise robului să se lase bătut, iar felul cum fusese întâmpinat îl făcu să-i 
mai scadă mânia împotriva lui. 

— Lasă pe la vară, măi Hazdrabuleo, că acum ai prea multe cojoace! râse 
cuviosul. 

— Ba acuma, taică-părinte, că ce poți face azi nu-i de lăsat pe mâine! se 
împotrivi robul. Apoi până la vară, cine știe ce-ţi mai vine să adaugi la 
ciomege și-mi schilăveşti bunătate de ciolane. Hai, dă acu! 

Îi plăcu lui Rafailă felul de a fi al ţiganului şi nu se putu ţine să nu râdă cu 
poftă. 

— Ei, bine! lacă, te iert pentru totdeauna, afurisitule, numai să nu mă mai 
minți niciodată... 

— Săru' dreapta, părintele, cum să te minţ eu chiar pe sfinţia-ta? 

— Hai, să lăsăm asta! Trebuie să stăm de vorbă în taină, că avem a pune 
țara la cale. 

— Îndată, îndată... Numai să-mi scoț bulendrele de pe mine, că mă-năbuş. 

Văzându-l câte boarfe își pusese pe dedesubt, cuviosul se înveseli de-a 
binelea. 

— Ptiu, bată-te să te bată de pezevenchi! D-aia voiai să te ciomăgesc 
acum? Eşti dat naibii, măi Barabulă, n-am ce zice. 

— Barabulea! Să nu uiţi, sfinția-ta, că faci păcat de-mi schimonosești 
numele. 

— Uite ce e, măi... omule! Mi-ar trebui o fetișcană isteaţă, ca s-o facem 
iscoadă. Are să capete o frumoasă răsplată. 


— Ca mine, scripca... 

— Pentru ce ţi-aş fi luat-o, cioroi blestemat? Pentru că m-ai amăgit cu 
balivernele tale, în vreme ce tu trebuia să mă recunoști ca fiind de la Ot 
Menedec? Auzi la el! Mai vrea și plată. 

— N-am avut încotro, mă jur! Da' de-acum înainte, să n-am parte de ce-i 
pofti matale de nu ţi-oi fi pe plac, zău! 

— Las-o baltă, că mă mânii! 

— O las! 

— Spuneam de o slujnicuță dezgheţată... 

— Păi, mai ceva ca Tilinca mea, alta nici că se află. 

— Ți-o fi vreo rubedenie? 

— Fata mea. 

— Tânără? 

— Nu aşa ziseşi? Ce-i drept, îi cam trecută de vreo douăzeci de primăveri, 
da-i frumoasă, coz! 

— Minte să aibă, nu frumuseţe, fiindcă am să-i acopăr faţa, s-o dăm drept 
roabă tătăroaică. Ea să se prefacă a nu le cunoaște graiul, ca să poată trage 
cu urechea la ce-o auzi. 

— Haoleo, nu se poate! 

— Dece! 

— Dacă îi ascunzi obrazul şi o mai faci şi păgână, au s-o frigă dracii pe 
lumea cealaltă, și ea, săraca, e botezată creştinește... 

Rafailă zâmbi. 

— Cu atât mai bine! Are să-şi rupă colții dracul dacă o mușca din ea. 

— Aşa crezi? Dar dacă i-o plăcea, n-are să mai vrea şi altele?... și eu am o 
puzderie de fete, că le-am pierdut socoteala. Să le ia și pe ele? 

— Zii mai bine că ţi-e teamă să nu-i terfelească cinstea vreunul dintre 
tovarășii mei, căci printre ei am de gând s-o trimit. 

— Dă-o-ncolo, că tot nu se vede cinstea de sub bulendre! Însă, dacă s-o da 
drept păgână, face mare păcat, şi fără scăpare. De vrei, mă îmbrac eu 
muierește şi mă acopăr la faţă... 

— Vorbeşti prostii, Barabuleo! Mai bine s-o trimiți pe Tilincuţa asta, de 
care zici, să văd și eu ce-i poate capul. 


VICLENIE ÎMPOTRIVA VICLENIEI 


Abia se uscase țărâna pe mormântul baronului Naday și lacrimile de pe 
obrazul alteței-sale, că la cetatea Bălgradului se ivi un călăreț care nu 
cruțase coastele bidiviului său, judecând după spuma de sub șa ori aburii ce 
ieşeau din pielea sărmanului cal. 

De la mai-marele gărzii fu trimis întâi la contele Ugrai, nefiind îngăduită 
intrarea la principe ca până atunci. În acest fel contele află că Marcu fusese 
prins şi întemnițat în castelul lui Teleki de la Uioara. Asemenea veste trebuia 
dusă neîntârziat prințului, căci era bănuiala ca şi dalmatul să se fi aflat pe 
undeva prin Ardeal. 

— Cum de nu se poate şti nimic despre Grazziani? se miră Bethlen. 

— De la Sătmar i s-a pierdut orice urmă, alteţă. 

— Nu crezi că am putea să-i întindem o capcană, slobozindu-i prietenul? 

— Nu cutez, înălțimea-voastră. Prea ne-au tras pe sfoară până acum. Nu 
cumva să-l pierdem și pe bănăţean până la urmă, dacă-i dăm drumul. N-am 
să ascund însă unde se află olahul, şi nu se poate ca Grazziani să nu încerce 
să-l scape. 

— Cred şi eu că din castelul de la Uioara cocoţat deasupra Mureșului, nici 
vulturii nu l-ar mai scoate. 

— Tocmai de aceea mă gândesc să-l aduc la Galda. Nu ştiu pentru ce l-or fi 
amestecat și pe Teleki... 

— Nu-i cel care va fi soțul Iuliei? Fireşte că vicleana contesă Rozsnyai 
poate să aibă încredere în el. La Galda însă dalmatinul ar putea fi atras mai 
curând. Ai dreptate! Vezi tu cum faci... 

— Socoteam să împânzesc pădurile din jurul Galdiei cu oșteni, ca să-l pot 
înfrunta pe Grazziani mai lesne. 

— Ai putea chiar să-i iei pe toţi din Bălgrad, fiindcă tot vor trebui duși la 
Deva şi de acolo spre Ungaria, în ajutorul lui Thurn, în Boemia. 

— Pentru început, socot mai nimerit să mă duc singur să vorbesc cu 
Agnes, dacă îngăduie alteța-voastră. Ba s-ar putea să-l fac pe bănăţean să se 
lepede de Grazziani şi... 

— Bucuros îl primesc în slujba domniei mele. 

Contele Ugrai avea mai multe moșii, dar slujindu-l pe principe era mai 
toată vremea la curte şi arareori ieşea din Bălgrad. De aceea întâlnirea de la 
Galda era ca un răgaz de odihnă, deși ştia că n-avea s-o scoată lesne la capăt 
cu prietenul vicleanului Gașpar Grazziani. Dalmaţianul trebuia prins, spre a 
nu mai unelti! 

Voios se aruncă în şa, după care în scurt timp dădu cotul la Sântimbru și 
se pomeni în valea Mureșului. Apoi se îndepărtă de malul apei spre poalele 


Pietrei Craivei, munte ce părea a-l privi mânios de sub cuşma-i de omăt. „Pe 
aici vor fi trecut şi legionarii romani, care au străbătut aceleași drumuri...” își 
zise Ugrai. Olahii știu că, din tată-n fiu, aceste locuri au fost ale străbunilor 
lor daci, și poate că de aceea şi prințul voia să-i ademenească încropind o 
nouă Dacie. Tot aşa se încumetase și acel strașnic Mihai, pe care îl mai ținea 
minte din vremea copilăriei. 

Călătoria se dovedi însă prea scurtă pentru gândurile contelui, care o 
luase cu mult înaintea slujitorului ce-l însoțea. Se trezi în curtea conacului, 
iar contesa îl primi într-o frumoasă odaie de la catul de deasupra. Acolo 
puteau vorbi în voie şi totodată aveau privire asupra împrejurimilor, dacă s- 
ar fi ivit vreun duşman. 

— Te pomenești că în răstimp l-ai prins pe Grazziani?! zâmbi Ugrai, 
sărutând mâna întinsă de Agnes. 

— Nădăjduiesc să nu mai fie mult până atunci, dragă Jenö, de vreme ce tu 
însuți mi-ai venit în ajutor... Nici nu ştii ce bucurie îmi faci trecându-mi 
pragul! 

— Asta înseamnă că ar trebui să mă pofteşti mai des. 

— Cu dragă inimă. Atât tu cât și principele sunteţi oricând bineveniţi și 
nu trebuie să vă chem eu. De altfel, dacă n-ar fi fost dorinţa ta de a-l prinde 
pe Grazziani... 

— A mea?! Nua ta? 

— A... alteței-sale, bâigui Agnes, încercând să zâmbească spre a pune 
capăt unei amintiri neplăcute. 

Ugrai pricepu la rândul său şi îşi plecă fruntea, în timp ce gazda strigă 
slujnicei să aducă cele pregătite pentru oaspete. 

— Se vede că eram aşteptat, judecând după belșugul de pe masă. 

— Încerc să te fac a crede că eşti la masa alteţei-sale... 

— Din păcate aceea este cu mult mai sărăcăcioasă, iar eu stau şi privesc, 
aici nu ştiu cum o să lupt de unul singur cu asemenea bunătăți. 

— Te voi ajuta şi eu! 

— Ca de obicei, eşti de două ori generoasă... 

Toată vremea cât se ospătară vorbiră mai cu seamă de prinderea 
bănăţeanului, care le încurcase de atâtea ori socotelile în favoarea 
dalmatinului. 

— Capcana a fost lulia, zise Agnes. Ştii că acest Marcu se îndrăgostise 
prostește de ea, iar gâsculița noastră îl plăcuse de asemenea și... 

— Mă rog, făcu Ugrai, în semn că înţelesese idila dintre cei doi, dar pe 
care o socotea mai curând o toană trecătoare. 

— Tot aşa-mi ziceam și eu, însă ea o ținea una şi bună că se mărită cu 
olahul. Îi sucise mintea şi a ţinut-o aşa multă vreme. Ştii că nici la petrecerea 


aceea de la curte n-a vrut să vină cu mine, refuzând să mai știe de altcineva, 
decât de Marcu al ei? 

— Îmi aduc aminte. 

— Ei bine, când am văzut cum stăteau lucrurile, l-am poftit pe Teleki Imre 
să se hotărască s-o ia de nevastă și să se țină în preajma ei, că de nu aveam 
să caut pe altcineva. Nu era s-o las să facă o prostie, iar în ce-l priveşte pe 
conte, averea cea mare, precum şi faptul că erau vecini l-au făcut să nu se 
mai dezlipească de Micoşlaca. 

— Câtă iscusinţă ai irosit din pricina acestui olah... 

— Stai să vezi! Asta n-a fost nimic, îi luă vorba contesa. Am chemat apoi 
un țăran de-al meu, de același neam cu Marcu, și l-am trimis, așa, ca din 
întâmplare, la ea, unde s-a dat drept ortac de-al bănăţeanului. Era și normal 
ca lulia să-l întrebe imediat despre drăguțţul ei, dar a rămas cu gura căscată 
când a auzit că acesta s-ar fi însurat cu o mocană de-a lui, din Banat. Omul s- 
a jurat că a fost de față la nuntă. Se-nţelege că pe urmă l-am pus pe popa lui 
să-l dezlege de minciună. 

— Şi Iulia l-a crezut? 

— Mai întâi a rămas buimacă dar mai pe urmă a început să-l descoase pe 
țăranul meu în fel şi chip. Eu însă îl învățasem ce să spună și, cum nu e prost, 
i l-a ponegrit pe iubitul ei făcând-o mai să crape de necaz și furie. Atunci a 
început să-l urască pe bănățean, tot atât pe cât îl iubise mai înainte. Din când 
în când i-a mai zâmbit și lui Imre... 

— Deci prin viclenie ai izbutit? 

— Altminteri cum? Așa însă, avem să jucăm la nunta Iuliei chiar în 
toamna asta, râse Agnes, sorbind din cupa cu vin chihlimbariu de Ighiu. 

— Mă-ntreb ce va fi fost în sufletul ei când i s-a întors vechiul drăguţ? 

— Mânie, ură, scârbă și tot ce poate strânge un om amăgit, mai cu seamă 
că olahul venise cu mare tărăboi, făcând pe stăpânul, încât ea n-a mai văzut 
în el decât un țărănoi neobrăzat ce trebuia pedepsit cât mai aspru. Și a făcut- 
o! 

Ugrai zâmbi și dădu din cap când duse paharul la buze. Sorbi cu 
încetineală și întrebă: 

— Spune-mi, draga mea contesă, dacă ea ţi l-a dat pe tavă sau l-a luat 
Teleki de acolo? Nu cumva e gelos? Mă îndoiesc să-l lase nevătămat și să-l 
aducă încoace, de nu cumva îi va fi făcut felul până acum... 

— Fii pe pace, că Imre este foarte ascultător. De altfel eu i l-am dat pe 
olah, după ce venise cu doi însoțitori pe care Iulia i-a lăsat să plece. 
Mărturisesc că mi-a fost teamă ca nu cumva aceia să se ducă întins la 
Grazziani şi nebunul ar fi fost în stare să mă atace, dacă l-aș fi adus pe omul 


său de-a dreptul la Galda. Nici Teleki nu l-a cărat la el acasă, ci l-a dus la 
prietenul lui, Csâky Nandor, şi de acolo, printr-o hrubă, l-a trecut la Uioara. 

— Pe sub Mureş?! se miră Ugrai. Din câte știu eu, printre castelele celor 
doi trece râul. 

— Întocmai, dar nimeni nu mai are ştire de asta. 

— Nu-i rău de ţinut minte pentru vremuri de restriște, zâmbi cu înțeles 
contele. 

Amândoi tăcură deodată și rămaseră cu privirile ațintite pe fereastră, de 
parcă ar fi aşteptat să-l zărească pe Teleki târându-l pe olah cetluit în funii. 
Numai că gazda avea în minte o răzbunare mai veche și nu se putu ţine să 
nu-i amintească oaspetelui: 

— Jenö dragă, de-o fi să-l prindem cândva pe blestematul de Grazziani, să 
nu uiţi nici tu, nici alteța-sa, că am și eu o vorbă cu el. O veche socoteală! 

— Nu vrei cumva să faci şi tu ca lulia? râse Ugrai. 

— De ce nu? Doar că eu am de gând să mă uit în ochii lui până o crăpa. Să- 
l văd cerșindu-mi îndurare... 

— Şi tot nu l-ai ierta!? 

— De bună-seamă! 

— lar eu, prostul, credeam că femeile sunt nişte îngerași fără aripi, în 
vreme ce ele au ghiare de grifon. 

— Te povăţuiesc să nu le încerci vreodată... 

— Am să țin seama. Până atunci să nădăjduim că olahul va fi o nadă bună 
pentru Grazziani. Anume ţi-am cerut să fie adus aici în văzul tuturora. 

— Crezi că vom izbuti? 

— Nu atât din prietenie, cât mai cu seamă temându-se că prinsul ar putea 
spune ceva nedorit, şi atunci va sări să-l scape. 

— Te previn că olahul e încăpățânat şi are să tacă. 

— Grazziani însă a auzit de faima lui Andor, şi asta îl va face să nu mai 
stea la îndoială. Mărturia omului său ar putea să cadă greu la Poartă. 

Contesa îl privi cu încântare și, muşcând cu vârful buzelor dintr-o turtă 
muliată în vin, îi spuse lingușitoare: 

— Credeam că eu sunt cea mai vicleană, dar văd că m-ai întrecut, 
prietene. 

— Împotriva vicleniei, numai viclenia izbutește, mi se pare că zice o veche 
zicală. Şi de nu-i, ar trebui să fie. 

Izbucniră amândoi în râs și închinară iarăși din licoarea viilor de la Ighiu, 
ținută anume pentru fețe mai simandicoase. Apoi contele se ridică şi, 
uitându-se pe fereastră, urmă: 


— Trebuie să văd cum arată pădurile astea din preajma voastră, că am 
poruncit nişte cătane de la Bălgrad să-ţi împresoare castelul, pentru a-l 
primi pe Grazziani. Dacă... 

Ugrai se opri însă văzând că în uşă s-a ivit pe neașteptate slujnica. 

— Au venit doi oameni trimişi de domnul conte Teleki, dar spun că au o 
taină care nu trebuie ştiută decât de doamna contesă. 

— Ce să fie?! se nedumeri Agnes. 

— Cine ştie... Vin cu tine! se oferi Ugrai. 

— Ba, eu zic să rămâi aici și mă duc eu la ei. S-ar putea ca de tine să se 
ferească. Dacă e nevoie, trimit să te cheme. 

Contele încuviință și se așeză din nou în jilț, în vreme ce gazda își săltă 
ușurel fustele și ieşi grăbită în ogradă, dar nu zări pe nimeni. O chemă pe 
servitoare şi aceasta îi spuse fâstâcită: 

— l-am poftit în odaia de primire, măcar că unul dintre ei pare țăran. 

— Toanto! Nu cumva crezi că celălalt o fi vreun domn? 

— Eu nu ştiu, dar îi îmbrăcat altcum decât iobagii noştri, şi chiar și olahul 
era în straie de sărbătoare... 

— 'Țăran olah? se înfurie contesa. 

— D-apăi cum?! se miră fata, ştiind că toţi iobagii de pe moşia lor erau 
români. Da' vorbeşte ungurește, la fel ca noi, adăugă ea. 

— Şi celălalt? 

— Domnul? 

— Da! 

— N-a scos o vorbă. 

— Ciudat! mormăi contesa, neștiind dacă trebuie să se mânie ori nu de 
primirea celor doi străini. 

Totuşi era destul de țâfnoasă când pătrunse în încăpere și dădu cu ochii 
de un necunoscut înveșmântat ostășeşte, însă pe ţăran nu-l văzu prin 
preajmă. Oșteanul făcu o plecăciune fără a scoate o vorbă, și Agnes dădu din 
cap zorită, vrând să-l întrebe de cel de-al doilea, când se pomeni cuprinsă în 
braţe pe la spate și o palmă aspră îi astupă gura. 

— Ştreangul! Dă-l repede încoace! îi răsună lângă ureche o voce care i se 
păru cunoscută, deși nu prea deslușea bine limba olahilor, ci numai atât cât 
îi era de trebuinţă spre a se face înțeleasă de iobagii ei. 

„Nu, nu pot să mă înșel... e chiar vocea lui Marcu! Păi ăsta-i un diavol, nu 
om! Blestemat să-i fie numele! Măcar de-ar şti Jenö să-l ia pe neașteptate, că 
altminteri...” se gândi ea înfiorată. 

Oşteanul, care nu era altul decât Mihai, se apropie de fereastră și spuse 
încet: 

— Până acum îi bine. Caii sunt tot acolo. 


„Au de gând să mă ducă undeva”, cugetă contesa și răsuflă ușurată. 
„Proştilor, cum vă închipuiți că veţi ieși cu mine pe sub nasul contelui 
Ugrai?” 

Mihai sări pervazul ferestrei şi aduse caii, în vreme ce Marcu ridică un sac 
şi îl trase peste capul contesei, care începu să se zbată mai abitir și să geamă, 
doar de va fi auzită. Degeaba! Marcu o ridică în braţe şi o trecu afară lui 
Mihai, care o așeză de-a curmezișul unui cal. 

— Să fugi cât poţi! Și rămâne cum ne-am înţeles... 

Castelana de la Galda crezu că-i sosise sfârşitul, fiindcă hurducăturile 
goanei ce nu mai contenea o chinuiau îngrozitor, strivindu-i trupul. În cele 
din urmă, când și bietele dobitoace păreau a fi la capătul puterilor, ajunseră 
la o margine de pădure şi tânărul oştean descălecă, îi trase sacul de pe cap şi 
îi scoase călușul, lăsând-o însă mai departe să atârne de-a curmezișul șeii. 
Scrută îngândurat zarea, doar de s-ar arăta vreun călăreț. Apoi, nemulțumit, 
apucă dârlogii cailor și pătrunse în desișul codrului. După ce merseră o 
vreme aşa, fără a lua în seamă prizoniera, care începuse a-şi mai veni în fire 
putând de acum să respire în voie, Mihai se opri, recunoscând parcă locul, şi 
o săltă călare în șa, dar fără a-i dezlega mâinile. Se aflau într-o văioagă unde 
ar fi trebuit să ajungă și Marcu până-n seară, ori, dacă nu, să-l aștepte încă 
două zile încheiate. lar dacă nici atunci nu s-ar fi ivit, urma ca Mihai s-o 
scoată pe castelană în preajma Vinţului și să-i dea drumul unde o vedea cu 
ochii, el având să se îndrepte apoi spre Borlova ca să-l întâlnească acolo pe 
Marcu, dacă acesta va mai scăpa cu viață... 

Văzând uşoara descumpănire a tânărului, contesa prinse glas şi încercă 
să-l înspăimânte: 

— Prinţul spânzură la voi!... Cât ţii legată la mine? 

— Până-n seară. 

— Apoi? 

— De nu s-arată prietenul meu, te spânzur eu pe domnia-ta, așa cum 
ziseşi că o va face prinţul cu noi. Pe urmă îmi văd de drum. 

Contesei i se păru că nu-l pricepuse prea bine. Întrebat însă a doua oară, 
Mihai îi dădu acelaşi răspuns, așa că biata castelană dorea acuma sosirea 
celui pe care-l voise pierdut, fiindcă trasnitul cestălalt de olah părea în stare 
s-o atârne de vreo cracă. Totuşi, nu se dădu bătută: 

— Prietenul tău nu scapă! Eu știut că veniţi și făcut capcană la voi. El ţinut 
este acuma și schingiuit pentru a spune unde estem noi. Nu prieten vine, ci 
cătane mult, ce avem la curte. 

— Atunci cum de te lăsași amăgită chiar domnia-ta? rânji Mihai. Halal 
capcană, n-am ce zice! 


Frântă și fără putință de scăpare, contesa se lăsă copleșită de amorţeala 
brațelor şi închise ochii, rămânând în așteptare. Părea să-și fi pierdut 
simţirea, dar Mihai n-o luă în seamă. Se ducea tot mai des către marginea 
pădurii, ca să scruteze zarea, iar când îşi dădu seama că femeia începuse a 
dârdâi de frig, trase cerga legată de oblânc şi o acoperi peste umeri. 

— Ții aşa la mine toată noapte? 

— Nu! Am spus că te spânzur. Aştept doar să răsară prima stea... 

Începuse înserarea și deznădăjduita femeie se înfiora zărind cerul printre 
crengile copacilor. Se rugă fierbinte ca nori întunecoşi să acopere fața 
stelelor ori să se întâmple vreo minune care s-o scape, căci moarte cumplită 
o aștepta cu nebunul de oștean. 

— Cum să spânzuri tu la mine, dacă nu venit prietenul tău? Este prins şi 
dacă vrei scăpat dai pe mine la schimb. Dacă mor eu, şi la el ucide! Stai să 
vezi, nu zori! 

Mihai se gândi că s-ar putea să aibă dreptate, Marcu fiind fără îndoială 
prins, căci altminteri ar fi putut să-l ajungă până acum. Bucuros ar fi lăsat-o 
pe castelană să plece în locul tovarăşului său, dar nu știa cum s-o facă. Se 
mai duse o dată la marginea pădurii şi de astă-dată desluși că se apropiau 
vreo patru călăreţi. Se întoarse în grabă şi, apucând dârlogii calului, o duse 
pe contesă sub un stejar bătrân, scoase apoi un ştreang de cânepă și îl 
aruncă pe după o creangă groasă, iar la capătul rămas făcu laț și îl petrecu pe 
după grumazul contesei, care-l privea mai mult moartă decât vie. 

— Se arată niște călăreți... şi nu poate fi Marcu, decât ca ostatec, îi zice 
Mihai. N-am cum să aflu, așa că voi sta la pândă și, dacă au gânduri rele, 
domnia-ta să le strigi pe limba voastră să stea locului, că altminteri gonesc 
calul și... rămâi agățată de cracă. M-ai înțeles? 

— Şi dacă sperie calul? 

— Cum ţi-o fi soarta și norocul, doamnă contesă. 

Se așternu o tăcere desăvârșită, încât s-ar fi putut desluşi bătăile de inimă 
ale contesei. Pe deasupra, aceasta mai tremura şi de frig. 

— Heeei, Mihai! sparse liniștea o voce necunoscută. Mă auzi? Unde eşti? 

Tânărul nu se dădu în vileag, măcar că-și auzise numele. Din păcate, 
datorită înserării, nu se puteau vedea feţele călăreţilor şi nici dacă era 
vreunul dintre ei legat. 

— Mihaaai! N-auzi mă? Răspunde! răcni iarăși necunoscutul. Știm că eşti 
acolo cu doamna! Vezi să nu faci vreo prostie! după care se vede că fusese 
îndemnat de către cineva să mai adauge: lacă, înălțimea-sa, domnul conte 
Ugrai, aici de faţă, îl iartă pe ortacul tău dacă o slobozi pe doamna. De nu, îl 
ucide şi nici tu n-ai să scapi, că eşti împresurat. Auzit-ai ce-am zis? 
Răspunde! 


— Spune că da! Scăpat şi eu şi voi! se precipită contesa. 

— Staţi pe loc! strigă deodată Mihai, după ce aşteptase câteva clipe bune, 
care pentru femeie durară o veşnicie. Doamna contesă are să vă spună că 
dacă mai faceți un pas va atârna în ştreang! 

— Jenö dragă, am funia de gât şi, dacă mână calul de sub mine, mă 
spânzură. Nu care cumva să faci vreo neghiobie și să mă dai pieirii! Lasă-l pe 
ostatec să plece unde o vrea şi pe mine o să mă sloboadă în schimb. 

— Dacă ai spus ceva ce nu trebuia, o preveni Mihai să ştii că prietenul 
meu a înțeles și am să-l întreb... 

— Jur n-am zis rău! Tot cum vrut tu fost. 

— Marcule! strigă tânărul. Răspunde tu! 

— Am auzit tot, Mihai, şi mă bucur pentru ce-ai făcut. Fii fără grijă, că de 
astă-dată doamna contesă n-a mai fost așa de îndârjită împotriva noastră. 
Sloboade-o şi dă-i pace! 

— Heeei, luaţi aminte! răcni Mihai. Lăsaţi-l pe ostatec să vină la mine, 
împreună cu tine, cel care ne vorbeşti limba. Nu uitaţi să-i înapoiaţi spada! 
Dacă nu faceţi precum vă spun, numai țeapănă aveți s-o luaţi pe contesă! 

— Să nu cutezi, olah împuţit, să ridici mâna asupra... 

— Jenö! îl întrerupse contesa. Ce faci? Vrei să mă pierzi? Potoleşte-te! 
Abia stau în spinarea calului și, de mă mișc, pe dată cad în laţ. Terminați 
odată! 

După un scurt răstimp în care se vede că fusese dezlegat Marcu, se auzi 
din nou vocea lui: 

— No, aşa-i bine. Mihai, strigă să te auzim unde ești! 

Se făcuse întuneric de-a binelea, mai cu seamă în pădure, dar Marcu se 
descurcă şi sosi împreună cu însoțţitorul, după cum fusese învoiala. 

— Totul e bine? întrebă Mihai, de cum îl văzu. Pot să-i dau drumul 
contesei? 

— Mai este încă în sac, drăguţa de ea? Dă-le-o așa cum se află! 

Mihai o apucă în braţe, lăsându-i laţul pe grumaz, după care o aşeză 
binișor pe picioare, luându-i cerga în care era învelită. 

— Mie îmi este mai de trebuință, doamnă contesă, așa că ţi-o iau, măcar 
că tremuri. Cât despre funie, am să ţi-o las ca amintire și să mai știi domnia- 
ta că nu era legată la celălalt capăt, că doar nu era să spânzur o femeie lipsită 
de apărare. Dacă aş fi alungat calul poate că te-ai fi ales cu o trânteală 
zdravănă, dar numai atât... 

Castelana înțelese dar nu mai putu scoate o vorbă din pricina spaimei 
prin care trecuse. Izbucni într-un plâns cu sughițuri, în vreme ce slujitorul ce 
venise cu Marcu încerca să-i desfacă legăturile. 


— Bagă de seamă, doamnă contesă, îi zise Marcu pe limba ei, ca să 
priceapă mai bine. Am fost cinstiţi, căci s-ar fi cuvenit să te fi luat acuma cu 
noi în desişul codrului și să te înjunghiem. N-o facem, fiindcă noi, „olahi 
împuțţiți”, cum a binevoit domnul conte să ne spună, ne ţinem făgăduiala 
dată. Dar să-i spui grofului că dacă o mai dă vreodată față cu mine am să-l 
fac să-şi înghită asemenea vorbe de ocară. Mergi sănătoasă și nu mai fă atâta 
rău, că poţi s-o pățești într-o bună zi. 

Groful se dovedi însă a nu fi la fel de cinstit, fiindcă mai înainte de 
eliberarea contesei poruncise oamenilor lui să se răspândească prin codru 
în aşteptarea celor doi, ca să pună mâna pe ei. Dar se vede treaba că Marcu 
presimţise, ori poate înțelepciunea îl făcu să nu se urnească din loc. 

— Nu plecăm?! se miră tânărul. 

— Vicleniei i se răspunde tot prin viclenie, făcu Marcu gânditor. Poate că 
mă-nşel, dar s-ar putea să încerce să ne prindă prin pădure, luându-ne pe 
nepusă masă. Aici însă nu le va da prin cap să cerceteze, aşa că mai adăstăm 
o vreme. 

Noaptea aduce după sine zgomotele ei, din care cei doi până la o vreme 
nu deslușiră mare lucru, deodată însă caii ciuliră urechile și se opriră din 
ronţăit. 

— Mi s-a părut că aud pași, şopti Mihai. 

— Şi mie. la taci! 

Din ce în ce mai aproape, se auzeau vreascuri trosnind sub picioarele 
unor vietăți. 

— Or fi lupi? se întrebă Mihai. 

— Nu cred! Altfel caii ar fi simţit, dar văd c-au rămas liniștiți și, cum de 
om nu se sperie, de ce m-am temut n-am scăpat. Scoate spada și fii gata! 

— Ne luptăm? 

— Să vedem! 

Curând se auziră şi voci care nu se fereau, chemându-se între ele. 

— Am ajuns, spuse unul. Heeei, pe unde sunteţi? 

— l-aţi prins? 

— Nu, înălţimea-voastră. 

— Dobitocilor! fu răspunsul contelui, pe care cei doi îl recunoscură ușor. 

— Suntem puțini, și bezna... 

Glasul slujitorului fu însă acoperit de un răcnet ce veni din hăurile 
codrului, făcându-i pe toţi să amuţească. 

— Asta ce mai fu?! se îngrijoră Mihai. 

Marcu ridică nedumerit din umeri, dar cum nu se pierdu cu firea îi 
răspunse şăgalnic: 


— De n-o fi fost însuşi dracu, atunci de bună-seamă că vreo pasăre de 
noapte, ori cine știe ce jivină își va fi dat duhul în clipita asta. 

— Oricum, cred că ne-a fost de ajutor, căci urmăritorii noștri nu se vor 
mai încumeta să ne caute prin astfel de locuri și pe întuneric. 

— Ai dreptate! Acuma putem s-o luăm și noi la picior, şi chiar într-acolo! 
Aşa om afla şi ce s-a întâmplat. 

Cu toate că oamenii lui Ugrai se zoriseră să scape de pădure, Marcu își 
sfătui tovarășul să păşească grijuliu și să fie cu urechile ciulite la cel mai mic 
zgomot, căci de văzut, cam greu se putea prin întunecimea copacilor. Apoi 
mai erau şi caii, duși de dârlogi, care striveau vreascurile uscate sub copite 
de parcă nu le-ar fi păsat de teama stăpânilor. Uneori sforăiau scurt pe nări, 
când se speriau de vreo vieţuitoare a pădurii, stârnită din culcușş în drumul 
lor, după care mergeau liniștiți şi ascultători mai departe. Din păcate, pe 
deasupra capetelor aveau o boltă de crengi care le acoperea vederea cerului, 
aşa că oameni și dobitoace, mergeau cam la întâmplare. 

— Poate ne pomenim din nou la curtea contesei, zise într-un târziu Mihai. 

— Atunci om face cale întoarsă, că doar n-avem să-i cerem găzduire. M- 
am săturat! Eu socot că ne îndepărtăm de ea, dar cine ştie? 

Să tot fi orbecăit aşa cale de câteva ceasuri când, frânți de osteneală, 
hotărâră popasul. 

— Până la ziuă am putea trage și noi un pui de somn, făcu Marcu și căscă 
de-i pocniră fălcile. 

— Dar cum facem cu paza? 

— Legăm caii lângă noi şi ne culcăm, căci amândoi avem nevoie de 
hodină. Cine să facă de caraulă? 

Deodată însă, caii prinseră a bate pasul în loc și fornăitul lor prelungit 
putea însemna primejdie. Atunci zăriră şi mogâldeaţa din fața lor, care părea 
să fi stârnit spaima dobitoacelor. 

— Rămâi aici, că merg eu să văd ce-i! hotărî Marcu și amândoi îşi traseră 
spadele. 

Somnul le sărise ca prin farmec şi toate simţurile le erau încordate, 
adulmecând mireasma pădurii. Marcu se apropie cu băgare de scamă și abia 
când fu lângă locul cu pricina îşi dădu seama că era vorba de leşul unui om. 
Îl împinse ușor cu piciorul, de parcă ar fi vrut să-l trezească din somn, după 
care făcu întoarsă cale. 

— Nu „ucigă-l toaca” răcnise mai înainte, ci un amărât de creştin, care 
încă nu s-a răcit, de bună-seamă. 

— Îi mort? 

— Întocmai. Ucigaşii l-au lăsat pradă lupilor. 

— Înseamnă că-s prin apropiere. Să fim cu ochii-n patru! 


— Ba dimpotrivă! Acuma om dormi nesupărați de nimeni, căci nu se mai 
întorc ei pe aici. 

— Vrei să spui că să ne culcăm cu leșul alături? 

— Ei nu! Căpătâi nu ne-om face din el, dar ne vom trage mai în lăstăriș, 
colo, unde frunzişul acela chiar mă îmbie la somn. Să legăm caii şi la ziuă om 
vedea şi cine va fi fost nenorocitul care ne va păzi fără voia lui. 

Mihai nu-i prea împărtăși părerea, dar n-avu încotro şi, după ce se înfofoli 
în cergă, punându-și și şaua sub cap, uită cu desăvârşire nedorita tovărăşie a 
mortului. 

Când deschiseră ochii se luminase de-a binelea şi, cu toate că blândă o 
rază de soare răzbătea până la ei, frigul pătrunzător al nopţii îi cam 
înţepenise. Ridicându-se cel dintâi în picioare, Mihai rămase cu ochii pironiți 
asupra lui Marcu, văzându-l că se odihnise pe o buturugă. Însă își dădu 
seama pe dată că el însuși avusese un căpătâi asemănător și pricepu de unde 
îi venea durerea din grumaji și umeri. Unde mai pui că nici caii nu se mai 
aflau la locul lor... 

— Precesta lor de tâlhari! Ziceai că n-au să se mai întoarcă și na, iacă ce 
ne-au făcut. Bine că nu ne-au hăcuit, ba mă și mir... 

— N-or fi fost aceiași, răspunse Marcu întinzându-se alene. Nu părea 
deloc speriat, ba s-ar fi putut spune că era chiar voios, după îndelungata 
odihnă. 

— Ne-au şterpelit și merindea, odată cu caii și... 

— Ei, asta-i bai! Tocmai începuseră să-mi chiorăie maţele. Aflăm noi însă 
altele, numai bani să avem şi după câte bag samă îmi mai atârnă punga de 
grumaz, se bătu el cu palma peste piept. Ba încă şi spada ne-au lăsat-o. 

— Eu nu mai am nimic! Mi-au luat totul. 

— Vezi, dacă ai dormit mai adânc decât mine? 

— Dar ia stai! tresări Mihai apucându-i sabia. Asta-i a mea. 

— Drace! Ştii că ai dreptate? se cruci Marcu. 

Cuprins de o bănuială, îşi trase punga de la gât şi deșertă în palmă... 
numai pietricele, șlefuite de pârâu. 

De astă-dată fu rândul lui Mihai să facă haz de necaz: 

— După cum se vede au fost și alți somnoroşi, mai dihai ca mine. Dar tot îi 
bine că nu ne-au înjunghiat ca pe nenorocitul de colo... 

Rămase însă cu mâna întinsă și cu vorba la jumătate. Nici urmă de mort! 

— Mama lor de păcătoşi! se dezmetici Marcu. Păi se vede că ne-au adus în 
altă parte, fără să fi simţit noi. Bine că n-au fost cătanele contelui, că acuma 
am fi zăcut fedeleş în vreun beci, de nu ne-ar fi dus pe loc la Bălgrad. Visaşi 
tu oare ceva? Eu nu-mi aduc aminte nimic. 


Dar Mihai nu părea la fel de voios ca tovarășul său, și asta îl ațâță și mai 
mult pe bănăţean: 

— Nu te întrista, că uite, ţi-a rămas spada. 

— Ce să fac cu ea, dacă nu ştiu cine-s tâlharii? 

— Tai frunze la câini! râse Marcu. Ori de-om vâna ceva, cumva, avem cu 
ce spinteca sălbăticiunea. Hai, apuc-o! 

— S-o folosim cu schimbul și să-i rugăm pe potrivnici să se rânduiască 
numai câte unul, zâmbi cam acru Mihai şfichiuind câteva rămurele. 

În cele din urmă o apucară la drum şi în scurtă vreme ajunseră la capăt de 
codru, dar se ţinură la marginea lui, pentru a se adăposti la nevoie. Deodată 
se pomeniră în preajma unui foc mare, împrejurul căruia niște drumeți 
frigeau hălci de slănină la proțap. Mirosul îmbietor al grăsimii ce se scurgea 
pe jăratic le gâdilă nările celor doi flămânzi, lăsându-le gura apă. Cum îi auzi 
vorbind ungurește, Marcu se apropie și le dădu bună-dimineaţa pe limba lor, 
ca să dovedească gânduri pașnice. 

— Jó regelt kivánunk! 

— Adjon isten! răspunseră străinii întorcând capetele. 

— Putem să ne hodinim și noi o țârucă, fraților, pe lângă focul vostru? 

— Cum de nu?! şi se grăbiră care mai de care, să le facă loc. 

— Poftiți şi poate veți îmbuca ceva cu noi, că veţi fi flămânzi! îi îmbie 
unul. 

— Mulţămim şi nu zicem ba, oameni buni, că noi am păţit un mare năcaz. 
Ne-or furat lotrii și caii şi merindele de drum, câtă vreme am aţipit şi noi, un 
ceas-două. 

— No, al dracului să fie de nu era ăla hoţul! făcu un bărbat uscăţiv, dar 
tare vânjos. Nu cumva doi cai murgi, cu desagi pe ei? 

— Întocmai! încuviință bănăţeanul. Și chiar i-aţi văzut? 

— Noi ne-am întâlnit cu un om care mâna doi cai, pe lângă ai lui, dar ne- 
am zis că erau pentru povară. 

— A fost tâlharul nostru. Încotro a apucat-o? Demult? 

— Apăi, asta s-o întâmplat ieri pe la amiază... 

— Atunci nu-i el, că noi eram în altă parte și cu alte treburi în vremea 
aceea, dădu din cap cu părere de rău Marcu. 

— Zicea că merge la Sebeş, își urmă omul vorba, că azi, duminică, îi zi de 
târg acolo. 

— Cum duminică?! se miră Marcu. 

— D-apăi cum?! Ascultă că și bat clopotele bisericilor în Vinţ. 

— Nu cumva om fi dormit o zi şi o noapte?! 

— Domnia-ta vei fi ştiind cât v-aţi odihnit, dar că azi îi sărbătoarea sfintei 
duminici, asta toată lumea o știe. 


— Aşa-i! încuviinţară şi ceilalți. 

— Deci acela a fost hoţul şi caii noştri s-au dus pe apa sâmbetei, că n- 
avem cum să le mai luăm urma... 

— De bună-seamă că i-a dat sub preţ și s-au vândut pe dată, așa că nu mai 
fiți supăraţi, zise un flăcăiaş, făcându-i pe toți să râdă de un asemenea 
îndemn. Ba chiar şi Marcu zâmbi, dar Mihai nu pricepuse o boabă. Tocmai 
voia să-și întrebe tovarășul, când fu îmbiat la rându-i cu pită și slănină friptă. 

Abia atunci păru a-şi aduce aminte Marcu de neştiința tânărului său 
prieten, şi spuse cu glas tare: 

— Feciorul ăsta, oameni buni, nu ştie ungurește, că-i român de dincolo de 
munte. 

— No, şi ce? răspunse pe românește uscățivul. Până mai acum vreo câțiva 
ani în urmă îmi câștigam şi eu pita în slujba domniei Moldovei. 

— Ei, asta-i bună, sări Marcu cu gura plină. Nu cumva la vodă Tomșa?! 

— Ba da! 

— Apăi cum de nu mă cunoşti și pe mine, că doar și eu am hălăduit pe 
acolo în aceeaşi vreme. 

Bărbatul îşi răsuci mustaţa și, apropiindu-se de bănățean, îi zise cu 
îndoială: 

— De n-aş vedea straiele astea mocăneșşti, mai să cred că-i fi căpitanul 
Marcu. 

— Chiar eu! se bucură acesta. Dar domniac-ta cine ești? 

— No, că eu nu eram așa de vestit, fiind numai hotnog. Cibi Iosif îmi 
spune mie, și-s de felul meu din Aiud, dar slujesc în oaste încă din tinereţe. 

— Frate Cibi, îmi pare bine că te-am întâlnit, măcar că nu-mi aduc aminte 
să te fi văzut pe acolo. Că sunt îmbrăcat așa... e fiindcă s-a întâmplat să nu 
am la îndemână alte veşminte, dar să știi că mă simt mai sprinten în ele şi, 
după cum vezi, nu m-am prea îmbogăţit la domnia Tomșei. 

— Eu ce să mai zic? Câştigai numai muierea, de prin partea Botoșanilor, 
da nu-mi pare rău, c-o fost faină și vrednică de mi-o făcut copii frumoși. 

— Atunci pentru ce umbli cu feciorii pe drumuri? Mă iartă de întrebare? 
zâmbi Marcu. 

— Îi duc la oaste la Deva, că iar sunt în slujba domniei şi prinţul mi-o 
poruncit. 

Povestiră mai apoi de una, de alta, și curând veni vorba despre mortul din 
pădure. 

— Sărmanul, zise Mihai. A răcnit înspăimântător când şi-a dat duhul. 
Barem să fi fost noi mai pe aproape... 

— Nu cred să fi scos vreun strigăt... dacă va fi fost cel peste care dădurăm 
şi noi! zâmbi cu tâlc un fecior înalt şi smead. 


Cibi îi aruncă o privire mustrătoare, de parcă n-ar fi vrut să se afle despre 
acest lucru și, ca să le abată gândul celor doi străini, trase de lângă el un 
uriaş corn de bou și-l duse la buze. Răcnetul acela neomenesc străbătu 
văzduhul, înfiorându-i pe toți. 

— Asta a fost! zise el, punându-și la loc sperietoarea. 

— Mai să ne temem şi acuma, zise Marcu în glumă. Se-nţelege că nu 
mortul a zbierat. Să-l hodinească dumnezeu și să-l lăsăm în pace, adăugă el, 
simțind că nu-i era pe plac lui Cibi să se vorbească de el. 

— Îl folosesc uneori noaptea, ca să alung jivinele codrului. Pe ăsta să-l fi 
avut eu la laşi... 

— La ce bun? întrebă unul. 

— Eheei! oftă Cibi. M-ar fi luat Vodă de cealaltă parte a lui, de una fiind 
călăul, şi ne-am fi preumblat pe ulițele târgului. Să-mi fi dat şi mie straie 
roşii, ori verzi, căci gealatul era în roşu. Am fi băgat şi mai rău spaima 
printre neguțătorii necinstiţi ori boierii vicleni. 

Le povesti apoi tinerilor cum voievodul moldovean le spunea boierilor 
„berbeci” şi îndată punea călăul să-i ucidă. Marcu îl ascultă, dar nu-i prea fu 
pe plac spusa fostului lefegiu, aşa că întrebă altceva: 

— Dar pentru ce-i trebuie oaste măriei-sale prințului? 

— Să ne batem cu păgânii! se repezi un fecioraș. 

— Ba cu Hommonay! zise altul. 

— Cu cine, cu necine, om vedea noi cum a fi porunca. Așa-i la oaste! De 
vreme ce te-ai legat să fii cătană te lupţi după cum îi porunca, numai cinstit 
să fii, că altminteri mori cu ruşine, le tăie pălăvrăgeala Cibi. 

Abia cu mult mai târziu, Marcu avea să afle chiar din gura lui că hotnogul 
îl înjunghiase pe necunoscutul din pădure, căci era o iscoadă dovedită şi 
porunca fusese să scape de el pe drum. 

După ce mâncară pe săturate, cu toate că nu aveau prea mare zor să 
ajungă la capătul călătoriei, pâlcul călăreţilor porni iar la drum. Lui Marcu i 
se dădu un cal al cărui stăpân se urcă la spatele unui ortac, dar Mihai nu vru 
cu niciun chip să facă la fel, ci se agăţă și el de un fecior mai puţintel de stat. 
N-au mers însă multă vreme așa, căci le ieşiră în cale hergheliile grofului de 
la Vinţ. Atunci Gagy Miklos, un secuian de prin părțile Odorheiului, se 
descurcă de minune, făcând rost de doi noateni de toată frumusețea. 

Cibi îl lăudă şi-l dădu de pildă celorlalţi tineri învățăcei la meșteșugul 
armelor. 

— În oaste trebuie să ne ajutăm unul pe altul, iar groful are atâţia cai 
încât nici nu le mai ştie seama, așa că nu-i păcat, spuse el cu voce sfătuitoare. 

Mergând mai uşor acuma, în două zile ajunseră în tabăra de la Deva, unde 
se strângeau cătanele sub porunca baronului Kâvari Adam, prieten bun cu 


alteța-sa prințul. Cibi îl lăudă pe Marcu, ba îl luă gura pe dinainte și-i 
mărturisi baronului că bănăţeanul fusese căpitan în oastea lui Tomșa-vodă, 
aşa că fără să vrea primi sub porunca lui aproape o mie de oameni, iar ca 
ajutoare pe Cibi şi Mihai. Trebuia să-i muştruluiască pe cei tineri și atunci îi 
dădu prin cap că ar fi putut să-i lămurească să intre în oastea lui Gaşpar- 
vodă, dacă or prinde drag de el. 

— D-apăi eu cum oi scoate-o la capăt cu muierea? se căina Cibi, care nu se 
aşteptase la asemenea întorsătură, să ajungă ajutor de căpitan. De află, vine 
pe dată aici să mă scoată... 

— Lasă că te-om ascunde noi, dar până să-i ajungă vestea noi am şi 
terminat muștrul, că, după câte bag eu seama, nici gând să ne batem cu 
careva. Pe urmă, frate Cibi, să-ți spun drept că nici eu n-am chef să rămân 
aici lungă vreme. Am făgăduit să mă întorc în Moldova. 

— Nu se plăteşte la noua domnie... 

— Despre alta este vorba. Gașpar-vodă Grazziani se face acuma domn la 
lași... şi are nevoie de oameni pe cinste. 

— Dacă domnia-ta îl cunoşti şi-i ajunge pe acolo, dă-mi și mie de știre, 
fiindcă acolo mă îngăduie muierea și vine cu mine, râse Cibi, de parcă ar fi 
fost în slujba nevestei şi nu a domniei. 

Făcură haz şi Marcu îi destăinui parte din gândurile lui, căci simţea că 
poate avea încredere în fostul hotnog. Totodată căută să-și apropie toți 
oștenii de sub porunca sa, învățându-le numele mai la fiecare dintre ei şi 
dându-și toată silința să le arate cum să-l înfrunte pe dușman. Pentru 
aceasta era tare îndrăgit de cătane, care se fuduleau cu căpitanul lor. 

Aşa îl prinse pe Marcu ştirea că alteța-sa prințul avea să treacă prin Deva, 
spre a vedea cum s-a pregătit oastea pe care avea de gând s-o ducă pe 
plaiurile Boemiei. 

Pe tăpșanul de la malul Mureșului, întreaga oştire fusese împărțită în 
două tabere și se încleştară între ele „pe viață şi pe moarte”. Ceata lui Marcu 
urma să facă o învăluire şi să cadă în spatele „vrăjmașului”, silindu-l să se 
dea prins. Oştenii lui îşi dădură toată silința, dar Marcu se cam ferea să iasă 
la vedere, căci alături de Bethlen călărea însuși Ugrai! Din fericire, acestuia 
nici nu-i trecea prin minte că acel căpitan chipeș ar fi putut să fie țăranul de 
la Galda. De altfel oştenii lui fură socotiți drept cei mai bine pregătiţi și 
alteța-sa poftise să-i vadă mai îndeaproape. 

„Vivat, crescat, floriat!” răcniră feciorii la ivirea falnicului prinţ, ce călărea 
un frumos armăsar, alb ca neaua. Cu toată ciuda ce-o avea pe Bethlen, Marcu 
trebui să recunoască, şi-i și spuse lui Mihai, că semeţia și pohfala nu erau cu 
nimic mai prejos ca ale împăratului pe care-l văzuse la Praga. La rândul său, 
tânărul se simţi de-a dreptul fericit să slujească în oastea vestitului principe. 


— Care ţi-i numele, viteazule? întrebă Bethlen, oprindu-se în fața 
vrednicului căpitan. 

— Marco lancovici, alteța-voastră! răspunse el fără şovăire, dându-se 
drept sârb, căci Ugrai era alături. 

— Îmi placi şi drept răsplată vei căpăta o pungă de ducați pentru tine și 
un butoi cu vin pentru oștenii tăi. 

— Alteţă-serenisimă, cuteză bănățeanul, spre uimirea celor din jurul 
prințului. M-aș ruga, în loc de bani, să îngăduie înălțimea-voastră încă un 
butoi cu vin, ca să ajungă la toți oştenii. 

Urale și strigăte de bucurie însoţiră vorbele căpitanului, iar prințul zâmbi 
încântat. 

— Fie pe voia ta, însă și pe a mea! Căpăta-vei două butoaie, dar și punga 
făgăduită. 

Contelui Ugrai nu-i prea plăcu dorinţa „sârbului”, fiindcă însemna că ține 
să se facă iubit de oşteni, dar mai cu seamă îl sâcâia asemănarea acestuia cu 
olahul de la Galda, care îi venise iar în minte. În aceeaşi zi iscoadele lui 
prinseră a cerceta pe ascuns cine era acest căpitan, dar zadarnic, fiindcă 
ungurii se jurau că-i din neamul lor, olahii băgau mâna-n foc că are același 
sânge cu ei, iar sârbii se fuduleau că el însuși spusese de ce neam era... 
Numai pe Kövari nu l-au iscodit, de unde ar fi putut afla că fusese căpitan în 
oastea lui Tomșa-vodă. 

Oricum, Marcu se trase cât mai la dos din calea lui Ugrai, căci multă 
vreme nu s-ar fi putut ascunde, dacă s-ar fi ținut cu tot dinadinsul de urmele 
lui. Prilejul se ivi odată cu vestea că pribeagul Radu Şerban pălise în Țara 
Românească, dincolo de munte, suferind o rușinoasă înfrângere. Bethlen 
porunci să fie întâmpinați fugarii spre a nu face prădăciuni prin ţara 
Transilvaniei, iar Marcu ceru să meargă el cu jumătate din ceata lui. Ar fi 
vrut să ia mai mulți, dar se gândea că, de-o fi să-i treacă munții și să-i ducă în 
Moldova, nu prea avea cum să-i plătească. Se bizuia numai pe făgăduiala că 
vor fi mulțumiți sub noua domnie de la lași. 

Cibi însă îl părăsi şi căută să scape și de sarcina avută cât Marcu era 
căpetenie. 

— Rămâi cu bine, căpitane! îi zisese el. Musai să mă întorc acasă la ai mei, 
că eu mi-am cam făcut sorocul. Dar să știi că dacă ar fi să mă mai chemi la 
lași îmi ţin făgăduiala, că faină viață am dus pe acolo în tinerețele mele... 

Marcu își răspândi oamenii prin preajma munților Retezat, pândind la 
anumite poteci știute că ar fi putut fi folosite de fugari. Judecata lui se dovedi 
a fi bună, căci într-adevăr, pâlcuri-pâlcuri, începură a se ivi nenorociţii, 
arătând ca vai de capul lor. Porunca era ca toţi prinșii să fie trimişi pe dată la 
Deva, că poate s-ar mai fi ales ceva luptători dintre ei. Dar același gând îl 


avea și bănăţeanul, căruia i se frângea inima la vederea acestor zdrenţe 
omeneşti. Atâta mai rămăsese din falnica oaste pe care o văzuse la Sătmar, 
numai cu un an înainte. Nici forţă, dar nici voință de împotrivire nu mai era 
la bieții oameni, învineţiți de frig şi sfârşiți de foame. 

Într-una din zile în trecătoare se ivi o ceată strânsă în jurul unei căruțe 
pline cu răniţi, înfășurați în cârpe însângerate. Văzând cătanele prințului 
fugarii puseră mâna pe spadă şi nu se dezlipiră de căruţă, făcând roată în 
jurul acesteia. 

— Daţi-vă prinşi, că vi se cruţă viaţa! le strigă Marcu. 

Nu răspunse nimeri. Se vedea cât-colo că aşteptau porunca unuia de care 
ascultau și care se afla printre răniţi. Apoi se auzi o voce pătrunzătoare: 

— Suntem din ţara Ardealului și ne întoarcem la casele noastre. Nu avem 
nimic cu măria-sa prințul, ca să ne dăm prinși ori să ne certe cu viața, că 
doar n-am făcut nicio pagubă! 

Dârzul răspuns fu pe placul lui Marcu, dar nu avea încotro. Dacă i-ar fi 
lăsat să treacă, ar fi fost prinşi de alte cătane în drum şi i-ar fi scăpat din 
mână pe acești oșteni de ispravă. Pentru aceea căută să se înțeleagă cu ei: 

— Oameni buni! Nu avem gânduri haine cu voi, dar aşa-i porunca alteţei- 
sale şi trebuie să vă supuneţi! 

— Atunci, dacă până şi fratele nostru Marcu din Borlova ascultă de prinţ, 
n-aveţi decât să veniţi să ne legaţi, răspunse același glas, uluindu-l pe 
bănăţean. 


ÎNRĂDĂCINAREA 


De cum se înfățișă măriei-sale Gavrilă-Vodă Movilă, tânărul Tucalas făcu o 
plecăciune smerită cu fața până la pământ. Era un semn de mare supunere 
pe meleagurile de unde venea și voia să-și arate credința față de domnul 
țării în care se pripăşise. Tatăl său, Lampas Tucalas, rămăsese mai departe 
în olăria lui din Rumelia, dar şi-a povăţuit odrasla să-și încerce norocul prin 
țările românești de peste Dunăre, unde mulţi alți semeni de-ai lor se 
îmbogăţiseră peste noapte. 

Bani prea mulți n-avea în pungă, dar înfățișarea chipeșă și mai cu osebire 
mintea lui cea isteață erau îndeajuns spre a răzbi prin întortocheatele căi ale 
vieții. Bătând când la o ușă, când la alta, izgonit uneori, găzduit cu cinste în 
alte părţi, pribeagul tânăr izbutise să-și încropească un acoperământ 
deasupra capului în cetatea de scaun a Târgoviștei. Se-nțelege că-l trăsese 
aţa către ulița olarilor, aflătoare în târg la intrarea dinspre Câmpulung, şi 
căsuţa lui nici nu era cea mai din margine. 

Dar așa a fost să-i fie norocul, căci într-o noapte fără stele şi cuprinsă de 
un vânt tăios de toamnă un drumeț nimeri la ușa lui. Era sleit de puteri și 
abia de mai putea vorbi. Izbutise să-i îngăime că se târâse până acolo, fiind 
ciuruit de plumbii sâneţelor sloboziți asupra lui de către seimenii domniei. 
De fapt se vedea prea bine că veșmintele îi erau năclăite de sânge și tânărul 
Tucalas pricepu că nefericitul n-avea s-o mai ducă multă vreme. Singurul 
ajutor pe care i-l putu oferi fu o cană cu apă, pentru care străinul îi mulțumi 
din priviri şi abia şopti: „să duci... scrisori... la boier... vel...” apoi își dădu 
duhul în braţele grecului. Încurcat la început, se lumină după ce răsfoi 
scrisorile din tașca mortului, aflând despre ce era vorba. Veștile aduse de 
olăcarul ucis prețuiau o avere, dându-i-le chiar celui căruia i se cuveneau, 
adică vel-spătarului Iancu Filipescu. Dar și mai de preț ar fi fost în ochii 
voievodului, dacă ar fi aflat de hainia boierului pe care-l avea de bun sfetnic. 
Dumnealui, Iancu Filipescu, nu ar fi poftit să se afle că pribeagul Radu-vodă 
Şerban dădea de ştire rudei sale vel-spătarul că avea să se repeadă cu oaste 
năimită ca să-și recapete domnia, şi mare cheltuială ar fi făcut boierul ca să 
se păstreze taina. Ba chiar și moarte de om, la nevoie! 

Fiind încă noapte și cum apa Ialomiţei nu era prea departe de casa lui, 
Tucalas târî leșul străinului, după ce avusese grijă ca mai înainte să-i deşarte 
chimirul. Ce-i drept, se alesese cu ceva, dar era o nimica toată pentru 
năzuinţele lui, așa că-și puse toată nădejdea în nepreţuitele scrisori. Nimeni 
n-avea să mai afle de soarta nenorocosului olăcar, înghițit de apa râului, dar 
nici de urma ştirilor pe care le adusese. El, Tucalas, urma să chibzuiască pe 
îndelete unde ar trebui duse, dar nu avu timp prea îndelungat, că nişte bătăi 


în uşă îl făcură să dosească pe dată tașca necunoscutului. Apoi descuie, 
prefăcându-se a fi sculat din somn, și se pomeni în față cu iuzbașa Tudoran, 
omul de credință al vel-spătarului. Dar întâlnirea nu s-a petrecut după cum 
visase tânărul grec, fiindcă slujitorul boieresc l-a luat din scurt şi l-a 
ameninţat în fel şi chip, încât i-a tăiat pofta de a se mai înţelege cu velitul 
boier. A făcut pe prostul, că nu știe nimic și că nimeni nu i-ar fi trecut pragul 
casei de mai bine de o săptămână, așa că iuzbaşa l-a crezut până la urmă și l- 
a lăsat în plata domnului. 

Două zile mai târziu izbuti să ajungă la picioarele voievodului, unde se 
afla acuma, numai că nu se așteptase să fie primit de față cu tot divanul, din 
care făcea parte şi vel-spătarul Filipescu. 

— Auzit-am că ai ceva de seamă a spune domniei-mele, zise Vodă 
uitându-se în ochii lui, cum îi era în obicei. 

Tucalas întârzie cu răspunsul, părând a fi tare fâstăcit din pricina atâtor 
feţe boiereşti: 

— lertare, mărite doamne... dar... nu ştiu... eu... 

Domnitorul pricepu îndată că era vorba de ceva tainic şi răspunse făcând 
pe nepăsătorul: 

— Se vede treaba că nu ești obișnuit să vorbeşti în lume, ori ce ai a-mi 
spune suferă amânare, aşa că te vei înfățișa altă dată. Acuma poți merge 
acasă! 

— Întocmai, măria-ta! se bucură Tucalas, dându-și seama că domnitorul 
înţelesese încurcătura lui. Întocmai! Voiam să cer o slujbă pentru mine, dar... 

— Să mai treci pe la palat, ori să laşi vorbă unde să te caut, urmă 
voievodul să se prefacă. S-ar putea să am trebuinţă de tine. 

Tânărul ieşi din încăpere cu spatele, făcând întruna temenele, până ce 
ajunse în dreptul aprodului de la intrare, iar când se văzu afară putu răsufla 
ușurat, zicându-şi în gând: „Nu-i prost prințul. Mă voi înțelege cu el 
negreşit.” 

Vorbea bine româneşte, căci avea mare uşurinţă în însușirea limbilor, iar 
anii petrecuți la Târgoviște îi trăise numai printre români, încât mai că se 
simțea un adevărat pământean. Acum, de vreme ce avea să-l slujească pe 
domnul ţării, va căpăta vreo slujbuliță, mai apoi o dregătorie şi, de ce nu, 
chiar un rang boieresc?! Așadar, tocmai se bucura de întorsătura lucrurilor, 
când o mână i se puse pe umăr și o voce necunoscută rosti: 

— Va trebui să mă însoțești, prietene, dar mai ales fără zarvă! 

Tucalas se întoarse şi văzu chipul binevoitor al celui ce-i vorbise, dar și 
cea de-a doua mână a acestuia, proptită pe mânerul jungherului de la brâu. 
Fiind numai la doi paşi de curtea domnească, ar fi putut să ţipe în gura mare 


şi să ceară ajutor. Se-nţelege că scrisorile cu pricina le avea dosite într-un loc 
tainic şi cu greu s-ar fi putut smulge locul ascunzătorii din gura sa. 

— Porunca măriei-sale? întrebă tânărul, dându-i prin cap că s-ar fi putut 
să fie un slujitor domnesc. 

— De bună-seamă! Nu se vede cine sunt? 

— Mă iartă, pan căpitane, dar eu mă cam feresc... 

— Ştiu, ştiu! rânji oşteanul. Tocmai pentru aceea şi mergem la un loc mai 
ferit de lume. Urmează-mă! 

Ceva nu-i fu pe plac grecului şi se cam codea să se îndepărteze din 
preajma voievodului, dar căpitanul nu-i dădu răgaz, ci-l înșfacă de braţ. 

— Haide, că n-avem vreme de pierdut! 

Ajungând în uliţă, Tucalas își dădu seama că făcuse o prostie să se supună 
orbește, dar acum era prea târziu, căci alți slujitori înarmaţi îl luară în 
primire. lar când zări şi casele boierului Filipescu, îi venea să-și dea cu 
pumnii în cap pentru neghiobia de care dăduse dovadă. Căzuse în capcană 
ca prostul şi în niciun fel n-ar mai fi putut fugi. Nici pe sprijinul târgoveţilor 
nu se putea bizui, fiindcă grecii nu prea erau iubiţi în vechea cetate de scaun. 
Singura lui mângâiere îi rămase în cele spuse cu ani în urmă de către o 
ghicitoare, care îi prevestise un viitor măreț. 

— Socot că ai scrisorile asupra ta, îi zise deodată căpitanul, făcându-l să-și 
piardă orice îndoială asupra celor ce aveau să urmeze. 

— Habar n-am despre ce vorbește domnia-ta... 

— Ei atunci, ai să afli curând de la măria-sa vel-spătarul, ori de nu, de la 
Tiu-țiganul, gâdele ce-l slujeşte pe boier... De altfel nici nu-i treaba mea, dar 
dacă îmi dai hârtiile te slobod pe dată și îţi vezi de treabă. 

Tucalas îl luă pe „nu” în braţe și astfel se văzu prăvălit în pivniţa de sub 
ceardac, oprindu-se cu spinarea pe un butoi de vin. Zări apoi cum fu trasă 
ușa zăbrelită în urma lui și un lacăt uriaș îl pecetlui ca într-o adevărată 
temniță. Se îndreptă către fundul beciului căutând să străpungă bezna, dar 
își dădu seama că erau numai butoaie și că pe acolo n-ar fi putut scăpa 
nicicum. Nu-i rămânea decât să-l înfrunte pe cumplitul boier. 

Îi era tare dragă viaţa şi nu şi-ar fi lăsat-o zălog pentru orice fleac. Abia 
împlinise douăzeci și cinci de primăveri, mustăcioara lui ca vrabia şi neagră 
ca tăciunele împodobea o față albă ca marmura, avea pe „vino-ncoace” și 
multe inimi muierești tresăriseră la vederea frumosului flăcău. 

— Ce faci acolo? auzi el o gingaşă voce de fată. 

Tânărul holbă ochii și rămase uluit de frumuseţea copilei ce părea să fi 
coborât din poveştile de altădată ale Olimpului. Să fi tot numărat vreo 
doisprezece-treisprezece anișori, dar era bine săltată şi cu boi de femeiușcă. 
Avea alături un dulău cât toate zilele şi pe deasupra și negru ca Satan. 


— Cum te cheamă? întrebă ea, mângâindu-și câinele. 

— Ghinea, frumoasă jupâniță, răspunse Tucalas, fiind primul nume 
românesc ce-i venise în minte. 

— Dg’ ce cauţi acolo? Cine te-a-ncuiat?! 

— Din greşeală, domniță, minţi tânărul. Fusei cu un prieten să gustăm un 
vinișor, dar se vede treaba că a fost prea mult pentru mine şi, iacă, m-am 
trezit printre butoaie părăsit de tovarășul meu. Acuma îl aşteptam să se 
întoarcă, dădu el din umeri şi căută să zâmbească cât mai fermecător cu 
putinţă. 

— Stai demult? 

— De ieri. 

— Sărăcuţul! Ţi-o fi foame, sete... 

— Ba de sete nici vorbă, dar nu ştiu cum să fac să ies. 

— Ți-e frică? 

— De ce? 

— Pentru că dacă te încumețţi să mergi pe întuneric până, în capul celălalt 
al pivniţei ai să găseşti o scară ce duce la iatacul „moșului”. lacă, mă duc să-ți 
deschid! 

Şi fără să mai aştepte răspunsul fata o zbughi la fugă, urmată de dulău. Nu 
mai era de așteptat! Cu toată teama ce o avea de întunecimea hrubei, tânărul 
se avântă voinicește şi poate că ar mai fi orbecăit o bucată de vreme, de n-ar 
fi fost geana de lumină ce trebuia să fie din iatacul cu pricina. Bănuia că 
„moşu” nu putea fi decât însuși boierul Filipescu, dar nu era el chiar aşa de 
bătrân. Acum însă n-avea timp pentru astfel de gânduri, ci se avântă 
voinicește pe treptele ce se vedeau destul de bine. 

— Îţi mulţumesc din adâncul inimii mele, frumoasă jupâniţă, şi 
Dumnezeu să te înzestreze cu toate harurile pământului. 

Apoi, dintr-odată o săltă de mijloc și-i sărută obrajii, făcând-o să se 
înroşească precum para focului. O lăsă însă degrabă și porni din loc, sărind 
de pe cerdac și apucând-o de-a dreptul peste gard. 

Fata se uită cu coada ochiului după fugar și deodată îi dădu prin minte că 
s-ar fi putut să fi fost vreun hoţ. O cuprinse o ciudă nespusă, dar nu fiindcă 
fusese sărutată... ci fiindcă n-a apucat să afle cine era frumosul străin! 

Aşa o găsi vel-spătarul, care ținea la nepoată-sa ca la ochii din cap. Ea, 
Florica, şi frățâne-său, Matei, erau copiii unei surori de-a lui, răposată de 
câțiva ani, și cum el nu avea moştenitori îi adusese pe orfani pe lângă sine, 
iubindu-i părintește. 

— Da' cine te-a supărat, Floricico? Nu cumva te-ai lovit? o luă el în șagă, 
cum făcea pe vremea când abia de mergea copăcel. Lasă că-i dă el moșu! 

Copila se smiorcăi: 


— Să ştii că, dacă vrei, pe mine trebuie să mă baţi... fiindcă eu i-am dat 
drumul lui Ghinea-tâlharul... 

Boierul rămase uluit. Nu pricepea nimica, aşa că o luă cu binișorul: 

— Bine ai făcut! Nu-i nicio pagubă cu astfel de tâlhari. Dar ia spune, de 
unde i-ai dat drumul? 

— Din pivniţă! 

— Ţi-a spus el că-l cheamă Ghinea, sau cum îi ziseși? 

— Da! 

— Lasă-l în plata Domnului și nu te mai necăji. Tot în ștreang are s-o 
sfârşească, aşa cum se petrece cu toţi tâlharii, o asigură boierul mângâindu-i 
creştetul. 

— Nu ești supărat pe mine? 

— Nici vorbă, Floricuţo. Şi nu te mai gândi la el! 

Înviorată, Florica o luă la fugă, sub privirea caldă și drăgăstoasă a 
unchiului ei, care după o clipă de chibzuinţă simţi că-l cuprinde o anume 
îndoială şi porunci pe dată să i se înfățișeze căpitanul Brahă. 

— Unde-i grecul? îl întrebă el pe oștean. 

— În pivniță, măria-ta! 

— Pe dracu! A fugit! 

— Nu se poate. Lăcata este şi acum acolo. Eu cu mâna mea l-am zăvorât. 

— Ba uite că s-a putut! la oameni cu tine și dă fuga după el. Nu cumva să 
apuce iar la Vodă, aşa că păziţi în preajma palatului. 

Tucalas era însă o vulpe şireată și nici gând să se întoarcă acasă, dar nici 
să se arate la curte. Se ascunse la un cârciumar, care îi era prieten, și se puse 
pe chibzuit ce avea de făcut. Îi rămăsese gândul la frumoasa fată, care în 
câțiva ani era numai bună de măritat, dar și la numele de Ghinea, care 
începuse să-i placă. Pe de altă parte, dacă ar mai fi zăbovit, pribeagul Radu- 
vodă ar fi intrat cu oastea în țară și cine știe dacă nu biruia?... Apoi nici 
scrisorile n-ar mai fi avut preț dacă aștepta. Se hotărî deci să-i ațină calea 
vel-spătarului. 

Chiar în aceeași zi, pe când oamenii lui Brahă îl căutau pe grec prin tot 
târgul, boierul îi ieşi în cale, în dreptul bisericii Stelea. 

— Mă-nchin cu supuşenie, măria-ta! zise mieros Tucalas, făcând o 
temenea cuviincioasă. 

Boierul nu se așteptase la o asemenea întâlnire, dar îndată o luminiţă îi 
străluci în ochi. 

— Bună să-ți fie inima, asemenea glasului, pan Ghinea. Plăcut mi-ar fi să 
schimbăm o vorbă-două, mai înainte de a fi prea multe... 

— Bucuros, înălțimea-ta! Că eu totdeauna am vrut să mă înţeleg 
omenește cu cei de bună-credinţă. 


— Aşaaa? Atunci poate vrei a mă însoți... şi bineînţeles că nu pentru a-mi 
gusta vinul. Ce zici? 

Tucalas zâmbi cu gândul la frumoasa copilă, dar nu putea avea încă 
destulă încredere în vel-spătar. 

— Și mă voi întoarce acasă după cum mi-a fi voia? 

— De bună-seamă! Dacă vrei, mă jur pe sfânta cruce! Pe lângă ei treceau 
nenumărați slujitori domnești și poate că vreunul dintre aceștia avea sarcina 
să-l cheme la palat, dar tânărul se hotărî pe dată. 

— Prea-bine. Să mergem! încuviință el, mulțumindu-se cu jurământul 
spus în grabă de boier în fața bisericii. 

O apucară încet spre casele boierești, fără a scoate o vorba despre 
scrisori, iar slujitorii se țineau la vreo zece pași în urma lor. De abia când 
ajunseră în cunoscutul iatac în care dădea chepengul, boierul se tolăni pe un 
divan și spuse pe şleau: 

— Domnia-ta ai ucis un olăcar, pe care l-ai jefuit mai apoi. Nu-mi pasă! 
Dă-mi numai scrisorile, care de drept sunt ale mele. Cât vrei pe ele? Unde-s? 

— Prea multe întrebări deodată, măria-ta! zâmbi Tucalas. Mai întâi că n- 
am ucis pe nimeni. 

— Să zicem! 

— Mă jur! Fusese rănit de moarte și l-aş fi ajutat dacă s-ar mai fi putut. 
Scrisorile el mi le-a dat și le-aș fi adus înălțimii-tale, de nu s-ar fi ivit acel 
iuzbaşă... 

— Tudoran... Dobitocul! N-a știut să vorbească. 

— Cu adevărat! încuviinţă grecul. Atunci, m-am speriat şi le-am ascuns. 

— Unde? 

— Am să spun dacă luminăţia-ta vorbeşte altfel decât slujitorul acela... 

Boierul se stăpâni, muşcându-și mustața. 

— Cât? întrebă el. Sau poate că vrei o slujbă, după cum te-am auzit 
cerându-i lui Vodă? 

— Cam puţin, pan vel-spătare. Eu sunt un om liber. Mai mult chiar... pot fi 
de folos. 

— Nu mă-ndoiesc, și pentru aceea ţi-am cerut ascultarea. Pentru plată, 
se-nţelege. 

— Eu nu-s slugă, şi domnia-ta să mai ştii că sunt de mare credinţă pentru 
un prieten. La noua domnie aș putea dobândi o dregătorie cât de mică? 

— Deci ai citit scrisorile?! răbufni Filipescu. Nu crezi că vrei prea mult? 
Spune-mi cel puţin când vine măria-sa Radu-vodă, şi capeţi zece pungi. 

— Aşa nu! Când o veni, se va vedea. Dacă o veni cândva! 

Boierului nu-i prea căzu la îndemână obrăznicia grecului, dar neavând 
încotro trebui să-l rabde, fiind la voia lui. 


— Bine, prietene... Ghinea, îngădui el. Voi face pe voia domniei-tale, dar să 
nu te pună dracu să mă amăgești că... eu nu-s nepoată-mea Florica. 

— Aşa o cheamă? se lumină Tucalas. Rău îmi pare că am fost silit s-o 
păcălesc. Oare mă va ierta vreodată? 

— Dacă ai să-mi fii cu credinţă, pot făgădui eu că da. Ei, ce zici? Batem 
palma? 

— Păi atunci, sunt omul măriei-tale. Să facem un înscris! 

— Ce, eşti nebun? N-ai încredere în cuvântul meu? 

— Cum de nu, pan vel-spătare, dar trebuie să știu şi eu ce am să ajung. 

Boierul rămase o vreme pe gânduri, în timp ce Tucalas își arunca 
nepăsător ochii pe ştergarele atârnate de pereţii odăii. 

— Fie şi aşa! Am să chem grămăticul, căci pe undeva îmi place cum 
gândești. Dacă nu mă-nşeli, om te voi face! 

Tânărul nu răspunse, ci rămase tot zâmbitor, ca și cum nu lui i se făcea o 
favoare. 

— Mai întâi, aş pofti să porţi numele de Ghinea şi, cum a rămas de la 
răposata soru-mea un petec de moșie la Brătăşani în ținutul Romanaților, ai 
putea să-ți spui Ghinea ot Brătășani. 

— Ce legătură am eu cu acea moșie?! 

— Poate că o să ai. Mi-e cam peste mână şi n-am să-ţi ascund că-s în 
gâlceavă cu moşnenii locului, aşa că n-o prea lucrez. Dacă izbutești să 
limpezeşti cearta, ţi-o fac vânzătoare. 

Tucalas rămase puțin descumpănit. E drept că tare mai visa el să ajungă 
stăpân de moșie, însă, dacă boierul Iancu Filipescu îl îmbia cu atâta ușurință, 
trebuie că era anevoie s-o dobândească. Oricum, merita să-ncerce! 

— Atunci am să aduc scrisorile în schimbul actului de vânzare a moșiei 
Brătășani. E bine? 

— Dar vei datora şi spunere în fața voinţei mele, adăugă boierul. 
Rămânem înţeleși, pan Brătăşane, şi nu-ți rămâne decât să te ţii de 
făgăduială. Mergi sănătos! 

Ar fi fost însă prea frumos ca totul să se petreacă fără nicio piedică pentru 
noul împământenit, Ghinea Brătășanu. Acasă îl aștepta un paic domnesc, 
aducându-i poruncă să se înfățișeze pe dată măriei-sale, în spătăria mică. Nu 
i-a prea ieșit la socoteală această chemare, dar după ce se mai gândi puțin își 
zise că poate fi bine şi așa, apucă scrisorile voievodului pribeag și le dosi în 
sân, apoi îl urmă pe slujitorul domnesc la palat. 

Domnitorul era nerăbdător să afle ce-ar fi putut să-i spună tânărul 
necunoscut, căci zvonuri erau multe şi câțiva sfetnici îl povăţuiră să tragă cu 
urechea la oricine putea, întrucât vremurile se arătau înșelătoare. Acum, că 


aflase de umbletele grecului pe la boierul Filipescu, era și mai curios să afle 
despre ce putea fi vorba. 

— După cum vezi, suntem între patru ochi, prietene, îi zise voievodul. Ce- 
ai vrut a-mi spune? 

— Măria-ta, am veşti înspăimântătoare, dar nu le pot dovedi. 

— Cum vine asta?! 

— Pot a spune măriei-tale că se abate asupra țării primejdia războiului, 
căci fostul domn Radu Șerban vine cu oaste de peste munte. 

— De unde ştii? 

— În ziua când m-am înfățișat măriei-tale, în casa mea se afla un om venit 
anume să aducă ştirea, dar întorcându-mă n-am mai dat de el și nici nu ştiu 
ce i se va fi întâmplat. 

— Şi ţi-a spus el așa ceva? 

— Da! 

Gavrilă-vodă rămase pe gânduri, neștiind ce să creadă. I se strecurase la 
ureche că grecul bătea casa Filipescului, care-i cam purta sâmbetele, dar n- 
avea nicio dovadă a hainiei boierului. 

— l-ai spus şi dumnealui, vel-spătarului, despre asta? întrebă deodată 
voievodul. 

— Nici gând, milostive domn. 

— Atunci ce treabă ai cu el? 

— Mă rugam de dumnealui, boier Iancu, să-mi vândă moșia Brătăşani, 
însă nu ne înțelegem la preţ. Eu nu prea mă ajung cu banii și din pricina asta 
fusei de două ori pe acolo, dar... 

— Adevărat grăieşti? 

— Măjur pe... 

— Ei bine, prietene... cum ai zis că-ți spune? 

— Tucalas. lanis Tucalas, dar cu îngăduința măriei-tale mi-aş zice Ghinea. 
Ghinea Brătășanu... 

— Hm! încep să înțeleg umbletele tale pe la Filipescu. Vrei să te 
împământeşti? 

— Întocmai, măria-ta. 

— Atunci, dacă n-ai minţit, am să întăresc prin hrisov domnesc vânzarea 
şi ți-oi acoperi și o parte din preţ. lar pe viitor, toată lumea să nu-ți mai 
spuie altcum decât Ghinea Brătășanu. Dacă însă mi-ai ascuns ceva, două 
parale nu mai face capul tău. Acum am să poruncesc vistiernicului să-ți dea 
banii de trebuinţă și tu să rămâi în slujba domniei mele. 

— Cu supunere și credinţă te voi sluji, prea-nălțate stăpân, fu răspunsul 
lui Tucalas, care sărută mâna domnitorului, ca pe icoana Maicii Domnului. 

— Mă bizui pe tine, Ghinea Brătăşanu! zâmbi domnitorul și ieşi. 


Nu era vreme de pierdut, căci dușmanul trebuia întâmpinat, dacă spusele 
lui Ghinea se adevereau și Vodă se gândea să-l norocească şi cu alte 
binefaceri pe inimosul tânăr. Acesta însă dădu fuga la boierul vel-spătar, 
care întocmise în răstimp sinetul de vânzare a moşiei. La rândul său, Ghinea 
îi înmână tașca cu scrisori, dar vel-spătarul îl privi cu neîncredere, căci 
auzise că trecuse pe la Vodă. 

— Vodă le-a citit de-a fir a păr? întrebă el batjocoritor. 

— Ferit-a sfântul! Mă crezi nebun, pan vel-spătare? 

— Dar ce-a vrut? Despre ce-aţi vorbit? Știu c-ai fost pe acolo! Vorbește! 

— l-am spus că am ştire că din Ardeal vine oaste puternică... 

— Ticălosule! sări boierul gata să-l lovească. ludă! 

— Stai, măria-ta, nu te oţări! Oricum avea să afle, când va fi pălit de 
măria-sa Radu-vodă. Altceva nu i-am mai spus nimic și nici n-a văzut nicio 
scrisoare. lacă, sunt toate aici! 

— Nu minţi? 

— Domnia-ta n-ai decât să rupi înscrisul ce l-ai făcut, că eu nu mă mai 
învoiesc, dacă n-ai încredere în mine. Însă am izbutit să întărească şi Vodă 
această vânzare, căci pentru asta i-am spus că trec mereu pe la domnia-ta... 

Şi Ghinea îi aruncă o privire aşa cum numai el se pricepea când voia să fie 
pe placul cuiva 

— Ghineo, ești dat naibii, dar să te ferească sfântul să mă tragi pe sfoară... 
Ţine minte! şi boierul Filipescu îi înmână sinetul. 


Noul stăpân al moșiei de pe malul Oltului isprăvi curând cearta cu ţăranii, 
căci actele doveditoare glăsuiau că pământul se cuvenea chiar Floricăi, 
frumoasa nepoată a boierului Filipescu, și asta i-a fost îndeajuns ca să-i 
izgonească cu otuzbirul. Toate celelalte hrisoave, îngălbenite de vreme, n-a 
vrut să le ia în seamă, şi Ghinea s-a înstăpânit temeinic. 

În răstimp voievodul pribeag pălise cu oastea ce i-a fost zdrobită de către 
Gavrilă-vodă şi acesta şi-a arătat recunoştinţa față de Brătăşanu, făcându-l 
medelnicer, iar acum căuta dovezile contra boierilor care ar fi vrut să-l 
sprijine pe pribeag. Unul dintre aceștia era Filipescu, și voievodul s-a gândit 
că ar putea afla dedesubturile de la boierul cel proaspăt din Romanați, 
căruia nu prea îi erau pe plac ifosele de stăpân ce și le dădea vel-spătarul 
față de el. Așa se face că boierul Brătășanu fu chemat la Târgoviște în mare 
taină, unde măria-sa îi destăinui temerile ce le avea asupra vel-spătarului. 
Amintindu-i că lui îi datora şi rangul şi averea de care se bucura, Vodă îi ceru 
să afle ce punea la cale Filipescu pe ascuns. Pentru aceea îl sfătui să se 
prefacă a fi împotriva domniei şi să-l tragă de limbă pe marele boier. 


Isteț cum era din fire, Brătășanu se duse la curtea din Filipeşti, unde fu 
primit cu dragă inimă şi dădu peste mai mulţi boieri de țară, nemulțumiți de 
rânduiala domniei. Se vede însă că domnitorul n-a avut răbdare să afle cu 
binișorul dovezile hainiei, căci la numai două zile a și trimis seimenii să-i 
prindă pe toți câți erau strânși acolo şi să-i ducă cetluiți la Târgovişte. 

Dar vel-spătarul lancu Filipescu nu era omul care să se lase prins cu una, 
cu două. Conacul avea împrejmuire cu zid de piatră şi oameni pricepuţi în 
meșteșugul sânețelor, aşa că atunci când slujitorii domnești le cerură să se 
dea prinși, cei dinăuntru au răspuns cu plumbi. De voie, de nevoie, Ghinea a 
fost alături de împresuraţi și vreo două zile a ținut încleștarea, până când 
Vodă a trimis întăriri. În cele din urmă, boierul lancu a hotărât să rămână 
câțiva slujitori să facă față la garduri, iar ai lui și toți oaspeţii să fugă prin 
hrube anume tăinuite, apucând calea pribegiei în Ardeal. 

Unul dintre cei mai înflăcărați apărători ai conacului era tânărul Matei de 
la Brâncoveni, fratele Floricăi și deci nepotul marelui spătar. De cum l-a 
cunoscut, Ghinea a simţit o pornire lăuntrică pentru acest viteaz vlăstar 
boieresc, mai cu seamă că înfăţişarea lui îi aducea aminte de soră-sa. Aceasta 
a plecat printre cei dintâi, laolaltă cu toate femeile de casă, şi acuma vor fi 
fost departe, bărbații rămânând mai pe urmă. Dar se vede că cineva îi 
vânduse, fiindcă la ieşirea din hrubă i-au așteptat duşmanii. A avut loc o 
luptă crâncenă în care tânărul Matei a fost lovit de un plumb în picior, 
făcându-l să nu mai poată fugi. Primejdia era deosebită, căci de-ar fi căzut 
viu în mâinile seimenilor l-ar fi așteptat descăpățânarea la cetatea de scaun. 
Vru să se înjunghie el însuşi, dar Ghinea nu-l lăsă şi, cum mai era cu încă doi 
boiernași, îl apucară pe sus ca să-l ducă mai departe. Cum era însă de 
aşteptat, în scurtă vreme fură înconjurați de oșteni şi siliți să se dea prinși. 
Lacrimi amare de ciudă se prelingeau pe obrajii viteazului Matei la gândul 
morții ruşinoase ce avea să-i întâmpine, dar Ghinea încerca întruna să-l 
potolească. 

— Fac eu ce fac şi te scap, îi spunea el. Să n-ai nicio teamă! 

Grecul nădăjduia că avea să fie dus la judecata lui Vodă și atunci ar fi spus 
în gura mare cine îl trimise acolo, dacă măria-sa n-avea să-l scape. Ceruse 
paznicilor în mai multe rânduri să i se dea de veste domnitorului că el se află 
întemnițat, dar nimeni nu-l lua în seamă. lată însă că într-o bună zi veni 
armașul, care le zise că din porunca domnitorului, toţi prinşii aveau să-și 
pună capul pe butuc. 

— Fără să ne mai judece Vodă? sări ca ars Ghinea. 

— Fără, boierule! Are să vă judece Dumnezeu, pentru faptele voastre 
mârşave, răspunse armașul. 


— Atunci rogu-te, boier-armaș, spune-i măriei-sale că un slujitor de taină 
şi de mare credinţă se află aici și că ar vrea să-i vorbească. 

Armașul îl privi neîncrezător, căci nu-l cunoştea pe Ghinea și nici n-avea 
porunci anume de la stăpânul său în ce priveşte prinșii. Dădu din umeri şi 
plecă fără a-i da vreun răspuns, lăsându-l pe tânărul grec să se frământe, 
fără speranţă de a-și afla liniştea. Ar fi fost prea crud să sfârșească sub 
securea gealatului, când nici nu apucase măcar să se bucure de dulceața 
vieții boierești. Nu astfel îi fusese prezicerea! 

Ziua sorocită descăpățânării sosise şi niciun semn de la Vodă, cum că ar 
vrea să-l vadă. Trebuiau să fie ucişi pe rând, dar chiar acolo, în temniţă, fără 
să mai vadă târgoveţii îndeplinirea osândei. Se rușina voievodul că nu 
prinsese decât pe cei fără de ranguri din rândurile boierilor vânzători de 
domn. 

Cel dintâi fu luat Duică-serdarul, care păşi cu semeție să înfrunte mânia 
domnească. Apoi îi veni rândul lui Ghinea! 

De cum intră în încăperea unde îl aștepta călăul, dădu însă cu ochii peste 
voievod. 

— Tu, Ghineo?! se miră acesta. Ce cauţi printre haini? 

— Vitat-ai oare, prea-milostive stăpân, că însuşi măria-ta m-a trimis în 
vizuina lupului? Ce era să fac? A trebuit să urlu cu ei. 

— Cum era să uit? Dar în răstimp căpătasem veste de la un boier, tot 
iscoadă de-a mea pe lângă Filipescu, și mă mir că nu te-a înștiințat să pleci la 
vreme. 

— Cine era omul, măria-ta? 

— Clucerul Du... vru să-i răspundă voievodul, dar se opri pe dată. Hm! 
Acuma nu mai foloseşte să-i afli numele. Nădăjduiesc să nu fi căzut sub 
plumbii seimenilor. 

— Tare bine ar fi să-l aflu şi să-i dau de ştire la rândul meu, căci boierul 
Filipescu nu se poate să nu-l dibăcească și atunci tot mai bun aş fi eu în locul 
lui! 

Domnitorul se gândi o clipă, după care urmă: 

— Vezi-bine că n-am să te scurtez de cap, deşi nu ştiu dacă bine fac au ba. 
Dar nici să te slobod numai pe tine nu-i cu putinţă, că prea ar bate la ochi. 

— Să-mi fie cu iertăciune, bunule stăpân, dar tot aşa gândeam și eu. Va 
trebui să ne slobozi pe toţi! 

— Ce, eşti nebun? Să las să-mi scape năpârcile după ce le-am prins? 

— Luminate stăpân, făcu Ghinea cu glas domol. Îi scap eu, cu îngăduinţa 
măriei-tale... 

— Cum așa? 

— Îi fac scăpaţi la noapte, numai temnicerii să se facă a nu şti. 


— Dar Duică?! Ce-or să zică de el? întrebă Vodă arătându-i leșul 
însângerat ce zăcea pe lespedea de piatră. 

— N-au de unde şti. Vom spune că l-ai trimis la ocnă, la Telega. 

— Şi tu? Tu cum de-ai scăpat și te întorci printre ei? 

— Mie îmi vine rândul abia mâine. N-a înţeles bine dumnealui, armașul, 
că trebuie ucis numai câte unul pe zi, şi gata! 

Domnitorul zâmbi în barbă: 

— Eşti dracu gol, Brătășane! Tu ai merita să-mi fii postelnic! 

— De va fi nevoie, măria ta... se plecă slugarnic grecul. 

Apoi fură date poruncile de trebuinţă și Ghinea se întoarse printre prinşi, 
teafăr şi nevătămat. 

— Ai scăpat?! holbă ochii la el Matei, pătruns de bănuială. 

— Doar o zi... Un scurt răgaz, căci Vodă a trebuit să plece şi, cum nu voia 
să scape plăcerea de a-mi vedea căpățâna rostogolindu-se, m-a amânat pe 
mâine. 

— Şi Duică? întrebă careva. 

— La ocnă! 

— Deci s-ar putea să mai scăpăm și cu viață? cuteză un boieraș, căruia 
abia îi mijise mustaţa. 

— Decât viață de ocnaș, mai bine moartea! îl repezi Matei. Ah! De-am 
avea un jungher măcar... 

— Nu-i nevoie, cinstite boierule, zâmbi Ghinea. Cât am aşteptat să mă 
scurteze izbutii să vorbesc cu unul dintre paznici, care ne va înlesni fuga la 
noapte... 

— E cu putință? întrebă nerăbdător tinerelul. 

— Ia taci, Cosmo, și nu te grăbi! se răsti Matei. Vorbește mai deslușit, frate 
Ghineo, nu ne mai da speranţe deşarte. 

— Cum vă spui, urmă Ghinea. La noapte avem a scăpa cu toții, și fugim 
care cum om vedea cu ochii. 

— În Ardeal... 

— Oriunde va crede fiecare de cuviinţă, căci ne vom despărți când ne-om 
vedea în afară. Tu, prietene Matei, ai să vii cu mine, că eşti rănit, ceilalți, 
fiecare pe seama lui. 

— Ba pe mine să mă lăsați aici, să nu vă fiu povară la drum, se împotrivi 
fratele Floricăi. 

— Nici nu mă gândesc! răspunse hotărât Ghinea. Să așteptăm cu 
încredere cel de-al doilea cântat al cocoșului, că aşa m-am înţeles. Acum să 
ne hodinim ca să prindem putere! 

Fuga n-a fost însă lipsită de peripeții, căci Gavrilă-vodă, neîndurându-se 
a-i scăpa pe toţi, pusese oameni anume pe urmele fugarilor, înjunghiindu-i 


pe la colţul ulițelor în plină noapte. Doar Matei, cărat în cârcă de Ghinea, a 
scăpat cu viață, fiindcă ucigașii nu aveau poruncă să-l urmărească și pe 
tânărul boier grec. 

— O să mergem la Brătășani, zise Ghinea când ajunseră în casa de la 
marginea târgului, în care trăise cu ani în urmă. Rămăsese părăsită şi iată că 
acuma le prindea bine. 

— Nu în Ardeal? se miră Matei. Au să ne prindă... 

— Ba, tocmai că acolo n-au să ne caute niciodată! Și mai apoi să ştii că 
domniile au viață scurtă în țara asta. S-ar prea putea ca până om ajunge să se 
şi mazilească Vodă. Până una-alta am s-o scol pe vecina mea de altădată, 
baba Safta, să te oblojească şi om rămâne aici până s-or linişti lucrurile. 

— Cum am să-ți mulțumesc vreodată, frate Ghineo? zise înduioșat Matei. 
De nu erai tu, mă aflam acuma pe cealaltă lume. De-o fi să dai de greu 
cândva, la mine ai să găseşti întotdeauna sprijin și adăpost. 


FLOAREA DE LA BOZOVICI 


Lui Marcu i se păru cunoscută vocea din căruță, dar nu-și putea aduce 
aminte unde o mai auzise. Încălecă şi înainte de a da pinteni calului, strigă 
către fugari: 

— lacă, am să vin singur la voi, ca să vă dovedesc gândul meu cel bun! 

Se lăsă o tăcere, ca și cum așteptau povaţa celui ce vorbise, după care 
unul dintre ei răspunse: 

— N-ai decât să vii domnia-ta, căpitane, că noi nu avem nimic de ascuns. 
Nici măcar goliciunea pe care zdrențele astea n-o mai pot acoperi. 

Până să ajungă Marcu, fu săltat dintre răniții din car unul care nu se 
deosebea cu nimic de ceilalți, numai că de bună-seamă el le era căpetenie. 

— Marcule! Frate! suspină rănitul hârâindu-i pieptul şi suflând cu 
greutate. Eu îs Amosie!... nu-ţi mai aduci aminte? Amosie de la Ciunga. 

Marcu îşi înghiţi nodul ce i se pusese în gât și abia de putu răspunde: 

— Cum să te uit, Amosie dragă? Numai că așa bărbos cum eşti, nu puteam 
să-mi dau seama, să mă fi tăiat bucățele. 

— Cam așa sunt şi eu acuma, încercă să zâmbească rănitul. Numai că 
feciorii ăștia ai mei au strâns toate bucăţile la loc şi m-au legat până oi 
ajunge acasă, dacă ne vei îngădui tu. 

— Vai de mine, dar cum se poate să vorbeşti așa, frate dragă? Slobod eşti 
să mergi oriunde, numai că eu te-aş povăţțui să rămâneți şi tu şi ai tăi o 
vreme cu mine, ca să vă mai întremați și să nu arătaţi ca nişte sperietori de 
ciori prin sate. 

— Aşa da! încuviință Amosie, care încă se ținea mândru de cinstea și 
încrederea arătată de oștenii lui. Asta înseamnă că nu suntem prinși, nu-i 
aşa? 

— Vezi-bine! Sunteţi oaspeţii mei, zâmbi Marcu, după care se întoarse, 
urmat de căruța fugarilor, în tabăra lui. 

Porunci să fie duşi la adăpost prin sate şi mai bine de două săptămâni le 
fură de trebuinţă spre a se mai întrema. În răstimp picau alţii şi alții dintre 
nenorociţii ce fuseseră înfrânți de oastea lui Gavrilă-vodă. Pe toți îi opri 
Marcu prin satele din preajmă, dar cum începuse să se împrimăvăreze ar fi 
trebuit să-i ducă la Deva, aşa că într-o bună zi se hotărî să părăsească oastea 
prințului. 

A strâns toți oamenii lui şi pe fugari şi le-a spus ce gânduri are, cerându-le 
să-l urmeze numai aceia care s-ar învoi să mai aștepte cu plata lefii până ce- 
or ajunge la lași. Ar fi vrut să-l însoţească şi Amosie, dar acesta se împotrivi, 
fiind încă foarte slăbit. 


— la pe feciorii tineri care au fost cu mine, că-s tare de ispravă şi nu m-or 
face de rușine. Eu sunt ciolan bătrân și simt c-a venit vremea să mă trag 
printre ai mei, căci nu se cade să-mi zacă oasele prin alte părți. 

— Ce vorbeşti în dodii, Amosie? îl certă Marcu. Să nu mai pomeneșşti de 
moarte! 

— D-apăi că toți suntem datori cu una, numai că eu mă socoteam să mai 
stau vreo cinzeci de ani pe la Ciunga, ba şi să mă-nsor, făcu haz tomnatecul 
flăcău. 

— N-ai tu inima aia să intri slugă la o muiere. Parcă te văd că vii pe vară la 
lași, să ne scăldăm în apa Bahluiului. Să ştii că te aştept. Şi să-l aduci și pe 
Florea, adăugă Marcu la despărțire. 

Ceilalți oșteni au rămas în seama lui Gagy Miklos, secuianul ce furase caii 
baronului de Vinţ și care urma să-i ceară iertare lui Kovari în numele lui 
Marcu, pentru că nu s-a mai dus să-şi ia rămas bun de la el. Trebuia să-i 
amintească acestuia că-l slujise după învoială, întrucât se înţeleseseră să fie 
slobod a pleca atunci când i-ar fi voia. 


Apucând poteca munților ar fi putut străbate lesne spre Borlova, dar ce să 
fi căutat Marcu acasă, având cu el patruzeci de oameni? Pe de altă parte, 
trebuia să-i scoată la Dunăre, după cum se înțelesese cândva cu Grazziani, și 
apoi, trecând apa, să-i ducă la vale tot pe malul din dreapta, până or putea să 
intre dinspre miazăzi în Moldova. Așa și făcu. Și după mai multe săptămâni 
de umblat prin păduri, hrănindu-se numai cu ce vânau, ajunseră frânți de 
osteneală pe valea Nerei, într-un sat așezat pe costișă şi căruia i se spunea 
Prigor. Ar fi putut intra chiar în așezarea cea mare ce se numea Bozovici, 
dacă ar fi avut îndeajuns să plătească găzduirea, dar la Prigor era mai lesne 
şi, fiind în preajma codrului, puteau găsi mai ușor scăpare în caz de vreo 
primejdie. Zilnic însă Marcu își arunca ochii pe vale și văzând casele 
arătoase ale unor gospodari înstăriți îşi frământa mintea cum ar face rost de 
bani, ca să-şi îndestuleze oamenii şi să mai strângă şi alţii. Însoţit de Mihai, 
bătea satele din împrejurimi şi mai găsiseră destui feciori, dar cum aveau să 
se mai descurce cu atâtea guri? lată însă că într-una din zile, pe când se aflau 
în drum către Prigor, se pomeniră nas în nas cu Pera! Mare le-a mai fost 
bucuria şi pe dată făcură cale întoarsă, dar acum la o cârciumă din Bozovici, 
spre a cinsti revenirea. Marcu află cu amărăciune știrea că bunul său prieten 
Gaşpar, deși se afla în grațţii la Stambul, încă nu se alesese domn în nicio țară 
românească și astfel îşi dădu seama că feciorii pentru oastea voievodului 
fuseseră strânși prea devreme. 

— S-ar putea totuși ca în răstimp să-l fi făcut domn, adăugă Pera văzând 
dezamăgirea de pe fața bănățeanului. Și dacă ai trebuinţă de bani, ţi-oi da eu 


ceva, iar de rămâi prin părțile astea, eu mă pot întoarce, fie cu plata 
oștenilor, fie cu porunca să-i slobozi pe la casele lor. Eu am să-l întâlnesc pe 
dumnealui Gaşpar la Istanbul, de nu va fi chiar la Iași, și are să afle oricum că 
trăieşti şi tare se va mai bucura, căci te credeam pierdut. 

— Altcum nici n-am ce face... Bine ar fi să nu treacă prea lungă vreme, că 
pe feciorii mei nu-i mai pot ține degeaba. 

Tânărul croat îl linişti pe Marcu spunându-i că are să se întoarcă în cel 
mult trei-patru săptămâni, dacă nu cumva se va afla știrea înscăunării lui 
vodă-Grazziani. Atunci ar fi trebuit să-şi urmeze drumul după cum fusese 
înţelegerea. 

Curată sărbătoare în rândul oștenilor lui Marcu la vederea banilor care, 
de bine, de rău, îi îndestulau o vreme. Acuma li se îngădui să bată satele, 
spre a-şi cumpăra câte ceva de-ale gurii și să-i lămurească pe locuitori că ei 
erau ostașii unui domnitor ce avea să-i scoată pe românii de pretutindeni de 
stăpânire străină. Unii îi priveau cu neîncredere pe aceşti tineri ce-şi ziceau 
„Ccătane”, dar care arătau mai curând a ţărani, fiind înarmaţi cu bâte 
noduroase în loc de spade. Alţii le dădeau sfaturi pentru înfruntarea cu 
duşmanul, cinstindu-i cu câte un păhărel de răchie, dar erau și mulți dintre 
aceia care spuneau că nu sunt decât niște zănateci pierde-vară, că nu se 
îndeamnă la muncă şi bat coclaurile trăind din te miri ce. Poate că de aceea 
nici nu se înghesuiau în mica „oaste”, chipurile, aflată la porunca unui 
voievod despre care nu auziseră niciodată. 

Primăvara sosise pe dealurile bozoviciene, subțiind zăpada și făcând-o să 
se strecoare ușurel către râul ce începuse a se umfla cu semeţie. Era vremea 
aratului şi a muncii pe ogor, dar de la Pera niciun semn, aşa că Marcu, destul 
de îngrijorat, se gândea să-și sloboadă feciorii pe la casele lor. 

— Şi dacă s-ar băga la muncă pe la câte un gospodar? întrebă ca pentru 
sine Mihai. 

Era o zi însorită și se vedea pe feţele celor din preajmă cum li se scurgeau 
ochii după plugarii ce osteneau pe coaste, pocnind din bice și privegheaţi 
îndeaproape de berze. 

Marcu tresări şi rămase o vreme pe gânduri, după care răspunse: 

— Socot că i-am putea întreba, dar să nu se creadă că vrem să intrăm ca 
slugi. Pe de altă parte s-ar putea ca noi să plecăm de la o zi la alta, și atunci 
mai rău i-am încurca. Câte o mână de ajutor de ce nu, cine o vrea şi unde i-ar 
plăcea. 

Dar zilele senine n-au ţinut prea mult, aşa că și dorul de plugărit se cam 
topi, mai cu seamă că se auzise zvonul de schimbarea domniei în Moldova. 
Marcu era descumpănit și mai că-i venea să apuce drumul, părându-i rău de 
făgăduiala dată lui Pera că-l va aştepta pe loc. Barem de vreo mie de ducați 


să fi făcut rost, n-ar mai fi stat să bată ulițele Bozoviciului, cum făcea de la o 
vreme. Îngândurat cum era, ajunse pe malul apei, unde fetele şi nevestele 
din sat spălau de zor la rufe. Poate că nici nu le-ar fi băgat în seamă, de n-ar 
fi auzit larma lor voioasă şi chicotelile fetelor de măritat. Lui nu-i mai stătea 
gândul la parte muierească, socotindu-se lecuit după acea păţanie de la 
Micoșlaca, dar fără voie privirea i se opri pe o codană, care-l ţintea cu toată 
căldura ochilor ei de culoarea câmpului. De sub năframă i se zăreau șuvițe 
castanii, aşa cum aveau părul mai toate fetișcanele de prin partea locului, 
dar lui, fără să ştie de ce, i se păru a fi mai altcum. 

Rămase pironit locului şi de n-ar fi fost Maria lui Iova, o muiere pogană și 
tare şugubeață, nici n-ar fi ştiut ce să mai facă. Aceasta, de cum îl văzu 
sorbind-o din ochi pe fată, începu a da din coate şi șopti câte ceva suratelor 
ei, după care zise către Marcu: 

— Pofteşte şi domnia-ta de ne ajută, că tot am auzit că oștenii ce-i 
stăpâneşti muncesc pe la oameni. lacă, Anuţa noastră tare s-ar mai bucura... 

Vorbele femeii se topiră în râsetele celorlalte şi oșteanul simţi că nu prea 
era potrivit să se pună în gură cu ele. 

— La spălat nu m-oi pricepe, dar să-i car coșarca de rufe până acasă, mai 
că m-aş încumeta... și drept plată nu cer decât o sărutare, răspunse hâtru 
Marcu. 

— i-o da el, tată-su, una de n-ai s-o poți duce! îl ameninţă, în șagă, tot 
pârdalnica de Maria. 

— D-apăi că tata n-o mânca oameni... se împotrivi fata roşindu-se în 
obraji. 

Râsetele nu mai conteniră o vreme și abia în cele din urmă izbuti Marcu 
să le potolească, vrând să le facă a crede cu totul altceva. Auzise el de tatăl 
fetei, cel mai răsărit gospodar din vale, dar nu gândise să aibă asemenea 
frumuseţe de față. 

— Anuță, zise el fără să mai zâmbească măcar. Spune-i lui taică-tău că aș 
vrea să am cu el vreo două vorbe. 

— Să n-o ceri de nevastă, că-ți rupe picioarele, se băgă iar Maria, spre 
hazul celorlalte. 

— Am picioare bune și nu cred că m-ar prinde... 

Și cu asta o luă iute din loc, socotind că nu mai avea rost să fie ţinta 
veseliei lor şi mai cu seamă să n-o facă pe biata fată să se ruşineze. Însă de 
cum ajunse la ai săi începu să simtă lipsa ochilor Anei, iar a doua zi îi 
mărturisi lui Mihai că se simţea din nou îndrăgostit. 

— Asta nu-i baroană, frate dragă, îi răspunse acesta. la-o de nevastă și te 
căpătuieşti aici, la Bozovici. 


— O veni și vremea aia, oftă bănăţeanul. Însă mai-nainte avem de împlinit 
o datorie măreaţă către neamul nostru... 

Totuși fata îi era mereu în minte și se înciuda că n-o mai întâlnise nici la 
pârâu și nici măcar pe ulițe, aşa că-l bătea gândul să se ducă de-a dreptul 
acasă la părinţii ei. N-a mai fost trebuinţă, căci într-una din zile, pe când era 
în cârciumă, numai ce se pomeneşte că un om spătos şi chipeş, cu mustață 
„vrabie”, se trage la masa lui. 

— Bună ziua! tună o voce groasă. Am auzit că ai ceva a-mi spune. 

În glasul lui se simţea parcă o uşoară ameninţare, dar Marcu, după ce-l 
recunoscu pe tatăl Anei, îi răspunse foarte liniștit: 

— Nene Ioane, ştiu că ai ceva prisos de bucate și m-aș ruga să mi le vinzi 
mie. Banii nu-i am pe toți acuma, dar în două săptămâni, poate şi mai puţin, 
îți plătesc atâta cât ne-om înţelege. 

Omul rămase mirat, întrucât se așteptase la cu totul altceva, decât la 
târguirea unor bucate. Prin sat începuseră a umbla vorbe despre întâlnirea 
străinului cu fiică-sa şi asta îl scoase din sărite. Pentru aceasta venise 
hotărât să i-o reteze veneticului, dar iată că acesta voia cu totul altceva. „Să 
te mai iei după vorba muierească!” își zise el oarecum ușurat, căci mai că era 
să o şi bată pe sărmana copilă. 

— Păi, nu ştiu ce să spun... De bani nu duc mare lipsă, dar, ce-i drept, ar 
mai fi unele bucate peste trebuinţă. 

Marcu porunci băutură și, mai o vorbă, mai un pahar de răchie, se apucă 
să împuieze capul bozoviceanului cu gândurile lui de viitor, încât la o vreme 
acesta era să spună că le dă de pomană toate bucatele, dacă nu şi tot ce avea 
în gospodărie. Și de unde mulţi se așteptaseră la o încăierare, rămaseră 
uimiți văzându-i pe cei doi îmbrățișându-se ca nişte prieteni vechi. 

Apoi, pe când era de așteptat cel mai puţin, Marcu aduse vorba şi de Ana. 

— Să ştii, nene loane, că mi-i tare drag de domnia-ta, dar și mai mult de 
Ana. 

— Ceee?! 

— Stai domol și să chibzuim pe îndelete. Ți-am spus că și eu mi-s de prin 
partea locului şi nu un neisprăvit. M-am legat cu vorba să duc oaste 
voievodului meu, dar tot prin părțile astea m-oi întoarce să-mi îngrop 
ciolanele. Iar când oi veni, mi-s şi eu om cu stare. Și abia atunci îți cer eu să- 
mi dai fata! Ce zici? Te-nvoiești? 

— Hă, hăăă! Până atunci s-o usca biata fată, iar domnia-ta, de nu-ţi vei fi 
găsit alta prin depărtări și dacă te-i mai întoarce, n-ai să te mai uiţi la o 
floare veştejită. 

— Lasă, că florile din Bozovici nu se trec ele ca verdeața câmpului... 


— Aşa credeam şi eu când aveam anii domniei-tale. Dar dacă tot am ajuns 
să vorbim de asta, du-te acasă la Borlova și vino cu neamurile s-o facem 
după datină, iar eu îţi las gospodăria și fata... 

— Nu pot, nene loane, nu pot! Mi-s om cinstit și ţi-o spun pe-a dreaptă: de 
plecat, trebuie să plec, iar de nu m-oi întoarce într-un an-doi ori nu capeţi 
veste de la mine, eşti slobod să dai copila după cine ţi-o plăcea. Batem 
palma? 

Mai vorbindu-se și mai adăugând nişte păhărele, până la urmă căzură la 
înţelegere, încât pe drum bozoviceanul începu să se întrebe, mormăind de 
unul singur: „Dar, oare, ce i-am vândut... fata ori bucatele?!” 


CUVIOSUL EGUMEN 


Rafailă aflase de la vel-vornic cum că tovarășii lui de drum fuseseră duși 
la un alt trup de moșie, numit Mărgineni. Atunci când se îmbătaseră, Timofte 
îi urcase într-o căruţă luându-și rămas bun de la ei şi, fiind ameţiţi de tot, 
aceștia nici nu și-au dat bine seama ce se petrecea. Merseră așa o vreme, 
până când argațţi boierești rânduiți anume s-au prefăcut a-i ataca la drumul 
mare, ducându-i apoi cu căruță cu tot la Mărgineni. Când s-au dezmeticit a 
doua zi îşi mai aduceau aminte de peripeţiile de la curtea boierului Bucioc, 
dar n-aveau habar cine putea fi noul lor prigonitor. Fuseseră cercetaţi într- 
una din zile, până la piele, dar nu s-a găsit asupra lor nicio scrisoare ori 
vreun alt semn şi, cu toate că-i iscodiseră ce căutau la domnul Moldovei, n- 
au putut scoate de la ei mare lucru. Pentru aceea hotărâse velitul boier ca 
Rafailă să-i întovărăşească din nou și să-i tragă el de limbă, iar mai apoi să 
intre pe sub pielea lui Radu-vodă Mihnea. 

Primind încuviințarea de plecare se îndrepta acuma spre Mărgineni într- 
o sanie, ce-i drept nu prea arătoasă, iar ca surugiu îi slujea Barabulea. 

— Măi faraoane, te cam lăudași cu Tilinca ta, că nici frumoasă nu fu, iar de 
păcătoasă... ce să mai zic? 

— Haoleo, taică părintele, nu cumva o terfeliși, fără a-i da și lui babacu- 
său barem de-o căciulă? 

— Lasă că i-am dat ei îndeajuns, iar ţie ţi-am făgăduit scripcă. 

— Nu cred s-o mai văz, că tare te mai mâniași... 

— Tocmai pentru aceea va trebui să nu-mi ieși din poruncă, spre a putea 
uita cât ai fost de nemernic. Numai de mine să asculţi! 

— Ascult, păcatele mele, cum să n-ascult! 

— Bagă de seamă, pe tine te pun în locul paznicului, că, așa cum ai vrut, n- 
o mai amestecăm pe frumoasa Tilinca, nemaiavând nici vreme. În felul 
acesta scapă şi cinstea ei neatinsă, că tare mai e uşor de zdruncinat și s-ar fi 
dat în dragoste cu prinșii, în loc să-i iscodească. 

— Dii, căluţii tatii! îşi îndemnă robul telegarii, de parcă nici n-ar fi auzit 
spusele călugărului. 

Acesta însă nu se sinchisi de moftul robului și vorbi mai departe: 

— Va trebui să faci „pe-al dracului” cu ei ca să te urască, iar când voi veni 
eu să-i scap trebuie să-ți altoiesc vreo câteva, ca să nu dăm de bănuit că am 
fi fost înțeleşi dinainte. 

— Tot mai bine să zicem că-s ungur și nu ştiu rumânește. Tac chitic şi 
sfinţia-ta îi scoţi frumuşel... 

— Eşti nărod! se zburli călugărul. Cum aş putea pleca mai departe cu ei, 
dacă nu sunt eu izbăvitorul? 


— Auzi, părintele, pupa-ţi-aș tălpile matale, de ce să facem atâta 
încurcătură, când poţi veni pe la spate, mă prinzi c-o funie, îmi pui un căluş 
şi-ţi vezi de drum. Eu, în schimb, mă jur să nu strig după ajutor. 

— Atâta ar mai trebui, netotule, să începi şi să cârăi. 

— Ca să nu se prindă că suntem înţeleși... 

— Bine! Am să mă mai gândesc, dar tu să nu scoţi o vorbă, ori să-ncerci să 
mi te împotrivești cumva, că te ia mama dra... doamne iartă-mă! pufni 
Rafailă bătându-se peste gură. 

Începuse să-l înfurie ţiganul, care făcea pe prostul, deşi îl ştia cât era de 
isteţ, ba chiar primejdios de deştept. 

Sania dădea uneori peste petece de pământ și tălpicile hârşâiau 
încetinindu-i goana. Cu o căruţă i-ar fi venit mai greu să fugă de la 
Mărgineni, aşa că tot o sanie avea să ia, da una mai acătării și fără Barabulea 
pe capră. Un gând îi fulgeră prin minte şi călugărul zâmbi în sine, căci dacă l- 
ar fi văzut careva, s-ar fi îngrozit de căutătura lui. 

După cotitura dealului se ivi un sat amărât, îngropat cu totul sub troiene, 
însă în marginea lui către pădurea din faţă, se ridica semeț conacul boierului 
Bucioc. Nu era de mirare că acolo îi zăvorâse pe oștenii domnitorului, fiindcă 
să fi vrut careva şi tot n-ar fi izbutit să sară peste zidul acela de cărămidă 
arsă, ca la o cetate. Din loc în loc erau foişoare de pândă folosite la vreme de 
primejdie spre a vesti apropierea dușmanului, ori pentru a trage cu sâneţele 
asupra năvălitorilor. Pustietatea împrejurimilor îi îndemna pe neștiutori să 
treacă mai departe, iar la nevoie se putea adăposti aici și stăpânul, fără 
teamă de a fi dovedit de vreo ceată dușmană. 

Pătrunseră în ogradă fără niciun fel de larmă, ba s-ar putea spune mai 
curând că pe furiș, spre a nu se afla cum au venit. Jupân Preda-vătaful 
căpătase vorbă de la boier să-l întâmpine pe călugăr şi să facă după cum îi va 
fi pofta, fără să se mire ori să întrebe ceva, nicicum să nu i se împotrivească. 
Dar mai ciudată i s-a părut porunca de a-i lăsa pe prinşii ce-i avea în pază să 
fugă cu străinul, fără a le lua măcar urma. Se vede că boierul voia să scape 
într-un anume fel de ei şi nu era treaba lui să se amestece. Îi primi așadar cu 
prefăcută nepăsare, dar el aduse două stacane de rachiu fiert, după care 
Barabulea fu trimis la cuhne să se ospăteze, iar pe Rafailă îl îmbie şi cu o 
ceşcuţă în care plutea mirosul de scorțișoară în aburii de prună. Asta era 
pentru el ceva de mare preţ și dovada că se bucura de cinste, ori chiar 
teamă, în ochii vătafului. Dezmorțindu-se, prinse chef de vorbă și-i ceru lui 
Preda ca toți paznicii să fie înlăturați, Barabulea urmând să rămână singurul, 
dar asta abia asupra nopţii. Până atunci vru să se odihnească niţel, după 
osteneala drumului. 


Unde fuseseră închiși Pârvu și tovarășii lui, ușa era numai din zăbrele, 
anume ca să se poată privi înăuntru, fiind întru totul asemănătoare cu o 
temniță, numai că se afla în pod. Cina le fu adusă de către Barabulea, care se 
schimonosea în fel și chip, făcând pe mutul și pe surdul, doar de-o putea 
trage ceva cu urechea, dar zadarnic, fiindcă întemniţaţii n-aveau chef de 
sporovăială şi nici măcar schimbarea paznicului n-au luat-o în seamă. Cam 
dezamăgit, Barabulea veni să-şi spună păsul, dar călugărul i-o reteză: 

— Cu atât mai bine! Isprăvim chiar în noaptea asta toată treaba. Te așezi 
cu spatele spre uşa pe unde voi intra eu, te faci că mă auzi şi dai să te repezi 
asupra mea, iar eu te voi pocni în moalele capului, tu făcându-te că te 
prăbuşești în nesimţire. 

— Haoleo, da' parcă altcum vorbirăm, părintele! Nu zisărăm că vii şi mă 
prinzi de gură, îmi pui căluş și mă legi fedeleş? Ce atâta pocnitură? Văz eu că 
până la urmă tot ţi-a rămas oful să mă baţi, cu toate că ziseși că m-ai iertat. 

— Hai să fie şi pe voia ta! rânji Rafailă, dar în aşa fel că robul simţi cum îl 
trecură căldurile. 

La vremea sorocită, mai înainte ca cei de după zăbrele să fie cuprinși de 
somn, țiganul se așeză pe un butuc și cu spatele spre ușă. Prinșii ridicară 
privirile când văzură cum se strecura o umbră în încăpere, ferindu-se parcă 
de paznic, și tresăriră de nădejdea scăpării. Deslușiră veşmintele călugărești, 
apoi lama hangerului scos de sub sutană străfulgerând prin aer și înfigându- 
se cu sete între umerii lui Barabulea. Când ucigașul se năpusti asupra lui, 
nefericitul rob abia mai apucă să horcăie: „de ce...”, apoi mâinile călugărului i 
se înfipseră iute în beregată, storcându-i şi cea din urmă suflare. 

Când încetă și ultima zvârcolire, cuviosul trase arma însângerată și o 
şterse de veşmintele mortului, după care își ridică gluga, arătând o față 
surâzătoare către foștii lui tovarăşi. 

— Rafailă! strigară toţi trei aproape deodată, cuprinși de uimire. 

— Haideţi să fugim pe dată, până nu prind de veste, le răspunse el, 
descuind zăvorul. Se arăta îngrijorat să nu-i găsească cineva, deşi știa foarte 
bine că slujitorii boierului dormeau neîntorşi. 

Dar oricât era de zorit, tot se lăsă îmbrățișat de cei trei, murmurând cu 
smerenie: „De-aţi ști cât v-am căutat, fraţilor!” Bieţii oșteni erau atât de 
bucuroși încât n-au mai stat să se întrebe cum au fost dibăciţi și nici măcar 
despre ciudata întrebare a paznicului care făcea pe mutul. Singur cuviosul se 
simți dator să-i răspundă mortului ce-l privea cu ochi sticloşi, desigur în 
gând: „Tu ai vrut-o, Hazdrabuleo, să te fac să taci cu un căluș, dar dacă nu 
găsii căluș...” 

În spatele casei îi aștepta o sanie cu caii înhămaţi şi fără niciun vizitiu, dar 
nici asta n-au băgat de seamă când au părăsit ograda aceea împrejmuită, de 


parcă ar fi plecat din ospeţie și nu fugeau din temniță. Toate se petrecuseră 
atât de neașteptat, încât cei trei nu mai pridideau să mulțumească 
binefăcătorului, nicicum să-l mai cerceteze. 

La rândul lui, Preda-vătaful porunci să se închidă poarta pe urma 
fugarilor, după care dădu o raită pe la pod, împiedicându-se de leșul 
ţiganului. Înjură pentru spaima pricinuită, dar îşi zise că şi aceasta va fi fost 
porunca stăpânului, așa că trimise doi argaţi să ridice mortul şi să-l urce în 
sania cu care venise, trimițându-l înapoi la curte. Se-nţelege că dumnealui 
vel-vornicul tare s-a mai cătrănit văzând ce-a mai rămas din bietul rob, dar 
până la urmă ridică din umeri şi zâmbi în barbă: „Afurisită satană şi Sarsailă 
ăsta. N-a vrut să lase niciun martor pe urma lui!” 

Fugarii, în schimb, mergeau ca la nuntă, numai că nu chiuiau, într-atât 
erau de nepăsători dacă îi urmărea careva au ba. Erau bucuroși nevoie mare, 
căci, din câte le spusese Rafailă, tocmai le sosise sorocul și țiganul nu era 
altul decât gâdele, care venise să-i cerceteze pe tăcute... 

— Bine ai făcut că l-ai ucis pe nemernic! încuviință Pârvu. Păcat că n-ai 
putut afla şi numele stăpânului său, care ar fi meritat aceeaşi soartă. 

— Şi noi care credeam că tot Timofte și stăpânul său ne-au închis, zise 
Lixandru nedumerit încă de cele întâmplate. 

— Da’ de unde?! Aș putea zice că roşcatul chiar m-a ajutat să am veste 
despre voi, iar boierul a încuviințat să-i iau sania. S-ar bucura să vă ştie 
scăpațţi, dar n-am cum să le dau de știre. 

De data aceasta Rafailă spusese adevărul și, cum vel-vornicul ar fi vrut să- 
i afle ajunşi cât mai curând în cetatea de scaun, a fost cam dezamăgit când 
le-a pierdut urma. Din pricina unor viforniţe ce s-au abătut asupra lor, au 
fost nevoiţi să se adăpostească prin diferite sate și o săptămână încheiată au 
aşteptat întroieniţi, la numai o zi depărtare de lași. Abia pe la sfârşitul lui 
Făurar se văzură pe ulițele târgului, pardosite de omăt și sticloase din 
pricina săniuțelor puzderiei de copii ce se vânzoleau toată ziulica prin calea 
drumețţilor, ba toate colinele şi dealurile dimprejur răsunau de larma lor. Cât 
despre palatul domnesc, acesta parcă se coborâse din basmele iernii, sub 
cușma uriașă de zăpadă şi împodobit cu țurțurii de la streşini. Ferestrele 
erau albite de flori de gheață, căci măria-sa înlocuise peste tot bășica de porc 
cu sticlă făurită în Transilvania, la Porumbacu, uluindu-i pe târgoveţi prin 
pohfala de care dădea dovadă. 

Mai greu a fost să-i dea de veste lui Vodă, dar îndată ce acesta află de ei au 
şi fost chemați în spătăria mică, să i se înfățişeze. 

— Dragii mei, se bucură domnitorul întinzându-le mâna spre a fi sărutată. 
lacă, și tu ești aici, Lixandre, și tu, Tudore, dar... tu?! îl fixă el pe Rafailă. Nu- 
mi aduc aminte de tine. 


— Este slugă credincioasă măriei-tale, sări Pârvu. 

— Eşti cu adevărat călugăr? întrebă Vodă. 

— Păcătosul şi nevrednicul Rafailă, robul prealuminăţiei-tale, doamne, se 
smeri cuviosul, îndulcindu-și cât mai mult glasul. 

— De n-ar fi fost sfinţia-sa, urmă Pârvu și astăzi am mai fi zăcut 
întemnițați undeva prin Țara de Jos. 

— A cutezat careva să se lege de voi? se încruntă domnul. Nu i-ați spus că 
sunteţi în slujba domniei? Cine e nemernicul? 

— Dacă am şti... dădu din umeri Pârvu. 

Îi povesti apoi toată păţania lor, cum scăpase Rafailă odoarele de la Ot 
Menedec de lăcomia tătarilor și aşa mai departe, până ce voievodul auzi de 
numele lui Bucioc. 

— Hm! Nu ştiu ce să zic! mormăi el ducându-și mâna la falcă, după care-și 
răsuci mustaţa. E un vulpoi bătrân ce mi se arată credincios pe față, dar s-a 
tras la moşie, de unde face tot felul de umblete ba cu lehii, ba cu Grazziani, 
care-mi pofteşte scaunul. 

— Cum e cu putinţă, măria-ta, se băgă Lixandru în vorbă. Să-l chemi la 
cercetare, ori dă-l pe mâna noastră să... 

— Ușurel, Lixandre, uşurel, râse voievodul de înflăcărarea oșteanului. 
Este un mare boier al ţării și fără dovada hainiei ar fi cam greu să-l dau în 
gât. Are multă putere în Moldova şi eu nu vreau să mă stric în astă vreme eu 
el. 

— Poate că nici nu-i vinovat, îndrăzni smerit și Rafailă. Poate că ălălaltul, 
care ziseşi măria-ta că-ţi vrea tronul... 

— Nu, părinte. Asta numai Dumnezeu știe și are să pedepsească el pe 
trufaş după faptă. Apoi, drept să vă spui dragii mei, m-am cam betegit de 
ochi și m-aș trage pentru hodină la Stambul, unde am și trimis-o pe doamna 
cu copiii. Prea se întunecă norii deasupra Moldovei şi eu nu mă pot 
împotrivi creștinilor, iar lehii ar pofti să-i izgonească pe turci de pe aici şi să 
le ia locul... Oare acest Grazziani să fie şi omul lor, din moment ce-l vor în 
locul Movileștilor?! Vom trăi şi vom vedea! Eu prieten sunt şi cu unii și cu 
alţii. 

Rafailă zâmbi în barbă încântat că boierul Bucioc nu-l minţise vorbindu-i 
de mazilirea voievodului, numai că nu-i pomenise nimic de străinul acela, cu 
nume parcă nemţesc, despre care nu auzise niciodată. El însă apucase să dea 
odoarele domnitorului, așa că i se cuvenea și o răsplată, dar Vodă nu părea 
să se gândească la asta. Nici nu putu să aducă vorba, fiindcă Pârvu se grăbi 
să spună că-l vor urma pe domn în surghiun, iar acesta, înduioșat, porunci să 
nu se mai despartă de el niciunul, găzduindu-i la curtea domnească. Rafailă 
ar fi putut fi mulțumit pentru această primă izbândă, căci ajungea unul 


dintre oamenii de credinţă ai domnitorului, întocmai cum îi ceruse Bucioc. 
Însă dacă ar fi venit străinul acela în loc, vel-vornicul trebuia să-l 
răsplătească, așa că n-avea de ce să împărtășească soarta lui Vodă. Așadar 
socoti că era mai bine de rămânea în afara curţii lui Radu-vodă Mihnea, și 
gândul acesta îl mărturisea însuși boierului Bucioc, peste care dădu chiar în 
joia mare din săptămâna luminată a paştelui văleat 7126 de la facerea lumii, 
ori 1618 de la Mântuitorul. 

— Fii fără grijă, Sarsailă, râse boierul când auzi gândul de mărire al 
călugărului. Dacă ajunge Gaşpar Grazziani domn, te face patriarh! Dar mai 
întâi va trebui să-mi spui pentru ce l-ai înjunghiat pe Barabulea? 

— Se făcuse neobrăzat și își luase nasul la purtare. Cum avea știință de 
legătura noastră, mă gândii că n-ar fi pe placul domniei-tale să ajungă la 
urechea lui Vodă o vorbuliță, oricât de mică, răspunse cuviosul. 

— Am bănuit eu. Păcat însă că tare frumos mai cânta din scripcă, 
nefericitul... 

— Mai bine fără lăutari, boierule, dar cu capul pe umeri. Degeaba îţi cântă 
la ureche, când căpățâna ţi-i la picioare! 

— Mă, că tare înţelept te-ai mai făcut, Sarsailă. Am să mă las acuma după 
cum mi-i cânta tu, dar să ştii că nu ţi-oi juca după voie! îl ameninţă boierul 
cu degetul. 

— Dacă socot eu bine, zise mieros Rafailă, când o veni acel Gaşpar-vodă, 
despre care uitași să-mi pomenești măcar, toată Moldova are să joace după 
cântarea domniei-tale... 

— Ha, ha, ha! râse Bucioc săltându-și burta cu mulţumire. Nu ţi-am spus 
de venetic, fiindcă acela va fi pus în scaun de Iskender-pașa și va sta 
vremelnic. Mai pe urmă are să vie craiul lehilor, iar noi boierii, fi-vom 
asemenea șleahticilor. 

— Atunci nu mai este de trebuință să moară Radu-vodă Mihnea, dar cu 
celălalt ce se va alege? 

— Vom vedea! Poate că are să plece și Gașpar-vodă de bună voie, că lehii 
stau gata să intre în țară, dar mai este o temere din pricina lui Iskender- 
pașa, care a strâns oaste mare la Akerman şi... da’ ce-ţi spun eu toate astea 
ție? se opri boierul. Tu să asculți de porunca mea și atât! 

— Nu ştiam dacă trebuie să-l urmez și eu în surghiun pe Vodă, ca și 
ceilalți... 

— Vezi mai bine c-a murit starețul de la Suceviţa, săptămâna trecută, zise 
Bucioc fără să bage în seamă strâmbătura din nas a lui Rafailă. Cere-i lui 
Vodă să te pună pe tine în locul mortului, că am să vorbesc eu cu vlădica de 
Rădăuți şi nu se va împotrivi. 

— Cam puţin, măria-ta... 


— Puțin, pe dracu! Trebuie să te smereşti ca să ajungi sus. Ghiujul acela 
de vlădică, nu mai are multe zile, iar până atunci rămâi în țară ca stareţ, că 
de nu, te pomenești că te târăşte Vodă după el pe la Stambul şi nu mai pupi 
niciun rang, cuvioase. Ascultă-mă pe mine, căci aşa ne-a fost vorba! 

— Prea-bine, măria-ta, făcu spășit Rafailă. Am să ascult. 

Domnitorul fu mulțumit să afle că însuși episcopul de la Rădăuți îl cerea 
ca stareț pentru monastirea Suceviţa, tocmai pe Rafailă, care se afla acum în 
slujba de taină a domniei. Nu şi-a pus însă întrebarea de unde să-l fi 
cunoscut bătrânul chiriarh pe călugărul venit din Muntenia. Era bucuros să-l 
răsplătească după voie și de fapt nu-i mai păsa ce se va întâmpla cu el, căci 
pe undeva, în adâncul sufletului, nu prea simţea drag de roşcovan. 

De ziua sfintei Înălțări, preacuviosul stareț de la Suceviţa asculta smerit 
slujba borborosită cu mare greutate de către bătrânul vlădică, dar ochii îi 
alunecau asupra frumoaselor odăjdii cu care era înveșmântat acel prinţ al 
bisericii. Lui i s-ar fi potrivit mai bine... și Rafailă zâmbi gândindu-se la 
spusele boierului, care-i făgăduise că, îndată ce bătrânul se va duce „de-a 
dreapta tatălui”, el îi va lua locul. Nu-i rămânea, deci, decât să-l ajute să se 
călătorească mai curând... 

Ospățul ce a urmat, stropit din belșug cu vin de Hârlău, nu i-a priit 
preasfinției-sale și de atunci i s-a tras o boală ce părea a fi fără leac, întrucât 
îl rodea pe dinăuntru, la măruntaie. Bietul moşneag se chinui vreme 
îndelungată până către sfârşitul postului Crăciunului, după care își dădu 
duhul, spre marea bucurie a preacuviosului stareţ Rafailă de la Suceviţa. 
„Doamne, Dumnezeule, iartă-mă! se ruga în tăcere și cu multă smerenie 
Rafailă, în fața altarului. Văzut-ai doar că nici a te sluji nu mai era în stare, 
sărmanul nevolnic. Ai milă, Mântuitorule, de sufletele noastre, că eu din 
cuget curat am turnat licoarea, spre a te sluji pe Tine!” 

O asemenea rugăciune spusă cu glas tare ar fi umplut de groază întreg 
soborul monahicesc, dar așa, se uitau care mai de care cu milă la bietul 
stareț, părându-li-se că suferă cumplit pierderea bătrânului vlădică ce-l 
adusese ca egumen al lor, cel dintâi printre călugării de la una dintre marile 
monastiri ale Moldovei, și asta nu era puţin lucru. lar până în scaunul 
episcopal de la Rădăuți, rămas acuma gol prin osârdia lui, mai avea un 
singur pas de făcut. Va izbuti oare? 


OAMENII APELOR 


Câteva săptămâni mai târziu, după ce stătuse de vorbă cu tatăl Anei și 
căpătase oarecari făgăduieli, Marcu și ceata lui își luară bun-rămas de la 
ospitalierele plaiuri bozovicene, ba chiar și de la Ana, de față fiind și taică- 
său. Sosise şi Pera cu banii, dar şi cu vestea că Gașpar Grazziani se 
înscăunase domn al Moldovei și că-l aștepta la lași. 

Trecerea Dunării au făcut-o pe la Svinița, mai la deal de Orşova, spre a nu 
fi în ochii turcilor, apoi, de cum se văzură de partea cealaltă, Marcu îşi adună 
oamenii și le spuse: 

— Băgaţi de seamă că o să trecem prin împărăţia turcului, dar satele îs 
bulgărești, creştini oropsiţi ca și noi. Bem şi mâncăm numai cât avem şi cât 
putem plăti, iar nu mai mult. Ca să ne fie mai lesne, ne vom împărți în două 
cete: vreo şaizeci de oameni cu mine și ceilalți veți merge cu Mihai. Eu zic să 
veniți la mine ungurii şi sârbii care nu știți bine româneşte, ca să fim uniţi în 
ceată. 

În acest fel îi rămăseseră lui Mihai numai vreo treizeci şi doi de oşteni, şi 
o luară chiar pe malul Dunării. Ceilalți aveau să se îndrepte şi mai spre 
miazăzi. Locuitorii însă fiind săraci se înspăimântau de orice fel de oșteni, 
aşa că se trăgeau din calea lor și abia de le dădeau vreo ulcică de apă sau 
lapte de capră. 

Pe Mihai îl bătea gândul să fi trecut iarăși Dunărea, prin Muntenia, măcar 
că Marcu îi poruncise să nu-i dea prilej de supărare voievodului de la 
Târgovişte. Îşi spunea el că fiind printre români altcum s-ar fi descurcat cu 
hrana, ba chiar şi cu drumul, căci printre bulgari abia dacă aflau calea de 
urmat, când se mai îndepărtau de malul apei. Cu chiu cu vai, ajunseră la 
cetatea Nicopolei și nici gând să se mai ivească primăvara în acea lună de 
făurar, aşa cum nădăjduiseră. Aruncându-și privirea asupra malului celălalt, 
tânărul fu cuprins de dorul după locurile unde se născuse și dacă ar fi stat în 
puterea lui, una-două ar fi zburat într-acolo, trecând prin codrii Vlăsiei şi 
Țara Buzaelor. Asta ar fi însemnat să nu dea ascultare poveţelor lui Marcu, 
trecerea Dunării trebuind făcută cu mai multe lotci și nu se putea să scape 
privegherii azapilor din Nicopole ori Turnu. Nu-i rămânea decât să se 
chinuiască mai departe prin țară străină. 

Cam acestea îi erau gândurile în acea zi când se oprise pe malul Dunării, 
privind cu alean spre meleagurile românești. Tocmai voia să se întoarcă 
printre ai lui, când se pomeni lângă el cu un tânăr neguţător. 

— Domnia-ta ești căpitanul Mihai, după câte am aflat. 

— Căpitan chiar n-oi fi, dar aşa mă cheamă. 


— Eu îs Mărin, negustor cu simbrie la dumnealui Dumitru sin Dumitru, de 
care nu cred să nu fi auzit. 

Neavând nimic de cumpărat ori vinde, Mihai socoti că nu putea avea 
treabă cu negustorii, așa că-i răspunse, dând nepăsător din umeri: 

— Oi fi auzit, dar să fii sănătos domnia-ta că eu nu am trebuinţă de nimic 
şi nici de vânza... 

— Dar cine pomeni de așa ceva?! se miră Mărin. Mă trimise jupânul să vii 
să stai de vorbă cu el, după ce-mi spuseră flăcăii că domnia-ta le eşti 
căpetenie. 

— Nu ştii ce vrea de la mine? 

— N-aş putea spune că nu, dar mai bine ar fi să staţi de taină între patru 
ochi, că el îi stăpânul. Pofteşte de mă urmează. 

Oşteanului îi dădu prin minte că s-ar putea să fi fost o capcană și pregeta 
să-l asculte, dar Mărin se jură pe sfânta Evanghelie că are să-i iasă câștig şi 
de nu voia să primească învoiala n-avea decât. Pipăindu-şi spada de la șold 
Mihai se înduplecă să-l urmeze pe negustoraș, până la o căsuţă de pe malul 
apei. 

— Bună-ziua! dădu el bineţe, mai mult spre a se dumeri de cine avea să-l 
întâmpine, în vreme ce îşi roti ochii iute prin odaie. 

— Bună să-ţi fie inima, răspunse jupânul Dumitru, căci doar el era în 
încăpere. După cum vezi sunt român ca şi domnia-ta, şi pe deasupra n-am 
niciun fel de armă asupră-mi. În schimb eu am încredere în cinstea celor cu 
care lucrez și nu m-am înșelat niciodată. lată despre ce este vorba: mai întâi 
şi-ntâi să ştii că este o treabă de mare taină şi cu primejdie de moarte dacă 
se află, aşa că, de te sperie cumva, eşti slobod să faci cale întoarsă fără nicio 
supărare. 

— N-am teamă! Cinstită şi pe dreptate să fie, și mai cu seamă fără pagubă 
neamului nostru. 

— Aşa te vreau, jupân-căpitane! 

— l-am spus şi simbriașului că nu sunt... 

— Ai să fii! i-o reteză neguţătorul. Cunosc eu la oameni. Dar să n-o mai 
lungim, iacă, am trebuinţă de oşteni să-mi păzească nişte chervane cu marfă 
până la Târgu de Floci. Plătesc bani buni, zimţuiţi, jumate acum şi ce rămâne 
la capătul drumului. Primeşti? 

Cu greu se ținu Mihai să nu-i sară bucuros de gât, fiindcă-i oferea mai 
mult decât visase el. Nici nu-i trecea prin cap că s-ar fi putut ca Marcu să se 
supere, câtă vreme se băgau în slujba unui neguțător român. Cunoscând însă 
obiceiul tocmelilor, făcu pe încurcatul: 

— Dă! Știu şi eu?... Am poruncă să mă înfățișez la Silistra pentru 
întâmpinarea domnului Moldovei, dar... 


— Aşa-i, că auzii de schimbarea domniei. De fapt şi eu tot înspre acolo mă 
îndrept, Târgu de Floci fiind numai la o aruncătură de băț de Galaţi. Puteţi 
să-i ieşiţi în cale lui Vodă la Obluciţa. Are să se bucure, căci moldovenii nu se 
prea bulucesc să-l întâmpine. 

— Vorbeşti cu păcat, jupâne, se împotrivi Mihai. Noul domn are să fie mai 
bun decât toţi ceilalți de până acum. Se va asemui cu măria-sa Mihai-vodă 
cel viteaz. 

— O fi ca înfățișare! oftă Dumitru. Altminteri... poate să simtă un venetic, 
fiindcă aşa se spune că ar fi, ca slăvitul Mihai? 

Rămaseră o clipă amândoi îngândurați și în priviri li se citea îndoiala și 
îngrijorarea, după care neguţătorul urmă: 

— Hai să lăsăm treburile politicheşti și să cădem la învoială, că de vrei 
poți să te întorci chiar şi la Silistra, cu lotca. Ce zici? Te-nvoiești? 

— Cum? 

— Aşa-i, că nu-ți spusei tot! lacă, de fiecare om îţi dau... o sută de florini, 
iar pentru domnia-ta o mie! 

— Şi hrană? 

— Vezi-bine! 

— Dar noi n-avem cai şi nici să cumpărăm nu ne ține punga. 

— Vreo câţiva am eu, deși nu prea arătoși, însă flăcăii ar putea merge în 
chervane, făcând totodată și pe surugii, ca să nu mai plătesc alți oameni. 

— Noi suntem treizeci şi doi, dar să ştii că nu mă pot lipsi de niciunul... Ai 
avea trebuinţă de toţi? 

— Socot că vor fi îndeajuns. 

Mihai deschise ochii mari. 

— Nu cumva cari aur, argint, ori niscaiva nestemate? 

— Mai de preţ, dar și mai primejdios, nu ţi-oi spune însă până ce n-om 
trece Dunărea. Nu că n-am încredere în domnia-ta, dar așa-i mai bine, 
gândesc eu. Câteva butoiașe vor fi mai la vedere, iar ce-am dosit pe fundul 
carelor nu trebuie să știe nimeni. 

— Te pomeneşti că nici nu vom putea trece Dunărea cu asemenea marfă. 
Ce vor zice vameşii? 

— De atâta lucru mă îngrijii eu, n-avea teamă! Toţi cei de aici și de dincolo 
de Turnu sunt „unșşi”, încât nu-și vor băga nasul sub coviltire. Numai de 
roşiorii domnești mă cam feresc şi n-aş avea poftă să dea peste noi, dar ei nu 
umblă în cete mai mari ca la douăzeci de oameni. 

— De aceea ne-ai tocmit pe noi? Să ne împotrivim cu arma? 

— Nu chiar, dar dacă o fi nevoie... 


— Atunci, jupâne, să ne dai câte două sute de florini pe cap, de om, zise 
Mihai mirându-se chiar el însuși de unde îi venise atâta iscusință 
neguţătorească. 

Jupânul Dumitru se gândi o vreme, mormăind mărunt din buze, după care 
spuse: 

— Cinci mii cu toţii. Nici mai mult, nici mai puţin! 

— Fie! răspunse Mihai pe dată și bătu palma, ca nu cumva să se mai 
întoarcă învoiala. Când plecăm? 

— Mâine! lacă, jumătate din bani chiar acum, ca să le dai flăcăilor. 
Chervanele sunt lângă schelă și se încarcă în răstimp. Mâine în zori te 
înfățişezi cu oștenii şi trecem apa. 

— Până la plecare nu trebuie păzite carele? 

— Abia le umplu cu marfă, și doar îţi spusei că nu voi să se afle. 

— Atunci rămâi cu bine, şi pe mâine! 

Cetașii chiuiră de bucurie aflând că vor scurta calea, ba încă vor mai fi și 
plătiți pentru asemenea ispravă. Se repeziră la Mihai şi îl săltară pe braţe, ca 
nişte copii jucăuși. Nici barem n-au întrebat ce fel de marfă aveau să 
însoțească şi nici dacă ar fi avut primejdie în drum, într-atât erau de fericiți 
că scăpau de meleagurile acelea atât de neprietenoase. Se simțeau din nou 
acasă printre români, căci Mihai nu le spusese că pe malul celălalt aveau să 
ocolească așezările omenești. 

Abia scăpătase de ziuă când fură cu toţii lângă căruţe, de parcă le-ar fi 
însoţit de când lumea. Au înhămat cu îndemânare caii, fiindcă toţi erau 
pricepuţi, şi în scurtă vreme coborâră pe podul umblător. Bacşișurile şi 
plocoanele jupânului Dumitru făcuseră minuni și, după vorba lui, nimeni nu- 
i luă în seamă. lată însă că un azap, care nu căpătase nimic ori i se dăduse 
prea puţin, se îndârjea să afle ce cărau ghiaurii. Mihai se uită îngrijorat la 
negustor și-i citi în ochi o neputinţă mută. Nu mai era vreme de pierdut, 
după câte îşi putu da seama tânărul. Îi făcu un semn liniștitor jupânului, iar 
el se trase în spatele turcului care acuma scotocea de zor către fundul 
chervanei, intrând sub coviltir. Se aruncă asupra lui si-l înșfacă de gât. Prin 
fața ochilor îi trecu mutra înspăimântată a lui Teleki, şi atunci strânse mai cu 
sete. Azapul se mai zbătu o vreme, după care rămase înțepenit, iar nimeni 
din cei din preajmă nu băgă de seamă la cele petrecute. 

— De ne afla eram pierduţi, şopti jupânul Dumitru, care venise în grabă 
cu un hanger în mână să ajute la nevoie. Turcii nu știu ce ducem și ne-ar fi 
tras în ţeapă... 

— Bine, ai să-mi spui pe urmă despre ce e vorba, dar acum ce facem cu el? 

— Să rămână acolo. Aruncăm un braț de paie pe deasupra și să 
nădăjduim că nu mai este niciunul care să-mi fi scăpat să-l plătesc. 


— Barem să-l fi băgat în vreun butoi... 

— Doamne fereşte! Îi facem vânt în mijlocul apei. 

— Nici gând, că poate fi zărit și ne dă de gol. L-om căra cu noi. 

— Numai până-n codrii Vlăsiei, că acolo s-or ospăta corbii și lupii din 
hoitul lui. 

Feciorii rămaseră toată vremea nepăsători, neștiind ce se întâmplase, și 
mare nu le fu mirarea când făcură cel dintâi popas și Mihai îi puse de 
scoaseră leşul azapului. Tot atunci se văzu nevoit şi jupânul Dumitru să se 
mărturisească. În butoaie pusese pulbere, iar la fundul căruţelor numai 
sâneţe și pistoale. Cu toate acestea nu părea îngrijorat niciunul, ba se găsi un 
hâtru care să spună: „Eu socoteam că ducem zeamă de varză!” Apoi săpară o 
groapă unde aruncară azapul, căci şi-au zis că ar fi mai bine să nu rămână 
urme și apoi nici nu se făcea să lase un om pradă jivinelor, măcar că-l 
îngropară ca pe un câine. Fiind păgân, pe lumea cealaltă tot avea să ardă în 
focul gheenei, așa că nu-și mai irosiră nici rugăciunile. 

Plecară mai departe în tăcere şi Mihai după o vreme îşi întrebă tovarășul, 
fiindcă nu i se socotea năimit: 

— Nu cumva duci armele lui Gașpar-Vodă? 

— Nu! Ți-oi spune drept: la cazaci! Dacă îmi va cere, am să-i aduc şi lui, 
zâmbi jupânul Dumitru. 

— Socot că o să-i trebuiască mai multe, făcu gânditor tânărul. 

— S-or găsi, numai braţe să fie! răspunse încântat Dumitru. 


Toate acestea se petreceau cam în vremea când ceata lui Marcu, 
străbătând sat după sat, ajunse în dreptul Silistrei, unde trimise o iscoadă să 
afle vești despre ceilalţi, dar degeaba. 

— Vor fi apucat pe apă la vale, spuse unul. 

— De unde bani?! se miră Marcu. Doar înotând! 

— Doamne fereşte! răspunse altul îngrijorat. Numai să nu-i fi prins turcii 
şi să-i fi pus la popreală. 

— Oricum, nu putem să-i aşteptăm, hotărî Marcu şi porunci să plece mai 
departe, căci în Silistra nu aveau ce căuta. 

Sleiți de osteneală şi chinuiți de foame, oştenii pătrunseră printre 
dealurile dobrogene, pe unde se topise zăpada și nici măcar apă de băut nu 
mai găseau la îndemână. Sărăcia era însă aidoma prin rarele sate întâlnite în 
cale, ca şi prin locurile pe care le străbătuseră până atunci. 

Într-una din zile dădură nas în nas cu un pâlc de beșlii care se proțăpiră 
în fața lor cu chef de harțag. Nu erau mai mult ca vreo douăzeci de călăreți și, 
de şi-ar fi pus mintea cu ei, i-ar fi spulberat în bătaie, dar bănățeanul nu voia 
nicio încăierare. 


— Unde vă duceţi, bre ghiauri? întrebă baș-beșliul. 

— Din porunca prealuminatului vizir Iskender-pașa, ne ducem la Isacci, 
spre a face alai beiului de la Bogdania. 

— Aveţi firman? 

— Da' ce, seraskerul nostru dă așa ceva? răspunse Marcu în batjocură. A 
poruncit şi noi ne supunem, neavând a da seamă decât luminăţiei-sale. 

Auzind răspunsul dârz al necredinciosului, turcul o lăsă mai moale și 
porunci alor săi să-și vadă de treabă. Nu voia să şi-l pună în cap pe 
năbădăiosul lor stăpân, dar nici n-avea ce lua de la prăpădiţii de ghiauri. 

— Acolo să vă ducețţi și nu în altă parte! 

— N-avea grijă! răspunse Marcu râzând de-a binelea. 

Le spuse apoi feciorilor lui tot ce vorbise cu beșliul şi tare se mai veseliră. 

— Toate bune, fraților, numai că râsul nu taie foamea, zise Marcu în cele 
din urmă. Merinde nu mai avem, în schimb calea-i lungă. 

— Să ne tragem pe lângă malul Dunării, zise Sâvu Hamat, un fecior 
zdravăn din Prigor. Poate prindem ceva pește. 

— Tune dracu-n el de spurcăciune! făcu scârbit un făgărăşan. 

— No, atunci taie tu porcul să mâncăm cu toţii! i-o întoarse prigoreanul. 

— la nu vă mai sfădiţi, îi potoli Marcu. Pe acolo vom merge. Mai întâi că 
nu ne-om rătăci, iar mai la urmă o să mâncăm și peşte și broaște și tot ce-om 
mai găsi. Foamea nu ține seama! Așa-i la oaste. 

Şi astfel ajunseră la Hârșova, unde aflară că mai scurtă le-ar fi calea de-a 
dreptul prin păduri şi peste dealuri, întâmpinând iarăşi Dunărea, la Oblucița. 
Cum nu făcuseră mare lucru cu mâncarea și fiindcă altfel ocolul ar fi fost 
prea mare, apucară drumul Babadagului, unde se gândeau că s-ar fi putut 
întâlni cu voievodul cel nou, dar pe de altă parte nu prea aveau chef să se 
înfățişeze dregătorilor turci de acolo. 

Străbătură locuri întinse şi pustii, prin care dacă scormoneai pământul nu 
dădeai decât de piatră, şi tare se mai minunau feciorii Ardealului şi 
Banatului de asemenea ciudăţenie. 

— Parcă ar fi munte, zise Sâvu dând cu piciorul într-un stei de piatră. 

— Dæ’ de unde, făcu un secuian. Munţii îs înalți până la cer, dar pe aici îi 
numai câmpie... 

Nu se dumereau cum era cu acea „câmpie de piatră”, dar nici Marcu nu fu 
în măsură să-i desluşească. Dădură în schimb peste mulţi ciobani ardeleni cu 
turme de oi, care, bucuroşi de întâlnire, îi ajutară cu de-ale gurii, ba îi și 
călăuziră încotro să apuce. 

Aşa se pomeniră într-o zi drept pe creasta dealului ce străjuia Babadagul 
de către soare-apune. Se pitulară care cum putu și se desfătară cu frumoasa 
priveliște ce li se întindea la picioare. Era o zi însorită de primăvară și 


strălucirea minaretelor, ca şi nemărginirea apei de argint ce se pierdea în 
negura zării îi făcură să se creadă într-o lume de povești. Cu greu se 
despărțiră de acele locuri minunate, dar nu trebuiau să treacă prin oraş, 
dacă voiau să meargă în treaba lor netulburați. Orice întâlnire cu turcii nu 
era bună. Apoi la scurtă vreme se întâlniră iarăși cu Dunărea, când ajunseră 
pe o colină din dreptul grindurilor de la Crapina. Ca și la Babadag, unde 
crezuseră că lacul Razelm nu putea fi decât marea, și aici, nu se îndoiră nicio 
clipă că lacul Cahul de dincolo era chiar nemărginita întindere de apă. 

— Tulai, că mare-i marea asta! se cruci făgărăşanul. 

— Ce gândeşti?! fu singurul răspuns. 

Se înfiorau la gândul că aveau să treacă pe partea cealaltă și să meargă 
zile întregi pe mare. Marcu însă îi linişti spunându-le că pe acolo pe undeva 
trebuie să fie un vad al Dunării, chiar în fața Obluciţei, și oricum aveau să 
scape neudați. 

De altfel locul unde ajunseră mai fusese tabără de curând, ceea ce 
însemna că erau pescari prin preajmă. Trebuia însă pândit vreun barcaz mai 
încăpător și să se tocmească pentru trecere, așa că Marcu porunci să se 
aşeze de popas şi se puseră pe aşteptat. 


În tot acest răstimp caravana neguțătorului, păzită de ceata lui Mihai, 
trecuse prin codrii Vlăsiei, fără de nicio sminteală. Se cam saturaseră de 
atâta pădure, aşa că atunci când dădură de balta Tătarului, de lângă 
Dâmboviţa, şi văzură mai apoi întinsa câmpie a Bărăganului, li se păru că 
intraseră în altă lume. Cerul brăzdat de șirurile cocorilor în zborul acestora 
către miazănoapte și adierea de vânt călduţ ce topea zăpada sub picioarele 
lor vestea o primăvară timpurie, numai că glodul făcea mersul tare anevoios. 
Carele încărcate se scufundau adesea până la butuc şi oamenii erau nevoiţi 
să dea ajutor cu umărul, asudând alături de dobitoace. Nu se putea spune că- 
şi câștigau pâinea trândăvind! 

— N-o fi şi şleau de drum de căruță? se nedumeri Mihai întrebându-l pe 
jupânul Dumitru. 

— Ba cum de nu? zâmbi acesta. Dar nu-i pentru noi... 

Tânărul înțelese şi își îndemnă oamenii să mai rabde, dar li s-a părut de 
două ori mai lungă calea decât cea prin codru, până se văzură în cele din 
urmă în preajma Cetăţii de Floci. 

Locul de întâlnire tăinuit era pe undeva prin stufărișul de pe malul 
Dunării, dar cel ce trebuia să vină încă nu era acolo, așa că jupânul Dumitru 
se văzu nevoit să mai adauge câte un florin de căciulă pentru fiecare zi ce 
mai aveau să aștepte. 


— De altfel, nici nu văd pentru ce v-aţi mai întoarce la Silistra, îi zise el lui 
Mihai. Nici o zi nu faceți până la Galaţi, iar de vă temețţi, rânduiesc eu o 
trecere de-a dreptul prin baltă, numai de-ar veni odată afurisitul de 
Potapcenko. 

Chiar a doua zi se apropie de mal un barcaz de luptă turcesc trăgând în 
urma lui vreo cinci lotci pescăreşti, împotriva firului apei. Văzând flamura 
verde fluturând la catarg, Mihai puse mâna pe spadă, socotind că va fi fost 
vreo trădare și în locul cazacilor veneau acuma turcii. Porunci oamenilor să 
se ascundă, fiindcă nu ştia ce fel de arme au păgânii, dar jupânul Dumitru îl 
linişti râzând voios: 

— Sunt ai noştri, n-aveţi teamă! 

Mihai se întoarse spre el, aruncându-i o căutătură piezișă: 

— Parcă fuse vorba că vinzi arme cazacilor, şi nu turcilor?! 

— Întocmai! „Turcul” de la cârmă nu-i altul decât afurisitul de Zahar 
Potapcenko-atamanul, numai că veşmintele sunt altele. Îs daţi dracului 
zaporojenii ăştia! Bat marea ca pe un heleșteu și pălesc în cealaltă parte a 
împărăției înfăşuraţi cu turbane. Ba sunt în stare să intre şi în geamie, să se 
roage ca niște adevărați musulmani, dar fără să pregete să-i dea foc cu 
credincioşii din ea. Sunt oamenii naibii! 

— Câte ceva am auzit şi eu despre isprăvile lor, dar nu-i socoteam atât de 
vicleni. Asta nu înseamnă bărbăţie... 

Poate că şi-ar mai fi spus tânărul și alte păreri dar nu mai avu când, 
fiindcă barcazul trăsese la mal și află îndată că pescarii din lotci erau 
români. 

— Ei te-ar putea trece de-a dreptul la Obluciţa, cu toți oştenii domniei- 
tale, îi zise jupânul Dumitru văzând cine erau însoțitorii cazacului. Dacă vrei, 
vorbesc eu cu Pandele, care-i starostele lor. 

— Numai să nu-mi ceară prea mult, că alți bani decât ce mi-ai dat 
domnia-ta eu n-am... 

Se gândea că n-ar mai trebui să se întoarcă atâta cale când era la doi pași 
de fruntariile Moldovei, ţinta călătoriei lor. Dobrogeanul, pe de altă parte, 
părea un om de ispravă și, de cum îl văzu îndeaproape, prinse încredere în 
el. 

— lacă, bre Pandele, îl luă jupânul Dumitru de-a dreptul. Ți-am găsit 
muşterii ca să nu te întorci gol înapoi, căci atamanul nu mai are trebuinţă de 
voi la întoarcere. Dumnealui, căpitanul Mihai, ar pofti să ajungă în scurtă 
vreme la Obluciţa. Ce zici, te-ncumeţi să-l treci, cu oştenii lui cu tot? 

— Sunt mulţi? 

— Vreo treizeci, aşa că-ncap. De mâncare să n-ai grijă... 


— Are balta pește! răspunse pescarul privindu-l pe Mihai cu mare atenţie. 
Numai că sunt cam multe lifte păgâne pe toată Dunărea și va fi cam greu. 
Doar dacă s-ar învoi să-i trec prin stufăriş... 

— Mai bine! sări Mihai. Cum să nu? Oricum trebuie să ajung mai înainte 
ca alaiul beiului... 

— Care bei? tresări Pandele. Gândeam că sunteţi români. 

— Păi asta și suntem! 

— Încă de peste munte, adăugă și jupânul Dumitru. 

— E vorba de domnul Moldovei, Gașpar Grazziani, își urmă vorba Mihai. 

Pandele îl scrută din nou. 

— Nu cumva e vorba de unul cam uscăţiv și cu bărbuţă rotunjită? Nu prea 
vorbește el curat limba noastră... 

— Să-ţi spun drept, se ruşina Mihai, eu nu-l cunosc după față, ci numai 
din auzite şi mai ales după fapta măreaţă ce o are în gând cu toţi românii. 

— Atunci el îi negreşit, se lumină dobrogeanul. Acum l-am cunoscut, după 
cele ce mi-ai spus, şi dacă-i pe așa mă-nvoiesc să merg cu voi, să-l 
întâmpinăm împreună. Haideţi! 

— Stai! Aş vrea să ştiu mai dinainte cât îmi ceri pentru... 

— Nu ziseşi că sunteţi oştenii măriei-sale Gaşpar-vodă? 

— Ba da! 

— Atunci află domnia-ta, căpitane, că şi noi, pescarii dobrogeni, suntem 
în slujba domniei. Cum să-ţi cer plată?! 

— Măi fraţilor! făcu deodată jupânul Dumitru. Măi Mărine! De unde auzii 
eu numele ăsta de Gașpar-vodă? 

— Păi uitași?... Marcu! Oşteanul peste care dădurăm la Praga. Nu-ţi mai 
aduci aminte? 

— Cum de nu! îşi aminti neguțătorul zâmbind încântat. Deci nu minţi 
bietul om, şi eu îl crezui nebun atunci. 

— Care Marcu?! se băgă şi Mihai, căci până atunci nu vorbiseră niciodată 
despre prietenul său bănățean. 

— Eheei, ce băiat isteț! răspunse jupânul Dumitru. Să vă spună și Mărin 
cum ne-a scăpat el de blestemaţii de haiduci. 

Cu toată graba ce-o avea, Mihai nu se putu ţine să nu asculte despre 
peripeţiile lui Marcu, fiindcă nu mai încăpea nicio îndoială că despre el era 
vorba. Dar și jupânul Dumitru fu nespus de bucuros aflând că bănăţeanul 
scăpase cu viață și făgădui că va trece negreșit pe la laşi ca să-l mai vadă. Ba 
să aducă şi arme de va fi cu trebuinţă pentru noul voievod. 

— Şi când te gândeşti că eu ziceam că ar fi vorba de craiul acela din 
Vicleien... își aminti jupânul Dumitru. 


Se duse apoi să vadă cum stătea atamanul cu încărcatul, iar oamenii lui 
Mihai începură a se urca în lotci, unul câte unul. Apoi, după ce barcazul 
„turcesc” flutură semeţ flamura profetului, apucând firul apei la vale, porniră 
şi pescarii, nu înainte ca jupân Dumitru să-l îmbrățișeze pe Mihai și să-i 
spună pentru Marcu toate urările lui și ale lui Mărin. 

Prin stufăriş, printre grinduri şi locuri ştiute numai de oamenii apelor, 
oștenii trecură marea baltă a Brăilei spre deosebita încântare a ochilor 
acestor oameni din Banat şi Transilvania, față de priveliștea ce li se înfățișa. 
Nici chiar Mihai, care se socotea destul de umblat, nu mai avea ce spune. Era 
sfârşit de iarnă și prin ochiurile de apă se mai zărea ici-colo câte un sloi de 
gheaţă. 

— Uite gâștele! arătă unul niște păsări mari şi albe ca zăpada. 

— Alea-s lebede! răspunse un pescar de la vâsle. Sunt şi gâște sălbatice pe 
aici, dar îs mai cenușii și cu gât scurt ca alea de pe lângă casă. 

— Da-s bune de mâncat? întrebă unul mai pofticios. 

— Gâştele da, lebedele nu. 

Un pâlc de pelicani, săltându-se greoi de pe luciul apei, stârni alte strigăte 
de uimire. Apoi când vreun „vreasc uscat” îşi lua zborul, dovedindu-se a fi 
fost stârc ori cine ştie ce altă zburătoare, bieţii feciori din alte meleaguri 
numai că nu-și făceau cruce de atâta mirare. Egrete cu pene domnești pe 
creastă, bâtlani înțepeniţi la pândă pe vreun grind, lişiţele și... câte şi mai 
câte îi făceau să se creadă într-o lume vrăjită. 

— Muream şi încă nu ştiam deplin cât îi de frumos cuprinsul neamului 
nostru! glăsui un fecioraș de prin părțile Năsăudului. 

— Dar şi pe aici tot al nostru-i pămân... vreau să zic apa? întrebă Sâvu 
prigoreanul. 

— Cum să nu? răspunse Pandele. Tot români trăiesc și prin lumea apelor, 
ca şi pe pământul dintre Dunăre şi marea cea mare, numai că deocamdată ne 
stăpânesc turcii. 

— Ca și la noi! oftă prigoreanul. 

— Dar s-o sfârşi odată și cu ei! îi asigură Mihai încrezător. 

Mai greu a fost la primul popas pe un grind, căci feciorii se îndoiau că-i va 
ține pe toţi. Apoi sub nicio formă n-au vrut să guste din ciorba de peşte fiartă 
cu apă din Dunăre şi dreasă cu ouă de corcodel. „Să mă ferească dumnezeu 
de așa spurcăciune!” zisese unul și a fost îndeajuns pentru toţi ceilalți. Nu și 
pentru Mihai, care se înfruptă pe săturate făcând haz de tovarășii lui 
mofturoși. Aceștia însă molfăiau slănină cu ceapă şi la prânz şi seara. 

Trecură de Garvăn, de Cotul Pisicii, acolo unde Dunărea se învârte în loc 
până a se hotărî să apuce calea spre vărsare, şi pătrunseră în balta 
Văcărenilor, de unde ieşiră printre grindurile de la Crapina. Ar fi mers ei și 


mai departe, dar se înnopta. Zăriseră însă pe colina dinspre țărmul turcesc 
nişte focuri de tabără și Pandele porunci să se tragă cu lotcile pe sub mal, ca 
să vadă despre cine era vorba, deși nu se prea îndoia că vor fi fost niscaiva 
osmanlâi. 

— În acelaşi loc au poposit mai deunăzi şi oștenii lui Iskender-pașa, şopti 
el de parcă s-ar fi temut să nu fie auzit de cei de pe mal. Acuma pot fi alții şi 
n-ar fi rău să vedem dacă sunt mai puţini decât noi. 

— Nu ne putem strecura pe sub ei fără să ne simtă? întrebă și Mihai cu 
voce scăzută. 

— Cum așa?! căscă gura Pandele. Să-i lăsăm să ne scape?! Știi că ăștia se 
duc în Moldova şi jefuiesc şi-şi fac de cap, iar noi să-i lăsăm? Împuţinându-i, 
ne facem datoria de frați. De n-or fi prea mulţi, îi căsăpim în somn şi ne 
vedem de drum. 

Feciorii se arătară însă nespus de bucuroși că aveau să-l înfrunte pe 
păgân şi Mihai se lăsă în voia lor, cu toate poveţele lui Marcu de a nu se 
încaieră cu turcii. 

Traseră binişor la mal și coborâră tiptil ca să nu fie simțiți de cei de 
deasupra, care-și aprinseseră numai două focuri și păreau a se fi dat odihnei 
de noapte. Din porunca lui Pandele, care era mai priceput în astfel de 
împrejurări, se hotărâră să-i înconjoare pe la spate şi când avea să latre el ca 
o vulpe să se năpustească asupra corturilor dându-le foc peste păgâni. 

— Facem rost de arme! șopti Mihai la urechea lui Pandele, de care nu se 
despărțea. 

— Ba şi de pradă, căci ticăloșii cară cu ei întotdeauna. 

Cu tot avântul de care dăduseră dovadă, oștenii lui Mihai nu izbutiră să-i 
răzbată pe ceilalți, care se deşteptaseră cu toţii și săriră la bătaie până să 
mai apuce feciorii să aprindă corturile. În învălmășeală se stinseseră şi 
focurile, aşa că se încrâncenară în beznă, abia deosebindu-se unii de alții. 

— Ucide! Loveşte! răsună deodată vocea lui Marcu. 

— Staaațţi! răcni şi Mihai, spre uluirea lui Pandele. Potoliţi-vă, fraților! Ne 
batem între români... suntem noi, Marcule! 

— Mihai?! strigă acesta. 

— Da! Eu şi ceilalți, dar opriți-vă odată! 

Cu greu s-au lămurit și unii și alții că nu aveau dușmanul în faţă și, după 
ce şi-au mai tras câte un pumn în tăcere, în cele din urmă bătaia încetă și ici- 
colo se aprinseră focurile. Noroc a fost că nimeni nu apucase a-și pierde 
viaţa, dar vânătăi şi carne zdrobită erau îndestule, har Domnului. 

— Cum de ajunserăți să vă năpustiți asupra noastră? întrebă Marcu 
îmbrățișându-l pe Mihai. 


— Noi suntem de vină, se grăbi să recunoască Pandele. Socoteam că ați fi 
niscaiva păgâni, și când-colo... 

— Lasă, frate Pandele, zise Mihai împăciuitor. Ne-am mai dezmorțit şi noi 
oleacă, fiindcă prea stătusem înțepeniţi în lotci atâta amar de vreme. 

Îi povesti apoi prietenului său despre Pandele şi oamenii apelor, iar 
Marcu bucuros îi strânse acestuia mâna, în semn de împăcare. 

— Acu... bine că n-a fost cu moarte de creştin, bâigui Pandele încă rușinat. 
Dar ca să-mi fie cu iertare, iacă, mă leg să vă trec pe toți pe malul celălalt, 
dacă așa vi-i voia. 

— Îţi mulțumim, frate dragă, şi ne bucurăm că la tot pasul întâlnim 
oameni de omenie şi de ajutor. 

— Aşa-i pământul ăsta al nostru, oftă Sâvu prigoreanul, care venise să le 
spună că, după câte știa el, răsărise ziurelul de ziuă, de nu cumva pe aceste 
meleaguri va fi arătând altfel. 


DOMNIA MOLDOVEI 


Trecuseră vreo zece zile de la sosirea veştii că iarăși izbucnise războiul şi 
Grazziani era tare cătrănit, întrucât încă nu apucase a dobândi mult râvnita 
domnie. Singura licărire de bucurie i-a adus-o întoarcerea lui Pera, care-i 
povesti pe îndelete pe unde umblase și ce făcuse. 

— În drum spre Orşova, m-am abătut pe o altă cale şi am ajuns într-un sat 
de-i zice Bozovici. Acolo am dat peste Marcu... 

— Marcu? Am auzit bine? Unde-i? Ce face? 

— Deocamdată strânge oşteni pentru măria-ta și îți aşteaptă porunca tot 
acolo, în Bozovici, căci aşa m-am înţeles cu el. 

— Bunul şi credinciosul meu Marcu! A adunat mulţi oameni? Cum i-a 
plătit? 

— Să tot fie cam la vreo sută până acum, dar dacă avea bani de bună- 
seamă că ar fi strâns mai mulți. Unii dintre ei au slujit în oastea prințului 
Bethlen, ca şi Marcu, de altfel. 

— Marcu? Nu mă-nebuni! râse cu poftă dalmatinul. Auzi la el! 

— A pătimit multe de când v-aţi despărțit, dar n-am avut vreme să stau 
să-l ascult. Poate că-ți va spune chiar domniei-tale, când vă veţi întâlni. 

— Nici eu nu mai ştiu când l-oi vedea... Oricum va trebui să te duci cu 
nişte bani la el. Am să mă mai împrumut, că nu putem lăsa să ne scape 
asemenea oșteni de ispravă. Până la urmă tot am să izbutesc! 

Era mâhnit că fusese dus cu vorba de pe o zi pe alta şi iată că oastea i se 
strângea, iar el încă n-avea domnia. Trebuia să-i facă pe oştenii din Banat să 
mai aştepte pe acolo unde se aflau și pentru aceasta îl trimise pe tânărul 
croat la Baruch ben Isaac, renumitul cămătar care-l sprijinea cu bani mai 
mult decât oricare altul din Istanbul. Acolo află Pera vestea mult așteptată: 
Gaşpar Grazziani era domnul Moldovei! 

„Şi aşa să-i spui măriei-sale, zise bătrânul cămătar, că eu, sărmanul 
Baruch, mă silesc zi și noapte să-i fac rost de aur cât mai mult, dacă mai are 
trebuință!” Vorbele acestea erau un semn doveditor, căci bătrânul vulpoi era 
încunoștinţat de toate câte se petreceau la sarai şi n-ar fi dat un ban dacă n- 
ar fi ştiut că dalmatinul fusese făcut domn. Din pricina aceasta a mai fost 
amânat şi Pera cu plecarea, ca să vadă ce avea de făcut. 

De altfel Grazziani se împrumutase și de la alții, aproape că nici nu mai 
ținea seama de la câţi luase pungi grele cu aur și argint sunător. Un neștiutor 
ar fi putut spune: „Vai de biata ţară a Moldovei. Ce-o așteaptă?”, dar noul 
domn avea de gând să-şi plătească datornicii asemenea înaintașului său 
valah Mihai voievod, care cu ani în urmă le plătise cu foc și sabie la 
București. De ce n-ar face şi el așijderea la lași?! 


Pungi îndesate de gurușşi fuseseră lăsate plocon și la casa din Istanbul a 
domnitorului mazil Radu-vodă Mihnea, nu de alta, dar acesta se bucura de 
mare trecere printre dregătorii otomani, iar boala de ochi de care se plângea 
nu era decât o amăgire. Dalmatinul nu se îndoia că anume se făcuse beteag 
spre a nu părăsi scaunul domnesc cu rușine, acum când se învolburaseră 
nori grei asupra Moldovei. 

În cele din urmă sosi şi ziua mult așteptată. O zi ca oricare alta, cu moină, 
cum se întâmplă adesea primăvara pe acele meleaguri. Ultimele petece de 
zăpadă de pe malul anatolian al Bosforului se scurgeau văzând cu ochii, iar 
nori albi se fugăreau dinspre Marea Neagră, pierzându-se în albăstrimea 
cerului de la miazăzi. Pescăruşii plutind pe deasupra caselor păreau a fi 
nişte fulgi mari de nea, amintire a unei ierni ce trecuse. Grazziani însă n- 
avea acum ochi pentru asemenea frumuseți. N-a băgat de seamă decât 
zâmbetele de admiraţie ale celor din jurul lui, atunci când intră în arz odasî, 
cum i se spunea odăii de primire. 

— Hos geldin, beg! îi ură bun-sosit chehaia sadrazamului. 

— Asta va să însemne că mă aşteaptă veşti bune? Urechile mele sunt 
pregătite să le asculte, iar buzele să rostească mulțumirea, răspunse 
dalmatinul încrucișându-și mâinile pe piept în semn de salut. 

— Am căpătat știri că beiul de Bogdania, bolnav fiind, nu mai poate 
împlini poruncile împăratului nostru cel slăvit, Alah să-i dea zile 
îndelungate! 

— Alah! adăugă smerit viitorul domn. 

— Cu marea lui înțelepciune, luminatul nostru padișah a hotărât să te 
aşeze pe acest scaun în locul robului Radu-Mihnea-bey. 

— Nevrednic sunt de asemenea cinste, dar mă voi strădui să slujesc cu 
nestrămutată credinţă, tuturor voitorilor mei de bine. 

Încântat de răspuns, dar mai cu seamă de darurile căpătate, chehaia ieşi 
să dea de ştire marelui vizir că Gașpar-beg se afla în sarai, cu toate că el 
însuși fusese acela care trimisese să-l cheme, dar așa era tipicul. Oküz-paşa îl 
puse pe capugilar chehaisî, maimarele tuturor chehaielor lui, să-l poftească 
pe prinţ a i se înfățișa în Kubbe altî, așteptându-l pe un divan cu perne de 
mătase, iar în fața lui, de o parte și de alta, pe două șiruri, se aflau toţi 
slujitorii şi slujbașii mai de frunte. 

Grazziani se aplecă iarăși, încrucișându-și mâinile la piept, şi aşteptă 
cuviincios să i se vorbească. 

— Beiule, începu sadrazamul. Măritul nostru padişah, luminătorul 
întregii lumi, slăvitul Osman-khan și-a plecat privirea asupra ta ca să-ţi 
încredințeze domnia țării ce se cheamă Bogdan-ili, unde tu să fii cel mai de 


seamă dintre închinătorii lui Issa ben Miriam. Te vei supune cu smerenie, 
punându-i capul chezaș pentru împotrivire ori îndărătnicie! 

— Jur pe viața mea să fiu rob ascultător marelui și înțeleptului nostru 
stăpân, să nu mă abat de la poruncile strălucirii-sale și nici de la cele ale 
sfetnicilor care-i stau în preajmă cu credinţă... 

— Aşa să faci, beiule, şi Alah să-ți lumineze calea! Făcu apoi un semn cu 
mâna și capugilar-chehaisi se ivi pe dată cu un caftan pe care noul domn îl 
sărută cu evlavie, ca pe sfintele moaşte, înainte de a-i fi pus pe umeri. De fapt 
plătise pentru el o groază de bani, dar se chema a fi darul marelui vizir, căci 
aşa era obiceiul. Domnitorul se întoarse către însoțitorii lui, printre care se 
aflau dumnealor Grama și Ralli, doi prieteni greci din Istanbul, care aveau 
să-i fie chehaiele la Poartă. Marele vizir porunci să fie aduse caftane și 
pentru cei doi, desigur, ceva mai ieftine. 

Toate acestea isprăvite, Grazziani sărută cu plecăciune mâna 
sadrazamului şi, împreună cu cele două chehăi ale lui, se înapoie la Fuad- 
efendi, cel care-l primise mai dintâi. Aici îl așteptau dulceţuri și tot felul de 
pometuri proaspete, de parcă nu ar fi fost la sfârşit de iarnă. N-a zăbovit însă 
prea mult, căci imbrohorul sadrazamului îi pregătise calul, un altul decât cel 
cu care venise, frumos împodobit, iar patru slujitori-șatâri şi baş-ceauşul îl 
aşteptau călare. Gaşpar-vodă încalecă la rându-i și însoţit de ceauși şi paici 
pedeștri porniră la pas pe ulițele orașului. Ocoliră geamia Siileyman, 
străbătură apoi caldarâmul din preajma Haliciului, de lângă fanarul de la 
Petrion, până la biserica Pamakaristos. La trecerea alaiului stambulioţii se 
opreau făcând temenele, iar ienicerii îşi desfăceau poalele mantăilor până la 
pământ și se aplecau cu mâinile la piept, în semn de adâncă cinstire. 

În fața bisericii era o piatră anume, la care se opriră cu toţii, turcii 
neavând îngăduință să meargă mai departe, şi acolo fu întâmpinat de 
patriarhul  Constantinopolelui, înconjurat de soborul de preoţi şi 
arhimandriţi. Voievodul, susținut de Grama și Ralli, păşi în biserică în urma 
patriarhului, în vreme ce psalții cântau grecește „Vrednic este”. Se opriră la 
pristolul din altar, pe care domnitorul își aşeză cu evlavie capul, spre a fi 
acoperit cu omoforul, citindu-i-se apoi rugăciunile ce se făceau odinioară la 
încoronarea împăraților bizantini. 

Gaşpar Grazziani era catolic și poporul asupra căruia avea să domnească 
avea credinţă ortodoxă, însă el ştia prea bine că în asemenea cazuri capetele 
încoronate puteau să se lepede de orice lege. Nu făcuse oare la fel, cu numai 
câțiva ani înainte, regele Henric de Navara? Pentru a cuceri inimile catolice 
ale parizienilor, a renunţat la credința lui hughenotă. La rândul său, 
dalmatinul primi să fie înscăunat după credinţa poporului ce devenea al său 
prin porunca împărătească, dar din care se trăgea și el, ca o mlădiță mai 


îndepărtată. Jură, deci, cu glas tare că va păstra neştirbită credința străbună 
a neamului românesc. 

leşind din biserică fu întâmpinat iarăși de uralele ceaușşilor din suita lui, 
după care se îndreptară spre Duraman, acea parte a orașului unde se afla 
Bogdan-saraiul. Acolo a trebuit să primească tot felul de oaspeţi, ostenindu- 
se peste măsură, încât noaptea avu un somn adânc și fără vise. Poate că s-ar 
fi deşteptat şi mai târziu a doua zi, de n-ar fi sărit ca ars din pat în capul 
oaselor, din pricina larmei ce se auzea din curte. Așa cum se făcuse obicei, 
miralem-aga se înfățișase cu cele două tuiuri, sangeacul și celelalte însemne 
mai mărunte. Dar acest dregător era însoțit de tabulhaneaua care scotea 
sunete asurzitoare, punând pe fugă toate vietăţile necuvântătoare de prin 
împrejurimi şi stârnind lătrăturile furioase ale potăilor din Istanbul. 

Într-o clipită nou voievod fu îmbrăcat şi ieși în întâmpinarea dregătorului 
împărătesc. Apucă sangeacul și sărută smerit flamura, după care îl întinse 
sangeacdarului său spre păstrare. Alte bacșișuri grase, noi plocoane și 
osebite daruri fură înmânate multora, de la mic la mare, iar după aceea 
plecară cu toţii, dar tabulhaneaua mai rămase încă trei zile, spre a ferici 
urechile noului domn, în fiecare seară pe la chindie. 

Cum ziua de primire la padişah nu putea fi decât marțea ori duminica, în 
înţelegere cu marele vizir s-a hotărât să i se înfățișeze în cea de a 
şasesprezecea zi a lunii Safer ul-hair, când cădea pazar, adică duminica. Încă 
de dimineaţă se găti spre a fi pe gustul dregătorilor măritului sultan, știind 
prea bine că turcii erau simțţitori la tot ce era frumos. Bărbița lui neagră, 
frumos rotunjită, fusese anume lăsată să crească ceva mai lungă, ca să pară 
mai bătrân decât era. Vârfurile mustăţilor, răsucite în sus, trebuiau să arate 
pentru toată lumea că voievodul avea o voinţă dârză, de neînfrânt. Numai 
sprâncenele, subțiri şi frumos arcuite pe deasupra ochilor lui mari și negri, îi 
dădeau de gol tinereţea ce-i zvâcnea prin vine. Îşi pusese pe cap frumoasa 
lui căciulă de samur, la care agăţase surguci din pene de egretă prinse cu o 
cataramă de aur bătută cu nestemate. Trei mari smaralde, ca nişte lacrimi de 
uriaş, o făceau să pară şi mai mare decât era. Peste haina scurtă de atlas 
brodat cu fir de aur, trăsese mantia de brocart, garnisită la umeri cu blăniță 
scumpă da jder, iar găitanele şi pasmanturile de aur se încoloceau pe după 
bumbi de rubin. Încălecând frumosul armăsar arăbesc alb ca neaua, mantia 
îi acoperi pulpele strânse în pantaloni de postav negru ce se isprăveau în 
frumoasele lui cizme galbene, din piele de vițel, lucrate cu multă măiestrie. 
Pintenii de aur în formă de stea zornăiau la fiecare pas și numai când îşi 
puse picioarele în scărițele şeii nu se mai auziră. 

Întregul alai pătrunse prin Bab i-hiimaium, chiar în spatele Ayasofiei, şi 
descălecară cu toţii sub „platanul ienicerilor” din Birinci aulu, care era de 


fapt prima curte din sarai. Trecură apoi de poarta Babü sselâm pe jos și 
pătrunseră în cea de-a doua curte, care se mai numea şi Alay meidani. În 
partea dreaptă a celei de-a doua porți, lipită de zid, se afla „fântâna călăului” 
şi lângă ea „piatra prevestirii”, ibret sengi, pe care se așezau căpățânile 
osândiților, ca să-și aducă aminte supușii de mânia padişahului şi de sabia 
lui necruțătoare. Trecând prin dreptul ei, Gaşpar-vodă trase cu coada 
ochiului, dar răsuflă ușurat văzând-o goală. Era un semn bun căci de fiecare 
dată când mai trecuse pe acolo îl întâmpina câte un cap de om, la vederea 
căruia se cam înfiora. 

Aşteptară din nou o vreme, până ce marele vizir căpătă încuviințarea 
sultanului să i-l înfățișeze pe domnul Bogdaniei. Mai întâi îi fu pus caftanul 
pe umeri şi cuca în locul frumoasei lui căciuli, iar doi capugibași îl împinseră 
de subsiori în arz odasi, unde se afla padişahul. În stânga voievodului, loc de 
mare cinste la turci, se afla însuși marele vizir Oküz Mehmet-pașa, care-i 
zâmbea cu încredere. 

Cei doi capugibași îi făcură semn când să se plece în timp ce păşea către 
tronul împărătesc, în așa fel încât să facă vreo trei temenele, după care 
rămase drept în fața stăpânului lumii. Acesta îl privea cu încântare, măcar că 
nu se cădea să se arate nicicum față de un „rob nevrednic” şi nici să-i 
vorbească, decât prin mijlocirea sadrazamului. 

— Poftesc a-mi fi cu credință nestrămutată și să se poarte cu milosârdie şi 
dreptate față de supușii noștri, dar cu asprime şi neîndurător față de cei răi! 
zise tânărul Osman-khan. 

Deşi Grazziani înțelesese totul, marele vizir îi mai spuse o dată vorbele 
sultanului, după care i se îngădui domnitorului să răspundă, dar tot spre 
marele vizir şi fireşte că numai cuvinte de mulțumire şi legământ de 
supunere oarbă. 

Dus apoi cu spatele spre ieşire ca să fie mereu cu fața la sultan, 
proaspătul domnitor fu scos în curte, unde imbrohorul împăratului îi 
pregătise un frumos armăsar șarg, cu harșa și frâie bătute în aur, argint şi 
nestemate în lucrătură frigiană. În partea stângă a șeii atârna spada, în 
dreapta topuzul, iar jur împrejurul calului erau tot felul de slujitori de 
ranguri diferite. Se întoarseră iarăși în biserica Pamakaristos, unde 
patriarhul făcu aceeași slujbă, numai că de data aceasta și cuca fusese lăsată 
afară cu suita necredincioșilor turci. 

A doua zi a căpătat firmanul scris cu litere aurite, aşa că de acum nu putea 
zăbovi la Istanbul mai mult de o săptămână, după cum era obiceiul. Totuși, 
abia în ziua de luni 11 februarie 1619 alaiul domnesc ieși pe ulițele orașului, 
îndreptându-se la pas spre Bahcekapi, de unde avea să apuce calea spre 
Edirne. 


Neavând călăreţi de țară, în fruntea alaiului se aflau purtătorii celor două 
tuiuri, apoi urmau capuchehaiele și prietenii voievodului, dintre care nu 
lipseau Giovani Amati și fiul său Annibale, Marino Resti, Giorgio Gradi şi, 
fireşte, Pera anume rămas ca să însoțească măreţia îndrăgitului său stăpân. 
Mai erau mulţi greci şi raguzani ce aveau să-l însoțească până în Moldova, 
îngroșând astfel suita principelui. După acest pâlc de călăreți pășeau cei 
şapte cai de soi ai domnitorului mânați de șatâri domnești, iar în urma lor 
alți doi, dar împărăteşti de astă-dată. După ei venea însuşi beyul, cu caftan și 
cucă pe cap, călare pe frumosul armăsar căpătat în dar de la sultan. Doi paici 
împărătești acopereau capul calului, iar doi slujitori țineau de scărițe, ca să 
nu lovească burta mândrului animal. În stânga, dar ceva mai în spate, 
călăreau  mehmendarul şi Iskimne-ceuş aga, dregători ce însoțeau 
întotdeauna pe domnitorii români până în țară. De partea cealaltă se afla un 
sangeac-agasi, care de asemenea avea să-l însoțească până la lași, în semn 
de mare cinstire. Oamenii de casă ai domnitorului purtau cele trei steaguri 
roşii larg desfășurate, dintre care doar cel din mijloc avea în vârf alemul 
semilunii, celelalte fiind numai cu bumbi auriți. După aceștia, tabulhaneaua 
își împlinea cu prisosință menirea, stârnind o larmă cumplită şi adunând în 
jur mulțimea de gură-cască. Alaiul se încheia cu puzderia slujitorilor 
domnești. Păşeau în pas domol și din când în când, mai cu seamă pe la 
răspântii, măria-sa Gaşpar-Vodă vâra mâna într-o tăşcuţă legată anume de 
oblânc, de unde scotea câte un pumn de bănuţi de argint, risipindu-i „în 
ploaie” asupra mulțimii de privitori. Merseră tot așa până ce trecură de 
zidurile oraşului şi ceva mai încolo făcură cel dintâi popas. Mai departe însă 
nu se mai păstră aceeași rânduială, decât numai la trecerea prin aşezări mai 
răsărite, spre marea pohfală a domnitorului. 

Într-un astfel de răgaz, principele îl chemă la sine pe ser Marino Resti, 
spunându-i: 

— Aflat-am că la Edirne s-ar fi găsind Elisabeta Movilă, văduva lui 
leremia, pe care nemernicul de Iskender a batjocorit-o și cică ar fi dăruit-o 
unui agă, căruia i se mai zice Alcaatli, adică „cel cu calul bălțat”. Ei bine, 
acesta îşi are haremul în acest oraș. 

— Bănuiesc că vreţi s-o scap de păgân, alteță? 

— Întocmai! Cu bani, cu sila, fă cum crezi şi sloboade-o să meargă unde-i 
va fi voia, însă nu în Moldova ori la lehi. Ar fi un semn de prietenie pentru 
Lehia, dar nu cumva să se afle că eu te-am povățuit. 

— Prea-bine, ilustrissime! se înclină raguzanul. 

În Edirne făcură popas la Kurșunlu-han, unde fură întâmpinați de vreo 
douăzeci de boieri moldoveni ce nu mai apucaseră să ajungă la Istanbul. 


— Să trăieşti, măria-ta! Întru mulţi ani să domneşti, milostive stăpân! se 
închinară ei chiar în ograda caravanseraiului. 

Se aflau de față dumnealor boierii Coste Bucioc și Coci Lupu, apoi Grigore 
Cioplan, Dumitru Goia, precum şi alții, din familii vestite, ca Şeptilici, Duca, 
Gheuca, ba chiar şi vel-armașul Nicoriţă, cel ce se bucurase de mare cinste la 
domnia trecută și pe care cei din Pojorâta îl credeau pe ceea lume. 

Grazziani îi privi zâmbind și îi veni în minte Marcu, bănățeanul său 
credincios, care l-ar fi slujit în clipa asta ca nimeni altul. Descălecând, măria- 
sa intră în odaia cea mare a hanului, unde îngădui boierilor să-i sărute mâna, 
prilej pe care îl folosi Bucioc, adresându-i-se: 

— Prealuminate doamne! Toată ţara se bucură de înscăunarea măriei- 
tale, dar mai vârtos boierimea. Întru mulți ani să ne trăieşti, preamilostive! 
Eu, nevrednicul rob, sunt Coste Bucioc, după nume, şi fost-am cândva vel- 
vornic al Țării de Jos... 

— Ai să mai fii, şi încă vel-vornic al întregii țări, chiar din ceasul acesta şi 
până ai să porți credință și osârdie domniei mele. Poftesc să aflați și 
domniile-voastre, cinstiți boieri, că veţi redobândi rangurile pe care le-aţi 
avut odinioară şi chiar unele mai mari, după vrednicia ce o veţi arăta ţării şi 
domniei. 

Tare se mai bucurară boierii auzind vorbele domnitorului și se îmbulziră 
să-i sărute cu smerenie mâna. Însă lui nu-i plăcu atâta ploconire din partea 
unor oameni pe care urma să-i aibă ca sfetnici și să stea alături de el, dârji şi 
cutezători, la înfăptuirea ţării celei mari a tuturor românilor. „Oare boierii 
Buzești, Mihalcea, Baba Novac, ori chiar părinţii celor de acum tot așa se vor 
fi umilit în fața marelui Mihai?!” se întrebă el în sine, privindu-i pe 
moldovenii îngenuncheațţi la picioarele lui. O uşoară mâhnire îi adumbri 
chipul, dar se gândi că adevăratul popor nu era liota boierească, ci acei 
oșteni necunoscuţi, ca Marcu și alții, care şi-ar fi dat viața fără să ceară în 
schimb nicio dregătorie. 

După un popas de mai bine de o săptămână făcută la Edirne, alaiul o 
porni din nou agale către Dunăre. Pe unde trecea se iveau şi săteni, dar nu ca 
să-şi încânte ochii de frumuseţea veşmintelor, ci pentru a strânge din drum 
cei câțiva gologani aruncaţi la nimereală pentru prostime. 

Zăbava fusese poruncită anume spre a-i da răgaz lui ser Marino Resti s-o 
afle pe Elisabeta-doamna și nu plecară mai departe decât atunci când acesta 
se întoarse să-i spună că nefericita femeie îşi pierduse urma pe undeva prin 
Anatolia, vândută altui pașă turc. Din pricina aceasta ajunseră la Provadi 
abia în cea a douăzeci şi opta zi a lui mărțișor, în plină primăvară. Erau 
acuma în apropierea stăpânirii lui Iskender-pașa, și trebuia zorit întreg 
alaiul, dar nu mai înainte de a chema la oaste o mulțime de raguzani ce 


locuiau în acel târg. Apoi îl trimise pe Giorgio Gradi să dea o raită prin 
ținuturile italice spre a mai răscumpăra vreo câţiva robi turci. Ar fi vrut şi 
Pera să plece, dar Grazziani socoti că nu se poate să nu se fi auzit de 
înscăunarea lui și prin Banat şi-i fu teamă ca nu cumva tânărul croat să 
rătăcească pe acolo, în vreme ce Marcu s-ar fi putut să fi apucat drumul spre 
Moldova. Nici prin Silistra nu mai trecu, fiindcă Iskender-pașa se afla tocmai 
la Cetatea Albă, sau Akerman, cum îi plăcea lui să spună. Atunci apucară pe 
drumul cel din vechime, de la Adam-Clissi spre Medgidia, Cogealac, Babadag 
şi drept la Isacci. 

Aianul de Babadag, fudulindu-se că-l cunoştea pe bey de mai mulţi ani, 
dar şi din porunca seraskerului Iskender-pașa, hotărî, împreună cu muftiul, 
să-i facă o primire de mare cinste. Îl adăpostiră pe prinţ în casele lor și 
acesta fu silit să se mute de la unul la altul ca să nu-i supere, dar a treia zi 
porunci tabără pe malul Razelmului, pentru toată lumea. De altfel avea de 
gând să şi plece mai departe. 

Deşi se afla mai la miazănoapte decât Istanbulul, primăvara poposise mai 
din vreme pe aceste meleaguri, însuflețind întreaga fire. Stoluri mari de 
păsări se întorceau din țările calde, făcând popas pe luciul apei şi umplând 
cu lama lor păsărească tot văzduhul. Era o privelişte de nespusă încântare şi 
Grazziani simţi dorința năvalnică să aducă pacea şi înflorirea în această țară 
atât de frumoasă ce se întindea de aici către hăt departe, peste munții cei 
falnici care însă îşi mai păstrau cuşmele lor de omăt. Asemenea gânduri însă 
nu puteau fi împărtășite decât celor mai apropiaţi inimii sale, căci de-ar fi 
aflat Iskender-paşa, bine nu i-ar fi fost, vrăjmăşindu-l înainte de vreme. Așa 
se prefăcu a merge cu toată smerenia la mormântul lui Saru Saltuc, eroul 
turcilor din Dobrogea, spre marea părere de bine a lui Iskimneagasi, care 
avea să povestească la întoarcere despre purtarea cea cuviincioasă a noului 
bey. 

Într-una din zile, se plimbă vreo două ceasuri pe malul lacului rămas 
încremenit sub razele soarelui călduț de primăvară. leşise neînsoțţit, căci nu 
avea temeri de nimeni, cu greu putând pătrunde străinii în tabăra lor. Totuşi 
se pomeni cu doi negustorași ce i se aruncară la picioare. Un altul ar fi 
chemat îndată fustașii să-i alunge, dar proaspătul domn era cutezător și mai 
ales dornic să plece urechea la durerile supușilor săi. 

— Ce poftiți, oameni buni? îi întrebă el pe turcește. 

— lacă, suntem noi, măria-ta! Pandele şi Anghel, dacă îți mai aduci aminte 
de noi. Ne-ai poruncit să ne înfățişăm măriei-tale și noi, românii dobrogeni. 

— Cum să vă uit, se poate? răspunse Vodă, dând să-i ridice pe cei doi. Nu 
cumva venit-aţi cu oastea după voi? 

— Încă nu, slăvite doamne, dar de cum ne poruncești... 


— Atunci îi bună potriveală. Strângeţi-vă cât mai mulți și veniţi în oastea 
mea cu simbrie, la lași. 

— Ce să căutăm noi în Moldova? se nedumeri Pandele. Noi am crezut că 
aici, în Dobrogea noastră... 

— Ştiu ce vrei să spui, ştiu, dar trebuie să începem cu Moldova, până 
prindem ceva cheag, că așa suntem prea puţintei pentru puterea turcului. 
Aţi priceput? 

— Cum de nu, măria-ta, numai că asta înseamnă să mai aşteptăm, şi pe 
aici ne-a ajuns cuțitul la os. 

— Dar peste tot în țara asta-i la fel, răspunse Vodă. lacă, şi cei de peste 
munte... 

— Că bine ziseşi, slăvite doamne, se băgă Anghel cam necuviincios. 
Dădurăm și noi peste niște bănăţeni, ori ardeleni, pe care i-am trecut 
Dunărea de ceea parte. 

— Nu cumva era cu ei și unul Marcu? 

— Ba da! răspunse Pandele mâhnit. 

El socotise să-l întâmpine pe Gaşpar-vodă încă pe pământ dobrogean, 
crezând că de acolo avea să şi înceapă lupta, și când colo îi chema tocmai la 
lași. Asta nu-i prea venea pe potrivă, şi i-o spuse domnitorului cam pe faţă: 

— l-am dus la Oblucița, ca să te întâmpine, măria-ta, pe pământ 
moldovenesc, măcar că şi aici îi tot glia neamului nostru. 

— Ai mare dreptate, Pandele, să fii nemulțumit, dar îţi făgăduiesc să nu 
treacă anul şi tot ce poftiţi voi, românii acestor plaiuri... 

— „Oamenii apelor” ne-au zis bănăţenii măriei-tale, se băgă iar în vorbă 
Anghel, care nu prea lua în seamă rangul domnesc. 

— Ha, ha, ha! râse Vodă. Se potriveşte, n-am ce zice! 

Îi tot mângâie apoi cu vorbele, poftindu-i să-l urmeze, dar aceştia nu 
vrură nicidecum. 

— Atunci, am să poruncesc două pungi pentru voi. 

— Ba să ne fie cu iertare, măria-ta, dar ai spus că suntem în slujba 
domniei, adică a ţării, şi pentru asta nu ne trebuie plată! Nu de pungi ne arde 
nouă sufletul... 

Voievodului îi plăcu răspunsul dobrogeanului și, punându-i o mână pe 
umăr, îi zise: 

— Căpitane Pandele, căci de acum ăsta ţi-e rangul, banii ce poftesc să-i 
primeşti nu sunt răsplată pentru faptele voastre. Ai dreptate că țara altcum 
răsplătește, dar voiesc să năimeşti oşteni cu leafă, și când or pleca berzele, 
cel mai târziu, să-mi daţi de ştire, ori să te înfățișezi domniei la Iaşi. lată și 
acest inel, să-ți fie ca o cunoaștere tainică între noi, dar și din prietenie 
pentru tine și toți dobrogenii tăi. 


Pandele se repezi să-i sărute mâna şi i-o udă cu lacrimi de căinţă și de 
bucurie. 

— Nevrednic sunt, bunule stăpân, îngăimă el. Cum am putut să mă 
îndoiesc de măria-ta? Capul meu cel prost nu a judecat după înţelepciunea 
minţii tale, doamne. lartă-mă! 

Plecară cu multă părere de rău de lângă domnul lor, iar acesta privi 
îmbărbătat în urma lor. Aceşti amărâţi şi hăituiți erau adevărata „țară”, iar 
aceasta l-a înțeles și i s-a închinat. Nu avea să-i mai pese dacă la trecerea 
Dunării va fi întâmpinat numai de câţiva boieri. 

De fapt aşa s-a și întâmplat, căci țăranii-vecini aduși cu sila şi cei câțiva 
târgoveţi nu erau nici pe departe „talpa ţării”, iar când dădu cu ochii de 
Marcu și văzu şi mândreţea de feciori ce-l însoțeau, uită cu totul de 
necazurile lui. Ar fi vrut să-l îmbrățişeze ca altădată, dar acuma nu se mai 
cuvenea, aşa că-i întinse doar mâna, pe care bănățeanul i-o sărută, urmând 
să povestească pe îndelete mai apoi. 

La Galaţi, alți boieri, mari și mici, neguţători de toate neamurile, precum 
şi o mulțime de oșteni cu căpeteniile lor se buluciră la mila domnească, dar 
Vodă nu primi ospitalitatea gălăţenilor, ci trase de-a dreptul la una din 
moşiile dumnealui vel-vornicului Bucioc. N-avea de unde şti măria-sa că era 
tocmai aceea unde vătăfea Timofte roşcovanul, și nici să afle de întâmplările 
de acolo. 

Prin sate, alaiul era întâmpinat după starea oamenilor ori sârguința 
boierului din preajmă de a se face pe plac domniei celei nouă, dar nu se 
poate spune că prostimea nu s-ar fi bucurat, nefiind degeaba zicala 
„schimbarea domnilor, bucuria proșştilor” căci bieţii oameni nădăjduiau 
întotdeauna la mai bine. 

Încet-încet, domnitorul s-a apropiat de ţinta călătoriei, astfel că într-o 
vineri, în cea de-a patra zi din aprilie, văzu dealurile și pădurile ce 
înconjurau dealurile cetății de scaun. Încă de la Ciurea fu întâmpinat de 
către toată boierimea şi târgoveţii, în frunte cu înalt-prea-sfinția-sa 
mitropolitul Teodosie. Se adunară cu toţii ca să mărească alaiul și împreună 
pătrunseră în târg, descălecând de-a dreptul la biserica Sf. Nicolae domnesc. 
Din nou fu ridicat domnitorul de subsiori şi dus la pristolul din altar și fură 
împlinite același rugăciuni, dar de data asta pe slavoneșşte, ca odinioară 
pentru marele Ștefan-vodă, bunul Alexandru-vodă, ori alți voievozi înaintași. 
Abia acuma se ungea de drept ca domnitor al Moldovei. 

După aceea alaiul, alcătuit așișderi ca la Istanbul, străbătu ulițele leşilor și 
se opri în ograda palatului domnesc. Pe dată au descălecat cu toţii, boierii 
zorindu-se către jilțurile lor din spătăria cea care, ce slujea ca sală de divan. 
S-ar fi cuvenit ca voievodul să se fi oprit la picioarele tronului până ce divan- 


efendessi ar fi dat citire firmanului împărătesc, dar Gaşpar-vodă anume s-a 
aşezat singur pe tron, spre a nu fi sprijinit de Iskimne-agasî. Un murmur de 
mirare se ridică printre boieri şi cu toată supărarea dregătorului otoman, 
dar Vodă rosti răspicat: 

— Aşa poftește domnia-mea! Dă citire firmanului, efendi! 

Neavând încotro, acesta se supune şi cu glas tare aduse la cunoştinţă cele 
ce poruncea sultanul, dar pentru boieri era numai o pierdere de vreme, cei 
mai mulți dintre ei nepricepând nici măcar o boabă turcește. Totuși, la 
sfârşit spuseră într-un glas: 

— Facă-se voia preamăritului padişah! 

Pe dată începură a trosni tunurile și sâneţele din preajma palatului, 
salutând astfel noua domnie. 

Mitropolitul a fost cel dintâi care a îngenuncheat în fața domnitorului 
sărutându-i dreapta, iar acesta, la rândul său, l-a sprijinit să se ridice, 
sărutând şi el mâna chiriarhului. Apoi pe rând au fost strigați de către 
postelnici toți boierii, după cinul lor, și domnul le-a împărțit dregătoriile. Nu 
voia să supere pe nimeni, așa că i-a păstrat pe toți în slujbe, zicându-le că va 
fi un vajnic apărător al rânduielilor din ţară, al liniștii şi al înțelegerii cu 
vecinii din afara fruntariilor. 

Aşa şi-a început Gașpar-vodă Grazziani domnia în Moldova. 


RĂSPLATA UNEI RĂZBUNĂRI 


După împărţirea dregătoriilor în divan, măria-sa pofti să afle starea ţării 
de la vel-vistiernicul Coci Lupu, care încă nu-și spunea Vasile Lupu şi nici 
gânduri de domnie nu i se vânturau prin minte. 

— Milostive stăpân, nu avem a ne lăuda. Pot a spune că suntem săraci în 
țară bogată, căci vistieria noastră e goală. Ţăranii sunt prinși de duhul 
răzmeriței, din Orhei până-n Cârligătură, ba și mai departe, după câte am 
aflat mai pe urmă. Asta-i! isprăvi el ridicând din umeri a neputinţă. 

La acest sfat de taină nu mai era de față decât vel-vornicul Coste Bucioc, 
pe care îl chemase vistiernicul, spre a-i întări spusele în legătură cu 
răzmerița. Chiar de aceea şi voievodul, crezând că n-a priceput, ridică 
sprâncenele a mirare către amândoi. 

— Auzit-am bine?! întrebă el. N-aţi fost volnici a potoli zurbaua, ori 
țăranii erau asupriţi din cale-afară? 

Tocmai atunci se ivi şi vel-armașul Nicoriţă, anume chemat de vel-vornic, 
întrucât prin părțile unde își avea moşiile răzmerița era în toi. Auzind 
pentru ce fusese adus, boierul își descarcă pe dată necazul: 

— Sunt de soi rău, măria-ta, de unde asuprire? Dacă eu nu i-am mai ajutat 
la necaz, și cum m-au răsplătit? Mi-au ucis tot ce aveam mai drag pe lume. 

Din pricina nodului ce i s-a pus în gât, vel-armașul n-a mai putut vorbi. 

— Preaînălțate doamne, se băgă atunci boierul Coci Lupu. Încă de la 
mazilirea Tomşei, ţara asta a Moldovei suferă și rabdă mișeliile țăranilor 
orheieni. S-au ridicat cu oaste împotriva domniei şi mare belea și necaz, dar 
mai cu seamă pagubă au pricinuit. 

— Mie mi-au pârjolit întreg conacul, izbucni vel-armașul Nicoriţă. Praful 
s-a ales de toată agoniseala vieții mele, şi asta n-a fost îndeajuns: mi-au 
batjocorit şi necinstit fata şi nevasta, după care le-au sfârşit în chinuri. La fel 
au făcut şi cu megieșul meu Melinte și fecioru-său Toma. 

— Ce spui domnia-ta, boierule, îi tâlhărie cumplită, pentru care 
netrebnicii fi-vor mustraţi cu topuzul domniei mele, căci eu poftesc a fi 
liniște în ţară. Nu sufăr ca lotrii de drumul mare ori de codru să-și facă 
mendrele nesupărați de nimeni. 

— Aşa ar trebui, mărite doamne, dar cine s-o fi făcut? întrebă ca pentru 
sine Bucioc. 

— Voi, şi se-nţelege că mai presus de toate domnul ţării are această 
îndatorire. Dacă nu s-a făcut, se va face de azi înainte. 

Se ridică în picioare și începu a păşi furios prin odaie, după care bătu din 
palme să-și cheme aprodul de la uşă. 

— Să poftească pe dată vel-spătarul Ciolpan! 


Cum boierii nu se zoriseră să plece acasă, încă mai rămăseseră tăifăsuind 
pe la colţuri, cum era obiceiul. Auzind că era chemat și vel-spătarul, după 
Nicoriţă, se cam înspăimântară și pe furiş începură a da bir cu fugiţii. 

— Poruncesc, boieri dumneavoastră, zise Gașpar-Vodă de cum i se 
înfățişă cel chemat, ca toți seimenii, hânsarii, ori darabanii să se gătească de 
bătaie. Voi adăugi oastei lor și pe lefegiii archebuzieri și mușchetari, dar nu 
şi beșliii, căci ei nu trebuie amestecați în casa noastră. Domnia-ta vel-spătare 
te vei îngriji ca toți aceştia să fie strânși la Vaslui, în cea dintâi săptămână 
după duminica Tomii, şi să-mi daţi de ştire că sunteţi gata. Să se isprăvească 
o dată pentru totdeauna cu zurbaua! 

— Să trăieşti, măria-ta! se plecară boierii. 

— Cu mare înţelepciune ai gândit preamilostive, zise mieros boierul 
Nicoriţă. Sămânţa asta răzășească ar trebui stârpită fără milă. 

— Nu toți, boierule, răspunse Vodă mai liniștit. Dacă ţi s-ar face pe voie, 
mai că aș rămâne fără supuși. Drept aceea poruncesc, și băgaţi bine de 
seamă, boieri dumneavoastră, ca numai capii răzvrătiţilor să fie mustraţi cu 
aspră pedeapsă şi pieire, iar ceilalți să fie îndrumați spre muncă și supunere. 

— Aşa să fie! murmurară divaniţii boieri. 

Cum domnitorul părea să nu fi isprăvit cele ce avea de spus, vel- 
vistiernicul rămăsese cu inima la gură, căci firesc ar fi fost să-l întrebe mai 
departe despre cauza goliciunii haznalei domneşti. Răsuflă însă cu uşurare 
când îl auzi: 

— Sunt un mare iubitor al păcii și bunei înţelegeri şi de aceea chem 
înapoi pe toţi fugarii şi nedreptăţiţii, iar vel-logofătul Gheanghea are să 
scoată carte domnească către toţi aceştia, cum că se vor bucura de iertare și 
ocrotire. Domnia-ta, vel-vornice Bucioc, te știu că eşti bun prieten cu 
voievodul Podoliei şi te poftesc a-i scrie carte de prietenie de la domnia mea. 

— Pot a trimite şi lui pan Koniecpolski? se cam fuduli cu întrebarea 
dumnealui Bucioc. 

— Scrie şi craiului însuşi, dacă așa ţi-i voia, numai să se curme cearta și 
zavistia cu vecinii noştri creştini. Domnia ta vel-vistiernice Lupu da-vei știre 
craiului Bethlen cum că ne-am înscăunat în Moldova și că-i poftim sănătate. 
Ca bun vecin ce se află, cuvine-se a ne îndatora cu vreo 30-40 de mii de 
galbeni, că tare mai suntem strâmtorați. Și așa să-i scrii şi nu altcum, căci se 
cade aceasta, țările noastre fiind de o limbă și-o credință și așezate de 
Dumnezeu una lângă alta. Când ne vom mai împlini, îi vom da îndărăt cu 
prisosinţă. 

— Aşa voi face! se înclină vistiernicul. 

Se despărțiră cu voie bună, dar numai la două zile se întâlniră din nou cu 
întreg divanul, mai puţin vel-spătarul care plecase cu porunca domnească la 


Vaslui. Se auzise însă că noul domn scrisese vecinilor creştini, dar turcilor și 
tătarilor nu, și asta îi cam îngrijoră. Drept pentru care dumnealui Neculai 
Catargiul se ridică smerit şi întrebă: 

— Mă rog de iertăciune, prealuminate doamne, dar auzit-am că ai 
poruncit scrisori de prietenie către lehi și ardeleni, au de turci şi tătari uitat- 
ai, preamilostive? Că mare-i puterea lor şi nu-i bine să-i zgândărim, că... 

— De acolo vin eu, boierule! i-o reteză scurt voievodul. Ce-a fost de 
rânduit acolo s-a făcut prin domnia-mea. lar dacă vei fi vrut a spune de 
Iskender-pașa, fii fără teamă, căci am înțelegere cu el prin viu grai. 

Răspunsul domnitorului stârni unele priviri furişe printre boieri, unii 
bucurându-se, căci demult așteptau a se împotrivi osmalâilor, alții însă 
gândindu-se cum vor face să ajungă pâra la Înalta Poartă, şi din păcate 
aceştia din urmă erau cei mai mulţi. 

Le spuse apoi cele hotărâte în privința răzmeriţei și cu toții se bucurară 
de astă-dată, căci nu era unul dintre ei care să nu fi avut vreo plângere 
împotriva ţăranilor. 

— Să trăieşti, măria-ta! Să-ţi ajute Dumnezeu! şi multe alte urări se auziră 
de pretutindeni. 

În vremea asta Marcu, aflat într-un ungher mai la dos, nefiind divănit, se 
întrista la gândul că voievodul o va apuca pe urma celorlalți, făcându-se 
frate cu boierii. Și nu s-a răbdat să nu i-o spună într-o clipită de răgaz, de 
cum se află în preajma lui Vodă. 

— Câtă vreme am trebuinţă de liniște în țară spre a putea chivernisi, nu 
am milă de nimeni. Ştiu că nu toți țăranii sunt vinovați, și pentru aceea am 
poruncit să fie osândiţi numai capii. 

— Dar, măria-ta... încercă bănăţeanul. 

— Bine! Treacă de la mine! Dacă şi ei se vor da prinși și vor veni la 
iertarea domniei mele, îi dăruiesc cu viață. Nu vor scăpa de ispașă însă cei 
care au vărsat sânge boieresc au ba! Am zis! 

— Dacă m-aş duce eu pe meleagurile acelea... 

— Ba nu, Marcule! De tine am trebuință ca pârcălab vremelnicesc la 
cetatea Neamţului, în vreme ce la Hotin am să-l trimit pe Annibale. Sunt cele 
mai tari cetăţi ale țării și am trebuinţa unei rânduieli de fier între zidurile 
lor, ca să ne putem adăposti acolo la vreme de primejdie. Au cam fost lăsate 
în paragină. 

Apoi, văzând că Marcu tot mâhnit se arăta, îi zâmbi: 

— Ca să ai cugetul împăcat, iacă, îți făgăduiesc să-i mai păsuiesc pe 
răzvrătiți, dându-le răgaz de o lună pentru supunere și ascultare, dar cine a 
vărsat sânge, cu sânge să plătească! 


Marcu plecă să-şi împlinească slujba, însă nu pe deplin mulțumit, căci se 
învățase cu vodă-Tomșa, care era mai plecat la păsurile țăranilor. 

Tot atunci plecă şi vel-armașul Nicoară cu un pâlc de darabani și, fără să 
mai aștepte pe măria-sa, pătrunse de capul lui în ținutul Orheilor. Și 
doamne!... cumplită i-a mai fost răzbunarea. Nu ajungeau crengile copacilor 
pentru a ridica în ştreang puzderie de lume, până și pruncii cu mamele lor, 
ori moşnegii cei cărunţi se legănau în bătaia vântului prin frumoșii codri. De 
unde să ştie nenorociții de răzeşi că Vodă poruncise numai prinderea 
căpeteniilor, spre a fi judecate? 

Răbufniseră de multişor mugurii pădurii şi puzderia florilor de primăvară 
pusese stăpânire pe întreaga fire. Băjenarii din Pojorâta iernaseră iarăşi în 
pădure, dar de cum se încălzise vremea se și apucară de lucru, ca să ridice 
iarăşi din temelii satul în care se pomeniseră din moși-strămoșşi. Toderiţă 
muncea cu sârg la casa lui bătrânească, fiindcă Profirița hotărâse a nu se mai 
despărți de săteni şi astfel nici nu mai era trebuinţă de curte boierească. Unii 
ar fi vrut să-și ridice satul în inima codrului, spre a fi mai la fereală, dar s-au 
împotrivit bătrânii, de teamă să nu se abată asupra lor blestemul 
străbunilor, dacă și-ar fi părăsit ocina din veac. 

Profirița nu mai putea munci cu ei alături, fiindcă îi cam crescuse 
pântecul, iar Toderiţă n-o lăsa să miște nici măcar un ac. Ca să-i mai treacă 
vremea, începuse a se îngriji de mormintele celor din pădure, înmulţite după 
iureşul comisului Melinte. Crucea albă din creangă de mesteacăn străjuia 
mereu la căpătâiul mamei sale, dar parcă îi era mai aproape de inimă țarina 
de-o acoperea pe Măriuca. Zile la rândul punea tot felul de floricele, încât 
poienița semăna mai curând a grădină decât a țintirim. Când și când simţea 
zvârcolirile pruncului şi atunci se aşeza binișor pe covorul de iarbă moale, 
ca să-şi mai tragă suflarea, îi vorbea cu multă gingășie mogâldeţei ce urma 
să vadă lumina zilei cât de curând: 

— Stai cuminte, dragul mămucăi! 

Nici nu-i trecea prin minte că n-ar fi un flăcăiaș, pe care aștepta să-l 
strângă la piept chiar în luna ce avea să vină. De aceea și taică-său, Toderiţă, 
se silea din răsputeri ca feciorul să-i vină pe lume în casa părinteasca, după 
datină. 

După nenorocirea și pustiirile de la începutul iernii trecute, nicio veste nu 
mai răzbise până la ei și se părea că nimeni n-avea de gând să cerceteze 
cauza pârjolirii conacului. De va fi avut comisul ceva neamuri, se vede treabă 
că încă nu aflaseră de veste, câtă vreme i-au lăsat în pace pe făptași. De astă- 
dată ogoarele megieşilor rămăseseră paragină, fiindcă pojorâtenii îşi văzură 
numai de ale lor și nicicând pământurile boierului Nicoară nu fuseseră 
lucrate cu atâta sârg ca în astă primăvară. Dăduseră şi peste câteva gropniţe 


de grâu dosite, ce scăpaseră ca prin minune din pârjol, și cu ce mai 
apucaseră de la comis au târât-o până în primăvară. Oameni cumpătați și cu 
grijă față de pământ, puseseră mai întâi la o parte sămânța, rupând chiar şi 
de la gura copiilor, că doar nu erau să lase ogorul fără roadă. Astfel 
nădăjduiau ca pe toamnă să dobândească îndoit ori chiar întreit mai multe 
bucate şi în cel mult doi ani belșugul avea să-i îndestuleze, dacă ar fi fost 
lăsaţi în pace. 

Pe la Blagoveştenie se auzise şi la ei cum că s-ar fi schimbat domnia, și s- 
au bucurat, cum era obiceiul, nădăjduind ca noul stăpân să fie mai cu inimă 
către cei obidiți. Unii ziceau că s-ar fi întors însuși măria-sa Tomșa-vodă, 
domnul săracilor, ba alții se jurau că nu putea fi altul decât măria-sa lon- 
vodă, căci aşa ar fi fost scris în cine ştie care schit uitat de lume. Și câte și 
mai câte! Până când, abia pe la Florii, s-a auzit că domnul ţării era unul 
Gaşpar-vodă, un venetic, ba pe deasupra şi papistaş care mânca într-ascuns 
carne în zi de post şi care nici limba țării n-o prea vorbește. 

— Doamne fereşte! făcea câte unul mai înfricoșat. 

— Antihristu'! şopteau babele pe la colţuri. 

— Dacă nu ştie vorbi omeneşte, se întrebau unii, cum are să se înțeleagă 
cu noi? 

— Are să rămână acolo unde îi și noi avem să ne vedem de munculiță 
noastră, răspundeau cei mai încrezători. 

Dar chiar până-n duminica Tomii se zvoni cum că noul domn poruncise 
stârpirea tuturor răzeşilor răzvrătiți, trecându-i prin foc şi sabie. 

— Să poftească! făcu dârz Toderiţă. 

— Cum o veni, așa o pleca! adăugă și Paraschiv. Noi suntem răzăși şi ne 
înțelegem bine cu boieroaica noastră, că nu ne-am ridicat împotriva ei. 

Unii chiar pufniră în râs auzindu-l, căci sărmana Profirița numai a 
boieroaică nu mai arăta. Cei mai mulţi însă o ţineau că nimeni n-avea s-o 
smintească pe fată din moştenirea părintească. Ce dacă se măritase cu un 
răzăş?! 

Trecuse de multișor duminica Tomii când într-o bună zi se pomeniră cu 
un flăcăiaş dintr-un sat tocmai din cealaltă parte a codrului, dinspre Prut: 

— Oameni buni! strigă el gâfâind. Boieru Nicoriță-armașu ne-a pălit satul 
nelăsând nici piatră pe piatră din el. Eu abia am scăpat cu fuga, dar puţini 
sunt ca mine și nu mai pot. Ajutaţi-mă! 

— Ce vorbeşti, bre, în dodii? îl repezi Țugui. Cum are să fie boieru 
Nicoriţă, câtă vreme acela-i mort? 

— Aşa-i! Așa-i! răspunseră și alții răsuflând ușurați. 

— Dar cine a spus c-a murit? întrebă deodată Toader, punându-i pe toți în 
încurcătură. 


Tăcere adâncă se așternu printre săteni, căci fiecare gândise moartea 
hapsânului boier, dar nimeni nu le zisese că s-ar fi prăpădit cu adevărat. Se 
luaseră ca oile, unul după altul, crezând în scornelile babelor din sat. 

— Chiar şi aşa, măi Toderiţă, se auzi vocea lui Țugui, tu îi eşti ginere și s- 
ar cădea să vă înţelegeţi, că doar copilul tău îi nepotul boierului. Când i-o 
orăcăi în brațe, nu se poate să nu i se înmoaie inima bătrânului. 

Nimeni însă n-a zis nimic, neştiind dacă Țugui o luase în șagă ori vorbise 
într-adins. Apoi s-a mai scurs o vreme de liniște, cu toate că fugari îngroziţi 
de cumplitele fapte ale boierului Nicoriţă îi îngrozeau pe bieţii oameni. Se 
zicea că era turbat în răzbunare, străpungând orice ființă omenească i-ar fi 
ieşit în cale, fără a mai ţine seamă de era prunc la țâța mă-sii ori moșneag 
nevolnic gârbovit de ani. Nu încăpea nicio îndurare, iar Vodă cel venetic îi 
venea pe urmă, chipurile, să facă dreptate, și ce scăpa de spada armaşului 
înfrunta gâdele voievodului. 

— Prăpădu' lumii, fraților! 

— Ziua de Apoi! 

— Vodă-i antihristu'! 

Cam astfel de vorbe se auzeau pretutindeni, mai cu seamă în gura 
femeilor, dar nici bărbaţii nu erau mai puţin temători. Totuși, de ruşinea 
Profiriţei, nimeni nu spunea vorbe rele despre fiorosul armaș. 

— A sosit vremea să ne tragem şi noi în codru, la adăpost! hotărî 
Toderiţă, ca unul ce era fruntaşul satului. 

— Dæ’ Profirița ce zice? întrebară unii, care mai nădăjduiau o înţelegere 
cu tatăl ei. 

— Ea îi pe la sălaşe astăzi și oricum nu avem să-i pomenim de urgiile pe 
care le face taică-său, ca să nu pățească ceva pruncul, răspunse Toader 
îngrijorat. 

Fata însă nu era întru totul neștiutoare. Câte ceva mai auzise şi ea, pe ici, 
pe colo, şi tare se mai bucurase auzind că taică-său era în viață. Ea și-l 
amintea a fi un om tare bun și nu putea da crezare grozăviilor ce se auzeau 
pe seama lui. 

„De-o fi tătuța, vorbesc eu cu dumnealui și-l îmbun. Trebuie să fie tare 
mânios de moartea mămucăi, dar vărsare de sânge el nu poate să facă.” Așa 
vorbise ea într-o zi către bărbatu-său și acesta nu-i zisese altcum. Numai că 
sărmanii ce scăpaseră mai speriați ca de tătari nu gândeau asemenea ei, și 
de aici hotărârea sătenilor de a fugi în pădure, până s-ar mai fi potolit urgia. 

Au retezat din nou copaci, ca să se apere după obicei, şi întreaga suflare 
omenească nu mai umbla fără cel puțin o măciucă în mână. Câţiva 
copilandri, mai răsăriţi, fură mânaţi să se caţere în vârful copacilor celor 


înalți spre a vesti la vreme primejdia, care putea să se ivească de la o zi la 
alta. 

— Te pomeneşti că-ți vine socrul în cumetrie, bre Toderiţă, râse Matei 
Ababii, un flăcău tomnatec, ceva mai vârstnic decât el. 

— Tu şuguieşti, măi omule, dar să vedem cine o juca și mai cu seamă cine 
o cânta la petrecerea asta! oftă Toader cuprins de presimţiri rele. 

Era tare îngrijorat și-l bătea gândul să-şi ducă nevasta cât mai adânc în 
inima codrului, dincolo de Iazul Ielelor. Alteori se socotea dacă n-ar fi fost 
mai bine să se fi împrăștiat care încotro ar fi putut, căci năvălitorul de astă- 
dată nu era tătar să se teamă de pădure, ci avea s-o răscolească pe îndelete 
şi, dacă i-ar fi prins laolaltă, lesne i-ar fi căsăpit. Oricum, cel puţin două femei 
aveau s-o însoțească pe Profiriţa, care trebuia să nască azi-mâine. Găsise 
două babe mai iscusite, şi în aceeași zi i-a şi spus neveste-sii ce avea de gând. 

— lacă, aşa oi face, răspunse ea supusă. Numai că te-oi ruga, bădiță, să mă 
lași mai întâi să trec pe la mormântul Măriucăi, fiindcă am visat-o azi-noapte 
şi tare mă mai chema la ea. 

— Bine! încuviinţă el, încingându-şi spada. Mă duc după babe și trecem cu 
toţii să te luăm, numai vezi cum calci, să nu cumva să luneci... 

— N-avea grijă, bădiţă, că doar suntem doi şi m-o sprijini flăcăul ista! 
arătă ea cu privirea înspre pântec. 

El nu se putu ţine să n-o mai îmbrăţișeze o dată și plecă zorit după cele 
două femei. Îi trebui însă mai multă vreme până să le găsească, iar în 
răstimp Profirița a şi ajuns în poieniţă. 

— Am venit, soră dragă, zise ea blând, după ce se așezase mai întâi lângă 
mormântul jupânesei Ilisafta, care-i era mai în cale. 

Ostenise şi parcă începuse a simți niște cuțite prin măruntaie, așa că se 
uită în urmă să vadă dacă nu vine cineva. Dar ce-i, auziră îndată urechile nu 
putea să-i fie pe plac, fiindcă răcnete de moarte străbătură văzduhul și-l 
văzu pe Toderiţă cu spada în mână, înroşită de sânge, repezindu-se lângă ea. 

— Aici eşti? făcu el cuprinzând-o cu brațul pe după umeri, ca și cum ar fi 
căutat s-o ocrotească de primejdie. 

— Tătuța?! îngăimă ea, uitând propria-i durere. 

— Îhî! EI şi darabanii... 

Dar nu-şi isprăvi bine vorba că se ivi dintre frunzișuri însuși vel-armașul 
însoţit de doi oşteni călare, mânjiţi de sânge tustrei, din creștet până-n tălpi. 
Ochii i se roteau ca la turbațţi și cum dădu de tânăra pereche răcni fioros: 

— Pe ei, mă! 

Se repezi asupra lui Toader, însă acesta îi ținu piept cu spada. Profiriţa, 
albă de spaimă, simți că o apucă durerile facerii şi scoase un țipăt de durere, 
îndârjind și mai mult boierul. 


— Te pui cu mine, dulău neobrăzat? Ține! 

Boierul se năpusti cu buzduganul, dar Toader se feri cu iscusinţă, nu fără 
a izbuti să reteze mai înainte grumazul armăsarului. Nechezând de moarte, 
animalul se prăvăli cu călăreț cu tot şi lesne i-ar fi venit răzăşului să mântuie 
lumea de jivina ce-l privea cu ochi încrâncenațţi. Nu mai era în toate minţile! 
Auzi însă din nou vaietul Profiriței şi îşi aminti că cel din faţa lui era chiar 
tatăl ei, încât rămase neputincios. 

— Săriţi, mă, pe câinele ăsta! porunci boierul oștenilor ce-l însoțeau și 
care nu mai știau ce să facă, văzând împotrivirea ţăranului. 

— Tătuţăăă! se auzi vocea slăbită a fetei. 

A fost îndeajuns ca Toderiţă să întoarcă numai o clipită capul către ea, ca 
un daraban îndată să-l pocnească pe la spate, crăpându-i ţeasta şi 
împrăștiindu-i creierii. 

— Tătuțăăă! Ce-ai făcut, tătuță?! izbucni Profirița, văzând grozăvia 
petrecută sub ochii ei. 

Vel-armașul însă suduia nevoie-mare și cu greutate își trase piciorul prins 
sub cal. Crezu că femeia îşi chema bărbatul ucis şi, cum împotrivirea 
mortului îl scosese din minţi, își îndreptă răzbunarea asupra văduvei. 

— la te uită cum mai urlă cățeaua! rânji el, îndreptându-se șchiopătând 
către ea. Ba încă mai stă să fete şi alți pui de câini, nemernica! Auziţi cum își 
alintă dulăul ucis: „tătuţă”! Ei, las’ că te satur eu! 

Darabanii se uitară nedumeriţi la boier, căci așa ceva nu mai pomeniseră 
în cursul mârşavei lor lupte prin păduri. Femeia era sleită de puteri şi abia 
îngăima printre lacrimi: „Tătuţă, ce-ai făcut?!”, scoțându-l și mai mult din 
sărite pe vel-armaş. Un licăr de cruzime îi luci acestuia în ochi şi porunci 
unui oştean: 

— lan întoarce-o, bre, cu fața-n sus! Să văd și eu ce are în burtă: băiet ori 
fată... 

Profiriţa nu se putu împotrivi şi văzu îngrozită cum tatăl ei îi spintecă 
burta, nemaisimţind nici măcar durere. Un val de sânge amestecat cu apă se 
revărsă asupra mormântului de sub ea, care era al mamei sale. 

Răcorit oarecum şi mulțumit de răzbunare, bunicul își părăsi și nepotul 
scos cu de-a sila din pântecele fiicei sale! 

— Mai departe, flăcăi! Unu să nu scape! răcni el, încălecând calul unuia 
dintre oșteni. Paştele și hristoșii cui i-o adus pe lume, de mocofani! Chisăliță 
să-i facem! 

Sângerosul dezmăţ a mai urmat vreo două zile, până când se ostoi setea 
de sânge a boierului. Se zvonise că avea să vină prin partea locului însuşi 
Vodă, care cică n-ar fi fost deloc prea încântat de cele petrecute. Se zicea că 


măria-sa ar fi vrut să dea numai câteva pilde, dar nu să stârpească toată 
răzăşimea. 

Singurul care a scăpat cu zile din cumplitul măcel al pojorâtenilor a fost 
Matei, dar care abia de mai putea fi cunoscut din pricina umflăturilor și a 
vânătăilor care-i schimbaseră înfățișarea. Pe acesta vru boierul Nicoriţă să i- 
l arate lui Vodă ca pe un țap ispăşitor, spre a nu-l mânia că nu lăsase nicio 
„căpetenie”, după cum fusese porunca. 

Domnitorul se ivi chiar în cea de-a patra zi de la potolirea iureșului și se 
îngrozise venind pe urmele cumplitului boier. Avea de gând să-l mustre şi să 
curme nebunia răzbunării, dar vel-armașul îngenunche smerit la picioarele 
lui şi-i arătă locul unde fusese odinioară conacul său. 

— lacă, slăvite doamne, ce s-a ales de agoniseala mea și a părinţilor mei. 
Am rămas singur pe lume și... să spună și ticălosul acesta ce-au făcut cu 
nevasta şi copila mea! 

Sărmanul Matei nici nu vedea din pricina umflăturilor, dar fu înghiontit să 
vorbească. Bănuia că se află în fața domnitorului, dar nu-și punea nădejdea 
în el. 

— Spune cum a fost! mai auzi el și simţi o împunsătură în coaste. 

— Cum să fie? răspunse flăcăul abia mai suflând. Jupâneasa a ucis un 
flăcău de la noi din sat şi am îngropat-o în pădure... jupâniţa trăieşte... și va 
să aibă copil... că doar nimeni nu i-a vrut răul... 

Vel-armașul păru să nu fi înțeles. Socotind minciună spusele flăcăului, îi 
trase zdreanța de cămașă de pe el și se răsti: 

— Unde trăiește, nemernicule? De ce spui minciuni măriei-sale?! Cum n-a 
păţit nimic, de vreme ce are să aibă un copil? Vorbeşte, că-ţi crap capul... 

Dar la un semn al lui Vodă, doi oșteni îl traseră pe furiosul boier, şi Matei 
izbuti cu greu să îngăime povestea lui Toader și a Profiriţei, fără însă a le 
cunoaște sfârşitul. 

Abia atunci îi străfulgeră prin minte armașului strigătul deznădăjduit al 
femeii şi cuvântul „tătuță”... 

— Nu-i cu putinţă, stăpâne, bolborosi el cu glas topit. Minte! Aceea era o 
țărancă... 

Cu toată cruzimea vremurilor, chiar şi Gașpar-vodă se simți înfiorat de 
grozăvia acelei întâmplări: fără să-şi dea seama, tatăl își ucisese fiica şi 
nepotul. Nu mai încăpea nicio îndoială că era o pedeapsă dumnezeiască, 
pentru faptele boierului. 

— Unde-i locul cu pricina? întrebă Vodă. Să mergem acolo! 

Cu toţii erau bărbați căliţi în lupte şi văzuseră mult sânge la viaţa lor, dar 
ce le fu dat să vadă întrecu orice închipuire. Cu capul sprijinit de piciorul 


crucii zăcea Profirița, care murise strângând în braţe boţul acela de carne 
strivită ce trebuia să fie dragul ei fecioraș. 

Un urlet nepământesc ieşi din pieptul boierului Nicoriţă, care începu a-și 
smulge şuviţe întregi din pletele-i cărunte: 

— Blesteeem!... Blestemat să fiu în vecii vecilor, oameni buni... focu și 
catranul iadului are să-mi fie hodina veşnică. Cum de mă mai rabzi, Doamne, 
Dumnezeule, și nu mă trăsneşti în moalele capului ista nătâng?! 

Se rostogoli la pământ căinându-se şi blestemându-se de făcea spume la 
gură ca un lup turbat, în vreme ce privitorii rămaseră descumpăniţi. 

Gaşpar-vodă porunci să fie adunate toate leşurile în poiană şi îngropate 
lângă celelalte cu slujbă creștinească, după datină. Deşi fusese hotărât să-l 
mustre pe boier pentru fărădelegile sale, cutremurat de cele văzute, se 
mulțumi cu pedeapsa celui de sus. Nici chiar pe nefericitul Matei Ababii nu l- 
a mai descăpățânat, după cum voise mai întâi, ci l-a lăsat să meargă unde i-ar 
fi voia, iertându-i și pe ceilalți răzvrătiți ce-și așteptau moartea în obezi. 

Întorcându-se cu toţii la Iași, îl luară şi pe vel-armaş, care se cam smintise 
de durere și nu mai ştia ce face. Mormăia întruna câte ceva neînțeles, iar 
lacrimile i se scurgeau într-un șuvoi necontenit. 

Totuşi, măria-sa chemă a doua zi pe diacul Borleanu, vestit prin 
frumusețea slovei, şi-i porunci hrisovul de mai jos: 


„În numele tatălui şi al fiului şi al sfântului duh, troiță de o fiinţă şi 
nedespărțită, amin. lată eu, robul stăpânului meu, domnul Dumnezeu și 
mântuitorul nostru Isus Hristos și închinător al troiței, lo, Gaspar voievod, 
din mila lui Dumnezeu domn al Moldovei. lată am binevoit domnia mea, CU 
bunăvoință si inimă curată şi luminată dreptate, din tot sufletul nostru și cu 
ajutorul lui Dumnezeu și am dat și întărit spre veșnică folosinţă, dumnealui 
vel-armașului Coste Nicoriţă, slugă de credință a domniei mele, satele din 
ținutul Orheilor, ce se ţineau de slobozenia răzășească, iară satul Pojorâta va 
fi dărâmat din temelii și trecut cu brazdă pe deasupra blestematei așezări, 
lăcuitorii lui să se facă vecini, ei şi urmașii urmașilor lor, boierului nostru. 
Iară cine se va ispiti să strice dania și miluirea noastră, unul ca acela să fie 
blestemat de domnul Dumnezeu, făcătorul cerului şi al pământului și de 
patru evangheliști și de doisprezece apostoli de frunte și de trei sute 
optsprezece sfinţi părinţi de la Nikeia și care au strălucit la slântul sobor și 
să aibă parte cu luda și cu de trei ori blestematul Arie şi cu alți necredinciosi 
jidovi ce au strigat asupra lui Hristos, sângele lui asupra lor și asupra 
copiilor lor şi este și va fi în veci, amin! 

Scris la lași în 7127 văleat în luna lui florar, 24 dni. 

Însuși domnul a poruncit. 


lo, Gaspar voievod. 
Borleanul a scris.” 


Pecetea cu ceară roşie şi cu sigiliul domnesc fu pusă asupra 
pergamentului, care, făcut apoi sul, fu înmânat de către domn boierului 
Nicoriță. 

— Şi din ceasul ăsta te fac și vel-vornic al Țării de Jos, rămânându-mi şi 
pe mai departe cu credință, că bun îi Dumnezeu și milostiv este și s-o îndura 
de păcatele domniei-tale, zise Vodă. 

— Păcatul meu n-are iertare peste veac, bolborosi nenorocitul, abia 
sărutând mâna ce-i întindea hrisovul. 

În preajma domnitorului se afla și proaspătul căpitan Mihai, care îi 
povesti mai pe urmă lui Marcu cele petrecute. 

— Ce n-am priceput eu, se mira tânărul oştean, cum de a poruncit măria- 
sa ca să se vecinească toți pojorâtenii, câtă vreme n-a mai scăpat cu viață 
decât unul și acela slobod a merge unde va voi? Pentru faptele lui de mai 
înainte, așa a socotit domnul nostru să-l răsplătească? 

— Tocmai pentru aceea i-a dat robi care nu mai sunt și a hotărât să se 
tragă brazdă peste un sat care nu mai este, căci, după câte am auzit eu, 
boierul nu mai are trebuință de nimic. Răsplata și-a căpătat-o acolo, în 
pădure! 


VOINȚA DOMNITORULUI 


Încercările principelui Bethlen de a se opune ocupării țării sale de către 
habsburgi îşi găsiră ecou în sânul unei diete care, cu încuviințarea Porții, îl 
făcu rege peste Ungaria. De fapt, ţara ungurească nu mai era demult, căci o 
bună parte a ei se afla sub turci și cealaltă sub austrieci. Trebuia însă 
domolită pofta împăratului Mathias de a dobândi coroana Sfântului Ștefan, şi 
Bethlen nădăjduia în sprijinul sultanului Osman. Acesta însă avea acum 
pacea săvârșită şi pecetluită de Grazziani la Praga și-l bătea gândul să se 
înfrunte cu lehii, necum să se mai încaiere şi cu ceilalți creştini. Totuși, 
prilejul era numai bun, căci Viena, slab apărată și cu oştile-i împărăteşti 
bătând coclaurile Europei într-un război ce părea a nu mai avea sfârşit, lesne 
ar fi putut fi cuprinsă. 

Cam astea erau gândurile și plănuirile noului rege al Ungariei și prinţ al 
Transilvaniei, care acum simţea din plin lipsa bunului său sfetnic Ugrai Jenö. 
Contele căzuse prins de raitării împărătești, într-o bătălie, și nu mai încăpea 
nicio îndoială că-i veniseră de hac. Făgăduise prințul mulţi bani pentru 
răscumpărare, dar aceştia îi răspunseră în batjocură că numai la cântar i-ar 
mai fi putut vinde vreo câteva bucăți din trupul contelui. 

În schimb, rămăsese teafără şi tot aşa de frumoasă contesa Agnes, fără 
dibăcia lui Jenö, dar cu mult mai fără inimă, chiar dacă ar fi trebuit să curme 
o viață de om. Foarte adevărat că, de când dăduse greș cu afurisitul de 
Grazziani în două rânduri, principele nu se mai rugase de ea, dar acuma tare 
i-ar mai fi fost de folos, aşa că porunci să fie chemată la Bălgrad. Plănuia să 
trimită niște scrisori lui Iskender-pașa la Cetatea Albă, ca să-l ațâțe 
împotriva nemților, cu toate că știa de legătura lui cu baronul Mollart, dacă 
nu chiar și prin Grazziani. Îi cunoştea înfumurarea și ar fi vrut să-l ispitească 
cu ocuparea Vienei, ispravă neizbutită nici chiar marelui sultan Süleyman 
cel Măreţ, sau „Magnificul”, cum i se spunea prin părțile Apusului. 

— Dragă prietenă, începu alteța-sa cu glas mieros, de îndată ce contesa 
păși în odaie. Să vezi şi să nu crezi! Primit-am carte de la bunul nostru vecin 
Gaşpar Grazziani, care ne cere, nici mai mult, nici mai puțin, ca la vreo 
treizeci de mii de galbeni. Fireşte, cu împrumut! 

— Neobrăzat a fost dintotdeauna, răspunse Agnes roşind la amintirea lui. 
Nu pricep însă pentru ce îmi spuneţi toate acestea mie, majestate, că doar nu 
veţi fi vrând să-i dau eu banii?! 

— Nu te teme! Nici chiar el nu se va fi gândit că-i va dobândi vreodată, 
dar mă-ntreb ce urmărește?... Să fim prieteni?... noi?! N-am cu cine să mă 
sfătuiesc, şi pentru aceea te-am poftit. 

— Pe mine?... o femeie... sire? 


— De când s-a prăpădit bunul nostru Jenö, numai tu ai mai rămas cea 
care cunoști taina mea și a lui Grazziani, aşa că rogu-te... 

— Să-mi fie cu iertare, majestate, dar eu la Grazziani nu mă mai duc, chiar 
dacă vă veți mânia pe mine! 

Bethlen surâse binevoitor: 

— Nu la el! Fii fără grijă! Ceva mai departe, până la Cetatea Albă, la 
Iskender-pașa. 

— Din nou un turc? 

— Ce să facem, dacă e nevoie... De altfel, nici n-ar trebui să te vezi cu el, ci 
cu un om de-al meu, care locuieşte acolo, ca să-i duci niște scrisori. 

— N-ar putea să le ducă un olăcar oarecare? 

— Tocmai de asta mă feresc. Nu trebuie să ajungă la altcineva și n-aş vrea 
să se afle cui i le trimit, așa că cel ce le va duce trebuie să fie mai presus de 
orice bănuială. Ca femeie, mai puţini s-ar lua după tine și nu mă-ndoiesc că 
ai şti să te scapi de ei. 

— Mă lăudaţi, majestate, şi nu o merit. Aș vrea să pot îndrepta greşelile 
mele din trecut, făcute cu Grazziani, dar de astă dată parcă nu m-aş mai 
încumeta. 

— la-o şi pe Iulia! 

— Nu se mai poate. De când a văzut moartea cu ochii, mai s-o taie 
bănățeanul acela ticălos, n-o mai ține decât într-un post şi rugăciune. Cred că 
va sfârşi la călugărie. 

— Păcat! Era o femeie frumoasă. 

— Era, majestate! 

Bethlen se ridică din jilțul său, dar îi făcu semn contesei să rămână pe loc, 
şi trecând în spatele ei îi puse amândouă mâinile pe umeri. 

— Dragă Agnes, ştiu cât de greu îţi vine, dar trebuie s-o faci. Pentru 
mine... pentru țara asta, la care ținem amândoi! 

— Atunci mă-nchin cu supunere, căci n-am de ales. 

— Nu aşa! Trebuie să vrei din tot sufletul să izbândeșşti, căci va fi o 
călătorie cam... primejdioasă. 

— Chiar?! 

— Vei trece prin Moldova! 

— Pe la Grazziani?! De ce nu pe Dunăre? Este și mai firesc. 

— Știu şi eu, dar oricum la întoarcere va trebui să ajungi şi pe la episcopul 
de Rădăuți, cu altă scrisoare, ce ți se va înmâna de la Cetatea Albă. Neapărat 
s-o citească popa acela, aşadar vezi că nu-i altă cale. Mai mult chiar... 

Bethlen se opri o clipă, neştiind dacă era bine să-i spună mai multe, dar 
până la urmă se hotărî: 


— Şi prin viu grai, ai să afli ceva ce ține de mare taină. Altfel crezi că aş 
cuteza să te trimit în gura lupului? 

Agnes oftă, nu prea încântată. 

— Dacă mă voi întâlni iar cu Grazziani, nu cred să mai am scăpare. 

— Ba eu socot că da. Am să fac o scrisoare şi către el, pe care s-o înmânezi 
la nevoie. Îi făgăduiesc banii ceruţi, dacă te lasă în pace. Nu cred să fie atât 
de prost să se răzbune în loc să câștige aur. Dar să n-o mai lungesc, am să-ți 
spun despre ce este vorba. 

Prințul se așeză din nou şi începu a-i povesti cum prin solul Franţei la 
Poartă, îl ajutase, să scape de la Edicule pe pan Korecki, ginerele Elisabetei 
Movilă. Întors acasă, acesta îi dădea de ştire despre tot ce știa, drept 
mulțumită pentru binele făcut. Prin el aflase că Grazziani trecuse cu totul de 
partea lehilor. 

— Mă bătea gândul să mă sprijin pe acest domn al Moldovei, ba chiar să-i 
şi trimit banii ceruţi, dar Korecki m-a oprit la vreme. Acuma, trecând pe la 
episcopul de Rădăuţi, care e din neamul Movilă și deci ruda lui Korecki, acela 
îți va da dovada vinovăţiei lui Grazziani. Nu mă pot bizui decât pe tine. 
Primeşti? 

— Mă simt tare măgulită, majestate, și, chiar dacă nu prea îmi dă inima 
ghes, mă voi strădui să vă slujesc. Când porunciţi să plec? 

— Draga mea, dacă ai fi bărbat te-aș îmbrăţișa vârtos, dar așa, îngăduie- 
mi să te sărut pe frunte, dându-ți binecuvântarea mea și a ţării. Făgăduiesc 
să fie ultima dată când te mai rog ceva! 


Astfel, în plină primăvară moldavă, contesa Rozsnyai călătorea într-o 
butcă trasă de doi telegari, zicând pretutindeni că era genoveză și o chema 
Maria d'Anselmo. Trecuse munții prin pasul Oituzului, unde mai dăinuia încă 
împărăţia cea albă a zăpezii, dar de cum pătrunse în valea Siretului întreaga 
fire îşi îmbrăcase haina primăvăratecă a florilor de pomi. Cei doi vizitii de pe 
capră erau de fapt oşteni, buni cunoscători ai locului şi ai limbii românești, 
slujbaşi ai domniei craiului ardelean. 

Contesa dorea să ajungă cât mai repede şi cât mai de-a dreptul la Galaţi, 
iar mai departe cu vreun barcaz până la Cetatea Albă. Cât despre înapoiere, 
o bătea gândul să se roage de Iskender-pașa s-o ajute să treacă prin părțile 
tătărești, spre a nu mai ajunge în preajma lui Grazziani. 

Din păcate, una îți pui în minte și alta îţi iese în cale! Abia urcaseră pe 
podul umblător pentru a trece Siretul, când fură ajunși din urmă de un pâlc 
de călăreţi, șuierând nevoie-mare și făcând semne să fie aşteptaţi. Otgonul 
fusese desfăcut de la mal și un vizitiu de-al contesei se oțări la podar să 
meargă mai departe, dar acesta se împotrivi: 


— Cum să plec? Nu vezi că-i chiar dumnealui vel-vornicul Coste Bucioc? 

„Genoveza” îşi linişti oamenii. În fond, putea fi vorba de o întâlnire 
obișnuită la drumul mare. Ba chiar bine că s-a întâmplat pe pod, căci oricum 
i-ar fi ajuns din urmă și cine ştie... Până una-alta s-a urcat din nou în butcă, 
poate că astfel nici nu mai avea să dea ochii cu olahul. 

Vel-vornicul era în acea zi numai voie-bună şi mai cu seamă doritor să 
afle cine se ascundea în ciudata carâtă. Se duse la fereastra ei și, mirându-se 
de asemenea frumuseţe, îşi scoase pe dată cușma și i se închină curtenitor: 

— Sunt vel-vornicul Coste Bucioc, gingașă jupâniță. N-ai vrea matale să 
mă învredniceşti a-mi spune numele? lacă, eu îs bărbat și nu mă încumet la 
drum fără strajă, că se pot ivi niscaiva tâlhari şi... dacă ai pofti matale, eu te- 
aş ocroti... 

— Non capisco! i-o reteză femeia, deşi înțelesese cam tot ce-i îndrugase 
mătăhălosul boier. 

— Breee, a naibii parascovenie! se înciuda Bucioc. Asta-i străină de tot şi 
nu pricepe o boabă. Care îi cunoşti limba? întrebă el cu glas tare. 

— Poate surugiii, îi șopti un oştean din preajmă. 

— Că bine zici, se lumină vel-vornicul. lan fă-te încoa măi omule, chemă el 
pe unul dintre ei. Spune-mi și mie, cine-i jupânița? 

— Doamna marchiză d'Anselmo, răspunse scurt acesta. 

— Iraaa! O fi vreo taliancă? 

— Înî! 

— Aşa deci, făcu el zâmbitor. Am priceput, frumoaso. Atunci îi tocmai pe 
potriva gândului meu... 

Aşa burduhănos cum era, boierul se ţinea trufaș întotdeauna când dădea 
peste o boieroaică mai acătării. Acuma, fiind vorba de o „evropeancă”, se 
înfoie şi mai dihai decât un păun, înroşindu-se de plăcere. Dărui 
ardeleanului un galben și-l trase lângă el spre a-i sluji de tălmaci, căci acesta 
putu bălmăji câteva cuvinte, chipurile, pe „limba marchizei”. 

— lan întreab-o că unde se călătoreşte aşa, singurică? îl îndemnă Bucioc 
pe vizitiu. 

— La Cetatea Albă, la o mătușă a domniei-sale, răspunse acesta în locul 
stăpânei. 

— Ahaa! Drum lung şi greu. Dar veți fi ostenit de atâta cale, n-ar vrea oare 
talianca să tragă la mine la conac, să-şi mai dezmorțească oasele? lan 
întreab-o, măi băiete! Nu-i departe și ar vedea și ea cum trăiește lumea de pe 
la noi... 

Oşteanul vorbi mai multă vreme cu stăpână-sa, scăpând şi câte o vorbă 
ungurească, dar Bucioc nu bănui nimic și era încântat văzând străduința 
vizitiului, mai ales când, pe ascuns, îi strecură în palmă încă doi galbeni. 


— Eu zic să primiţi, doamnă marchiză, că poate fugim peste noapte. De 
nu, pisălogul se va ține scai de noi, îi zise vizitiul, deşi nu întru totul pe limba 
lui Dante. 

— Ar însemna să ne băgăm singuri în gura lupului, șopti femeia. 

— Nu prea ne stă în putință să alegem. 

— Atunci, vezi ce-i spui şi cum te descurci, urmă ea zâmbind spre Bucioc. 
Dobitocul poate fi primejdios, adăugă neluându-şi privirea de la vel-vornic. 

Aflând despre încuviințarea frumoasei străine, la coborârea de pe pod 
boierul mai că ar fi poruncit să-i fie dus rădvanul pe braţe, ca să nu fie 
zdruncinată. Pe drum, călărea când de o parte, când de alta, cu același rânjet 
care o băga în răcori, totuși ea se străduia să-i arunce câte o privire 
ademenitoare, deşi nu se gândea decât cum ar face să scape de libidinos. 
Având la ea otravă, ar fi putut lesne să-l ucidă, dar nu era bine, fiind vorba de 
un mare boier al ţării, ba chiar curtean de-al voievodului. Se gândi într-un 
timp dacă n-ar fi putut să-l îmbrobodească pe dregător şi să-i facă de 
petrecanie lui Grazziani, dar nu ştia ce avea să zică Bethlen, care-i poruncise 
să treacă nebăgată în seamă. Pe de altă parte, „butoiul acesta de osânză” ar fi 
putut să-i făgăduiască marea cu sarea, iar pe urmă s-o dea în gât, când se va 
fi săturat de dânsa. Mai bine avea să-i strecoare ceva prafuri de dormit în 
băutură când vor rămâne în doi, căci de bună-seamă că aşa va pofti boierul. 
Nici Galaţiul nu putea fi prea departe şi, dacă ar fi gonit toată noaptea, până 
să se trezească umflatul îndrăgostit ea va fi ajunsă pe puntea vreunui barcaz, 
ca să nu i se mai poată da de urmă. Bănuind că nimeni n-ar fi putut s-o 
înţeleagă, contesa își scoase capul pe fereastră și, mai în italiană, mai pe 
ungurește, îi spuse slujitorului ce plănuise. 

— Ce zice, bre? sări nerăbdător Bucioc. 

— Se teme că vom întârzia prea lungă vreme, căci ne aşteaptă corabia la 
Galaţi și să nu plece fără noi. 

— Lasă, măi, că voi porunci eu niște duchipali care au să înghită flăcări 
până la Dunăre. Apoi nici nu-i nevoie să vă zoriți aşa, că de trimit un olăcar 
acolo aşteaptă corabia cât oi pofti, doar nu-mi iese din poruncă niciun 
căpitan de vas. 

Contesa, care trăsese cu urechea, se cam îngrozi. 

— Spune-i ca nu cumva să trimită pe cineva, că mă supăr și nu mă mai 
opresc deloc. N-ai decât să-i zici că acolo mă așteaptă soțul meu, sau orice 
crezi mai potrivit. 

— Drăcoaica! rânji mulțumit boierul când auzi că musafira lui era 
măritată. Se vede treaba că ştia frica bărbatului, dar nu se dădea înapoi să-şi 
petreacă noaptea cu el. Astea da, muieri! oftă el gândindu-se la fasoanele ce 
le făceau moldovencele. 


De altfel şi dumnealui vel-vornicul poruncise să tragă la Mărgineni, căci, 
deşi o ştia pe nevastă-sa în târgul leșilor, se ferea ca nu cumva să-i fi dat prin 
cap să se întoarcă. În sălbăticia de la Mărgineni nu se prea îmbia dumneaei 
jupâneasa, așa că n-ar fi fost primejdie să fie descoperit. 

Curând sosiră în frumoasa aşezare dintre păduri şi boierul vru să se arate 
pe potriva cavalerilor din Apus, dar mai curând ar fi poftit s-o ia în braţe, ca 
s-o ajute să coboare din trăsură. 

— lan fă-te încoa' hulubiţo! zâmbi el mieros. 

Agnes se făcu a nu-l lua în seamă, și aruncându-și ochii roată făcu pe 
proasta, spunând că ar fi vorba de vreun han: 

— 0oo! Magnifico! Ma che splendore! Ce un albergo? 

— Nu ştiu ce zici, răspunse vel-vornicul cam încurcat, dar hai în braţe la 
mine, și-i vedea tu mai pe urmă. 

Rămăsese cu braţele întinse şi, nemaiștiind ce să facă cu ele, le duse la 
spate, dar taman atunci catadicsi şi Agnes să sară din butcă, fără ajutorul lui. 

Boierul pricepu pe dată şi se cam înroși de nemulțumire că fusese păcălit, 
dar văzându-i zâmbetul dulce îi trecu pe dată furia şi se căzni să se facă 
înțeles fără tălmaci. 

— Mie poţi a-mi spune Coste... da, da, Coste! şi se lovi cu palma peste 
piept. Aşa cum ai zis matale... „albert”, parcă nu prea sună a nume de pe la 
noi. Eu îs Coste! mai rosti el o dată, apăsat. 

Contesei mai că-i venea să râdă văzând cum poate să se prostească un om 
în toată firea, schimonoselile pe care le făcea, crezându-se mai de înţeles în 
acest fel. 

— Ai să guști mătăluţă, suflețelule, nişte grasă de Cotnari de are să ţi se 
încurce graiul și ne-om înţelege noi altcum atunci, îi zâmbi el galeș. Te dai 
domnia-ta pe brazdă, cât ești de marchiză! 

De astă-dată contesa nu se mai înspăimântă, căci de vreme ce boierul își 
dădea gândurile pe față, își pierdea orice putere asupra ei. O ameninţa cu o 
băutură tare? Cu atât mai bine! Când se va deștepta în zori, va da vina pe 
mahmureală, iar ea va fi atunci departe şi nu-i va mai păsa cui avea să se 
plângă, căci nădăjduia să nu mai dea ochii cu el. 

Boierul porunci iama prin cele orătănii de prin ogradă, iar până să se 
pârpolească ele în frigare, ceru tot felul de mâncăruri şi băutură, fiind 
ortoman de felul său, dar şi pentru a se fuduli în fața „evropencei” de câtă 
bogăţie și belșug se bucura ţara Moldovei. 

Din pricina simandicoasei musafire, vel-vornicul nu-l băgă în seamă pe 
căpitanul acela tinerel, pe care-l zărise de câteva ori pe la curtea lui Vodă. De 
fapt nici nu-l știa pe Mihai, căci despre el vorba, dar văzându-l ar fi putut să-i 
vină în minte bănățeanul ce era prieten cu măria-sa, iar atunci şi l-ar fi 


amintit și pe oșteanul venit la el aşa, pe nepusă masă. Dar dumnealui velitul 
boier n-avea acum ochi decât pentru frumoasa străină, pe care Mihai o 
recunoscu pe dată. „La curtea lui Bucioc, vel-vornicul Moldovei?” se întrebă 
el mirat. „Nu-i a bună, mai cu seamă că, după cum se vede, boierul se dă în 
vânt după ea. Să fiu cu luare aminte și să nu mă dau pe faţă!” hotărî el în 
gând și se trase ușurel din calea lor. 

Fusese mânat cu porunca măriei-sale ca vel-vornicul Bucioc să se 
înfățişeze pe dată la laşi, dar văzând cum stau lucrurile se gândi că cel mai 
nimerit ar fi fost să-i dea de știre lui Marcu, aflat la numai câteva poşte în 
urmă, în târgul Vasluiului. Chemă un oștean ce-l avea cu el și-i zise şoptit, 
deși erau numai ei doi: 

— Te duci tot într-un suflet și-i spui pârcălabului numai atât: „Contesa se 
află la dumnealui vel-vornicul!” Va ştii el despre ce e vorba. Ai înțeles?! 

— Înî! răspunse oşteanul şi fără să mai aştepte se aruncă în şa, ieşind pe 
poartă la pas, după care se aşternu într-un galop nebun. 

Mihai rămase pe mai departe la pândă și i se păru ciudat că nu fuseseră 
deshămaţi caii, lăsând să se creadă că va fi scurt popasul. Ba li se pusese de 
mâncare chiar în preajma porții, la nevoie putând s-o şteargă în grabă mare, 
fără pierdere de vreme. „Să fie oare vreo înțelegere între Bucioc şi 
unguroaică?!” Totuşi vânzoleala de prin curte şi cârâitul găinilor, care erau 
gâtuite, spre a merge treaba mai iute, îi dădu de înţeles că urma să aibă loc 
mai întâi o masă îmbelșugată și... poate că mai trebuia să vină şi alţii! 
„Hotărât, nu-i lucru curat!” 

Trecuse mai bine de-un ceas şi niciun străin nu apăru. În sala de oaspeţi, 
luminată ca ziua, cu zeci de lumânări, boierul se cam cherchelise. Se auziră şi 
chiuiturile țiganilor lăutari, dar ei fură alungaţi pe dată, căci se vede că 
frumoasa „evropeancă” nu gusta asemenea plăcere, cu urechiușele ei atât de 
firave. Vremea se scurgea îngrijorător de repede și câteva lumânări fură 
stinse în conac, dar Marcu tot nu se ivea. „Nu cumva porumbița să spele 
putina la adăpostul nopţii!” Deodată însă răzbătu de sus glasul hodorogit al 
boierului: 


„Foaie verde măr domnesc, 
Am iubit ș-am să iubesc, 
Măcar să mă prăpădesc.” 


Asta îl mai linişti pe Mihai, dându-și seama că stăpânul se îmbătase de-a 
binelea şi deci nu putea fi vorba de ceva uneltiri. O văzu pe contesă ivindu-se 
în cerdac şi căutând să pătrundă bezna din afară, poate căuta pe cineva. 
Curând se zări alături o umbră și Mihai bănui că trebuie să fie vreunul dintre 


slujitorii ei. Atunci îi dădu prin cap că femeia avea să fugă fără ştirea lui 
Bucioc, şi trebuia s-o oprească pe orice cale. Dar curând apăru, bălăbănindu- 
se, însuși boierul. 

— Unde ai... hâc! zburat... căprioara mea... hâc! 

„Căprioara” i se feri din cale şi, dându-se câte un pas îndărăt, își descărcă 
toată scârba asupra chefliului, în frumoasa limbă a lui Petrarca. Îl făcu porc 
beţiv şi câte și mai câte, dar nu fără a-i zâmbi atunci când boierul se mai 
încrunta. 

— Afurisită limbă mai... vorbeşti, drăcoaico!... hâc! Parcă te-aș înţelege... 
da’ nu pricep o iotă. la și muşcă... hâc! din puișoru ăsta fraged... că-i fript la 
țiglă... hâc! Merge la... Cotnărel. 

Având praful de dormit la îndemână, contesa îl apucă pe beţiv de braț și, 
suduindu-l în voie, îl împinse ușurel în casă. Goli cutiuța în pocalul vel- 
vornicului, după care i-l întinse zâmbind mieros. Se forța degeaba, fiindcă 
Bucioc nu-şi mai dădea seama nici câte capete avea „evropeanca”, dar 
ascultător, dădu pocalul pe gât și-l izbi apoi de podea. Vru să se întindă după 
ea s-o sărute, dar femeia se strecură dibace și mătăhălosul se prăbuși cu 
capul pe masă. Când îi auzi sforăitul contesa răsuflă ușurată și se puse pe 
mâncat, căci socotea să-i prindă bine la drum. Ba trase și un ștergar înflorat 
în care îndesă hălci de carne și pâine, apoi se duse iarăşi în cerdac. 

Mihai n-avea de unde să ştie ce se petrecuse în odaie, dar văzu că unul 
dintre vizitii se şi urcase pe capră, aşa că dădu o fugă până acolo și apucă de 
roata din spate, scuturând-o. Când slujitorul se cobori spre a vedea ce se 
petrece, Mihai îi trase una zdravănă în căpăţână, doborându-l. Îl târî apoi în 
umbra grajdului și, luându-i mantia, se urcă el în locul surugiului. Era şi 
vremea, căci lumânările se stinseseră, totuşi putu s-o vadă pe contesă cum 
se furişa pe trepte, întâmpinată de celălalt slujitor al ei. Apoi își săltă poalele 
şi fugi voiniceşte spre butcă, îndemnându-și și însoţitorul: 

— Hamar! auzi Mihai vocea ei şi pricepu că i se poruncea să se grăbească, 
aşa că dădu bice. 

— Varj meg! mai apucă să audă noul vizitiu pe cel rămas pe jos, care-i 
cerea să-l aștepte, de bună-seamă, dar zadarnic. 

Nu avea de ales altă cale decât spre Vaslui, căci încă mai nădăjduia să se 
întâlnească pe drum cu Marcu. Dar când socoti că s-a îndepărtat îndeajuns şi 
cum intrase într-un desiş de pădure, Mihai lăsă caii mai domol şi chiar la pas 
în cele din urmă. Se băgă ușurel sub umbrarul copacilor, apoi se dădu jos și 
merse la fereastra caleștii. Cu toată zdruncinătura drumului, contesa 
dormea. Îi fu milă s-o trezească, ba chiar se înduioșă la gândul că era silită să 
facă asemenea călătorie și să cadă tocmai în mâna unor dușmani. 


Se aşeză pe un trunchi şi se lăsă furat de liniştea pădurii, când desluși un 
tropot de cai dinspre Mărgineni. „Mi-au luat urma!” zise el aproape cu voce 
tare. Vru să fugă degrabă mai departe, dar unul dintre cai se încurcase în 
hățuri şi asta îl făcu să piardă timp. leşi cu ei de căpăstru, însă nu apucă să 
intre în drum, că se și pomeni înconjurat de vreo zece călăreți, iar cineva din 
spate îl pocni cu o măciucă în moalele capului. 

Când deschisese ochii, mai că nu-i venea a crede văzându-l pe Marcu 
lângă el. 

— Ai prins-o? fu prima lui întrebare. 

— Fii pe pace! E sub lacăt. 

— Da' pe mine cine m-a pălit? 

— Un argat de-al vel-vornicului, care nu ştia cine ești. Auzind fuga cailor 
şi când le-a spus şi surugiul că cineva o furase pe contesă, n-au mai stat pe 
gânduri şi v-au adus înapoi pe toți. 

— Adică, acum sunt iar la Mărgineni?! 

— De bună-seamă! Și bucură-te că n-ai rămas în pădure... 

Întrucât se făcuse de amiază şi boierul tot nu dădea semne a se scula, 
Marcu socoti că nu-i a bună și se duse să-l vadă. Traseră de el cu sârg, care 
de unde putea, dar nici gând să deschidă pleoapele, încât bănuiră că nu era 
un somn firesc. Cu multă caznă izbutiră, în cele din urmă boierul căscând 
ochii somnoroșşi și tulburi: 

— Nu cumva domnia-ta vei fi fost frumoasa de azi-noapte? întrebă el 
mucalit, văzându-l pe Marcu în locul „evropencei”. Mă tem că mi-am pierdut 
mintea. Ce s-a întâmplat? Unde-i talianca? 

Nu-i prea veni la socoteală să afle că fusese tras pe sfoară de-o 
unguroaică, iscoadă a craiului Bethlen, dar trebui să înghită gălușca. 

— Deh! Măcar dacă aveam cu vreo zece ani mai puțin... 

— Ba să nu te căieșşti, boier Coste, că şi atunci puteai fi înjunghiat în 
braţele ei, zise Marcu gândindu-se la Gaşpar Grazziani. 

Îi spusese apoi despre porunca măriei-sale de a se înfățișa la laşi şi 
hotărâră să facă drumul împreună, ducând-o şi pe unguroaică, fiindcă nu se 
cădea s-o judece ei. 

Când îl zări pe Marcu, fața contesei Rosznyai se făcu albă ca varul. 
Presimțţirile negre i se împlineau și nu se mai îndoia că va trebui să dea ochii 
şi cu Gaşpar. Scrisorile lui Bethlen îi puneau în primejdie capul, dar îndată 
își veni în fire şi luă o înfățișare mândră: 

— Sunt solul majestățţii-sale, regele Ungariei. Nu v-am pricinuit niciun 
neajuns în această țară și nu voiesc decât să-mi văd de drum. Ce aveţi cu 
mine? 

Vorbea acum ungureşte, aşadar i se adresa lui Marcu. 


— Dacă eşti sol, doamnă contesă, atunci îi musai să-l vezi şi pe măria-sa, 
câtă vreme solia este pentru dânsul. Eu nu fac decât să te însoțesc. Rogu-te 
să pofteşti cu noi. lacă, va merge şi dumnealui, vel-vornicul ţării, aşa că n-ai 
de ce te teme. 

Agnes îi aruncă o privire boierului, care o sorbea din ochi, şi parcă-i mai 
veni inima la loc. Era cât pe ce să spună că se duce la Iskender-pașa, dar îşi 
dădu seama că asta nu l-ar fi înfricoşat pe Marcu şi i-ar fi fost dezvăluite 
scrisorile de taină. Însă cu aceea către Grazziani se gândea că poate are să-l 
înșele, așa că se învoi să plece la lași. 


Vestea îl ului pe voievod, dar îl şi îngrijoră, încât ceru pe dată s-o vadă pe 
temuta iscoadă. 

— lată-ne iarăși împreună, frumoasă doamnă şi prietenă, aş putea zice, o 
salută el cu oarecare curtoazie în voce. Pot să-ţi fiu de folos cu ceva? 

— Da! Lăsându-mă să-mi văd de drum, răspunse ea rece. 

— Cum vine asta? Eu socoteam că anume te-a trimis vecinul domniei- 
mele, craiul Bethlen... 

— Întocmai! lată scrisoarea. Ba, dacă mă întorc sănătoasă şi nevătămată, 
căpăta-vei şi banii ceruți. 

— Aşa?! zâmbi domnitorul primind scrisoarea din mâna ei. Atunci pentru 
ce voiai să te duci la Galaţi, cum i-ai spus lui Bucioc? 

— Am vrut să scap de el! 

— Da, da... S-ar putea! Ce să fac, sunt nevoit să te cred și mă bate gândul 
că anume te va fi trimis craiul, ca să-mi mai astâmpăr dorul de tine... 

Zicând acestea se ridică din jilțul unde stătuse și se așeză pe divan alături 
de contesă. Aceasta nu se trase, bănuind că avea de gând s-o îmbrățişeze. 
Aflase încă de la Bălgrad că domnul Moldovei mai era holtei, deși umblau 
vorbe că se însoară cu o anume Sarah, fata unui cămătar evreu din lași. 
Adevărat sau nu, asta nu mai era treaba ei, fiindu-i îndeajuns că Grazziani 
încerca să se poarte cu ea ca bărbat și nu ca un voievod. 

— Chiar dacă ți s-ar părea de necrezut, să știi că mi-a fost dor de tine, îi 
şopti el la ureche ei, mângâindu-i cu buzele zgârciul acela gingaş. 

— Eşti un mare mincinos, ca toţi bărbaţii, şi, fiind iarăşi cel mai tare, vrei 
să-ți baţi joc de mine... 

— Vai, cum poți vorbi astfel? se supără în șagă Vodă. lacă, eu ţin la tine 

Vorba i se curmă însă, căci simţi sub sânul femeii ceva de forma unei 
tăşcuţe. Fără să mai întrebe, o apucă şi o scoase la iveală. Contesa păli, 
fiindcă acolo erau scrisorile către Iskender-pașa. 

— Te rog... nu! sări ea, dând să-şi ia îndărăt pungulița de urşinic vișiniu. 


— Alte scrisori? se miră Vodă. 

— Da' de unde... altceva. Crede-mă! Nu-i frumos să... 

— Fie, fie, le punem deoparte, zise el făcând pe nepăsătorul. Nu-i bine să 
stea în calea iubirii noastre. Vor fi ceva scrisori de la vreun iubit de-al tău... 

— S-ar putea... Nu cumva ești gelos? 

— S-ar putea! răspunse așijderea Grazziani. 

Pe neașteptate îi smulse jiletca ce-o avea pe ea și, cu dibăcie, o descopcie 
la rochie. 

— De ce atâta zor? se împotrivi femeia. Parcă spuneai că vrei să mă vezi 
mai lungă vreme. 

— Pentru că vreau să te simt mai aproape de inima mea... 

Văzând-o dezbrăcată la lumina zilei, i se tăie răsuflarea de atâta 
frumuseţe. 

— Eşti cam neobrăzat şi zorit ca un țăran! făcu ea pe năzuroasa, dar Vodă 
n-o mai luă în seamă. 

Fireşte că nimeni n-a cutezat să intre la măria-sa nechemat și Marcu era 
singurul care bănuia ce se petrece dincolo de ușa aceea de stejar ferecată în 
ținte de bronz. Numai vel-vornicului Coste Bucioc ar fi putut să-i fie ciudă, 
dar nu era atunci la palat. 

Când, în cele din urmă, contesa izbuti să se îmbrace, nu fără ajutor, dădu 
să-şi pună și tășcuţa în sân dar, simțindu-se biruitoare, făcu greșeala să 
spună: 

— De aici ar trebui să mă reped până la Cetatea Albă. Am acolo o mătușă 
bolnavă şi aş vrea s-o mai văd înainte de moarte. 

— Cetatea Albă?! tresări Vodă. Nu cumva la Iskender? la adă punga 
încoace! porunci el întinzând mâna. 

— Asta nu! Mi-ai făgăduit. De ce nu-ţi ţii vorba? 

Fără să mai țină seama de împotrivirea ei, i-o smulse şi cu ajutorul unui 
pumnal spintecă tăşcuța, dând la iveală scrisorile. 

— Deci iubitul tău foloseşte pecetea craiului Bethlen? făcu batjocoritor 
domnul. Vom vedea! Până diecii mei vor citi ce scrie acolo vei sta în palat la 
mine, iar dacă nu-i nimic primejdios le vei căpăta să te poți întoarce la el. De 
nu... 

— De nu?! se înfiora ea. 

Gaşpar-vodă nu-i răspunse. Bătu din palme și porunci aprodului s-o 
însoțească pe doamna contesă în iatacul domniţelor, care acuma era 
nelocuit. După plecarea lor rândui pază la ușă, câte un fustaş cu poruncă 
aspră să nu lase pe nimeni la ea. 

Peste câteva ceasuri se văzură însă din nou, de astă-dată în spătăria cea 
mică, de față fiind şi Marcu. 


— Dragă Agnes, zise voievodul, cu fața încruntată. Tu ştii la fel de bine că 
asemenea scrisori ce duceai asupra ta nu trebuie să ajungă la Iskender-pașa, 
aşa că mă văd silit să te trimit deocamdată la o monastire, măcar că 
prietenul meu, pârcălabul Marcu, zice că să nu-mi mai pierd vremea cu tine. 
Îmi vine greu să fac să cadă frumosul tău cap de pe umeri, cu toate că asta ai 
merita. Ce s-o mai lungim, la Suceviţa! 

Femeia se prăbuși la podea, de parcă ar fi lovit-o în moalele capului, dar 
nu fu în stare să scoată nici măcar un scâncet. Domnitorului i se făcu milă. 

— Cu vremea, poate am să trimit pe careva, chiar pe Marcu, să te scoată 
pe ascuns la voi, la Bistrița, dar până atunci mergi acolo unde îţi spun și să 
nu cumva să încerci să scapi. 

Slujitorii o ridicară mai mult moartă decât vie, iar voievodul rămase 
numai cu pârcălabul. 

— Poate e de necrezut, dar de astă-dată îmi pare rău de sărmana Agnes. 
N-a prea avut noroc în viață de când a dat peste mine. Așa i-a fost soarta! 
Dacă scrisoarea ar fi ajuns sub ochii turcului, ş-ar fi aflat despre legăturile 
mele cu lehii. Și nici asta n-ar fi fost mare lucru, dar mai este vorba și de 
vânzarea lui Korecki, precum și de împresurarea Vienei. Or, de vreme ce 
cată a lovi în întreaga creştinătate, n-am altă cale decât să înştiințez pe 
marele hatman al coroanei, pan Zolkiewski, ce la rându-i va da de veste 
împăratului. Agnes însă... trebuie să piară, ca să nu afle Bethlen că am pus 
mâna pe ea. Poate acolo, la Suceviţa. 

— Tot mai bine era pe mâna gâdelui. 

— Nu mi-ar face plăcere să știu asta. Starețul acela roșcat, de la Suceviţa, 
este omul lehilor, şi o va ţine în mare taină; iar de va trebui să piară, s-o facă 
el, fără să ştiu. 

Bănăţeanul nu mai zise nimic, măcar că în mintea lui judeca a fi mai 
cinstit s-o fi pus pe butuc decât s-o dea pe mâna dezmăţatului egumen, 
despre care auzise că ar avea porecla de Sarsailă. Dar asta era voința 
domnitorului, şi nu încăpea împotrivire. Avea s-o însoțească el însuși și 
poate că în răstimp lui Vodă i-or veni în minte gânduri mai bune, poruncind 
moartea ei fără chinuri, nu așa cum ar fi așteptat-o la monastirea aceea. 

Contesa însă nu păru prea îngrijorată, căci ea cunoștea mai multe despre 
episcopul de Rădăuți. La început nu știa pe unde se află sfântul lăcaș și de 
aceea se înspăimântase, dar mai apoi își veni în fire. Cuteză chiar să-i 
zâmbească lui Marcu la despărțire şi în liniştea chiliei se gândi că vlădica 
avea s-o scape negreşit, iar atunci când se va vedea din nou la Bălgrad avea 
să ceară şi capul bănățeanului, nu numai al lui Grazziani. 

Lui Sarsailă însă, Marcu îi spuse: 


— În cel mult două săptămâni sunt îndărăt, prea-cuvioase; ori, de nu, 
căpăta-vei poruncă ce să faci cu muierea. 

— Cu toată credinţa, fiule, răspunse acesta smerit, dar în gând îşi zise: „S- 
o crezi tu că nu ştiu ce să fac cu ea şi că am să aştept două săptămâni!” Mergi 
cu domnul, taică! mai blagoslovi el în urma pârcălabului. 

De îndată o şi duse într-o chilie neumblată, din partea de către asfințit, 
unde o ferecă şi luă cheile la el. A uitat însă a-i lăsa apă sau mâncare, și se 
pare că nu întâmplător. Abia după vecernie, luând o ciosvârtă de berbec şi 
un ulcior cu vin, se duse la ea. 

— La mine sete. Rog frumos apă, o stâlci ea pe românește. 

— Am adus! făcu egumenul cu ochiul spre ulcior. la cu taica! Și îmbucă 
mai întâi de aici, ca să meargă! adăugă el îmbiind-o cu carnea friptă. 

Însetata duse ulciorul la gură, dar în același timp călugărul dădu să-i 
mângâie sânii. Neaşteptându-se la asta din partea unei fețe bisericeşti, 
femeia se înecă și scăpă vasul. Apoi îl plesni peste mâini. 

— Aaa! Dacă te ţii trufaşă, am eu ac de cojocul tău, muiere! Ai să te rogi tu 
de mine! o ameninţă el. 

Dădu cu piciorul în hârburile ulciorului și, înșfăcând friptura, ieşi furios 
trântind uşa după el. A doua zi nu mai trecu deloc, iar pe urmă se pomeni cu 
preasfinția-sa vlădica de Rădăuți. Se înapoia de la domnie și poftise popas la 
ctitoria aceasta, dar de fapt aflase că omul lui Vodă târâse după el o străină 
de neam ales, pe care ar fi zăvorât-o la Suceviţa, și se îngrijorase să nu fi fost 
cumva chiar aceea pe care el o aștepta să vină de la Cetatea Albă. 

— Avut-ai oaspeţi, preacuvioase? îl întrebă episcopul pe stareț, dându-i 
dreapta spre sărutare. 

— Dumnealui pârcălabul Marcu, preasfinte! răspunse smerit Rafailă. 

— Singur? 

— N-aş zice! Dusese pe cineva până la hotar, către părţile ungurene. 

— Bărbat, sau femeie? 

— N-am de unde ști, că eu nu-l văzui decât la întoarcere. 

— Canon de spovedanie, fiule, făcu episcopul cam nemulțumit de 
răspuns. Să grăieşti adevărul curat! 

— N-aş cuteza altminteri, preasfinția-ta. Mă jur pe sfânta cruce că... 

— Bine, bine! mormăi vlădica, după care schimbă vorba. Am auzit de ceva 
necazuri pe aici. Se plâng frații că-i cam năpăstuiești. Mai îngăduie și lor să 
răsufle, că n-o fi foc! 

— Clevetiri! Zavistie lumească... 

— Lasă că ştim noi! dădu din mână chiriarhul şi iar aduse vorba de 
altceva. De la măria-sa mai ai vreo veste? 

— De la Radu-vodă? întrebă șoptit stareţul. 


— Vezi-bine. 

— Nimic! Chiar niciuna. 

— Atunci te las cu domnul și ai grijă să-mi fii de credinţă, după cum mi-ai 
jurat. Dacă auzi prin aste părţi ceva de vreo femeie din alt neam sau dai de 
urma ei, să-mi trimiți negreșit un frate cu vestea, dar pe furiș. 

Îi întinse din nou mâna să i-o sărute, în timp ce Rafailă îşi zicea: „Că oi fi 
prost să ţi-o dau ţie. Aşa frumuseţe... cum nu?” Îl ura de moarte pe episcop, 
fiindcă socotea că-i luase locul, şi din aceeași pricină nu-l suferea nici pe 
fostul domn, care a tot tărăgănat înscăunarea lui până s-a mazilit şi l-a lăsat 
cu buzele umflate. Se cam îndepărtase de Movilești, măcar că tânărul boier 
Miron de la Bârnova, tot din neamul lor, îl mai făcea să tragă nădejdea 
jilţului episcopal. 

După plecarea înaltului oaspete, de teama iscoadelor pe care acesta le 
avea de bună-seamă prin monastire, Rafailă nu s-a mai dus vreo două zile pe 
la nenorocita contesă, pe care acuma ar fi ucis-o cu dragă inimă dacă n-ar fi 
trebuit să dea socoteală de ea pârcălabului Marcu. Se gândise chiar s-o facă 
scăpată peste munte, dacă s-ar fi dat binișor cu el vreo două zile, iar la urmă 
vedea el pe unde ar fi scos cămașa, dar unguroaica se îndărătnicise atunci și, 
iacă, trecuseră patru zile de când nu s-a mai putut strecura în chilia ei. 

Era pe înserate și în întunecimea încăperii desluși forma femeii, care 
zăcea pe pat. O crezu adormită, dar la scârțâitul uşii sărmana îngăimă pe 
limba ei, cu multă greutate: „Viz...” Ar fi putut Sarsailă să-și închipuie că-i 
cerea apă, dar el era mânat de alte gânduri, aşa că scapără amnarul, aprinse 
feştila şi i-o apropie de obraz. Istovită de nemâncare şi cu buzele arse de 
sete, mândreţea de fată se trăsese la față aducând cu o icoană a Maicii 
Domnului pe care o văzuse el cândva la un călugăr franciscan. Simţi cum îl 
furnică sângele prin vine şi trase deodată scoarța cu care se acoperise 
nefericita, dar ea nu mai era în stare să se miște, necum a i se mai împotrivi. 
Chiar și când ticălosul călugăr îi săltă poalele, dezgolindu-i pulpele, buzele ei 
de-abia mai îngăimau: „viz...” 

— Pe urmă! gâfâi el. Îți dă taica, numai să fii înţelegătoare... şi se aruncă 
asupra ei. 

Dându-și seama că fapta lui n-ar fi rămas nedescoperită, se înspăimântă 
pe loc. Un gând diavolesc îi trăsni prin minte și, trăgându-i perna de sub cap, 
îi acoperi fața înăbuşind-o. Abia de se mai zvârcoli sărmana contesă 
Rozsnyai, cea care strălucise cândva la curtea din Bălgrad și care acuma 
sfârşea jalnic într-o chilie întunecată de la Suceviţa. 


In această vreme la palatul domnesc din lași se chibzuia îndelung asupra 
destinului contesei. Gașpar-vodă trimisese scrisoarea în Lehia și de bună- 


seamă Bethlen avea să afle curând că i se dezvăluiseră planurile lui 
împotriva creştinătăţii. lar dacă s-ar mai întoarce și Agnes, să-i povestească 
cele petrecute... 

— Să piară, măria-ta! Altă cale nu-i! 

— Parcă nu mă lasă inima, Marcule. Poate faci tu ceva... Dar cum vrei! 

— Atunci, mă duc eu cu porunca! răspunse dârz bănățeanul. Și așa şi făcu. 

Sosi în frumoasa ctitorie tocmai când stareţul oficia slujba de 
îngropăciune la căpătâiul contesei. Mândra ei înfățișare de altădată era 
numai o amintire, încât Marcu nici n-a mai cunoscut acel chip galben şi 
umflat, ce părea mai curând hidos în lumina palidă a lumânărilor. Un sobor 
de călugări cu glugi negre se ruga pentru odihna sufletului necunoscutei din 
sicriul acela sărăcăcios, cioplit de un frate-tâmplar. 

— Cine-i? întrebă pârcălabul pe un vecin în sutană. 

— O călătoare străină, beteagă ca vai de ea, care, neavând pe nimeni în 
astă lume, s-a tras aici să-şi deie duhul, răspunse șoptit călugărul. Egumenul 
nostru, inimă prea milostivă, s-a legat să-i slujească prohodul. Suflet bun! 
adăugă el cu o voce care lui Marcu i s-a părut cam batjocoritoare, dar n-a 
mai zis nimic. 

Când s-a isprăvit slujba, lungită parcă anume de preacuviosul egumen, 
acesta se prefăcu a-l zări abia atunci și apropiindu-se de el se căzni să-şi 
stoarcă o lacrimă. 

— Voia domnului, taică! 

— Cu adevărat! răspunse pârcălabul, gândindu-se la „domnul” de la Iași. 

Şi totuși, nu aceasta fusese porunca voievodului. 


VREMURI TULBURI 


În aceeaşi primăvară a anului 1620, pan leronim Ottwinowski, solul 
luminăţiei-sale craiul Zygmunt al Lehiei, trecea cu mare pohfală pe ulițele 
Istanbulului. Sosise cu o corabie la Pera, unde fu întâmpinat de trimişii 
sadrazamului spre a-l întovărăşi până la locul de odihnă, mai înainte de a-l fi 
înfățişat. 

Solul poruncise potcoave de argint și bătute numai de formă în caiele tot 
de argint, anume ca să se desprindă pe ulițe și ca să se minuneze toți 
stambulioții de bogăția lehilor. Privitorii se îmbulzeau după asemenea 
daruri nemaipomenite, dar pufneau în râs văzând că semeţul sol era însoțit 
de însuși Sul-bașa, căpetenia hingherilor. Pan Ottwinowski însă nu avea 
habar şi se ținu mândru în şa până când a văzut unde era poftit de către turc. 
Era unul dintre cele mai murdare hanuri ale orașului, nu departe de Edicule, 
înspre Bairam Dere, unde se aruncau toate gunoaiele. Pe o tablă ruginită de 
la intrare abia dacă se mai deslușea scris „La matrozul ostenit”, dar asta nu-i 
spunea nimic, fiindcă solul nu înţelegea greceşte. 

Murdăria locului şi a slugilor ieșite în întâmpinare, îl scoaseră însă din 
țâțâni pe şleahtic, aşa că ceru socoteală turcului, care rânji spre tălmaci: 

— Dacă ghiaurului nu-i place, putem să-l găzduim acolo! arătă el spre cele 
şapte turnuri ale vestitei temnițe. Ori de nu, la mine! și se bătu cu palma 
peste piept. 

Abia atunci află nefericitul sol cine era trimisul marelui vizir Damad 
Mehmed-pașa, și furia lui nu mai cunoscu margini. Ar fi părăsit orașul pe loc 
şi cu mare tărăboi, dacă s-ar fi aflat în altă țară, căci socotea batjocura ca 
adusă Lehiei, dar din cetatea sultanului nu prea ieşeai lesne, ba poate că 
rămâneai acolo pe vecie, chiar sol fiind, dacă îl supărai cu ceva. Se domoli cu 
greu şi prefăcându-se a mulțumi pentru găzduire ceru îngăduința să treacă 
pe la niște prieteni genovezi, după care făgăduia să se înapoieze unde îi 
poruncise sadrazamul. Sul-bașa, care nu strălucea prin înţelepciune, fu 
încântat că i se cerea încuviințarea, așa că se învoi bucuros. Atât a așteptat și 
pan Ottwinowski! De cum se văzu printre creştini tocmi pe ascuns o corabie, 
şi abia când se văzu în largul mării răsuflă ușurat. Nu mai era înveșmântat 
cu straie scumpe, ci ca un neguțător oarecare, dar bucuros că a scăpat cu 
viață mai înainte de a fi vorbit cu marele vizir. 

În răstimp, prinderea scrisorii lui Bethlen i-ar fi dat bătaie de cap lui 
Gaşpar-vodă, neavând pe cine o trimite hatmanului de câmp, pan 
Koniecpolski, dacă nu s-ar fi cerut s-o ducă însuși credinciosul său olăcar, 
tânărul croat Pera. În acest fel se putea dovedi fără greş vânzarea lui Korecki 
şi putea fi deci înlăturat, cu toate puternicele lui rude. Despre purtătoarea 


răvaşului nu se mai auzea nimic, de parcă ar fi înghiţit-o pământul, ceea ce 
de altfel se și întâmplase. 

Pera mai avea asupră-i şi o scrisoare a domnitorului către marele hatman 
Stanislas Zolkiewski, care, de cum o citi, se bucură nespus de mult și la 
rându-i porunci carte către craiul Zygmunt, spunând printre altele: „...si 
contra Turcos victoria potiretur, tres illos principatus, Moldavian, 
Valachiam et Transilvaniam, in perpetuum regno Polonico addicendos” 
(„dacă se va obține victoria contra turcilor, cele trei principate, Moldova, 
Valahia și Transilvania, vor fi aduse pentru totdeauna sub stăpânirea 
Poloniei”). Adevărat că, erau cuvintele domnitorului, dar hatmanul uitase să 
mai adauge și restul: „...ut ipse vita durante solus omnibus tribus imperaret’, 
adică pe timpul cât va trăi el să le conducă singur pe toate trei. Și doar 
Gaşpar-vodă scrisese hotărât acest lucru, fiindcă se gândea mai întâi la 
unirea ţărilor române, iar făgăduiala de a le pune sub ascultare leşească era 
pentru mai târziu, căci era tânăr. 

Toate acestea le aflase și principele Bethlen prin mijlocirea lui Korecki, 
după cum aflase şi că Pera ducea domnului Moldovei scrisori deosebite, care 
ar fi dovedit pe deplin hainirea lui Grazziani. Dacă ar fi pus mâna pe ele, nu 
mai încăpea nicio îndoială că hainul ar fi fost mazilit, descotorosindu-și 
astfel spatele de un dușman primejdios în lupta cu habsburgii. 

Pera se întorcea fără grijă spre Moldova, dar mai înainte de Snyatin 
oameni năimiți de Korecki puseră mâna pe el, îl legară fedeleș și o apucară 
drept peste munte către Bălgrad. Atâta grabă dovediră, încât răpitorii nici 
nu-l mai scotociră să vadă dacă are ceva asupra lui, ci îl înfăţișară prinţului, 
cetluit cum era. Mare îi fu dezamăgirea majestăţii-sale când găsi numai 
câteva rânduri de salut de la pan Stanislas Lubomirski, conte de Winiec, 
către domnul Moldovei. 

Cuprins de furie, craiul porunci schingiuirea prinsului spre a se afla de 
soarta celorlalte scrisori, despre care ştia de la Korecki. Pe de altă parte 
socotea că ar fi putut să dea și de urma contesei Agnes, despre care nu mai 
ştia nimic în ultima vreme și nici la Cetatea Albă nu mai ajunsese. Neîndoios 
că se afla pe undeva în Moldova, iar omul lui Grazziani știa acest lucru. 

Ca şi în alte daţi, majestatea-sa în persoană se duse lângă Andor-călăul, 
ocupându-se de cercetarea osânditului. 

— În afară de limbă, poţi să-i smulgi orice, dacă se încăpățânează să tacă! 
porunci el anume în turceşte, ca să se facă înţeles de Pera, căci Andor 
rămase cu gura căscată. 

Pe ungureşte i se spuse meşterului gâde să-și facă iscusit treaba, spre a 
scoate tot ce voiau de la tânăr. 


— Ce înțelegere este între Grazziani și Zolkiewski? întrebă domol 
Bethlen. 

Pera nu răspunse şi Andor îi smulse o unghie, dar în afara unui răcnet 
nicio vorbă nu mai scoaseră de la el. 

— Tinere, zise cu duioşie prințul. Știu că neamul croaților este viteaz, dar 
şi plin de înțelepciune. Ai tăi n-au nimic cu moldovenii, pentru ce să-ți dai 
viața pentru nişte străini? Vorbeşte, şi am să te răsplătesc așa cum se cuvine. 

Pera îl privi cu ură, dar își încleșta buzele. 

— Nu faci bine că taci. Ai să fii schilodit pe viață şi-i păcat, se cam răsti 
Bethlen, pierzându-şi răbdarea. Poate îmi spui pe unde-i contesa Rozsnyai, 
dacă nu ştii nimic de stăpânul tău. De ea ai auzit, nu-i aşa? 

Nici de astă-dată nu fu învrednicit cu vreun răspuns şi asta îl scoase din 
sărite, poruncind cele mai crunte cazne. Astfel tânărului îi fură smulse pe 
rând unghiile de la mâini și de la picioare, îi fură arse tălpile de făcură bășici, 
dar zadarnic. Nenumărate găleți cu apă au fost aruncate asupra nefericitului 
croat, care începuse a-și pierde simțirea din ce în ce mai des. Toată 
străduinţa și iscusinţa lui Andor au dat greş de data aceasta. Pera a rămas la 
fel de mut și atunci când pielea de pe dosul mâinilor îi fusese jupuită fâşii- 
fâșii. Nemaiavând ce-i face, prințul porunci moartea osânditului. 

Mai pe urmă s-a căit pentru graba acestui sfârşit, ba uneori își zicea că nu- 
l] ademenise îndeajuns, cunoscută fiind bărbăţia croaților în fața chinurilor şi 
credinţa cu care-şi slujeau prietenii şi stăpânii buni. Îi părea rău că nu s-a 
gândit să-l fi ținut în viaţă spre a-l fi schimbat cu Agnes, căci Grazziani s-ar fi 
învoit, dar furia îi întunecase atunci minţile şi acuma era prea târziu. 

Trimise totuși la Poartă scrisoarea aflată asupra lui Pera, cu toate că din 
ea nu se putea înțelege decât prieteșugul voievodului cu leahul, dar nici 
urmă de hainie. Îl ponegri marelui vizir cum nu se putea mai rău, dar acesta 
nu-i dădu crezare, câtă vreme beyul se dovedise atât de credincios în slujba 
sultanului, când a făcut pace cu austriacii. Apoi veştile ce veneau din 
Bogdania la Istanbul erau deosebit de liniştitoare şi nimeni nu se plângea de 
vreo silnicie din partea domniei, iar sadrazamul avea cunoștință despre ura 
ce i-o purta beyul ardelean celui de la Yaş, așa că nu-l prea luă în seamă pe 
trimisul principelui Bethlen. În schimb, fiindcă în taină se gătea de război cu 
Lehistanul, crezu nimerit să-l însărcineze pe seraskerul de Karamania, 
Iskender-pașa, să cerceteze mai cu de-amănuntul. În acest scop a şi fost 
trimis la Akerman - adică la Cetatea Albă, cum îi spuneau localnicii - un 
ceauș pe care-l povăţui ce avea să spună și prin viu grai despre temerile 
Porții cu privire la Gaşpar-beg. 

Măreţele ziduri ce străjuiau limanul Nistrului la împreunarea lui cu 
marea fuseseră înălțate pe vremuri de către genovezi, iar în afară de românii 


moldoveni, pomeniţi prin aceste locuri din vremuri demult uitate, se aflau 
aici mulți turci și tătari, care năpădiseră cetatea. Luminăţia-sa Iskender-pașa 
se hotărâse să facă din acest oraș inima întregii sale oștiri, adunând laolaltă 
tătari crâmleni şi dobrogeni, din Bugeac, din Rumelia, Bulgaria și chiar din 
beilerbeilâcul Tamajvarului. Trebuia înfrântă semeţia lui Sigismundus, 
craiul Lehistanului, urmând să-l izgonească pe vecie. Izbutise a-l împlânta pe 
Grazziani în coasta lehilor, iar acesta se legase cu jurământ să nu iasă din 
cuvântul său sub nicio formă. În vederea acestei înfruntări mai avea de 
împăcat pe Devlet Ghirai, kalgay-soltan și frate al marelui han Djanebek 
Ghirai, cu Arslan Kantemir-mârza, căpetenia nogailor din Bugeac. Deseori 
aceştia se încăierau între ei, slăbindu-și puterea în van, ceea ce nu era pe 
placul măritului serasker. 

Cu toate că nu dăduse crezare, aflase despre ceva scrisori pe care ar fi 
trebuit să le primească de la prințul Bethlen, dar pe drum încăpuseră în 
mâinile voievodului din Bogdania, care avusese neobrăzarea să le desfacă şi 
să le trimită lehilor. Cu o zi mai înainte sosise și ceauşul Înaltei Porţi, care-i 
întărea cele auzite, făcându-l să tune şi să fulgere împotriva necredinciosului 
de la Yaș. Dacă toate acestea se adevereau, atunci Grazziani trebui-va să 
piară, după cum spusese și prințul ardelean, căci încăierarea cu lehii avea să 
fie pe viață şi pe moarte. Tocmai pentru aceea fusese mazilit de curând şi 
beyul de la Targoșşta, Gavrilă-vodă Movilă, care, oricât de credincios se 
dovedise turcilor, tot din stirpea Movileştilor se trăgea. 

Era o zi călduroasă de vară ce încingea pietrele zidurilor cetăţii, făcând 
zăpușeala de neîndurat. Ghiaurii îi spuneau „cuptor” lunii acesteia, ce se 
întâmplase a fi Șa'ban ul-mua-zam, și nu greșeau afurisiții. Pe vajnicul pașă îl 
toropea căldura şi de-abia mai era în stare să-l mai asculte pe Arslan-mârza, 
pe care-l poftise anume la un şerbet de trandafiri și un pahar apă rece de la 
gheaţă. 

— Aflat-am de la un jidov din Bender că de bei vara cald te răcoreşti pe 
dată, spuse zâmbind mârzacul când auzi pentru ce fusese chemat. 

— Dacă te încrezi în înțelepciunea neamului lui Israel, n-avem decât să ne 
opărim după aceea, cu câte o cahfe. Fiertura asta s-a cam împământenit şi în 
Islâmbol, ba de pofteşti, poruncesc şi dihân-i bed huy (fumul rău mirositor- 
tutun), măcar că nu pot pricepe cum de poate plăcea așa ceva. 

— Auzit-am și eu de el, dar încă nu l-am văzut și nici că poftesc să-l beau. 
Mai curând acea fiertură amară. 

Tăcut, în ungherul încăperii stătea nelipsitul Kuciuc, abia mai ținându-și 
ochii deschişi. Se săturase de o astfel de viaţă chinuită și ar fi vrut să-şi pună 
capăt zilelor, însă nu era cu putinţă, căci nemilosul pașă îl încuia într-o cușcă 
de fier, când nu-l ţinea în preajma lui. 


— Afurisitul de Grazziani, spuse Iskender-pașa către oaspete, şi-a băgat 
în cap s-o apuce pe urmele blestematului de Mihaly. 

— Râvneşte la Kara ili? 

— Ba şi la Erdely ili, la fel ca şi nebunul acela de care îți pomeneam, vrând 
să-i strângă pe toți valahii într-o țară. 

— Dg’ parcă şi luminăţia-ta voiești același lucru, ba încă şi cu cei de peste 
Dunăre, laolaltă cu noi, tătarii! zâmbi Arslan-mârza. 

— Eu, dragul meu, voi face asemenea împărăție în numele lui Alah, 
slăvitul, ca să-i aduc pe necredincioși sub legea strălucitului nostru profet, şi 
nu ca ticălosul de bey care se încumetă împotriva noastră, împreună cu 
ghiaurii lui. 

— Atunci, pentru ce nu-l mazileşti pe dată? 

— Fiindcă Osman-khan încă îl mai socotește credincios Porții, iar eu nu 
am dovezi ca să-l pot da în vileag. Prostul de Bethlen a ucis un olăcar de-al 
lui ce se întorcea din Lehia, în loc să mi-l fi dat mie ca să scot de la el tot ce 
ştia. Apoi l-a pârât la Înalta Poartă, şi Damad Mehmed-paşa, sadrazamul, mi- 
a cerut să cercetez eu însumi. 

— Nu cumva ai de gând a te duce chiar luminăţia-ta la Yaş?! 

— Eu nu, dar încă mai înainte de sosirea trimisului marelui vizir am 
trimis acolo niște oşteni, care se dau drept neguțători și au să adaste până le 
voi porunci eu să se repeadă asupra hainului și să mi-l aducă, viu sau mort. 

Kuciuk asculta toate acestea cu nepăsare, căci nu-l mai trăgea inima la 
nimic. Din locul unde se afla putea trage cu ochiul și în odaia alăturată, și 
astfel îl zări pe hadâmul care aducea cahfelele poruncite de stăpân. Tresări 
când îl văzu pe slujitor cum scuturase un inel cu otravă deasupra ceștilor. 
De-ar fi apucat barem o înghițitură, ar fi murit și el odată cu prigonitorul 
său... „Dar pentru ce să mor, de vreme ce va pieri ticălosul?!” îi fulgeră prin 
gând o licărire de nădejde. Chipul robului îi era necunoscut, ceea ce însemna 
că cineva din afară voia moartea paşei şi a oaspetelui său tătar. Inima îi 
zvâăcni în piept, tresăltând de bucurie. Nedându-l în vileag pe făptaş, 
însemna că sprijină uciderea lui Iskender, şi prin aceasta se răzbuna el 
însuși! Se posomori însă când își aduse aminte de obiceiul seraskerului de a 
nu băga nimic în gură până ce un rob nu-i „lua credința”, adică gusta el mai 
întâi mâncarea şi băutura. Se vedea bine că hadâmul era străin, căci nu 
cunoştea acest lucru. S-ar fi putut să-l fi silit chiar pe slujitor să soarbă 
licoarea otrăvită, şi atunci el, Kuciuk, când ar fi avut un asemenea prilej? 

Cu paşi mărunți, spre a nu vărsa cahfeaua, hadâmul pătrunse în odaie, dar 
în aceeași clipită Kuciuk se repezi şi înghiţi lacom amândouă ceștile, sub 
ochii înmărmuriţi ai celor de față. 

— Kuciuk! se răsti pașa. Ce înseamnă... 


Dar bietul schilod se prăbuși pe dată cu spume la gură, zvârcolindu-se de 
durere, căci el nu putea scoate nici barem un geamăt. Fără să pregete, 
Arslan-mârza roti iataganul și îl descăpățână pe slujitor sub ochii lui 
Iskender-pașa, care nu mai apucă să zică nimic. Era înmărmurit de chinurile 
lui Kuciuk, ce pentru el fuseseră sortite. lar când schilodul se potoli în 
neagra noapte a morții, marele serasker spuse, aproape șoptind: 

— Sărmane prieten neînțeles! Eu te chinuiam, poate pe nedrept, căci văd 
că mi-ai salvat viaţa, dar nu trebuia s-o faci! Ai uitat oare, biet schilod, că 
robul îmi lua credința? 

O lacrimă i se ivi în colțul ochilor, ceea ce nu mai văzuse nicicând hanul 
nogailor la neîndurătorul vizir. Ștergându-și obrazul cu dosul palmei, pașa 
aruncă o privire spre descăpățânat. 


ȚUȚORA - MAREA NĂDEJDE 


Cînd pan Zolkiewski, hatmanul coroanei leşeşti, îl chemă la sine pe 
Korecki spre a-i cere socoteală de învinuirile ce i se aduceau, acesta se 
dezvinovăți zicând că atât Grazziani cât şi Iskender-pașa ar fi vrut să-l scoată 
drept iscoadă otomană, de vreme ce fugise de la Edicule. Poate că a fost 
crezut, ori a fost lăsat în pace datorită puternicului neam al Movileștilor cu 
care se înrudea, fapt este că, spre uimirea multora, șleahticul fu poftit să se 
alăture oştirii hatmanului. Când auzi vestea, domnul Moldovei pufni 
înciudat, cu toate că pe undeva se îndoia că ar fi putut fi adevărat. Pan 
Zolkiewski ştia că înfruntarea cu turcii era de neînlăturat, iar dacă l-ar fi 
îndepărtat pe vânzător ar fi atras supărarea altora care erau de partea lui şi, 
cum avea nevoie de ostași, forțele creştinilor nu trebuiau risipite 
deocamdată. 

Gaşpar Grazziani, pe de altă parte, nu mai aștepta decât prilejul de a se da 
în vileag ca vrăjmaș al puterii otomane, pe care o slujise în vremuri de pace. 
Acesta s-a ivit mai curând decât se aştepta, chiar în cea din urmă lună a verii 
anului 1620. Prinsese de veste prin iscoadele sale că era pe drum un 
dregător al Porții cu rang de iskimné, ceva rudă cu Iskender-pașa și deci cu 
amestecul acestuia. Din câte aflase, nu-i aducea mazilirea și nici mai mult ca 
la vreo şaizeci de beşlii nu avea cu el. Atunci Vodă s-a sfătuit mai întâi cu 
boierii divaniţi, iar după aceea cu sfetnicii lui de taină, în frunte cu Marcu. 

— Boieri dumneavoastră, aflat-am ştire despre sosirea unui iskimn6- 
ceauș împărătesc, dar nu ca să fiu mazilit, cum poate veţi fi crezut unii, şi 
oricum nu m-aș fi supus poruncii. Ce socotiți să facem cu păgânii care ne vin 
fără voia noastră în ţară? 

Cu toţii își plecară bărbiile în piept, până când vel-vornicul Coste Bucioc 
sparse tăcerea: 

— Eu zic, măria-ta, să ne tragem cu oastea la Hotin, spre a fi mai aproape 
de hatmanul Jolkovschi. În acest fel nu dai prilej turcului să-i aducă porunca, 
oricare ar fi ea. 

— Dar ceaușul ăsta e trimis de sultan, ori de sadrazam? Și dacă-i numai 
de la Scănder-paşa? întrebă vel-vistiernicul Coci Lupu. 

— De nu-i de la padişah, să nu te supui, măria-ta! îl povăţui și Ciolpan- 
spătarul. 

— Ce-mi aud urechile? Tocmai de la domnia-ta să capăt asemenea sfat?! 
se oțări Vodă către boier. Și dacă Osman îmi poruncește să-mi vâr capul în 
laţ, s-o fac? 


— Nu asta am vrut a spune, doamne, se fâstăci Ciolpan. Gândeam și eu 
aşa, că nu eşti supusul nimărui, decât al sultanului, dar și cu acela face-vei 
precum ţi-o fi voia! 

Atunci începură a se băgă în vorbă şi oamenii de credinţă tainică ai 
măriei-sale, când acesta cătă întrebător și spre ei. Primul fu senior Marino 
Resti, care stătea alături de Marcu. 

— Eu zic, ilustrisime, să-l prindem de grabă pe ceauș împreună cu 
însoțitorii lui, şi mai pe urmă să chibzuim ce vom face cu ei. 

— Poate îi trimitem plocon hatmanului Zolkiewski, ori Jolcovschi, cum i-a 
spus dumnealui vel-vornicul, spuse şi Marcu. 

Mai vorbiră apoi vel-comisul Gheuca, vel-hatmanul Borisi Brutii şi încă 
vreo câţiva, care cu toţii își dădură părerea că mai întâi ar fi trebuit să afle ce 
pofteşte acel turc, şi abia după aceea să hotărască ce vor avea de făcut. 

Domnitorul îi ascultă răbdător pe fiecare în parte, după care dregându-și 
glasul zise: 

— Domnia-ta senior Resti vei strânge pe toți lefegiii creştini laolaltă şi fi- 
veţi grosul oștirii mele. Pârcălabe Marcu, să stai cu bănăţenii voştri în jurul 
meu, dar să fiți pregătiți de încăierare, de va fi de trebuință. Domniile- 
voastre, boierii mei, nu se cade a vă arăta în fața unui ceauș, așa că veți 
aştepta în târg porunca domniei. Nu care cumva să vină cu noi şi vreun 
lefegiu turc, așa că vezi, Marino, să pui câțiva raitări să-i împiedice a ieşi din 
ortâ fără îngăduinţă. Nici măcar căpetenia lor, Ismail-aga, să nu se miște din 
locul unde s-o afla. Domnia-ta, logofete Gheanga, te vei duce în întâmpinarea 
solului și-l vei îndruma spre Țuţora, unde se va afla întreaga domnie. Acolo îl 
voi primi! Alta nu am a vă spune. Mergeţi fiştecare după cum vi-i porunca! 

Când să iasă, Marcu fu oprit de voievod. lar îndată ce rămaseră numai ei, 
acesta îi puse amândouă mâinile pe umeri şi-i zise, cu ochii scânteind: 

— Sosit-a ceasul, prietene Marcu, despre care ţi-am vorbit de atâtea ori. 
Acuma porni-vom marea încleștare, căci, în timp ce noi îl vom întâmpina pe 
ceauș la Țuțora, aici în târg Bucioc va purcede cu oamenii lui la căsăpirea 
tuturor păgânilor, întocmai ca pe vremea lui Mihai-vodă cel viteaz. În acest 
fel mă scap şi de cămătari. Ce părere ai? 

— Dar gânditu-te-ai oare să-l ucizi și pe tatăl Sarei? Din câte ştiu, și el, tot 
cu bani umblă... 

— A, nu! Acela-i jidov și nu turc, zaraf şi nu cămătar, iar Bucioc a căpătat 
vorbă anume să nu se atingă niciun fir de păr din capul lui şi al frumoasei 
sale fiice. 

— lertată-mi fie îndrăzneala, dar de astă-dată socot că te vei fi îndrăgostit 
de fată, nu ca de biata contesă Agnes. Numai că, păcatele mele, ea nu-i 
creştină şi... 


— Va primi legea mea, dacă mă iubeşte. 

— Atunci, să fie într-un ceas bun! o scurtă Marcu. Dar până să jucăm la 
nunta măriei-tale, poate că n-ar fi rău să-i nimicim şi pe cei în întâmpinarea 
cărora vom ieşi. 

— Pe aceia încă nu!... Sau vom vedea! Nu uita că mai avem în ţară și pe 
mumbașirul venit după haraci, pe care Coci Lupu îl va duce la o moșie a lui 
înspre Roman, spre a nu afla cele ce se vor petrece pe aici, el fiind acela care 
va scăpa cu viață din măcel. Am eu un plan anume. Ai să vezi! 


După săptămâni de secetă cumplită plouase vreo câteva ceasuri bune, dar 
pământul scăpat de sete supsese îndată stropul dătător de viață. Se mai 
domolise însă zăpușeala, iar norii, fără a mai ameninţa a ploaie, privegheau 
să fie umbră asupra satului moldovean de pe malul Prutului, unde avea să 
aibă loc întâlnirea. 

Iskimne-ceauş se opri înmărmurit văzându-l pe domnitor călare și 
înveșmântat de luptă, înconjurat de oşteni ce-i aruncau priviri crunte. 

— Pace ţie, cel mai strălucit dintre închinătorii lui Issa ben Miriam! Alah 
să-ți fericească viaţa! zise ceaușul cu vocea tremurată de încordare. 

Nu descălecase în fața beyului, deşi așa s-ar fi cuvenit, şi nici nu-şi dădea 
seama dacă făcuse bine au ba. Ghiaurul părea mânios și asemenea 
întâmpinare nu prevestea nimic bun. 

— Ce pofteşti? îl întrebă răstit domnitorul. 

— Adus-am carte de la slăvitul nostru sadrazam Damad Mehmed-pașa, cu 
vorbe bune către tine, beyule, şi cu mulțumită pentru faptele tale! răspunse 
ceaușul băgând mâna în sân după scrisoarea marelui vizir. 

Marcu se duse lângă el şi apucând pergamentul îl dădu voievodului, care 
băgă de îndată seama că nu era nici vorbă de pecetea vizirului, ci a lui 
Iskender-pașa. Îl desfăcu pe loc, fără a mai arăta cinstea cuvenită sărutându- 
l, și începu a citi. Curând se aprinse la față şi o cruntă mânie îi învălui chipul. 

— Ce înseamnă asta, nemernicule? tună Vodă. Să asculte toată lumea ce 
scrie aici! porunci el spre tălmăci, întinzându-i pergamentul. 

Acesta își drese glasul și începu: 


„Alah să facă să dăinuie în veci bucuria asupra ta și a neamului tău, 
cinstite Ismail-aga, cel ce ești în slujba hainului ghiaur Gaspar. Afla-vei pe 
astă cale că luminăţia sa stăpânul lumii și urmașul profetului pe pământ, 
Osman-khan Genc, a poruncit pieirea ticălosului de mâna ta. 

Pentru aceasta, pe dată ce vei primi această scrisoare, să strângi în juru-ți 
pe toți acei oșteni ce i i-am trimis la începutul verii şi cu ceilalți pe care îi ai 
sub ascultare și să-l legați pe beyul cel afurisit. De veţi întâmpina 


împotrivire, ucideţi-l ca pe un câine turbat ce este! Viu ori mort să-l 
înfățișezi la picioarele mele, spre a-l trimite la Înalta Poartă. 

Altminteri, pace și supunere lui Alah și așa să faceți! 

Eu sărmanul rob nevrednic al măritului Alah, Iskender-pașa, marele 
serasker al oştirilor din Karamania, poruncit-am astă carte în a şaptea zi a 
lui șevval 'ul-miikerem, anul 1030 de la Hicret.” 


Furia îi cuprinse pe toţi însoțitorii domnești, în vreme ce sângele fugise 
din obrazul ceaușului. Zadarnic mai scoase cea de-a doua scrisoare, pe care 
o ţinuse în același loc, căci Gașpar-beg nu i-o mai luă în seamă. 

— Să fie legați pe dată toți aceşti corbi vestitori ai răului și ai nenorocirii! 
porunci el către bănăţenii lui Marcu. Dacă se împotriveşte vreunul, să fie 
străpuns pe loc! 

Mihai şi băieţii lui se repeziră cei dintâi să-i împresoare pe turci, care 
auziseră şi ei pentru prima oară de ce fuseseră trimiși în Bogdania. De 
mirare nici nu cutezară să nu se lase cetluiţi. 

— Aiastă mișălie cere răzbunare, măria-ta, zise răstit vel-vornicul Bucioc 
pe româneşte, anume, ca să poată fi tălmăcit păgânilor. Teamă mi-e ca, dacă 
va afla norodul, nu cumva să se repeadă asupra neguţătorilor turci din lași, 
şi chiar din toată ţara! 

— Năprasnică e furia prostimii, vel-vornice, dar nu ne stă în putinţă s-o 
preîntâmpinăm, răspunse voievodul privind cerul cu smerenie. 

Puţini dintre cei de față știau că erau vorbe meşteşugite anume ca să 
poată pleca Bucioc, spre a începe măcelul osmanlâilor din lași. El, chipurile, 
se zorea ca să împiedice mulțimea să facă asemenea „fărădelegi”, și nu ca să- 
i îndemne la omor pe târgoveţi. Dar până în seară, când Vodă porunci 
înapoierea, zăbovind anume la Tuţora, întregul târg fu pistrelat de sângele 
necredincioșilor, în afara lefegiilor domnești şi a mumbașirului, aflat undeva 
în tovărăşia vel-vistiernicului, la adăpost. Cei dintâi se aflau închiși în ortă şi 
nu cutezau a trece de raitării de pază, iar celălalt încălca învăţăturile 
Coranului împărtășindu-se din belșug cu niște cotnărel de la moşia din 
Hârlău a dregătorului Coci Lupu. 

Abia a doua zi, mahmur fiind, mumbașirul s-a înfățișat domnitorului, dar 
după ce aflase câte ceva despre cele întâmplate. Deși era înconjurat de 
douăzeci de ieniceri, se cam înfricoșase, socotind că-i venise şi lui rândul. Cel 
mai mult s-a temut de blândeţea glasului domnesc: 

— lacă, efendi, astea sunt faptele și judecă domnia-ta dacă am vreo vină 
în toate acestea! Norodul s-a mâniat aflând despre mârșăvia lui Iskender- 
pașa, în vreme ce eu mă aflam departe, pe malul Prutului, spre a scăpa de 
furia oştenilor domniei pe trimișii pașei. Se-nţelege că nu pot crede că aceia 


vor fi fost trimiși de către însuși măritul sadrazam, Alah să-l ţină zile 
îndelungate în fericire deplină! 

Mumbașirul rămase gânditor, știind că de multe ori vijelia se dezlănțuie 
după o liniște amăgitoare. De fapt voievodul nici nu-i dădu răgaz să 
răspundă, fiindcă urmă: 

— În ce mă priveşte, rob şi supus nevrednic al măritului padişah, mă jur 
pe sufletul meu că am inima curată față de această țară, după cum am 
făgăduit. Pentru asta am și poruncit ca întreg haraciul de patruzeci de mii de 
galbeni, ce se cuvine stăpânului nostru, să-ţi fie dat pe seamă, să-l duci 
haznalei împărăteşti. 

Sărmanului turc parcă nu-i venea a crede, dar în cele din urmă răsuflă 
ușurat. Ba chiar îi dădu dreptate beyului să fie mânios după cele întâmplate. 
Unde mai pui că nici nu el a fost acela care să fi poruncit măcelul 
musulmanilor, ci prostimea târgului o făcuse în lipsa voievodului. lar când 
pe lângă gurușşii cuveniți haraciului s-a mai trezit și cu douăzeci de pungi, 
blănuri și stofe de mare preţ, pentru sufletul său, slujitorul împărătesc dădu 
întru totul vina pe nechibzuitul serasker și se arătă fără nicio rezervă de 
partea năpăstuitului bey. 

În răstimp fură chemaţi în ograda palatului toţi lefegiii turci din slujba 
domnească, în frunte cu Ismail-aga. Ațâțaţi de acesta, erau cu toții înarmaţi 
până-n dinţi şi hotărâți să-și vândă scump pielea, de se va ivi prilejul de 
încăierare. Cu toţii să fi fost cam la vreo două sute de oşteni, greu de 
doborât, mai ales după ce aflaseră de soarta celor din târg. 

Însoţit de trimisul sultanului, care acuma era câștigat de partea lui, Vodă 
ieşi împreună cu întreg divanul și, așezându-se într-un jilț adus anume afară, 
le cuvântă astfel: 

— Viteji ostaşi, credincioşi slujitori ai domniei mele, inima mea se bucură 
la vederea voastră. Mârșăvia şi viclenia vrut-au să învrăjbească pe 
preastrălucitul nostru padişah Osman-khan, Alah să-l ție în vecii vecilor, 
asupra domniei mele, nevrednicul său rob. Asculta-veţi cartea ce a dus la 
vărsarea unui sânge nevinovat și de care mă căiesc în fața voastră, că n-am 
avut ştire şi nici n-am apucat să ajung aici la vreme. 

Murmure de ameninţare se auziră printre oșteni, care erau totuși 
descumpăniți văzându-l pe trimisul Porții alături de bey. Domnitorul aruncă 
o privire întrebătoare către Marcu, iar acesta încuviință din cap. Poruncise 
ca toți lefegiii creştini să împresoare curtea domnească pe dinafară şi, de va 
fi fost cu trebuinţă, s-ar fi năpustit asupra răzvrătiților turci. Până una-alta, 
încercă să-i îmbrobodească vorbindu-le frumos, ca și cum nici n-ar fi băgat 
în seamă nemulțumirea lor. 


— Las în seama voastră, vitejilor, de a hotări care este adevărul și cine se 
face vinovat. După cum știe şi cinstitul mumbașir, aici de față, am dat 
haraciul cuvenit stăpânului până-ntr-un ban, iar pentru voi am dat poruncă 
să vă fie plătite lefuri îndoite, căci sunt mulțumit cu slujba ce ați făcut-o 
domniei... 

De astă-dată în locul murmurelor se auziră aclamații de bucurie, vorbele 
voievodului ştergând ca prin farmec toată furia de pe feţele lor, care se 
luminară a voie-bună. 

Vodă le făcu semn cu mâinile să se potolească, și când se făcu iarăși liniște 
își urmă vorba: 

— Mă rog însă de voi, neînfricaţilor, să însoțiți aceşti bani până-n 
Islâmbol, căci teamă îmi este ca pe drum răuvoitorul să nu-i prade şi să 
arunce iarăşi vina asupra mea. Pentru astă nouă slujbă veți căpăta de 
asemenea plată, şi încă ceva pe deasupra, numai să ajungă cu bine tot 
bănetul în haznaua împărătească. 

Să fi vrut să mai spună ceva, n-ar fi fost cu putinţă, căci neîncrederea de 
mai înainte se prefăcu într-un vacarm de bucurie, iar după ce le-a mai fost 
citită şi scrisoarea cu pricina, Gaşpar-vodă nu se mai îndoia de prietenia şi 
credinţa lor. 

— Viteji ai vitejilor! spuse iar voievodul, făcând semn cu mâna spre a 
potoli larma şi a se face auzit. Hotărâţi voi pedeapsa pentru trădători. lacă, 
însuși dumnealui, mumbașirul, să-și dea părerea ce i se cuvine căpeteniei 
voastre care v-a amăgit, dar se va face pe voia voastră. Care să-i fie răsplata, 
pentru fapta sa? 

— Moartea! Moartea! fu răspunsul în cor al oștenilor. 

— Dar pentru iskimne-ceauş și oștenii lui? 

— Moartea! se auzi din nou. 

— Vă mulţumesc din suflet, cinstiți oșteni, dar nu se cade ca eu să vărs 
sângele dreptcredincioșilor musulmani, măcar că asta vă este voia! 

A fost mai mult decât un îndemn, căci s-au năpustit asupra nefericitului 
Ismail-aga, care luat pe neașteptate nici nu s-a mai putut împotrivi și fu 
gâtuit pe loc. Odată faptul împlinit, domnitorul zâmbi mulțumit și făcu din 
nou semn cu mâna că pofteşte a vorbi: 

— Nevinovat sunt de moartea acestui agă, pe care voi l-aţi judecat şi 
osândit pe dreptate. Însă mă rog de voi, şoimilor, să cruțați viaţa oştenilor ce 
au venit cu scrisoare aducătoare de moarte şi pe iskimne-ceauș aşijderea, 
căci ei n-au făcut decât să se supună poruncii stăpânului lor. 

Alte urale și strigăte de bucurie îl lămuriră pe deplin pe domnitor că 
niciunul dintre oştenii aceștia nu aveau să-l vorbească vreodată de rău. Făcu 
apoi pe întristatul şi adăugă oftând: 


— Rău îmi pare că trebuie a ne despărţi vremelnic, dar nu mă pot încrede 
în altcineva pentru paza banilor. Când voi avea nevoie de voi, să vă 
întoarceţi, vulturilor, și să veniţi din nou în slujba domniei mele! 

Din pricina strigătelor de bucurie, cu greu se făcu înțeles de către 
mumbașirul de lângă el, răcnindu-i la ureche: 

— Rogu-te, efendi, a spune strălucitului nostru stăpân că oricând îmi va 
porunci capul sunt gata a mă înfățișa eu însumi... 

— Fii pe pace, beyule, că așa după cum am văzut cu ochii mei, rob mai cu 
credință decât domnia-ta nu are toată împărăţia. Pretutindeni am să spun ce 
s-a petrecut cu adevărat. Să n-ai grijă! 

După ce zarva din ograda palatului s-a mai potolit, oştenii se aşezară pe 
şiruri ca să-şi capete banii făgăduiţi, căci vel-vistiernicul Coci Lupu era 
pregătit din vreme, cu slujitorii lui. Nemaifiind nicio primejdie, Marcu 
porunci despresurarea curții domnești, după care se întoarse lângă voievod: 

— Rogu-te, măria-ta, să nu-ţi fie cu mânie, dar deslușeşte-mă și pe mine, 
că n-am priceput nimic. Pentru ce nu i-am nimicit pe acești păgâni, de vreme 
ce vor fi tot atâtea săbii de înfruntat în viitor? La ce bun toate acestea, ba și 
risipa de bani? 

— Eheei, Marcule, zâmbi Vodă. Aceşti oameni nicicând nu vor mai lupta 
împotriva domniei mele. E drept că am stricat ceva parale pe ei, mai ales cu 
haraciul, dar nu de pomană. Am dat eu patruzeci de mii de galbeni, dar l-am 
lipsit pe Iskender-paşa de cel puţin tot atâţia oşteni. Aceștia pe care-i vezi în 
fața noastră au să fie cei mai înfocaţi apărători ai mei la Poartă. 

— Dar gândeam, doamne, că nu vei mai da socoteală turcului, decât cu 
spada... 

— Am şi început! Cămătarii de aici din târg, cărora trebuia să le plătesc 
lăcomia, au căpătat cu vârf și îndesat. Grecii şi armenii, cu toată seminţia lor 
cămătărească, au pierit şi ei odată cu osmanlâii. Astfel pot să răsuflu, şi 
pentru aceea am îngăduit plata haraciului. Voi avea de acum un răgaz 
preţios. 

— Cum?! 

— Singurul care mi se va împotrivi rămâne Iskender-pașa cu puțina lui 
oștire, căci Poarta va întârzia să dea crezare pârilor lui împotriva domniei 
mele. Când se va dezvălui adevărul, are să fie prea târziu pentru ei. 

— Ahaaa! 

— Ai priceput? Plătind două sute de oameni, am câștigat câteva mii, care 
nu vor lupta împotriva noastră, iar cu sprijin leşesc îl spulber pe Iskander și- 
l arunc în Dunăre, mai înainte chiar ca el să poată să-și dea seama ce s-a 
petrecut. De astă-dată ne îndreptăm privirea și credința spre Lehia, căci 
singuri încă nu putem a face mare lucru. 


— Să fi chemat oastea cea mare, măria-ta! 

— Prea devreme! De ea avea-voi trebuință abia după ce dobândesc 
stăpânirea Transilvaniei şi a Munteniei, căci cu toţii să înfăptuim acea 
minunată țară, despre care ţi-am vorbit încă de când ne-am cunoscut. 

— Şi la care visăm cu toții, rugându-l pe Dumnezeu să te ajute! 

— Dar şi voi trebuie să puneţi umărul. Toţi cei de un neam! Şi mai apoi 
Zolkiewski, adăugă voievodul bătându-l pe umăr cu prietenie, cum făcea în 
trecut. Să ne gătim de drum. Ne adăpostim la Hotin, de unde ne vom năpusti 
asupra corbilor prădalnici ce s-or abate asupra noastră. Este marea noastră 
nădejde şi singurul prilej să-i izgonim pe turci din ţară, începând cu 
Moldova. 

În mai puţin de o săptămână erau cu toţii la Hotin, în afara câtorva lefegii 
de sub porunca lui ser Marino Resti, rămași să păzească cetatea de scaun. 
Începea lupta pe viață şi pe moarte! În astă vreme locuitorii de prin părțile 
de miazăzi ale ţării începuseră băjenia, căci ei încă nu aflaseră, ori nu 
pricepuseră prea bine, ce voia acest venetic aşezat de turci în scaun şi acuma 
răzvrătit împotriva lor. 


NUNTĂ CU PERIPEȚII 


Cu multă părere de rău se întorcea acasă tânărul boier Hrizea sin 
Dumitreşco ot Bogdănei, după o goană zadarnică pe urmele tătarilor. Era 
mare zăpușeală, dar atât Hrizea cât și cei vreo douăzeci de flăcăi care-l 
urmaseră aveau numai cămașa pe ei, neapucând să se mai îmbrace altcum. 
Abia prinseseră să înșface săbiile și, aruncându-se în spinarea cailor pe 
deşălate, au pornit-o val-vârtej să-i ajungă pe păgâni. 


Vestea le-o aduse un țăran scăpat ca prin minune din pârjolul conacului și 
moşiei boierului Cârstea de la Cornăţeni, megieșul lor. Cum bietul om era 
însângerat și plin de sudoare, crezură că încă mai era hăituit de tâlharii 
câmpiilor, dar se înșelaseră, căci tătarii, după ce jefuiseră şi dăduseră foc 
pretutindeni în calea lor, apucaseră drumul către casă, târând robii și prada 
cu ei. 

— Da' cu boierul ce s-a întâmplat? întrebă Hrizea. 

— Răpus de săgeți... zace şi acum în curtea conacului. 

— Și jupâniţa? 

— Roabă, conașule! Dacă a mai scăpat cu zile, o trag cu lațul după vreo 
căruţă, cum li-i obiceiul. 

Hrizea îşi săltă capul şi aruncă o privire asupra flăcăilor ce se aflau în 
preajma lui. Tocmai făcuseră muştru în mânuirea spadei. Erau cu toți 
leoarcă de nădușeală, dar flăcări de ură le sclipea în ochi. 

— Nu-i vreme de pierdut! le strigă el. Pe cai! Luându-i pe neașteptate îi 
dovedim, oricât de mulţi or fi. 

— Cam câţi să fi fost? îl iscodi un flăcău pe țăranul fugar. 

— Socoti-vom leșurile după luptă! se oțări Hrizea. Haideţi! 

Ceata flăcăilor se pierdu curând într-un nor de colb ridicat pe drumul 
Cornăţenilor. Soarele ardea nemilos și nicio pată nu se arăta pe întreaga 
albăstrime a cerului, iar holdele dăduseră demult în pârgă. Vreme numai 
bună pentru cules, ceea ce şi făcuseră tătarii dobrogeni, mai înainte de a se 
duce la bătaie în Moldova, unde îi chemase Iskender-pașa în acea vară a 
văleatului 7128 de la facerea lumii. Asemenea fapte erau pe placul marelui 
serasker, cu toate că-i socotea şi pe locuitorii valahi drept supuși ai lui, dar 
era firesc în mintea lui ca dreptcredincioşii musulmani să-și agonisească 
pradă de la ghiauri. Aceasta însă era cu putință numai când domnia de acolo 
era mai nevolnică, aşa cum se întâmplase şi acuma. 

Se strecuraseră pe furiş până în preajma muntelui și abia la întoarcere 
începuseră jaful, dând în calea lor și peste moşia boierului Cârstea. Nu 
avuseseră teamă de mânia domnească, fiindcă stăpânul ţării tocmai se 


mazilise și Radu-vodă Mihnea, noul voievod, încă nu sosise de la Istanbul. 
Socoteală osebit de bună și prada a fost îmbelşugată, căci oamenii nu se 
aşteptau să-i calce tătarii. 

Chiar și dumnealui slugerul Cârstea se afla tras la umbră de dogoarea 
soarelui, când auzise larma și strigătele de groază tocmai în curtea lui. leşi în 
cerdac spre a vedea ce se petrece, dar fu străpuns de o săgeată în coşul 
pieptului și se prăvăli pe trepte. Fiică-sa, Frăsina, o codană cam de vreo 
şaptesprezece ani, dete un țipăt de spaimă și se repezi lângă trupul tatălui 
doborât, când simți arcanul învăluind-o ca un șarpe şi tătarul care-l 
aruncase rânji mulțumit trăgând-o prin țărână spre el. 

Cam atâtea putuse afla Hrizea la curtea boierului ucis, unde începuse a se 
ivi câte o slugă scăpată și ea ca prin minune. Aflând că Frăsina încă mai era 
în viață nu se mai gândi la nimic altceva, ci se aruncă pe dată în urmărirea ei, 
semnele fiind lesne de găsit datorită fumului ce se mai ridica prin satele 
arse. 

De la o vreme flăcăii începură a simți osteneala şi mai cu seamă cumplita 
sete, aşa că nu puteau merge mai departe. Drept care Hrizea socoti să 
scurteze drumul spre a-i întâlni pe tâlhari la vadul Dunării, dar n-avură 
noroc, fiindcă aceştia apucaseră să treacă apa în Dobrogea. Oricum, aşa 
frânţi de sete și oboseală, cu greu ar fi putut înfrunta trâmba de peste o sută 
de călăreţi tătari. 

Tânărul boier hotărî popas chiar pe mal, apoi adormiră sub cerul înstelat 
şi în zori apucară calea întoarsă mâhniţi și rușinaţi că nu izbutiseră nici 
barem să-i ajungă pe hoți. 

— Ce să facem, boier Hrizeo? îl mângâie un flăcău. Asta i-a fost soarta! 
Noi nu putem cârti. 

Cu toții ştiau că jupâniţă Frăsina urma să fie mireasa tinerei lor căpetenii, 
chiar în acea toamnă, dar iată cum necazul îi schimbase viața pe neașteptate. 

— Câinii! scrâşni Hrizea. De ce nu sunt eu domnul acestei țări, că i-aş 
învăța minte! 

— Am auzit că ticăloşii se vor bate cu domnul Moldovei, spuse un altul. Se 
vede că au venit să-și ia merindea. 

— Ce-ar fi să ne ducem și noi acolo?! 

— S-ar încinge o „horă mare”... 

— Să mergem! Să mergem! se auziră mai multe glasuri. 

— Deocamdată ne întoarcem pe unde au pârjolit nemernicii, porunci 
Hrizea ca şi cum nu le-ar fi auzit spusele. Pe urmă vom mai vedea! 

Deși însetaţi și flămânzi, de astă-dată nu se mai zoriră ca la venire, ci o 
lăsară domol, la pasul calului. Locurile erau pustii și încă mai fumega pe ici, 
pe colo, iar prin văzduh stolurile de corbi croncăneau, vestind câte un ospăț 


cu hoiturile ce le găseau din belșug. Prin alte părți se strânseseră puzderie 
peste câte un stârv și nici nu catadicseau să se ridice la trecerea călăreţilor. 
O duhoare dulceagă de putreziciune se răspândise pretutindeni, dar uneori 
devenea atât de nesuferită încât bieții oameni se vedeau siliți să-și astupe 
nările, așa că Hrizea încuviință să meargă pe malul celălalt al Ialomiței. 
Nădăjduiau că vor găsi în cale şi ceva aşezări rămase întregi, căci tâlharii 
păreau să se fi ținut de o singură parte a apei. Oricum, străbătură hotare 
întregi până când începură a se zări cele dintâi semne de viaţă, primii snopi 
de grâu. 

De bine, de rău, prinseră a ronțăi la spice, asemenea guzganilor sau 
popândăilor, potolindu-şi oarecum foamea. „Ospăţul” i-a făcut să mai 
zăbovească, iar întrucât dăduse în amurg și văzură că totul părea liniștit 
împrejur, Hrizea hotărî să facă popas de noapte chiar acolo. Mai povestiră de 
una, de alta şi numai când se însera de-a binelea se puseră pe adunat snopi, 
spre a-și face culcuș. Flăcăii se răspândiseră pe miriște, când deodată se auzi 
vocea înspăimântată a unuia dintre ei: 

— Săriţi, fraților! O dihanie, de n-o fi chiar ucigă-l toaca, arătă el spre o 
căpiţă. 

— Unde? Unde-i? săriră vreo câţiva din apropiere, mai mult râzând de 
spaima tovarăşului lor. O fi vreo vulpe! 

— Uite că mișcă ceva acolo! arătă unul cu degetul. 

Apoi li se păru că aud un scâncet de femeie, şi asta nu era a bine. De mici 
copii ştiau, din basme, că necuratul se arăta oamenilor fie sub formă de ied, 
fie de țap, dar cel mai adesea luând chip de muiere. 

— Satana! şopti unul îngrozit, şi fu îndeajuns pentru ca toţi să se tragă 
înapoi, făcându-şi cruci cu nemiluita. 

— Ce-i? Ce s-a întâmplat? ajunse şi Hrizea lângă ei. 

— Dracul! arătă unul spre căpiţa cu pricina. 

— Şi vă temeţi de el câtă vreme aveţi spada în mână? Ce mai așteptați? 
Să-l străpungem, ori să-l fugărim! 

Cu toţii se uitară nedumeriţi la Hrizea, socotind că n-a înţeles ce i se 
spusese. Alții însă căpătaseră cutezanţă și dădură să facă un pas înainte, dar 
se opriră din nou, căci acum se auzea desluşit un scâncet de femeie. 

— Mă, că fricoși mai sunteţi! se răsti Hrizea nemulțumit. 

Trase spada și se îndreptă spre căpiţă: 

— leşi de-colo care ești, că, de nu, te spintec ori dau foc la paie! 

— Nu te apropia, neicuţă. Sunt eu, Frăsina! auzi deodată vocea fetei, şi 
abia atunci se înfricoşa, simțind un fior de gheață prin şira spinării. 

— Doamne apără-mă! își făcu el cruce, trecându-şi arma în mâna cealaltă. 


— A luat glasul jupâniţei, şopti unul mai slab de înger, care căzu în 
genunchi și începu a bate mătănii. 

Câțiva o apucaseră la fugă peste câmp, fără a se mai uita înapoi, iar cei 
rămași se uitară prostiți la căpiță. 

Dar îndată plânsul conteni și snopii începură a se da într-o parte, lăsând 
să se vadă obrazul șşiroit de lacrimi ce curgeau din ochii mari și negri ai 
Frăsinei. Nu mai încăpea nicio îndoială că era fata. 

— Eu sunt, neicuţă Hrizeo! 

Tânărul își mai făcu o cruce şi, văzând că „vedenia” nu se topește, prinse 
curaj şi vru să se ducă spre ea. 

— Stai! Să nu te apropii! strigă fata înspăimântată. 

— Dacă tu eşti cu adevărat, și nu vreo nălucă, atunci fă-ți cruce, ca să te 
cred! 

— Nu pot, se tângui ea. 

— Ahaa! Satano! Să-i dăm foc, băieţi. Aduceţi un amnar, să ardem 
spurcăciunea, că asta nu-i Frăsina mea. 

— Nuuu! se auzi vocea îngrozită a fetei. Neicuţă, jur pe sfânta cruce că eu 
sunt, numai că nu pot scoate mâinile să mă-nchin. 

— Auzit-aţi? făcu unul. Ar crăpa pe loc, dacă și-ar face sfântul semn 
izbăvitor. 

— Pentru ce nu vrei să-ți arăţi mâna? o întrebă Hrizea. Nu cumva ți-i 
păroasă şi are ghiare de mâță? 

— N-am nimic pe mine... sunt goală. 

Careva pufni în râs prosteşte, dar tânărul boier se încruntă la el, încât îi 
pieri râsul de pe faţă. 

— Dacă nu ești dracul, arată-ți măcar piciorul, să vedem dacă ai copită 
sau ești muiere, zise unul mai isteţ. 

Atunci la marginea de jos a căpiţei se ivi un picioruş, însângerat de drum 
şi plin de praf. 

— Care te pricepi să deosebeşti pielea de drac de cea de femeie? întrebă 
un mucalit. 

— La fel sunt! răspunse careva și izbucniră cu toţii în râs, ba chiar şi 
Hrizea. 

— Ar trebui să vedem mai bine, îşi dete cu părerea altul. 

— Ba, o să mai vedeţi voi pe naiba! i-o reteză tânărul boier mai mult în 
şagă. Să vă întoarceţi pe dată cu spatele, căci nu mai încape îndoială că-i 
jupâniţa şi se sfieşte de noi. 

De voie, de nevoie, flăcăii îl ascultară, trăgând cu coada ochiului ce va face 
Hrizea. Acesta își scoase cămașa și ținând capul într-o parte se apropie și i-o 
strecură fetei, în căpiţă. 


— la-o pe tine, că altceva nu am, iar dacă îți mai trebuie, cer și altele. 

Auzind despre ce era vorba, care mai de care se despuia ca să-i dea fetei 
să se îmbrace. 

— Ho, că doar nu s-o înfășa ca un copil mic! îi domoli Hrizea, bucuros de 
grija ce i-o purtau flăcăii. 

— Gata? întrebă el după o vreme și inima îi zvâcnea de îndoială, căci încă 
mai avea ghimpele în ea. „Dacă totuși nu-i Frăsina?” 

Diavolul folosea tot felul de vicleşuguri când voia să piardă pe cineva, iar 
cum îl ştia pe el ce durere suferise, să nu fi luat înfățișarea fetei, ca să-l 
ademenească. Se gândi că atunci când o va strânge în braţe avea să-i facă pe 
spinarea semnul crucii, şi negreșit s-ar fi prefăcut în pulbere, dacă era 
necuratul. 

Jupâniţa se ivi în cele din urmă, având paie și spice în plete și înfășurată 
în cămășile flăcăilor. De-abia acuma ar fi putut să-i bage în sperieţi, aducând 
mai curând a strigoi decât a făptură omenească. Hrizea însă se repezi la ea şi 
o îmbrățişa cu sete, uitând a mai face semnul sfânt. Dădu s-o sărute, dar 
Frăsina îl opri, făcându-se ca para focului: 

— Ba, neicuţă! Nu-i frumos, de față cu toată lumea. 

— Acum bag mâna în foc că tu ești, fiindcă nici dracul nu s-ar ruşina atâta 
ca tine. Puicuța mea, trăieşti? 

Şi fără să mai ţină seama de împotrivirea fetei o acoperi de sărutări, după 
care o aşeză ușurel pe un aşternut din snopi, spre a se odihni peste noapte. 

— Muream şi eu fără de tine, o mângâie tânărul pe obraz. Ce fericire că ai 
scăpat teafără! 

— Dar bietul tăicuţa... suspină ea şi-i dădură lacrimile. Nici de frate-meu 
şi nici de măicuța nu mai am știre, căci au rămas la tătari. 

— Am să-i caut şi am să-i răscumpăr, făgădui Hrizea. Să ştiu de bine că-mi 
vând toată averea, ţi-i scot din robie, numai tu să fii mulțumită. Pe jupân 
Cârstea... l-om îngropa creştineşte şi-ţi jur că am să-l răzbun. Hai, nu mai fi 
întristată. Mai bine povesteşte-ne cum s-a întâmplat nenorocirea şi cum de 
ai izbutit să fugi. 

— Apăi, cum să fie? începu ea cu glas domol. Bănuiesc să fi aflat ce s-a 
petrecut la curte și cum l-au răpus pe tata? 

Hrizea încuviinţă din cap. 

— Eu am căzut în arcan și tătarul m-a legat laolaltă cu ceilalți prinși, 
bărbaţi, femei, copii, în urma unei căruţe. Merserăm noi aşa, ca vitele, până 
ce ne pomenirăm opriţi în vatra unui sat pârjolit şi atunci tătarul veni spre 
mine, îmi apucă pletele și mă sili să-mi întorc fața către un mârzac de-al lor, 
care era călare și se rânjea privindu-mă. 

— Nemernicul! scrâşni Hrizea. Dacă dau peste el îl sfârtec bucățele. 


— N-ai să mai poţi, neicuţă, zâmbi fata, după care își depănă povestea mai 
departe. Când s-a înserat, tătarul m-a târât la o altă căruţă, unde era 
mârzacul, care-i întinse o pungă cu bani. 

— Te-a cumpărat. 

— Întocmai, dar nu ştia el pe ce dăduse banii. 

— Nu cumva a căutat să... 

— Stai să vezi! Mai întâi a sfâșiat totul de pe mine, lăsându-mă așa cum 
mă găsirăți voi, și mă izbi de pământ. Norocul fu că, dezbrăcându-se, 
hangerul lui se nimeri drept lângă mâna mea, iar când dete să mă 
îmbrățișeze i l-am înfipt în gâtlej. Nici nu credeam să fie atât de ascuţit, 
fiindcă mai că i-am retezat grumazul. 

— Dăduşi cu sete... Dar bine făcuși! încuviinţă Hrizea. 

— Mai mult de spaimă am făcut ce-am făcut, dar se cheamă moarte de om 
şi-i păcat, neicuţă. 

— Lifta păgână nu-i făptura lui Dumnezeu, sări unul. 

— Ucigându-l ai făcut o faptă bună, plăcută celui de sus, o încredința altul. 

— Aşa o fi! răspunse cam descumpănită Frăsina. 

Tânărul boier îi dădu răgaz să mai răsufle, dar după câteva clipe de tăcere 
o întrebă iarăși: 

— Cum de n-au sărit și ceilalți tătari, când au dat de leş?! 

— Asta nu mai pot şti, fiindcă, aşa cum eram, goală şi mânjită de sângele 
spurcatului, am rupt-o la fugă în noapte şi am alergat încotro am văzut cu 
ochii. Nu m-am oprit decât când am căzut într-o băltoacă şi atunci am 
încercat a mă mai spăla cât de cât, după care, răcorită și cu puteri noi, am 
zbughit-o mai de-parte. Spre ziuă ajunsei printre căpițele astea și, cum nu 
mai puteam umbla despuiată, m-am adăpostit într-una din ele şi aşa 
dădurăți voi peste mine. 

— Sărăcuţa de tine! o mângâie iar Hrizea înduioşat. Și noi, proştii, cât pe 
ce să te pârjolim de spaimă. Ți-o fi şi foame, dar nu avem nimic altceva decât 
spice de grâu. lartă-mă că am fost aşa de nătâng. 

Curând unul câte unul căzură frânți de nesomn, iar când s-au deșteptat 
cei dintâi undeva în depărtare se auzeau cocoşii, ceea ce însemna că mai 
erau sate rămase neatinse de jaful tătăresc. 

În timpul somnului fata se mai răsucise, lăsând să-i scape la iveală un sân 
frumos şi rotund, ca un măr pârguit. Zărindu-l, printre gene, tânărul Hrizea 
tresări. Prinse cu grijă marginea unei cămăși și îl acoperi de parcă s-ar fi 
temut să nu-l atingă, apoi se aplecă asupra ei și-i sărută pleoapele. 

— Rău îmi pare că te trezesc, îi șopti el drăgăstos, dar va trebui s-o 
pornim la drum cât mai pe răcoare şi mai avem o postată zdravănă până la 
Bogdănei. 


— Nu la Cornăţeni?! se miră fata, încă buimăcită. 

— Din păcate acolo n-a mai rămas decât spuza de pe vatră, așa că o vreme 
vei sta cu noi. Şi de ce să nu chemăm și un popă, ca să rămânem împreună pe 
vecie? 

Frăsina se rușină şi nu răspunse. Nunta lor fusese hotărâtă, dar până 
atunci nu se cuvenea să locuiască sub același acoperiș. Apoi nici nu se cădea 
să nuntească mai înainte de a trece anul de la înmormântarea tatălui său. 
Tânărul îi dădu dreptate, cu toată ciuda că trebuia să mai aștepte un an, dar 
îi adăugă: 

— Oricum vei fi silită să rămâi la mine, căci tu nu mai ai unde să te 
adăposteşti. Pentru ce să stai printre străini, și nu la viitoarea ta gospodărie? 
Lasă lumea să zică ce-o vrea! 

Aşa crezuse Hrizea, mai cu seamă după ce-l îngropară pe jupân Cârstea și 
când nu se mai află nicio veste despre mama şi fratele fetei, căzuţi în robia 
tătărească. lată însă că pe la Sâmedru veni pitarul Sava Cuştireanul, frate cu 
mama Frăsinei, care scosese carte de la divan că se făcuse epitropul fetei. 

Asta nu i-a pus pe gânduri și unchiul a fost primit cu toată cinstea la 
conacul din Bogdănei, dar curând își dădură seama că era un bătrân hapsân 
şi lacom de avere, cu care nu te puteai înţelege. Își dădu gândurile pe față, 
spunând că are şi el un flăcău, cam tomnatec, şi că nu i-ar displace nepoata 
ca noră, mai cu seamă că în acest fel ar fi strâns laolaltă și Cornăţenii și 
celelalte trupuri de moșie, rămânând tot în familie. 

Vorbele bătrânului căzură ca un trăsnet, tocmai când se aflau cu toţii la 
un ospăț dat în cinstea lui și musafirul golise mai multe pocale cu vin. 

— Dar eu trebuie să mă mărit cu Hrizea, unchiule, se împotrivi Frăsina. 
Lui i-am fost sortită de răposatul taica. 

— Eheei! Asta a fost, dar de acuma eu ţi-s tată! Eu hotărăsc pentru tine. 

Lui Hrizea îi venea să-l azvârle în ogradă și să asmută câinii asupra 
ghiujului, dar maică-sa îl potoli. 

— Are carte de la divanul domnesc, fiul mamii, şi nu-i bine să te pui cu 
stăpânirea. 

— Dar cum e cu putință, mamă?! se înfierbântă el. Părinţii ei mi-au 
hărăzit-o mie şi chiar și fata mă vrea. Ca să nu mai spun că eu am scăpat-o, 
mai mult moartă, când toţi o știau roabă la tătari. 

Îl duseră pe beţivan la culcare cât se putu de iute, căci de mai rămânea 
acolo, nu se știe dacă nu și-ar fi călcat pe inimă Hrizea şi l-ar fi pălit în 
moalele capului, cât îi era el de oaspete. 

Totuși a doua zi pitarul Savu porunci să-i fie trasă carâta la scară și își 
aburcă nepoata mai mult cu sila. Plângea sărmana, de-i sărea cămașa de pe 
ea, în vreme ce unchi-său zise parcă batjocoritor: 


— Apăi, rămâneţi cu sănătate, boieri dumneavoastră şi cinstite gazde, iar 
de nu vi-i cu supărare, pe primăvara ce vine vă poftesc la nuntă. Mare 
mulțămită pentru găzduire! 

— Să nu te măriţi, Frăsino, auzi?! răcni deodată Hrizea. Am să vin eu să te 
scap! Te scap! Ai auzit? 

Se înţelege că-l auzise, dar nu-i putu răspunde fiindcă plânsul îi înecase 
glasul. O rază de lumină îi pătrunse însă în suflet când se gândi că Hrizea se 
ținea întotdeauna de făgăduiala dată. Dar nu mai apucă să vadă cum tânărul 
se şi repezi în şaua calului, cu toată împotrivirea mamei. 

— Trebuie s-o aduc înapoi, măicuţă, să știu de bine că voi fi nevoit să-i 
crap capul pitarului! îi strigase el în vijelia plecării. 

Dar norul de praf stârnit de roţile butcei era de acum departe și tânărul îi 
ajunse din urmă chiar când cele două porţi mari de la conac i se închideau în 
nas. Să intre cu sila nici chip, mai ales că era de unul singur, așa că rămase o 
vreme cu ochii înlăcrimațţi în fața zăvorului ce-i tăia calea, apoi luă abătut 
drumul spre Târgoviște, căci la Bogdănei nu-l mai trăgea aţa. 

Se gândea să se înfățișeze măriei-sale Radu-vodă Mihnea, cerșindu-și 
dreptatea, dar paşii îl duseră fără voia lui la casele boierului Filipescu, 
dumnealui fiindu-i și ceva neam după tată. Ar fi poftit a se sfătui cu boierul 
cel tânăr, Pană, care era cu numai câţiva ani mai în vârstă decât el şi îi fusese 
bun prieten în copilărie. 

Fu primit cu înțelegere de către amândoi şi bătrânul, auzind despre ce era 
vorba, îi spuse zâmbind în barbă: 

— Las-o încolo, măi Hrizeo, că fete sunt cât lumea! 

— Dar Frăsina mea e una în toată suflarea omenească! protestă 
îndrăgostitul. 

— Eheei! Tinerețe, tinerețe... Am priceput cum vine socoteala. 

— Trebuie să facem ceva, tată, se băgă şi Pană. Nu ne-om lăsa noi vărul la 
ananghie. 

— Bine, fiule, dar cum? 

— Deocamdată să rămâie o vreme în casa noastră, până om vedea ce se 
poate face la divan, că doar lui îi fusese făgăduită fata şi toată lumea o știe. 
lar dacă nu izbutim... o furăm! 

Şi astfel prietenia de altădată fu înnodată din nou între cei doi tineri, 
Hrizea rămânând să ierneze la neamurile lui în Târgoviște, dar şi pe la moșia 
lor de la Filipeşti. Acolo mergeau împreună la vânătoare, iar când s-a 
aşternut zăpada peste coclauri s-au înapoiat în cetatea de scaun, unde 
aflaseră că se trăsese și pitarul Sava cu feciorul și nepoata. 

În răstimp, boierul Pană ajunsese și la măria-sa. Acesta i-a cerut să facă 
proba cu martori ai răposatului, însă din nefericire niciun om din Cornăţeni 


nu mai era în viaţă. Îi părea rău voievodului, dar legea ţării trebuia ţinută şi 
voința epitropului era sfântă, după toate pravilele. 

— De-aş fi eu domn, vere Pană, multe rânduieli aş mai schimba în ţara 
asta! scrâșni Hrizea când ieși din palat. 

— Lasă, nu te amări, că mai avem cea de-a doua cale. După cum știi, eu 
am fost în casa pitarului, ba am izbutit chiar să-i strecor Frăsinei vreo două 
vorbe şi ea a încuviinţat totul. 

— Ai făcut tu asta?! 

— Vezi-bine! Ghiujul nu mă poate bănui, iar tontălăul de fiu-său mai că s- 
ar bucura să îmbătrânească burlac, fiindcă Frăsina îl sperie în fel şi chip. 

— Poate îl tragem și pe el de partea noastră... 

— De, ştiu eu? E cam încurcat cu o târfă de prin Stambul ce-și face veacul 
aici, în Târgoviște, ba gurile rele mai spun că pruncul ce-l are turcoaica ar fi 
al lui și asta îl cam scoate din sărite pe taică-său, aşa că-l ține din scurt. 

Spusele boierului Pană Filipescu erau adevărate şi pitarul ştia despre 
toate umbletele fiului său. De aceea îi dădea zor cu pregătirile de nuntă, 
nevrând să mai țină seama de anul de doliu al miresei. Primăvara venise, iar 
a doua zi de lăsata secului bătrânul își pofti odrasla ca să limpezească 
lucrurile. 

— Ce s-a întâmplat? îl întrebă tânărul, frecându-și ochii urduroși de 
somn. 

— lacă, te poftii spre a-ţi spune să-ți bagi minţile-n cap, că nu mai ai mult 
şi devii şi tu om în rând cu lumea. 

— Dg’ ce? Așa nu-s? 

— Vezi-bine că nu! Te ţii cu nepricopsita aia de turcoaică, ptiu, bătu-o-ar 
crucea! 

— Mai întâi că-i creştină botezată, și mai apoi să ştii că-i grecoaică și eu n- 
am treabă ce zic alţii. 

— Vuieşte târgu! Eu îți aduc mireasă curată, frumoasă, bogată și de neam, 
iar tu umbli teleleu cu haimanalele, ținându-te de chiolhanuri pe la 
destrăbălată aia. 

— Tăicuţă dragă, îți spusei doar că nu-s de însurat... 

— Auzi-colo, neobrăzatul! Nici nu mai țin minte de când a trecut peste 
cele treizeci de primăveri şi el tot holtei tânăr se ține. Ai ajuns de râsul 
mahalalei! 

— Nu-mi pasă! 

— Ba să-ţi pese, fiule, că dacă nu asculţi n-ai să mai capeţi un ban. Te voi 
dezmoşteni, să știi asta. 


Auzind ameninţarea, Mitrea o lăsă mai moale. Se ținuse băţos o vreme, 
fiindcă aşa îl povăţuise ţiitoarea lui, dar văzând că-l înfuriase rău pe bătrân 
încercă şi cu binișorul, îndulcindu-şi vocea: 

— Tăicuţă, lasă barem să se împlinească anul de la moartea socrilor mei 
şi pe urmă om nunti, după cum ţi-a fi voia. Zău aşa! Putem fi de râsul lumii 
dacă nu păstrăm datina... 

— Dragul tatii, una e să te râdă de prost și alta de necaz şi ciudă pe tine că 
ai nimerit-o bine. Fata asta, care-i și mai îndărătnică decât tine, este în stare 
să fugă într-o bună zi şi să se tăvălească în cea dintâi căpiță de fân întâlnită 
în cale cu feciorul lui Dumitrașco, numai să ne dea cinstea pe ruşine. Cât 
crezi că o mai pot ţine? Mi se face inima cât un purice, dacă n-o zăresc o 
vreme. 

— Bine, tăicuţă, îţi voi face voia, dar după duminica Tomii, că am intrat în 
postu-mare şi-i păcat să facem nuntă. Atunci n-oi zice ba, dar până o fi ziua 
aceea... rogu-te mai dă-mi câţiva gologani, ca să am și eu de cheltuială cu 
flăcăii. 

— Ba s-o mai slăbeşti cu ei şi să mai stai şi pe acasă... 

— Bine, bine! Fie cum ţi-i placul! Dacă pofteşti mă duc s-o pup pe Frăsina! 

— De-ai avea mai multă minte, ai face şi tu ceva cu cap... ridicându-i 
fustele, ca să nu mai am eu grijă să-i păzesc fetia. 

— Ce atâta zor? După nuntă le-o ridica ea singură. Unde mai pui că 
acuma-i post, și doar îţi spusei că-i păcat! 

— Da' la păgână nu mai eşti așa smerit, ticălosule! se înfurie din nou 
bătrânul. 

— Lasă, tăicuţă, că aşa voi face precum mă povățuiești, dar să ştii că n-am 
să te chem de martor. Adă banii și dă-mi timp să fac și eu ceva cumpărături 
ca s-o ademenesc, așa că fii mai darnic. 

Au mai urmat și alte certuri între tată și fecior, din care mai întotdeauna 
Mitrea storcea câțiva bănişori, căci era risipitor pe măsura zgârceniei 
bătrânului. 

Într-o zi se duce la Frăsina în odaie şi-i dădu o basma de caşmir, pe care 
fata nu vru nicicum s-o primească, dar el îi zise: 

— Draga mea verișoară, ai auzit și tu că trebuie să-mi fii nevestică. 
Gândește-te că de nu vrei s-o primeşti, ca dar de la mine, mărinimosul meu 
tată nu-mi mai dă un sfanţ. Ai vrea tu să ai un soț îndatorat prin vecini? 
Spune drept! 

— Nu te vreau în niciun fel! îl repezi Frăsina. Am spus limpede că nu mă 
voi mărita decât cu Hrizea. Dacă nu mă lăsaţi, ori dau foc casei, ori îmi pun 
juvățul de gât. 


— Mă, că aprigă mai eşti, zâmbi Mitrea. Da' pe mine mă întrebaşi dacă mi- 
i pe plac asemenea femeie dârză ca tine? Tu ştii foarte bine, fiindcă ţi-am 
spus, că mi-i dragă Lopi a mea, dar ce vrei să fac? Cât o mai trăi taică-meu, 
nu am niciun ban. 

Se opri o clipă, şi un gând șăgalnic îi dete prin minte: 

— lacă, îți spun numai ţie, și nu care cumva să mă dai de gol. Să ştii că eu 
îs şi cununat cu Lopi, că doar am un copil cu ea. 

Frăsinei îi venea să-i sară de gât la auzul unei astfel de vești. 

— Ar fi bine să-i spunem unchiului, ca să... 

— Doamne fereşte! Ce, eşti proastă? Pe mine m-ar dezmoşteni, iar ție îți 
găseşte el alt mire, că după Hrizea nu te dă nicicum. 

— Păi, atunci ce-i de făcut? Nu cumva te însori şi cu mine, că doar nu ești 
turc? 

— lată ce zic eu. Mai întâi, să primeşti acest dar și să-mi mulțumeşti de 
față cu taica. Ba chiar poţi să mai ceri câte ceva, însă tot atunci și nu pe urmă, 
că n-am de unde îţi da. Pricepi? 

— Înî! încuviinţă ea şi apucă năframa. 

— Aşa da! Și dacă eşti înțelegătoare și te prefaci că mă vrei, eu îi dau ştire 
lui Hrizea să facă ce-o şti şi să te fure, chiar și în ziua nunţii. 

— Vere dragă! îi sări ea de gât şi-l sărută pe obraz. 

— Ce păcat că nu ne văzu taica, râse el. 

— Am s-o fac şi în faţa lui. 

— Ba nu, că m-oi îndrăgosti de tine şi de află grecoaica, mă opăreșşte. 

— Bine! Te-oi lăsa în pace. Dar când dai de Hrizea? 

— Ei, şi tu! Când l-oi găsi. Acu n-o fi foc de-i mai rămâne la noi o vreme, 
nu vezi că încă-i frig afară? Unde să te duci cu el, că acasă vă dă de urmă 
bătrânul. 

Tânărul Cuştireanu o sărută pe frunte și Frăsina îşi zise în sine că văru- 
său nu era deloc tontălău, după cum îi mersese vestea. Legară astfel 
prietenie frățească şi jurământ de într-ajutorare unul față de altul. 

Această schimbare a fetei umplu de zel inima pitarului. Cu toate că mai 
erau în postul cel mare, porunci slugilor să facă pregătiri de nuntă. Cerinţele 
de bani ale feciorului erau din ce în ce mai dese, dar bătrânul își descheie 
mai larg ca niciodată baierele pungii. Nu se îndoia câtuși de puţin că toată 
cheltuiala o făcea pentru daruri miresei, aşa că tot în casă aveau să rămână, 
își spunea dumnealui, pitarul, când bănișşorii i se scurgeau printre degete. 
Oricum avea el să-i tragă din averea fetei, după ce s-o mărita, drept care își 
ținea cu grijă socotelile la catastif. 


Pe de altă parte lui Mitrea începu a-i place fata, şi din pricina asta nu se 
prea dădea dus să-l caute pe Hrizea, după cum le fusese înțelegerea. Acesta 
însă se tot perpelea, cu toate poveţele vărului său Pană, să mai aibă răbdare. 

— Să ştii, vere, îi spuse el într-o zi, că eu o vreau pe Frăsina înainte, şi nu 
după cununia lor. Mai bine ai face cumva s-o scoţi în poartă și mă jur că-n 
văzul tuturor o salt în șa. Nu-mi pasă de nimeni şi de nimic. 

— Uite, nu vrusei a-ți spune, dar eu vorbii cu boierul Ghinea Brătășanu să 
vă adăpostească la conacul lui de pe malul Oltului, în Romanați. Nu are să-i 
dea prin cap ghiujului să vă caute tocmai acolo, dar trebuie să facem totul cu 
judecată. Mai stai puţin! 

Nici Frăsina nu era prea liniștită, măcar că Mitrea se jura pe toţi sfinții că 
vorbise cu Hrizea. Ea ar fi vrut să-l vadă venind călare pe un armăsar alb şi 
s-o scoată din nesuferita tovărășie a neamurilor ei. Se ținu scai de tânăr să-i 
aducă iubitul, măcar pe furiș, numai să poată sta de vorbă cu el. 

Ca să scape de gura ei, acesta îi spuse că în nu mai târziu de două zile 
aveau să se îmbrățişeze în livada lor, dar totodată năimi niște haidamaci ca 
să-l cotonogească pe Hrizea. Aşa se şi petrecu, a doua zi pe seară, când 
nefericitul se întorcea la casele boierului Filipescu, nu departe de biserica 
Stelea, a mâncat o bătaie soră cu moartea, măcar că şi el schilodise pe vreo 
câțiva dintre bătăuși, dar a trebuit să zacă la pat o săptămână încheiată. 
Chinurile iadului i s-ar fi părut mai ușoare, după cum se mistuia el de dorul 
fetei și de neliniștea că avea să se mărite. Se hotărâse chiar să pună foc la 
casa pitarului, numai să-şi scoată iubita de acolo. 

Îşi mărturisi gândul vărului său, dar acesta zâmbi: 

— Nu mai trebuie! Mâine are să fie nunta, căci în timp ce tu zăceai au fost 
şi pețitorii, măcar că fata-i orfană. Ba s-a mai ţinut şi o petrecere a 
călăreților, numai că nu s-au schimbat inelele de logodnă, că Frăsina cică şi l- 
ar fi pierdut chiar atunci. Au și încuviințarea lui Vodă. Chiar şi eu sunt poftit 
la ospăț. 

Hrizea păru a nu înțelege ce-i îndruga văru-său Pană, apoi deodată se 
învineți de furie și-l apucă de gât. 

— udo! Nemernicule! Te-am socotit prieten şi tu m-ai vândut, câine! 

Fiind slăbit după boală, Hrizea nu izbuti să-i facă niciun rău tânărului 
boier şi acesta izbuti să se scape cu ușurință, fără a se mânia. Ba chiar se 
puse pe râs. 

— Aşa-i foarte bine. Nimeni nu va putea să zică de noi că am fost înţeleşi 
de mai înainte. 

— Ce vrei să spui? se miră Hrizea. 

— Tu mă vei sudui față de toată lumea că m-am dus la nuntă, dar ai să te 
urci în caleașca lui Brătăşanu, care a venit anume în Târgovişte. Vezi să te 


îmbraci ca ginerică şi să faci după cum îţi spun, că altminteri rămâi holtei pe 
vecie. 

— S-aud! 

— Cunoşti bisericuţa aia de sub dealul Gruiului? 

— Da! 

— Ei bine, acolo aveţi să mergeţi împreună, tu cu nașul... 

— Nașul?! 

— Ei, da! Am spus bine! Adică boierul Ghinea Brătăşanu are să vă cunune, 
acolo, la popa Vasile. Mai întâi însă veţi da o roată prin tot târgul să vă vadă 
lumea, ba să vă opriţi și la biserica domnească, și după aia plecaţi unde v-am 
spus. 

— Şi dacă ne ducem la casa pitarului, s-o iau pe Frăsina de sub nasul... 

— Poate rămâi fără nas! Toată lumea te va vedea că ai furat mireasa 
altuia, apoi măria-sa va trimite seimenii după tine și... 

— Atunci, spune cum!? 

— Păi, îți spusei! Eu stau la nuntă, dar alții, necunoscuți, o să fure fata şi 
nimeni n-are să ştie că sunt oameni năimiţi de mine. Tu n-ai niciun amestec, 
eu nu... 

— Faci tu asta pentru mine? 

— Vezi-bine! şi Pană îl îmbrățișă, bătându-l pe umăr. 

A doua zi, îndată după ce se despărțiră, Hrizea se pomeni cu o caleașcă la 
poartă și în ea un boier, căruia îi sărută mâna, câtă vreme avea să-i fie nașul. 

— Dar naşa? întrebă tânărul cam descumpănit. 

— Trecem s-o luăm și pe ea. Nu era s-o aduc pe ulițele astea cu hârtoape, 
că doar s-a gătit anume, îi răspunse boierul Ghinea zâmbind în barbă. 

La curtea pitarului Cuștireanu se încinsese chiolhanul încă din joia de 
după duminica Tomii, şi întreg conacul era împodobit de sărbătoare. Mitrea 
fusese trimis din sat, potrivit datinii din străbuni, căci nu se cădea să stea 
sub același acoperiş cu mireasa. Fata fiind orfană, pitarul se dăduse ca neam 
din partea ei şi epitrop, așa că la el a trebuit să vie starostele să-i ceară 
„ciuta” pe care „stăpânul” lui o întâlnise la vânătoare. După cum era obiceiul, 
fu adusă mai întâi o babă boită şi acoperită la înfățișare, spre hazul celor din 
jur, dar când să aducă și adevărata „ciută”, ia-o de unde nu-i! 

Pitarul sări ca ars, şi cu mare greutate dădu peste ea într-un iatac mai 
dosnic. Avea ochii roşii de plâns, dar în mână ţinea un cuţitoi cât toate zilele, 
amenințând că se va străpunge dacă ar cuteza să se apropie de ea. 

— Asta-mi mai trebuia! se tângui bătrânul. Spune ălora să plece! se răsti 
el spre o slujnică din apropiere. Facem nuntă fără farafastâcuri. Să vină 
Mitrea să-şi ia mireasa! 


Aşteptară o vreme până ce fu adus ginerică, dar nici cu el nu putură urni 
fata din loc, încât praful s-ar fi ales de întreaga nuntă dacă nu s-ar fi aflat 
acolo și boierul Pană Filipescu. Acesta se legă s-o facă pe îndărătnica Frăsina 
să se ducă la biserică, iar după aceea n-avea decât s-o strunească bărbatu- 
său. Într-adevăr, ce-i şopti, ce-i boscorodi el pe la ureche, însă deodată fața 
fetei se lumină și, aruncând cuţitoiul, începu a se împodobi mireasă. Mult se 
minunară de puterea tânărului Filipescu, dar nimeni nu știa că acesta o 
povăţuise să iasă din casă spre a putea fi furată pe drum de către oamenii lui 
Hrizea. 

Drușştele o urcară într-o căruță acoperită cu velințe şi scoarțe scumpe, dar 
nu puseseră şi zestrea, după cum s-ar fi cuvenit, căci mireasa avea să se 
întoarcă de la biserică tot în același loc. Altă ciudăţenie a mai fost aceea că 
țiganii lăutari hăuleau cât puteau „taci mireasă nu mai plânge”, dar aceasta 
era toată numai voie-bună, spre uimirea tuturora. Ea și-l închipuia pe 
Hrizea, cum avea să se năpustească asupra alaiului, cu armăsarul cel ca 
neaua, s-o apuce strâns de mijloc şi s-o ridice lângă el în șa, lăsând pe toţi 
nuntaşii cu gura căscată. 

Câțiva slujitori boiereşti începură a da din sânețe, iar boier Pană îi 
îndemna să tragă într-una, anume ca să isprăvească iarba de puşcă, ceea ce 
se şi întâmplă când se pomeniră cu o ceată de tâlhari mascaţi sărind asupra 
căruţei miresei. Frăsina doar că nu se aruncă în brațele răpitorului, pe care-l 
credea a fi Hrizea, cu toate că era pe un cal negru ca pana corbului, și nu alb, 
după cum îl închipuise ea. 

— Sări, Mitreo, că-ți fură mireasa! răcni deznădăjduit pitarul. 

Acesta însă privi la atacatori și, văzându-i înarmați până-n dinţi și puși pe 
faptă, se lăsă păgubaş. Bănui el că trebuia să fie ceva pus la cale de Hrizea, 
dar îndată socoti că ar putea să-i ceară acestuia o groază de parale drept 
despăgubire. Tăcu, deci, iar gândul îi fugi la nurlia Lopi, cu care avea să 
rămână. 

Curând Frăsina își dădu seama că cel ce-o ținea în braţe nu era Hrizea și 
începu a se zbate şi a răcni ca din gură de şarpe. Flăcăul însă o strânse 
zdravăn lângă el şi izbuti totuşi să-i strecoare la ureche: 

— Taci, că Hrizea m-a trimis! 

Atunci băgă și ea de seamă că boierul Pană Filipescu, cică pornit în 
urmărirea lotrilor, nu se prea îndemna să-i ajungă, măcar că ar fi putut. Îi 
urmări aşa până ieşiră din Cușştini, apoi când ajunseră în dreptul unei 
bisericuțe pricăjite, pitită sub un deal, li se alătură. 

— Ce înseamnă asta? îi ceru socoteală fata, când fu lăsată la pământ. Așa 
ne fuse vorba? 


— Pas de intră și ai să vezi! răspunse zâmbind boierul, împingând-o 
ușurel în lăcașul Domnului. 

În faţa altarului se afla un preot bătrân în odăjdii, citind șoptit dintr-un 
ceaslov deasupra unui tânăr îngenuncheat sub patrafir. Părea a fi îmbrăcat 
mire şi un fior o străbătu pe biata Frăsina. Mai văzu apoi fețele binevoitoare 
ale unui boier străin cu nevasta, căci ea nu-l cunoștea pe Ghinea Brătăşanu, 
iar când aceştia o împinseră uşurel lângă bărbatul îngenuncheat, nu mai știa 
pe ce lume se află. Cu coada ochiului îl zări pe Hrizea şi se linişti ca prin 
farmec. 

Ce-a mai urmat a fost ca într-o visare. S-au învârtit în cerc cu naşii și cu 
bunul boier Pană, în vreme ce preotul psalmodia pe nas „Isaiia dănțuieşte”, 
simțea coroana cununiilor pe frunte și era fericită. 

Slujba odată isprăvită, „lotrii”, care fuseseră şi ei de față, îşi căpătară plata 
şi se îndepărtară în galopul cailor. Atunci Hrizea îşi luă mireasa în braţe și o 
urcă într-o butcă ce aștepta lângă cea a boierului Brătășanu. Nici nu și-au dat 
seama când au pornit-o la drum către moșia acestuia și nici când și-au luat 
rămas bun de la boierul Pană. Ei trăiau acum pe alte tărâmuri. 

— Să ştii, neicuţă, că-mi plac și caii negri, șopti ea mângâindu-i obrazul. 

— Şi mie, răspunse el, fără să ştie de închipuirea Frăsinei. Numai de-am 
ajunge cât mai degrabă la Brătășani... 

— Te voi urma oriunde, până ce-oi mai avea zile! suspină ea şi buzele li se 
împreunară într-un sărut îndelungat. 


CUM POȚI SĂ AJUNGI OŞTEAN 


Întârziată o vreme pe valea Mureşului, vara îşi revărsa căldura asupra 
leneşei ape ce şerpuia pe lângă castelul contelui Teleki. Nici chiar pe 
dealurile care străjuiau de o parte şi de cealaltă a bătrânului râu, nimic nu 
prevestea apropierea toamnei. Cei câțiva norişori ce pluteau în jurul Pietrei 
Craivei ori pâcla ce se înălța deasupra Cheilor Tătarului nu puteau îngrijora 
pe harnicii locuitori ai acestor meleaguri. Berzele însă, tinere şi bătrâne, 
nelăsându-se amăgite de înșelătoarea căldură, se roteau în albăstrimea 
cerului, pregătindu-se de plecare. 

Întorcându-se spre casă, Florea Nicoară din Ciunga se abătu pe lângă 
stâncile de sare ce străjuiau gurile de ocnă de la Uioara, multe dintre ele 
părăsite din pricina vechimii. De acolo se scotea preţioasa pulbere încă din 
vremuri de demult, și din astă pricină se adânciseră şi fuseseră lăsate în 
plata domnului. Mai lesne era de săpat alte puțuri, căci oriunde dădeai cu 
hârlețul găseai același lucru, din belșug. De fapt nu era calea obișnuită a 
localnicilor, dar tânărul simțea o mare plăcere ori de câte ori avea prilejul să 
se minuneze de tăria stâncilor, care nu se topeau decât cu greu sub biciuirea 
ploilor şi suflarea cea aspră a vântului. 

Nu departe de acolo, cocoțat pe un pinten de deal, se afla castelul grofului 
Teleki, al cărui stăpân își găsise hodina cea veşnică tot pe o coastă, dar 
neștiută decât de puţini oameni și de unde nu mai auzea clipocitul Mureșului 
pe la poalele colinei, cum fusese acasă. Nimeni n-a mai întrebat de cel ce 
trebuia să se însoare cu grofoaica de la Micoşlaca, și nici chiar neamurile 
contelui. Cât despre baroana lulia Mikeş, se aflase că „bolunzise”, fără a 
cunoaşte careva pricina. Fuseseră chemate cele mai iscusite babe vrăjitoare, 
ba şi doftori vestiți din țara nemţească, dar zadarnic. Când ţi-era lumea mai 
dragă, tânăra baroană cădea în genunchi şi cerea iertare de la cineva 
nevăzut. De aici şi zvonul cum ea ar fi aceea care i-ar fi făcut felul viitorului 
ei soț, dar Florea ştia bine că nu era adevărat ce se spunea. Alta era pricina! 

Nici despre contesa Rozsnyai de la Galda, prietena cea bună a Mikeşoaiei 
nu se mai auzise nimic de la o bucată de vreme. Parcă ar fi înghiţit-o 
pământul! Unii ziceau că s-ar fi pripăşit pe undeva prin părțile asfinţitului, 
alții că au şi văzut-o prin Stambul ori cine mai ştie pe unde, şi de astă-dată 
nici tânărul ciungan nu putea pricepe ce să se fi petrecut cu dânsa. 

Aceste amintiri îi răscoleau lui Florea dorințe neîmplinite, mai cu seamă 
de când se întorsese acasă Amosie, fratele său mai mare. Îl asculta ceasuri 
întregi povestind despre nemaipomenitele întâmplări prin care trecuse, şi 
ardea de nerăbdare să-i calce pe urme. Tare îi mai părea rău că nu-i însoțise 
pe Marcu și Mihai în oastea lui Gașpar-vodă. Pe atunci nu se auzise de acest 


voievod, dar acuma se știa pretutindeni că domnul Moldovei chemase pe toți 
românii, din întreaga ţară, la înfruntarea cu păgânii. 

Trecuse amiaza de vreo două ceasuri când se avântase feciorul printre 
puţurile ocnelor. Mergea agale, lăsându-se mângâiat de razele molcome ale 
soarelui, iar cu glas scăzut lălăia un cântec știut numai de el și nu se 
îndemna deloc să ajungă prea devreme acasă, căci tare-i mai plăcea răcoarea 
locului acestuia, pe unde se simţea boarea de beci umed ce venea din 
măruntaiele pământului. De obicei mai dădeai peste câte un băieş ori vreo 
muiere venită cu mâncare în straiță după omul ei ce trudea din greu, dar azi, 
fiind duminică, nimeni nu lucra și liniştea se înscăunase pretutindeni. 
Trecând pe lângă o groapă, deodată i se păru că aude vaiete omenești. „Nu 
cumva să fi căzut careva și să-și fi rupt ciolanele...” gândi îngrijorat Florea. Îi 
veniră însă în minte poveştile copilăriei, căci nu era țânc de pe valea aceea 
să nu fi fost speriat că dacă s-ar fi avântat pe la streii de sare avea să dea 
peste gurile iadului. Oameni în toată firea și se jurau, nu o dată, că văzuseră 
cu ochii lor draci jucând în lumina lunii. Fiind bărbat în toată puterea, 
ciunganul s-ar fi luat la trântă cu însuși Scaraoțki, dacă ar fi trebuit, mai ales 
ziua în amiaza-mare, dar o temere oarecare simţi prin inimă, aşa că se 
apropie cu băgare de seamă. Se vedea cât-colo că era un puț părăsit de ani 
de zile, fiindcă bălăriile îi năpădiseră intrarea, dar cum unele erau rupte 
proaspăt, nu mai încăpea îndoială că cineva căzuse acolo. 

— Eşti careva înăuntru? strigă el la gura gropii, punând mâinile pâlnie la 
gură. 

De astă-dată nu se mai putea înşela. Auzise desluşit gemete înăbușite, ce 
răzbeau până la el. 

— Eşti rănit? Ai căzut? Răspunde, omule! 

Din nou aceleași tânguiri, de parcă ar fi avut căluș la gură, ori era vreun 
mut din născare. Florea se ridică, uitându-se primprejur, doar de-ar vedea 
pe careva să-i sară în ajutor. Era lesne să te fi prăvălit în puț, căci buruienile 
acoperiseră groapa, prefăcând-o într-o capcană pentru neprevăzători. 
Steiurile de sare, de asemenea, ar fi încurcat pe un necunoscător al locurilor. 

Deodată i se păru că zăreşte o umbră omenească ce parcă s-ar fi pitit 
după o stâncă, și Florea îi strigă: 

— Hei, om bun! Hai o ţâră-ncoace. 

Nu-i răspunse nimeni și nu se mai îndoi că nu fusese decât o nălucire, dar 
pentru cel de jos trebuia să facă ceva. Rupse mai întâi toate buruienile ce 
împrejmuiau gura gropii şi cu toate că era în straie de sărbătoare, se lăsă pe 
burtă, căutând să deslușească ceva în beznă. Voia să-i dea de ştire că fusese 
auzit şi să nu-şi piardă nădejdea, dar el singur nu-l putea ajuta, ci avea să 
meargă după alţii, lipsind o vreme. 


— Omule! Dacă mă auzi, răspunde! lacă, eu mă duc... 

Nu apucă să zică mai multe, căci fu apucat de amândouă picioarele, săltat 
în sus şi împins cu putere în puț. 

Poate că acesta i-ar fi fost sfârşitul, fiindcă o cădere cu capul în jos i-ar fi 
frânt grumazul, fără nicio îndoială. Norocul lui a fost că pe dată şi-a întins 
mâinile în lături și astfel s-a mai putut sprijini de pereţi, încetinindu-și 
căderea, însă dacă puţul ar fi fost mai larg, s-ar fi isprăvit și cu el şi cu 
nefericitul asupra căruia căzuse. Mai auzise doar niște hohote de râs ce 
venea de undeva de deasupra, după care își pierdu simțirea. 

Când își veni în fire, cea dintâi grijă îi fu să se tragă de pe bietul om peste 
care căzuse, deși acesta părea să nu mai aibă suflare. Întunecimea era de 
nepătruns, dar izbuti să dea de capul necunoscutului și atunci pricepu de ce 
nu răspunsese la întrebările sale decât prin gemete. Sărmanul avea un căluș 
cât toate zilele în gură, iar mâinile și picioarele legate. Era limpede că fusese 
aruncat anume în puț și de bună-seamă că același l-a împins și pe el, 
sortindu-i pe amândoi morții. 

Îşi apropie obrazul de gura străinului și se bucură simțindu-i abureala 
călduţă a răsuflării. Era cam slabă, dar bine că omul încă se mai afla viu. Se 
uită în sus şi zări un petec de cer înstelat, deși când fusese îmbrâncit era 
ziuă. Auzind şi țârâitul greierilor, căpătă un nou imbold de viaţă. Trebuia să 
scape, și să-l scoată și pe nenorocitul de lângă el! 

— Trăiești? îl scutură grijuliu Florea. 

Se chinui o vreme să-i desfacă legăturile, îi frecă apoi mâinile ca să-și iasă 
din amorțeală, îi mângâie fruntea şi acum ar fi dat orice pe un strop de apă. 
Trebuia să-l scape, fiindcă de nu era spinarea lui nici el n-ar mai fi fost în 
viaţă. 

— Te doare ceva? întrebă flăcăul, când nefericitul păru a se fi mișcat. 

— Viz!... gemu rănitul, cerându-i apă. 

— Eşti ungur?! se miră feciorul căci el încă mai credea, că prin aceste 
părți de ţară toate necazurile se abăteau numai supra neamului său. Pricep 
ce dorești, dar n-am de unde să-ţi dau. Vom ieși însă noi cumva de aici, şi 
atunci ai să bei pe săturate. 

După o vreme, celălalt păru a se mai întrema și o încropi destul de prost 
pe româneşte: 

— Eu, slujbă la prinţ. 

— Atunci cum de-ai ajuns domnia-ta aici? 

— Nume la mine este Ovâry Elemer, căpitan... 

— Am înţeles domnule. lacă, eu îs Florea lui Nicoară din Ciunga, numai că 
tot n-ai spus cum de-ai ajuns aici... 


— Spun la tine, dar acum nu estem vreme la poveste. Mai bun spune tu 
cum facem cu ieșire! 

— Păi, răcnim din toţi bojocii, şi poate ne aude vreun trecător, dar asta 
numai mâine-dimineaţă... 

— Până mâine eu mort de sete. Trebuie acum, dar aude dușman la noi... 

— Aşa-i că uitasem de ei! 

— Asta-i puț oblu... 

— Norocul nostru că nu-i și larg, îl întrerupse Florea. Ştii ce mi-a dat prin 
cap? 

— Ce? 

— Ne așezăm spate-n spate şi, proptindu-ne de pereţi, ne împingem 
binişor în sus. 

— Foarte bun. Legăm la noi unu de alt și facem patru mâini şi patru 
picior. 

Brăcinarul lui Florea a fost îndeajuns ca să se înfăşoare unul lângă 
celălalt, însă era primejdia ca să cadă amândoi deodată. Totuși, neavând 
încotro, începură aburcatul, cu toată osteneala și zdreliturile de la mâini. 
Erau vânjoși amândoi, dar mai cu seamă dornici să scape cât mai curând la 
aer curat, căci sărătura le ustura gâtlejul. 

— Stai! făcu deodată Ovâry. 

Ce i 

— Sst! Auzit voce? 

Trăgând cu urechea, Florea era gata să-i răspundă că în afara lătratului 
unui câine nu se auzea nimic, când desluși și el două voci care se apropiau. 

— Or fi băieşi, şopti el. 

— Nu. Duşman. Vorbit nemţește... 

— Ei te-au aruncat pe domnia-ta? 

— Da. 

— Înţelegi ce-și spun? 

— Înî! 

Urcaseră mai bine de jumătate calea şi nu se îndurau să se întoarcă, aşa 
că-și încordau puterile, proptindu-şi picioarele de pereţi și rămaseră în 
aşteptare. 

— Nu se mai aud, zise unul dintre cei de deasupra. 

— Cred și eu, mai cu seamă după ce l-am împins și pe celălalt peste el, 
râse mulțumit. 

Nu mai încăpea îndoială că ei erau vrăjmașii, dar n-aveau ce le face, în 
starea în care se aflau. Rămaseră neputincioşi ascultând mai departe, cu 
toate că ciunganul nu prea înțelegea ce-și spuneau. 


— Să nu aibă altă ieşire, își dădu cu părerea cel care părea venit mai pe 
urmă. 

— Să ştii că romanii nu-și pierdeau vremea cu aerisirea puţurilor, când 
le-au făcut, căci le lucrau cu sclavii. Acolo au să putrezească... 

— Cine să fi fost celălalt? 

— Vreun oștean de-al lui. 

— Părea mai curând țăran, după câte mi-ai spus la început. 

— Să-l ia dracu! Dacă nu l-o fi luat până acum. Cine l-a adus pe coclaurile 
astea, în calea mea? 

— Nu cumva să mai fie și alții... 

— Am fi dat de ei până acum. Fii liniștit, că numai ăla a fost, și poate 
întâmplător, în trecere. 

— Dar dacă încă mai trăiesc, şi când s-o lumina de ziuă încep să strige 
după ajutor? 

— Noi ce grijă avem?! Către miezul nopţii trebuie să vină şi omul nostru, 
după care vom pleca împreună. Dar până atunci... 

Îşi desfăcu nădragii şi se uşura deasupra gropii. Erau atât de încordaţi și 
la capătul puterilor, încât cu greu s-ar mai fi putut ţine, dacă nemții, râzând, 
nu s-ar fi îndepărtat îndată. Atunci începură și ei din nou urcușul și izbutiră 
să atingă cu mâinile marginile gropii, însă nădejdea era tot în picioarele cu 
care se împingeau. Dar cât pe ce să se rostogolească înapoi, căci, legați fiind 
unul de altul, n-aveau cum să se despartă. A trebuit să-și dea toată silința 
Florea și l-a ridicat în spate pe Ovâry, ca să se tolănească istoviţi la pământ. 

— Priveşte, căpitane, ce lună faină! 

— Musai plecăm, răspunse șoptit căpitanul. Lună nu bun la noi, că vede 
neamțul... 

— Ai dreptate, încuviință Florea. Plecăm tiptil şi mergem la mine acasă, 
apoi n-au decât să ne ia urma, că or vedea ei pe dracu dacă apucăm să 
intrăm în sat. 

— Nu! Acuma trebuie prindem noi la ei şi așteptăm celălalt. 

Apoi îi povesti pe scurt ce vorbiseră nemții și că avusese o tășcuţă cu 
scrisori de care îl jefuiră și negreșit trebuia să le-o ia înapoi, înainte de 
venirea celuilalt. Cum luna strălucea în înaltul cerului, se furişară printre 
steiurile din preajmă, pe care cu ușurință le-ai fi putut lua drept umbre 
omenești. Florea îi zări pe nemți așezați fără grijă pe iarba uscată, cu mâinile 
sub cap. De bună-seamă că se uitau și ei cu încântare la minunăţia cerească. 

— Uite colo! șopti Florea, trăgându-și tovarășul de mânecă. Se hodinesc, 
ticăloșii! 


Se târâră ca șerpii si dintr-un salt s-ar fi putut arunca asupra lor, dar îi 
auziră vorbind şi căpitanul ar fi vrut să afle cât mai multe de la ei, așa că făcu 
un semn și îl opri pe Florea. 

— Dieter, ce-ar fi să aruncăm niște bolovani în puț? N-am eu astâmpăr 
până nu știu bine că n-ar mai putea ieşi de acolo şi să ne ia urma până la 
Sătmar. Aşa zic! 

— Socot că sunt morți demult, dar, dacă ţii cu tot dinadinsul, hai, că tot n- 
avem ce face. Astfel ne trece şi vremea mai repede. 

Ovâăry îşi dădu seama că dacă ar mai fi rămas în groapă acolo le-ar fi fost 
mormântul, dar şi că era clipa cea mai potrivită să le sară în gât. Făcu semn 
lui Florea şi amândoi se năpustiră asupra nemților cu câte o bucată de stei 
numai bună de zdrobit capete. 

Pălindu-i pe negândite, cei doi izbutiră curând să-și lase vrăjmașii fără 
nicio putință de împotrivire. 

— Ce facem cu ei? întrebă ciunganul. 

— Ducem unde fost noi. 

— Să-i târâm până acolo? 

— Da, dar întâi iau straiță de la ei. lacă, al meu este. 

Se aplecă deasupra neamțţului la șoldul căruia atârna tașca și și-o trecu 
bucuros pe după gât, apoi dădu să-l apuce de picioare, însă Florea se 
împotrivi. 

— Apăi, nu așa! 

— Nu înţeleg... 

— Mai înainte să mă ușurez şi eu, batăr pe unul din ei, că tare mai put şi 
acum. 

Ovâry râse şi-i făgădui să-l lase după ce i-or arunca în puț, fiindcă 
zăbovind ar fi putut da peste ei cel de-al treilea. Florea se învoi și dădu să-l 
apuce și el pe celălalt neamţ, dar acesta deschide brusc ochii şi cu un 
scrâșnet de fiară încolțită îi înfipse mâinile în beregată. Căpitanul sări pe 
dată călcând cu toată talpa obrazul dușmanului, apoi îi mai cără și câteva 
picioare în burtă, în cap şi pe unde se nimerea, încât în cele din urmă îşi 
pierdu simţirea cu adevărat de astă dată. 

— No, pe ăsta îl spurc! făcu Florea frecându-și grumazul. Mai, mai să mă- 
năbuș. Mulţumesc domniei-tale că m-ai scăpat. 

Îi târâră până la groapă și-i aruncară de unde abia scăpaseră ei, iar 
deasupra lor prăvăliră bolovanii ce-i găsiră în preajmă. 

— Aşa au vrut să facă şi ei cu noi, zise Florea, ca și cum ar fi vrut să arate 
că nu din capul lui făcuse moarte de om. Numai că-mi pare rău că n-am 
apucat să-i „spălăm”, ca să fim chit. 

— Nu trecut la mine, râse Ovâry. 


— Dreptu-i că nici mie nu mi-a venit, dar m-aș fi căznit. 

— Apoi nici nu știut care din ei făcut rușine la noi... 

— N-avea decât să se tragă deoparte ăl de nu era vinovat, răspunse tot 
râzând ciunganul. 

Căpitanului ungur îi plăcu acest fecior de olah, vesel și cinstit, și-l bătea 
gândul să-l facă să vină cu el, barem până avea să ducă scrisorile unde 
trebuiau. Erau acum amândoi voioşi, de parcă ar fi stat sub lumina stelelor la 
vreo şezătoare și nu fuseseră la un pas de moarte, ucigând la rândul lor doi 
oameni. Cruntă era viaţa! Ca să trăieşti, trebuia să ucizi. 

— De-ar veni odată şi cel de al treilea, că mi s-a făcut somn, căscă Florea. 

Ovâry tocmai se pregătea să-i răspundă, când o șuierătură scurtă străbătu 
văzduhul. De bună-seamă că era un semn anume la care ar fi trebuit să 
răspundă, dar cei doi nu știau cum. 

— Lăsăm vine la noi şi ha! şopti Ováry la urechea tovarăşului său. 

— Mai bine să-l învăluim... 

Tăcură însă pe dată, căci se auziră alte trei fluierături scurte. Cum numai 
țârâitul greierilor mai tulbura liniștea nopţii, necunoscutul nu s-a mai 
apropiat și, după o vreme, galopul unui cal ce se îndepărta nu mai lăsă nicio 
îndoială că cel de-al treilea neamț n-avea să mai vină. 

— La el nu mai prindem noi, zise Ovâry cu glas tare şi trase o înjurătură 
pe limba lui. 

— Nu-i bai, dădu din mână Florea. Oricum n-ar mai fi încăput peste 
ceilalți și ne-ar fi dat bătaie de cap să-i căutăm altă groapă. 

— Eu cap prost! se plesni căpitanul cu palma peste frunte. Nu trebuit ucis 
unul din ei. Eu crezut pus mâna pe celălalt care mai mare, și na, pierdut tot. 

— De unde să fi știut că ăla era un fricos? îl mângâie ciunganul. Zii şi 
domnia-ta că nu s-o întâmplat nimica, fiindcă ţi-ai dobândit din nou straiţa, 
şi hai să mergem la mine acasă, că ne apucă ziua printre gropile de sare. 

Pe drum, Ovâry îi povesti lui Florea tot ce pătimise până la întâlnirea lor. 
Trebuia să meargă la Kosso, în Slovacia, unde se afla alteța-sa Bethlen Gabor, 
ducând nişte scrisori de mare preţ pentru austriecii cu care se războia 
principele. Plecase anume de unul singur și totuşi iscoadele aflaseră ce 
ducea asupra lui şi fu atacat ziua în amiaza-mare, tocmai când să iasă din 
Uioara şi să treacă Mureșul, în drum spre Turda. Ocnele părăsite nefiind 
prea departe l-au târât până acolo, legat-cobză, iar când au ajuns l-au pălit în 
cap, prăvălindu-l în puţul în care fusese găsit de ciungan. Îi părea nespus de 
rău că nu lăsase în viață barem pe unul și să-l iscodească pe îndelete în 
slujba cui erau, dar prea se încrezuse că-l vor prinde lesne pe celălalt, și iată 
că s-a înşelat. 


Luna plecase la culcare şi ziurelul de ziuă pălise la ivirea zorilor pe dealul 
de către Hopârta, când trecuseră de dâmbul Hagăului. Abia acum își puteau 
privi înfăţişarea, și se vede treaba că nu arătau prea bine, de vreme ce 
izbucniră amândoi în râs. 

— Ascultă, Flore, zise deodată căpitanul oprindu-se. Cei doi bătut la mine 
şi eu nu vreau ştie careva. 

— D-apăi cine a văzut asta? Nici că am auzit vreodată ca domnia-ta să fi 
fost înfrânt, mai mult chiar, i-ai doborât pe cei ce ţi-au vrut răul şi acum zac 
în fundul pământului. Nu-i adevărat? 

— Fain fecior! îl bătu Ovâry pe umăr. Prieten bun fim noi! Aşa? 

— Altminteri nici că se poate, căci domnia-ta m-ai scăpat să nu mă gâtuie 
neamțţul. 

— Dar şi tu ai scos la mine din groapă. 

Îşi strânseră mâinile și porniră mai departe în trâmbiţele cocoşilor din 
sat. 

Când să pătrundă în ogradă îl zăriră pe badea Nicoară, care se şi sculase 
să dea nutreţ la vite. 

— Da' pe cine ai mai adus, măi copile? se miră el, văzându-și odrasla cu 
un alt străin. 

Gândul îi zbură la răposatul Teleki și se îngrijoră ca nu cumva să fie siliți 
să facă iarăşi moarte de om, căci după straie necunoscutul era un ofițer 
ungur. 

— N-ai grijă, tată! râse Florea bănuindu-i temerea. Acesta îi domnul 
căpitan Ovâry, care m-a scăpat de la moarte și-i bun prieten cu mine. 

— No, dacă-i aşa, se lumină la față bătrânul, poftiți în casă de vă hodiniți. 
După câte văd eu, umblat-aţi toată noaptea. 

— De umblat, nu, dar am trudit mai mult decât am fi mers pe jos la 
Bălgrad, răspunse Florea îmbiindu-și oaspetele să intre. 

În răstimp se trezise şi Amosie, cu un mare chef de vorbă, după cum se 
vedea, căci poftea să afle ce se petrecuse de erau atât de însângerați și 
colbăiți. Zadarnică dorinţă, căci cei doi se tolăniră pe câte o laviţă și în scurt 
timp începură a sforăi în lege. Către seară însă n-au mai scăpat de Amosie, 
care voia să afle de la căpitan și cum mai mergeau treburile războiului prin 
Europa. Acesta îi povesti tot ce știa şi tare se mai fuduli că oștile ardelene 
împresuraseră Viena, alături de ale contelui Thurn din Boemia. 

— Ce-aţi păţit azi-noapte se leagă, făcu Amosie cu tâlc. 

— Nemţii turbat împotriva la noi. 

Amosie dădu din cap a încuviinţare și, văzând că oaspetele se descurcă 
destul de greu româneşte, începu a-i vorbi pe limba lui: 


— Mă rog de iertare, dar eu socot că nu facem o treabă bună mergând la 
dracu-n praznic. Noi, ardelenii, nu avem ce căuta altundeva decât peste 
munți, ca să ne scăpăm de turci și nu să luptăm împotriva creştinilor. 

Ováry nici nu băgă de seamă că schimbaseră vorbirea în ungureşte, dar se 
aprinse şi răspunse pe dată: 

— Alteţa-sa va înfrânge pe austrieci, care vor să se întindă și asupra 
noastră. Va libera Ungaria Mare şi, ca rege, altfel va sta de vorbă cu turcii. 

— Cinstite căpitan, spuse Amosie tărăgănat. Eu nu am mintea domniei- 
tale, dar judec ca un vechi oştean ce m-am bătut pentru ţara asta a noastră. 
Şi să mai ştii domnia-ta că şi ceilalți principi ai noştri care și-au uitat locul de 
baștină s-au pierdut prin străinătăți... 

— Vrei să spui că alteța-sa nu are să se mai întoarcă acasă? 

— Departe de mine acest gând și nici n-aş vrea așa ceva, că-i un principe 
bun, precum pare, dar bătrânii noștri mai povestesc de răposatul Báthory 
Istvân. De cum a ajuns crai în Lehia, a uitat Ardealul. Și chiar dacă o izbuti să 
facă „Ungaria Mare”, cum ai zis domnia-ta, tot într-acolo s-o trage, lăsându- 
ne pe noi de izbeliște în calea turcului. 

— Cum aşa?! 

— Ardealul îi ţara noastră, iar întinderea ei cea mare nu trebuie căutată 
în altă parte decât peste munte. 

Tocmai când se încinseseră la vorbă se ivi şi Florea, cu ochii cârpiți de 
somn. Câte ceva ungurește mai înțelegea și flăcăul, dar cei doi își urmară 
gândurile fără a ține seama de el. 

— Nu zic că n-ai dreptate, întrucâtva, se mai înduplecă Ovâry. Oricum, 
vrăjmașii sunt austriecii, şi-s mai de temut decât otomanii, căci noi am văzut 
cum lovesc ei pe la spate. Aminteşte-ţi de prințul Mihai! 

— Parcă turcul îi altfel? 

— Mai cinstit, zic eu. Când ești alături de el, nu te păleşte, ca neamţul. 
Uitat-ai de câmpia Turzii? Prințul era olah de-al vostru, dar mie, ca oştean 
ungur, ce sunt, mi-a plăcut şi pot spune că greu se va mai găsi altul la fel. 

— Eu atât am vrut a-ți spune domniei-tale, că mai întâi și întâi, țara 
noastră trebuie apărată. 

— Aşa-i! se băgă şi Florea în vorbă, mândru că pricepuse şi el tâlcurile 
celor doi vechi oșteni. 

— În privinţa asta suntem cu toţii de-o părere, râse Ovâry luându-l pe 
fecior pe după gât. De oșteni ca tine are nevoie Ardealul, dragul meu. 

— Dacă nu mă luaţi, eu ce să fac?! 

— Bată-te să te bată de mânz, o schimbă Amosie iarăși pe româneşte. Fă 
bine, căpitane, şi ia-l cu domnia-ta. Numai la asta gândeşte întruna, cum să 
ajungă în slujba domniei. 


— Vrei? întrebă oaspetele. 

— Cu dragă inimă, dar nu ştiu dacă mă-ngăduie tata, se codi Florea. 

— No, lasă că l-oi lămuri eu, zâmbi frate-său. Însă, rogu-te, căpitane 
Ovâăry, nu-l purta pe unde și-o dus mutu' iapa, pe alte meleaguri, că eu îs 
păţit. 

— Ţin eu la mine. Oştean și pretin fie. Nu departe de aici, la Turda. 
Primeşti? 

— Da, răspunse Amosie în locul lui. Tata va fi bucuros să-și ştie feciorul în 
slujba domniei, că și aşa nu se prea îndemna la munca pe ogor. 

— Mă-nvoiesc, spuse domol și Florea, dar să nu mă dai sub porunca 
altcuiva, că pe dată fug și mă-ntorc la ai mei. 

— Ba, să-ți bagi minţile în cap, că a fi slujbaş domnesc nu-i după cum ţi-i 
voia, ci cum îs trebuinţele țării, îi zise Amosie. 


ȚUȚORA - PRĂBUŞIREA 


În cetatea Hotinului veniseră trimişii lehilor şi îl poftiseră pe voievod la 
înfăţişare cu marele hatman al coroanei, dar acesta se împotrivise, că doar 
nu se ducea ca supus, ci ca un prieten, domn şi neatârnat. La rându-i, ceruse 
să vină leahul în Moldova, cu oaste cu tot, căci era firesc ca el să-i fie gazdă, 
dar de astă-dată Zolkiewski fu acela care nu vru să audă. Spre a nu fi cu 
supărare, s-au înțeles până la urmă să se întâmpine la calea jumătate dintre 
Kameniţa şi Hotin, la marginea Nistrului, în dreptul satului ce-i zice Căinări. 
Trebuia să se vadă cât mai curând, și marele hatman hotărî ziua de 3 
septembrie 1620. 

Ştia voievodul că leşii erau tare făloşi, şi de nu s-ar fi arătat pe potriva lor 
n-ar fi cătat cu cinste la el. Pentru aceea a poruncit un alai cu mult mai bogat 
şi mai măreț decât cel avut la înscăunarea sa de an-țărţ, la Istanbul. Mai întâi 
s-a înveșmântat într-o haină de brocart albastru țesută cu fir de argint, iar 
pe deasupra o mantie de urșinic vişiniu, îmblănită cu samur. Cizmele erau 
de postav vineţiu, cu pinteni de aur, iar pe cap o frumoasă căciulă din jder 
împodobită cu surguci cu pene de struț. Armăsarul lui cel șarg, căpătat în 
dar de la însuși sultanul Osman Genc, fusese acoperit cu valtrap de postav 
roșu, iar şaua din piele galbenă bătută cu nestemate avea scărițe, late ca de o 
palmă, din argint aurit, iscusit lucrate de meșteri persieni, cum nu se mai 
văzuseră până atunci prin preajma locului. Frâiele şi căpăstrul frumosului 
cal sticleau așijderea, din pricina nenumăratelor pietre preţioase şi a 
cataramelor de argint aurit. 

Când a ieșit pe porțile cetăţii, Vodă călărea țanţoș în fruntea alaiului, 
având de o parte şi de alta şase armășei care de asemenea uluiau prin 
frumusețea veşmintelor: hainele de culoarea sângelui, încinse cu cingătoare 
de argint, desfăcute în față, anume ca să lase la vedere cizmele de piele 
galbenă și pantalonii de postav verde, tichiile ca lămâia de Chipru, trase pe o 
ureche și împodobite cu steluțe argintii. Pe umărul stâng duceau câte un 
topuz ferecat în argint, iar pe cel drept câte un arc de lungimea unui om. 
Tolbele argintate ce le atârnau la brâu erau doldora de săgeți. 

Dar şi mai osebiţi ca înfățișare erau cei șaptesprezece satârgii, cu ale lor 
coifuri şi pieptare de alamă ce sclipeau în lumina soarelui tomnatec de-ți 
luau ochii, putând să juri că erau din aur curat. Bărbile lor lungi până la brâu 
acopereau în parte strălucirea platoşelor, și nici asemenea podoabă 
bărbătească nu mai fusese văzută pe aici. 

N-avea boieri în suită, căci pe vel-vornicul Bucioc şi pe vel-postelnicul 
Goia îi trimisese mai înainte în întâmpinarea leșilor, şi acum îl așteptau, iar 
ceilalți credincioşi rămăseseră împrăștiați prin țară din poruncă domnească. 


Erau însă şi din aceia care se dăduseră betegi, spre a nu se amesteca în 
încăierarea cu turcul, căci așa le era multora în obicei. Alţii făgăduiseră că se 
vor înfățișa cu oaste, de îndată ce ar fi pătruns dușmanul în ţară, dar parcă te 
puteai bizui pe vorba lor?! Sprijinul de nădejde rămâneau tot în lefegii. 

La rândul lor, ca să-l cinstească pe domnitor cum se cuvenea, leșii au 
trimis în întâmpinarea lui pe pan Tadeus Thyskievicz, cu patru sute de 
cazaci călări şi două sute de pedestraşi. În acest fel, cam la vreo două leghe 
depărtare de tabără, se mai mări alaiul domnesc. De cum se apropiară calea 
jumătate, sosiră înşişi hatmanii Zolkiewski și Koniecpolski, însoţiţi de 
luptători de faimă ca Potocki, Kallinowski, Liubomirski, Rogavski și mulți 
alții, printre care chiar și pan Korecki, cu toată bănuiala ce căzuse asupra lui. 

Întâmpinându-se, cele două alaiuri, s-au oprit spre a se saluta, după care 
pan Zolkiewski l-a poftit pe domnitor de-a stânga sa și s-au îndreptat spre 
tabără. De cum au fost zăriţi, toate steagurile fură desfăşurate, iar tunurile 
prinseră a trosni în cinstea oaspetelui din Moldova. Descălecând, au pătruns 
într-un loc anume rânduit ca să asculte cu toţii slujba religioasă făcută de 
însuși episcopul Cracoviei, aflat și el acolo. După aceea s-au dus în cortul lui 
pan Zolkiewski, unde fuseseră poftite chiar și căpeteniile de mai mică 
însemnătate, dar tuturora trebuia să li se ceară părerea asupra felului cum 
aveau să se lupte cu păgânii. 

Cei doi boieri moldoveni aflați acolo înainte de sosirea voievodului lor nu 
prea se arătară mulțumiți de puținătatea leşilor și Vodă le dădu dreptate, 
dar nu avea puterea să mai schimbe nimic. Totuși el fu cel dintâi care vorbi, 
socotind o pierdere de timp dacă nu ar fi fost cu toţii una cu cele ce avea să 
le spună, după judecata lui. 

— Preacinstiți hatmani și viteji şleahtici! începu el, după ce-și drese 
glasul. Ca unul ce cunosc sama oștirii lui Iskender-pașa, zic să-l pălim acuma, 
pe negândite, la cetăţile lui cele mai întărite, ca Bender, Cetatea Albă și 
Chilia. Alungându-l, am putea lăsa în locul turcilor câte două sute de valoni... 

— Am Îîmpuţina oastea noastră! sări Kallinowski. 

— Nu zic ba! răspunse voievodul. Să știți însă că, atâta timp cât Iskender- 
pașa nu capătă sprijin de la Poartă, toată oştirea lui abia dacă se ridică la 
vreo opt mii de oameni, şi pe aceia îi cam ştiu eu cât preţuiesc. 

— În răstimp i-ar putea sosi ajutoare!... îl întrerupse pan Koniecpolski, 
dar Gaşpar-vodă nu-i dădu răgaz să continue. 

— Nici gând! făcu el zâmbind. Trimițându-le haraciul şi descotorosindu- 
mă totodată pe cale paşnică de lefegiii turci, dregătorii stambulioţi nu vor 
mai crede în veştile pe care le vor primi de la serasker, o bună bucată de 
vreme. Tocmai potrivită ca să putem izbi noi, acolo unde nici nu se așteaptă. 


— Spusele măriei-tale se leagă, intră în vorbă şi marele hatman. Ba chiar 
sunt ademenitoare, dar îndoielnice. Vor fi şi tătarii alături de Iskender-pașa, 
iar de ne pripim ne-om pomeni cu ei asupra noastră, și sunt mulți cât frunza 
şi iarba. 

— Să rămânem lângă Nistru! zise scurt pan Liubomirski. 

— Şi eu îi împărtăşesc părerea! încuviință pan Koniecpolski. 

— Atunci turcul are să pustiască toată Moldova! sări şi dumnealui vel- 
vornicul Bucioc. Moșiile lui se aflau, de altfel, printre cele dintâi în calea 
năvălitorilor. 

— Am putea trece Nistrul ca să fim în Moldova, dar să nu ne îndepărtăm 
de mal, fiindu-ne astfel la îndemână a ne întoarce acasă la noi dacă vom avea 
necaz, răspunse pan Koniecpolski. Pe urmă cazacii ar păli pe la spate ordiile 
tătărești, răstimp în care poate o să ne mai vină și alți oșteni în rândurile 
noastre. 

— Chiar nădăjduiți? întrebă zâmbind voievodul Moldovei. Fusese vorba 
de vreo optzeci de mii... 

— Dar măria-ta câți ai adus? sări pan Zolkiewski. 

— Mă bizui pe vreo douăzeci de mii, dacă nu chiar mai mulți, răspunse 
cam stingherit Gașpar-vodă, căci îl însoţiseră la Hotin numai cei șase sute de 
lefegii străini. 

— De bună-seamă că majestatea sa regele Zygmund are să ne trimită și 
altă oaste și tocmai pentru aceea nu trebuie să ne zorim, mai spuse marele 
hatman. 

— Dar în acest răgaz și Iskender-pașa va strânge de două sau trei ori mai 
mulți oameni, şi nu va mai fi chiar atât de lesne de biruit! se înciudă Gaşpar- 
vodă. 

Multe ceasuri s-au mai încontrat în acel sfat, fiecare apărându-și părerea, 
însă până la urmă tot hatmanul a hotărât: 

— Trecem în Moldova ca s-o ferim de jaf, dar vom face tabără tot în locul 
acela de lângă lași, unde a fost și răposatul hatman Zamoyski. Cum îi zice? 

— 'Țuţora, îi răspunse pe dată vel-postelnicul Goia. 

— Aşa! încuviință pan Zolkiewski. În acest fel suntem şi aproape de 
Nistru, putând aştepta întărituri. Cum spuneai domnia-ta, pan Koniecpolski, 
că vrei să-i pui pe cazaci să lovească tătarii pe malul Nistrului, ar fi o irosire 
zadarnică de forțe, de vreme ce grosul oștirii ar rămâne în Kameniţa. Dar 
nici cele plănuite de măria-ta, zise el către Gaşpar-vodă, nu pot prinde viaţă. 
Deocamdată nu suntem decât vreo opt mii de oameni și, împrăştiindu-ne în 
toată Moldova ori lăsând valoni prin cetăţile turceşti, am rămâne numai o 
mână de oaste, ușor de înfrânt. 


Domnitorul înghiți în sec de ciudă. Nu era oştean de meserie, însă era la 
mintea oricui că zăbava nu putea să-i prindă bine decât lui Iskender-pașa, 
care cu o lună înainte nici nu se gândea la vreo luptă. Așteptând, îi vor sosi şi 
lui alte ajutoare, şi fără îndoială că şi tătarii i se vor alătura. Atâta îngustime 
de minte îl scârbi pe domn, făcându-l să fie tare dezamăgit. Aceasta era şi 
părerea celor doi boieri care-l însoţiseră, iar acum în mintea lor începură a 
încolți gânduri de părăsire a unei domnii ce părea sortită înfrângerii. Cât 
despre oștenii de rând, aceștia n-aveau cum ști ce se va întâmpla, dar se 
bucurau că se vor înfrunta cu păgânii. 

Cu mare greutate se urniră din loc şi după aproape o săptămână de drum 
abia dacă atinseră malurile Răutului. După alte două zile, în fața dealurilor 
de lângă Delidolina hatmanii au poftit să vadă cam care este puterea de 
luptă a oștirii și pentru aceasta husarii lui Rogawski au făcut o probă, de 
parcă ar fi fost la muştru şi nu în drum către un dușman adevărat. Gaşpar- 
vodă turba, nu alta, însă n-avea ce face, și astfel se pierdea o groază de 
vreme de pomană. 

Abia în cea de-a douăsprezecea zi a lui septembrie, oştirea ajunse pe 
malul Prutului, la Țuţora, unde așteptau vreo cinci sute de lefegii în frunte cu 
ser Marino Resti, precum și pârcălabul Marcu lancovici cu feciorii strânși de 
el peste munte. Se mai aflau şi câţiva boieri ce nu dăduseră bir cu fugiţii, 
veniți împreună cu vreo mie de oameni, răzeși, târgoveţi și boierași. 

— Dar unde ţi-i oastea, măria-ta? întrebă cam în batjocură pan Zolkievski, 
văzând puţinătatea moldovenilor. 

— Se vede că o așteaptă pe a luminăţiei-voastre, răspunse dârz voievodul. 

Pe la mijlocul lui septembrie, pe plaiurile moldovene vara abia dacă se 
mai face simțită şi, dacă nu ploua, ca să desfunde toate drumurile, plecarea 
păsărilor călătoare către miazăzi vestea ivirea toamnei. Era vremea 
culesului și gospodarii se gândeau cum să facă să-și strângă holdele, spre a 
putea ieşi cu zile din iarna grea și viforoasă. De aceea, puţini fură cei care se 
încumetară a veni la oaste, fie siliți, fie ademeniţi de plata ce ar fi putut-o 
dobândi. Tocmai lor uitase a le vorbi domnitorul despre ţara cea mare şi 
mult visată a tuturor românilor, așa că poporenii își închipuiau că nu putea 
fi vorba decât de o nouă încleştare dintre lehi și turci, în care ei n-aveau a se 
amesteca. 

— Gândeam că nu mai ajungeţi, măria-ta, cuteză Marcu să-şi spună păsul, 
când i se înfățișă stăpânului său. 

— Decât aşa, mai bine nu veneam deloc, răspunse mâhnit voievodul. 
Lâncezim de mai bine de două săptămâni, parcă anume spre a-i da răgaz 
turcului să se gătească de luptă. 

— Să ne fi repezit noi, doamne! Să fi chemat oastea ţării... 


— Prea târziu, prietene, dădu din cap Vodă şi numai că nu-i dădură 
lacrimile cât era de cătrănit. De bine, de rău, lefegiii leşilor se pricep la 
meșteșugul bătăliilor, dar pe români când să-i mai deprindem cu arme de 
foc? Aşadar să facem ca prietenii noștri, care, chipurile, au venit să ne apere, 
şi să ne încredem în noroc. 

Începuse a se strica prieteşugul cu făloşii vecini de la miazănoapte şi mai 
cu seamă Gaşpar-vodă nu-l mai avea la inimă pe pan Zolkiewski, din care 
pricină se gâlceveau mai în fiecare zi. Îi venea să-și dea cu pumnii în cap 
pentru prostia ce făcuse, bizuindu-se mai mult pe lehi și nu pe oamenii ţării. 
Văzuse limpede că cei de dincolo de munte și din toate părțile românești îl 
urmează şi fără plată, cum era Marcu și ai lui, dar el se lăsase îmbătat de 
puterea sânețelor și a plumbilor secerători de vieţi omenești, şi nu se 
încrezuse în voința de veacuri a neamului românesc. 

Un licăr de speranţă îi mai rămăsese pe undeva, şi pentru aceea porunci 
ca Marcu şi feciorii lui să plece în grabă spre Hotin, dar acesta se împotrivi 
din răsputeri şi rămase lângă domnul şi stăpânul său, trimițându-și numai o 
parte din oșteni. Ceilalţi începură a săpa gropi și şanţuri după pilda leșilor, 
spre a se adăposti ca şoarecii în pământ, dacă ar năvăli dușmanul. 

— Avem să sfârşim ca nişte popândăi! zise Mihai, care era ca un fel de 
umbră a bănăţeanului. 

În inima lui începuse a se îndoi de acele vise pe care le crezuse aievea, şi o 
mare tristeţe îl cuprinse. Îl apucase și dorul de Ciunga, de sărmana Sâneftă 
pe care n-avea s-o mai vadă niciodată, și numai zel de luptă nu mai avea. 
Poate că după bătălie, dacă va mai scăpa cu viață, avea să se întoarcă prin 
părțile ardelene şi, de ce nu, chiar la Ciunga?... 

— Nu-mi închipui cum avem să-i batem pe turci de vreme ce ne lăsăm 
împresurațţi de bună-voie, în loc să-i întâmpinăm?! zise el nemulțumit. 

— Apoi să ştii că nici eu nu văd pentru ce facem asta, dar așa-i porunca. 
Totuşi, nici măria-sa nu-i prea încântat de ceea ce facem! oftă bănăţeanul. 

Vremea s-a stricat, mai apoi şi cerul a rămas zile întregi acoperit de nori 
plumburii. De când s-au aşezat în tabără, oştenii creştini au tot săpat şanţuri 
şi au rânduit carele cele mari cu merinde tot o roată, adăpostindu-se la 
mijloc, după mormanele de pământ bătătorit. 

— Ce treabă o mai fi şi asta? întrebă același Mihai. Mai bine ne-am fi tras 
după zidurile unei cetăţi, care sunt cu mult mai tari decât ce avem noi aici. 

— Ca să putem fugi mai repede după turci!... râse Marcu, dar se vedea pe 
fața lui că-i împărtășea gândurile. 

— Mi-e să nu trebuiască să-i rugăm să se înfricoșeze și să plece, ca să ne 
putem lua după ei... 


Dar în vreme ce ostașii creştini își mărturiseau sau nu temerile, Iskender- 
pașa căuta zadarnic să lămurească pe dregătorii Porții de primejdia ce o 
aducea hainirea lui Gaşpar Grazziani, căci aceştia nu puteau să creadă că 
beiul de la Yaş n-ar fi fost credincios supus al padişahului, după cum se 
dovedise adeseori. Însă când îşi dădură seama că spusele seraskerului nu 
erau decât adevărul gol-goluţ, se hotărâră să-l sprijine. Marele vizir porunci 
pe dată să se ducă la Țuţora Yusuf-pașa, beylerbeyul Rumeliei, Tiryaki 
Mehmed-pașa, sangeac-beyul de Nicboli, Koca Hizir-pașa de la Vidin (cel 
care era din neamul lui Mihaloglu), dar de mare nădejde rămânea tot 
Cânibek Giray, hanul de la Crâm. Acesta însă l-a trimis pe fratele său Devlet 
Giray-kalgay-soltan, cunoscut de moldoveni sub numele de „Galga-sultan”. 
Fireşte că nu s-ar fi putut să lipsească nici Arslanoglu Kantemir-mârza cu 
nogaii lui, iar până la jumătatea lui septembrie, Iskender-pașa, așa după cum 
prevăzuse domnul Moldovei, adunase vreo șaizeci de mii de oameni cu totul. 

Numai că marele hatman al coroanei n-avea ştire despre aceasta și nici 
barem să trimită iscoade nu s-a îngrijit la vreme, pricinuind astfel şi mai 
mare mânie lui Gașpar-vodă. 

Zorii zilei de vineri 18 septembrie 1620 se arătau mohorâţi din pricina 
vremii de ploaie, dar chiar atunci se iviră și călăreţii lui Kantemir-mârza. 
Dădură ocol taberei răcnind și aruncând o ploaie de săgeți, însă nu cutezară 
să se apropie, de frica sâneţelor și archebuzelor. Către amiază începură şi 
hărțuielile între cele două părți, mai cu seamă că cei din afară se înmulțeau 
văzând cu ochii. 

— Înălţimea-ta, zise pan Potocki către hatman. Dacă ne-am repezi asupra 
lor, nu i-am ajunge până în Dunăre. 

— Dar alţii ne-ar putea sări în spate! i-o reteză pan Zolkiewski. 

— Oare să fie mulți? întrebă şi pan lacowski din Beltz. 

— Va trebui să-i numărăm în luptă, cum spuneau spartanii, zâmbi 
încurajator hatmanul de câmp Koniecpolski. Altă putinţă nu avem! 

— Barem de-am prinde „o limbă” de la ei... tot ne-am mai dumeri 
întrucâtva, oftă marele hatman. 

Abia acum își dădea seama că ar fi trebuit s-o facă mai din timp şi nu în 
ceasul de pe urmă. 

— Plătesc eu o sută de ducați celui care va aduce un turc! se băgă și 
Gaşpar-vodă, făcându-i pe toţi să se întoarcă spre el a mirare. 

Văzând că nu fusese o vorbă aruncată în vânt, pan Zolkiewski încuviință 
şi se dădu veste printre oșteni, care nu mai pregetară și unii se și năpustiră 
peste întărituri, năzuind să câştige banii. Din păcate însă, cei ce nu se 
prăvăliră săgetați fură prinşi cu arcanul şi târâți ca nişte saci până în 
rândurile tătăreşti, care săriseră cele dintâi la bătaie. Turcii rămăseseră în 


aşteptare, fiind şi mai în spatele lor. Obişnuiţi în încăierările cu călăreții 
pustiurilor de iarbă, husarii lui Rogawski se repeziră asupra lor, dar, 
copleșiți de mulțimea păgânilor, iute începură a da înapoi. 

Cazacii lui Ujadowski, din polcul lui Balaban, starostele de Winiţa, săriră 
atunci în ajutorul husarilor și răcnetele lor sălbatice înspăimântară pe tătari, 
care cumpăniră şi începură a da înapoi. Se năpustiră și alții, de-a valma, din 
spatele întăriturilor, şi în acest fel îi puseră pe fugă pe dușmani, dând 
putință husarilor să se aşeze pe locurile avute la începutul iureșului. 
Amurgul zilei îi potoli pe luptători, dar lehii nu fură în stare să înfățişeze 
decât căpățâna unui turc, asta însă nu putea fi „o limbă” și nici răsplată nui 
s-a dat aducătorului. 

Peste noaptea ce s-a lăsat curând înflori în jurul taberei puzderia de 
focuri ale păgânilor şi abia atunci împresurații putură să-şi dea seama de 
mulțimea lor, chiar dacă aprinseseră într-adins mai multe, după cum era 
obiceiul, spre a-și înspăimânta vrăjmașul. La sfatul de seară, ținut în cortul 
marelui hatman, s-a hotărât să se repeadă cu toţii a doua zi şi să-i izgonească 
măcar pe tătari. 

Astfel, în uruitul tobelor şi cu steagurile fâlfâind în vânt, lehii s-au pornit 
cu toată furia răzbind până în apropierea corturilor turceşti, însă plumbii le 
tăiară avântul și mulţi se prăbușiră pe vecie. lenicerii săpaseră un șanț în 
care se băgaseră şi de unde împroşcau moartea fără vreo pierdere din 
partea lor, și cum trăgeau pe rând, la poruncă, nu se mai putea trece de ei. 
Acuma s-ar fi simţit nevoia unei căpetenii destoinice, dar hatmanii nu erau 
de față, și chiar dacă ar fi fost... De aceea lehii se opriră cu toții, fără să 
îndrăznească nici măcar să fugă din calea plumbilor ucigători. 

Numai bine se potrivise că pârcălabul Șeptilici spuse domnitorului: 

— Să mă fi repezit eu cu oamenii mei asupra tătarilor din dreapta, ar fi 
putut fi înconjurați turcii. 

— Dă-i zor! Ce mai stai? fu răspunsul lui Vodă, măcar că s-ar fi cuvenit ca 
leahul să fi făcut aceasta. 

Călărimea moldovenească de sub porunca lui Şeptilici se năpusti asupra 
tătarilor cu răcnete de „ucide!... ucide!” dar cum se apropiară, călăreții își 
săltară cuşmele în vârful sulițelor şi trecură cu toţii de partea dușmanului. 
Pe dată au şi întors armele împotriva aripei stângi a husarilor, în vreme ce 
puşcaşii valoni se străduiau să astupe golul lăsat prin fuga moldovenilor. 

— Nemernicul! tună furios voievodul. Ticălosul! Cu mâna mea am să-i 
sucesc gâtul! spumegă el. Dau zece mii de ţechini celui ce mi-l aduce viu pe 
vânzător. 

Marcu şi ser Resti, aflați în preajmă, încercară să-l potolească, fiind în 
stare să se repeadă el însuși asupra trădătorului. 


— Rușşinea mă va mânca, dragii mei! se căina domnitorul. 

— Pe el, ilustrisime, şi nu pe alteța-voastră, îi răspunse raguzanul 
aținându-i calea. 

— Ba pe noi toţi, că și aşa se uită Zolkiewski cu ochi haini la mine, de 
parcă eu l-aș fi vârât în capcana asta prostească. 

Se opriră în loc fiindcă larma bătăliei încetă ca prin farmec, şi atunci îl 
zăriră pe Mihai venind către ei purtându-și calul de căpăstru, căci de-a 
curmezișul şeii se afla un om legat-cobză. 

— Cine-i? întrebă Marcu. 

— Dumnealui, pârcălabul Șeptilici. 

— Unde-i? sări Vodă de cum îi auzi numele. L-ai prins? 

— Aici, măria-ta, răspunse tânărul căpitan. L-am găsit pe jos, călcat în 
copitele cailor chiar de oștenii lui. 

Domnitorul se lumină la faţă: 

— Asta înseamnă că s-a împotrivit vânzării! 

— Aşa se vede, fu de părere și Marcu. 

— Atunci pentru ce l-ai legat? 

— Ca să nu cadă! răspunse Mihai. 

— Sărmanul! se îmblânzi Vodă mângâindu-i creştetul ca unui copil. Și eu 
îl blestemam pe nedrept. Să fie dus la mine în cort şi să-i îngrijiţi rănile. 

— Măria-ta... gemu rănitul. Eu n-am putut... 

— Am aflat, credinciosul meu slujitor. Stai liniștit și du-te să te oblojeşti! 
Nu te mai gândi la cei care te-au părăsit, căci așa-i când se vântură pleava, 
zboară aiurea dacă sufli peste ea. Mai bine! 

În semn de iertare şi de împăcare îi puse în deget un inel cu smarald și 
porunci să fie dus neîntârziat în tabără. De fapt însă pârcălabul nu era într- 
atât de greu lovit pe cât se prefăcea. Nu se împotrivise fugii celorlalți, căci el 
o pusese la cale, dar cum se afla în frunte și până să-i afle gândurile tătarii i- 
au săgetat calul şi oștenii lui cu greu l-au putut feri să nu-l zobească. S-a ales 
cu vreo câteva vânătăi, dar spaima i-a fost mai mare când fu adus în fața 
fostului său stăpân. Făcând pe mortul a tras cu urechea la cele ce se vorbeau, 
şi așa i-a venit gândul dezvinovăţirii. 

În dimineața zilei de duminică, un gornist turc dădu de veste 
împresuraților: 

— Ascultaţi, ghiauri necredincioși! Marele serasker de Karamania, 
Iskender-pașa, făgăduiește să vă lase slobozi a vă întruna pe la casele 
voastre, de unde ați venit. Înălțimea-sa nu are treabă cu lehii, dar 
porunceşte să-i fie dat pe dată robul cel hain, pe nume Grazziani, care a fost 
bey la Bogdan ili. Altcum să nu faceţi, căci pieirea vă așteaptă! 


Murmure surde se auziră prin toate colțurile taberei creştinilor, după 
plecarea solului. 

— Aşa ceva nu-i cu putinţă! tună pan Kallinowski, când se înfățișă 
marelui hatman al coroanei la sfat. Ce vă uitaţi aşa la mine? se răsti el spre 
cei de față. Cinstea noastră ar fi pe veci terfelită, dacă am da păgânului pe 
fratele nostru de arme 

— O mare mârșăvie! adăugă tăios și pan Rogawski. 

— Oricum, zise mai potolit pan Balaban, măcar că din pricina lui ne aflăm 
la strâmtoare, nu se cade să-l dăm turcilor. 

— De n-ar fi fost el, n-ar fi pierit atâţia viteji de-ai noştri, şuieră printre 
dinți pan Korecki, care-l dușmănea pe voievod. 

Pan Zolkiewski îi ascultă pe toţi, pe rând, mulți împotrivindu-se unei 
asemenea vânzări, dar el nu dădu un răspuns hotărât. 

— Vom mai chibzui! zise el cu voce joasă. 

Mai târziu trimise un sol spre a le cere turcilor pe cineva care să se 
întâlnească şi să discute cu pan Korecki, trimisul lui, acesta având să le dea 
şi răspunsul. 

Nimeni însă nu știa ce gânduri avea şleahticul și nici cele poruncite de 
marele hatman atunci când s-a întâlnit sub un copac din lunca Prutului cu 
Veli-şah, o căpetenie de-a lui Kalgay-soltan. 

— Am făgăduit bani! răspundea Zolkiewski celor care-l întrebau. Cât 
despre hospodarul moldav, le-am spus că nu mai este printre noi, mai 
adăuga el pentru cei care voiau să ştie anume ce se va întâmpla cu prietenul 
lor de arme. 

Toată duminica a trecut fără nicio hărțuială, dar cu tot felul de sfaturi 
tainice şi şuşoteli pe la dos. Din astă pricină Gașpar-Vodă socoti că nici nu se 
mai cădea să se ducă pe la sfaturile lui pan Zolkiewski, câtă vreme acesta nu 
se împotrivise cu tărie și de la bun început cererii lui Iskender-paşa. Avea pe 
lângă el, în afară de boierii pomeniţi mai sus, și pe hatmanii Borisi şi Duca, 
pe vel-vornicul Ţării de Jos, dumnealui Coste Nicoriţă, și alții mai mărunți. 

Cel de pe urmă se dovedise nespus de cutezător, căutându-și pierzania în 
luptă, dar moartea îl ocolea, cu toate că se băga unde era primejdia mai 
mare. Scăpase întotdeauna teafăr şi nevătămat. 

Pe toți aceştia i-a chemat voievodul în cortul lui, lăsând paza în seama 
căpitanului Mihai, şi așa îi găsiră panii Potocki și Kallinowski. 

— Principe! Am venit, ca oameni cinstiți ce suntem, să-ți spunem că 
hatmanul nostru vrea să te vândă, spuse pe față pan Kallinowski. 

— Noi însă și mulți alții ne împotrivim unei asemenea mârșăvii şi îți 
cerem să vii cu noi. 

— Unde?! se miră Gaşpar-vodă. 


— Fugim la noapte, care cum om putea. Dacă izbutim să trecem Prutul, 
suntem scăpați. 

— Noaptea-i întunecoasă și n-are să se bage de seamă, că tătarii dorm de 
obicei și nici nu au să-și închipuie cum ar încerca cineva să fugă pe o astfel 
de vreme, adăugă pan Potocki. 

Voievodul rămase pe gânduri. Îi veniră lacrimi amare în ochi, dar nu vru 
să-şi arate slăbiciunea în fața șleahticilor. 

— Vă mulţumesc, dragi prieteni, răspunse el încet. Mă mai gândesc și, de- 
o fi, mă alătur vouă din toată inima. 

— Atunci rămâi cu bine, principe! își luă rămas bun pan Kallinowski. 

— Şi mult noroc la gândul cel bun! adăugă zâmbind celălalt şleahtic. 

Dar după plecarea celor doi străini domnitorul abia de mai putu vorbi, cu 
glas tremurat, ca pentru sine: 

— Să fug?... aşa am ajuns?... şi toate visurile mele?... ale neamului acesta 
urgisit de soartă, cui să i le las?... Nici n-am apucat a ne bate, și gata 
vânzarea! 

— Măria-ta, zise vel-vornicul Bucioc. Să nu ne lăsăm, pentru nimic în 
lume. lacă să fugim, că nu-i rea povaţă, dar om strânge iarăși oaste și ne-om 
întoarce. 

— Venim cu mai multă putere, doamne, zise și boierul Goia. Îi spulberăm, 
nu alta! 

Prin mintea lui Gașpar-vodă goneau tot felul de gânduri, dar cel mai de 
luat în seamă rămânea tot acela de a strânge o nouă oaste. „Avea dreptate 
Marcu! Numai oastea ţării ne mai poate scăpa”, îşi aminti el de povața 
bănățeanului. Chibzuiră în fel și chip, iar până la urmă hotărâră fuga, 
împreună, chiar în aceeași noapte. 

De cum se aşternu întunericul, cei doi şleahtici se iviră iarăși în cortul 
voievodului, îmbiindu-l să-i însoţească. Dădură însă peste un om tare 
cătrănit, căci toţi sfetnicii lui trecuseră la dușman, rămânând numai cu 
Bucioc, Goia, Nicoriţă şi Şeptilici, care încă mai șchiopăta după pățania din 
ziua trecută. 

— Cu cât mai puţini vânzători în jurul tău, cu atât mai bine, îl mângâie 
pan Kallinowski. 

Atunci Vodă își întoarse fața întristată către însoțitorii care-i mai 
rămăseseră: 

— Eu nu pot să fug la Iskender-pașa, dar care dintre voi doreşte este 
slobod s-o facă, fiindcă din clipa asta vă dezleg de jurământul ce mi-aţi făcut. 

— Rămânem cu măria-ta, orice o fi! răspunse Marcu, iar ceilalți 
încuviințară din cap. 


— Ei, bine, să ne tragem din fața dușmanului mai puternic decât noi, dar 
să ne întoarcem să-l răzbim cu oastea ţării! Să nu se zică vreodată că am 
fugit de frică! 

— Aşa vom face, doamne! răspunseră mai toţi într-un glas. 

Se apropia miezul nopţii și vremea se răcorise binișor. Multe dintre 
focurile vrăjmaşului începură a se stinge, fie că erau mincinoase, fie că cei 
din preajmă adormiseră. Când socotiră timpul cel mai potrivit, se strecurară 
până la malul apei, de unde o apucară prin stufăriş și mlaștină în susul 
râului, până ce aveau să dea peste vadul ce ieșea în satul Braniște. Vel- 
vornicul Bucioc se lăudase că știa bine locurile, şi le slujea acum de călăuză. 

Cu toate poveţele celorlalți, Gașpar-vodă nu vruse cu niciun chip să-și 
părăsească frumosul lui armăsar șarg, aşa că Mihai îl ducea de căpăstru. 
Înainte de plecare îşi înfăşuraseră capetele în turbane şi chibzuiră să 
vorbească numai cei care ştiau turcește, ca să fie luaţi drept urmăritori ai 
fugarilor leşi, dar mai mult se mergea în tăcere. 

Pătrunseră printre frunzele tăioase ale trestiilor care le şfichiuiau obrajii 
şi deodată se pomeniră în mâl, până mai sus de genunchi. Din nefericire, 
şargul fiind mai greu, se afundă și mai adânc, fără putinţă să mai fie urnit din 
loc. 

— Lasă-l, măria-ta! îi șopti Marcu la ureche, văzându-l pe Mihai cum se 
canonea să tragă de armăsar. 

Apucară și ceilalţi, dar zadarnic. Nu izbutiră decât să se facă auziţi de 
câțiva tătari rătăcitori prin noapte pentru a despuia și jefui morţii. Noroc 
însă că n-au cutezat să se apropie prea mult. 

— Cine-i acolo? auziră ei o voce cam îngrijorată. 

— Turci! răspunse pe dată Marcu. 

— Ce căutaţi atunci prin preajma noastră? 

— Am găsit un cal împotmolit și acum ne uităm să nu fie și stăpânul lui 
prin apropiere. 

— Ba să faceţi bine şi să vă cărați în partea voastră, că prada de aici ni se 
cuvine nouă! se răsti tătarul. 

— Dar noi am dat mai întâi peste el, se împotrivi de formă bănăţeanul. 

— Plecaţi cât vă spun cu binele, că de nu... 

— Bine! lacă ne ducem! răspunse Marcu și toți răsuflări ușuraţi, căci nici 
nu voiau altceva. 

Cu multă părere de rău își părăsi voievodul armăsarul, dar nu mai înainte 
de a-i cuprinde grumazul şi a-l săruta drăgăstos, ca pe un copil iubit. La 
rândul lui și dobitocul parcă înţelesese ce soartă îl aștepta și scoase un 
nechezat dureros, care sfâșie inima fugarului domn. În acest fel se lămuriră 
însă şi tătarii că era vorba de un cal adevărat. 


— Nu cumva să-l ucideţi! strigă iar un tătar. 

— Vouă vă rămâne, lacomilor! răspunse Marcu spre a-i linişti oarecum. 

— Rămân eu să-l apăr, doamne! zise Mihai, văzând ce grea era 
despărțirea. 

— Nici nu poate fi vorba de aşa ceva, zise Vodă. Îți mulțumesc pentru 
inima ta cea bună, dar mai de folos îmi eşti dacă mă însoţești. 

— Dacă ar da peste tine tătarii ar fi şi mai rău, căci ar vedea că nu suntem 
turci şi ne-ar lua urma, adăugă Marcu. Hai cu noi! 

Bâjbâind pe întuneric, abia izbutiră să-și tragă picioarele din mâl și se 
țineau cu greutate pe urmele boierului Bucioc. Ba şi dumnealui, boierul 
Şeptilici, parcă se mai înzdrăvenise, ori uitase că fusese șchiop, că păşea 
zdravăn în rând cu ceilalţi. Cei doi lehi, cu pârcălabul Amati și vel-postelnicul 
Goia, se aflau în preajma domnitorului, păşind unul lângă celălalt, 
îngreunându-și mersul. La urmă de tot rămăseseră Marcu, Mihai şi Resti, 
căci alții nu se mai încumetaseră să fugă. 

Apropiindu-se de malul apei ce clipocea la vale, la un semn al lui Bucioc 
se opriră cu toţii spre a-şi mai trage suflarea. Pe undeva, la deal, se auzea 
zgomotul ce nu putea fi decât al vadului mult dorit. Malul dimpotrivă însă 
părea foarte apropiat, încât lui Potocki îi trăzni prin cap să se repeadă în 
apă, nădăjduind ca din câteva salturi să ajungă dincolo. Spuse aceasta și 
celorlalți, dar, în afară de Amati şi Kallinovski, nu găsi ascultare. Toţi trei se 
avântară voiniceşte, dar amarnic s-au mai înșelat, căci puterea apei se 
dovedi a fi cu mult mai mare decât o bănuiseră, târându-i la vale. Nici măcar 
un strigăt de ajutor n-au mai putut scoate, pierind cu toții. 

— Amati! se căina Vodă. Pentru ce ai făcut asta? 

Un şuierat de săgeți le zbârnâi pe la urechi, fiind trase de tătarii care 
ajunseseră la armăsarul împotmolit și își dăduseră seama că fuseseră 
amăgiţi când li s-a spus că fugarii ar fi turci. 

— La vad! strigă vel-vornicul Bucioc, apucând-o la fugă chiar pe malul 
apei. 

Împroşca apa cu picioarele tot așa ca odinioară, în copilăria lui 
îndepărtată, când se ducea la scăldat în miez de vară. Fu urmat pe dată de 
voievod şi de cei trei boieri, în vreme ce Marcu şi Mihai rămaseră pe loc spre 
a se împotrivi tătarilor cu spada în mână, acoperind fuga domnitorului. 

Izbutiră să se îndepărteze și din pricină că tătarii, la rândul lor, se 
înmocirliră, abia mai putând să se miște. Prundișul mărunt al vadului li s-a 
părut cea mai bătătorită cale, iar când s-au văzut pe malul celălalt cu toţii au 
răsuflat uşuraţi, aducând mulţămită cerului că i-a scăpat. În urmă, Marcu și 
Mihai se luptau cu urmăritorii, izbutind să şi doboare doi dintre ei. Ceilalți se 
opriră şi începură a striga după ajutoare, așa că în curând aveau să trezească 


întreaga tabără, iar câte unul se și ivea când şi când, pe malul celălalt, 
salutându-i cu câte o săgeată pe la urechi. 

— Vom intra iarăşi în stufăriş, zise Marcu. Nici gând să mai răzbim prin 
vad, dar cel puţin l-am scăpat pe măria-sa. Noi o să apucăm către vale. 

Pătrunseră în mâlul rece și cleios, dar răcnetele se auzeau acuma peste 
tot. 

— Până aici ne-a fost! șopti Mihai înfrigurat. 

— la taci! Parcă au apucat-o la deal? 

— Înî! 

— Ştii să înoţi? 

— Da. 

— Atunci să ne lăsăm în apă pe lângă mal, aşa cum făceam cândva la 
prinsul racilor. Socot că și tu ştii. 

— De bună-seamă. Asta era plăcerea copilăriei, vara, numai că iar o să 
ajungem în tabără. 

— Altfel aici ne lăsăm ciolanele. Haide, şi cum ne-o fi norocul. 

Tătarii socotiră că fugarii aveau să apuce calea spre miazănoapte, aşa că 
goniră cu toţii spre a le ieşi în cale unde nu se așteptau, malurile fiind fără 
stufăriş și smârcuri, dar la vale era o mare vânzoleală și de o parte şi de alta 
a apei. 

Gaşpar-vodă fu încredințat că cei doi credincioşi slujitori se prăpădiseră, 
nemaiajungându-i din urmă, și stoarse o lacrimă pentru bunul său prieten 
Marcu şi tânărul căpitan. Era cea mai grea lovitură ce o primea, și un nod îi 
îngheţa graiul în gâtlej. 

— Măria-ta! rupse tăcerea boierul Bucioc. Pe aici, prin apropiere, trebuie 
să fie satul Braniște, un cătun prăpădit, uitat de lume. Am însă un fin, botezat 
de răposatul taică-meu, și e cel mai înstărit om din sat. Socot că ne-ar putea 
adăposti o zi-două, ori de nu, măcar să ne uscam la vatra lui şi să ne ajute să 
fugim mai departe. 

— Să-ncercăm, răspunse domnitorul mai mult în şoaptă, căci gândul îi era 
tot la sărmanul Marcu. 

— Nu cumva să fie tătari pe acolo și am nimeri chiar în gura lupului, cum 
s-ar zice, se îngrijoră boierul Goia. 

— Am să mă strecor pe furiș, spuse Bucioc, şi dacă nu-i nicio primejdie vă 
dau semn. 

— Şi dacă sunt, doar n-ai să te baţi cu ei de unul singur?! Merg şi eu cu 
tine! sări boierul Nicoriţă. 

— Eu zic, boieri dumneavoastră, începu smerit Șeptilici, să ne vedem de 
calea noastră pe lângă mal, până ce ne-or pierde urma. 


— Ba, eu unul tot am să încerc la finu-meu Ștefan, că n-am decât de 
câștigat, se împotrivi vel-vornicul. Rămânețţi pe loc și așteptați după cum am 
zis. Doamne ajută! își făcu el cruce şi se pierdu în pâcla care începuse a se ivi 
prin lunca Prutului. 

— Nici drumul nu ştiu dacă are să-l nimerească pe asemenea vreme, 
necum să ne mai dea şi semn, murmură postelnicul Goia, uitându-se după 
Bucioc. 

Totuși rămaseră pe loc şi dând peste scorbura uriașă a unei sălcii bătrâne 
se băgară în ea, atât pentru a se încălzi unul de la celălalt, cât şi pentru a se 
feri de priviri iscoditoare. 

Vel-vornicul Coste Bucioc nu călca pentru întâia dată pe aceste meleaguri, 
aşa că orbecăi la început, dar curând dădu peste o potecă bătută ce trecea 
chiar prin poarta finului său. Nu-i vorbă că avea vedere bună chiar și pe 
întuneric, lăudându-se adesea că are ochi de mâţă, ori de viezure. ÎL trezi pe 
gospodar în puterea nopţii, ciocănindu-i la ușă: 

— Scoală, Ștefane! strigă el pe șoptite. 

— Care eşti acolo, măi? întrebă morocănos țăranul. 

— lacă eu, nașu-tău. Hai, deschide odată! 

Se auzi ivărul zdrăngănind și stăpânul se ivi în prag, numai în cămaşă și 
izmene. 

— Matale ești, năşicule? Săru' mâna! 

Nu părea chiar aşa de bucuros, după cum se lăudase boierul la plecare. 
Ba, dacă ar fi fost lumină, se vedea că nu prea arăta prea multă dragoste 
unui asemenea oaspete. 

— Eşti singur? îl iscodi boierul intrând în casă nepoftit. 

— Precum vezi. 

— Dar ai tăi unde-s? 

— Apăi, i-am dus peste Prut, la nişte neamuri, că doar nu era să-i țin în 
calea tătarilor. Se aude că sunt o puzderie mai la vale, la Țuţora. 

— Tocmai de acolo vin şi eu, finule, și mă bizui pe tine că ai să-mi dai o 
mână de ajutor să fug mai departe. 

— Să fugi, năşicule?! Nu cumva ați mâncat bătaie?! 

— Cam așa ceva! Trebuie să ajung la lași, că de mă prind păgânii, harcea- 
parcea mă fac. 

— Aşaaa? făcu gospodarul mormăind ciudat. 

Se gândise la început că nașu-său venise ca și în alte daţi, căci se cam 
ținea cu nevastă-sa Maria, cu toate că odată cu anii se mai lăsase de acest 
drumeag şi nu-i mai călcase pragul cam demultișor, dar așa ceva nu se uită. 
Nu-i vorbă că-i înmuiase ciolanele nevestei de fiecare dată, de parcă ea ar fi 


fost vinovata, dar acuma i se păru un prilej şi mai nimerit ca să se scape de 
un asemenea naș. 

— Şi chiar te urmăresc liftele? mai întrebă el o dată. 

— Aşa precum ţi-am zis. Dă-mi un cal bun, și mâine în zori aş fi departe, 
pe drumul Herţei. 

— Da' nu-i bine, nășicule, se îndulci pe dată glasul gazdei. Mai stai oleacă 
să tragi un pui de somn, iar eu în răstimp m-oi duce să-ți prind un armăsar, 
că i-am lăsat pe toţi la pășune. Pe urmă, te pomenești că-i fi şi flămând? Să-ţi 
dau să-mbuci ceva! 

— Parcă ţi-a ieşit un sfânt din gură, finuţule, își frecă palmele boierul. Nu 
cumva ai şi niscai rachiu? 

— Cum să nu? 

— Atunci îi şi mai bine. Hai să te ascult. 

Gospodarul dădu să iasă din odaie, dar se opri întorcându-se către Bucioc. 

— Da' numai singur ai scăpat din bătaie? 

— Înî! răspunse acesta fără preget. 

De cum se despărțise de tovarășii lui, se gândise că fără „coadă” după el 
ar fi fost mai lesne să scape, şi apoi nici n-avea poftă să-și lege viața de un 
voievod mazil. Pentru aceea îi şi dete asemenea răspuns, fără a-i mai păsa de 
cei care îl așteptau zgribuliți în lunca Prutului. 

Ștefan se ivi din nou, îmbiindu-l cu un clondir. 

— la de bea, nășicule, să te mai încălzești, și dă-ţi straiele jos de pe 
domnia-ta. Pune-le să se usuce, până mă întorc eu. 

— Să trăieşti, finule, şi să-ți dea Dumnezeu după inima ta cea bună. Lasă 
că și eu te-oi răsplăti, numai să mă văd acasă la mine. 

Țăranul mormăi ceva ce putea semăna a mulțumire, la fel de bine ca și a 
blestem, dar vel-vornicul nu-l mai auzi, căci gâlgâia cu sete. Cuprins apoi de 
moleșeală, se trase mai lângă foc, începând să se dezbrace. 

Rămas numai cu cei trei boieri, pe care nu-i simțea prea apropiaţi de 
inima lui, Gașpar-vodă era cam stingherit. Alta ar fi fost treaba să fi fost cu 
Marcu ori cu Resti, bunii lui prieteni! O veșnicie li s-a părut sărmanilor 
fugari până când zorile cenușii se îndurară să se arate pe creasta dealurilor 
din apropiere. Cerul însă rămase acoperit şi, din când în când, câte o pală de 
vânt ce tăia până la os îi învăluia pe înfriguraţii din scorbură. 

— Să pornim la drum, dragii mei, spuse voievodul. Se pare că am rămas 
numai noi, căci bietul Bucioc ar fi avut destulă vreme să ne facă semnul 
făgăduit ori să trimită pe careva după noi. 

— Or fi apucat tătarii în sat, măria-ta, fu de părere postelnicul Goia. 

— Să mergem cu mare fereală, îi povățui şi boierul Șeptilici, clănțănind 
din dinţi. Dacă ne simt liftele, ne-am ars. 


Pășiră deci cu mare grijă să nu cumva să trosnească vreun vreasc sub 
tălpi, şi încercară a se urni către susul apei. 

— Acolo o fi cătunul? întrebă deodată boierul Nicoriță, arătând cu degetul 
către niște mogâldeţe ce păreau a fi case. 

— Da! Chiar aşa! încuviinţă Goia. 

— Neapărat vom trece prin faţa lui? se îngrijoră Șeptilici. 

— N-avem încotro! îi răspunse Goia. 

— Ar fi bună acuma o cană de rachiu, zise Vodă strângându-și dolmanul 
la piept. Nu credeţi că am putea cumpăra de la vreun sătean? 

— Nici vorbă, măria-ta! Câtă vreme nu s-a întors Coste Bucioc, nu mai 
încape îndoială că acolo-s tătarii! îl încredința boierul Nicoriţă. 

— la uitaţi-vă la casa ceea mai răsărită! arătă Șeptilici. Nu zicea boierul 
Bucioc că finu-său îi cel mai înstărit om de aici? 

— Ba da! încuviință Goia. Dar... ce-mi văd ochii?... Uite, prăjina ceia din 
gard... 

Un fior de gheaţă le străbătu spinarea, căci în ţepuşa înfiptă în nuielele 
împrejmuirii se zbătea în chinurile morţii un om. Și acela era... Bucioc! 

— Tătarii! murmurară cu toții deodată și se traseră pe burtă către 
tufişurile de lângă mal. 

— Dumnezeu să-l ierte! glăsui rar boierul Nicoriţă, știind că el însuși avea 
nevoie de o asemenea iertare. 

Rămaseră o vreme în așteptare, dar văzând că nu se mai întâmpla nimic o 
porniră iar la drum. 

Mai bine de o săptămână bătură coclaurile țării, ferindu-se de căile mai 
umblate și căutând adăpost în sate mai dosnice. Apucaseră mai întâi spre 
miazănoapte, ca să ajungă în Lehia, dar se răzgândiră, după ce aflară că 
slujbaşii domniei cercetau pretutindeni pe fugarii de la Țuţora. Se străduia 
măria-sa Alexandru-vodă Iliaș să prindă cât mai mulţi, spre a-i da în mâna 
lui Iskender-pașa, după cum primise poruncă. 

Descumpăniţi, cei patru pribegi rămaseră o vreme într-un cătun de prin 
ținutul Hârlăului, neștiind încotro s-o mai pornească. 

— Să ne tragem către moșiile mele din Horincea. Ținutul îi împădurit şi 
fără îmbulzeală de oameni. Să adăstăm acolo până s-o potoli viitoarea 
urmăririlor... 

— Poftesc să mergem la Brașov! zise deodată fostul domn, neluând seamă 
cine anume vorbise. Am bani mulți de căpătat de la un cămătar de acolo, 
după care putem să ne ducem la Praga, la împăratul, şi ne-om întoarce cu 
oștile lui. Atunci vom face dreptate în țara asta! 

Din obişnuinţă boierii i se supuseră pe față, dar nu cu inimă bună îl mai 
însoțiră de acum încolo. Ba, Nicoriţă îi spuse verde în față că, de vreme ce 


aveau să treacă prin pasul Oituzului, el îi va părăsi de cum vor ajunge în 
valea Trotușului. Se va ascunde la vreo moşie de-a lui, după cum spusese, 
dar printre străini nu-l va însoţi pe domn. Ceilalţi tăcură mâlc... 

Cerşeau câte un codru de pâine de pe la oamenii săraci, care nici ei nu 
erau prea îndestulați dar nu voiau să primească plată, socotind că fac 
pomană de sufletul celor morți. Nu se apropiară de nicio curte boierească, 
han ori cârciumă, ca să nu fie daţi în vileag. Straiele de pe ei se cam 
ponosiseră, iar inelele și giuvaericalele erau dosite, laolaltă cu banii. 

Abia în preajma târgului Trotuș, de pe apa cu același nume, aflară că leşii 
scăpaseră de la Țuţora dar că mulţi rămăseseră acolo pentru totdeauna. 

— În cel mult trei zile ajungem la Brașov, boieri dumneavoastră, zise 
Gaşpar-vodă când poposiră într-o colibă părăsită din marginea unei păduri. 
De cum ne vedem acolo, avem să cumpărăm haine noi și câte un cal, să nu ne 
mai chinuim picioarele pe jos. Ne vom da drept neguţători, ca să străbatem 
Ardealul, iar de Crăciun ne veselim în Sătmar. Până atunci să ne hodinim, că 
n-am închis ochii de două nopți. 

Aşa şi era de fapt, căci, speriaţi de a nu fi prinși, merseseră zi şi noapte, 
mirându-se ei înșiși de unde mai aveau putere. Aprinseră focul la gura 
colibei, iar voievodul, frânt de oboseală, numai că nu se prăvăli pe mormanul 
de frunze uscate ce slujise de așternut altora mai înainte. În scurtă vreme i 
se auzi sforăitul. 

— Dar noi ce facem? întrebă biv-vel-postelnicul Goia. 

— Eu am zis că mă duc la vreo moşie de-a mea, răspunse boierul Nicoriță, 
şi chiar când s-o deştepta Vodă am să-mi iau rămas bun. Dacă vreţi, haideţi 
şi voi cu mine! 

— Aşa, cu mâna goală? murmură gânditor Șeptilici. 

— Ce vrei să zici? se miră Nicoriţă. 

— Socot că are dreptate, se băgă şi Goia în vorbă. Dacă ne înfățișăm la 
noua domnie fără nimic, nu are să se bucure măria-sa Alexandru-vodă. 

— Voi aţi înebunit? Doar nu veți fi vrând să-l dați prins pe domnul 
nostru?! holbă ochii Nicoriţă. 

— Numai... căpăţâna! Îi şi mai lesne de cărat! rânji boierul Șeptilici, făcând 
cu ochiul spre celălalt tovarăș. 


FUGARII 


Pârcălabul Şeptilici se îndepărtase fără să mai scoată o vorbă şi se 
întoarse atât de curând, încât cei doi mai că nu i-ar fi luat seama, dacă nu le- 
ar fi sărit în ochi capul însângerat al fostului lor voievod, pe care-l aducea de 
chică ucigașul, ca pe un trofeu. Frumoasa-i barbă era năclăită de sânge, ce 
încă mai picura din vinele gâtului, iar ochii săi mari, deschişi, tremurau 
privindu-i cu mustrare. 

Biv-vel-postelnicul Goia scuipă cu scârbă într-o parte, în vreme ce boierul 
Nicoriţă simţi un nod în gât, care-i tăia răsuflarea. Abia într-un târziu izbuti 
să îngăime: 

— Ce-ai făcut, nemernicule?! 

— Lasă, că așa trebuia! îl repezi Goia. Vom duce căpățâna la picioarele 
noului domn și ne-om spăla de păcate. 

Degrabă întinse mâna și închise pleoapele ce mai zvâcneau, nefiindu-i pe 
plac această uitătură a morții. Se duse apoi lângă leșul descăpățânat, 
codindu-se o clipă dacă să-l atingă ori ba, dar se hotărî şi trase contășul 
domnesc, după care înveli în el căpăţâna, ca într-o desagă. 

— Ei, mergem? întrebă Goia, arătându-şi povara din mână către ceilalți. 

— N-aveţi decât! Nevinovat sunt, Doamne, de sângele unsului tău! fu 
răspunsul boierului Nicoriţă. Mie nu mi-a făcut decât bine, măcar că eu, 
nevrednicul, nu meritam. 

Cu lacrimi în ochi începu să scurme pământul stâncos, pentru a-i încropi 
un loc de veci nefericitului domnitor. 

— Da’ nu te mai canoni, boierule! rânji Şeptilici. Lasă-l în seama corbilor 
şi a lupilor, că doar era un papistaş. Domnia-ta mai bine hai cu noi, să ne 
luăm răsplata de la noua stăpânire. 

— N-aveţi decât să vă duceţi unde vă va fi voia, oftă Nicoriţă. Drumurile 
noastre se despart de aici înainte. 

Cei doi complici dădură nepăsători din umeri și-l lăsară după cum îi era 
voia, în vreme ce fostul mare armaș încă se mai străduia să sape o gropniță, 
în ciuda împotrivirii pământului. 


În răstimpul când le poalele munţilor se petreceau aceste fapte, pe malul 
Prutului, la Țuţora, nu se domoliseră lucrurile. În dimineaţa zilei de luni, 
îndată după fuga domnului Moldovei și a prietenilor lui, întreaga oaste 
leșească s-a înfricoșat şi tot mai mulți erau aceia care voiau să se întoarcă 
acasă. N-a mai avut loc nicio hărțuială, căci marele hatman a oprit cu 
desăvârşire orice ieșire în afara întăriturilor. Marginea de către răsărit a 


taberei atingea Prutul, de unde puteau lua apa de băut, dar hrana începuse a 
se împuțina îngrijorător. 

Către amiază se înfățișară la pan Zolkiewski cei doi prieteni ai domnului 
Moldovei, Marcu și Mihai, înnămoliţi și uzi până la piele, dârdâind de frig. 
După povaţa bănăţeanului, cei doi spuseră că nu aveau știință de fuga lui 
Gaşpar-vodă, prefăcându-se uluiți de această veste. Povestea pe care au 
îndrugat-o era destul de şubredă, însă putea fi crezută. Spuneau că ar fi fost 
prinşi de tătari, încă de la încăierarea de sâmbătă, și că izbutiseră să scape, 
trecând prin stufăriș. Nu ştiau nimic despre vrăjmași, căci fuseseră ținuți în 
cortul unui mârzac din partea cealaltă a apei. 

Având trebuinţă de luptători, Zolkiewski nu mai puse la îndoială pățania 
celor doi şi-i îngădui în preajma oştenilor din polcul lui Balaban. În seara 
aceleiași zile, marele hatman porunci din nou la sfat, la care se adunară cu 
mult mai puţini ca altă dată, unii fiind fugiţi, dar cei mai mulți, morți. 

— Aşa nu se mai poate! tună pan Balaban. Nu putem să ne mișcăm în 
strânsoarea păgânilor, iar unii dintre noi nu chibzuiesc decât cum să scape 
cu fuga. 

— Aşa-i! Are dreptate! întări pan Ragowski şi alții. 

— Şi ce socotiți că ar fi de făcut? îi întrebă marele hatman, după ce se mai 
domoliră o clipă. 

— Să plecăm! fu răspunsul dat de aproape toată lumea. 

— Cu învoirea lui Iskender-pașa? ridică sprâncenele a mirare pan 
Zolkiewski. 

— Cu, ori fără, numai să plecăm! făcu pan Dmzbyk. 

— Domnia-ta ce crezi, hatmane Koniecpolski? se întoarse pan Zolkiewski 
către ajutorul său. 

— Să ne înțelegem cu turcul și, de-l vom plăti, nu-mi închipui să nu 
primească, mai cu seamă că au şi început ploile cele reci de toamnă. Apoi, cu 
frumosul, ne-om trage la Kamenița până în primăvară, după care vom mai 
vedea... 

— Are să ni-l ceară pe Grazziani, și acuma de unde să-l mai luăm? întrebă 
cu reproș pan Korecki. 

— Un fricos! zise scârbit pan Malinowski. A tras după el, prin amăgire, 
chiar pe unii dintre ai noștri. 

— Nu era mai bine să-l fi dat ieri-dimineaţă, până nu apuca s-o ia din loc? 
își continuă reproșul pan Korecki. 

— Acuma, ce să mai vorbim? îi opri pe clevetitori hatmanul Koniecpolski. 
Vorba e, cine se duce ca sol să se învoiască cu paşa? 

— Pan Dmzbyk ştie cel mai bine turcește, spuse polcovnicul Balaban. 

— El să se ducă! E cel mai nimerit, se auziră și alte voci din sfat. 


Totuşi, pan Dmzbyk nu se arăta prea bucuros. Dar pe când căpeteniile se 
ciorovăiau între ele care să fie solul, o larmă ca de luptă se stârni printre 
oștenii din tabără. Cu toţii se zoreau spre malul apei, strigând care mai de 
care: „Fraţilor, au fugit hatmanii noștri... Scapă cine poate!” 

Uluiţi, şleahticii se năpustiră afară din cort, în frunte cu cei doi hatmani. 

— Ce se întâmplă? răcni pan Balaban cu vocea lui de tunet. Aţi înnebunit? 

— Ne-au lăsat de izbeliște, luminăţia-ta. Căpeteniile noastre cele mari, 
hatmanii, au fugit, strigă în fugă un pușcaș, zorit şi el să ajungă la Prut. 

— Aţi căpiat de-a binelea! Cine v-a îndrugat măgăria asta nemaiauzită?... 
Voi nu vedeţi că hatmanii sunt aici, în mijlocul vostru?... Căscaţi ochii, 
netoților! urlă polcovnicul din răsputeri. 

Pe dată fură aprinse torţe și cei doi hatmani încălecară, pornind 
împreună cu ceilalți prin tabără, spre a fi văzuți de toţi oştenii. Nenorocirea 
cea mai mare a fost însă că fugarii înspăimântați se aruncau în Prut 
nădăjduind să scape mai la vale, dar acolo tătarii îi luau la țintă, de cum se 
iveau pe luciul apei. Alţii se prăbuşeau chiar încă de pe mal, căci o ploaie de 
săgeți se abătea necontenit asupra lor. Abia după ce-l văzură pe marele 
hatman, în carne și oase, printre ei, teama începu a se risipi și se opriră din 
fugă. Nu se putea şti, dar de bună-seamă că pieriseră mai bine de o mie de 
oameni în prostie. 

Această întâmplare a dus la grăbirea soliei către Iskender-pașa. Astfel că 
pan Dmzbyk, nemaiavând încotro, se înfățișă temutului serasker. 

— V-aţi săturat de bătaie? rânji pașa primindu-l în cort. 

— Nu noi am poftit-o, înălțimea-ta, ci hospodarul moldav, care pe 
deasupra a mai și fugit, ca un iepure fricos. 

— Mare e puterea lui Alah, ghiaurule! I-a și dat răsplata cuvenită pentru 
hainia lui, înecându-l în mlaștinile de lângă mal. A fost chiar prea blândă 
pedeapsa, față de cât i s-ar fi cuvenit! 

— A murit?... răsuflă ușurat solul, căci asta însemna că nu va mai fi cerut 
domnitorul, pe care oricum nu l-ar mai fi putut da. 

— Am găsit numai armăsarul lui, căci pe el l-a înghițit smârcul, care i s-a 
vârât în sufletul lui spurcat. 

— Noi n-avem nicio vină... 

— Atunci, cine v-a împins să încălcați pământurile luminatului nostru 
sultan, în Bogdan-ili? Cu învoirea cui şi împotriva cărei stăpâniri?! se înfurie 
paşa. 

— Ne-a amăgit... bâlbâi solul. 

— Prostia se plăteşte! Daţi treizeci de mii de zloți ungurești și vă las să 
plecați! 


— Vai de noi, înălțimea-ta! Nici de ne-ai vinde bucată cu bucată întreaga 
oaste și tot ce avem asupra noastră, mai mult ca zece mii n-ai scoate pe noi. 

— Eşti viclean, leahule, și te tocmești ca la bazar, dar nu uita că eu 
poruncesc răscumpărarea. Acum eu sunt stăpânul! 

Alături de serascher se mai afla şi Kalgay-soltan, dar acesta nu scotea o 
vorbă, măcar că el s-ar fi mulțumit chiar şi cu cei zece mii de galbeni de care 
pomenise solul. 

— Poate dacă am mai cere din țară... să zic aşa... vreo cincisprezece mii cu 
totul, am scoate până la urmă, răspunse pan Dmzbyk prefăcându-se a 
chibzui îndelung. 

— Dacă-i pe aşa, întoarce-te şi spune-i lui Zolkiewski că poruncesc să 
plecaţi din tabără în cămașă şi izmene, iar de vă va fi frică pe drum, pun 
tătarii lui Devlet Ghiray să vă apere, până treceţi voi la Kameniţa. 

— Dar, luminăţia-ta... încercă iarăși leahul. 

— Am zis! Și altcum să nu faceţi! încheie scurt pașa, după care porunci ca 
nenorocosul trimis al împresurațţilor să fie însoțit până în fața întăriturilor 
taberei. 

Pe drumul de întoarcere, pan Dmzbyk rămase uluit văzând pe ostașii 
celor două părți pălăvrăgind unii cu alții, ba chiar dându-și mâna. Nu 
pătrunse bine printre care, când auzi pe un tătar, cățărat nestingherit pe 
întăritura de pământ: 

— Bre, ghiaur! Voi crăpat de foame, nu avut ce mânca! 

— Ba avem, câine spurcat! pufni pan Balaban, care se nimerise prin 
preajmă. Putem sta și un an încheiat aici, fără să ne porți tu de grijă. 

— Atunci, dam la tătar! El sărac estem! Flămând, bre! 

Polcovnicul pricepu că era vorba de o viclenie din partea lor, spre a iscodi 
dacă mai aveau merinde. Deşi n-aveau îndeajuns, strângând din greu 
cureaua, porunci pe dată să li se arunce burdufuri cu brânză și pâini mari cât 
roata carului, din grâu curat. Ba chiar fură tăiați și vreo doi cai mai 
slăbănogi, a căror carne o aruncară de asemenea. 

— Bun leah! strigau bucuroşi tătarii, bătându-se pe darurile ce le cădeau 
de peste întărituri, în locul plumbilor de sâneţe. 

— Na-vă, câinilor! se veseleau și lehii, văzându-le vânzoleala. 

— Zubrowkă nu vreţi, hămesiţilor? strigă un oştean pântecos, ridicând 
plosca la vedere, spre a le face poftă. 

— Da! Bem! răspunseră mai mulţi decât se aștepta cel care-i încercase, 
ştiind că așa ceva nu le era îngăduit de coran. 

— Atunci, veniţi încoa'! făcu el semn cu mâna. 


Văzând pe tătarii venind încrezători, mulți oșteni le-au ieșit în 
întâmpinare, şi astfel, mai pretutindeni, jur-împrejurul taberei, închinau 
unul în sănătatea celuilalt. 

Toate acestea se petreceau sub ochii uimiţi ai lui Dmzbyk, care se întreba 
pentru ce mai era nevoie de îngăduința pașei ca să plece, când aveau 
asemenea prieteşug cu dușmanul? 

N-apucă să istorisească totul marelui hatman, când un ceauș turc veni să 
le spună că luminăţia-sa seraskerul se învoise a primi numai douăzeci de mii 
de galbeni. 

— Până dați banii, să poftească acuma cu mine doi ostateci de vază, 
adăugă turcul. Așa-i porunca! 

Pe aceştia i-ar fi găsit mai repede, dar de bani nici pomeneală. Drept 
pentru care hatmanul de câmp a cerut să fie adunată întreaga oştire, spre a 
comunica dorința pașei. Sătui de luptă, aproape toți oștenii au încuviințat să 
nu li se mai dea simbria cuvenită, ci s-o înmâneze turcului, ca să scape odată. 

— Atunci, să cerem şi noi ostateci! zise pan Rogawski. 

— Unul să fie chiar Arslanoglu Kantemir! propuse pan Balaban. Am eu cu 
el o veche răfuială. 

— Nu uita, pan polcovnice, că de zălog nu te poţi lega! îl mustră marele 
hatman. 

— Da' ce? Am zis eu că am să-i fac ceva?!... Poftesc numai să-l văd, căci i- 
am cam uitat înfățișarea. 

Unii cutezară a râde la hâtrele vorbe ale polcovnicului, dar cei mai mulți 
se arătau a fi îngrijoraţi. A treia zi, pe o ploaie măruntă și rece, solii turcilor 
au venit iarăşi în fața întăriturilor cerându-și banii cuveniţi, dar leșii dădeau 
din colț în colț, neavând decât giuvaeruri, stofe, blănuri, dar nicidecum bani- 
peşin. Văzând că solii s-au întors cu mâna goală, Iskender-pașa s-a înfuriat şi 
le-a trimis vorbă lehilor, că, fiind prinşii lui, cine va cuteza să iasă din tabără, 
va fi tras în țeapă. 

Fiindcă nu mai era altă nădejde, la sfatul de seară, ținut în cortul marelui 
hatman, s-a hotărât ca pe noaptea de joi spre vineri, caii să fie înhămați la 
care şi să se pornească la drum „în tabără legată”. Plănuiau să meargă numai 
la adăpostul carelor şi să se apere tot timpul de vrăjmași. 

Astfel zorii zilei de vineri, sărbătoare la musulmani, i-au găsit pe lehi în 
drumul anevoios către casă. Împrejurul lor, cetele de tătari răcneau în fel şi 
chip, împroşcându-i nu numai cu sudălmi, dar mai ales cu o ploaie de săgeți. 
Uitaseră cu desăvârşire că mai înainte cu câteva zile închinaseră în cinstea 
lor, dar, din fericire, nu izbuteau să facă nicio pagubă de viață omenească. 


Toate acestea se petreceau pe când măria-sa Alexandru-vodă Iliaș, cu 
îngăduința lui Iskender-pașa, apucase drumul de la Galaţi înspre cetatea 
Romanului, spre a poposi acolo o vreme, până ce avea să intre în cetatea de 
scaun a Iaşilor. Ajuns la Bacău, fu înștiințat că doi mari boieri ai fostului 
domnitor cereau îngăduința să-i sărute mâna și să se închine la poalele 
măriei-sale. Cum era în obicei ca la stăpânire nouă să se repeadă mulți 
dintre divaniţii domnitorului de mai înainte, Alexandru-vodă n-avu nimic 
împotrivă, şi astfel se pomeni la picioarele lui cu biv-vel-postelnicul Goia și 
cu fostul pârcălab Şeptilici. 

— Întru mulți ani, măria-ta, și să fii îndurător către noi, nevrednicele slugi 
ale milostivirii tale, doamne! începu a vorbi mai întâi Goia, după cum se 
cuvenea cinului său boieresc. 

Se plecase în genunchi și cu fruntea atingea poalele veşmântului 
domnesc. 

— Cu multă umilință și credință, ne supunem măriei-tale, stăpâne! îl 
urmă Șeptilici, ploconindu-se așijderea. 

— Ridicaţi-vă, boieri-dumneavoastră! răspunse voievodul cu grai blând, 
întinzându-le mâna spre a fi sărutată. 

— Să ne trăieşti, măria-ta! se repeziră cei doi, deodată. 

— De vreme ce v-aţi lepădat de Gaşpar Grazziani... 

— Lepădat, stăpâne! sări Șeptilici. lacă şi dovada credinței noastre! şi 
desfăcu iute contaşul, lăsând la vedere capul fostului domn. 

— Ce înseamnă asta?! izbucni mânios voievodul. Care a cutezat? 

— Noi... măria-ta! se bâlbâi fostul pârcălab. 

— Este... Gașpar, stăpâne! murmură și Goia, cam temător. 

— Nemernicilor! tună domnitorul. Cum aţi ridicat mâna voastră 
păcătoasă asupra unui cap încoronat? Aţi spurcat sfânta taină a ungerii cu 
mir, păgânilor! Să vină armașul! 

— Poruncă, măria-ta! răspunse acesta pe dată. 

— Pentru nelegiuita lor faptă, poruncesc moartea prin cazne a mişeilor 
acestora! Mâine-dimineață să li se reteze brațele de la coate, apoi la prânz 
picioarele de la genunchi și să fie azvârliți așa în umblătoare, iar după ce-or 
sta acolo întreaga noapte să fie descăpățânați, în zorii zilei celeilalte. Poftesc 
să fie aceasta de învăţătură tuturor acelora care ar mai cuteza să ridice viaţa 
unui domnitor miruit de către bunul Dumnezeu. Altcum să nu faci! Am zis! 

— Înduraaare, slăvite doamne! Milostivește-te, măria-ta! se prăbuşiră 
îngroziţi ucigașii, încercând să sărute încălțările voievodului. 

Acesta însă se trase înapoi cu scârbă și făcu semn să fie ridicaţi pe dată, 
spre împlinirea osândei. 


— La asemenea faptă, astă răsplată, boieri-dumneavoastră! zise cu 
mâhnire Vodă, privind capul năclăit de sânge. Poruncesc să i se caute pe 
data trupul şi pe urmă să fie îngropat cu cinstea ce i se cuvine unui domnitor 
al țării. Aceasta este voința mea! Slujba de îngropăciune să fie făcută în 
târgul Trotușului, de către popii noştri, pravoslavnici, căci în astă credinţă a 
fost uns domn! 


În vreme ce ucigașii lui Gaşpar-vodă Grazziani își luau pedeapsa pe care o 
meritau, în tabăra lehilor deznădejdea începu a pune stăpânire pe cei mai 
mulți. Iskender-pașa poruncise ca ei să rămână locului, dar, nedându-i 
ascultare, ei o apucară spre miazănoapte, având astfel să întâmpine mânia 
seraskerului. 

Marcu şi Mihai se aflau mereu împreună şi legaseră mare prietenie cu 
căpitanul Ujadowski și cazacii lui. Se socoteau ei că ar fi fost cu mult mai 
bine să fugă din „tabără” înainte de a fi ajuns la Nistru, căci acolo, pe mal, cu 
greu s-ar mai fi putut, nefiind de crezut că tătarii aveau să-i lase să treacă 
apa nestingheriți. Auziseră de moartea lui Gașpar-vodă prin smârcurile 
Prutului, iar acum părerea lor de rău se împletea cu foamea și suferințele 
altor peripeții. 

— O mai fi mult până la Nistru? oftă Marcu. 

— De, mai ştiu eu? dădu din umeri bănăţeanul. După cum mergem, până 
la crăciun nu vom ajunge. 

Nu mai închiseseră ochii de două zile și erau istoviţi. Unii dintre ei se mai 
ospătau cu ciozvârte din hoiturile cailor prăbușiţi de foame, dar ei nu se 
spurcaseră cu aşa ceva, hotărând ca mai curând să se stingă din viață, dar 
curați. 

Zilnic rămâneau morți în drum, dar şi mulți dintre cei care încă mai 
suflau. 

— Fraţilor! le zise pan Ujadowski celor doi prieteni. În acest fel mergem 
de-a dreptul la moarte, şi nu se cade să ne lăsăm măcelăriți de păgâni după 
voia lor. 

— Să luptăm! se însufleţi Mihai. 

— Nu mai avem putere, răspunse căpitanul. Trebuie să fugim însă ca să 
ne salvăm, şi ne-om mai înfrunta noi cu ticăloşii ăştia! 

— Avem vreo putință? întrebă Marcu mai mult șoptit. 

— Nu prea e frumos să-ți părăseşti tovarăşii la necaz, dar viața este una, 
şi datori suntem s-o păzim. Hatmanii noștri şi-au cam pierdut capul și atunci 
trebuie să judecăm cu al nostru. 

— Spune odată, nu ne mai fierbe! zise Marcu nerăbdător. 

— Ne sculăm peste noapte şi o apucăm înapoi! 


— Cuuum?! se mirară cei doi. 

— Cum aţi auzit! În spatele nostru sunt mai puţini tătari, ba poate că 
deloc, fiindcă nimeni nu-și poate închipui că lehii ar mai pofti să rămâie prin 
Moldova. Grosul lor ne aşteaptă pe malul Nistrului, şi ne înconjoară pe de 
lături. 

— Aşa e! încuviință Marcu. 

— Poate că ne-om și bate cu vreo câțiva, dar știți că se tem și ei de cazacii 
mei... 

— Mergem cu toţii?! se miră Mihai. 

— Altminteri, cum?! Nu-mi las eu tovarășii mei de luptă. 

— Au să ne simtă şi lehii şi s-or alătura... 

— Chiar dacă va fi așa, când au să vadă că ne întoarcem, se lasă ei 
păgubași. 

— Dar hatmanii, ce-au să facă? 

— Până au să afle, noi vom fi departe şi nu ne mai pasă de ne-or înjura. 

Nemaiavând ce zice, cu toţii au hotărât fuga peste noapte, cazacii fiind 
pregătiți din vreme. Nici Marcu, nici Mihai nu putură închide ochii de grijă, 
în vreme ce Ujadowski sforăia fără să-i pese. Nu-și puteau închipui să fie 
vreo capcană din partea căpitanului, pe care-l ştiau de bună-credinţă, şi mai 
multă teamă aveau dinspre partea lehilor. 

S-au strecurat pe furiş în puterea nopții, pan Ujadowski trezindu-se cel 
dintâi, în vreme ce oștenii ceilalți, pătrunși de umezeala si răcoarea nopții, 
dormeau care mai de care mai înfofoliți, de parcă a doua zi i-ar fi aşteptat o 
mare bucurie. 

Dar n-a fost să fie așa. După ce fugarii s-au pierdut în beznă și nici măcar 
vreun tătar nu i-a zărit, încă nici nu se luminase cerul că s-a și dat porunca 
de plecare. Însă, precum bănuia căpitanul Ujadowski, la malul Nistrului 
pândeau mai toți oștenii lui Devlet Ghiray, iar Slobozia Saucăi fusese 
pârjolită, încât nu mai rămăsese nimic din sat. Vederea apei ce şerpuia alene 
către miazăzi i-a scos pe mulți oșteni din minţi. Fără a mai aștepta vreo 
poruncă, „sparseră tabăra” repezindu-se să treacă pe malul celălalt, unde nu 
se zărea picior de tătar. 

Zadarnic se mai zbuciuma pan Zolkiewski, fiindcă nimeni nu-i mai dădea 
ascultare şi nici nu pricepu ce se întâmpla cu el însuși când un arcan i se 
împletici împrejurul grumazului. Doborât la pământ, căci demult nu mai 
avea cal, bietul hatman se mai zvârcoli o vreme, după care își dădu duhul. 
Abia atunci tătarul descălecă. Scotoci prin veşmintele ce fuseseră cândva de 
o măreție fără seamăn, dar care ajunseseră niște zdrențe pline de glod, şi 
dădu peste ceasul bătut cu diamante ce atârna la gâtul mortului. I-l smulse 


degrabă, apoi mai scoase singurul inel de pe deget, precum și punga cu vreo 
câțiva galbeni. 

— Tu l-ai ucis? auzi tătarul o voce în spatele său și când se întoarse văzu 
că era însuși Veli-şah. 

— Eu! se făli el. 

— Prostule! Puteai căpăta o avere de pe urma lui, dacă îl țineai în viață. N- 
ai ştiut că era marele hatman? 

— Acesta?! holbă ochii bietul tătar. 

— Întocmai! Acuma-i prea târziu. Barem găsit-ai ceva asupra lui mai de 
preț? 

Cerul să se fi prăbuşit asupra oşteanului, şi nu s-ar fi cătrănit mai rău. Era 
un om sărac, avea mulţi copii şi, cu toată truda lui, nu izbutea să-i 
îndestuleze întotdeauna... n-avea noroc şi pace! Ce mai!... Înciudat, se repezi 
asupra leşului și-l despuie până la piele, doar-doar de va mai afla ceva de 
preț, dar zadarnic. Deznădăjduit, își ridică ochii spre înalturi și braţele ca 
pentru rugăciune: 

— Alah, tu eşti mare! gemu el. Dar, în bunătatea ta, nu mi-ai dăruit nici 
măcar dram de noroc. Fără el nu se poate trăi! şi zicând acestea își înfipse 
jungherul în burtă, prăbuşindu-se cu ceasul în mână peste trupul marelui 
hatman Zolkiewski. 


Puţini fură cei care izbutiră să treacă Nistrul, căci pe cei mai mulți îi 
cărară apele la vale, spre Cetatea Albă. Într-acolo îşi îndreptase pașii și 
Iskender-pașa, lăsând fugărirea leşilor în seama tătarilor. Era dezamăgit de 
lupta fără câștig şi faimă pe care o purtase. De fapt, nici n-ar fi vrut zdrobirea 
lehilor, ca să nu-i supere pe austrieci, dar nu el fusese de vină că semeţi cum 
erau, se băgaseră de voia lor la moarte. Cât despre Gașpar... nici nu voia să i 
se mai amintească, fiind înciudat că fusese tras pe sfoară de omul în care 
avusese atâta încredere şi-i spusese cam multe. Mai bine că l-a înghiţit 
smârcul astupându-i gura! 

Pe la începutul lui octombrie în preajma Nistrului zilele începuseră a fi 
mai senine şi ar fi putut alunga gândurile cele negre ale seraskerului, care-l 
bântuiau de câteva zile. Avea acolo, între zidurile cetăţii, niște încăperi 
aproape frumoase, cu ferestre ce dădeau către înnegurata mare, ale cărei 
margini nu le puteai desluși niciodată. 

Ostenit și nemulțumit, se tolăni pe un divan, bătându-l gândul să se tragă 
iarăși la Silistra, unde era mai plăcut şi cu ierni mai blânde ca pe aceste 
meleaguri. Îndată se ridică din nou, neaflându-și starea, şi făcu vreo câţiva 
pași prin odaie, cu mâinile la spate. Zări pe o măsuţă de argint multe poame 
ale toamnei, struguri negri şi zemoșşi, pere galbene ca aurul și mere ca 


sângele, care-i făceau cu ochiul. Apucă o pară și mușcă cu poftă. Zeama i se 
prelinse prin barbă şi se șterse cu dosul palmei. Mai îmbucă de câteva ori, 
apoi luă alta şi alta, până simţi ceva ca un hanger ce-i răscolea dureros 
măruntaiele. „Am fost otrăvit!” îi fulgeră prin minte și vru să-și cheme 
slugile în ajutor. Însă nu putu scoate nicio vorbă şi se prăvăli la podea, 
înțepenindu-i mâinile şi picioarele, care prinseră a-i tremura fără voie. Prin 
şira spinării îl înțepau mii de sulițe, sporindu-i chinurile la cel mai mic 
zgomot. Ochii, holbaţi de spaimă, apucară să mai vadă faţa îngrijorată a lui 
Arslanoglu Kantemir-aga, după care... nimic! 


Marele serasker de Karamania muri în aceeași zi în care fugarii lui pan 
Ujadowski, împreună cu Marcu și Mihai, băteau cu furie în poarta cetăţii 
Hotinului. Pe urma lor gonea urlând bezmetic, o trâmbă de tătari. 

— Deschideţi, fraților! răcnea Marcu. Suntem creștini! Haideţi odată, că 
ne ajung tătarii! 

Abia când plumbii de pe ziduri puseră urmăritorii pe fugă se dădu în 
lături poarta, numai atât cât să poată pătrunde în cetate fugăriţii oșteni. 
Arătau ca niște umbre și abia se mai ţineau zdrenţele pe ei, tremurând de 
frig şi de istov. 

— Nu care cumva eşti chiar domnia-ta, pârcălabe Marcu? întrebă Sâvu 
prigoreanul, întâmplător aflat chiar atunci de strajă. 

— Ba chiar eu mi-s! mai avu putere să și zâmbească Marcu. 

— VUite-l şi pe căpitanul Mihai, se auzi vocea bucuroasă a lui Csibi, ajuns şi 
el, mai din vreme, între zidurile cetăţii. 

De fapt fusese înălțat de Gașpar-vodă la rangul de căpitan, dar trimis în 
cetatea Sucevei, aşa că nu mai avu parte de înfrângerea de la Țuţora şi nu 
ştia decât din poveştile altora despre prăpădul de acolo. Aflând că vine 
domnie nouă, dar că la cetatea Hotinului încă mai stăpânea pârcălabul 
Annibale Amati, prietenul bun al măriei-sale Gaşpar-vodă, Csibi și oamenii 
lui se zoriseră să se pună în slujba cetăţii, şi tocmai atunci le venise rândul la 
pază când s-a ivit şi Marcu împreună cu ceilalți fugari. 

— Dar cum de-aţi ajuns la aşa necaz? se nedumeri Csibi. 

— Bine-i şi așa! zise Marcu. Numai că sărmanul nostru voievod... acolo și- 
a lăsat ciolanele. 

Abia atunci află bănățeanul cum se petrecuse moartea bunului său stăpân 
şi prieten. Mihai însă izbucni de-a dreptul în plâns, și numai când auzi de 
caznele prin care fuseseră pedepsiți ucigașii se mai ostoi. 

După ce se mai întremară, pârcălabul Amati îi ceru lui Marcu să ia 
comanda tuturor bănăţenilor și ardelenilor, la care se mai adăugară și cei 


câțiva munteni ce fuseseră în leafă la răposatul voievod. Îi adună pe toţi în 
jurul său şi le zise: 

— Oameni buni, acuma am isprăvit cu totul şi suntem slobozi a ne 
întoarce unde ne-o fi voia. De răsplătit, pentru slujba de credinţă ce aţi făcut- 
o, n-am cum şi... 

— Doar nu pentru plată am venit noi în ăst' colț de țară, se băgă Sâvu 
prigoreanul. 

— Şi cu ţara... ţara noastră a tuturora, cum rămâne? întrebă un flăcău de 
prin părțile Romanațţilor. 

— Se va face, fraților, n-aveţi teamă! răspunse Marcu dârz. 

— Deie Domnul să fie cât mai curând! se auzi un altul. 

— Aşa să fie! zise iarăşi Sâvu. Ne-am cam învăţat să nu robim la nimeni, și 
vom lupta mai departe. 

— Vrut-a măria-sa răposatul Gaşpar-vodă să urmeze calea lăsată de la 
Mihai cel viteaz, rosti Marcu domol, dar n-a fost în putinţă. S-o arăta, de 
bună-seamă, un altul, iar noi suntem datori să ne înfățișăm la porunca lui, 
câtă vreme om mai fi în putere. 

— Atunci, să nu mergem acasă! zise un oştean. 

— Aşa ar trebui să facem, fiindcă şi aici e casa noastră, dar vremurile încă 
ne sunt potrivnice şi trebuie să ne tragem fiecare pe unde putem, barem 
până la primăvară. 

— Nu cumva vii domnia-ta în Banat, cu noi? întrebă Sâvu. 

— De ce nu? Doar mi-s bănăţean și eu, iar mândra mea-i din Bozovici! se 
sili să zâmbească Marcu. 


DOMNIE VECHE LA VREMURI NOI 


Gândurile lui Marcu şi ale feciorilor din ceata lui nu se împliniră atât de 
curând pe cât le-ar fi fost vrerea, căci vremuri de restriște se abătură din 
nou asupra lor. 

La scurt timp după ciudata moarte a vizirului de Silistra, năvalnicul 
Arslanoglu-mârza începu a bate hotarele semeţei republici de la 
miazănoapte, zvonindu-se că nu fără îngăduința padişahului Osman. 
Sultanul însuși se gătea cu multă oaste asupra Lehiei, dacă nu spre a o face 
raia, barem țară supusă haraciului, asemenea celor românești. 

S-a înfricoşat craiul Zygmunt, mai cu seamă că pierduse toate căpeteniile 
oștirii, ba chiar şi cel de al doilea hatman zăcea la Edicule, pe malul 
Bosforului, prins atunci, la Slobozia Saucăi. Neavând cum face altfel, căci 
prea se înghesuiau șleahticii după un asemenea rang, craiul a hotărât să puie 
în locul răposatului Zolkiewski pe pan Hotchevici de Litfa, iar ca ajutor a fost 
numit vestitul războinic pan Liubomirski, vrăjmaş de neîmpăcat al turcilor. 
Nu-i vorbă că și Hotchevici fusese odinioară spaima păgânilor, dar acum, la 
peste cei optzeci de ani ai lui, se putea spune că numai aducerile aminte mai 
erau de folosință, celor ce voiau să-l mai asculte. Totuși clevetirile s-au 
dovedit a fi netemeinice, fiindcă bătrânul orândui pe dată împotrivirea către 
turci. Întâi şi întâi dobândi cu multă uşurinţă cetatea Hotinului, pe care 
Annibale Amati, pârcălabul, i-o dădu fără crâcnire. În răstimp Liubomirski 
jefui cumplit Țara de Sus a Moldovei, măcar că încă nu ajunseseră păgânii 
până acolo, dar poftea să bage groaza în oameni şi să i se ducă vestea de 
„viteaz”. Ba, când sosi cu oastea în Hotin, puse la popreală pe câţiva staroști 
ai târgoveților și-i prăvăli de pe zidurile cele înalte ale cetăţii, în văzul 
tuturor. Nimeni n-a aflat vreodată cu ce se făcuseră vinovaţi aceşti nefericiți. 

Aşa stând lucrurile, căpitanul Csibi se plânse într-o zi lui Marcu: 

— Oamenii noștri nu-s mulțumiți cu noua stăpânire, jupân pârcălabe. Eu 
unul m-am tot socotit că ar fi fost bine să fi rămas la iernat în cetate, că e mai 
greu să apuci la drum pe vreme de viforniță, dar cu pan Liubomirski nu cred 
că ne-om înţelege. 

— Ai dreptate, încuviință Marcu. Mă bate gândul să trecem munții în 
Ardeal, căci domnia cea nouă de la lași nu cred să aibă trebuinţă de noi. Și 
apoi să ştii că n-am minţit când am zis că vreau să mă întorc la mine acasă, în 
Banat. 

Vorbeau amândoi ungurește, mai mult spre a se feri de urechi 
răuvoitoare, întrucât această limbă nu prea era cunoscută prin partea 
locului. Când şi când își aruncau privirea asupra cerului plumburiu de 
toamnă, după câte un corb rătăcit ce zbura croncănind către soare-apune. 


— Vestește zăpada, zise Csibi cu ochii după zburătoare. Scuipă apoi peste 
creasta zidului și se aplecă în jos, de parcă ar fi vrut să audă când va atinge 
pământul. 

Din turnul cel mare, straja îi cam supraveghea pe furiș, cu toate că gândul 
bietului oştean era mai curând la ceasul când va scăpa de slujbă. 

— Nu vezi că a schimbat și oamenii de la ziduri, zise Marcu uitându-se 
după străjer. Se vede treaba că nu mai au încredere în noi. 

— Au pus valoni, de-ai lor. 

— Dar nu numai atât. S-a dat poruncă strașnică, pentru toţi oștenii 
fostului domn, să nu cuteze a părăsi cetatea fără îngăduinţa lui. 

— A cui? 

— A lui Liubomirski! Bătrânul hatman e bun de pus la rană, dar șleahticul 
acesta tare se sumețește rău și se ține de stăpân. 

— Dar ce treabă avem noi cu el? Ce, ne dă vreo plată? 

— Ne dă, oare, careva? zâmbi Marcu. 

— Cu atât mai mult, suntem slobozi să plecăm unde ni-i voia. Așa-s legile 
ostășeșşti, răspunse Csibi. 

— Mai este cineva împotrivă. 

— Altul?! 

— Da! Arslanoglu și tătarii lui. Dacă pun mâna pe noi, aşa puţintei cum 
suntem, sub sută, apăi numai bine ajungem robi pe undeva prin târgurile 
Anatoliei. 

— No, la asta nu m-am gândit! zise Csibi și se scărpină încurcat în cap, 
după cum avea obiceiul. Ce-i de făcut? 

— Cred că va trebui să așteptăm să plece păgânii, ori de nu, să ne 
împăcăm cu gândul că avem să iernăm aici. 

— Bine ar fi că căpătăm şi ceva leafă, căci până acum nu m-am ales cu 
nimic din slujba domniei. 

Bănăţeanul râse și-l bătu pe umăr: 

— Ba te-ai ales teafăr și nevătămat, și asta-i mare lucru. Hai acum să 
vorbim şi cu ai noștri! 

Oştenii lui Marcu erau răzlețiți prin cetate, dar nu fu prea greu să-i 
strângă laolaltă, spre a chibzui împreună ce ar mai fi de făcut. Adunarea lor 
dădu de gândit unui rotmistru leah, care se amestecă printre ei și așa află că 
mai toți românii se hotărâseră să intre în slujba hatmanului coroanei. Dădu 
fuga la pan Liubomirski, ca să fie el cel dintâi ce-i dădea vestea, iar hatmanul 
şi trimise îndată să fie chemat pârcălabul român. 

— Să aştepte! fu răspunsul lui Marcu. Mai întâi ar trebui să știu eu însumi 
ce să-i spun înălțimii-sale, și pentru aceea ne-am adunat aici cu toții. Când 
om hotărî, oi veni! 


Strigăte de încuviinţare însoţită răspunsul pârcălabului Marcu, după care 
acesta făcu semn cu mâna cerând ascultare. Le spuse apoi pe scurt cele 
vorbite cu căpitanul Csibi mai înainte, cerându-le și lor părerea. 

— Rămânem şi ne batem cu păgânul, fu răspunsul dat pe loc de Sâvu din 
Prigor. 

— Doar pentru aceea am venit aici, adăugă un făgărășan. 

— Poate intrăm în slujba măriei-sale Alexandru-vodă llieş, zise căpitanul 
Mihai. Auzit-am cu toţii despre dreapta pedeapsă dată ucigașilor. Înseamnă 
că este un om cu înțelepciune... 

— Şi aşa ar fi bine, dădu Marcu din cap. Numai că până la laşi am avea de 
înfruntat tătarii, iar măria-sa nu ne-a chemat la sine. 

— Aşa-i! Aşa-i! strigară cu toții. 

— Atunci, rămânem! 

— Plecăm! 

— Să ne dea leafă, că n-avem ce mânca, strigă un secuian de prin părțile 
Odorheiului. 

Pârcălabul îi potoli din nou: 

— Am să mă duc și la pan Liubomirski, iar de ne vom înţelege în vreun fel, 
atunci vom rămâne, barem până în primăvară. Bine-i aşa? 

— Da! Bine! Așa să faci! și alte încuviințări se auziră de pretutindeni. 

Pan Liubomirski îl primi cu cinstea cuvenită rangului și-l pofti să șadă 
alături de șleahticii aflaţi de față. Un tălmaci moldovean îi deslușea vorbele 
hatmanului și Marcu asculta cu mare grijă, să nu-i scape ceva. 

— Am auzit că ţi-ai adunat oştenii, pan pârcălabe, zâmbi subțire 
hatmanul. Nu cumva pofteşti a cuceri cetatea? 

— Dacă aș fi avut astfel de gânduri nu v-am fi lăsat să intraţi, căci oamenii 
mei păzeau zidurile cetății când ați venit domniile-voastre. 

— Chiar aşa de viteji sunt oamenii domniei-tale? rânji un şleahtic. 

— Pot fi probaţi în luptă, pane... 

— Tătarii sunt aici la doi pași, zise Liubomirski, iar turcii sunt pe drum. 

— Tocmai pentru aceea am și venit la luminăţia-ta, pan hatmane, să ne 
punem brațul în slujba cetății. 

— Ce-mi aud urechile este pe placul meu, pan lancovici, se lumină la față 
hatmanul. De oşteni ducem lipsă. Să ştii însă că n-am să pot să vă plătesc, dar 
vă dau hrană asemenea nouă și slavă nepieritoare. De fapt, voi sunteți în 
slujba Moldovei... 

— Dar stăpânul nostru a fost ucis, îi luă vorba Marcu, bănuind unde voia 
să ajungă leahul. 

— Din vina dacilor ne-am pierdut floarea oștirii noastre! sări un şleahtic. 


— Ştii, prietene, zise împăciuitor pan Liubomirski. La noi în ţară, vi se 
spune „daci”, aşa că să nu te mire, căci de voi e vorba. 

— Ştim şi noi, luminăţia-ta, şi ne mândrim cu înaintașşii noştri, dar 
mirarea mea are altă pricină. Măria-sa Gașpar-vodă a cerut să vă înțărcuiţi la 
Țuţora? Și noi, „dacii”, nu ne-am vărsat sângele laolaltă cu cel leșesc? 

Ridicase vocea şi în acest fel a stârnit un întreg vacarm. Se rățoiau la el 
care mai de care, unii chiar pe româneşte, încât nu se mai putea înţelege o 
vorbă. 

— Destul! bătu deodată pan Liubomirski cu pumnul în masă. Dumnealui, 
pârcălabul Marcu lancovici, este dator să ne dovedească, laolaltă cu oștenii 
lui, că știe preţui vitejia și că disprețuiește moartea, aidoma strămoșilor 
neamului lor. Rămâneţi deci lângă noi și vă voi da ranguri şi voi lăuda 
faptele voastre vitejeşti în lumea întreagă, dar bani... vă spun cinstit că nu 
am de unde. 

Lui Marcu îi plăcu felul deschis de a vorbi al hatmanului și, trecând peste 
vorbele cele proaste ale șleahticilor, hotărî să rămână în Hotin. 

— Înălțimea-ta, zise el domol, cum îi era obiceiul. Noi nu am venit aici să 
facem avere, măcar că ni s-ar fi cuvenit măcar jumătate plata unui lefegiu 
neamţ. Nu-i bai! Ne-om bate pe degeaba, dar poftesc şi eu a spune că, după 
ce l-om înfrunta pe păgân şi-l vom înfrânge, voim a fi slobozi să plecăm când 
ne va fi vrerea. 

— Prea-bine, pan pârcălabe, încuviință hatmanul. Am să-l înștiințez şi pe 
dumnealui, marele hatman al Coroanei, care acuma se află pe patul de 
suferință, şi pe alteța-sa prințul Wladislaw, fiul majestăţii-sale, ce va sosi de 
la o clipă la alta. Până atunci, să ciocnim o cupă pentru învoiala noastră și 
pentru izbândă. Vivat Polonia! 

— Vivat Dacia! adăugă Marcu, dar ceilalți apucaseră să bea, încât nu mai 
putură a-i răspunde. 

— Dacia a fost cândva, pan lancovici, zâmbi hatmanul. 

— Şi va mai fi „cândva”, luminăţia-ta, zise răspicat bănățeanul, dând 
pocalul peste cap. 


Au venit apoi zile grele, de frig și de viforniţă, cu foamete și așteptare 
chinuitoare. Hrana se dovedise a nu fi pe potriva făgăduielilor, dar nu mai 
era nimic de făcut, căci tătarii i-au ținut împresuraţi mai bine de o jumătate 
de an. Trecuse iarna, primăvara, ba chiar și vara era pe sfârșite, dar lehii nu 
izbutiseră să adune oaste pe măsura puterii turcești. Când şi când se mai 
încăierau cu tătarii, dar toţi ştiau că încleștarea cea mare va fi odată cu 
sosirea oştilor împărăteşti aduse de însuși sultanul Osman. 


Mai toată luna septembrie a anului 1621, următorul după înfrângerea de 
la Țuţora, foştii oșteni ai lui Gașpar-vodă Grazziani luptau, sub porunca lui 
Marcu, împotriva acelorași dușmani. Minuni de vitejie făcură voinicii 
bănățeanului, dar cel mai îndârjit se dovedi căpitanul Mihai, care părea a 
căuta anume primejdia cea mai mare. În preajma lui se ţinea prigoreanul 
Sâvu, voiosul cu gură mare ce se bucura ca un copil ori de câte ori dobora 
vreun păgân. Aşa s-a întâmplat și în acea zi de 28 septembrie, când 
grenadirii lui pan Berthold ieşiră împreună cu cetașii lui Marcu şi ienicerii se 
traseră înspăimântați din cale, dar numai până ce ajunseră la băştile lor, de 
unde începură a trage din sâneţe. Deodată Sâvu se prăvăli în țărână și 
nimeni nu se mai îndoi că fusese atins de vreun plumb ucigaș. 

— Sâvule! răcni Mihai şi se avântă spre cel căzut. După mine, fraților! 

Nimeni nu cuteză să-l mai urmeze, însă viteazul căpitan nu avea cum ști. 
Ajuns lângă trupul prietenului său doborât, vreo zece ieniceri se repeziră cu 
iataganele asupra lui. Marcu zări din depărtare cele petrecute, dar, cu toate 
că-i sângera inima, trebui să se supună trompetistului care chema oștenii în 
cetate. O mulțime de beșlii căutau să-i învăluie și n-ar mai fi avut scăpare, 
dacă nu se supuneau poruncii. În dimineața următoare, de cum se împrăştie 
negura dinspre întăriturile ienicerilor, se zări un par înfipt în pământ, în 
care încă se mai zvârcolea din când în când un om. Era Mihai! 

La vederea lui, Marcu nu se mai putu ţine și izbucni în plâns. Lacrimi 
grele șiroiau şi pe obrazul căpitanului Csibi, dar şi în ochii tuturor celor care 
luptaseră alături de Mihai şi-l îndrăgiseră cu toţii. De Sâvu, nici urmă, fiindcă 
Mihai îşi vânduse scump pielea, ridicând un morman de leşuri unde căzuse 
prigoreanul. Aflând despre eroica moarte a celor doi, pan Liubomirski îl 
ridică pe Mihai la rangul de polcovnic, iar pe Sâvu îl făcu stegar, dar ce folos, 
că nimic nu le-a mai stat în ajutor. 

Puternica împotrivire a apărătorilor Hotinului a făcut ca padișahul să-și 
schimbe gândurile şi să facă pace cu lehii, mulțumindu-se numai cu 
făgăduielile de prietenie, fiindcă de haraci nici n-au vrut să audă. Apoi, în cea 
din urmă zi a lunii, la scurtă vreme după moartea lui Mihai, se făcu un târg 
mare între cele două oştiri ce se împăcaseră. Care mai de care cumpăra de la 
păgâni corturi, cai, covoraşe înflorate, iar aceştia se arătau dornici de 
pistoale şi postavuri. Marcu se zbătu în fel și chip, iar în cele din urmă izbuti, 
în schimbul unei pungi burduşite, să dobândească leşul prietenului său, pe 
care-l îngropă creștineşte în cimitirul cetăţii. De Sâvu însă nici urmă nu mai 
fu găsită, căci încă de a doua zi turcii strânseseră toţi morții creştinilor și le 
dăduseră foc. Mihai scăpase de pârjol numai fiindcă se afla în ţeapă. 

Au căzut mulți şi mare a fost durerea printre oştenii lui Marcu, fiecare 
pierzându-și câte un bun prieten în luptă, încât rămăseseră abia vreo şaizeci 


de oameni. În afara prăzilor dobândite de ei înşişi, nicio răsplată însă nu mai 
căpătaseră, aşa că, apropiindu-se iarna, de astădată erau cu toții hotărâți să 
pornească la drum. 

Pârcălabul Marcu s-a înfățișat iarăşi hatmanului Liubomirski, rămas 
singura căpetenie după încetarea din viaţă a banului Hotchevici. 

— Luminăţia-ta! Socot că a sosit vremea să ne luăm rămas bun, după cum 
ne-a fost învoiala. lată că ne-am împlinit cu prisosinţă datoria. 

— Dar nu ai socotit și hrana! veni sec răspunsul marelui hatman. 

Era cam supărat pan Liubomirski, fiindcă împăcarea cu sultanul nu fusese 
pe placul craiului Zygmunt, care-l dojenise, deși nu se zorise să-i trimită 
vreun ajutor. Pentru aceasta marele hatman era înciudat pe toată lumea. 

— Ce să înțeleg prin asta, pane? 

— Ce-ai auzit. Noi v-am hrănit fără plată, până a venit oastea păgânului. 
Ne datorațţi bani, ori de nu, rămânețţi în slujbă mai departe. 

— Dar ne-am dat sângele! se înfurie bănăţeanul. Aproape jumătate dintre 
noi au mușcat țarina, rămânându-le ciolanele pe aici, întru apărarea Lehiei... 

— Greşești, pârcălabe! îl opri pan Liubomirski. Voi ați apărat Hotinul, 
care-i pe pământul dacilor, și nu republica noastră. 

Simţind cum îi zvâcneau tâmplele de ciudă, Marcu îşi înfipse unghiile în 
carne ca să nu răbufnească. 

— Preabine! Avem să ne socotim, pane! abia izbuti el să îngăime și ieşi pe 
dată. 

Două ceasuri mai târziu, izbuti să-şi adune oamenii, cărora le povesti cele 
întâmplate. 

— Călca-l-ar vaca neagră! blestemă Csibi. Asta ne mai trebuia acuma, să 
ne mai țină și cu sila. 

— Să-i dăm la cap și să fugim! făcu unul. 

— Ba, nici gând de aşa ceva! se împotrivi Marcu. Am ştire că la Zvancea au 
poposit cazacii lui Ujadowski, care ni-e prieten. Să încercăm să răzbim până 
la ei, iar pe urmă om vedea... 

— Dar cum?! se miră Csibi. Pe poartă nu putem ieși. 

— Toți odată nu, dar câte unul-doi, se poate, răspunse Marcu. 

— Cine-s de strajă? întrebă careva. 

— Lehii! răspunse altul. 

— Atunci cu ei ne-om înțelege! spuse Marcu. Să începem de pe acum, și 
căutaţi să ajungeţi la Zvancea. 

Până în seară se scurseră, rând pe rând, mai aproape toţi cetașii. Rămas 
cel mai de pe urmă, pârcălabul se aștepta să fie întrebat, dar spre mirarea 
lui, nimeni nu-l luă în seamă, aşa că a doua zi putu ieși şi el pe poarta cetății, 
în bună pace. 


Zvancea fusese un sat de gospodari, dar acuma se pustiise, din pricina 
războiului. Ca prin minune scăpase nepârjolit, ci numai jefuit, când de unii 
când de alții. Astfel Ujadowski își băgase oamenii prin toate casele, căci nu 
era de aşteptat întoarcerea sătenilor în prag de iarnă şi mai cu seamă să dea 
peste cazaci. 

Mare fu bucuria regăsirii celor doi prieteni, căpitanul poruncind pe dată 
horilcă şi pastramă, ca să-și omenească oaspetele. Marcu îi povesti 
peripeţiile prin care trecuse de la despărțirea lor, an-țărț, iar Ujadowski se 
întrista aflând despre cumplita moarte a lui Mihai. 

Cei doi povestiră aşa până către vremea prânzului, când Marcu își dădu 
îngrijorarea pe față. Oștenii lui nu se iviseră, după cum le fusese înțelegerea. 
Întreba pe toţi cei care intrau în odaie cu vreo treabă, dar niciunul n-avea 
vreo ştire, deşi se simţea forfotă mare prin tot satul. Din când în când mai 
răzbea chiar şi până la ei vreo sudalmă ori pocnet de harapnic, dar nimic 
altceva. Ujadowski căuta să-l liniștească mai umplându-i ulcica, însă lui 
Marcu nu-i ardea de băutură și se gândea chiar să se întoarcă să vadă ce s-o 
fi petrecut ca să-i împiedice pe oamenii lui să se adune la locul convenit. 
Tocmai voia să se ridice când auzi vocea lui Csibi, înjurând în gura mare. 

— O fi vreun cazac beat! făcu nepăsător Ujadowski. 

— Cazac să înjure ungurește... spun drept că până acuma n-am mai auzit 

— Ei, va fi învăţat şi el pe unde s-a vânturat, cum am învăţat şi eu 
românește. 

— Ba, ăsta-i chiar Csibi, şi... 

Nu apucă să-și isprăvească vorba, că se ivi atamanul Vasca, omul de 
încredere al lui Ujadowski, spunând ceva pe limba lui. 

— Câţi oameni spuneai că ai de toți? îl întrebă deodată căpitanul. 

— Şaizeci şi doi, cu mine cu tot. Da' de ce? 

— Atunci îi bine. Mergi și domnia-ta, şi nu te mânia de nu ţi-o fi ceva pe 
plac... 

Marcu nu prea pricepu ce voia să zică gazda sa, dar când ieşi în cerdac se 
îngălbeni de furie văzându-şi oamenii legaţi, de o parte și de alta, la niște 
care pline de saci şi cu câte un cazac pe capră. 

— Ce înseamnă asta, ludă?! se răsti Marcu la Ujadowski și vru să-şi tragă 
spada. 

— N-am avut de ales altă cale, pan lancovici! dădu acesta din umeri cam 
fâstâcit. 

Bănăţeanul n-apucă să mai facă vreo mișcare, fiindcă un arcan îl încolăci, 
luându-i putinţa de împotrivire. 

— Tare s-ar mai fi mâniat pe mine, luminăţia-sa pan Liubomirski dacă aș 
fi făcut în altfel, adăugă cazacul. 


— Vânzătorule! Netrebnicule! scuipă Marcu înspre el, dar Ujadowski 
rămase neclintit. 

— Mă iartă, așadar, prietene, şi mergi cu bine! încheie căpetenia cazacilor 
fără a lua în seamă sudălmile, ba chiar se şi înclină după datina despărțirii. 

În pocnete de harapnic întreg convoiul se urni, trăgând şi prinşii pe lângă 
care. Marcu simţea că se înăbușă de furie şi se blestema în gura mare pentru 
nesăbuința pe care o făcuse având încredere în Ujadowski. Dar numai 
oamenii lui înțelegeau sudălmile, deoarece paznicii nu-l băgau în seamă, ca 
şi cum nici n-ar fi fost vorba de căpetenia lor. 

A trecut parcă o veşnicie de când plecaseră și ar fi trebuit să se zărească 
măreţele ziduri ale cetăţii de unde fugiseră și unde aveau să fie înturnațţi, dar 
nici gând de așa ceva. Curând ajunseră la o pădure, de care Marcu nu-și 
amintea s-o fi ştiut prin preajma Hotinului. 

— Ce gânduri or avea cu noi? se întreabă el cu voce tare. Să știi că vor să 
ne ucidă aici şi să ne jefuiască, ticăloșii! Aflat alături, Csibi dădu și el 
nedumerit din umeri. Văzură însă pe Vasca-atamanul că se apropie în galop 
de ei și se opri chiar în fața lui Marcu însoţit de vreo zece călăreți. Cu toți îşi 
scoaseră cuşmele în faţa lui, în semn de mare cinstire, după care îşi traseră 
jungherele de la brâu. 

Bănăţeanul îşi simţi spinarea şiroită de sudoare, dar nu spaima morții îl 
cuprinse, ci furia că nu se putea apăra până în ceasul de pe urmă. Rămase 
însă mut de uimire văzând că li se taie legăturile, ba chiar și lui Csibi i se 
scoase călușul din gură, lăsându-l slobod cu desăvârşire. Unul dintre cazaci, 
care ştia româneşte, veni lângă Vasca şi le tălmăci spusele atamanului. 

— Să iertaţi, tătucule, că batușca Ujadowski n-a avut cum să păcălească 
iscoadele marelui hatman. A chibzuit că în acest fel are să creadă că ați 
scăpat cumva, fără amestecul nostru. Ce să facem? Noi, cazacii, încă mai 
suntem în slujba polacului. 

— Zău dacă am înţeles ceva! făcu Csibi, scuipând încă smocuri din cânepa 
călușului. Pentru asta a trebuit să fiu legat ca un berbec? Să-mi fi spus... 

— N-ai auzit că erau iscoade în tabăra lor? îl opri Marcu. Şi mie îmi pare 
rău că l-am bănuit pe nedrept pe bunul nostru frate Ujadowski. Așa să-i spui, 
pan atamane! 

Auzind spusele pârcălabului cazacul se lumină la față și începu a spune 
mai multe pe limba lui, din care tălmaciul nu izbuti decât cu greu să se 
descurce. 

— Dumnealui, batuşca, a poruncit ca merindea din saci să vă rămâie 
pentru drum, iar punga asta care v-o dă atamanul e plină cu zloți de aur și s- 
o luaţi ca dar de iertăciune din partea stăpânului nostru. Să nu vă fie cu 
supărare! 


— Frate Vasca! îl îmbrățișa Marcu. Doresc să știe „batuşca” al vostru că 
nicicând n-am să uit facerea de bine pe care i-o datorăm. 

Se despărțiră apoi cu mare prietenie, mulți dintre români fiind încă uluiți 
de întorsătură. Dar cum mai erau în preajma cetăţii Hotinului, o porniră cu 
mare grabă şi nu făcură popas decât în altă pădure, căci Țara de Sus nu 
ducea lipsă de codri. Rânduiră străjile și cu toţii căzură într-un somn adânc, 
fiind sleiți de oboseala din ultimele zile. 

Hotărâră apoi să plece mai departe tot la vreme de noapte, și ar fi luat 
calea Sucevei, dacă Csibi n-ar fi ţinut-o morţiș să se îndrepte, prin Dorohoi, 
spre Botoșani. Nu fiindcă acolo își avea el familia, ci pentru că Liubomirski 
ar fi putut trimite pe urma lor, și de bună-seamă către cetatea de scaun, pe 
drumul mare. Apucară aşadar pe de lături, trecând prin preajma 
Drăcşanilor. Începuse a sufla vântul cel hain de miazănoapte, aducând cu el 
şi primii fulgi de zăpadă, după ce vreo săptămână nu se mai arătase pe cer 
sfântul soare. Fără merinde îndeajuns, se îndreptau pe drumuri neumblate, 
dar simțeau întotdeauna căldura inimii locuitorilor acelor meleaguri, care 
erau de același neam și le deschideau cu bunăvoință ușile, dându-le adăpost 
şi hrană, după slaba lor putinţă. 

Cu multă greutate ajunseră în târgul Dorohoiului, tocmai când se mai 
îndulcise vremea. Nimeriseră și într-o zi de iarmaroc, cu lume adunată de 
prin întreaga ţară a Moldovei, ba chiar și de peste munţi, mai cu seamă 
neguţători bistrițeni și rodneni. 

Oştenii se aşezară la niște mese de lemn, întinse anume în fața hanului 
„La calul înaripat”. Cu banii nu stăteau prea grozav, dar porunciră ceva 
uscătură sărată și băutură, după cum stătea bine drumețului. Csibi însă 
plecase mai departe, spre a-şi aduce nevasta și copiii, fiindcă era hotărât a-i 
lua și pe ei în Ardeal, împreună cu ceata oștenilor. La o masă alăturată, un 
pâlc de târgoveţi, mai sărăntoci după înfăţişare, se veseleau şi cântau de zor, 
strigând în gura mare: „Să trăiască măria-sa Ștefan-vodă!” 

Marcu ştia foarte bine că marele voievod al Moldovei se bucura de mare 
cinste şi pomenire printre toți românii, dar mai cu seamă prin acele locuri, 
aşa că nu se miră prea mult de urările chefliilor. Când auzi însă de „Ştefan- 
vodă Tomşa” se ridică pe dată și-l iscodi pe hangiu cine erau străinii care 
proslăveau pe domnul mazil de odinioară. 

— la, niște calici! răspunse hangiul cu dispreț. Acum, că le-a venit iarăşi 
domn vodă-Tomșa, se veselesc și ei de schimbare, ca nebunii. 

— Dar Alexandru-vodă?! 

— S-a mazilit şi i-a luat locul „Voievodul calicilor”. Pentru aceea se și 
bucură ei aşa. 

Marcu izbi căciula de pământ, lăsându-l pe hangiu cu gura căscată. 


— Află atunci, jupâne, că și eu sunt calic și am să mă veselesc și eu „ca 
nebunii”, cu toți ai mei. Adă băutură pentru toată lumea! porunci el, fără a se 
mai gândi că paralele îi erau numărate. Fraţilor! zise apoi către tovarășii lui. 
Mergem la lași, unde ne-a venit un alt domn de-al nostru. Făgăduiesc să 
avem parte de zilele bune din vremea răposatului nostru stăpân Gaşpar- 
vodă, fie-i țărâna uşoară! 

Uitară de toate necazurile de până atunci şi apucară degrabă calea cetăţii 
Iașului. Vremea se stricase din nou, dar lor nici că le mai păsa și nici drumul 
nu li s-a mai părut nesfârșit, căci în curând se aflară în fața porţii domnești. 

De cum se apropiară de poartă prinse a bate o toacă de aramă, iar 
clopotele de la sfântul Nicolae, de peste drum, glăsuiau de zor a primejdie. 
Se uitară nedumeriţi unii la alții și abia atunci pricepură că ei fuseseră 
pricina zarvei stârnite, căci paznicii domnești se temeau să nu fie vorba de 
vreo răzvrătire. Marcu se îndreptă atunci spre străjeri şi ceru să-i fie 
îngăduit a se înfățișa măriei-sale. Se cam codeau însă aceştia, dar curând se 
ivi un aprod de casă trimis de către însuși Vodă, doritor să afle ce se 
petrecuse. Și mare fu uimirea celor de față, când voievodul, auzind despre 
cine era vorba, tresări de bucurie: 

— Marcu, ai zis? Dacă-i slujitorul meu de altădată, să fie primit fără 
zăbavă! 

— Dar... măria-ta!... încercă să spună vătaful fustașilor că acesta nu era 
singur, însă n-avu răgaz. 

— Am poruncit, acum! bătu domnul din picior. 

Fură băgațţi cu toţii în ograda domnească, iar Marcu se îndreptă către 
încăperile atât de bine cunoscute lui. 

— Să trăieşti, mărite doamne! îngenunche el în faţa fostului său stăpân. 

— Marcule, eşti chiar tu? la saltă capul să te văd mai bine! Parcă te-ai mai 
împlinit, măcar că eşti ogârjit ca un câine. Pe unde te-ai mai vânturat? 

Bănăţeanul îi povesti pe scurt cele ce se întâmplaseră până atunci și câte 
pătimise el şi oștenii lui. 

— Nădăjduiesc că ați venit acum cu toţii la mila domniei mele, făcu 
domnul bucuros. De oşteni viteji am trebuinţă întotdeauna, căci dihonia şi 
vânzarea încă mai dăinuie în țara Moldovei. Chiar şi sfârșitul lui Gaşpar- 
vodă a fost o învățătură, că boierimea încă mai fuge după ciolane de ros. Pe 
de altă parte, nici prietenia turcului cu leahul nu-i a bună... dar să lăsăm 
astea! Spune-mi, te-ai însurat? 

— Încă nu, mărite doamne. 

— Atunci să-ți căutăm mireasă şi să ştii că eu te cunun! 

— Am şi găsit-o... numai că-i în celălalt capăt al ţării, la mine în Banat. 


— Nu-i nimica! Ad-o aici şi să vă înmulţiți neamul în cetatea de scaun a 
Moldovei. Ce rang ai avut sub Gaşșpar-vodă? 

— Pârcălab, măria-ta. 

— lo poftesc să fii spătar, și pe toți cetașii tăi îi iau în slujba domniei. Nici 
nu te mai întreb dacă te învoiești! 

— Mai încape vorbă, măria-ta?! 


Petrecură întreaga iarnă în preajma voievodului, care se bucura văzând 
destoinicia oştenilor lui Marcu, dar nu spunea ce gânduri avea pentru mai 
târziu. În preajma sărbătorilor sosi un neguțător sas care fusese în vară pe la 
Bozovici, ba se întâlnise și cu tatăl Anei. Așa aflase că fata era încă 
nemăritată, dar că taică-său ar cam fi avut în gând să nu mai aștepte, 
întrucât auzise că cel căruia i-o făgăduise s-ar fi prăpădit prin bătaie. 

Întâlnirea îl bucură pe Marcu, dar îl şi mâhni. Abia aştepta să se ducă 
zăpada spre a porni la drum, căci altminteri nu și-ar mai fi găsit aleasa. 
Domnul se arătase plin de bunăvoință, dar iată că sosiră berzele pe 
hogeagurile Iaşilor și înfloriră cireşii, iar el încă mai aştepta încuviințarea de 
plecare. 

— Dragă Marcule, îi zise într-o zi Vodă, chemându-l în spătăria mică. Știu 
prea bine că ai vrea să pleci, după cum ţi-am şi făgăduit, dar iacă, am căpătat 
poruncă să-l întâmpin pe Wisznowiecki, cneazul de Zbaraz. Un leah 
înfumurat, pe care trebuie să-l ştii de la Liubomirski. 

Marcu îşi aminti de el, dar nu pricepu ce legătură ar fi avut acesta cu 
plecarea lui în Banat. 

— Trecând prin Moldova, urmă Vodă, ar trebui să-i ies în cale și să-l 
întâmpin ca gazdă, dar numai când aud de el mi se pune un nod în gât. 

— Drept ai, măria-ta! Mulți dintre șleahtici se plângeau de înfumurarea 
lui. 

— Ştiu că nici tu nu-i prea ai la inimă pe lehi, după cele ce ți-au făcut şi 
după cum s-au purtat cu răposatul Gașpar-vodă, însă n-am ce face. Eu n-am 
să-l întâmpin decât la marginea târgului, în schimb, tu ai să-i ieși înainte la 
Hârlău. După ce-om scăpa de leah, poţi merge după mireasă, că, după cum 
vezi, n-am uitat că ţi-am făgăduit să te năşesc. Ai să rămâi pe acolo până în 
toamnă, la culesul viilor, când om face nuntă mare, dar până atunci vezi cum 
te porți cu leahul... 

Marcu se închină cu smerenie, după care se duse să-și aleagă și vreo 
câțiva dintre feciorii lui, căci avea să meargă cu o ceată de hânsari domneşti 
înveșmântaţi de mare sărbătoare. De altfel şi el nu putea fi mai prejos, căci 
era spătar al voievodului Moldovei. 


Întâmpinarea avu loc la ieșirea din târgul Hârlăului şi, cu toate că îl mai 
văzuse pe Marcu în preajma marelui hatman, pan Wisznowiecki se prefăcu a 
nu-l mai cunoaște, iar în vreme ce bănățeanul rostea vorbele de bun-venit, el 
se uita pe cer după niște şiruri de cocori. Porunci apoi vistiernicului să-i deie 
lui Marcu o pungă cu zloți... 

La asemenea ruşine nu s-a aşteptat spătarul, și i-ar fi aruncat leahului 
punga în obraz, dacă nu i-ar fi venit în minte vorbele măriei-sale, că trebuiau 
să înghită orice proastă purtare a solului. Totuși, de față cu el, scoase banii 
şi-i împărți oștenilor. 

Pan Wisznowiecki ridică sprânceana a mirare, zâmbi ușor în colțul gurii 
şi îi întoarse spatele. 

Aceasta era prea mult pentru bănăţean și fu gata-gata să poruncească și 
el întoarcerea acasă, fără a-l mai însoți pe neobrăzat. Se opri însă, fiindcă 
printre oştenii cneazului de Zbarand i se păru a-l zări pe... Sâvu. Nu mai 
încăpea nicio îndoială, căci prigoreanul îi zâmbi cum numai el o făcea, ba 
chiar îi făcu şi cu ochiul, pe când ţinea dârlogii unui cal. 

Era nevoie de încuviințarea cneazului pentru ca Sâvu să-și părăsească 
ceata, aşa că Marcu se adresă tălmaciului, dar pan Wisznowiecki nici nu vru 
să audă. N-a mai fost nevoie însă de altceva, căci Sâvu însuși se apropie de 
Marcu, iar acesta, descălecând, îl îmbrăţișă în văzul tuturor. 

— Tu aici?! 

— D-apăi cine? râse prigoreanul. 

— Gândeam că eşti mort, la Hotin... 

— Am fost. 

— Asta n-o mai pricep... 

În răstimp, cei peste trei sute de însoțitori ai leahului se înșiruiră pe drum 
şi Marcu nu mai avu încotro, trebui să-l urmeze, însă anume se trase la 
coada alaiului. Poruncise un cal pentru Sâvu, și mai tot drumul sporovăiră. 

Prigoreanul îi povesti cum datorită vitejiei lui Mihai fusese acoperit de 
leșurile vrăjmașilor şi nimeni nu mai avusese treaba lui. De fapt fusese lovit 
de un plumb în umăr, dar n-a făcut decât să-și piardă simţirea. Din păcate, în 
acest fel nu i-a putut sta în ajutor lui Mihai. L-a mai văzut doar a doua zi, în 
țeapă pe nefericitul lor prieten, când tot n-ar mai fi putut face nimic. La 
adăpostul întunericului se trăsese de sub leșuri și s-a târât până în marginea 
unui lăstăriș, unde a stat pitulat până-n seară. Nici vorbă să poată pătrunde 
în cetate, aşa că a plecat mai departe până a dat de câteva bordeie unde erau 
ascunşi nişte gospodari din Zvancea. Acolo l-a oblojit o babă și în cele din 
urmă se vindecase. Rămăsese multă vreme printre oamenii aceia cumsecade 
şi numai după ce se întremase de-a binelea, aflând că leşii tocmeau slujitori 


pentru drum lung la Stambul, se băgase ca rândaş la un şleahtic, cu gândul 
că ajungând la Dunăre avea să-l lase şi să apuce calea Banatului, spre casă. 

— Bună treabă! râse Marcu auzind pățania prietenului său. Ai ajuns 
rândaș, după ce însuși Liubomirski te făcuse stegar. 

— Pe mine?! se miră Sâvu. 

— D-apăi cum? Numai că el te ştie mort, iar dacă te-ar vedea în viaţă cred 
că te-ar și întemniţa, crezând că l-ai minţit. 

Sâvu rămase uimit, căci nu-și putea crede urechilor ca el să fi fost 
răsplătit cu ranguri leşeşti și acuma să-i slugărească. 

— Acum însă ai să vii cu mine în slujba măriei sale Ștefan-vodă, și mira- 
m-aș să n-ajungi căpitan. 

— Chiar așa?! se bucură Sâvu. 

Oricum, n-avea să se mai întoarcă la fostul stăpân. Și ca să nu mai dea față 
cu el, la îndemnul lui Marcu, a tăiat calea mai scurtă, pe la Podul Iloaiei, 
urmând a se întâlni la laşi. 

Fiind în urma tuturor, Marcu nu apucă să vadă întâlnirea domnitorului cu 
cneazul, dar auzi în curând că leahul nu primise să urce în carâta domnească 
şi nici găzduirea la curte. Îl socotea pe domnul Moldovei ca fiind de neam 
prost şi cu mult mai prejos decât al lui... Pe dată Vodă a poruncit surugiilor 
să apuce pe alte uliţe și-l bătea gândul cum ar face să-l întemniţeze pe 
nesuferitul cneaz, barem o săptămână, ca să-şi dea şi el seama cine-i stăpân 
în ţara asta. Întors la palat, află însă că un ischimne-ceauş sosise spre a-l 
întâmpina pe cneazul de Zbaraj, așa că nu mai putea face nimic împotriva 
lui. Pofti să i se înfățișeze turcul. 

— Slăvite bey, carele eşti cel dintâi printre închinătorii lui Issa, Alah să-ți 
fericească viața! se ploconi ceauşul în fața domnitorului. Marele nostru 
sadrazam, Kemankeş Ali-pașa... 

— Ceee?! sări voievodul. Nu mai este Mere Hüseyn? 

— Precum ai auzit, beyule. 

Tomşa-vodă nici nu-l mai ascultă pe ceauș, ci se ridică și, frecându-și 
mâinile, zice pe româneşte: 

— Lasă, câine leșesc, că te voi purta eu! 

Turcul holbă ochii, neștiind ce s-a petrecut cu ghiaurul, dar şi mai uimit fu 
de nepreţuitele daruri cu care-l copleși. Vodă porunci apoi să vină diecii 
ştiutori de limbă turcă, spre a trimite carte la Stambul. Tocmai atunci se 
nimeri şi Marcu, voind să-l înfățișeze măriei-sale pe Sâvu. 

— Ai picat cum nu se poate mai bine, Marcule! Tu ai să duci scrisoarea 
prietenului meu Kemankeş Ali-paşa, care a ajuns mare vizir. Am să-l 
încondeiez pe leah, de o să mă pomenească toată viața... 


Marcu se posomori pe dată, căci nădăjduise să capete îngăduinţa plecării 
acasă, dar nicidecum o altă călătorie, şi încă în ţară străină. 

— Am să rămân fecior bătrân, măria-ta... 

— Ha, ha, ha! râse Tomșa-vodă. Uitasem că ţi-am făgăduit să te las în 
Banat, dar n-am pe altul de așa mare credință cum îmi ești tu. 

— Am adus chiar acum, la picioarele măriei-tale, un alt bănățean de-al 
meu, pe care mă bizui ca pe mine însumi. Şi dacă nu-ţi va fi cu supărare, l-aş 
băga în locul meu să ducă răvașul... 

Puțin cam dezamăgit, Vodă încuviință să i se înfăţișeze prigoreanul și 
văzându-i tinerețea, precum și privirea deschisă, se învoi să-l primească în 
slujba domniei. lar când mai auzi și despre faptele de vitejie ale feciorului, se 
mulțumi pe deplin şi-i zise: 

— Dacă leahul te-a făcut numai stegar, când te-i întoarce de la Poartă, 
miiaș te voi face! Să mă slujeşti cu credinţă, ca şi Marcu! 

Amândoi bănăţenii sărutară mâna domnitorului și ieșiră bucuroşi. Nici nu 
mai apucară să audă porunca domnească prin care se poprea orice tain 
pentru cneazul de Zbaraj și oamenii lui, cerându-i să părăsească pe dată ţara 
Moldovei şi să plece „unde şi-a dus mutu’ iapa!” 

Două zile mai târziu, cei doi prieteni erau în drum spre Obluciţa, de unde 
Marcu s-ar fi urcat în susul apei pe vreun barcaz, iar Sâvu o lua pe drumul 
mare, către Stambul. 

Aşa s-a şi întâmplat. Către sfârşitul primăverii, Marcu bătu fălos la poarta 
Anei. Văzându-l fata scăpă şofiul cu lapte proaspăt muls, nevenindu-i a-şi 
crede ochilor. 

— Nu te speria, că eu mi-s, Marcu! zise el voios şi se repezi s-o 
îmbrățișeze, dar ea se sfii şi fugi în casă. 

Pe dată se întoarse însă împreună cu taică-său, şi-l sorbea acum din ochi 
pe mândrul oştean, înveşmântat ca domnii. 

— Ai venit? întrebă tatăl. 

— Da! Bună ziua şi bine v-am aflat sănătoşi! 

— Bună să-ţi fie şi inima! Pofteşte în casă, că doar nu avem a sta la 
poartă... 

Se înţelege că în scurtă vreme aveau să înceapă și pregătirile de nuntă, iar 
cum nu se cădea ca până atunci mirele să stea sub același acoperiş cu 
mireasa, Marcu își cumpără chiar de a doua zi un loc de casă şi se puse cu 
maistorii la treabă, ca să-și ridice din temelii o nouă gospodărie. Totuşi, un 
lucru nu-i dezvăluise aprigului almăjan, anume că nunta trebuia s-o facă în 
Moldova, unde însuși măria-sa Vodă avea să le fie naș... Cum să-l fi lămurit 
să-i dea fata ca să plece din sat şi s-o poarte pe drumuri?! Fusese peţită în 
mai multe rânduri și tatăl se gândise uneori că n-ar fi rău să o și mărite, căci 


despre oșteanul acela fălos, cu care se înţelesese, auzise că s-ar fi prăpădit 
prin lume. Ana simţea însă, în inima ei, că nu era așa şi la toţi care o cereau 
le făcea nazuri. Acum, că i se întorsese ursitul, înflorise și ea ca un bujor, 
încât babele o scuipau care mai de care, să nu se deoache. 

Dar bine că a tăcut, fiindcă pe la începutul lui septembrie din acel an 
1623, se pomeni într-o bună zi cu Sâvu. Acesta îi aduse vestea mazilirii lui 
Ştefan-vodă Tomșa și înlocuirii lui cu Radu-vodă Mihnea, față de care nu era 
legat să mai plece la Iași. 

Și ce nuntă s-a mai încins în Bozovici!... Mai ales că se întorseseră și mulți 
dintre feciorii plecaţi cu Marcu, pe care vodă-Tomșa îi răsplătise la plecare, 
iar aceștia îşi aduseră toate neamurile din satele vecine. Fericitul mire, cu 
toate că era „domn mare”, îşi îmbrăcase frumosul port bănăţean. Și aşa a 
rămas și pe mai departe, căci nu se ținea niciodată „cu nasu pră sus”. La 
bucurie însă nu uitară să-i pomenească şi pe cei dragi care pieriseră, mai cu 
osebire pe măria-sa Gaşpar-vodă şi pe nepreţuitul căpitan Mihai. 

Apoi Marcu se dădu cu ale gospodăriei, şi nu arareori era întrebat de 
însuși judele satului cum să chibzuiască în treburile obștei. Ba unii veneau 
de-a dreptul la el, socotindu-l ca pe cel mai de vază om al satului, după cum 
şi era. 

— Am rămas şi acasă în slujba domniei, frate Sâvule! zise el într-o zi, 
întâlnindu-se cu prigoreanul pe hotar. 

— Şi dacă s-ar ivi vreun alt voievod să ne cheme? 

— Atunci vom porni la drum şi ne vom pune iarăși braţul în slujba ţării, 
căci trebuie să se facă ea odată și să fie numai a noastră... 


SLUJBĂ CU PRIMEJDIE 


Mare jale a cuprins întreaga ţară a Ardealului, când s-a răspândit vestea 
trecerii în lumea celor drepţi a craiului Bethlen Gabor. S-a întâmplat să 
moară în ziua de 13 noiembrie 1629, chiar atunci când ar fi trebuit să-şi 
serbeze al cincizeci şi unulea an de viață. „Semn dumnezeiesc!” spuneau 
babele pe șoptite, şi mulți erau temătorii de vremuri de urgie ce se vesteau 
după moartea prinţului. Aveau și dreptate cei temători, căci ţara ajunse 
acum în stăpânirea doamnei Catarina de Brandemburg, o femeie slabă, 
măcar că făgăduise că va ţine cu sfinţenie adiata răposatului ei soţ. 

Sfătuise fostul crai, cu limbă de moarte, să nu se bizuie nimeni pe 
mincinoasele făgăduieli ale nemților, ci întreaga ţară să țină prietenia 
strânsă cu Moldova și Muntenia, fiind calea cea mai firească. Numai aşa 
aveau să rămână urmaşii slobozi şi stăpâni în casa lor. Dar sfetnicii craiului 
aflară că nici nu-şi îngropaseră stăpânul când cei doi „prieteni de inimă” ai 
principesei îşi şi luaseră nasul la purtare. Era vorba de un neamt, un anume 
Scultetus, care o întovărășşise ca mireasă atunci când fusese adusă de la 
Berlin, şi de un conte ungur, pe nume Csáky István, ce nu se îndoia că 
ajungând stăpânul femeii ar fi avut şi țara la picioarele lui. Cel dintâi avea 
muiere şi copii în Sibiu, dar se ținea mereu în preajma fustelor doamnei 
Catarina, stârnind furia contelui. De aici ura și vrajba neîmpăcată între cei 
doi, spre marea pagubă a țării, căci principesa nu avea gândul decât la cei 
doi iubiți ai ei, iar treburile țării mergeau anapoda. Așa s-a stârnit 
nemulțumire nu numai din partea celor care diriguiau sfatul dietei, ci şi în 
rândurile prostimii, care scosese fel şi fel de vorbe de ocară, ce se vânturau 
pretutindeni. 

Acum, că se isprăvise cu înmormântarea și-l plânsese pe răposat în văzul 
lumii, nemângâiata văduvă își căuta alinarea în braţele celor doi, căci nu se 
hotăra cu uşurinţă de care să se lepede. Nu-i prea dădea prin cap ce să facă, 
mai cu seamă că fratele fostului ei bărbat, Bethlen István o tot sâcâia să-i 
alunge pe amândoi și să se țină de cârmuirea țării, că altminteri n-ar fi fost 
cu putinţă. 

Se lăsase şi o iarnă grea, încât apa Mureșului înghețase de la un mal la 
altul, iar troienele făcuseră tot una întreaga vale, de nu mai puteai şti când 
pășeşti deasupra apei şi când pe pământ. De n-ar fi fost mândra cetate a 
Bălgradului să-și ridice zidurile dintre nămeţi, nici nu ţi-ai fi dat seama când 
râul o coteşte la vale către Deva. Asprimea vremii se arătase cam din 
preajma Crăciunului, dar o ținea mereu, încremenind ţurțurii argintii pe 
ramurile copacilor, iar o pâclă, noroc că nu prea deasă, se așternuse pe 
întreaga fire. Stoluri de corbi zburau croncănind parcă prevestiri de moarte, 


în vreme ce haitele de lupi flămânzi bântuiau chiar şi aşezările, dându-se la 
om. Primejdie de pierderea vieţii era pe atunci la tot pasul, dacă te-ai fi 
încumetat la drum de unul singur ori fără a fi bine înarmat. 

Pe asemenea vreme, trei călăreți luptau cu troienele ce ajungeau nu 
arareori până la pieptul cailor, dar în alte locuri pământul dezgolit și 
îngheţat trosnea sub copite. Deasupra satului Sântimbru se ridica o pâclă 
deasă de fum învăluindu-i şi pe drumeţi, care mergeau cam la voia 
întâmplării, nefiind nici urmă de drumeag. Nădejdea lor era că istețimea 
cailor avea să-i scoată la liman. 

— Să nu ne fi rătăcit, zise îngrijorat unul dintre ei, bătându-și braţele 
peste piept spre a se încălzi. 

— Parcă tot mai bine fusese la monastire, făcu cel mai din față 
întorcându-și capul. Nu-i așa? 

— Atunci să ne întoarcem! răspunse al treilea. 

— Nici gând, Lâszlo dragă, urmă cel dintâi. Acuși pătrundem pe poarta 
cetății și ne-om încălzi cu vreo palincă. 

— Ba, să fiu drept, mi-ar place mai curând un foc zdravăn, fiindcă mă cam 
săturai de băutura popilor, bolborosi Lâszlo. 

Vorbeau ungureşte, cu toate că doi dintre ei erau români, numai că 
Bardassy Lâszlo nu le cunoștea limba şi, de când erau în slujba domniei, așa 
obișnuiau cu toţii să se înțeleagă. 

— Socot că mare bucurie avem să-i facem principesei, după cum spunea 
domnul căpitan Ovâry, zise cel din mijloc, care nu era altul decât Florea 
Nicoară de la Ciunga. 

Se făcuse bărbat spătos și zdravăn, acum în cel de-al treizecilea an al 
vieții, dar tot scund rămăsese şi ochii săi jucăuși își mai păstrau limpezimea 
copilăriei. Se alăturase cu dragă inimă căpitanului Ovâry, care ţinea la el ca 
la un frate, dar nu se bucurase de acele lupte pline de glorie, cum le visase el 
odinioară. De când se făcuse cătană numai de muștru avusese parte, şi se 
gândea cu părere de rău că nu se înfruntase până acuma cu păgânii, 
asemenea fratelui său mai mare, Amosie 

Ungurul Bardassy se pripăşise pe la Aiud, venind tocmai din pusta Tisei, 
unde avusese niște necazuri cu un stăpân hapsân pe care, la mânie, îl 
trimisese pe lumea cealaltă. Dar în afara celor doi buni prieteni, cu care era 
şi acuma, nimeni nu-i ştia povestea. Nu-i vorbă că nici nu fusese întrebat 
vreodată de careva. 

Cel de-al treilea, Tănase Pop, era de pe valea Gurghiului și se băgase la 
oaste fără a fi silit decât de sărăcie, căci acasă erau copii mulți și pământ 
deloc. Era o fire pașnică, dar dacă îl scotea careva din sărite nu șovăia să 
tragă hangerul. 


Se legase o mare prietenie între ei şi mai întotdeauna îndeplineau 
anumite slujbe ostășeşti împreună, dar cu atâta destoinicie încât căpitanul 
Ováry Elemer avea încredere desăvârşită în ei. Aşa se face că şi de astă-dată, 
fiind vorba de o sarcină de mare taină și primejdie pentru unii, tot lor le 
ceruse s-o aducă la îndeplinire, ştiindu-le vrednicia. 

Se întâmplase că un drumeţ străin fusese sfârtecat de lupi, chiar în 
preajma Aiudului, și niște țărani aduseseră cizmele mortului, chimirul și o 
tolbă cu scrisori. De va fi avut și bani asupra lui, nu se mai putea ști, fiindcă 
aducătorii se juraseră pe sfânta cruce că nu găsiseră nimic altceva. Poate că 
nici încălțările şi celelalte n-ar mai fi fost găsite, căci haita îşi încercase colții 
prin tot ce a fost de piele, dacă nu s-ar fi întâmplat să treacă tocmai ei și să 
alunge lupii. Izbutiseră să mai adune şi câteva rămășițe omeneşti, pe care le- 
au dus în sat pentru îngropăciune, dar aflând scrisorile s-au temut să nu fie 
de-ale stăpânirii şi să cadă asupra lor cine știe ce bănuială nedreaptă. 
Socotiră cu cale că ar fi fost mai bine să le aducă la oraș, ceea ce şi făcură. 

Domnul căpitan scotocise printre ele și văzând despre ce era vorba uită 
să-i mai întrebe și altceva, ba le mai dărui şi câțiva bănuți de argint drept 
mulțumită. Acele hârtii erau potrivnice răposatului prinț şi fuseseră scrise 
de domnul Moldovei, care se afla în mare prietenie cu nemții. Cum toată 
lumea cunoştea ura ce i-o purtaseră cei din Viena lui Bethlen, ba Ovâry știa 
şi despre o pâră a lui Miron Barnovschi-vodă al Moldovei, făcută la Poartă, 
socoti că şi principesei are să-i pară bine să pună mâna pe asemenea răvașe. 
În acest fel se dădea iveală fața mincinoasă a moldoveanului. „Nu care 
cumva s-o pierdeţi, ori să v-o fure careva, că atâta Dumnezeu e al vostru!” îi 
amenințase căpitanul la plecare întinzându-le tașca ce avea pe ea urmele 
colților. 

Nu prea vedeau ei cum să fie prădaţi în plină zi, cu toată vremea 
potrivnică, fiindcă erau trei vlăjgani ce nu se temeau de nimic. Altceva însă 
nu le mai spusese, decât numai ca să nu dea tolba altcuiva în afara alteţei- 
sale principesa Catarina, și Ovâry ştia prea bine că oștenii nu-i vor ieşi din 
poruncă. 

Pe vreme bună, vara mai ales, de la Aiud la Bălgrad mai ai fi putut-o ține 
în galopul cailor, dar acuma nici vorbă mai ajungă până-n seară, iar cum 
noaptea era primejdie de a se rătăci, au hotărât popas la monastirea din 
Teiuş. De altfel nici nu erau zoriţi la drum, porunca fiind să ajungă când or 
putea, aşa că bătură la poarta călugărilor și fură primiți pe dată, întrucât 
ospitalitatea era canonul sfinţilor părinţi de acolo. 

Starețul, sau priorul, după cum i se mai spunea, pater Ambrosius, i-a lăsat 
mai întâi să se dezmorțească, după care i-a poftit la taclale, până avea să fie 
isprăvită cina. 


„Puteţi a-mi spune, dragii mei, cât mai multe întâmplări, căci noi, 
sărmanii călugări, nu avem știre despre ceea ce se petrece prin lume decât 
numai prin drumeți ca voi”, îi îndemnase el cu voce blajină. 

Lászlo, ca unul ce vorbea mai bine dintre toţi, se lăsă tras de limbă și 
astfel stareţul află unde se duceau și mai ales ce trebuia să ducă negreșit 
numai alteței-sale Catarina. 

Pater Ambrosius tresărire la vederea tolbei, dar ei nu băgară de seamă. 
Spusese apoi, cu multă nepăsare: 

„De nu mă-nșel, mai văzut-am așa ceva la un pribeag ce abătuse mai zilele 
trecute pe sub acoperișul nostru, dar n-a zăbovit mult, căci era în drum 
spre... Moldova, dacă îmi aduc eu bine aminte”. 

„De bună-seamă că ăsta va fi fost omul nostru!” sărise atunci Tănase, de 
parcă s-ar fi bucurat aflând asemenea veste. 

„N-auzişi că acela mergea spre Moldova?” îl mustrase Lăszlo. „Stăpânul 
tolbei a fost mâncat de lupi după Aiud, deci se pare că venea din Moldova, de 
vreme ce a trecut pe aici!” 

„Noi, n-avem de unde şti”, urmase liniștit priorul. „Nu ne este în obicei a 
iscodi pe oaspeţii noştri încotro se îndreaptă ori de unde vin. Dacă ne spun, 
bine, dacă nu, tot una-i. Mi-ar fi părut însă rău să se fi rătăcit, sărmanul, căci 
părea un om bun. De fapt îl și povățuisem să mai aștepte domolirea 
viforniţei, dar el nici nu vrusese să audă de așa ceva. Eu vă cer iertare, nu 
cumva să credeţi că vă iscodesc, numai că văzând o tolbă asemănătoare... 
intrasem chiar la bănuială.” 

Vorbele acestea îl scoaseră pe Florea din sărite: 

„Să nu-ţi fie cu supărare dom’ părinte, dar noi nu suferim asemenea 
ocară. Nu suntem lotri și, dacă vrei să ştii, află că acel drumețţ al sfinției-tale 
a fost mâncat de lupi. Pentru aceea, îi ducem alteţei-sale ceea ce a mai rămas 
de la el.” 

Amândoi tovarăşii încuviințară din cap, dar niciunul nu înţelesese rostul 
ciudatului zâmbet al starețului. 

„Jesus-Maria!” făcuse el sfielnic, cu ochii în tavan. „Aveţi tot dreptul să vă 
mâniați pe mine, păcătosul, care nu mi-am dat seama de vorbele mele cele 
proaste și de bănuiala mea nedreaptă. Sărmanul călător a suferit cumplită 
moarte, dar asta o fi fost voia Domnului, odihnească-l în pace!” 

Vorbele blânde ale călugărului, precum și căinţa lui îi potolise atunci pe 
dată, ba Lâszlo mai şi adăugase: 

„Pricepem că sfinţia-ta n-ai vrut să zici de noi că am fi hoţi, dar cum 
suntem în slujba domniei nu se cade să dăm totul în vileag...” 

„Apoi şi tolbe ca aceasta vor fi fiind cu sutele şi pe toate drumurile” mai 
zise şi Tănase. „Asta însă are urma colţilor de lup." 


„Se poate, se poate!” încuviințase pe loc priorul. „Dar hai să lăsăm la o 
parte supărarea şi vorba pripită şi să gustăm ceva mai înainte de cină, spre a 
putea ciocni un păhărel, spre împăcare.” 

Poruncise apoi unui călugăr să aducă mâncare și băutură ca pentru 
oaspeți de seamă, spre a-i fi iertată nesăbuita bănuială. Ospeţia însă se 
dovedise atât de îmbelșugată, încât nici nu și-au mai dat seama când au 
început și când au sfârşit cina. Buimaci de cap, au fost treziți de dimineaţă, 
când pater Ambrosius i-a sfătuit să plece la drum devreme, ca să ajungă la 
Bălgrad pe amiază. Au mulțumit pentru găzduire și priorul şi-a mai cerut 
încă o dată iertare, fiind astfel cu toţii mulțumiți. 

Abia când s-a văzut în şa, Florea s-a frecat la ochi nedumerit: 

„Parcă nu-i aceeaşi tolbă!” 

„Ţi se pare!” îi răspunsese Lâszlo. „Tu nu vezi urmele dinţilor pe ea?” 

„Ce să mai vadă după rachiul de chimen?” râsese Tănase. 

Florea s-a pipăit însă la piept și n-a mai zis nimic. Acuma, după ce 
petrecuseră o vreme în gerul de afară, mahmureala încă nu le trecuse, iar 
Tănase fu primul care se văită: 

— Măi fraților, mie îmi cam vâjâie capul și mi-i tare cald. Parcă aș zice că 
nu mi-a căzut bine vinarsul popilor. 

— Băuși lacom! îl linişti Lâszlo. Şi pe mine mă doare. 

— Dar ştiu bine că dormirăm, nu glumă, urmă Tănase. Socot că puteai 
tăia lemne pe noi. Oricum, fain a fost și eu zic să mai trecem şi la înapoiere. 

— Ne-a omenit spre a-și spăla vorbele cele proaste, zise Florea, dar de 
acuma are să ne închidă poarta în nas, ca să nu-i mai facem pagubă. 

— Dæ’ ştiu că te ocoșiseşi la el, râse Lâszlo amintindu-și de furia 
tovarăşului său. 

— Păi ce-şi închipuia el? se împăuna Florea. Avem noi feţe de tâlhari? 

— Ba bine că nu! Încă din cei bătrâni, că uite, promoroaca ne-a albit şi 
barba şi sprâncenele... 

Mai povestiră apoi de una, de alta, ca să le treacă vremea, și aşa lăsaseră 
în stânga casele din Sântimbru, semn că până la cetatea de scaun nu mai 
aveau mult de mers. Zăpada scârțâia sub copite, iar caii scoteau aburi pe 
nări. Promoroaca li se așternuse și lor pe firele din jurul boturilor, făcându-i 
să semene cu niște moşnegi din altă lume. 

— De nu mă-nşel am şi ajuns, arătă Lăszlo spre focul de vreascuri ce se 
zărea înaintea lor. 

— Norocul nostru cu bieţii cai, căci altminteri nu ştiu cum am mai fi 
nimerit calea! zise Florea, scuturându-și iar mustaţa. 

— Ziua-bună vă poftim! zise Lâszlo apropiindu-se. 


— Bună să dea Dumnezeu! răspunseră oștenii-străjeri ce se încălzeau la 
foc. 

— Numai că vreme prea bună nu-i, urmă unul dintre ei. Pentru ce nu staţi 
la casele voastre și bateţi coclaurile? 

— Apăi, avem treabă la măria-sa Doamna, răspunse Florea suflându-și în 
palme. 

— No, că doar nu chiar acolo! făcu unul mirat. 

— Ba întocmai! se împotrivi ciunganul. 

Se uitară cu toţii unii la alții, paznicilor nevenindu-le a crede că niște 
oameni de rând s-ar fi putut înfățișa principesei. A trebuit să mai treacă o 
vreme, până când să ajungă la urechile curtenilor ce voiau cei trei oșteni 
străini. 

— Să nu fie cumva vreo năpârcă în tolbă! se îngrijoră Scultetus, auzind 
despre ce era vorba. 

— Pe gerul ăsta ar fi ţeapănă! râse batjocoritor contele Csáky. De altfel, 
am să deschid eu însumi afurisita aia de tașcă. 

Poate că s-ar mai fi sfădit, cu toate că se aflau în fața stăpânei țării, dacă 
nu erau aduși cei trei. 

— Ei, voinicilor, le zise prinţesa. Aţi ținut cu tot dinadinsul să mă vedeți. 
Spuneţi care vi-i necazul! 

Oştenii plecară genunchiul la podea, după cum îi învățase Ovâry, şi numai 
Lăszlo începu să vorbească: 

— Măria-ta, a poruncit domnul căpitan să vă înmânăm această tolbă, iar 
domnia-lui a scris despre ce este vorba. Noi nu ştim nimica... 

— Prea-bine. Daţi-o pajului! zise ea scurt. 

Acesta dădu s-o apuce, dar contele Csâky nu-i dădu răgaz ci o înşfacă el, 
cu toate că în afară de Scultetus mai erau de față și cancelarul Bethlen 
István, contele Sencei și încă vreo câțiva, curteni. Apoi începu a scormoni, 
scoase mai multe scrisori şi le întinse principesei, după cum se cuvenea. 

Aceasta însă i le înapoie: 

— Citeşte-le domnia-ta, domnule conte, și dacă socoţi nimerit poți să spui 
cu glas tare. 

Contele ridică semeţ capul, sfidând pe ceilalți, și luând scrisorile încercă 
să le citească, dar se opri pe dată înroșindu-se de furie. 

— Este o sfruntare nerușinată, alteţă, și nu-mi închipui cum de au cutezat 
aceşti nemernici... 

— Dar citește, să auzim cu toţii! zise Catarina. 

— Nu... nu-i cu putinţă! bolborosi contele. 

— Cu îngăduința alteţei-voastre, o voi face-o eu însumi, se oferi 
cancelarul. 


Se poate ca Bethlen Istvân să fi bănuit ceva neplăcut urechilor lui Csâky și 
pentru aceea ceruse el scrisorile, iar Scultetus i se alătură. Contele însă dădu 
nepăsător din umeri și i le întinse. 

Cancelarul tuși spre a-şi drege glasul şi începu: 

„Te amăgești tu însuţi, o, doamnă Catarina, 

Alungă-ți drăguțul..” 

Dar se opri iute, prefăcându-se că s-a înecat, și întinse hârtiile lui 
Scultetus. Erau mai multe şi se pare că pe fiecare din ele erau scrise versuri 
neruşinate la adresa principesei. 

— Cine a cutezat neobrăzarea asta? tună deodată Csâky, încruntându-se 
la bieţii oșteni. 

— Vorbiţi! îi îmboldi şi cancelarul, împingându-l cu piciorul pe Tănase, 
care rămăsese în genunchi, ca şi ceilalți. 

— Noi... noi nu știm carte, se bâlbâi Lâszlo. Așa a fost porunca... noi... 

— Cine a poruncit? se băgă în vorbă şi Scultetus. 

— Domnu... căpitan Ovâry, bâigui Tănase. 

Florea amuţise de tot și se uita fâstâcit când la curteni, când la principesă, 
clipind des din ochi. 

— Te pomeneşti că nici nu sunt din roata lui Ovâry, se auzi deodată vocea 
unui curtean. 

— Or fi iscoade nemţeşti, zise cancelarul, sfredelindu-l cu privirea pe 
Scultetus, care însă îl înfruntă cu un zâmbet rece. 

— Să fie dați pe mâna călăului! hotărî Csáky, de parcă el ar fi fost 
stăpânul. După ce vom afla totul, să-i spânzure. Nu-i așa, alteță? adăugă el, 
văzând ura neputincioasă de pe feţele celorlalți. 

— Da, da! încuviinţă prințesa, cu toate că nu înţelesese mai nimic din cele 
ce se petreceau sub ochii ei. 

Ca şi celorlalți din încăpere, şi ei îi părea rău că nu auzise ce se spunea 
despre ea până la capăt, dar nu cuteza să-i ceară lui Csâky să mai citească. 

Cerul dacă ar fi căzut asupra bieţilor oșteni, n-ar fi fost mai uluiţi! Se 
aşteptaseră la o răsplată, înfruntând troienele şi gerul, dar nici prin cap nu 
le-ar fi dat că însuşi domnul căpitan să fi scris asemenea neobrăzări și să le 
mai și trimită principesei. De altfel, niciunul nu mai era în stare să scoată 
vreun cuvânt. 

Abia când se pomeniră în odaia caznelor, un fior îi trecu prin șira spinării 
şi Florea păru a se dezmetici. Băgă mâinile în sân, de unde scoase vreo 
câteva scrisori pe care i le întinse călăului, spunând cu voce tremurată: 

— Acestea sunt, domnule. Tașca a fost schimbată. Eu m-am temut de asta 
şi am luat hârtiile cele bune în cămașă la mine. Fă bine şi dă-i-le măriei-sale 
mai înainte de a ne rupe ciolanele, că noi alta nu știm. 


Gâdele întinse o mână păroasă și le luă, rânjind cu toată gura: 

— Am auzit că ați mai dat voi şi alte scrisori măritei stăpâne, iar dacă şi 
astea sunt la fel... apăi bine n-are să vă fie. 

— Cum ne-o fi soarta, domnule călău! răspunse Florea. Dar eu socot că 
astea sunt cele bune, căci cu mâna mea le-am dosit. 

Ultimele cuvinte fură auzite și de Csâky, întrucât se zorise spre a fi cel 
dintâi la cazne. Aruncându-și ochii pe scrisori, porunci gâdelui să-i sloboadă 
pe oşteni și ieşi grabnic din încăpere. 

Contele se repezi de-a dreptul la prințesă şi, găsind-o singură, îi spuse 
dintr-o suflare: 

— Dobitocii de oşteni au fost trași pe sfoară de cineva, schimbându-le 
tolba cu alta, în care a pus porcăriile alea. Trebuie să dăm îndată peste 
făptaş. Mira-m-aş să nu fie amestecat cu ceva şi Scultetus, că tare mai 
zâmbea. 

— Cred însă că ar trebui să ştiu şi eu ce scria în acelea... 

— Nu acuma, draga mea! i-o reteză contele. Uită-te mai bine la astea! 
adăugă el răvăşindu-i scrisorile cu pricină. 

— De unde le ai? 

— Unul dintre oșteni a avut mai multă minte să le dosească peste noapte, 
şi astfel l-a păcălit fără să vrea pe uneltitor. Cred că m-am cam pripit 
lăsându-i slobozi. Prin cazne ar fi trebuit aflat cine a făcut mârșăvia asta. 

— Poate că ei într-adevăr habar n-au, zise prințesa, căreia nu-i prea 
plăceau schingiuirile. 

— Văd eu! își dădu aere de stăpân Csâky. 

Vru să iasă, dar se răzgândi, fiindcă se lovi nas în nas cu Scultetus. 

— Mă iartă, scumpe domn! zise acesta batjocoritor, după care se duse de- 
a dreptul la scrisori. 

Csâky îşi încrucișa braţele pe piept, uitându-se mânios să vadă până unde 
avea să meargă obrăznicia dușmanului său, dar acesta, neluându-l în seamă, 
începu a citi: 

— Ce spui de ele? întrebă prințesa fără să se uite la conte, care-şi mușca 
mustaţa de ciudă. 

— Sunt scrise de Miron Barnovschi, domnul Moldovei, răspunse el în 
locul neamţului. 

— Da, aşa se pare, încuviință şi Scultetus. 

— A prins scrisorile răposatului Bethlen către craiul Lehiei și le-a trimis 
Porții! urmă Csáky fără a ține seama de celălalt. 

— Dar Gabor se avea bine cu turcii!? se miră prinţesa. 

— Întocmai, luminată doamnă, spuse cam batjocoritor Csâky. Numai că 
prin această scrisoare, arătă el spre una, iubitul soț al alteţei-tale ar fi voit să 


se împace cu austriecii, iar dacă aflau turcii despre ea, bine nu i-ar fi căzut. 
Trebuie să fie vreo amestecătură nemţească la mijloc! se uită el tăios la 
Scultetus. 

Catarina nu-i dădu răgaz celuilalt să răspundă. 

— Dar se ştie că prințul e mort! spuse ea. 

— A scris în toamna anului trecut, când încă mai era în viaţă și... 

— Câtă neobrăzare! pufni Scultetus, făcându-l pe conte să ducă mâna la 
sabie. Nici nu l-au îngropat bine pe fostul nostru stăpân și au și început 
uneltirile, însoțindu-l şi după moarte! urmă el netulburat, ca și cum nici n-ar 
fi văzut ce făcuse contele. 

Acesta, dezamăgit își lăsă mâna în jos şi zise: 

— Vedeţi însă, alteță, că domnul Moldovei cere împăratului austriac să 
intre cu oastea în Ardeal, că pe dată ar trece şi el de partea nemților, iar pe 
noi ne-ar prinde la mijloc. 

— Rău îmi pare că n-a izbutit bietul Gabor să-și înfăptuiască visul acela cu 
Dacia. O țară mare şi puternică altfel ar fi stat în calea neprietenilor. 

— Poate că e mai bine așa, se împotrivi Csáky. Prea ar fi fost mulţi olahi 
laolaltă şi... 

— l-am fi adus la legea noastră creștinească, îi luă vorba Scultetus. Altfel 
până la urmă tot au să se unească, și fără noi. 

— Aş vrea s-o văd și pe asta! pufni Csáky. N-a încercat olahul Mihai, cu ani 
în urmă?... praful s-a ales de ţara încropită de el. Tot nemţii i-au venit de hac! 

— A fost înșelat de austrieci, dragă prietene! încercă principesa a-i lămuri 
deosebirea față de germani, ca să nu-l supere pe Scultetus. Dar să lăsăm 
politica, domnilor! Porunciţi slobozirea proștilor acelora de oșteni. Aș vrea 
chiar să-i și răsplătesc, dacă nu pentru drumul făcut, barem pentru spaima 
ce-au tras... 

— Dar mai întâi să aflăm unde ar fi putut să le fure tașca. Așa dăm de 
urma unui mare ticălos, zise Csâky. 

— Vezi tu, prietene, de asta, făcu mieros prințesa. Nimeni nu se pricepe 
mai bine decât tine. 

Cu toate că nu-i făcea plăcere să-i lase singuri pe cei doi, contele sărută 
mâna prinţesei şi aruncă o privire amenințătoare lui Scultetus, după care 
ieşi. 

După două zile, cei trei călăreţi ieşeau fericiți pe poarta cetăţii, jurându-și 
fiecare în gând să nu se mai amestece nicicând în asemenea slujbă cu 
primejdie. Numai caii lor se bucuraseră de adăpost și hrană în răstimpul în 
care ei fuseseră cercetaţi, şi nici vorbă de răsplată, măcar că principesa ar fi 
voit-o. 


— Bine că n-a apucat să ne zobească mădularele, gândi cu glas tare 
Lăszlo, dar nimeni nu-i răspunse. 

Calea de întoarcere li se păru mai scurtă, cu toate că vremea nu se muiase 
deloc. Așa se face că dintr-odată se pomeniră în dreptul monastirii din Teiuș. 

— la priviţi, fraților! arătă Lâszlo către crengile stejarului de la intrare. 
Acela nu-i pater Ambrosius? 

— Ba chiar el îi, mânca-l-ar ciorile cu oase cu tot! înjură și blestemă 
Tănase. Cât pe ce să ajungem și noi ca el. 

— A căpătat plata pentru nemernicia lui, căci ne-a dat de băut ca să ne 
adoarmă cu ceva prafuri şi pe urmă ne-a schimbat tașca, adăugă Lâszlo. 
Numai el ne-a făcut-o! 

— Bine că-mi veni în minte. Tu, Floreo, ce cap ai avut de n-ai spus pe dată 
că aveai scrisorile în sân? Cât pe ce s-o pățim, dacă nu-ți deschideai gura şi la 
călău. 

— Am uitat! răspunse acesta zâmbind cu toată fața. 


UNELTIRI 


Pe dealurile din preajma Dunării, cele mai de pe urmă petece de zăpadă 
se topeau văzând cu ochii în căldura soarelui de primăvară și numai către 
munţii cei din zare iarna încă nu se îndura să părăsească plaiurile 
mehedințene. Dar aceste lucruri nu erau băgate în seamă de către 
dumnealui Gorgan spătaru, stăpânul Balotei, căci era furios nevoie-mare. E 
drept că se mai „răcorise” în răstimp, întrucât chiar acuma se întorcea de la 
sălașurile robilor, unde împărțise cu dărnicie harapnice şi-n stânga și-n 
dreapta, fără alegere că erau muieri, copii, ori câini care-l lătrau de pe 
margine. Turba că nu dăduse peste Chirică-fierarul, adevăratul vinovat al 
necazului pătimit. 

Ticălosul de țigan nu-i prinsese ca lumea potcoavele lui Vârtej, cel mai 
îndrăgit armăsar al domniei-sale, și la un hop s-a poticnit, iar în cădere și-a 
scrântit piciorul drept din față. Văzându-i potcoava atârnând, nu mai avu 
nicio îndoială cine se făcuse vinovat de betegirea calului. Furia cea mai mare 
l-a cuprins apoi când a trebuit să vină pe jos, ducându-și de dârlogi calul 
şchiop. Era hotărât să-i bată cu mâna lui o potcoavă în talpa ţiganului, spre 
învățătură de minte, dar pe acesta îl înghițise pământul, de nu-l mai putuse 
găsi nicicum. Cică ar fi fost trimis de vătaful Cârstea tocmai la Vânju Mare, 
unde mai avea boierul un petec de moșie, dar de fapt se afla ascuns pe la 
Strehaia, al cărei stăpân nu se prea avea bine cu vecinul său, boierul Gorgan. 

Robul era vestit ca meșter în toată țara Olteniei și spătarul tare se mai 
fudulea cu iscusinţa lui, așa că-l dădea cu dragă inimă oricui, dar numai la 
prieteni și nicidecum Strehăianului. Pentru aceea îl și minţise vătaful, ca să-l 
facă să-şi mai domolească mânia, mai ales dacă în răstimp avea să i-l mai 
ceară careva pentru vreo iscusită meștereală. Așa, bunăoară, când îşi făcuse 
casă Marcu Borlovan din Bozovici, prieten bun cu dumnealui spătarul de la 
Balota, îl trimisese pe Chirică şi tare se mai rugase bănăţeanul să i-l vândă 
lui, dar nici nu vru să audă de așa ceva. Ţiganul s-ar fi bucurat, căci fostul 
dregător al domniei moldovene l-ar fi slobozit, însă boierul Gorgan se 
împotrivise. „Robu-i bun cât e rob!” obişnuia să spună dumnealui. 

Îl cunoscuse Gorgan pe Marcu la un târg de la Orşova, şi cum amândoi 
fuseseră oșteni se împrieteniră pe dată, mărturisindu-și aceeași ură 
împotriva păgânilor, dar mai ales dorul după „țara cea mare a tuturor 
românilor”. De atunci mai fuseseră în ospeţie unul la celălalt, căci munții nu- 
i despărțeau şi nici stăpânirea diferită sub care se afla fiecare dintre ei. 
Bănăţeanul își durase casă mare de piatră și tare mai era ascultat și iubit de 
toate satele dimprejur, măcar că nu se sumețea ca un boier, ce era de drept. 
Asta nu putea fi pe placul boierului Gorgan, dar n-avea ce-i face. 


De cum intră boscorodind şi înjurând pe poarta cea mare, stăpânul din 
Balota fu întâmpinat pe dată de câţiva rândași. 

— Săru' dreapta boierule, da’ ce pățiși? întrebă unul. 

— Pe dracu păţii! Ce, nu vezi? se răsti el la argat. Vârtej și-a scrântit 
piciorul drept din față. Fă ce-i ştii să-l vindeci! Cârstea unde-i? 

— Aici sunt, stăpâne! răspunse vătaful care venise tot o fugă, văzându-l 
pe boier descălecat. 

— Mă Cârsteo, să mi-l aduci îndată pe afurisitul de Chirică, să-i fac pielea 
bici. 

— Da' ce-ţi făcu, stăpâne? 

— Nu văzuşi? 

— Scrânteala lui Vârtej? Las-o păcatelor, că se face sănătos în două zile. I- 
o fi căzut vreo potcoavă. 

— Păi eu ce-ţi spuneam? Ticălosul de Chirică i-a bătut-o... 

— N-ai grijă că mă țin eu de capul lui, boierule. Acuma fă bine de te du în 
casă, fiindcă a sosit un sol de la Gherghița. 

— De la călărași? 

— Înî! 

— Cine? 

— După veșminte ai zice să-i oştean de rând, dar mie tare mi se păru a fi 
boier de neam. Zice că are vorbe cu domnia-ta şi mie nu vru să-mi spună 
nimic. 

— Unde-i? 

— În casă. 

Boierul uită pe dată de potcovar și se năpusti val-vârtej în conac, 
urmându-l vătaful, ca un câine credincios. De cum îl zări pe străin, holbă 
ochii de uimire: 

— Bine, dar domnia-ta ești chiar... 

— Cu plecăciune, boierule, făcu solul aruncându-i o privire plină de tâlc, 
încât spătarul îşi înghiți vorbele. 

Pricepu că oaspetele poftea să rămâie necunoscut, aşa că se întoarse către 
vătaf: 

— Te du, Cârsteo, şi vezi de armăsar. M-oi descurca eu cu dumnealui, 
măcar că-l asemuisem cu un cunoscut. Șezi, străine! îl îmbie apoi pe oștean. 

La rândul său, Cârstea înțelese că era de prisos și orice ar fi făcut n-ar mai 
fi putut să rămână, cu toate că ardea de dorinţa să afle cine era solul. 

— Ce-i cu tine, Hrizeo, de te îmbrăcași așa? sări gazda de cum rămaseră 
singuri. 

— Am venit pe ascuns, dar tot într-o goană. Pe nevastă-mea am trimis-o 
la Brașov cu ai lui Pană Filipescu şi eu dădui fuga să-ti dau de veste și ție. 


— Ce? 

— Vodă-Coconu i-a bătut măr pe călărași la Gherghița. Capii răsculaților 
au căzut de vii în mâna lui şi au fost bătuţi la tălpi ca hoţii de cai. 

— Au dat ceva în vileag? 

— Îhî! Mi-a spus iuzbaşa Duţescu, care ne este credincios, şi tot de la el 
aflai că osândiţii mai înainte de a-și da duhul au mărturisit de unde aveau 
banii şi imboldul la răzvrătire. 

— Au pomenit de noi? 

— Întocmai! Ba chiar şi de... 

— De cuviosul Paisie? îi luă vorba Gorgan. 

— Asta-i! 

— S-a dus pe râpă totul! bătu cu pumnul în masă spătarul. Se duc dracului 
şi căpățânele noastre! se înciuda el. 

— Hm! Dar va trebui să ne învoim şi noi să ni le reteze... 

— Şi ce să facem? 

— Ceea ce am făcut şi eu. Ți-am spus doar că mi-am trimis muierea la 
Braşov. Și am venit pe la tine ca să trecem munții împreună. 

O licărire de nădejde se ivi în ochii gazdei. 

— Să mergem atunci la Marcu... 

— Cine-i ăsta și de unde-i? 

— Un prieten bun de-al meu. Stă la Bozovici și nu-i prea departe de aici. 
Acolo nu dă nimeni de noi. 

— Hai s-o ştergem, că n-avem vreme de pierdut! 

— Ușurel, frate Hrizeo, îl domoli Gorgan, care începuse a-şi mai veni în 
fire din spaima cea dintâi. N-or ajunge ei, zbirii stăpânirii, prea curând. Apoi 
nu uita că trebuie să-l aducem de la Tismana și pe măria-sa... pe „Cuviosul”. 
Nu-l putem lăsa de izbeliște în urma noastră. 

— Nu știu, zău, de ce ne legăm noi la cap cu ăsta... 

— Păi nu ne trebuie „os domnesc”? Și nu e el fecior de-al lui Radu Șerban? 

— Ba, eu zic să punem mâna pe putere, că domn s-o găsi el, i-o întoarse 
Hrizea. Dar, dacă tu aşa vrei, aşa să fie, se învoi el în cele din urmă. 

— Vom merge numai pe sub munte, căci în tot plaiul Cloşanilor, până la 
Bratilovo, sunt numai oameni înţeleşi cu noi. Trimit vorbă să fie adus 
Cuviosul, apoi trecem pe la Izverna şi de acolo cu toții mai departe. 

— Facem cum zici, numai dă zor, că mai mult de o zi ori două n-avem 
răgaz. 

— Să dau poruncă vătafului... 

— Ba te-aş pofti să nu mai spui la nimeni ce ai de gând! 

— De Cârstea nu mă feresc. 

— Faci cum crezi, dar nu-i spune unde mergem. E mai bine. 


În mai puţin de un ceas un olăcar gonea spre Tismana, cu răvaş către 
egumenul de acolo, iar odată cu amurgul și spătarul plecă împreună cu solul, 
sub ochii iscoditori ai vătafului. 

I se păruse vătafului a fi mai curând o fugă, fiindcă luaseră cu ei încă doi 
cai încărcaţi cu merinde, dar şi cu bănet, fără îndoială. Nici scrisoarea către 
monastire nu trecuse prin mâinile lui, ca de obicei, şi asta îl înciuda nespus, 
dar îi și dădea de gândit, căci stăpânul se ferise de el numai după ce vorbise 
cu străinul. „Să fi aflat ceva?” se întrebă el cu îngrijorare. Era limpede că 
solul nu putea fi oştean de rând și era cât pe ce să-i afle numele, dacă nu i-ar 
fi făcut semn din ochi stăpânului să tacă. „Afurisită întâmplare!” îşi mai zise 
el și scuipă în lături. Dar n-avea nici putință să-l anunţe pe boierul 
Strehăianu de cele petrecute, aşa că se hotărî să mai aștepte. Oricum nu 
plecaseră în Banat, după cum îl lăsase să creadă la plecare stăpânul, căci 
altul era drumul Orşovei. „Dar dacă a zis anume așa, iar pe la Izverna tot 
într-acolo se îndreaptă?” îi dădu lui prin cap. Îşi plesni nuieluşa de carâmbul 
cizmei şi porni agale prin ogradă, gânditor. 

Boierul Stroe Strehăianu, neam cu Vodă, dar și cu credință față de 
domnie, avea de multă vreme o pricină de gâlceavă cu vecinul său Gorgan și- 
i purta sâmbetele. Ştiindu-l pe spătar cam iute la mânie şi slobod la gură, 
neținând seama nici de slugi când era să-și descarce năduful, nu cuteza 
Strehăianu să-l cheme la judecata divanului, știind bine că dreptatea nu era 
de partea lui. Pentru aceea căutase să-l atragă pe Cârstea, om lacom și 
bicisnic, spre a iscodi ce se petrecea la moşia vecinului, iar când i-ar fi venit 
la socoteală, l-ar fi dat în gât. 

Aşa află despre niște daraveli ale spătarului cu călărașii de la Mănești și 
Rușii de Vede, care de curând se ridicaseră împotriva domniei. Și dacă așa 
stăteau lucrurile, nu mai încăpea îndoială că nesăbuitul spătar avea să-şi 
piardă capul, iar Vodă trebuia să-i fie mulțumitor, prin rotunjirea 
pământurilor cu cele ale lui Gorgan. Această veste i-o adusese, fără să știe, 
chiar potcovarul Chirică, fiindcă altcum vătaful de la Balota cu greu ar fi 
putut trimite pe altcineva fără a da de bănuit. Robul avea îngăduința să plece 
oriunde, iar de astă-dată, chipurile, ca să-l scape de pedeapsă „îl ascunsese” 
la Strehaia, dându-i şi un răvaș către boier, că doar ţiganul nu ştia citi. 
Stăpânului îi minţise că-l trimisese la Vânju Mare, însă dacă ar fi aflat 
adevărul bine n-ar fi fost nici pentru el şi nici pentru potcovar. 

Spătarul călărea liniştit alături de prietenul său, fără să-i treacă prin cap 
necredința vătafului. Mai vorbind ei de una, de alta, se pomeniră la un han 
din preajma Cloșanilor, locul unde urmau a-l întâlni pe coconul domnesc. 

Paisie era cu adevărat monah, călugărit cu sila de către însuşi Radu-vodă 
Mihnea, încă de pe când fusese domn întâia oară la Târgovişte. Aflase 


domnitorul că tânărul acela voinic şi frumos ca o fată mare n-ar fi un om de 
rând, iar după multă cercetare îl dibui a fi chiar fecior din flori al lui Radu- 
vodă Şerban, deci cam primejdios pentru scaunul domnesc. Fiindu-i milă să- 
i cresteze nasul, s-a mulțumit numai să-l „cunune” cu biserica lui Hristos, 
nădăjduind să fie astfel închis pe viață. 

Vlăstarul domnesc, asemuindu-se lui tătâne-său, nu se împăcase cu 
gândul să-şi petreacă toată viața cu post și rugăciune în chilia hărăzită lui 
din voință domnească. Și auzind el de Gorgan-spătarul, ca unul ce fusese 
slugă credincioasă răposatului său părinte, își făcuse drum până la Balota. 
Acolo însă îl află numai pe feciorul răposatului spătar, dar care nu se 
împotrivi să-l ajute pe „domnișor”, acum bărbat în lege, căci „avea un dinte” 
împotriva lui Alexandru-vodă Coconul, din pricina vecinului său de moșie. 
Aşa începură amândoi a strânge în jurul lor tot felul de boiernași 
nemulțumiți, dar mai cu seamă călărași, ajungând în acest fel până la Ruşii 
de Vedea, unde dădură de Hrizea-vornic. Acesta era la fel de zvăpăiat ca și ei, 
dar mai cu seamă dornic de mărire. 

Erau cu toții oameni voinici si zdraveni, abia ieşiţi din tinereţe, și năzuiau 
să apuce pe urmele viteazului Mihai-vodă, cel care unise pentru scurtă 
vreme întreaga țară. Prin astfel de gânduri, spătarul îl câștigase de partea sa 
şi pe bănățeanul Marcu din Bozovici, plănuind împreună o răscoală ce avea 
să ridice toată Oltenia şi o parte a Banatului, împotriva domnitorului de la 
Târgovişte. Din păcate, nerăbdătorii călărași, certându-se cu vistieria pentru 
puţinătatea lefurilor, apucară armele înainte de vreme, cei din Mehedinţi şi 
Banat nefiind încă pregătiți de luptă. Aşa că vestea adusă de Hrizea era cum 
nu se putea mai proastă, de vreme ce voievodul aflase uneltirea și capetele 
lor stăteau să cadă. 

— Frate Hrizeo, mie nu-mi miroase a bine astă zăbavă aici la cârciumă! 
zise Gorgan, golind ulcica din fața lui. 

Vornicul îşi ţinea capul între palme, ca unul care gândea adânc, şi nici nu-i 
răspunse. 

— Ar fi fost vremea să fi sosit până acum, nu se lăsă Gorgan, dând cu 
pumnul în masă. Ce dracu o face? 

— Mai rău ar li să ne fi luat careva urma, catadicsi să-i răspundă celălalt. 

— Ce vrei să zici? 

— Că nu trebuia să fi venit încoace, după cum îţi spusei. Demult am fi fost 
peste munte, dacă nu ne abăteam. 

— Fără... 

— Fără! 


Deodată se auzi galopul unui cal și amândoi săriră în picioare, nădăjduind 
să fie cel așteptat. Totuși își traseră spadele şi se duseră la cai, spre a se 
arunca la vreme în șa, dacă ar fi fost nevoie să fugă. 

— El Îi! 

— De unde ştii? întrebă neîncrezător Hrizea. 

— Este numai unul. 

— Vom vedea, mormăi vornicul ca pentru sine și încalecă dintr-un salt. 

Spătarul făcu la fel şi amândoi porniră în întâmpinarea călărețului, a cărui 
sutană neagră începu a se desluși. 

— Ți-am spus doar că nu poate fi decât el?! se sumeţi Gorgan. 

— De mirare că nu i-a căzut potcapul în goana calului, căci pare mai 
curând fugărit... 

De cum se întâlniră, călugărul îşi aruncă pe dată acoperământul capului și 
își desfăcu pletele, semănând a mirean. 

— Să fugim! spuse el, fără a mai da bună-ziua. Se vedea că era îngrijorat, 
dar nu speriat 

— Să răsufli niţel, măria-ta, îl îmbie spătarul arătându-i crâşma. 

— Nu-i vreme! Sunt pe urmele mele. Îi lăsai în târg la Cărbuneşti, 
răspunse Paisie. 

— Pe cine? întrebă Hrizea. 

— Zbirii lui Coconul! 

— Atunci nu-i de zăbavă. Îs mulţi? 

— Vreo douăzeci. 

— La drum! strigă Gorgan şi apucând dârlogii cailor de povară o apucă 
înaintea celorlalți. 

Avuseseră noroc de o zi senină și călduroasă pentru acea lună a anului, 
iar către seară hotărâră să poposească sub cerul liber, printre niște stânci de 
pe malul Izvernei. Aprinseră totuși un focușor şi înfulecară ceva pe fugă. 
Apoi şi-au căutat fiecare câte un culcuş mai ferit pentru noapte, căci erau 
frânţi de osteneală și n-ar fi putut merge mai departe. 

Deodată Hrizea săltă capul, părându-i-se a auzi o călcătură peste 
vreascuri uscate. 

— Vreo jivină, zise Paisie. 

— Nu cumva să fie cu două picioare! se îngrijoră Gorgan. 

Se ridicară cu toţii, căci de astă-dată se auzea deslușit un pas omenesc, și 
Hrizea stinse bruma de foc ce mai pâlpâia, dându-i de gol. S-au pitit fiecare 
după câte un stei și au rămas încordați în așteptare, hotărâți să-şi vândă cât 
mai scump pielea. Curând zăriră și o mogâldeaţă, care nu putea fi decât om. 
Se furişa aplecat și căuta să-şi facă pe cât mai puţin auziţi paşii. 

— L-aţi văzut? şopti călugărul. Nu-i decât unul. 


— Lăsaţi-l în seama mea! scrâșni spătarul. 

Se trase binișor mai într-o parte spre a-l învălui pe necunoscut și își băgă 
spada în teacă, rămânând numai cu jungherul, ca să fie mai ușor în mișcare. 
Ceilalți doi rămaseră cu ochii străbătând întunecimea nopţii spre a zări și pe 
alți duşmani ce ar fi putut să fie împreună cu iscoada din faţa lor. 

O săritură măiastră, un țipăt scurt înăbuşit pe loc şi Gorgan se prăvăli 
asupra necunoscutului, punându-i cuțitul în beregată. 

— Să nu strigi, că te ucid! se răsti la el în şoaptă. 

Străinul nu făcu nicio mișcare, părând mai curând mort de spaimă, așa că 
nici gând de împotrivire. 

— Nu-l omori! zise Paisie, venind lângă ei. 

— Târâie-l la dos ca să-l tragem de limbă și să vedem câți o fi cu toţii! 
adăugă și Hrizea. 

Gorgan nici nu avea de gând să-l omoare, căci îl simțea tremurând de frică 
şi era cu mult mai slab decât el. 

— Câţi sunteţi şi cine-i capul vostru? se răsti spătarul proptindu-l pe 
prins de o stâncă alăturată. 

— Haoleu, pupa-ţi-aşi tălpile, stăpâne, ce, nu mă mai cunoști? Eu sunt! 

— Chirică?! se cruci boierul auzind binecunoscuta voce a robului său. Ce 
cauţi aici? Te ţii pe urmele mele, ticălosule? M-ai vândut, ludo! 

— Stai bre, măria-ta, să nu dai, că eu venii să te scap. 

— Tu pe mine, cioropină spurcată? 

— Aşa-s, săru' mâna, da’ să nu dai cu cuțţitu... 

Țiganu era tare înfricoşat și își acoperise fața cu amândouă mâinile. 
Văzându-i-le, lui Gorgan îi veni în minte pățania armăsarului său și, fără să 
se mai gândească, îi trase o crestătură, făcând să-i țâșnească sângele dintre 
degete. 

— Haoleu, stăpâne, iartă-mă, că nu-ţi vrusei decât binele? începu a se 
tăvăli sărmanul rob, de parcă ar fi fost înjunghiat nu alta. 

— Ce faci? sări Hrizea. Vrei să zbiere şi să ne dea de gol? 

— Lasă că l-am pedepsit numai pentru potcoava aia prost țintuită. Ştie el 
prea bine! Acum însă m-am răcorit. la taci din gură şi spune mă, balaure, 
pentru ce te-ai ținut după mine!? 

— Mă omorâși, boierule, scânci potcovarul, şi eu fugii tot într-un suflet ca 
să-ți spun că aici, în trecătoare, te pândește boierul Cârstea cu săimani 
domnești. 

— Ce tot spui? Cârstea?!... Ori te-ai țăcănit la cap? 

— Mă jur că spui numai adevăru, gol-goluţ! şi nenorocitul încercă să-și 
facă semnul crucii, cu mâna schilodită. Haoleu, că nu-mi mai simt degetele! 
se văicări el din nou. 


— Lasă că n-ai nici pe dracu! O tăietură acolo... zi-i mai bine ce ai de zis! 

Chirică se mai tângui, dar izbuti să le spună cum fusese el trimis cu 
scrisori viclene la boierul Strehăianu, fără ca să aibă habar ce ducea cu sine. 
Acolo însă boierul se dădu în vileag în fața seimenilor domnești, spunându- 
le că au să plece să-l prindă pe spătarul de la Balota, care se hainise față de 
domnie. S-a întors și el cu călărețţii, dar la conac nu mai dăduseră decât peste 
vătaf, care nu prea era în apele lui, neputând face ca stăpânu-său să fie prins. 
Văzându-l pe rob îl luă împreună cu ceilalți hăitași pe urmele fugarului, 
ştiind că țiganul n-avea de ce să-l îndrăgească pe stăpânul care voia să-l 
schilodească, dar el altfel gândea. Vătaful spusese în gura mare că de bună- 
seamă vor fi apucat calea Banatului. 

— Dădurăm de urma domniei-tale la han și atunci boierul Cârstea şi-a 
adus oamenii aici la pândă. Văzând focul, eu mă furişai până aici, şi iată ce 
păţii! îşi arătă el mâinile năclăite de sânge. 

Un val de milă îi învălui atunci inima asprului spătar şi numai că nu-i 
dădură lacrimile văzând credinţa robului. 

— Mă, Chiricuţă, tată, de ce nu spuseşi mai din vreme, până să apuc să te 
crestez? 

— Vrusei, măria-ta, dar nu-mi îngăduiși. 

— Lasă că te oblojesc eu, na! 

Zicând aceasta își sfâșie cămașa spre a putea lega rănile fierarului. Apoi îl 
mângâie pe frunte ca pe un copil, neștiind ce să-i mai făgăduiască pentru 
binele făcut. 

— Atunci, n-o să mai putem trece pe unde am vrut! spuse deodată Hrizea. 

— Altă trecere nu mai este? întrebă Paisie. 

— Năpârca! şuieră Gorgan aducându-și aminte de vătaful lui. Bănuia că 
am să trec în Banat şi altă cale mai dreaptă nu-i pe aici. Ei bine, ne întoarcem 
la Balota! 

— Eşti nebun? Vrei să dea peste noi?! se împotrivi Hrizea. 

— Cunosc eu pe acolo, prin preajmă, un alt drum, numai că are cam multe 
prăpăstii, dar ne descurcăm noi. Chiricuţă, băiete, saltă pe cal în spatele meu. 
Haidem! 

— Nu se cade, boierule, răspunse robul fâstâcit. 

— Doar nu te-oi lăsa pe mâinile lui Cârstea, și nici pe jos nu te pot târî 
după mine. Vino! 

Trase calul lângă o stâncă de unde putură amândoi să încalece și, fără să 
mai țină seama că venea o noapte lungă, porniră pe ocolite către miazăzi. 

Cerul înstelat, dar fără lună, le aducea din când în când câte un strigăt al 
unor păsări călătoare ce se întorceau din țările calde. Era numai liniște și 
pace în întreaga fire, pe care o tulbura numai trecerea celor patru fugari. 


Abia la răsăritul soarelui se opriră pentru a pune geană pe geană, frânţi de 
osteneală, căci scăpaseră ca prin minune de capcana întinsă de netrebnica 
slugă a spătarului. Ei n-aveau să știe niciodată că un pâlc de poterași trimis 
în urmărirea lor trecuse numai la doi stânjeni de stâncile unde se 
adăpostiseră... Numai un cal să fi nechezat, și ar fi fost dați în vileag! Norocul 
însă îi protegui pe mai departe, şi fără să mai întâmpine vreun necaz trecură 
cu multă caznă muntele în partea cealaltă, ocolind cetatea Mehadiei, în drum 
spre Bozovici. 

Se scurseseră mai bine de două săptămâni de când spătarul Gorgan își 
părăsise moşia, ducând în celălalt ţinut românesc, al Banatului, pe 
domnişorul Paisie, care hotărâse să-și spună iarăşi ca mai înainte, Radu, așa 
cum îl chemase și pe răposatul său părinte. Marcu Borlovan (căci așa ceruse 
el însuşi să i se zică, în loc de lancovici) îi primi cu braţele deschise şi cu 
masă întinsă, cum se spune. Îl cinsti cum se cuvine pe feciorul voievodului 
pe care-l cunoscuse cândva la Sătmar, și la rându-i povesti cele întâmplate 
atunci. 

— Va trebui să izbândim, zise cu hotărâre gazda, aflând ce plănuiau 
oaspeţii. Câțiva feciori vom strânge și de prin satele noastre, pentru început. 
Apoi, dacă vei izbuti să-ți capeți scaunul, întreg Banatul are să se închine 
măriei-tale. 

În scurtă vreme se răspândi vestea că un voievod pribeag chema la oaste 
pe toți aceia care voiau să lupte împotriva stăpânirii străine şi pentru 
scuturarea jugului întregii țări românești. Ba se zvonea că era vorba de 
însuși feciorul răposatului voievod Mihai cel viteaz, care moştenise de la 
tătâne-său poruncă să facă iarăși țara cea mare. 

Auzind asemenea lucruri, căpitanul Sâvu din Prigor veni tot într-o fugă la 
Marcu, să se sfătuiască împreună ce și cum. Aflând despre ce era vorba, își 
puse pe dată spada în lupta domnișorului Radu, zis Paisie. 

— Numai să calci pe urmele lui Mihai-vodă cel viteaz, îi zise Sâvu, și ai să 
vezi câtă oştire se va strânge mai apoi. 

— Jur ca acesta să-mi fie țelul vieții mele! răspunse vlăstarul basarab. 

— Atunci, toată ţara va fi cu noi! adăugă Marcu. Răposatul Gaşpar-vodă 
ştiuse, sărmanul, să răscolească sufletele tuturor românilor, de pretutindeni. 
Fie-i țărâna uşoară! 

Dar până plecară din Bozovici nu izbutiră să adune mai mult de douăzeci 
de feciori şi hotărâră ca Marcu să rămână pe loc spre a-i mai atrage și pe 
alții, care însă nu se încumetaseră a pune mâna pe armă. Sâvu trebuia să 
plece cu bănăţenii lui, aşa că se alătură pribegilor, cu toate că Hrizea nu se 
arăta deloc încântat de puținătatea oștenilor. 


— Nu te mâhni, frate Hrizeo, căută să-l liniştească Gorgan. Băieţii au să 
aducă și pe alţii, iar în Oltenia avem să găsim mehedinţenii mei, cu care sunt 
înţeles, numai vorbă să le trimit. Nici Marcu n-are să se lase mai prejos, 
numai că timpul a fost prea din scurt. 

Dar nici gândurile spătarului nu se împliniră întocmai, căci la chemarea 
răsculaților se îmbulziră mai mulți țărani, cu furci şi cu topoare, ca la o 
răzmeriță, şi prea puțini târgoveţi ori moșneni cu arme de foc. Nici 
boiernașii nu se dădeau în grabă de partea lor, așteptând să vadă care va fi 
mai tare dintre cei ce se vor încăiera. 

Cam dezamăgit, Hrizea porni spre părțile Romanațţilor, cu nădejdea că va 
mai putea aduna vreo câţiva călărași, scăpați din măcelul de la Gherghița şi 
care fără îndoială că erau îndârjiți împotriva domniei. Nici n-a mai trecut pe 
la Balota, lăsându-și tovarășul să se descurce cum va ști cu fostul său vătaf şi 
cu boierul Strehăianu, care se şi înstăpânise în locul lui Gorgan. La rândul 
său, şi Cârstea avea gânduri de mărire, socotind că el ar fi îndreptăţit să-l 
moștenească pe boierul hain, ba poate că ar dobândi și un caftan de slujbaș 
domnesc, așa că de astă-dată îl pizmuia pe veneticul din Strehaia. 

Fior de moarte simți ticălosul când se pomeni pe neașteptate chiar cu 
dumnealui, spătarul. 

— Câine, scrâşni Gorgan şi fură singurele cuvinte pe care le mai auzi 
sluga cea vânzătoare, căci pe dată îi zbură căpățâna în țărână. 

Cei ce fuseseră de față rămaseră uluiți de scurta judecată a spătarului, ba 
însuși Radu-domnișorul se cam supărase că nu fusese întrebat, măcar de 
formă, căci se ţinea că el ar fi căpetenia răsculaților. Boierul Gorgan însă nu-l 
băgă în seamă. Întorcându-se către robul său, Chirică, de care nu se mai 
despărțea nicio clipă, îi zise: 

— Măi Chirică, tu ai să ţii locul vătafului! De acum ești un om liber, cu tot 
neamul tău și cu urmaşii urmașilor tăi. Așa am hotărât și am să poruncesc 
hrisov, după ce s-or mai potoli vremurile. 

Țiganul nu pricepuse de la început, dar când își dădu seama ce noroc 
căzuse pe capul său izbucni în plâns și acoperi cu sărutări picioarele 
stăpânului. 

— Scoală, bre! îl dojeni Gorgan. Nu mai eşti rob! Poartă-te ca un vătaf 
credincios ce-mi eşti și nu te mai târî la pământ în fața nimănui! 

Dar nu apucă bietul Chirică să-şi ducă slujba vreme prea îndelungată, căci 
nu trecu săptămâna şi aga Matei din Brâncoveni sosi cu poruncă domnească 
să-i certe pe răzvrătiți. O zi şi o noapte s-au apărat, în conacul de la Balota, 
căpeteniile din preajma domnișorului Paisie, unde Sâvu şi bănăţenii lui 
făcură dovada unei vitejii fără seamăn. De n-ar fi fost ei poate s-ar fi închinat 


cu toții pe dată, dar prigoreanul nu s-a lăsat până când aga Matei s-a hotărât 
să-i scoată din bârlog cu ajutorul focului. 

Câţi nu căzură sub plumbii sâneţelor izbutiră să fugă în păduricea din 
preajmă, printre ei aflându-se şi Sâvu cu încă patru feciori ce mai scăpaseră 
cu viață. Paisie însă fu cuprins de spaimă și, îngenunchind în mijlocul odăii, 
începu a se ruga cu glas tare, până îl mistuiră flăcările pe de-a-ntregul. La 
rândul său se prăvăli şi spătarul Gorgan, cât era el de voinic, când un plumb 
îi pătrunse drept în inimă, fulgerându-l pe loc. 

Văzându-l că nu sângerează, Chirică se repezi şi cu o putere la care nu te- 
ai fi așteptat îl ridică în braţe, străbătând cu el vâlvătaia. Îl aşeză grijuliu la 
pământ şi apucând un drug de fier se hotărî să-și apere stăpânul până la 
ultima suflare. Era hidos la înfățișare, căci flăcările îi pârjoliseră sprâncenele 
şi îi arseseră fața, dar el nu simțea durerea. Ochii înroşiţi i se învârteau 
fioros, cătând la oricine s-ar fi apropiat, iar printre buze i se prelingea o 
şuviță de spumă roșietică. Părea turbat, nu alta! 

— Prindețţi-l viu pe ţigan! porunci aga Matei. 

Cu toată înfăţişarea de nerecunoscut a lui Chirică, aga îl ştia prea bine, 
căci și lui îi muncise cu măiestrie şi fusese mulțumit. Acum tare ar fi poftit 
să-l ia cu sine, scăpându-l din măcel, măcar că se arăta atât de îndâriit în 
apărarea leşului stăpânului său. El, sărmanul, nici nu băgase de seamă că 
spătarul nu mai era în viață. 

— Lasă-l, mă, Chirică! strigă aga. Tu nu vezi că aperi un mort? 

Acesta însă fie că nu pricepuse, fie că nu voia, îl dobori pe cel dintâi 
oștean ce cutezase să se apropie de el. Mai căzură încă doi și atunci fură 
nevoiți să arunce cu arcanul după el. Nu izbutiră să-l agaţe, căci făcând un 
pas îndărăt se băgă sub pervazul unei uși ce ardea cu flacără mare şi care se 
prăbuși asupra lui, strivindu-l, fără ca el să scoată vreun strigăt. 

— Al naibii, baragladina, zise un oștean. A vrut mai curând să moară, 
decât să se dea prins. 

— Măcar de ai fi şi tu atât de credincios, răspunse aga Matei, care venise 
să se uite cum se mistuia trupul celui mai bun meșteşugar din vremea aceea. 
Înduioșat, făcu semnul crucii şi murmură ca pentru sine: „Dumnezeu să te 
ierte, omule!” 

Odată cu moartea ţiganului, nimeni nu se mai împotrivi și prinșii fură 
puşi în obezi, iar oştenilor li se îngădui să jefuiască ce ar mai fi putut din 
avutul hainului spătar. Aga însă porunci câtorva seimeni să scoată trupul ars 
al lui Chirică şi să-l îngroape în livada din spatele casei. 

— Dar cu leşul spătarului, ce facem? îl întrebă un iuzbaşa. 

După o clipă de gândire, aga Matei hotărâ: 


— Îngropaţi-i laolaltă, aşa după cum au murit. Acum nu ne mai sunt 
duşmani... 

Porunci apoi plecarea pe drumul Craiovei, unde avea să vină însuși 
măria-sa domnul, pentru dreaptă judecată. Acesta însă tare se mai mâhni 
văzând că prinşii nu erau decât vreo treizeci de rumâni jerpeliţi, şi niciunul 
mai de soi. Se uită cu nemulțumire la ei şi-l întrebă pe agă: 

— Dar Hrizea?! Nu-l văd, iar din câte mi-ai spus, nici mort nu este. Ştiam 
că şi el a fost, alături de niște bănăţeni... dar unde sunt? 

— Clevetiri, măria-ta! dădu din umeri aga Matei. 


OASTEA ÎMPĂRATULUI 


În anul 1634, pe plaiurile de către miazăzi ale Banatului primăvara se 
cam lăsa așteptată, măcar că începuse luna lui florar. Plugarii din Bozovici, 
oameni harnici şi făloşi că erau slobozi nu pregetaseră să arunce sămânţa în 
mustul zăpezii, dar unii mai stăteau în cumpănă dacă s-o facă ori ba, văzând 
că pe dealurile Prigorului aburul cald al pământului se ridica dintre potecile 
de omăt. Astfel de vremuri urgisite nu mai apucaseră bieţii oameni, și nu se 
îndurau să risipească bruma de sămânță ce o mai aveau. 

Zvonuri înfricoşătoare zburau din gură în gură despre prăpădul ce avea 
să vină asupra bieţilor creștini, care se încăieraseră între ei, spre bucuria 
păgânului. Sfârşitul lumii, nu alta! Se arătaseră și semne prevestitoare, în 
sate mai îndepărtate ori în țări străine, fără a se şti prea bine unde anume, 
oricum însă, Dumnezeu le dădea oamenilor de veste spre a se pocăi la 
vreme. Așa, de pildă, se zicea că peste munte, în ţara Mehedinţilor, o muiere 
ar fi dat naştere unui copil cu cap de lup, cu blană și bot de fiară, ba și cu colț 
însângerați şi câte altele. Dar minunea cea mai mare și de netăgăduit s-a 
petrecut în mărginimea Sibiului, unde o oaie bătrână și stearpă prinse a grăi 
omeneșşte, sfătuindu-i pe ciobani și ai lor să se pocăiască degrabă și să se 
dăruiască întru totul Domnului. Chiar din gura oii năzdrăvane auziseră că în 
curând avea să vie judecata de apoi... 

Cum să nu te înfricoșezi la auzul unor asemenea întâmplări? Oamenii își 
făceau cruci peste cruci și se înghesuiau la popa losîm, rugându-l să-i 
pomenească pe fiecare înaintea vreunui sfânt. Se înțelege că nici Maica 
Domnului, milostiva, nu era uitată, și astfel, spre bucuria popii, oamenii 
prinseră iarăși frica lui Dumnezeu. Se uitau deznădăjduiţi către înaltul 
cerului, unde nori bezmetici şi întunecoși se alungau unii pe alții, asemenea 
balaurilor din apocalipsă. Le era teamă că n-aveau să mai vadă vreodată fața 
sfântului soare, dar iată că din ziua „Izvorului Tămăduirii” bolta s-a limpezit 
ca prin minune și căldura binefăcătoare a trezit la viață întreaga fire. Nu mai 
era vreme de zăbavă, iar cei mai cutezători au și băgat sămânţa în brazdă, 
încredințați că n-avea să se mai întoarcă asprimea frigului. 

Trecuse mai bine de o săptămână din luna mai, chiar în vinerea „Arătării 
Sfintei Cruci”, zi de sărbătoare, când popa losîm, isprăvind slujba la biserică, 
se abătu pe la bunul său prieten Marcu Borlovan. Că munca era în toi şi 
lumea nu prea avea gând la odihnă, nu se prea ţinea seama, întrucit 
canoanele bisericești erau deosebit de aspre cu păcătoşii care ar fi cutezat să 
nu cinstească sărbătorile orânduite pentru slava Domnului. Părintele losîm 
însă era mai îngăduitor şi se ruga și pentru cei care greșeau, având prea 
mult de lucru în asemenea zi frumoasă. 


În curtea lui Borlovan popa dădu și peste Sâvu prigoreanul, cu care de 
asemenea era în mare prietenie, măcar că oșteanul, mai cruduț la minte, nu 
prea se ținea de învățăturile popeşti. Părintele losîm îl îndrăgea nu numai 
pentru că aveau același nume, dar mai ales pentru faptul că tânărul 
vânturase lumea și ştia a povesti, ca nimeni altul, întâmplări nemaiauzite. 

Marcu și Sâvu se aflau la o masă de brad geluită, adăpostită sub umbra 
unui frăgar, dar acuma razele soarelui pătrundeau în voie până la creştetul 
lor. Amândoi se ridicară de cum îl zăriră pe sfinția-sa la portiță, iar Marcu, 
gazdă primitoare, îi ieşi în întâmpinare. 

— Bine-ai venit, taică losîme! întinse el amândouă mâinile către noul 
sosit. Tocmai mă întrebam, cu Sâvu, cum de n-ai trecut pe la mine într-o zi ca 
asta? 

— Bine v-am găsit, fiilor, şi Dumnezeu să vă apere! blagoslovi el. Venit-am 
odată cu primăvara, dragii mei, adăugă el zâmbind. 

— Atunci fii la fel de binevenit, părinte! răspunse Sâvu, sărutându-i 
dreapta. 

Ca la poruncă se ivi şi Ana, muierea lui Marcu, aducând ulcica înflorată 
din care-i plăcea popii să-şi bea tainul de vin, dar și niște colaci rumeni și 
calzi, de încă mai frigeau când puneai mâna pe ei. Preotul o blagoslovi şi pe 
ea din tot sufletul și inima i se bucura la gândul bucatelor ce aveau să-i fie 
aşezate dinainte la prânz, fiindcă niciodată nu pleca de la Marcu mai înainte 
de a bate toaca pentru vecernie. 

— Auzit-aţi, fiilor, ce se vorbește prin sat? întrebă preotul ștergându-şi cu 
dosul palmei picăturile din barbă, căci sorbise cu sete cea dintâi ulcică. 

— Auzit! Cum de nu? Scorneli! făcu Sâvu, dând din mână. 

— Apoi nici eu nu cred tot ce se aude! adăugă Marcu turnând în ulcele. 

— Ba să crezi, fiule! În slava Domnului totu-i cu putinţă, şi să nu cârteşti 
împotriva Lui! 

— Taică popă, ştii doar că am umblat și eu prin lume, iar de cinstita 
noastră gazdă ce să mai vorbesc, se băgă Sâvu, dar de astfel de minciuni n- 
am dat pe nicăieri. Să spună și el, na! 

— Dragii mei, răspunse preotul, mestecând o bucată de colac ce o 
fărâmase anume spre a se mai răci. Știu eu bine că ați slujit pe la crai şi 
domni mari, dar pe atunci lumea era cu mai multă credință și nu erau 
trebuitoare semnele prevestitoare ca azi... 

— Azi, îi luă vorba gazda, se vede că ne-a iertat bunul Dumnezeu, că ia 
uitați-vă ce vreme frumoasă ne-a trimis! arăta el spre limpezimea cerului. 
Are să mai treacă lungă vreme până la judecata de apoi. Să trăim noi până 
atunci! închină el ulcica. 


Se încinseră la poveşti și băutură, punând, ca de fiecare dată, țara la cale. 
Sâvu îşi aduse aminte cum scăpase de sabia agăi Matei, care se făcuse acuma 
domn la Târgoviște. Marcu ţinu să le spună iarăși cum se făcuse că el nu 
luase parte la bătălie. 

— Mai bine, fiule, zise popa. Ai auzit doar că domnișorul vostru era mai 
curând călugăr, decât voievod? 

— Asta cam așa-i, încuviință Sâvu. Drept să spun că mai cu bărbăţie s-a 
bătut ţiganul lui Gorgan. 

— Da' lasă, frate, că nici Hrizea n-ar fi trebuit să lipsească tocmai când a 
fost mai greu. Din câte am aflat, s-a şi băgat în slujba noului domn. Să fi uitat 
oare că acesta i-a ucis fârtaţii? 

— Aşa-i în luptă... încercă să spună Sâvu, dar Marcu nu-i dădu răgaz. 

— Eu n-am să uit, câte zile oi avea, pe ucigașii sărmanului nostru Gaşpar- 
vodă! oftă el şi-i dădură lacrimile. 

Amândoi oaspeţii îi cunoşteau meteahna borlovanului, care, atunci când 
se împărtăşea cu vreo ulcică de vin, tare se mai îndurera de pierderea 
bunului său voievod de altădată. 

— Of, că n-am fost eu pe aproape, dacă nu chiar de față, că nu ştiu ce le-aş 
fi făcut! zise Sâvu bătăios. 

— Şeptelici, Goia şi Nicoriță rămân ca nume de iudă, pe vecii vecilor! 
scrâșni Marcu. Numai din pricina lor, care l-au împiedicat pe Gașpar-vodă să 
unească toţi românii laolaltă, am rămas tot de izbeliște. Tot neamul o să-i 
blesteme. 

— Focul gheenei, taică! se băgă şi popa. Dar, fiindcă veni vorba, urmă el, 
Matei-vodă, care se făcu domn acum de curând, nu i-o fi semănând 
răposatului Gaspar Grazziani? 

— Cine mai poate şti? dădu din umeri Marcu. Mai toţi ar pofti, dar puţini 
sunt în stare s-o facă. 

— Aşa, şi de Rakoczy se zvoneşte că l-ar bate gândul să strângă toată țara 
românească la un loc, spuse Sâvu. 

— Toţi domnii sunt una! răspunse taica losîm. Dintru început făgăduiesc 
marea cu sarea, și cum dau de greu... 

— Ba nu-i chiar așa, se împotrivi Marcu. Domnul meu, Gaşpar Grazziani a 
spus până în cele din urmă că numai asta dorea, dar nu i-au dat răgaz 
ticăloşii. Craiul Bethlen s-a gândit numai în ultimii ani de viaţă la același 
lucru, căci altminteri nici n-ai mai putea domni prin aste părți de lume, până 
nu s-o împlini țara cea mare. 

— Celorlalți le-o fi teamă de turc! mormăi sfinția-sa golind ulcica, apoi o 
aşeză cu mare grijă, căci i se păru că se clatină masa, ba chiar și cei din jur. 


— Ehei!... oftă Marcu. Dacă ne-am ridica noi, cu mic, cu mare, să punem 
mâna pe spadă, toată suflarea românească... altfel așa are să ne ajungă 
judecata de apoi. Of! de ce n-am eu anii de altădată! 

— Ai feciorul... hâc! sughiță popa. Parcă a împlinit douăzeci de ani, dacă 
îmi aduc eu bine aminte. 

— Ba, că-i numai pe al șaisprezecelea, se lumină Marcu aducându-și 
aminte de fiu-său. Pare el voinic, dar încă e cruduț. Dar dacă atunci când i-o 
veni sorocul l-o chema vreun domn ca Gașpar-vodă, nici el n-are să se dea la 
o parte. Va merge în locul meu... dacă eu n-oi mai fi în stare. 

— Şi noi! se bătu Sâvu cu pumnul în piept. Câte zile oi avea... 

— Apăi, Doamne fii cu el de june, șezui eu aici ziua toată, cu voi, dar nu l- 
am văzut. Nădăjduiesc că n-a fost lângă mine și eu nu mi-am dat seama... 

— Fii pe pace, că nu-i acasă. L-am trimis mai întâi la Borlova, și de acolo la 
Caransebeş. 

— Singur?! se miră popa. 

— Doar îi fecior în toată puterea, zise Sâvu. Chiar sfinția-ta ziseşi că are 
douăzeci de ani. 

— Te pomenești că-ți aduce și noră, fiule. Domnia-ta ce zici, ca mamă 
bună? se întoarse el spre Ana. Azi-mâine te văd cu nepoţei... 

Ana se apropiase și ea, auzind că era vorba de odorul ei şi întârziase să 
mai plece. 

— Cum o fi voia Domnului, sfinția-ta, răspunse ea roșind. Numai să-l văd 
că vine, că-i plecat cam de multișor, oftă femeia. 

— Vine, nu-i purta tu grija! o linişti bărbatul şi se ridică să-și însoțească 
oaspeții. 


În vremea asta Lăzărel bătea ulițele târgului, înhăitându-se cu câțiva 
pierde-vară care, simțindu-l cu bani, se țineau de el mâncând și bând pe 
veresie. Junele risipea cu multă ușurință bănetul, numai ca să se arate și el 
bărbat ca ceilalți. Căpetenia cetei de cheflii era un anume loja, ce după 
înfăţişare se vedea a fi un mare ticălos, dar Lăzărel nu se pricepea la oameni. 
Greu de spus de ce neam era, fiindcă vorbea orice limbă şi se împrietenea cu 
oricine îi dădea de băut. Deși cu vreo zece ani mai mare, nu părea a fi cu 
mult mai răsărit decât Lăzărel, fiind uscăţiv de felul lui. 

— Fraţilor! zise el într-o zi către ceilalți. A sosit în târg o căruță de 
comedianți. Au niște drăcoaice de fete... 

— Mergem să le vedem! se împăună Lăzărel. 

— Ba tune dracu-n ele, curve! Muieri sunt cât hăul, iar astea cer parale 
multe. Mai bine le bem, fu de părere unul. 


— N-avem decât să le bem cu ele! îi îndemnă loja. Fetele de care vă spun 
eu nu sunt la îndemâna orișicui. 

— Atunci, să mergem și noi! hotărî Lăzărel. 

Tânărul bozovicean se lăsă încântat de vorbele amăgitoare ale lui loja şi 
plecă împreună cu el, căci ceilalți nu voiră să-i urmeze. Ticălosul îi lăuda 
bărbăţia și-i făgăduia plăceri nemaiântâlnite până atunci. 

De scurtă vreme deschisese crâşmă în Caransebeş un neamt pripășit din 
lumea largă, însă nu se prea înghesuiau mușterii la ușa lui. E drept că pusese 
deasupra o tablă vopsită ţipător, dar scrierea avea forme nemţeşti pe care 
nu le pricepea nimeni, încât numai ulcica înspumată, iscusit zugrăvită ar fi 
putut să îmbie pe careva înăuntru. Pentru bani mulți, jupânul vindea o 
bucată de cârnat fiert, iar în ulcele de pământ o băutură galbenă și amară ca 
fierea. Nu-i de mirare deci că lumea nu se îmbulzea, și nici chiar Lăzărel, 
care trecuse o dată pe acolo, nu se arătase deloc ispitit de asemenea băutură. 
Cât despre cârnat, el ştia că se afumă și, oricum, nu putea fi atât de subțire ca 
al neamțţului. „Or fi de câine!” îşi zisese, fără să atingă nici mâncarea, nici 
băutura. De atunci nici că mai trecuse pe acolo. 

Acuma, fiind cu loja, parcă nici nu şi-a dat seama unde intraseră, mai cu 
seamă când dădu cu ochii de fete. 

— Ai avut dreptate... Tare mai sunt frumoase. 

Una dintre ele se și afla pe genunchii unui tânăr cam de o seamă cu 
Lăzărel, dar celelalte trei parcă erau în aşteptare. La un semn al lui loja, două 
dintre fete se repeziră la bozovicean şi începură a-l săruta, trăgându-l spre o 
masă anume pregătită cu băutură. El nu pricepea o boabă din cele ce-i 
ciripeau la ureche nemţoaicele, dar sărutările n-aveau nevoie de tălmaci. 
Simţind mirosul cald ce se ridica din trupul celei ce răspundea la numele de 
Lizi, începu a-i fierbe sângele în vine. Sorbi din afurisita aia de băutură şi, cu 
îndrăzneală o apucă pe fată, trăgând-o pe genunchii lui. Cum Lizi nu făcu 
nazuri, asta îl descumpăni o clipă, dar pe urmă începu a fi mai cutezător. 

— Să nu te sfieşti cu ea! îl povăţui loja, mângâind-o pe cealaltă. 

Prin mintea lui Lăzărel trecură atunci chipurile acelea înaripate, zugrăvite 
pe pereţii bisericii din satul lui, dar Lizi era nespus mai frumoasă... O fi 
având şi aripi? Începu să i le caute, doar nimeri cu totul în altă parte, unde 
nici nu putea fi vorba de așa ceva. Fata chicoti veselă și-l sărută pe gură, 
zăpăcindu-l de tot. 

Junele bătu cu pumnul în masă şi porunci niscaiva răchie ori altceva mai 
tare decât scârboasa băutură din ulcică, și jupânul îi aduse o sticlă de „rum”, 
mai negru la culoare, dar la fel de amar. 

— Asta da! făcu el turnând pe gâtlej direct din uiagă și căutând să nu se 
strâmbe simțindu-i gustul. 


Nu era să se lase mai prejos, câtă vreme și loja şi fetele sorbeau din 
licoarea neamțului de parcă ar fi fost lapte. Curând însă de-abia mai putu 
îngăima: 

— Ştiţi voi cine mi-s eu?... hâc! Eu mi-s Lazăr din Bozo... hâc!... 

Nu era de înțeles cum de s-a prăbușit atât de repede, când abia se 
atinsese de băutură, însă una dintre fete îi turnase în sticlă o pulbere 
ciudată. Acum junele își lăsase capul pe masă, la fel ca şi celălalt, de 
dinaintea lui, căzând într-un somn precum al celor fără vise. 

Lizi se ridică din braţele lui și, tocmindu-și fusta, spuse subofițerului 
neamt care stătea la o masă din colț: 

— Gata şi cu ăsta! 

— Era vorba de vreo patru, prietene loja, îl mustră neamţul. Unde-s 
ceilalți? 

— Deocamdată mulțumiţi-vă numai cu ei. Mâine-seară poate... 

— Mucosul o fi având douăzeci de ani? îi luă vorba Lizi. 

— Dracu-l ştie! dar are bani la el, aşa că poftesc patru coroane pe 
deasupra. 

— Celălalt însă e un calic! îi reproşă subofițerul. Greta n-a găsit o para- 
chioară asupra lui. 

— Nici ţâncul n-a avut nimic! adăugă pe dată Lizi, dar fără să vrea îşi duse 
mâna la sân, unde simți umflătura pungii lui Lăzărel. 

— Fă bine şi scoate-o! o somă loja. 

— Na! și nemţoaica îşi lăsă la vedere o țâţă rozalie. 

— Nu fă pe nebuna cu mine, că nu-ţi merge! se răsti el înșfăcându-i mâna. 

— Ține cinci coroane, se băgă împăciuitor subofițerul între ei. Ai vrut 
numai patru, dar aşa sunt eu, darnic, fiindcă mai vreau să vin şi altă dată. 

loja îi privi nehotărât dacă să se lase păgubaș de banii lui Lăzărel și, 
fiindcă nu ştia cu câți mai rămăsese tânărul prostănac, apucă ce-i dădea 
neamțţul. Lizi îl privi batjocoritoare și se căzni să-şi ascundă dedesubturile, 
care nu-l păcăliseră pe năbădăiosul loja. 

— Vedea-te-aș recrut! îi ură ea, mai adăugând și nişte înjurături. 

În răstimp, jupânul îi privea de parca nu s-ar petrece nimic în crâșma lui, 
căci era morocănos de felul său și nu se amesteca unde nu-i fierbea oala. 
Văzând însă că mușterii dădeau să plece, le ieşi în întâmpinare. 

— Socoteala, mă rog frumos! Mie cine-mi plăteşte? 

— Cine a băut! răspunse scurt subofiţerul. lacă, pentru mine și prietenul 
ăsta al meu, dau eu, dar pentru beţivi... 

— Nu-mi pasă! Împreună sunteţi! 


loja ridică din umeri şi-i părăsi pe dată, căci se temea de încurcătura ce 
avea să iasă. Dar, când rămaseră între ei, crâșmarul zâmbi strâmb şi scoase 
nişte hârtii pe care i le întinse subofiţerului: 

— Cred că nici nu mai pot iscăli, după ce i-aţi îmbătat ca pe niște porci. 

— Valahii ăştia nu ştiu carte, așa că am să le aștern degetul pe hârtie şi-i 
destul. 

Tot jupânul aduse cerneala, iar subofițerul le mânji mai toată palma, după 
care le apăsă câte un deget pe hârtie, într-un loc anume. 

— Iscăleşte-te şi domnia-ta ca martor! îl îmbie subofițerul. Când s-or 
trezi, vom fi departe! 

Se întoarse apoi către fete și le făcu semn să-i înșface pe adormiţi. 

— Hai, zoriţi-vă, că v-o fi somn și vouă. 

Dădu şi jupânul o mână de ajutor și amândoi bărbaţii îi apucară pe câte 
unul de mâini, iar femeile de picioare, şi astfel adormiţii fură scoși afară şi 
aruncaţi sub coviltirul unei căruțe, ca doi bușteni, după care crâşmarul intră 
în casă şi trase obloanele. 


Toate acestea se petreceau în vreme ce părinţii lui Lăzărel se dădeau de 
ceasul morţii că nu mai aveau nicio veste de la odrasla lor, care trebuia să se 
fi întors demult. 

— Da' mai lasă plânsul, muiere! îi zise Marcu într-o zi, nemairăbdându-i 
văicărelile. Cine ştie cu ce drăcoane de fată o fi prin Caransebeș... lacă, m-oi 
duce după el! 

Cum nu se mai îndemna singur la drum, îl pofti şi pe Sâvu, care îl însoți. A 
doua zi străbăteau alături taman locurile în care odinioară Marcu îl întâlnise 
pe dragul lui prieten Gașpar Grazziani. Se opriră la Moara Dracilor, care era 
neschimbată de atâția amar de ani şi se părea că aşa va rămâne o veşnicie. 
Roata aceea mucedă şi verde la fel sclipea în lumina soarelui amiezii, având 
parcă aceleași gâze în zbor deasupra ei. Au zăbovit mai mult pe acolo, dar nu 
s-a mai petrecut nimic deosebit, spre necazul prigoreanului, care nădăjduia 
să se ivească măcar unul din dracii stăpâni ai locului, ori măcar vreun păgân, 
sau chiar un tâlhar. 

Ajunși la Caransebeș, traseră la hanul din drumul Cladovei. Dar și aici 
Marcu îşi aduse aminte cum îl păcăliseră, împreună cu Gaşpar Grazziani, pe 
fiorosul baron Czobor. Acum însă alţii erau oamenii, altul stăpânul şi nimeni 
nu auzise despre întâmplările de odinioară. Aflară numai că Lăzărel trecuse 
pe la han și de fiecare dată fusese întovărășit de câte o ceată de flăcăi de 
seama lui. De la o vreme însă nu mai dăduse pe acolo și nici prin alte crâșme 
cunoscute în târg nu se mai arătase. Se înțelege că nici în locanda neamţului 
nu putură afla nimic, stăpânul dând mereu din umeri, la toate întrebările lor. 


Marcu era tare îngrijorat şi se temea ca nu cumva nevastă-sa să fi avut 
dreptate și fiu-său să zacă undeva pe sub pământ, ori în fundul unui iaz. Îl 
bătea gândul s-o apuce mai departe către Lugoj, ori chiar la Timişoara, iar 
Sâvu era gata să-l urmeze şi până la capătul lumii, că tare-i mai era drag să 
vânture meleaguri străine. Într-o zi însă, pe când stătea de unul singur la o 
masă, Sâvu ducându-se la ceva neamuri din târg, se pomeni lângă el cu un 
târgoveţ slab şi prăpădit, care părea că nu mai pusese mâncare în gura lui de 
cel puţin o lună. Veşmintele ponosite şi toată înfățișarea îl arătau a fi 
nevoiaș. Ochii îi străluceau cu lăcomie privind hartanul de berbec ce era în 
strachina lui Marcu și poate asta să fi fost pricina că se oprise fâstâcit, 
fiindcă străinul părea să vină anume să-i vorbească. Îi întinse lui carnea şi 
hămesitul o apucă pe dată, începând să muște zdravăn, fără măcar să 
mulțumească pentru dar. După ce roase totul de pe os, se şterse cu dosul 
palmei, iar Marcu îi întinse și ulcica plină cu vin. Abia atunci catadicsi 
străinul să închine pentru sănătatea binefăcătorului său, spunându-i pe 
ungureşte: 

— Drept mulțămită, am să te răsplătesc şi eu pe domnia-ta, căci am auzit 
că-ți cauţi feciorul... 

— Dacă ştii ceva, te voi răsplăti cum se cuvine. Spune! 

— ÎI chema Lazăr? 

— Da. 

— Din Bozovici? 

— Chiar! Unde-i? 

— Acuma nu știu, dădu din umeri celălalt. 

— Îţi baţi joc de mine?! 

— Nicidecum, dar astăzi jur că n-am cum să-ți spun pe unde se află. Mai 
acum o săptămână, eram alături de el în preajma Szegedului, dar acum?!... 

Sărmanul tată rămase uluit. 

— Ce să caute el tocmai pe acolo?! Te vei fi înşelat. 

Atunci, străinul începu a-i povesti: 

— Ne-am întâlnit într-o căruță, legaţi buștean amândoi în vreme ce 
dormeam. Drept e că şi el fusese criță ca şi mine, atunci când ne-au prins. 

— Atunci nu-i Lăzărel! El nu pune strop de băutură... 

— Stai să vezi! Că ăia care strâng oșteni ştiu cum să te îmbete şi să te 
adoarmă cu fel de fel de pulberi... 

— Baţi câmpii! sări Marcu. Ce să fi căutat la oaste un copil?! 

— Eu asta ştiu şi asta spun, iar domnia-ta să nu te superi. lacă, nu mai 
spun nimic. 

— Ba să nu mă minți, că nu ştiu ce-ţi fac! Ai vreun amestec în treaba asta? 

— Eu?! Păi nu ţi-am spus că și pe mine mă prinseseră? 


— Aici, în Caransebeș?!... Doar nu-i stăpânirea neamţului. 

— De bună-seamă că aici. Era un subofițer ce căra după el patru fete ca 
momeală și care-i îmbată pe tineri şi-i adoarme cu nu ştiu ce. Așa au mai 
făcut şi pe drum, căci până la Szeged ne făcusem vreo câţiva recruți... 

— El singur, cu patru muieri, și voi n-aţi putut să vă împotriviţi? 

— Legaţi, cum eram... 

— Ticălosul! tună Marcu. Acuma unde-i? Tu cum ai scăpat și Lăzărel al 
meu nu? 

— Mă trecea burta și, ca de obicei, am fost legat cu un ştreang mai lung, 
iar subofițerul venise să-mi desfacă nădragii. Atunci i-am tras un picior în 
boașe, făcându-l să se tăvălească de durere şi să zbiere ca din gură de șarpe. 
Şi fie că se vor fi speriat caii, fie că muierile dăduseră bice, căruţa a luat-o din 
loc, târându-mă și pe mine prin colb. Norocul meu a fost că s-a rupt funia de 
care eram legat şi astfel m-am pomenit slobod. Nu știam dacă să mă iau 
după căruță ori după neamț, dar acesta se ascunsese pe undeva și n-am mai 
putut să dau de el, iar ceilalți s-au îndepărtat în goana-mare. Asta-i! 

Marcu rămase năucit de cele auzite. După o vreme se uită mai bine la cel 
din fața lui și abia atunci își dădu seama că nu putea fi cu mult mai răsărit 
decât Lăzărel, numai foamea şi mizeria îl îmbătrâneau. 

— Tu ai părinţi? întrebă el cu blândeţe pe tânăr. 

— Nu știu. Nu i-am văzut de când am venit pe lume. 

— N-ai vrea ca să-ţi fiu eu tată, în amintirea tovarăşului de nenorocire? 
Ce zici? 

Tânărul nu pregetă a-i săruta mâna, în vreme ce faţa lui Marcu era șiroită 
de lacrimi amare. Aşa dădu Sâvu peste ei şi se uită întrebător la prietenul 
său. 

— No, frate Sâvule, de acuma putem face calea întoarsă. Am aflat de 
soarta copilului... 

— Să nu-mi spui c-a murit! îi luă el vorba din gură. 

— Mai rău! A fost prins în oastea împăratului. lacă, feciorul ăsta a fost cu 
el, dar norocul l-a scăpat și are să meargă cu mine în locul fiului înstrăinat. 

— Cum te cheamă? îl întrebă Sâvu, fără să ştie că Marcu ar fi vrut să nu-i 
spună altcum decât Lăzărel. 

Tânărul pregetă o clipă, după care spuse cu sfială: 

— loja. 


CORABIA BLESTEMATĂ 


Cu toate încercările, Pandele și dobrogenii săi nu izbutiră să fie de față în 
încăierarea de la Țuţora, sosind la vreo două zile după ce lehii fuseseră 
împrăștiați. N-au găsit la Slobozia Saucăi decât urmele taberelor și se 
gândeau dacă ar fi trebuit să meargă mai departe ori să se întoarcă pe Prut 
la vale către casă, când s-au trezit împresurațţi de tătari. 

— Fraţilor, poruncise Pandele. la puneţi mâna pe topoare și dăm buzna în 
păgâni, că aşa nu se mai poate. Ne seceră încet, dar până n-o mai rămânea 
unul dintre noi. Pe ei! 

Cei mai mulți n-aveau decât topoare și ici-colo câte o sâneață mai veche 
pocnea fără să facă vreo pagubă, în schimb tătarii erau călare și se părea că 
n-au să mai isprăvească ucigătoarele lor săgeți. 

— Daţi-vă prinși! le strigase un sol ivit pe negândite, chiar când se 
pregăteau să-i înfrunte. 

— Daţi-ne pace, că noi suntem supușii măriei-sale Iskender-paşa şi la el 
ne ducem! i-a strigat înapoi Pandele, după ce-i oprise pe ai săi. 

— Păi asta vrem și noi, minţise tătarul, așa că lăsaţi topoarele şi staţi 
potoliţi, că noi am trimis vorbă luminăţiei-sale să vină să vă vadă. 

Erau minciuni sfruntate de amândouă părțile. Mai întâi că Pandele și 
dobrogenii nu se socoteau sub stăpânirea nimănui, fiind oameni liberi ai 
apelor, iar dacă ar fi venit pașa, ar fi fost dați în vileag. Pe de altă parte nici 
tătarii nu-i dăduseră pașei de veste, căci nu putuseră dobândi pradă bogată 
la Ţuţora şi aceşti robi le cădeau ca o pomană cerească. Voiau să-i 
amăgească prin vicleșug, ca să nu moară prea mulți în bătaie. Așa s-a şi 
întâmplat și, de cum rămaseră cu mâinile goale, tătarii s-au năpustit asupra 
lor, iar în mai puţin de două ceasuri apucau drumul robilor, către răsărit. 

Mult s-a zbuciumat atunci sărmanul Pandele, dându-și seama cât fusese 
de nătâng să se încreadă în făgăduielile tătarilor, dar era prea târziu. Toţi 
prinşii au fost vânduți prin târgurile de robi ai Anatoliei, în numai un an de 
zile de la această întâmplare. Apoi zece dintre ei, printre care şi Pandele, pe 
care tătarii nu-l ştiau de căpetenie, s-au pomenit în apropierea Trebizondei, 
la spartul pietrelor. 


Aşa li se scurgeau anii cei grei ai robiei, izbind mereu cu baroasele sub 
soarele nemilos ori gerul sec de prin părțile anatoliene, dar fără a-şi pierde 
nădejdea că aveau cândva să se întoarcă în frumoasa împărăție a apelor, la 
gurile Dunării. Pieriseră doi dintre ei și locul lor în lanţul ce-i lega pe toți fu 
luat de bulgarul Vasco și de ungurul Bandi, care era abia un flăcăiaș, în 
vreme ce Vasco părea mai în vârstă decât ei. 


Cu vremea au încurcat şi socoteala anilor, iar de cea a zilelor ori a lunilor 
nici nu se mai vorbea, fiindcă toate erau la fel în această vale a morții, unde 
singurul drum spre odihna veșnică ducea la pintenul de stâncă ce străjuia 
apele învolburate ale Mării Negre. Frumosul oraș de altădată se afla pe 
undeva prin apropiere, dar ei nu-l văzuseră și nici n-ar fi vrut să ajungă pe 
acolo, ochii fiindu-le îndreptaţi întruna către miazănoapte, pe unde se aflau 
meleagurile lor. Priveau cu jind aripile pescărușilor ori ale celorlalte 
zburătoare ce se pierdeau prin zare într-acolo, şi cu atâta se alegeau. Arşiţa 
cumplită le frigea trupurile înnegrite de soare și de murdărie, iar apa 
împuțţită din hârdăul dosit în umbra unor bolovani mai mult le întorcea 
maţele pe dos de scârbă, decât le astâmpăra setea. Când astrul zilei ajungea 
în crucea nămezii se auzeau răcnetele străjerilor şi, în scurtul răgaz de 
hodină, li se împărțea câte o bucată de pâine tuciurie și cleioasă, de parcă ar 
fi fost frământată cu glod și nu cu orz, așa cum s-ar fi cuvenit. O molfăiau 
încet, ca să li se pară mai multă, dar puteau schimba și câte o vorbă între ei, 
fără să fie plesniţi de cozile gârbaciului. 

— Oare să mai dureze mult, frate Pandele? întrebă odată un lungan 
costeliv, cu pielea atârnându-i peste oase. 

Era Chirilă, altădată o matahală de om care să tot fi avut o sută de ocale. 

— Până când? se nedumeri Pandele. Până să ne ia și pe noi moartea... Ori, 
de n-ai răbdare, sări în râpă şi s-a zis cu tine. 

— Nici măcar asta nu pot. Afurisitul de lanţ ne ține pe toţi zece laolaltă şi 
eu n-am atâta putere să vă trag pe toți după mine... 

— Ai ciocanul, măi Chirilă, se băgă în vorbă și Mogea, tovarășul din partea 
cealaltă a legăturii. O lovitură zdravănă cu maiul şi pe loc îi sare zaua. 

— Tu ai dreptate, Mogeo, zise Pandele. Tot așa m-am gândit şi eu de 
multe ori, dar nu ca să-mi pun capăt zilelor, ci să scăpăm din iadul de aici. 

— Numai că asta nu-i cu putinţă! oftă Stăcănuş, care și el avusese cândva 
un burdihan cât șapte, dar acuma era supt ca o fată mare. 

Şi-ar mai fi spus şi alţii părerea, dar paznicii nu le-au mai lăsat răgaz: 

— La muncă, puturoșilor! Aţi lenevit destul. Sculaţi-vă!... 

Şi plesniturile de gârbaci începură a fi acoperite de bocănitul ciocanelor, 
care n-aveau să se mai oprească până la lăsarea întunericului. 

De la o vreme începuse a se răspândi din om în om, așa cum numai ei 
ştiau s-o facă, vestea unei răzmeriţe ce va să fie. La un semn trebuiau să se 
repeadă cu toţii la paznici şi să le dea în cap, după care să fugă fiecare cum l- 
o lumina mintea. 

— Grea treabă, fraților! oftă moș Vasco. Odinioară a mai fost o asemenea 
încercare, după cât mai țin eu minte, dar ne-au prins până la unul şi, după ce 
ne-au rupt ciolanele în bătaie, tot aici ne-au adus. 


— Moş Vasco, de ce n-aţi fugit pe mare? îl întrebă Pandele. 

— Cu ce? Înot?! 

— Să fi aşteptat să puneţi mâna pe vreo corabie şi... 

— Astea-s vise, băiete! Singurele care se mai apropie sunt cele ce duc 
piatra, dar știi şi tu la ce depărtare sunt de noi. 

— Poate că se tem anume, îşi dădu părerea Peșcan, un alt tovarăş de-al lui 
Pandele, mai mărunțel decât ceilalți, dar mai vânos și negricios la față. 

— Şi chiar dacă am izbuti, rosti domol moș Vasco, cu cine să duci corabia 
pe valurile mării? Se zice că ar fi un blestem al apei pentru nepricepuții care 
s-ar apuca să înfrunte valurile, încât va să rătăcească veșnic în căutarea unui 
țărm. 

Spusele încărunțţitului bulgar îi dădură de gândit lui Pandele, şi mai că 
nici n-ar fi avut altă dorință decât să zărească vreo corabie cât de mică la 
malul mării, unde se isprăvea valea lor cea afurisită. Mai ales că nici 
îndemnurile la zaveră n-au prins, cei cu mai multă minte povăţuindu-i pe 
ceilalți să mai aştepte, căci asta era viața robului, o veşnică nădejde de 
scăpare. 

Trecuse destulă vreme de acele vorbe, dar într-o noapte, înaintea 
trâmbițatului cocoșilor de miezul nopții, Stăcănuş îl zgâlțâi uşor pe Pandele: 

— Vezi şi tu ce văd şi eu? 

Acesta îşi frecă ochii şi mai că nu-i venea a crede. 

— O corabie! îngăimă el şi-i dădu un ghiont lui Mogea. Trezește-i pe toţi, 
ușurel! 

— Ce-o căuta aici? se miră Stăcănușş. Să nu fie vreo nălucire... 

— Nu-i cu putinţă, răspunse Pandele. Voi nu vedeţi lumina de pe punte? 
Şi nu seamănă cu cele de cară piatră. 

— Pare a fi o barcia, după cum îi spun turcii, șopti moș Vasco târându-se 
lângă ei. Dacă aveţi de gând să fugiţi, are să vă fie cam greu, că nu-i prea 
mare. 

— Cam câţi am încăpea? întrebă Pandele. 

— Vreo douăzeci, dacă îi aruncaţi în apă pe marinari. 

— Dar noi nu suntem decât zece, aşa că-i bine! 

— De mine să nu ţineţi seama. Nu fac decât să vă încurc. Și nici pe alţii n- 
ar fi bine să-i mai trageţi după voi. 

— N-avem încotro, moșule, se băgă în vorbă Stoilă, de parcă ar şi fi 
hotărât plecarea. Toţi suntem legaţi la un loc, aşa că vrei, nu vrei... 

— Are dreptate, încuviință Pandele. Ne vom furișa, toți cei de pe lanțul 
nostru, către paznicul care sforăie colo, dar luaţi-vă ciocanele. 

— Cam grele! bombăni Laiu. 

— Aşa cum sunt, ne vor ajuta! Cu mâinile goale nu facem nimic. 


— Dar cum să ajungem acolo? se nedumeri Bandi, care vorbea chiar bine 
românește, ca și moș Vasco. 

— Ascultaţi cu băgare de seamă! le zise Pandele. N-avem vreme de 
pierdut şi altă dată nu se ştie când ni se va mai arăta norocul de acuma. Ne 
strecurăm laolaltă, dar numai pe burtă şi cu tăcerea mutului. Gâtuim 
străjerul şi ne dăm drumul în jos pe coasta de colo! arătă el coama unei 
coline ce părea că alunecă drept în mare. 

— Şi dacă ne-am lăsa de-a dreptul prin râpă? întrebă Laiu. 

— S-ar rostogoli pietrele și ne-ar da de gol. E mai departe, însă nu așa de 
primejdios. Haideţi! porunci Pandele. Sunteţi gata? 

— Tare mă tem că am să vă încurc!... se tângui Vasco. lacă, striviți-mi 
mâinile şi picioarele și scoateţi-mă din lanţ, apoi vă vedeţi de drum. 

— Nu mai vorbi în dodii, moșule! se supără Stoilă, ortacul cel mai 
apropiat de legătură. Să ştiu de bine că te car în spinare și tot ajungem 
împreună acasă la dumneata, la Orehovo. 

Ar fi vrut bătrânul să-i spună că nu mai avea pe nimeni acolo, dar acum 
nu mai era vreme de taclale, aşa că se urni și el cu ceilalți, silindu-se să nu-i 
zornăie fierăria care-l cetluia. 

Cu sufletul la gură se târâră, julindu-și coatele și genunchii și pieptul, dar 
cui îi mai păsa de câteva zdrelituri? Se opreau la cel mai mic zgomot și li se 
părea că trece o veșnicie până când izbuteau să mai facă vreo doi paşi. Când 
şi când zornăia câte un lanţ, care poate nici nu era de la ei, ci de la vreun 
adormit ce se răsucea în somn, dar ei se opreau încremeniți de spaimă. 

Cu spinarea proptită de un stei, paznicul sforăia fără grijă, luându-se la 
întrecere cu trudiţii robi, așa că n-a fost prea greu ca Pandele să-i înfăşoare 
lanţul mâinilor împrejurul grumazului, în vreme ce Chirilă îi astupa gura. 
Nici nu s-a auzit mare lucru, doar lor li s-a părut, căci le vâjâiau urechile de 
atâta încordare. Se lăsară apoi cu toţii pe spate, parcă spre a se odihni după 
o zi de muncă, răsuflând ușurați. Unii se şi vedeau slobozi, dar mai aveau 
încă de străbătut o cale anevoioasă. 

Odată trecuţi de paznic se săltau acum pe vine, ca să poată fugi mai 
repede. Nu se temeau de ceilalți robi care i-ar fi putut vedea, fiindcă nicicând 
nu s-a întâmplat ca vreunul să-şi dea în vileag tovarășul de nenorocire ce se 
încumeta să-şi recapete libertatea cu preţul vieţii. 

— Eu nu mai pot! gemu Vasco. 

— Hai că nu mai avem mult, îl îndemnă Mogea. Jos în vale te ducem în 
spinare, dar acuma trebuie să ne dăm drumul cu toții deodată. 

Totuşi, Chirilă şi Laiu făcură un „scăunel” cu mâinile și astfel izbutiră să 
mai înainteze câţiva pași. 


— Răsare luna! murmură Peșcan arătând deasupra mării geană de 
lumină. 

— Afurisita! sudui Pandele. De ea n-aveam nevoie... Doamne, mai ține-o 
încă un ceas! 

Degeaba însă, că razele ei argintară curând întreaga fire, parcă anume 
spre a le face necaz. Undeva se auzi deslușit cântatul cocoșilor, semn că era 
miezul nopţii, dar pe corabie se vedeau umbre ce parcă n-aveau somn. În 
cele din urmă ajunseră la malul mării, dar nu cutezau să se desprindă din 
umbra dealului ca să nu fie văzuţi de marinari. 

— Ce dracu or avea de nu se mai culcă, zise înciudat Pandele. Of, şi luna 
asta... 

— Poate că-i norocul nostru, se băgă în vorbă Gâdel, care tăcuse până 
atunci. Cum așa ne-a fost scris, n-avem decât să încercăm să ne spargem 
zalele la lumina ei. Vom nimeri mai bine! 

— Ai dreptate! încuviință Pandele. Mugetul mării are să ne acopere, dar 
va trebui să izbim toţi deodată. Apucaţi ciocanele și pregătiți-vă. Gata? 

— Da! răspunseră într-un glas. 

— Atunci, doamne-ajută! Trage! 

Încordându-se cu toată puterea ce le mai rămăsese, icniră scurt şi numai 
o singură pocnitură se auzi în noapte, dar putea fi luată și ca izbitură a 
vreunui val. Toţi îşi zdrobiseră zalele, în afară de moș Vasco. 

— Pe mine lăsaţi-mă aici, că nu mai sunt bun de nimic! Ascultaţi-mă, 
fraților, şi nu vă pierdeţi vremea cu mine... 

— Nici gând, moș Vasco, se împotrivi Stoilă, care-l îndrăgise fiindcă aşa 
ținea el minte că arătase odinioară și taică-său. Stai cuminte în genunchi și 
dă capul pe spate, că dacă mai izbesc eu o dată se desferecă. Nu mişca! 

Ridică ciocanul cel greu şi opintindu-se lovi cu sete, însă... în capul 
bătrânului, care şi-l împinse anume sub lovitură. Creierii i se împrăştiară 
împrejur și nimic nu se mai înţelegea din ce fusese până mai înainte 
îndrăgitul bătrân. 

— Ce-ai făcut, moşule? se repezi nefericitul Stoilă îmbrățişând trupul 
costeliv care încă mai era cald. Eu n-am vrut... 

— Se-nţelege că nu! întinse mâna după el Peşcan. Văzurăm cu toţii cum s- 
a întâmplat. Cine să se fi gândit ce avea să facă? 

— Dar eu, cu mâna mea l-am ucis! De ce tocmai eu? se căina Stoilă. 

— Fiindcă i-ai fost cel mai drag! spuse şi Pandele, căutând să-l liniştească. 
Din păcate trebuie lăsat aici, cu lanţurile pe el, că de îngropat nici gând, iar 
să-l cărăm cu noi ar fi peste poate. 

Văzând că nici prima și nici lovitura lui Stoilă nu deșteptară pe nimeni, se 
hotărâră să-și sfărâme şi lanțurile de la picioare, rămânând numai cu cele de 


la mâini, care erau mai lungi, spre a putea sparge piatra. Şi de astă-dată le 
surâse norocul sub blândele raze ale lunii, căci izbutiră să scape de încă un 
lanţ și nimic nu părea să le mai stea în cale. 

Dar odată ajunși în dreptul corăbiei băgară de seamă că aceasta era 
proptită printre stânci şi astfel nu le-ar mai folosi la fugă, câtă vreme era 
înțepenită. Rămaseră cu ochii pironiţi asupra blestematei corăbii care-i 
amăgise, căci neîndoielnic moartea avea să-i aștepte odată cu primele raze 
ale soarelui de dimineaţă. 

— Hei! Voi, de colo! auziră deodată o voce de pe vas. La ce naiba ați 
întârziat atâta? Veniţi printre stânci până la barca ce vi-o trimitem! 

Nu ştiau ce să facă... Era limpede că marinarii se așteptau la ajutoare de 
pe uscat și că trimiseseră pe careva după ele, așa că puteau sosi de la o clipă 
la alta. În cele din urmă însă Pandele se hotărî: 

— Norocul nostru, băieţi! Ei singuri au să ne ducă, fiindcă prin apă n-am fi 
putut înota cu fiarele pe noi. Ce-o mai fi, vom vedea, dar, oricum, e mai bine 
decât să ne întoarcem. 

— Rămâneți doi pe mal, ca să legaţi parâma așa cum vă arată marinarul 
cu barca și supravegheaţi-o să nu sară! se auzi iar vocea de pe corabie, care 
trebuia să fie a căpitanului, fără îndoială. 

Văzând barca se repeziră cu toţii și, ca şi mai înainte, îl uciseră pe 
barcagiu, răsturnându-l în apă, dar Chirilă şi Peșcan rămaseră la vedere, 
după cum fusese porunca. 

— Dacă vine careva, intrați în apă și așteptați pitiți pe după stânci, până 
vine iar barca, dacă nu, faceţi ce vi se poruncește, căci trebuie să-i 
despotmolim. 

Când își zornăiră lanţurile urcând pe punte nu se miră nimeni, căci nu se 
aşteptau să le fie trimiși alţii decât robii de la piatră! 

— Câţi sunteţi? întrebă căpitanul. 

— Nouă! răspunse Pândele scurt. 

— Paznicul unde vă este? 

— A rămas cu cei doi, pe mal. De ei s-a temut, nu de noi. 

— Dar Selim unde-i? mai întrebă căpitanul și Pandele bănui că era vorba 
de barcagiul trimis după ei. 

— A rămas să-şi facă nevoile, că-l trecea burta... 

— Prostul! Va trebui să ne muncim noi mai mult în vreme ce acolo nu era 
nevoie de el. Atunci ascultă tu, care pari mai dezgheţat ca ceilalți, ce aveţi de 
făcut: marinarii au să tragă de parâmele velelor, iar voi de otgonul acesta 
gros, care, răsucindu-se pe după stâncă, ne va duce spre apă. La porunca 
mea, să vă opintiți cu nădejde! Și de cum vom pluti lopătarii au să vâslească, 
iar voi puteţi merge să vă culcați. 


Pandele chibzui că fără marinari n-ar fi putut străbate atâta întindere de 
apă, aşa că hotărî să-i cruțe, dar să-i silească a-i face pe voie. Mai întâi însă 
trebuiau lăsați în pace să pună vasul pe linia de plutire şi pe urmă aveau să 
le sară în gât, ceea ce le spuse și tovarășilor lui, așa că-și înzeciră puterile cu 
toţii şi izbutiră să se desprindă. 

Fiind cu toţii osteniţi, se trântiră de-a dreptul pe punte, și robi şi 
marinari. Atunci Pandele vorbi pe românește, ca şi cum ar fi povestit ceva: 

— Fraţilor, ne repezim pe ei, care cum ne vin la îndemână, dar unul să nu 
ne scape. Bandi, tu te duci la vătaf şi-l pocneşti în cap, după care le dai 
drumul vâslașilor să ne sară în ajutor. Gata! Pe ei! 

Stoilă şi Cheană puseră mâna pe căpitan și-i răsuciră lanțul împrejurul 
grumazului, cum se învățaseră să facă. 

— Aţi înnebunit? horcăi acesta. Pe toţi vă... 

Dar nu izbuti să-şi termine ameninţarea, că strânsoarea îi luă răsuflarea 
şi se prăbuşi la picioarele celor doi. În răstimp, Bandi dobori vătaful şi spuse 
vâslașilor: 

— Dacă vreți să fiți slobozi, trebuie să ne daţi o mână de ajutor să ducem 
corabia de partea cealaltă a mării. 

Scoase apoi cheia de la brâul vătafului doborât și dădu drumul la unul, 
care urma să facă același lucru şi cu ceilalți 

— Veţi vâsli mai liberi ca niciodată, dar acuma o faceţi și pentru voi! 

— Aşa vom face! strigară cu toţii ca la o comandă, în vreme ce lacrimi de 
fericire șiroiau din ochii nenorociţilor care nu văzuseră lumina zilei de ani 
de zile, încât nu le venea a crede că suferinţele se vor sfârși. 

Pe punte nu se împotrivea nimeni poruncilor lui Pandele, care făcu semn 
lui Chirilă şi Peșcan să vină cu barca înapoi, iar marinarii fură aduşi cu toţii 
la un loc cu căpitanul. Li se luară cuțitele și tot ce-ar mai fi putut sluji ca 
armă, după care Pandele îi zise căpitanului: 

— Efendi, socot că-ți dai seama că nu mai putem da înapoi, fiindcă ne-ar 
aştepta spânzurătoarea, sau robia, care-i şi mai rea. Dacă vă învoiţi să ne 
scoateţi la gurile Dunării, nu vă pricinuim niciun rău, de nu, ne-om descurca 
şi fără voi. Alege! 

— Măi oameni, răspunse căpitanul. Mâine, la lumina zilei, au să vadă că 
ați fugit și pe dată ne vor urmări, iar dacă eu vă fac pe plac am să atârn pe 
catargul de colo. Pe mare n-aveţi cum pleca, numai dacă ați merge de-a 
dreptul prin mijlocul ei, și asta n-am făcut-o niciodată... 

— Nu-i nimic! Încercăm acum! îl opri Pandele. Cu atât mai mult, 
urmăritorii noştri nu-și vor închipui că am apucat pe calea asta. 

— Dar nu-i cu putinţă! se împotrivi căpitanul. N-avem apă și hrană 
îndeajuns pentru toți. 


— Ne mulțumim cu puțin, și așa veţi face şi voi. 

Căpitanul începu să boscorodească văzând că n-o scotea la capăt, apoi își 
aduse aminte de altceva: 

— Pe urmă, eu am marfă de marchitănie, pe care trebuie s-o duc la 
Islâmbol. Cine mă despăgubește? Și să mai știți că vasul meu nu pluteşte 
decât pe lângă maluri, şi nici gând să înfrunte marea în piept. Am pieri cu 
toții! 

— Efendi, noi n-avem de ales și nici timp de taclale! i-o tăie Pandele. Ți- 
am spus ce avem de gând și dacă te învoiești spune, iar altfel noi tot 
încercăm să străbatem marea, că oricum pierim. Plată nu-ți vom da decât 
viața voastră, şi cred că o socotiți de mare preţ, aşa că nu-i de lepădat. 

Văzând că altminteri nu se putea, căpitanul se învoi şi porunci 
marinarilor să întindă pânzele, apucând-o spre larg. Totodată şi vâslaşii 
porniră, în cântece de bucurie și cu atâta strădanie, cum nu mai pomenise 
stăpânul corăbiei până atunci, zburau, nu alta, şi zorii îi găsiră în plină mare, 
având deasupra capului cerul senin al verii. 

Fugarii nu închiseră un ochi toată noaptea, dar cu toate că erau frânţi nu 
se lăsară până nu-și piliră lanţurile, ușurându-și mișcările cum nu-şi 
închipuiau ei că ar fi putut s-o mai facă vreodată. Zdrenţele ce le acopereau 
trupul fură aruncate şi îşi încropiră veşminte uşoare și curate din rufele 
marinarilor şi din pânze mai vechi, fudulindu-se care mai de care cu noua 
îmbrăcăminte. Cât pe ce să dea iama și în sărăcăcioasa cămară a corăbiei, 
dar la porunca lui Pandele se înfruptară cu mare cumpătare, împărțind totul 
cu vâslaşii și cu marinarii, care nu se arătară prea mulțumiți. 

Din când în când se ivea câte un lopătar, și frecându-și ochii la întâlnirea 
cu razele soarelui, se uita uimit pe întinderea apelor, nevenindu-i a crede că 
nu mai era legat în lanţuri. Unul dintre ei, genovezul Alfredo le spuse că 
fusese cândva cârmaci, și pe dată fu ţinut pe punte ca să-și facă vechea 
meserie. Mai căutară şi alţii, dar niciunul nu se pricepea decât să vâslească. 
Ar fi vrut să-i înlocuiască pe foştii stăpâni, căci de multe ori îi prindeau 
şuşotind între ei, ori schimbând ochiade cu căpitanul. Ziua se scursese pe 
nesimţite şi nimic nu s-a întâmplat până când Alfredo veni să-i spună lui 
Pandele: 

— Eu am crezut că vreți să mergem spre miazănoapte şi puțin spre 
asfinţit, ca să intrăm pe Dunăre... 

— Chiar așa! 

— Ei, nu tocmai! După câte îmi mai aduc eu aminte, când stai cu fața spre 
pol soarele trebuie să apună în stânga ta şi nu în dreapta, ca acum. 

— Asta înseamnă că... 

— Ne întoarcem! 


— Câinele! răbufni Pandele și începu să înjure în fel și chip. 

Se duse de-a dreptul la căpitan și apucându-i beregata îl zgâlțâi ca pe o 
frunză. 

— Ai vrut să ne amăgeşti, ticălosule! Ei bine, te vom spânzura pe dată. 
Porunceşte întoarcerea! 

— Eşti nebun? Cine ţi-a spus bazaconia asta? căută căpitanul să se 
împotrivească. 

— Eu, efendi! se băgă Alfredo, care îl însoţise pe Pandele. 

— Un rob mincinos! Un... 

— Ușurel, efendi, că și eu sunt rob! îl opri Pandele. Și răspunde-mi dacă 
vrei sau nu să ne faci voia, ca să ştim! 

— Acesta-i drumul! se încăpățână căpitanul. 

— Tu ai vrut-o! spumegă Pandele şi rotind ciocanul îi zdrobi ţeasta, în 
văzul tuturor. 

Se întoarse apoi către marinarii încremeniţi de spaimă și îi întrebă răstit: 

— Mai doreşte cineva o soartă asemănătoare? Alfredo, de acuma tu ești 
căpitanul! Porunceşte ce-i de făcut şi dacă îndrăzneşte careva să crâcnească, 
arată-mi-l! 

Omul se împotrivi spunând că el nu fusese decât un cârmaci şi că prea 
bine nu se va descurca, însă Pandele o ţinu una și bună că mai bine un 
căpitan prost şi cinstit decât unul bun, dar vânzător. Atunci genovezul 
porunci cum să se facă veghe de către robi și vâslași, care erau şi ei 
doisprezece, fără să folosească marinarii, şi rândui pază la apă şi hrană, 
împărțind-o cu multă străşnicie. 

În noaptea următoare, când îi prinseră la chelar pe doi marinari 
încercând să spargă un butoi cu apă, pe dată îi aruncară în valuri, fără să fi 
poruncit careva anume. Asta însă îl cam supără pe Pandele, care n-ar fi vrut 
să-i nimicească pe toți oamenii de meserie, căci nu uita zicala că marea își 
bate joc de oamenii nepricepuțţi şi-i duce la pierzanie, sau cam aşa ceva, cum 
auzise de la răposatul moș Vasco. Totuși închise ochii când Stăcănuş scoase 
maţele altui marinar, care se împotrivise poruncilor lui Alfredo. Nu mai 
rămăseseră decât patru dintre ei, dar aceştia păreau a fi ascultători, căci îşi 
dădură seama că nu se puteau pune cu noii stăpâni ai corăbiei. 

Pe neașteptate în ziua următoare cerul se înnoura și către amiază se 
porni o furtună, de credeai că biata coajă de nucă în care călătoreau avea să 
fie înghițită, dacă nu sfărâmațţi de valuri. 

— Strângeţi pânzele! strigă din răsputeri Alfredo. 

Dar cum locul marinarilor morţi fusese luat de foşti vâslași ori robi, 
treaba nu mergea cum trebuie. Cheană se căznea să țină cârma așa cum i se 


arătase, dar striga întruna să-i mai vină şi altul în ajutor, că nu mai era în 
stare. 

— De ce le strângeţi? se răsti Pandele la Mogea, care se trudea și el alături 
de ceilalți, mai aproape de punte. 

— Aşa-i porunca! răspunse acesta. 

— Cine a dat-o? 

— Alfredo. 

Pandele se repezi la noul căpitan și-l luă din scurt: 

— De ce să nu lăsăm vântul să ne împingă mai repede? 

— Fiindcă ne răstoarnă vijelia. lacă, începe şi ploaia, și dacă nu le adunăm 
ne ducem peste cap... 

O răpăială asurzitoare se abătu asupra lor, udându-le și puținele haine 
care le acopereau goliciunea, dar numai după ce cârma îl mătură pe Cheană, 
aruncându-l în apa înspumată. Pandele se înmuie și încuviință împlinirea 
poruncii genovezului. Era însă prea târziu ca să mai poată fi scos Cheană, 
care de fapt nici nu se mai vedea din învolburatele valuri, iar corabia nu mai 
voia să asculte de nimeni. Stoilă și Peșcan luară locul nefericitului, dar, 
urmând povaţa lui Alfredo, se legară cu funii chiar de cârmă. 

Nemaifiind nevoie de vâslit, lopătarii se urcară pe punte vrând să dea o 
mână de ajutor, însă, cum nu prea erau pricepuți, opt dintre ei se pierdură în 
vijelia mării. Un val uriaș smulse încă doi marinari ce se căzneau să lege 
velele. În afară de Alfredo, cei doi cârmaci și marinarii rămași în viață, cu 
toţii se speteau să scoată apa cu gălețţile și oalele ce le găsiseră, căci se aduna 
îngrijorător de multă, iar stihia nu părea a se potoli. Șubreda barcă scârțâia 
din toate încheieturile și părea că se va desface de la o clipă la alta, ba chiar 
au crezut că totul se sfârşise când s-a rupt catargul, căzând peste Mogea şi 
alți doi vâslași. Nu mai rămăsese astfel, în afara lui Alfredo, decât un singur 
lopătar, iar dacă ar mai fi avut nevoie vreodată de lopeţi, cu greu ar fi făcut 
față. 

— Blestemul mării asupra celor nepricepuţi!... bodogăni Stăcănuş. 

— S-o blestemăm și noi, mama ei de târfă! sudui Pandele. O supunem noi 
până la urmă, nu vă temeţi, fraţilor! 

Poate că şi din pricina amenințărilor lui Pandele, dar mai curând fiind că 
se isprăvise tăria vântului, marea se potoli, după trei zile în care se răscolise 
cum arareori o făcea, mărturiseau marinarii. Un soare arzător le uscă iute şi 
hainele și velele, însă din păcate nicio boare nu mai sufla, încât pânzele 
atârnau ca niște aripi lovite şi neputincioase. 

Totuși chinurile lor abia acum aveau să-nceapă, fiindcă se găseau undeva 
prin mijlocul mării și fără putinţă de a vâsli, cu toată bunăvoința robilor. Ba 
chiar şi cei patru marinari prinseră lopeţile, dar mergeau cam în neştire. 


Rareori apăreau păsări, care ar fi trebuit să le arate drumul către un țărm 
după cum le spunea Alfredo, însă acestea zburau așa de repede încât se 
pierdeau curând în zare, şi nici urmă de pământ. 

Uitaseră de câte zile au plecat, dar pentru robi scurgerea vremii nu 
însemna mai nimic, aşa că nu-i țineau socoteala. Din păcate însă hrana se 
dovedi a fi pe sfârșite, iar apa numai atâta cât să le mai înmoaie buzele arse 
de sete. Pe deasupra, sulițele ucigătoare ale soarelui, care pârjolea totul în 
calea lui. 

— Atâta ne-a fost! mormăi într-o zi Bandi, arătându-și palmele numai 
carne-vie din pricina vâslelor. La spartul pietrei barem aveam apa aia 
împuțită, şi ciocanul părea mai blând ca lopata... 

— Nu cumva jinduiești după ele? zâmbi amar Chirilă. De apă te plângi, 
când ai în jurul tău atâta? 

— Să încercăm a prinde peşte! zise un marinar, aducând câteva undiţe. Îi 
mâncăm cruzi şi ne mai taie setea. 

Dar momeala n-a fost pe placul niciunei înotătoare, că nici n-o atinseră, 
fiind putrezită, în schimb un amărât de pescăruş lihnit se înfruptă din ea și 
pe dată fu hăcuit, însetaţii bătându-se pentru sângele lui. În schimb carnea 
ațoasă nu putea fi nici mestecată, darmite înghițită, ba nici peştii nu se 
atinseră de ea, când o agățară în cârlige. 

Foamea ca foamea, dar setea nu le mai dădea pace, sleindu-le ultimele 
puteri, umflându-le buzele și încleindu-le gura. Bandi şi cel de pe urmă 
vâslaș sorbiră cu nesaț apa cea limpede scoasă cu o găleată din mare, dar în 
scurtă vreme începură a se tăvăli ținându-se cu mâinile de burtă şi 
vărsându-şi mațele din ei. Abia către miezul nopţii muriră unul după altul, 
fiind învăţătură pentru cei care ar mai fi vrut să facă la fel. 

În cea de-a şaptea zi de cumplită arşiță, Gâdel îşi chemă tovarășii 
arătându-le în zare o barcă ce se părea a le veni în ajutor. Cu toţii începură a 
flutura din cămăși şi năframe, dar Alfredo îi trezi din închipuire: 

— Este barca noastră, pe care au furat-o cei patru marinari ce n-au să se 
mai întoarcă niciodată, așa că nu vă mai trudiţi degeaba și mai cu seamă nu 
vă bucurați, căci au luat cu ei și ultimul strop de apă şi puţintica mâncare ce 
o mai aveam. Căutaţi! 

După ce se încredinţară, împleticindu-se, de spusele genovezului, cu toate 
că abia vorbeau din pricina uscăciunii, suduieli și blesteme nemaiauzite le 
ieşiră din gură. 

Către seară fu aruncat în apă, fără nicio rugăciune, căci demult le uitaseră, 
Peșcan, în vreme ce Stoilă zăcea la umbra unui cufăr, abia deschizând ochii. 
Lăsaseră cârma la voia întâmplării, căci nu mai aveau putere nici s-o țină, 
dar nici nu le-ar mai fi folosit. 


— Dacă am da peste o corabie... bâigui Gâdel. 

— Ne-ar spânzura pe toţi! îi răspunse Pandele, care se ținea cel mai tare 
până acum, cu toate că era şi el umflat la faţă, încât nici pe departe nu mai 
semăna cu cel de mai înainte. 

Noaptea întindeau tot felul de pânzeturi, curate sau murdare, ca să adune 
puţina rouă pe care apoi o lingeau, dar mai mult se amăgeau. Numai spre 
asfinţit și la răsăritul soarelui îşi mai făceau câte o cruce ca să-și dea seama 
dacă mergeau pe drumul cel bun și nu o dată au fost nevoiţi cu toţii să se 
opintească asupra cârmei, ca să întoarcă vasul pe calea dorită. 

— Pământ, fraților! răcni într-o dimineață Chirilă cu voce stinsă, arătând 
spre geana de lumină a răsăritului. Case, biserici, oameni, voi nu vedeţi? Ne 
ciocnim de mal! Uitaţi-vă câte fântâni... 

Şi sub privirile nepăsătoare ale celorlalți sări în valuri, fără a mai ieşi 
deasupra. De fapt nici n-ar mai fi avut pentru ce, că nimeni nu se mai putea 
mişca pe punte. Leşurile lui Stoilă şi Gâdel putrezeau unde le prinsese aripa 
morții, iar singurii care mai erau în viață, Pandele și Alfredo, nici măcar nu-şi 
mai dădeau seama că şi ei îi vor urma degrabă. 

Stăteau unul lângă altul și genovezul părea că ascultă cu urechile ciulite 
şoaptele de vis ale tovarăşului său: 

— Curând intrăm pe Dunăre. Nu ştii tu, măi Alfredo, cât de frumoasă este 
împărăția apelor noastre! Avem o ţară cum nu-i alta pe lume, raiul pe 
pământ. Şi toţi suntem laolaltă... noi românii... și domnitorul... 

De fapt numai buzele i se mişcară o vreme, lăsând să iasă către lumina 
soarelui cele din urmă fărâme de gânduri din mintea lui înfierbântată 
cuprinsă acum de întunericul veșniciei. Celălalt se izbăvise demult! 

Apoi corabia fără catarg trecu pe lângă Insula Șerpilor şi se pierdu pe 
drumul ei către mijlocul mării, de unde se ivise. 


O ÎNVĂȚĂTURĂ DE MINTE 


Pățania de la Teiuș nu-i mai ieșea din cap ciunganului Florea Nicoară și 
tare ar mai fi vrut să se lase de cătănie, căci altcum visase el slujba domniei 
şi altfel era. Nu vedea ce folos aduce el ţării numai ducând răvașe și făcând 
mușştru. Toată primăvara a fost abătut, căci auzind păsărelele din lunca 
Murășului îl apuca un dor nebun de satul lui şi mai că nu-i venea să se 
întoarcă în cetate. De mai multe ori a vrut să-și spună oful domnului căpitan 
Ovâry, însă n-a cutezat. În schimb le împuiase capul prietenilor lui, Tănase și 
Lăszlo, iar aceştia râdeau de el şi-i răspundeau că așa-i în vremea florilor, 
dar odată cu dogoarea verii avea să-i treacă. Dar uite că acuma erau în luna 
lui cuptor și nici gând de aşa ceva, încât îl cuprinse scârba față de veşmintele 
ostășeşti şi se simţea bine numai când mergeau la scăldat și se putea 
descotorosi de ele. 

Totuși, avu îndrăzneala ca într-una din zile să-i spună căpitanului, când 
acesta se tolănise lângă el la soare: 

— Eu m-am tot socotit, şi gândesc că slujba domniei nu-i de mine. Locul 
meu e acasă, în sat, între ai mei, şi chiar m-oi duce acolo de unde am venit. 

Căpitanul îl privi zâmbind, când îi răspunse: 

— Cred că te-a bătut cam prea tare soarele în cap, măi Floreo, și ţi-a topit 
mintea. Cum îți închipui tu că poţi să pleci de la oaste așa, după cum îţi vine 
pofta? Am aflat eu câte ceva, nu-i vorbă, dar n-am dat crezare până acum, 
însă văd că au avut dreptate... 

— Cine?! 

— Prietenii tăi. 

— Aşadar, m-au vândut? 

— Asta nu se cheamă vânzare, iar eu am tot așteptat să-mi spui şi mie, ca 
să te lămuresc pentru totdeauna. 

— Am făcut-o acum. 

— Atunci, încă-i bine, până n-o fi prea târziu! Scoate-ți gărgăunii din cap 
şi ascultă-mi povaţa. 

— Dar eu m-am săturat! se înciudă ciunganul. 

— Se poate, dar de plecat n-ai cum. 

— Niciodată? 

— Ba, poate la bătrânețe, dacă apuci... 

Văzându-l că-i venea aproape să plângă, Ovâry căută să-l mângâie. Ținea 
mult la flăcăul pe care îl făcuse cătană şi-i părea rău că făgăduielile de atunci 
nu se împliniseră până azi. Pricina era moartea prințului şi noua stăpânire a 
văduvei sale, care adusese mare lâncezeală printre oșteni. Nimic nu mai 
făceau pe căldura de cuptor a verii, iar cum aveau câmpul de muștru în 


lunca Mureșului, nu era zi să nu se scalde, cu îngăduinţa însuși a căpitanului. 
Toţi oștenii erau astfel mulţumiţi, numai Florea Nicoară se sclifosea că vrea 
acasă... 

— Şi dacă eu am să plec, totuși? nu se lăsă ciunganul. 

— Am să fiu silit să te caut, să te aduc înapoi legat și de s-o întâmpla să 
avem plumbi de prisos poate capăt îngăduința să te împușcăm. Singurul 
bine ce ţi-l pot face, că altminteri în ștreang ajungi. 

— Numai pentru atâta? Nu cred! 

— Fuga de sub arme se pedepsește cu asprime, că dacă n-ar fi așa, mai 
bine de jumătate dintre oșteni ar da bir cu fugiţii. Dar uite, ca să-ți mai 
treacă de urât, am să te învoiesc să te duci acasă vreo săptămână și 
nădăjduiesc să vii înapoi cu capul mai limpede! îi zise Ovâry săltându-se ca 
să se îmbrace. Din păcate nu şi-a putut ține făgăduiala, căci s-a pomenit cu 
vreo doi grofi trimiși anume să cerceteze din nou întâmplarea de la Teiuș, ba 
îl mai purtară și după ei pe la Bălgrad. 

În răstimp Florea îşi pierdu răbdarea şi, cum tot nu mai avea de gând să 
mai dea ochii cu căpitanul, se hotărî să fugă. Nu mai spuse nici tovarășilor 
lui, ci, lăsându-și hainele de cătană pe mal, se strecură numai în camășă şi 
izmene, desculţ şi cu capul gol, pe sub lăstărișul de pe mal. Apucă în susul 
apei şi când se înseră ajunse la Cistei, apoi la adăpostul întunericului 
străbătu până la Ciunga. Când de-abia se lăsase liniștea peste sat, sări gardul 
în bătătura lor, fără ca să-l latre vreun câine, și bătu ușurel în ușă. 

— Care-i acolo? se auzi vocea bătrânului. 

— Eu! Florea! 

— Ai venit? 

— Înî! 

leşi fără să aprindă vreo feștilă, fiindcă de câteva nopți luna îi blagoslovea 
cu razele ei de lumină. 

— Da' ce-i cu tine așa despuiat?! se cruci tatăl. Nu cumva lotrii... 

— Nu! Am fugit de la oaste. 

— Cum aşa? 

— Lasă că voi povesti eu, numai să fie şi tetea Amosie de faţă. 

— Apăi, frate-tău îi plecat cu căruța pe la mocani, la munte, că ne trebuie 
ceva scândură la poiată. Ar cam trebui să se întoarcă mâine, ori poimâine. 
Dar hai în casă! Ai mâncat? 

Florea dădu din cap că nu, și intră după taică-său. 


După plecarea lui, Tănase a dat peste haine la malul apei şi, cum nu-i 
răspundea la chemare, se îngrijoră să nu i se fi întâmplat ceva. Mai veniră 
vreo doi, apoi alţii, şi cu toţii crezură că se va fi înecat. 


— Să ştiţi că l-a dus apa la vale, zise unul. 

— Dar ştia să înoate! se nedumeri Tănase. 

— L-o fi apucat vreun cârcel... 

— Ori l-a prins vreo rădăcină de la fund... 

— Dacă nu l-a dus ştima apelor... 

Care mai de care îşi dădeau cu părerea, în vreme ce câțiva căutară pe la 
maluri, ba şi prin adâncuri, doar i-or da de urmă, dar degeaba. 

— S-a zis cu scăldatul! făcu unul cu părere de rău. 

— Cam aşa! răspunseră mai mulți. 

Îi strânseră veșmintele şi plecară cu toții lipsiţi de voia-bună de altă dată, 
dar nici n-au mai ieșit la Murăş până nu s-a întors căpitanul. 

— Şi ziceţi că l-aţi căutat peste tot? întrebă el gânditor. 

— Am răscolit toată apa, până către Lorinţ. 

— Hm! mormăi el, dar se vedea că nu era îngrijorat ori înduioşat de cele 
întâmplate. Atunci, ia să veniţi voi patru şi să-l aducem acasă... 

— Merg şi eu! sări Lâszlo. 

— Ba tocmai tu și Tănase nici să nu vă mai arătaţi la vedere până ce vă 
voi spune eu! 

— Dar cu ce-am greșit? întrebă Tănase. 

— Nu-i vorba de asta, dar nu pot spune mai multe. Până în amiază, 
trebuie să ajungem la el acasă. 

— Trăieşte?! se miră Lâszlo. 

— Nădăjduiesc! răspunse Ovâry, dar cu oarecare îngrijorare în glas. 

Văzând că două zile la rând nu fusese căutat, Florea se duse cu taică-său 
la cosit „în pârloage”. Amosie mai zăbovea, se vede că găsise lemn mai mult 
şi venea cu greutate. Isprăvind însă mai curând treaba, hotărâră să se 
întoarcă, să mai sape în grădina de pe deal. Vorbind ei de una, de alta, nici nu 
băgară de seamă că sub nucul din drumul Cisteiului erau legaţi cinci cai. Dar 
abia îşi lăsară coasele din mână că se și pomeniră cu domnul căpitan Ovâry 
şi oştenii lui... 

— lar voi îl plângeațţi ca pe un mort, își mustră el oamenii. 

Florea nu se pierdu cu firea și zâmbind îi îmbie pe toți să ciocnească un 
pahar de vin, dar ofițerul se răsti tăios pe româneşte, anume ca să priceapă 
bătrânul Nicoară: 

— Tu nu ascultat, fecior. Tu fugit de la cătane și asta mare vină este. Eu 
dus pe tine la Aiud și acolo hotărât legea cum mori: împușcat, ori spânzurat! 

Taică-său rămase cu gura căscată, iar lui Florea îi pieri veselia văzând că 
nu era de glumă. Oștenii îi înșfăcară mâinile şi i le legară în faţă, iar capătul 
funiei îl trecură pe după șeaua căpitanului, al cărui cal fu adus îndată. Pe la 
gard începură a se strânge muieri, moșnegi şi copii, căci cei buni de muncă 


abia către seară veneau acasă. Şi se porni un bocet de mai mare jalea când se 
auzi despre ce era vorba, iar sărmana mamă îşi smulgea părul din cap. 

— Domnule ofițer, gemu bătrânul Nicoară. Domniac-ta l-ai făcut să plece 
în lume și tot domnia-ta vrei să-l și omori? Ce ţi-am făcut? Cu ce te-am 
supărat? 

Îi apucase piciorul, căci Ovâry încălecase, şi îi săruta cu deznădejde vârful 
cizmei, făcându-l să se simtă stingherit. Se și cam temea de furia sătenilor, 
căci ei nu erau decât cinci, iar cum se porniră şi alte glasuri cerând iertare, 
se aplecă spre bătrân și zise: 

— Făgăduiesc să nu ucidă la el! Eu scap! 

Apoi făcu semn însoţitorilor lui și bietul Florea fu silit să meargă desculț 
prin colbul stârnit de copita calului pe care-l urma. 

Nu-l crezuse pe căpitan şi iată că acuma acesta se arăta aşa de pornit, cum 
nici nu s-ar fi aşteptat. Simţi că îl cuprinde ura, și dacă ar fi putut l-ar fi 
strâns de gât. Îşi blestema ceasul când l-a cunoscut și l-a scăpat de la moarte, 
dar toate acestea numai în gând, căci altminteri n-a scos o vorbă. Era prea 
mândru ca să se umilească, cerșindu-i iertarea. A tăcut şi mai târziu, când au 
ajuns la Aiud şi a fost vârât în gaura aceea din zid închisă cu o ușă zăbrelită, 
dar şi căpitanul parcă amuţise. 

Cetatea era mai curând o împrejmuire înaltă a bisericii calvineşti şi numai 
oștenii lui Ovâry erau acolo, nu mai mulți de douăzeci. Ba acuma, prin fuga 
lui Florea, s-ar fi putut spune că s-au mai împuțţinat. Nici n-ar mai fi încăput 
alții, dar nici nu erau de trebuinţă, căci în caz de vreo primejdie ar fi făcut 
față până să le vină ajutor de la Bălgrad. Fusese zidită la poalele dealului, 
chiar în drumul ce ducea de la Turda la cetatea de scaun a ţării, și avea o 
mare însemnătate. 

Osândiţii băgaţi în cotlonul ce ţinea loc de temniță nu rămâneau acolo 
prea mult. Şi chiar dacă uneori erau duși în altă parte, cel mai adesea 
ajungeau la spânzurătoarea din spatele bisericii, care nu era dată jos 
niciodată. Cei mai mulți erau mocani colţoşi, care nici n-aveau nevoie să fie 
judecaţi ca să fie trimiși pe lumea cealaltă, căci stăpânul se lipsea bucuros de 
câte un iobag, spre a-i îngrozi pe ceilalţi. Florea ştia toate acestea și nu de 
puţine ori a văzut pe nefericiții de același neam cu el băgându-și capul în laţ. 
Ce-i drept, nu credea să ajungă el însuși în acel loc... Totuși, îi făcuseră curat 
şi îi puseseră paie proaspete, cum se cuvenea unui oştean şi nu unui om de 
rând. Chiar şi mâncarea părea să fie cea de mai înainte, doar că acela care i-o 
aducea era tare morocănos şi nu-i răspundea la nicio întrebare, de parcă ar 
fi fost mut, ori străin de ţară. Abia după două zile catadicsi să-i răspundă la 
întrebarea cât avea să mai zacă în cotlon. 


— Domnul căpitan s-a dus după poruncă la Bălgrad și cum s-o întoarce 
vom ști dacă te spânzurăm ori te împușcăm. Poate aduce plumbi, că aici 
ducem lipsă, doar știi bine. 

— Să vă ia dracu pe toţi! răbufni Florea pe limba lui. Alta nu știți, decât 
„spânzurat-împușcat”. 

— Eu n-am nicio vină! se scăpă morocănosul temnicer tot pe româneşte... 
după care fugi însă grăbit, ca nu cumva să mai fie întrebat ceva. 

Rămas de unul singur, Florea chibzui îndelung cum ar fi putut scăpa, căci 
nu prea îi venea la îndemână să se lase ucis ca un pui de găină. Odată ajuns 
în curte s-ar fi cățărat pe zidurile de întăritură ale bisericii și de pe acoperiș 
ar fi sărit în clopotniţă, iar de acolo putea cobori înăuntru și s-ar fi ascuns pe 
undeva, cu toate că nu era altar. Ușa dădea în drum şi... Până acolo însă era 
uşa aceasta blestemată, cu zăbrele groase, de nu i-ar fi ajuns o săptămână 
să pileşti la una. Dacă aveai pilă... Înciudat, începu să le scuture şi atunci 
băgă de seamă că numai lacătul ținea toată ferecătura. „Dacă aş avea un 
pietroi, poate că l-aş fărâma!” oftă bietul Florea și dădu să-l apuce. Era 
descuiat! „Nu-i cu putință. Am năluciri!” își dădu el cu palma peste frunte, 
dar nu era o amăgire a minţii, că ușa se deschise cu mare uşurinţă. O închise 
pe dată, nu cumva să-l vadă careva, fiindcă trebuia să aştepte noaptea ca să 
poată fugi. Din fericire nu trecea nimeni, de parcă locul ar fi fost ocolit 
anume. lată însă că se ivi oşteanul ce-l hrănea și inima i se făcu atunci cât un 
purice, ca nu cumva să-și dea seama că nu era zăvorât ca lumea. Se prefăcu 
adormit, spre a nu trebui să vorbească şi să-i scape taina. O veșnicie i s-a 
părut până ce l-a văzut plecat şi pe dată a și pipăit lacătul să vadă dacă nu l-o 
fi închis. Era la fel! Oftă uşurat şi începu să zâmbească iar, ca un copil care 
pregătea o şotie. „Măcar de s-ar culca mai devreme afurisitul ăsta de soare!” 
zise el aproape cu glas tare, atât era de nerăbdător. Fiind în plină vară zilele 
erau lungi şi nopţile scurte, dar lui i-ar fi fost de trebuință taman pe dos. În 
sfârşit soarele s-a dus pe după dealuri, dar alt necaz: luna! Se vedea ca-n 
palmă, nu alta! O blestemă și pe ea, dar nu mai avu ce face, așa că se strecură 
binișor afară, părându-i rău că nu avea şi cheia. Ce s-or mai cruci cu toții 
negăsindu-l, dar cu osebire scârbosul de Ovâry... 

Se ținu în umbra zidurilor şi ocolind aproape întreaga curte ajunse la 
zidurile bisericii, care nu erau chiar aşa de uşor de încălecat, cum i se păruse 
lui de unde fusese. Se cațără cu unghiile şi asudând din greu izbuti în cele 
din urmă să ajungă la acoperișul de țiglă. Aici altă caznă, căci din pricina 
vechimii, țiglele căpătaseră mușchi şi numai după ce se târî pe burtă mai 
bine de un ceas putu să se arunce, frânt de osteneală, pe podeaua 
clopotniţei. Mare grijă avu ca să nu atingă vreun clopot, că întreaga 
străduinţă i-ar fi fost în van. Până acuma toate îi merseseră din plin şi asta îi 


dădea o şi mai mare nădejde, aşa că nu pierdu multă vreme și cobori scările 
în biserică. Luna pătrundea prin ferestrele înguste îndeajuns ca să-i arate 
unde era ușa, dar de astă-dată era zăvorâtă pe dinafară şi cu niciun chip n-ar 
fi putut-o sparge. „Fie ce o fi, am să aştept până dimineaţă și celui dintâi care 
o intra îi dau în cap, apoi o țâșnesc pe după el. Alta n-am ce face!” Ar fi vrut 
să înjure, dar cum se afla într-o casă a Domnului, chit că era ungurească, își 
muşcă buzele şi tăcu. Se tolăni la podea, chiar în spatele ușii, iar după scurtă 
vreme, cu toate că ar fi vrut să rămână treaz, nu mai izbuti să se 
împotrivească dulceţii somnului. Visă mult și frumos, dar așa de încurcat 
încât nu mai ținea minte nimic atunci când deschise ochii. Ba încă mai crezu 
că nu se trezise, văzând ușa larg deschisă și o sfrijită de babă rânduind ceva 
printre scaune, fără să aibă grija lui. Sări pe dată şi, fără să-i mai pese că 
ieşea în plină zi la drum, se năpusti afară. Iarăşi nu era nimeni prin preajmă, 
de parcă s-ar fi înțeles cu toții să-l ocolească, ori norocul îl ajuta să scape de 
moarte. 

Alergă până la pârâiașul cu mal adânc ce se afla doar la câțiva paşi de 
acolo și care se vărsa în Murăş. Ținându-se de el nu mai era primejdie de a fi 
văzut, decât dacă ar fi coborât careva anume să-l caute. Îşi zicea că cine va da 
de lipsa lui va cerceta mai întâi cotloanele cetăţii, din pod până-n pivniţă, 
căci afară nu-și închipuiau ei că ar fi putut să iese. Apa secase mult din 
pricina arșiţei, dar șuvoaiele de primăvară săpaseră o vale adâncă, numai 
bună pentru bietul fugar. Dar întâlnirea cu Murășul îl făcu fericit şi nu se 
tinu să nu bea o gură din unda lui călduță. Apoi, cum era numai în cămașă și 
izmene, intră cu totul şi din câteva salturi fu pe malul celălalt, în lunca deasă 
ce ținea până către Cistei. El însă n-avea să mai meargă pe mal, și nici măcar 
la Ciunga nu mai avea ce să caute... 

Mai întâi îşi potoli foamea, cu niște mure pe care le găsi din belșug, 
înnegrindu-și buzele și dinţii, ba își mai dete și pe obraji, ca nu cumva să-l 
cunoască cineva în cale și să-și amintească de el. Chibzui apoi să apuce 
numai prin locuri neumblate, prin lanuri şi păduri, mergând de-a dreptul la 
Hopârta. Satul era înconjurat de dealuri şi codri prin care nu se încumetau 
oștenii prințului. Acolo trăgea la unchiu-său Gheorghe, fratele mamei, şi 
avea să stea ascuns până ce vor uita cei de la Aiud și-l vor lăsa în pace. 
Fusese un prost că data trecută, când îl crezuseră înecat, s-a dus de-a 
dreptul acasă şi Ovâry l-a luat ca din oală, dar de astă-dată avea să-l caute 
mult și bine. 

Drumul se dovedi mult mai anevoios decât își închipuise el. Când ajunse 
la poalele dealului se făcuse miezul zilei, iar el, flămând şi însetat, abia dacă 
mai pășea. Ar fi vrut să dea de un izvor să-și potolească arşița, dar nu erau 
decât râpe secate și nebătute de picior omenesc de multă vreme. Se opri să- 


şi tragă sufletul şi privi înapoi către Aiud, a cărui biserică e vedea destul de 
limpede, ba chiar și cetatea, numai ce se petrecea între ziduri nu avea cum 
afla. Se gândi că măcar până-n seară ar fi trebuit să ajungă în sat, altminteri, 
sfârşit de osteneală, cu greu ar fi putut s-o mai țină. Mergea la întâmplare 
prin hățişuri şi deodată se împiedică de ciolanele unui om. Avea coif pe tigva 
goală, cu dinţii rânjiţi şi lângă el zăcea o spadă ruginită. Platoşa de fier, 
altădată lucitoare, era mâncată şi găurită într-un loc, de glonte, fără îndoială. 
„Sărmanul! Va fi fost vreun fugar de la Mirăslău, pe care l-a ajuns moartea pe 
aici. Plumbul nu l-a doborât pe dată și se va târât nădăjduind să scape, dar n- 
a mai apucat...” Luă cu el spada mortului și plecă gândindu-se la cumplita 
bătălie de odinioară şi la scurtul răgaz de domnie românească sub 
stăpânirea lui Mihai-vodă, cel viteaz, despre care îi povestise taică-său. Își 
aminti apoi de celălalt Mihai şi de Marcu, încercându-l o mare părere de rău 
că n-a fost şi el în stare de vreo faptă pe potriva lor. Nicicând n-ar fi ajuns 
măcar hotnog, cât despre ceilalți, se umpluseră de slavă în bătălie, dar n- 
aveau să se mai întâlnească niciodată. „Mai bine, căci mi-ar fi fost rușine” își 
zise el și păși anevoie mai departe. 

Norocul de care se bucurase până atunci păru a-l părăsi când calcă într- 
un mărăcine, o durere ascuţită străbătându-l până-n creier. Spinul era destul 
de mare şi sângele nici vorbă să se oprească, așa că îşi sfâşie poalele cămășii, 
înfășa piciorul, apoi, şchiopătând, izbuti cu greu să ajungă în pădure. Aici i se 
păru că negura se lăsase mai curând, iar cum nu putea orbecăi mai departe, 
hotărî să rămână peste noapte. Dădu de o poieniță cu iarbă moale și se trase 
la rădăcina unui cer bătrân, de care se propti și căută să-și închidă ochii. Dar 
viața în pădure nu se ostoiește nici în plină noapte şi tot felul de strigăte ale 
păsărilor de pradă, dacă le ascultai mai în fugă, păreau chemări omenești. 
Țârâitul greierilor însă era foarte liniștitor și aceştia nu erau puțini. 
Poveştile copilăriei, cu muma-pădurii ori alte lighioane ale iadului, nu-l mai 
înspăimântau demult, dar nici nepăsător nu-l puteau lăsa. Apoi luna din 
noaptea trecută se ivi iarăşi pe boltă şi o foame cumplită îi aminti că nu 
pusese nimic în gură, în afara murelor. Nici măcar un brâu să-și strângă bine 
burta nu avea, ci numai o sfoară mai groasă cu care-și prinsese izmenele 
când plecase la coasă. Și din nou îi veni în minte Ovâry... dar aţipi cu el în 
gând. „Te-am prins, nemernicule!” îi rânji căpitanul în obraz. „Am adus un 
ştreang zdravăn, să nu se rupă când te-oi sălta în spânzurătoare! Ha! Ha! Ha! 
Moarte!... moarte... moarte...” Sări pe dată și își duse mâinile la grumaz, dar 
băgă de seamă că n-are nimic şi că visase. Era însă lac de sudoare și buzele îi 
crăpaseră de sete. Zări printre crengi strălucind ceva ca argintul, ba i se păru 
că şi aude susurul unui izvor. Fără să mai pregete se duse, şontâc-șontăc, şi 
cu adevărat razele lunii oglindeau într-un ochi de apă, din care ţâșnea un 


izvoraș. Stăpâna nopții îi venise în ajutor și o privi cu multă mulțămire. Din 
păcate înțepătura părea să se fi obrintit, căci îi cam zvâcnea şi-l durea, de nu 
putea propti piciorul în pământ. Se desfăcu şi îşi spălă rana cu apă curată, 
apoi îşi muie piciorul în băltoacă, uşurându-și durerea. Mai că s-ar fi culcat 
aşa mai departe, dacă n-ar fi fost teama că Ovâry avea să i se arate din nou. 
Totuşi răcoarea apei îl alină, aşa că adormi curând. 

Deschise ochii și sări părându-i-se că cineva fugise călcând peste uscături, 
dar când se uită mai bine, văzu că nu era decât un căprior, care obişnuia să 
se adape acolo și se speriase de omul ce-i tulburase apa. Fără să mai stea pe 
gânduri apucă iar drumul către răsărit, pe unde bănuia el că ar fi trebuit să 
iasă la Hopârta. Nu mai avu urechi chiar pentru ciripitul păsărilor, nici 
pentru nimic altceva, singura lui țintă fiind să ajungă cât mai curând, ca să-şi 
poată obloji piciorul. Acuma ar fi fost în stare să meargă și acasă, numai să 
scape de chin aşa de rău începuse să-l doară. Înainte de a da soarele în 
crucea amiezii zări o răritură de pădure, și cum ieşi din ea văzu casele 
hopârtenilor. Noroc că n-avu prea mult de mers, zărindu-l chiar pe unchi- 
său când se ivi în prag. 

— Ziua-bună! spuse el încercând să zâmbească. 

— Bună să-ţi fie inima, străine! răspunse gazda destul de rece, căci nu-și 
dădu seama cu cine vorbea. 

— Eu sunt, Florea, unchiule! 

— Tu?! 

— Da! Numai că mi-a cam crescut ceva barbă şi nu mă prea ţine un picior. 

Îl apucă deodată o năduşeală, un vâjâit în urechi, după care se răsuci 
scurt, prăvălindu-se la picioarele unchiului. 

Acesta, îngrijorat, îl înșfacă de subțiori şi-l trase la umbră, apoi se duse 
după doftoroaia satului și abia când îl unse baba cu tot felul de iruri și-i 
descântă cum numai ea ştia se uită mai bine la înfățișarea străinului. 

— Ăsta-i nepotu-tău din Ciunga, îi zise doftoroaia, care părea să aibă mai 
bună ţinere de minte. 

— Tot așa a zis şi el... Şi, dacă mă uit bine, chiar el îi, numai că prea are 
barbă țepoasă și mare. Ce-o fi păţit, că eu îl ştiam cătană?! 

— O fi război, Gheorghe, și noi nici nu ştim... 

— Dg’ de unde! Asta nu-i rană din luptă. S-o înţepat! 

Sosi apoi și nevastă-sa și fiu-său Nicolae, pe care îl și trimise la Ciunga să 
le dea de veste că Florea se afla la ei și că deocamdată nu se putea întoarce 
acasă. L-au dus înăuntru şi l-au culcat pe aşternut curat, priveghindu-l cu 
rândul. 

A doua zi îşi veni în simțiri şi încercă să le ascundă fapta. 


— Te-aş ruga, unchiule, să mă ţii o vreme la dumneata, dar să nu mai dai 
sfoară în sat... 

— Cum așa?! Nu cumva ai făcut vreo nelegiuire și te caută stăpânirea? 

— Nu! Nimic din ce te-ar putea face de ruşine și nici pe ai mei, numai că 
vreau să mă ascunzi... 

— Prea târziu! 

— De ce? 

— Baba Călina a fost aici de te-a îngrijit, iar până acum va fi umplut 
jumătate de sat cu știrea că te-ai întors de la cătănie șchiop și numai într-o 
cămaşă zdrenţuită. 

— Băga-s-ar dracu-n ea! sudui Florea. Ce noroc mai am și eu! Acum 
trebuie să plec și de aici, până nu-i prea târziu. 

— Păi l-am trimis pe văru-tău la voi acasă, să vie să te ia cu carul. 

— Asta-i și mai rău! şi Florea dădu să se ridice din pat. 

— Stai blând, nepoate. Ce te frămânţi aşa? Cine să-ţi facă vreun rău în 
casa mea, că-i crap capul?! La nevoie te duc în pădure, şi nimeni nu-ți mai dă 
de urmă. 

— Poate că n-ar fi rău s-o faci mai din vreme, unchiule. lacă, am să-ți spun 
că am fugit de la oaste şi de pun mâna pe mine mă spânzură... 

Bătrânul rămase cam descumpănit, dar nu lungă vreme. 

— Eu, să-ți spun drept, nu m-am prea bucurat când am auzit că ai plecat 
şi i-am zis şi lui taică-tău, dar el nu, că Amosie te-a învoit, și m-am supus 
crezând că sunt eu prostul. Dar iată că s-a dovedit dreptatea de partea mea, 
şi bine nu poate să-mi pară. Acuma ce să mai zic? Te-oi ascunde, că doar n- 
am să las eu liftele să-mi spânzure nepotul. Hai în pădure! 

Văzând că nu putea merge singur, înhămă boii la car și mai pe ocolite îl 
scoase din sat, spunând celor întâlniți în cale că-l duce la Ciunga. Apoi în 
codru, lângă o râpă cu izvor, încropi un bordei şi-l băgă înăuntru, lăsându-i 
mâncare și o glajă cu rachiu. 

— Am să vin când eu, când Nicolae, văru-tău, căci nu este altă cale. Aici să 
nu te temi! 

A doua zi însă veni chiar Amosie, care-l îmbrăţișă cu drag, părând foarte 
voios. 

— Am venit să te iau, Floreo! Mergem acasă! 

— Ba nu, teteo, se împotrivi acesta. Poate că n-ai aflat de la unchiu 
Gheorghe că eu am fugit... 

— Ți-am spus eu atunci, când ai vrut să te faci cătană, că slujba domniei 
este grea, și tu te-ai învoit. Acuma rabdă! 

Apoi, mai mult fără voie, îl sui în carul cu care venise după el și o porniră 
de-a dreptul către Ciunga. 


— Nu faci bine, tete Amosie, că mă dai pe mâna lui Ovâry. Acesta negreşit 
are să vină la noi şi de astă-dată nu ştiu dacă mai scap... 

— Cum ţi-o fi soarta, Floreo dragă! Vedem noi când om ajunge acasă... 

Lui Florea i se păru că frate-său mustăcea ceva și că prea lua vorbele în 
şagă, în vreme ce el se perpelea ca pe jar. Dar când ajunseră acasă şi la 
umbra nucului din ogradă văzu o masă aşezată, i se tăie răsuflarea. În capul 
mesei era însuși Ovâry, cu o oală de vin în faţă, şi cinstea cu taică-său! Crezu 
din nou că visează, ori are năluci. Ba se și ciupi, ca să-și dea seama dacă era 
treaz. 

— Eu spus la tine, Floreo, că tu cap prost ai. Acum văzut ce păţit? îl 
întâmpină căpitanul, care părea a se fi cam cherchelit de când îl aștepta. 

Văzând însă că se cam poticneşte cu româneasca lui, Ovâry o dădu pe 
ungureşte: 

— Am vrut să-ţi fie învățătură de minte ce s-ar întâmpla dacă ai fugi de la 
oaste, cum mă tot băteai tu la cap. 

— Dar eu am fugit... 

— Pe dracu! N-am spus la nimeni ce s-a întâmplat, iar băieții m-au ajutat 
să te lecuim de gândurile cele proaste. lacă, am adus cu mine pe Lâszlo și pe 
Tănase! arătă el spre casă, de unde cei doi stătuseră ascunși până să vină 
Florea. Să ştii că prima dată nu i-am adus şi pe ei, ca nu cumva să nu se poată 
ține şi să mă dea de gol, dar acuma ne vom bucura cu toții. 

— Atunci, lacătul... vru să întrebe Florea, dar nu mai avu când, fiindcă 
prietenii săi îl îmbrățișau cu căldură. 

— Era descuiat de la început! râse Ovâry. 

— Si uşa bisericii? 

— Şi! 

— Deci aţi știut tot timpul ce am făcut? 

— De bună-seamă. N-ai văzut că ţi-am pus paie curate şi mâncarea o 
căpătai ca un oştean? Doar nu era să te ținem chiar ca pe osândiţi. 

— Noi am crezut că ai să fugi din prima noapte! zise Tănase de lângă 
loitrea carului, căci Florea nu se dăduse jos. 

— Păi, de ce nu mi-aţi spus de atunci, căci n-aş mai fi întârziat şi nici n-aş 
mai fi apucat-o pe coclauri! zâmbi Florea. Dar tot m-am ales cu ceva, arătă el 
spada ruginită, de care nu se despărțise. Barem de nu m-aș fi înţepat.. 
Oricum, îi bine că am scăpat! 

— Ba, stai uşurel! făcu Ovâry sorbind cu plăcere din ulcea. 

— lar?! se îngrijoră Florea. 

— De oaste nu scapi cu una cu două. Poate nu știi că Lâszlo şi Tănase au 
fost făcuţi hotnogi de către alteța-sa prințesa Catarina?! 

— Mă bucur pentru ei! râse voios Florea și le strânse mâna. 


— Dar tu eşti rotmistru, tot la porunca ei. Asta fiindcă ai ascuns hârtiile 
din tașcă... 

— Vezi că slujba domniei se face nu numai cu arma? îl dojeni Amosie. 
Oricum, folosul țării trebuie să fie mai întâi. 

— Tu ai ştiut, teteo! îl mustră Florea pe frate-său. 

— Şi eu am fost de părerea domnului căpitan. Îţi trebuia o învățătură, căci 
ce-ai fi făcut dacă era altul în locul său? Așa-i că dădeai ortul popii? 

— Și încă degeaba! adăugă Tănase. 

— Hai că popii de la Teiuș ne-au purtat noroc! râse Lâszlo. 

— N-aş mai vrea să trec încă o dată prin câte am păţit... Dar cel mai mult 
m-am înfricoșat când am văzut că însuși fratele meu mă dă pe mâna 
domnului căpitan. 

— Şi ai putut să-ți închipui că te-aș fi putut ucide chiar eu? îl întrebă 
Ovâry. 

— Gândeam că așa-i legea în slujba domniei... 

— Nu, domnule rotmistrul!... lar acum te-am învoit, după cum îi 
făgăduisem, și ai să stai vreo patru săptămâni acasă. Dacă n-o fi trebuinţă să 
vii mai curând... 


STĂPÂNUL DIN ADA KALEH 


Când în fața casei lui Marcu Borlovan se opriră chervanele ticsite de 
marfă ale jupânului Mărin Bălănoiu din Craiova, cu greu l-ai mai fi putut 
cunoaşte sub înfățișarea de acum pe slujitorul de credință, mâna dreaptă a 
dumnealui Dumitru sin Dumitru, cel care odinioară îl scăpase pe bănățean 
de necazuri în Oraşul de Aur. Pe bătrânul neguțător nu l-a mai întâlnit Marcu 
de ani de zile, căci de când se făcuse staroste al breslei lui nu se mai dădea la 
drumuri lungi și istovitoare. Lăsase totul pe seama lui Mărin, dându-i până şi 
fata de soaţă, și nu se căia deloc că-l alesese de urmaș. Acuma însă tânărul de 
altădată se rotunjise, mai cu osebire la pântec. Ba începuse a sufla cu 
greutate, chiar şi la cele câteva trepte ale târnaţului. 

Marcu se bucură din toată inima la vederea oaspetelui și nu întârzie a 
întreba despre sănătatea jupânului Dumitru, de care află că era încă în 
putere și cu multă poftă de viață. Mărin nu trecea prea des prin Bozovici, 
fiindcă drumul cel mare nu era pe acolo și de astă-dată se întâmplase că 
venea abia a patra oară, în decursul vremii. Se înțelege că avea o treabă 
deosebită cu fostul slujbaș al domniei Moldovei și se bucură aflând că Ana, 
mulierea lui Marcu, se afla în sat, căci ultima dată nu o găsise. Chiar acum 
dăduse o fugă până la niște neamuri, dar Marcu îl și trimise pe loja după ea, 
să vină cât mai curând. 

Când rămaseră singuri, Mărin scoase de la brâu un răvaș pecetluit cu 
ceară roşie şi-l înmână gazdei. Se vedea cât-colo că era ceva de mare taină, 
căci musafirul i l-a dat numai după plecarea băiatului, cu toate că n-avea 
nicio bănuială împotriva lui. 

— De la cine-i? întrebă Marcu. 

— Citeşte şi ai să vezi! 

— Tu ştii despre ce-i vorba? 

— Întrucâtva! 

— Să văd dacă mai cunosc slovele, şovăi Marcu. 

Erau așezați la masă în fața a două ulcele cu vin, în așteptarea gospodinei 
care avea să poruncească de-ale gurii, dar până atunci trebuiau pregătite 
oleacă gâtlejurile. Marcu rupse pecetea şi își aruncă ochii pe scrisoare, dar 
după primele rânduri îşi pierdu răbdarea și i-o dădu celuilalt, s-o 
deslușească el. Mărin își drese glasul şi începu: „Eu, ve/-vistiernic Ghinea 
Brătășan, slugă supusă și cu credință luminatului domn și voievod Matei 
Basarab, pohtesc multă sănătate şi bună pace dumnealui biv-spătar Marcu 
sin lancu ot Bozovici și mă închin cu plecăciune și prietenească inimă...“ 

— Cine ţi-a dat-o? întrebă deodată gazda. 

— Însuşi vel-vistiernicul Brătăşanu. 


— Mare minune! Ce i-o fi venit?! 

— Ai să vezi: 

„Și dau știre domniei-tale, din porunca preamilostivului meu domn, ca 
să afli şi să te păzeşti de Ferhad-pașa, stăpânul din Ada Kaleh, fiindcă 
iscoade cu credință adus-au știre în cetatea de scaun a măriei-sale cum Că 
afurisitul de păgân chibzuieşte să prade prin părțile bănățene, spre 
agonisirea hranei de la creștini, că lui nu-i prisosește în acest an...” 

— Mare lucru nu zice. Toată lumea știe că pașa din Ada Kaleh pradă cât 
poate prin vecini, numai că până la noi n-a ajuns niciodată. 

— Se vede că de astă-dată se va încumeta. Crezi că degeaba a poruncit 
Vodă să ţi se trimită vorbă? 

— Aşa o fi cum zici, dădu din umeri Marcu. Citeşte! 

— „drept aceea, preaindurătorul meu stăpân îngăduie o roată de 
seimeni, dar într-ascuns, că nu vrea să se strice ca turcu, iar de plata lor, 
dacă nă-i putea domnia-ta, iacă mă leg eu să te ajutorez. Și mai poftește 
măria-sa ca îndată ce vei scăpa de necaz, au de nu vei avea deloc, să i te 
înfățişezi, că multă cinstire și slujbă vei căpăta, mai vârtos decât de la ceilalți 
domni la care ai slujit.” 

— Asta era! zâmbi Marcu. 

— Ai ceva împotrivă? Nu-i tot un domnitor de-al neamului nostru? Pe 
vremuri te lăudai că îţi trebuie o singură stăpânire pentru toți românii. Iat-o! 

— Şi-l socoţi în stare pe Matei-vodă să calce pe urmele domnului meu, 
Gaşpar Grazziani? 

— El ori altul, tot una-i, numai ţara cea mare să se facă! 

— Nu credeam că şi neguțătorii vor... 

— Păi, ne cam saturarăm să tot dăm vamă la fiecare postată din cuprinsul 
bătrânei noastre Dacii. 

— Vezi, la asta nu m-am gândit... Înseamnă că întreaga țară mare, cu toată 
suflarea ei românească, îi într-un singur gând! Dar cine știe cine va mai 
apuca ziua aia?... 

— Cum poți vorbi astfel? Bătrân nu eşti, ţeapăn... slavă domnului! 

— Eheeei! Barem dacă mi-ar fi fost acasă feciorul... 

— Aşa-i, că parcă îl trimiseși după lelea Ana, dar... să zic că nu era cel pe 
care-l știam... 

Uitând de răvașul domnitorului muntean, Marcu începu a-i povesti 
necazul cu fiu-său, dar şi îndoiala strecurată în suflet despre loja, pe care-l 
aciuise la sân de dorul celuilalt. Tânărul își făcea drumuri pe la Caransebeș 
ori Lugoj, şi de fiecare dată venea mai schimbat la fire. Băgase de seamă că 
ceva nu se potrivea și începuse a se căi că l-a adus în casă, dar Ana ţinea la el 
ca la propriul ei copil şi bărbatul nu voia s-o mâhnească. Aflase apoi de la 


Sâvu că în drumurile sale băiatul se ţinea de băutură și curvișag, dar nu 
spusese nimic nevesti-sii. Pe măsură ce vorbea, descărcându-și obida, îi 
fulgeră prin minte că Lăzărel va fi mărșăluind pe undeva pe drumurile 
Europei, pe unde l-ar fi putut întâlni şi Mărin, aşa că-și spuse gândul. 

-— Bucuros! Nu mai știu cum arată, dar am să strig pe lângă fiecare 
oștean ce-l voi întâlni: „Mă, nu cumva tu ești din Bozovici?” şi, cum îl 
dibuiesc, îi plătesc răscumpărarea şi ţi-l aduc plocon. Mă leg cu jurământ! 

De bucurie, Marcu simţi că-şi capătă iar puterile tinereţii și mai că l-ar fi 
însoțit pe neguţător, dar îi veni în minte și scrisoarea boierului muntean și 
un ghimpe îi pătrunse inima. 

— Şi dacă aşa o fi?... se pomeni el gândind cu voce tare. 

— Ce?! 

— la, cum spune în răvașul acela... Mi se pare că nici n-ai isprăvit de a-l 
citi. 

— Ne-am luat cu alte vorbe și uitarăm, că mai spune și altele: „...să mai știi 
domnia-ta că luminatul meu stăpân nu ţine supărare pentru legătura ce ai 
avut-o cândva cu Gorgan-spătar, că pe atunci era numai agă în slujbă 
domnească, ascultător de poruncă. Ca domn l-a iertat şi pe IHrizea-vornicul, 
care se bucură acum de mila măriei-sale...” 

— Hm! făcu Marcu nemulțumit. La ce mai pomeneşte, că doar eu n-am 
fost de față la încăierare?! 

— Păi, nici Hrizea... 

Mărin vru să mai spună ceva şi despre Sâvu, dar socoti că e mai bine să 
isprăvească scrisoarea: „...învoindu-te cu slujbă, poruncește măria-sa ca să 
aduni laolaltă pe toți acei care vor a lupta pentru mântuirea neamului, 
întocmai cum ai făcut-o pe vremea răposatului Gașpar-vodă. Să fie cât mai 
mulți, că plată s-o afla, la toată sărăcia noastră. Și Dumnezeu să te ajute şi sã- 
ți dea gând bun. Scris-am astă carte eu, nevrednicul Petre-diac, la porunca 
domniei-sale vel-vistiernic Ghinea ot Brătășani, la văleat 7155 luna iulie, 7 
dni, anul Domnului 1647.” 

Marcu rămase tăcut, căci îl cam ispiteau vorbele boierului, numai că 
afurisita de durere din oase îl ținea pe loc. 

— Acum să fi fost Lăzărel pe lângă mine! oftă el cătrănit. 

— Dau eu peste el, dacă mai are zile... 

— Tocmai de asta mă tem si eu, să nu se fi prăpădit! 

— Lasă că nu se moare așa, cu una, cu două, mai cu seamă că războiul e 
pe sfârşite, după cum se aude. 

— Ar fi şi vremea, că uite, azi-mâine sunt vreo treizeci de ani de când se 
tot bat creștinii între ei, și păgânii își fac de cap. 


Când a sosit Ana și află că Mărin făgăduise să ia urma feciorului, 
nemărginită i-a fost bucuria. Mai puţin s-a văzut asta pe fața lui loja, care se 
arăta cam îngrijorat. Apoi neguțătorul îşi văzu în cele din urmă de drumul 
lui, lăsându-și gazda cu inima îndoită la gândul scrisorii lui Brătăşanu, 
despre care nu suflaseră o vorbă Anei. 


Altcum i-ar fi fost sufletul lui Marcu dacă ar fi ştiut ce vorbise boierul 
Ghinea Brătășanu, când i-a citit domnitorului scrisoarea: 

„De unde o mai scoseşi, măi Ghineo, cu paşa din Ada Kaleh?” îl întrebase 
Vodă, uluit de atâta scorneală. 

„Turcii sunt puşi pe jaf în orice clipă, numai prilejul să se ivească”, rânjise 
boierul. 

„Şi dacă n-o fi aşa?” 

„Înseamnă că pașa va fi aflat de scrisoarea asta şi, temându-se de ajutorul 
făgăduit de măria-ta, se va fi lăsat păgubaș și nu va mai fi cutezat a ieşi din 
ostrovul lui.” 

„Şi chiar ai de gând să-i trimitem seimeni?” 

„Poate vreo câţiva, dintre cei mai răzvrătitori, spre a ne scăpa de ei, ori 
nici chiar pe ăștia, fiindcă bănăţeanul are să-şi strângă pe dată oamenii lui, 
ca să facă faţă turcului.” 

„De află Ferhad-paşa, ne-am mâncat omenia în fața lui. Să ai grijă prin 
cine trimiţi scrisoarea!” 

„Fără grijă, doamne! Mărin Bălănoiu, neguţătorul din Craiova, nu-i un 
prost de pe drumuri, fiind apoi bun prieten şi mie și bănățeanului... Dar nici 
nu trebuie să știe care este adevărul curat.” 

„lar dacă nu se va întâmpla nimic, oștenii aceia ar fi buni să-i aducem aici, 
peste munte, nu?” 

„Chiar la asta gândisem și eu, măria-ta”, zâmbise vistiernicul cu şiretenie. 
„Bani vom găsi noi să-i plătim!” 

Cam acestea fuseseră plănuirile istețului vel-vistiernic din Brătășani, dar 
pe Marcu îl frământau și altele. Se îndreptă către Prigor, la bunul său prieten 
Sâvu, aşa cum îi era în obicei când voia să se mai miște din gospodărie ori să 
se sfătuiască la nevoie. 


Nu se auzise de nicio prădăciune pe malul românesc al Dunării, dar 
Marcu s-a gândit că ar fi mai bine să afle din vreme, așa că-l trimisese pe loja 
cu niște lână de vânzare la Orşova. Dacă era pace şi liniște, trebuia să vândă 
marfa şi să se întoarcă acasă, iar dacă turcii porniseră, o slugă care-l însoțea 
pe tânăr avea să se repeadă în galop până la Bozovici, ca să afle și ei. Tânărul 
nu lăsase să se vadă pe fața lui nici părerea de bine, nici de rău că pleacă, ba 


nici teamă de turci. Ascultător, pornise după cum i se poruncise, dar nimeni 
nu putea şti ce-i trecea prin minte. Acuma, că se scursese mai bine de o 
săptămână de la plecarea lui loja şi nu primise niciun fel de veste, parcă s-a 
mai liniştit și apucă drumul Prigorului, cu toată zăpuşeala zilei de sfârşit de 
vară. Îşi dădu seama că suflă cam greoi... și el se mai gândea să se ducă 
tocmai la Târgoviște, când îl ostenea acuma drumul până la un sat vecin! Dar 
cum o da cu ochii de prietenul său îi va cere pe dată un şol cu apă rece de 
izvor, zicând întotdeauna că era mai bună decât cea de la fântâna de acasă, 
ba chiar o asemuia cu apa din Borlova îndepărtatei lui copilării. Cu Ana se 
înțelesese ca în lipsa lui să se mai ducă pe la o vecină, cu torsul ori 
împletitul, căci tocmai meşterea un sfetăr de iarnă pentru când avea să se 
întoarcă Lăzărel. Acuma, că-i făgăduise Mărin, nu mai avea nicio îndoială că 
până-n Crăciun avea să-i fie acasă feciorul. La cină se vor întâlni iarăși, că 
nici Marcu nu zăbovea prea mult la Prigor... 

Cum se aștepta, după ce-i spuse despre scrisoarea lui Matei-vodă, Sâvu fu 
de părere să se ducă neîntârziat, barem până la malul Dunării, că tăcerea lui 
loja nu-i prea era la socoteală. 

— O fi bătând cârciumile din Orşova, zise prigoreanul, fiindcă lui nu-i 
plăcea tânărul. Apoi și turcul... Ferhad, ori cum îl mai cheamă, n-are decât să 
poftească! l-om arăta noi lui ce putem când ne apărăm avutul! se grozăvi el. 

Auzind apoi de făgăduiala lui Marin, Sâvu se întrista: 

— De ce n-ai spus să fi mers și eu?... 

Ca mai întotdeauna când se duceau unul pe la altul, se cam lungiră și 
acuma la vorbă, de una, de alta, până băgară de seamă că soarele dădea spre 
asfinţit. 

— Cam roşcat apusul ăsta de soare! zise deodată Sâvu, privind printre 
gene. 

— Ce soare, omule?! Foc în Bozovici! sări Marcu de parcă ar fi fost muşcat 
de șarpe. Arde satul! Tu nu vezi? 

Fără să mai aştepte răspunsul se repezi la grajd şi apucă un cal, îl încalecă 
pe deşălate şi porni ca o furtună spre casă, dar la marginea satului îl ajunse 
din urmă şi Sâvu. 

Se aşteptaseră la un foc oarecare, însă priveliștea ce li se înfățişă aici era 
îngrozitoare, căci nu mai rămăsese casă să nu fi fost cuprinsă de vâlvătaie și 
nicio ființă vie nu părea să mai fi scăpat din acel pârjol. Peste tot erau leșuri 
omenești hăcuite de spadă și lăsate pradă focului. 

— Anooo! răcni deznădăjduit Marcu. Anooo! 

Sărise de pe cal și voia să pătrundă printre uriașele flăcări spre casa lui, 
părând a nu-și mai da seama ce face. Ar fi pierit la rându-i înghiţit de 
pălălaie, dacă nu l-ar fi prins Sâvu zdravăn de mână. 


— Lasă-mă! se smuci el, dar prigoreanul nici nu vru să audă. 

— Stai în loc! N-a mai rămas nimic, nu vezi? Cine a scăpat, a fugit spre alte 
sate. 

Marcu se domoli dintr-odată, de parcă l-ar fi lovit un mai în moalele 
capului. Se uită prostit la prăpădul ce se petrecuse pe vatra casei lui şi 
murmură: 

— N-a minţit Matei-vodă... eu n-am avut minte... eu... Ană dragă, iartă-mă! 

Era limpede că-i pierise muierea, fiindcă și mulți dintre aceia care 
încercaseră să fugă în alte părţi fuseseră ucişi la margine de către tâlhari. Se 
apucă să răscolească cenușa, fierbinte încă, de pe locul unde-i fusese 
gospodăria, până ce dădu peste un trup ce se făcuse scrum, de nu mai puteai 
şti dacă era muiere ori bărbat. Dar salba de galbeni ce străluci prin funingine 
nu-i mai lăsă nicio nădejde. În faţa lui se afla, aşadar Ana sa cea dragă... și 
acum nu se mai putu ţine să nu plângă în hohote, strângându-și capul în 
palme. Obrajii prinseseră a i se înroșşi, dar nu din pricina căldurii, ci a mâniei 
care i se strecura în vine. Simţea acum o poftă nebună de răzbunare şi mai 
să se ia de unul singur pe urmele făptaşilor. 

— Ferhad, nemernicule! scrâșni el. Ai să mi-o plăteşti, câine! 

Se repezi spre cal, dar iarăşi fu oprit de Sâvu. 

— Fii înţelept, frate! Numai noi doi și fără arme, ar însemna să ne dăm 
prinşi ca proştii în mâna lor. Să ne strângem cât mai mulți şi să mergem cu 
toţii acolo, în cuibul lui de năpârcă, să-i facem la fel! 


- Sfârșitul volumului II — 


